
Første Kapitel. 

Rosmarin. 



En mild Dag sidst i September Maaned i Aaret 
1629 skinnede Solen klart over Frederiksborg. 
Det stolte Slot, som dengang endnu var nyt, hæ- 
vede med Ungdomskraft sine Spir mod Himmelen. 
De forgyldte Fløje skinnede i Solen, og Slottet 
straalede overalt af Guld som en Ridder, der har 
smykket sig. til en Festturnering. Der var mere 
ædelt Metal paa denne Borg end paa nogen anden 
i Europa, sige Krønikerne. Nu straalede den i So- 
lens Glans, og Slotssøens blanke Vandspejl gengav 
det prægtige Skue, mens Hjortespringvandet midt i 
Søen opsendte sine plaskende Straaler og fangede 
i sin Leg ogsaa noget Guld fra Solen. 

Hvad husede dette fortryllede Slot, som var 
saa rigt smykket? Var der Fryd og Gammen i dets 
Haller, eller dækkede al denne Pragt kun som en 
Maske over Elendighed? De stolteste Menneske- 
værker ere Forgængelighed underkastede; men de 
ere dog stærkere og staa længer end de Drømme- 
slotte, som det menneskelige Hjerte opfører. Et 
Pust kan vælte dem, selv om de synes byggede 
paa fast Grund, end sige naar de ere byggede paa 
Sand. Saaledes var det gaaet Frederiksborgs Byg- 
herre, Kristian den Fjerde. Han havde opført saa 
mange stærke Huse, som skulde overleve ham i 
Aarhundreder, og dog havde han allerede nu i sin 

kraftige Manddomsalder oplevet at se sin Æres og 
sin huslige Lykkes Tempel synke i Grus. 

Han sad i den blaa Sal, et af Slottets pragt- 
fuldeste Rum. Silketapeter, hvori der var indvævet 
skønne Landskaber, dækkede Væggene, og fra det 
rigt udskaarne, forgyldte Loft holdt Retfærdighed, 
Klogskab, Taalmodighed, Kærlighed og andre Dy- 
der, fremstillede som en Kreds af svævende Kvin- 
der, Laurbærkranse over hans Hoved, mens Nag og 
Vrede rasede i hans Hjerte, og Mishaab tyngede 
hans ellers saa stærke Sjæl. 

Hvis han havde kastet et Blik i det store Væg- 
spejl, som gengav hans Billede, vilde han have faret 
tilbage for sig selv. Hans Icraftige Skikkelse sad 
bøjet. Furerne i hans stolte Aasyn vare dybe, og 
mørkt var Blikket, der kunde være saa muntert. 
Foran ham stod hans Marskal, Niels Krabbe, og 
lyttede ærbødig til sin Herre og Konges Ord, 
uagtet de hverken vare vise eller naadige, tvært- 
imod vilde og uhøviske. Han var det taalmodige 
Kar, hvori Kongen udøste sit Hjertes Galde, mens 
han søgte at dulme sin Smerte med den hede Vin. 
Hyppig maatte Niels Krabbe fylde Kongens Bæger, 
og hurtig blev det hver Gang tømt. Men Kongens 
blussende Aasyn og tindrende Blik viste, at det 
blev kun som nyt Ved til Ilden. Fra Rhinen var 
den Vin kommen, som han drak, og fra samme Egn 
den Herre, som havde krænket hans huslige Fred 
og Ære, nemlig Rhingreven Otto Ludvig af Salm, 
der var hans Hustrus Galan. Fru Kirsten Munks 
Eventyr med denne fyrstelige Rytteroberst var san- 
delig ingen Hemmelighed, og dog havde Kongen 
lukket Øjnene til og stræbte at skjule sin Skam for 
Verden; men nu for det ud, som han hidtil havde 
gemt i sit Hjerte. 

»Havde jeg Rhingreven her,« sagde han, idet 
han satte det tømte Bæger haardt i Bordet, »lod 
jeg ham hænge i det højeste Træ i Dyrehaven.« 

»Jeg frygter for, at Eders Majestæt vilde være 



i eders gode Ret, om I gjorde det,« svarede Niels 
Krabbe; men saa tav han brat. 

Døren gik nemlig op, og en pragtfuldt klædt 
Dame traadte ind. Hun havde en smuk Figur, og 
hun førte sig ikke uden Ynde; men hendes Aasyn 
var blegt og Blikket fra hendes smukke Øjne vildt 
og ustadigt. Det var Kirsten Munk. Kongen fæ- 
stede Blikket skarpt paa hende, mens hun langsomt 
nærmede sig. Han tænkte: Mon hun har luret ved 
Døren? Det havde hun vistnok; thi det var nu 
hendes daglige Gerning at udspejde sin kongelige 
Husbond. 

»Ej, c sagde hun, da hun var kommen hen til 
Bordet, »her sidder Eders Majestæt jo vel og nyder 
Mosten. Men det er Uret, at I lader Niels Krabbe 
staa der med tør Mund.« 

Saa fyldte hun to Bægre, gav Niels Krabbe 
det ene, tog selv det andet og stødte sit mod hans. 

»God Taar, Niels!« sagde hun. »Jeg faar 
drikke med eder, siden min Herre ser saa ondt 
til mig.« 

»Gaa paa eders Kammer og bliv der!« raabte 
Kongen. 

Hun lod sig dog ikke slo-æmme; hun tømte 
Bægeret langsomt, satte det fra sig med en spotsk 
Latter og gik saa med et trodsigt Hovedkast. Niels 
Krabbe aabnede Døren for hende og bukkede ær- 
bødig, mens hun gik forbi, men holdt Døren aaben, 
indtil hun var forsvunden gennem det tilstødende 
Værelse. 

»Saa du nogen Sinde en ledere Heks.?*« spurgte 
Kongen Niels Krabbe, da denne havde lukket Døren. 
»Og dog var hun engang som en Engel. Men hun 
havde Satan i Blodet fra Fødselen af; kun vidste 
vi det ikke. Jeg har elsket hende og tillige æret 
hende, som om hun var fyrstebaaren ; men nu, da 
hun skulde gøre Gengæld og være mig til Trøst i 
al min Elende, har hun vanæret mig, og endda 
spotter og haaner hun mig.« 

»Hun maa være troldgjort og syg paa Sjælen, « 
sagde Niels Krabbe. 

»Ja, vel har hun noget med Trolddom at skaffe,« 
svarede Kongen med et mørkt Blik. »Hun har 
prøvet sine Kunster paa mig. Men hvorledes det 
end har sig med alt det Djævelskab, vi nu sidde 
i, saa maa du tilstaa, Niels, at nu, da dette kommer 
til alt det andet, bliver det saa hedt for mig, som 
om jeg sad i Helvede. Det tykkes mig næsten, 
at Gud Herren frister mig over Evne.« 

Med »alt det andet« mente Kongen sin ulykke- 
lige Deltagelse i Trediveaarskrigen som Kredsoberst 
og Nederlaget ved Lutter am Barenberg, hvor han 
trods sin Hærførerdygtighed og sit Heltemod var 
bukket under for Overmagten, blev slaaet af den 
kejserlige General Tilly og kun med Nød bjærgede 
Livet. Det glimrende Vidnesbyrd, som den graa- 
hærdede og erfarne Sejrherre gav ham, at Kongen 
af Danmark var den dygtigste og mest haardnak- 
kede Modstander, han nogen Sinde var truffen paa, 
var kun en ringe Trøst for den slagne Helt. De 
Laurbær, han som Hærfører havde vundet i Kalmar- 
krigen, vare nu visnede, og hans stolte Haab, at 
slaa et afgørende Slag for sin Tro og vinde Hæder 
for sig og sit Folk, var tilintetgjort. Men derefter 
kom det, som var værre. Riget havde ligget aabent 
for Fjenden, og Jylland var blevet hærget af Wallen- 
steins Kroater, som trængte helt op til Limfjorden. 
Nu var der rigtignok omsider blevet sluttet Fred; 
men Riget var ødelagt og Skatkammeret tømt. 
Aldrig havde han tænkt sig Muligheden af, at han 
kunde blive saa ynkelig stillet, som Tilfældet var 
nu, og den egennyttige Adel, Hæmskoen paa hans 
kraftige Vilje i hele hans Regeringstid, skulde nok 
vogte sig for at hjælpe ham paa Fode igen. Da 
nu til disse Ulykker kom hans Hustrus Letfærdig- 
hed og Falskhed, fik hans Hjerte Naadestødet, og 
hans Heltesjæl sukkede under Korsets Tynge. 

Mens Niels Krabbe stræbte efter Evne at trøste 



sin nedslagne Herre, blev denne siddende hensunken 
i Grublen og lod Bægeret staa urørt, indtil han om- 
sider saa op med et mildere og livligere Blik. 

»Hvor er Frøkenerne? 4 spurgte han. 

Saaledes kaldtes Kongens Døtre med Kirsten 
Munk, uagtet hun saavel som de havde faaet Titel 
af Grevinde af Slesvig og Holsten; men Navnet 
Frøken hævede dem for saa vidt højere, som det 
ellers kun tillagdes Prinsesser af Blodet. Da Niels 
Krabbe svarede, at de vare ovre i Lysthaven med 
Hofmesterinden, bød Kongen ham at lade Baaden 
gøre rede. 

Paa den anden Side af Søen, lige over for 
Slottet og foran i Lysthaven, laa en lille Bygning, 
som brugtes til Vaabenværksted og Rustkammer. 
Kongen havde ladet den opføre, da Slottet var fær- 
<iigt, og givet den Navnet Sparepenge, for at vise 
dem, der mente, at hans Skatkammer var blevet 
udtømt ved Opførelsen af det pragtfulde Slot, at 
han endnu havde Penge tilovers. Ved Sparepenge 
var Landgangsbroen, og Kongen lod sig ofte ro 
derover og dvælede gerne i sit Rustkammer. Der 
gik han da ogsaa nu ind og blev siden uventet 
opholdt, saa at det varede en Tid, inden han kom 
videre. 

Øverst oppe i Lysthaven var der mellem klip- 
pede Hække et stort Parti Buske og Blomster i 
snirklede Bede samt flere Lysthuse og Bænke. Der 
havde Hofmesterinden, Fru Anna Lykke, Qvitzovs 
Enke, vandret om med de tre ældste Frøkener og 
sin egen Datter, unge Pernille, indtil hun omsider 
satte sig ind i et Lysthus med en Bog og lod saa 
de unge skøtte sig selv. 

De brugte ikke Friheden til at tumle sig i Leg, 
hvad man kunde have ventet. Den ældste af de 
tre Kongedøtre var nemlig kun elleve Aar gammel, 
og de vare ingenlunde voksede fra Riset, som i 
øvrigt efter Datidens Opdragelsesmaade fulgte de 
unge Piger saa at sige lige til Brudeskammelen. 

Men de vare dog baade legemlig og sjælelig saa 
tidlig udviklede, at Barnligheden var i Færd med 
at gaa af dem. De vare ogsaa alle tre trolovede 
eller i det mindste lovede bort. 

Pernille Qvitzov og den næstældste Frøken, 
den tiaarige Sofie Elisabet, havde dog noget i Sinde 
med Leg og Kommers, men det blev der intet af, 
fordi de to andre straks skilte sig fra dem og gik 
Arm i Arm hen i en Krog af Haven. Den højeste 
af dem var den ældste af Kongedøtrene, den elleve- 
aarige Anne Katrine. Hun var en slank bygget 
Pige med' et smalt Aasyn og et Par store, noget 
tungsindige, brune Øjne. Den anden, som var kraf- 
tigere bygget og stor for sin Alder, var Leonora 
Kristina. Hun havde først nylig fyldt sit ottende 
Aar, men hendes Øjne straalede af Liv. Udtrykket 
var for et Barn paa hendes Alder usædvanlig sjæl- 
fuldt og tænksomt. Hendes Aasynsfarve var frisk, 
men hendes smukke og stolte Træk vanhældedes 
af nogle Kopar,, som først i Aarenes Løb svandt 
bort. 

Disse to Søstre, som Kongen, deres Fader, 
elskede højst, sluttede sig gerne sammen og greb 
enhver Lejlighed til at udøse deres Hjerter for hin- 
anden. De havde ofte været adskilte; thi Fru 
Kirsten holdt aldrig Samling paa Børnene. I den 
spæde Alder bleve de givne i Mormoderen, gamle 
Fru Ellen Marsvins Varetægt, og de sidste to Aar 
havde Leonora tillige med Sofie Elisabet og deres 
yngre Broder, Valdemar Kristian, tilbragt hos Kon- 
gens Søsterdatter, Prinsesse Sofie Hedevig, som 
var gift med Statholderen i Friesland, Grev Ernst 
Casimir af Nassau. Men da Freden i dette Foraar 
var bleven sluttet, kaldte Kongen dem tilbage, fordi 
det nu i hans Pengenød blev ham for kostbar en 
Sag at holde dem i Udlandet. De vare blevne 
førte til Kronborg, hvor deres Moder boede, mens 
Kongen færdedes omkring i Riget, indtil en Ilde- 
brand paa Slottet havde fordrevet dem derfra. Saa 



vare de flyttede til Frederiksborg, hvor Kongen var 
stødt til dem, og saaledes var maaske for første 
Gang hele Familien samlet paa eet Sted. 

»Her er bedre at være end paa Kronborg,« 
sagde Anne Katrine til Leonora, mens de gik mel- 
lem Hækkene. »Jeg blev led ved altid at se paa 
Søen, og her er Fader hos os.« 

»Men han er hver Dag i ondt Lune,« svarede 
Leonora. »Før var han mere munter.« 

»Han er nu aldrig glad, naar han er hos Moder.« 

»Hvoraf kommer dog det?« spurgte Leonora. 

Anne blev rød og tøvede med at svare. Hun 
havde saa temmelig Rede paa Sagen. Ikke alene 
havde hun ofte hørt Pigerne tale nedsættende om 
hendes Moder; men hun havde selv, mens Leonora 
var i Holland, mærket til det ømme Forhold, der 
herskede mellem Fru Kirsten og Rhingreven. Hun 
kunde ogsaa have fortalt den smukke Historie om, 
hvorledes Moderen havde opført sig det foregaaende 
Aar, dengang deres lille Søster, Marie Katrine, som 
Leonora aldrig fik at se, blev syg og døde paa 
Københavns Slot, mens Fru Kirsten laa paa Kron- 
borg og morede sig med Rhingreven. Ikke engang 
Efterretningen om Barnets Død kunde faa Fru Kir- 
sten til at bryde op. Hun kom først til Jordefær- 
den, og da man efter den skulde gaa til Bords, 
sneg hun sig bort fra Slottet ad en Bagtrappe og 
kørte med Rhingreven til Haven ved Rosenborg, 
hvor de bleve sammen til langt ud paa Natten. 

Men Anne Katrine bluedes ved at omtale det 
for sin tre Aar yngre Søster. Hun følte sig som 
et voksent Menneske lige over for Leonora. 

»Moder har ikke opført sig, som hun burde,« 
nøjedes hun med at sige. »Du hører jo selv hver 
Dag, hvor hun skælder og smælder.« 

»Tal ikke saa ilde om Moder,« svarede Leo- 
nora heftig; »hun kan ogsaa være god.« 

»Ja, mod dig, men ikke mod os andre,« sagde 
Anne. 

Deri havde hun Ret. Det var Leonoras Skæbne 
overalt at blive foretrukken; endogsaa hendes lune- 
fulde Moder var ofte mild imod hende, hvorfor 
hendes Søstre ogsaa vare misundelige paa hende, 
alene Anne Katrine undtagen. 

»Fader- derimod,« vedblev Anne, »er retfærdig 
og god mod os alle.« 

»Ogsaa mod Moder?« spurgte Leonora med et 
usikkert Blik. 

»Ja!« svarede Anne uden Tøven. 

Dette Svar gjorde Leonora stum. Hun havde 
mere end een Gang hørt sin Moder sige, at Kongen 
havde handlet skammeligt imod hende; thi Fru Kir- 
sten lagde aldrig Baand paa sin Tunge. Men -Leo- 
nora elskede sin Fader højt, hvorfor hun heller ikke 
vilde tro ilde om ham. Hun var naturligvis ikke 
i Stand til at dømme dem imellem; men hendes 
skarpe og tidlig udviklede Forstand sagde hende, 
at hun ikke kunde retfærdiggøre sin Moder uden 
at nedsætte sin Fader. Derfor tav hun. Men Anne 
Katrine, som var mere vidende og aldrig havde 
mærket noget til Kærlighed hos Moderen, havde 
let ved at tage Parti. Hun gav nu sine Følelser 
Luft paa en Maade, som viste, at hun tænkte mindre 
dybt end hendes yngre Søster. 

»Moder er mig paa Nakken,« sagde hun, »og 
du skal ikke stole paa Freden. Det kan endnu 
komme dertil ogsaa med dig. Sagen er, at du er 
bleven ny for hende. Pris du din Lykke, at du i 
disse onde Tider var i Holland hos den gode Faster 
Sofie. Hun var blid mod dig, og du blev skønt 
holdt med Klæder, mens jeg fik Skænd og Hug 
og næsten maatte gaa i Pjalter, saa ond og karrig 
viste Moder sig imod mig.« 

»Men jeg maatte døje ondt netop for mit gode 
Udstyrs Skyld,« sagde Leonora. »Sofie Elisabet 
blev nidkær paa mig, fordi det var bedre end hen- 
des, og græd i Arrigskab sine salte Taarer derover. 
Se, hvor hun gaar derovre og skæver til os, fordi 

vi gik fra hende! Nu stikker hun og Pernille Hove- 
derne sammen og gør Nar ad os.« 

»Ja, hun slægter Moder paa,€ sagde Anne og 
hensank et Øjeblik i Tanker; men straks efter ud- 
brød hun: »O, Leonora, mon mange Børn her i 
Verden ere saa ilde stedte som vi ? Vi have en god 
Fader, og Konge er han endda, men dog leve vi 
ofte i usle Kaar og ere helt fortrykte. Gid jeg kun 
var saa gammel, at min kære Frants kunde føre 
mig til Brudeskammelen og jeg slippe herfra!« 

Hun var nemlig allerede for to Aar siden bleven 
trolovet med den nu fire og tyve Aar gamle Frants 
Rantzau til Rantzausholm, som Kongen saa havde 
hævet op fra hans Ubemærkethed, sat ham ind i 
Rigets Raad og gjort ham til Statholder i Køben- 
havn. 

»Jeg længes ikke efter at blive hjemført,« 
sagde Leonora med saa vigtig en Mine, at Anne 
stak i at le. 

»Med dig har det gode Stunder, Barn,« sagde 
hun. »Sofie kommer da efter Alderen først, og hun 
er endnu ikke naaet til Trolovelsen.« 

Sofie var lovet bort til Holsteneren Kristian 
Pentz til Neudorf, Leonora til Korfits Ulfeldt, Søn 
af den gamle Rigskansler Jacob Ulfeldt til Egeskov 
og Urup. Begge disse Bejlere hørte til den høje 
Adel ligesom Frants Rantzau; men Ulfeldt maatte 
kaldes fattig, fordi der var sytten Børn, saa at den 
gamle Kansler kun kunde efterlade lidt til hver af 
dem. Kongen maatte hæve ham, for at han Icunde 
blive sin vordende Brud, Kongedatteren, nogenlunde 
værdig; men det var han ogsaa villig til, fordi han 
havde store Tanker om Ulfeldts Evner. Men Leo- 
nora tænkte naturligvis kun lidt paa den Side af 
Sagen. Hun havde kun set sin vordende, femten 
Aar ældre Fæstemand een Gang, kort førend hun 
blev sendt til Holland, mens han gik ud paa en 
af de Udenlandsrejser, som optog næsten hele hans 
Ungdom, og paa hvilke han erhvervede sig saa 

mange Kundskaber og saa megen Erfaring. Nu 
var han kommen hjem og ventedes hver Dag til 
Frederiksborg. Leonora imødesaa Gensynet med 
ham med Ligegyldighed eller snarest med Uvilje, 
ikke fordi hans Person havde gjort noget frastø- 
dende Indtryk paa hendes Barnesjæl, men af en 
ganske anden Aarsag. Hun havde nemlig, hvor 
utroligt det end lyder, allerede elsket een Gang 
og levede i Mindet om en første Kærlighed. I 
andres Øjne var det naturligvis en Barnestreg, men 
visselig ikke i hendes egne. Hun talte aldrig derom, 
og da den drillevorne Sofie Elisabet engang kom 
med en Hentydning til hendes »afdøde Mand, unge 
Grev Morits« og titulerede hende »Enkegrevinde«, 
hentede hun sig et Ørefigen, og der pnafulgte et 
Haandmænge, hvori Sofie bukkede under, saa at 
hun aldrig mere vovede at røre ved den Sag. Men 
nu gav Leonora selv Anne Katrine Lejlighed til at 
udfritte hende. 

»Naar du vil vide det,« sagde hun, »da vilde 
jeg ønske, at jeg kunde vedblive at være ugift alle 
mine Dage.« 

»Er det da virkelig saa,« spurgte Anne, idet 
hun undertvang et Smil, »at du ikke kan glemme 
din Ven, unge Grev Morits? Hvad gavner det at 
tænke paa ham nu, da han er død og borte?« 

»Han er ikke død,« sagde Leonora, idet hun 
saa hen for sig med et drømmende Blik, »han er 
nu en Engel i Guds Himmel. Ofte har jeg ønsket, 
at jeg kunde fare op til ham.« 

Herover blev Annes følsomme Hjerte rørt. 

»Nu skal du aabne dit Hjerte for mig, Leo- 
nora,« sagde hun. »Fortæl mig, hvorledes I havde 
det med hinanden og om hans Død. Kom, lad os 
sætte os her!« 

Der stod i Nærheden en Bænk, skjult af nogle 
Buske; men da de kom til Stedet, blegnede Leo- 
nora, mens hun udbrød: »Nej, ikke her!« og trak 
den forundrede Anne hen til en anden Bænk. Da 

de havde sat sig der, gav hun sig til at skildre 
sit Kærlighedseventyr med den afdøde, elleveaarige 
Grev Morits af Nassau. 

»Han var saa skøn,€ sagde hun, »at du ikke 
kan tænke dig det. Han havde blaa Øjne, gult, 
lokket Haar og æblerøde Kinder. Han var saa 
mild og god og altid munter. Vi bleve snart gode 
Venner og sneg os bort, saa ofte vi kunde, for at 
sladre i Enrum. Vi læste sammen, han lærte mig 
det Latin, han kunde, og vi tegnede sammen. Saa 
skete det en Dag, at han gav mig et Kys, tilsvor 
mig evig Troskab og sagde, at nu var jeg hans 
Fæstemø ; men det maatte for en Tid blive en dyb 
Hemmelighed.« 

»Jeg elsker ham, skønt jeg aldrig har set ham, 
fordi han havde dig saa kåer,« udbrød Anne, som 
nu ganske var med. »Havde han levet, vilde han 
have ægtet dig, og du vilde være bleven Grevinde 
af Nassau.« 

»I Himmelen er der ingen Grever og Grev- 
inder,« sagde Leonora, »nu er han kun Morits for 
mig. Vor Glæde blev saa kort, Anne ! Hans Broder, 
Grev Wilhelm, var os ikke god. Han led ikke det 
Kæresteri, sagde han, og da jeg havde faaet den 
slemme Koppesyge, hvad tror du da, han gjorde.^ 
Han førte Morits ind til mig, mens jeg laa der, 
skæmmet af Vabler, for at han ved det Syn skulde 
faa Lede ved mig.« 

»Det var djævelsk!« udbrød Anne. »Saa fik 
han derved selv Sygen og døde. Grev Wilhelm 
er en Brodermorder.« 

»Ja,« sagde Leonora, idet hendes Taarer brød 
frem, »han fik en saadan Skræk ved at se mig i 
den Tilstand, at han maatte søge Sengen, og to 
Dage efter var han død. De vilde skjule det for 
mig; men jeg fik det dog at vide. Jeg stod paa, 
at jeg vilde se ham, og min Lærer førte mig da 
op i Salen, hvor Morits laa paa Paradeseng. Han 
løftede mig op, for at jeg bedre kunde se, og 

spurgte mig, om jeg kunde kende Morits. O, Anne, 
jeg glemmer aldrig det Syn! Men hvor skæmmet 
hans Aasyn end var i Døden, saa genkendte jeg 
ham dog straks. Jeg ser ham endnu for mine Øjne, 
som han laa der i det hvide Linklæde, smykket 
med Rosmarin. Fra den Dag af har jeg hadet 
den Busk. Naar jeg ser de mørke, spidse Blade og 
den blege, blaa Blomst, kommer der en Gysen over 
mig. Den er som en Dødshilsen fra Morits og 
minder mig om ham, som jeg saa ham paa det 
sidste, hvad jeg helst vil glemme. Der staar en 
Rosmarinbusk bag den anden Bænk, derfor vilde 
jeg ikke være der.« 

Derpaa brast hun i Graad; Anne Katrine slog 
sine Arme om hende og kyssede hende. Men som 
de sad saaledes, bleve de pludselig skræmmede op 
og for fra hinanden. Gennem Taaresløret saa de 
flere Skikkelser staa for sig og genkendte først 
Kongen. Ja, der stod han i sin brune, guldstukne 
Vams og de store Kravestøvler. Fjerhatten var 
trykket ned i Panden, Marelokken hang ned paa 
den brede, hvide Halskrave, hans højre Haand støt- 
tede sig til den lange, guldknappede Stok, og den 
venstre holdt han i Siden. Dog udtrykte hans 
Aasyn mere Forundring end Vrede. 

»Hvad er her paa Færde?« spurgte han. »Hvor- 
for sidde I der og tvine. Børn? Har I mistet en af 
eders Dukker? Nu skulle I faa Trøst; se, hvem jeg 
bringer ! « 

Anne Katrine blev blussende rød ved at se, 
hvem det var. Bag Kongen stod tre unge Herrer, 
hendes Halvbroder, Prins Ulrik, Korfits Ulfeldt og 
Frants Rantzau. Anne følte sig skamfuld ved at 
blive overrasket af sin Fæstemand grædende som 
et Barn, men især ved Kongens Hentydning til, at 
hun endnu legede med Dukker. Sagen blev ikke 
bedre ved, at bag Herrerne stod Fru Anna Lykke 
og Sofie Elisabet og Pernille Ovitzov, som puffede 
til hinanden og fnisede. 

Men Leonora saa ikke noget til det, thi Ulfeldt 
var traadt hen til hende for at hilse paa hende. Med 
megen Alvor og Værdighed rakte hun ham sin lille 
Haand, og han bøjede sig ned og kyssede den lige 
saa ærbødig, som om hun havde været en voksen 
Dame. Han var en høj, velvoksen Herre med en 
bydende Mine, uagtet hans stolte Aasyn i dette 
Øjeblik havde sit elskværdigste Udtryk. Han var 
kun tre og tyve Aar gammel; men han saa ældre 
ud, og dette Indtryk forstærkedes ved, at han gik 
og støttede sig til en Stok. Han led nemlig af 
Aareknuder i det højre Ben, en Svaghed, som han 
aldrig ganske blev kvit. Sindig Gang tjente ham 
bedst, og derfor gik det øvrige Selskab fra ham og 
Leonora, som langsomt fulgte efter. 

Anne Katrines Taarer forvandledes hurtig til 
Smil, mens hun vandrede ved sin muntre Fæstemands 
Side. Han fortalte hende, hvorledes han havde 
truffet Ulfeldt i København lige efter dennes Hjem- 
komst fra Udlandet, og saa vare de blevne enige 
om umeldte at tage ud til Frederiksborg. 

»Ulfeldt,* sagde han, »brændte af Længsel efter 
at gense Leonora og skønne, om hun havde vokset 
sig stor og smuk i de henrundne to Aar. Saa var 
han ogsaa lysten efter at vide, om Kongen frem- 
deles staar ved sit Ord; men i saa Henseende er 
der ingen Fare. Korfits er en Troldmand, som kan 
vinde alle Hjerter, naar han vil. Rigtignok var din 
høje Fader noget sort, da Prins Ulrik førte os ind 
til ham i Sparepenge; men Rynkerne i hans Pande 
glattedes snart. Vi pokulerede bravt dernede. Det 
er en god, lille Vinkælder, din forsynlige Fader har 
ogsaa der. Vi kom muntre herop, men fandt saa 
eder badede i Taarer. Hvoraf kom dog den Graad.^« 
Da Anne ikke vilde ud med Sproget, drillede 
han hende med at sige, at Aarsagen saa dog vist 
havde været Dukkesorger. 

»Vist ikke,« svarede hun krænket, »naar jeg leger 
med Dukker, er det kun for at more de smaa.« 

De smaa, det var hendes tre yngre Søstre, 
den seksaarige Elisabet Augusta og Tvillingerne 
Kristiane og Hedevig, som vare tre Aar gamle. 

»Og Leonora?« spurgte Frants med et Smil. 
»Dog nej,« tilføjede han, idet han vendte sig om 
og saa tilbage, »se, hvor stolt hun gaar der ved 
Korfits's Side, som om hun alt bar Fruerlin og var 
Dronningen af Saba. Det er ved min Stamfader et 
pudsigt Syn og bliver det ikke mindre derved, at 
Ulfeldt fører sig, som om han var Kong Salomo 
selv. Det undrer mig, at han ikke brister i Latter. « 

Men det vogtede Ulfeldt sig vel for. Med 
megen Snildhed og Takt stræbte han at naa sin 
Ærgerrigheds Maal, at blive Kongens Svigersøn. Om 
Forelskelse i et Barn paa otte Aar kunde der jo 
ikke være Tale ; men dog lagde dette Møde Spiren 
til varme Følelser hos ham. Han blev fortryllet af 
den Forening af Barnlighed og Modenhed, som laa 
i Leonoras Væsen, og undrede sig over hendes for- 
standige Svar. De vare dog afvisende, og han fik 
Brug for alt sit Snilde i denne mærkelige Samtale. 
Det lykkedes ham til sidst at faa sin Barnebrud til 
at aabne Hjertedøren paa Klem; men da han saa 
gav sig til at udfritte hende om Aarsagen til de 
Taarer, som hun og hendes Søster havde udgydt, 
mens de bleve overraskede paa Bænken, lukkede 
den sig atter til. 

»Det var intet,« sagde hun, idet hun blev rød, 
»bryd eder ikke om det!« 

»Men det gør jeg. Jeg skønnede straks, at det 
ikke var Barnegraad. De Taarer kom i hvert Fald 
sikkert ikke af Sorg over mistede Dukker. I er alt 
vokset fra at lege med Dukker, Frøken Leonora, 
det kan jeg mærke paa alt. I har haft en eller an- 
den Sorg. Hvem har gjort eder Fortræd?« 

»Hvoraf ved I, at Sorgen var min?« spurgte 
Leonora, idet hun saa ham kækt ind i Øjnene. 
»Anne Katrine græd jo ogsaa.« 

»Jo,« svarede Ulfeldt, idet han undrede sig 

over sin lille Modstanderskes Snildhed og Slagfær- 
dighed, »det var øjensynligt, at hun trøstede eder. 
Men siden I ikke vil ud med Sproget, saa maa jeg 
gætte. Eders Moder har handlet ilde med eder og 
maaske tugtet eder ? At Fru Kirsten er en haard og 
lunefuld Moder, er kundbart nok.« 

»Nej,« svarede Leonora heftig, »det var ikke 
det. Moder har ikke været ond imod mig.« 

»Nu,« sagde Ulfeldt, »det er smukt af eder, at 
I ikke vil sværte eders Moder; men jeg ved, hvor- 
ledes det har sig. Jeg vil tale med Kongen derom.« 

»Nej, nej, gør ikke det!« udbrød Leonora. 
»Saa kunde Moder tro, at jeg har sladret, og jeg 
v\\ blive straffet.« 

»Men jeg gør det alligevel, medmindre I vil 
aabne eders Hjerte for mig og sige mig, hvad det 
da er, der tynger det. Hvem kan eders Ve og Vel 
ligge mere paa Hjerte end mig, der er udset til 
den Ære engang at blive eders Ægtefælle? Jeg vil 
lade eder vide, at Hans Majestæt agter med det 
første at lade vor Trolovelse blive fuldbyrdet. Vi 
drak muntert derpaa nede i Sparepenge. — Har I 
noget. derimod?« spurgte han med et Smil. 

»Fader,« svarede Leonora med overraskende 
Alvor, »har ikke spurgt mig. Han har forkyndt 
mig sin Vilje; men hvis han spurgte mig, vilde jeg 
svare ham, som jeg nu svarer eder — jeg ved det 
ikke ret!« 

»Nu,« sagde Ulfeldt venlig, »anderledes kan det 
jo ikke være i eders unge Alder. Se nu i mig kun 
en ældre Broder og vis mig fuld Fortrolighed. Op- 
lad nu eders lille Hjerte for mig og sig mig, hvad 
det er, der tynger det.« 

»Men I vil spotte mig og le mig ud,« svarede 
Leonora og brast i Graad. 

»Visselig vil jeg ikke det,« sagde Ulfeldt, idet 
han klappede hende paa Kinden. »Kom, min kære, 
lille Veninde; lad os sætte os paa denne Bænk og 
tale med hinanden derom.« 

Leonora Kristina. 2 

Han satte sig; men hun blev staaende 
foran ham og saa paa ham med sine taarefyldte 
Øjne. 

»Nu,« sagde han, »lad mig saa faa at vide, 
hvem det er, der har været ond mod eder.« 

»Ingen,« svarede hun med et Suk. »Han, paa 
hvem jeg tænker, gjorde mig kun godt. Han var 
min bedste Ven; men han ligger nu i sorten Muld. 
Derover græd jeg, og Anne Katrine med mig. Det 
var unge Grev Morits i Holland; han var min Hjer- 
tenskær.« 

Ulfeldt havde virkelig nær givet sig til at le; 
men han fik Bugt med sin Lyst dertil og høstede 
Lønnen derfor, idet Leonora nu, hjulpen paa Gled 
af hans Spørgsmaal, med rørende Naivitet fortalte 
ham om sin Kærlighedshistorie og dens tragiske 
Udgang. Ulfeldt tabte snart al Lyst til at le, med 
saa megen Naturlighed og sand Følelse fortalte ♦hun 
sit Barnehjertes Saga. Han blev rørt samtidig med, 
at han skønnede, baade hvilken Skat af Varme og 
Trofasthed der laa gemt i dette Barnehjerte, og 
tiUige hvilke sjældne Aandsevner hendes Fortælling 
i al dens Simpelhed vidnede om. 

»Nu have I Takl« sagde han til sidst. »Nu 
kender jeg eders Hjertesorg og kan trøste eder. 
Tal til mig, naar I vil, om stakkels, unge Grev 
Morits. Gerne vil jeg høre om ham.« 

»Nej,« svarede Leonora, »jeg tier helst om 
ham; men nu ved I, at jeg alt een Gang har 
elsket. « 

»Ja,« svarede Ulfeldt med et Smil. »Hvis unge 
Grev Morits end var i Live, kunde jeg vel spare 
mig al Bejlen?« 

* Visselig!« svarede Leonora med Alvor, idet i 
hun bøjede sit Hoved. ' 

Men fra nu af gik der i hendes barnlige Sjæls 
Dybde en Forvandling for sig, som Ulfeldt ved sin , 
Ømhed og Klogskab fremmede. Hendes fantastiske I 
Barndomskærlighed døde hen som en Larve, af 

hvilken den dybe og trofaste Kærlighed sprang 
frem, som siden skulde gøre hende saa navn- 
kundig. 



Andet Kapitel. 

Den haarde Bænk. 



Frants Rantzau og Korfits Ulfeldt dvælede i 
nogen Tid paa Frederiksborg og overværede den 
sidstfødte Frøkens Daab. Dette usalige Barn, som 
Kongen kun nødig vedkendte sig og da ogsaa si- 
den forstødte, var blevet født paa Kronborg, kort 
førend Fru Kirsten flyttede derfra. Det blev døbt 
med Glans og fik Navnet Dorotea Elisabet. Fru 
Kirsten var trods sin mislige Stilling saa munter, at 
hun nogen Tid efter tvært imod Skik og Brug gjorde 
et stort Barselgilde, og den taalmodige Konge fandt 
sig ogsaa i det. Han havde maaske heller ikke 
noget imod for en Tid at adspredes og glemme 
sine Sorger. Ogsaa var det en god Tid for Bør- 
nene, thi naar Fru Kirsten morede sig, lod hun 
dem skøtte sig selv, og Riset hvilede. Men nu var 
denne Frist udløben; Gæsterne vare rejste, og der 
var atter stille paa Slottet. 

En mørk Dag i November Maaned vandrede 
Kongen alene i Indelukke-Skov bag Staldgaarden 
og tænkte over Sagernes Stilling. Efter at han i 
nogen Tid havde gaaet frem og tilbage paa den 
Vej, som siden fik Navn af Kristian den Fjerdes 
Allé, standsede han ved et stort Træ, hvor der laa 
en Kampesten med et indhugget Sæde. Paa den 
haarde Bænk satte han sig, og det var en Plads, 
som ret egnede sig for de Overvejelser, der syssel- 
satte ham. Han havde nemlig i et Anfald af det 
bitre Lune, som var ham ejendommeligt, ladet denne 

Sten henlægge til Minde om Mortensaften det fore- 
gaaende Aar, da Fru Kirsten stængede sin Sove- 
kammerdør og lukkede ham ude. Ved denne egen- 
mægtige og ulovlige Handling havde hun faktisk 
separeret sig fra ham og drevet ham over i en an- 
den Kvindes Arme. Han var nemlig allerede kom- 
men i Forhold til Jomfru Vibeke Kruse, som siden 
blev hans Frillekone og trofaste Ledsagerske til 
hans Livs Ende. 

Uagtet den Sag ikke lader sig forsvare, maa 
man dog tage Hensyn til Datidens overmaade løse 
Sæder, og hvad Fyrster og store Herrer uden Sky 
tillod sig. Set fra det Synspunkt brændemærker 
dette Forhold ikke særlig Kristian den Fjerde. Trods 
alle tidligere Udskejelser havde Kongen desuden 
været sin nuværende Hustru tro. Men dertil kom, 
at han ingenlunde selv havde indledet Forbindelsen 
med Vibeke Kruse. Fru Kirstens egen Moder, gamle 
Fru Ellen Marsvin, havde paa en skamløs Maade 
draget Kongen ind i den, og Fru Kirsten havde 
endogsaa selv gjort lignende Forsøg for at blive 
ham kvit. Dette Træk giver os et dybt Indblik i 
Datidens sædelige Fordærvelse. Fru Kirsten vilde 
da heller ikke have brudt sig derom, hvis det havde 
været en anden Kvinde. Men Vibeke Kruse havde 
været hendes egen Kammerjomfru, og hun var ble- 
ven fjernet, fordi hun kun vidste alt for meget om 
sin Frues gale Streger og derfor var til Ulejlighed. 
Nu mente Fru Kirsten, at Vibeke havde sværtet 
hende hos Kongen, og hun nærede derfor et døde- 
ligt Had til hende. Fru Kirstens skammelige Ger- 
ninger vare imidlertid aabenbare nok. Hun havde 
i den Grad sværtet sig selv, at andre ikke havde 
nødig at gøre det. 

Kongen sad altsaa paa Stenbænken, der var 
lige saa haard og kold som hans Skæbne, og grun- 
dede over den mørke Gjiade, hans Hustrus onde 
Hjerte og vilde Sind. Han gennemgik hendes lange 
Synderegister og overvejede, hvad han skulde gøre 

eller lade. Knuden strammedes, og jo mere spændt 
Forholdet mellem Forældrene blev, des mere sved 
det til Børnene. Kongen havde forbudt hende at 
blande sig i Opdragelsen; men dog gjorde hun det og 
tumlede ubarmhjertig med Børnene, udskældte dem 
og slog dem. Hofmesterinden, der lige saa meget 
var sat til at passe paa Fru Kirsten som paa Bør- 
nene, kunde ikke magte hende. I disse Dage fik 
Leonora at føle, hvor god hendes Moder var. De 
røde Strimer paa hendes Krop viste det. De Taarer, 
som hun og Anne Katrine nu fældede sammen, vare 
mere bitre end de, som Mindet om unge Grev Mo- 
rits havde aflokket dem. 

Men Kongens grundende l'anke maatte dybere 
ned end til dette. Ikke alene havde han en stærk 
Mistanke om, at hans Hustru havde været ham utro; 
men han vidste, at hun var en Spion og Forræderske. 
Hun aflurede ham Statshemmeligheder og røbede 
dem for den svenske Gesandt, Fegræus. Hun havde 
endogsaa været i Lag med denne for at faa ham 
til at hjælpe hende til Flugt til Sverige; men han 
var for klog til at indlade sig med hende. 

Til sidst mindedes han hendes skumle Planer 
med at øve Trolddom paa ham, hvortil han havde 
sigtet i Samtalen med Niels Krabbe. Hun havde 
prøvet paa at give ham Blysukker og anden Gift i 
Maden, vel ikke for at dræbe ham, men i den Tro^ 
at det vilde give ham Lede til Elskov og til hende. 
Dog tvivlede han ikke om, at hun ønskede ham 
Døden. Hun havde flere Gange ladet Ord falde, 
som røbede hendes sande Sindelag, om det ogsaa 
var sket i Hidsighed. Var det udholdeligt at leve 
længer sammen med en saadan Kvinde? Hun lagde 
aabenbart an paa at gøre ham det saa broget, at 
han til sidst maatte lade hende fare. Skulde han 
gøre kort Proces og slippe hende straks? 

Dette Spørgsmaal gjorde Kongen sig selv, efter 
at han havde tilendebragt den lange Vandring gen- 
nem de mørke Minders Labyrint. Men straks rejste 

sig en hel Hær af Skrupler. Hvis han forstødte 
hende, maatte han retfærdiggøre sin Handlemaade, 
hvad han ikke kunde uden at blotte hende og kund- 
gøre sin Skam for Alverden. Det vilde desuden 
give stor Alarm mellem hendes talrige og mægtige 
Frænder. Hendes Moder, Ellen Marsvin, havde rig- 
tignok hidtil staaet paa hans Side og gjort, hvad 
hun fcunde for at tæmme Datteren, men sagtens 
kun fordi hun var klog nok til at indse, at det 
maatte tage en Ende med Forfærdelse. Fru Ellen 
kendte ikke meget til moralsk Forargelse. Hendes 
eget Liv havde haft sine Pletter, saa hun havde 
ildce let ved at prædike Dyd for Datteren. Naar 
Datteren var bleven forstødt, vilde Fru Ellen sag- 
tens tage hendes Parti og stille sig i Spidsen for 
den hele Skare af opbragte Frænder. 

Hertil kom endelig Hensynet til Børnene. Fru 
Kirsten var dog deres Moder, og en Del af hendes 
Vanære vilde falde paa dem. Hvorledes vilde de, 
naar de voksede til, og deres vordende Æ^efæller 
stille sig til Sagen? Selv om de ikke elskede Mo- 
deren, kunde dog deres egen og deres Ægtefællers 
Interesser drive dem til at rejse Klage mod deres 
Fader og byde ham Spidsen. 

Det var profetiske Syner, der drog forbi Kon- 
gens indre Blik, mens han sad der, og Vinden su- 
sede gennem de bladløse Grene over hans Hoved. 
Det skulde alt sammen gaa ganske, som han tænkte 
sig det. Dog stod alt dette endnu kun for ham 
som Muligheder. Han kunde trøste sig med det 
Haab, at det dog maaske ikke vilde blive saa galt. 
Men han hentede ingen Kraft af den haarde Sten, 
hvorpaa han sad, og Vindens Aander hviskede ham 
intet frelsende Ord i Øret. Han gik hjem uden at 
være bleven enig med sig selv om, hvad han skulde 
gøre. Men dog var, uden at han anede det. Øje- 
blikket nær, da Terningerne skulde kastes. 

Tredje Kapitel. 

Fru Kirsten til Slcrifte. 



Da Kongen var kommen tilbage til Slottet og 
gik op ad Taamtrappen, mødte han Fru Kirstens 
Kammerjomfru, Marie van Stersan. Hun havde Hast 
med at komme forbi Kongen, men maatte dog 
standse og gøre sit Kniks. Hun fik lige Tid til at 
putte et Brev, som hun holdt i Haanden, ned i 
Lommen, men Kongen saa det dog, standsede og 
spurgte, hvad det var, hun der gemte. 

»Det er et Brev fra min Fader,« svarede hun 
stammende, og idet hun blev rød i Hovedet. »Po- 
sten kom lige nu.« 

»Hvorfor skjuler du det.?*« spurgte Kongen, idet 
han spærrede Vejen for hende. »Her maa stikke 
noget under. Giv hid og lad mig se det I« 

»Eders Majestæt skulde ikke gøre det!« sva- 
rede Marie grædefærdig; hun tog dog Brevet frem 
og rakte ham det. Han tog det med et Ryk og 
gik op med det i sit Sovegemak, hvor hans Skrive- 
pult stod, saa at det tillige var hans Arbejdsværelse, 
rakte Hat og Stok til den opvartende Hofdreng, 
sendte ham bort og gav sig saa til at undersøge 
sit Bytte. 

Inden i et Omslag med Udskrift til Marie van 
Stersan, og som denne havde aabnet, laa et Brev 
til Fru Kirsten. Marie havde altsaa været paa Vejen 
til sin Frues Kammer for at aflevere det. Fra hvem 
mon det Brev kom, og hvad stod der i det? Var 
det et Kærlighedsbrev fra Rhingreven? At Brevet 
var kommet med en anden Adresse og gik gennem 
Kammerjomfruens Hænder viste jo, at Fru Kirsten 
spillede under Dække. 

Efter at Kongen i nogen Tid havde siddet og 
vendt og drejet Brevet og gentagne Gange læst 
Udskriften: »Hendes Naade, højbaarne Fru Grev- 

inde Kirsten Munk«, men uden at det lykkedes 
ham at genkende Haandskriften, aabnede han det 
omsider. Han læste først Underskriften og saa, at 
Brevet kom fra den meget omtalte Alkymist og 
Sortekunstner Becker i Hamburg. Nu fik Kongen 
Anelser, som da Ogsaa styrkedes ved Brevets Ind- 
hold. Det var meget truende, idet Alkymisten lod 
Hendes Naade vide, at hvis hun ikke yderligere 
sendte ham 2000 Rosenobler, vilde hun ikke faa 
udleveret de Breve, hun havde skrevet til ham, ja, 
han vilde endogsaa aabenbare hele Sagen for Kon- 
gen og Rigsraadet, saa at der ingen Ende skulde 
blive paa hendes Ulykker. 

»Hvad for Djævelskab stikker der under dette?« 
udbrød Kongen, idet han sprang op. 

I sin første, opbrusende Vrede gik han lige ind 
til Fru Kirsten med Brevet. Han fandt hende i 
Leg med sin Skødehund, som løb gøende efter 
hende rundt i Stuen. 

»Hør op med de Løjer og faa Bæstet til at 
tie!« raabte Kongen, idet han stampede i Gulvet. 
Hun tyssede paa Hunden, tog den paa Armen, 
klappede den og spurgte med en uskyldig Mine: 

»Hvad befaler Eders Majestæt?« 

Kongen troede, at hun var uvidende om, hvad 
der ventede hende; men deri tog han fejl. Marie 
van Stersan havde faaet Tid til at advare sit Her- 
skab; Fru Kirstens Munterhed var altsaa kun Ko- 
medie. Hun vidste, at Kongen havde ranet Brevet, 
og, da Marie kendte Haandskriften, fra hvem det 
kom. Men hun vidste ikke, hvad der stod i det, 
og derfor var der dog Spænding i det lurende Blik» 
hun tilkastede Kongen. 

»Her er et Brev til eder,« sagde han. 

»I har brudt Seglet og læst det,« raabte hun- 
»Det ligner eders øvrige Tyranni!« 

»I maa have en ond Samvittighed, siden f 
farer saaledes op,« sagde Kongen med et ilde- 
varslende Smil. 

»Ingenlunde,« svarede Fru Kirsten, idet hun 
fattede sig. 

»Det nytter eder ikke at lade hellig,« sagde 
Kongen. »Her har jeg Sort paa Hvidt for, at I 
bag min Ryg veksler Breve med en Giftblander og 
Troldkarl. Hør, hvad han skriver!« 

Saa oplæste Kongen Brevet for hende, mens 
hun hørte til med en ligegyldig Mine, idet hun sta- 
dig klappede Hunden. 

»Nu ud med Sproget,« sagde Kongen, »og 
tilstaa, hvad det er for en Sag, med hvis Aaben- 
barelse han truer eder I« 

»Ja, vidste jeg det kun!« svarede Fru Kirsten. 
»Jeg har faaet Sminke, Salve og lugtende Vande 
fra Becker, det er alt, hvad jeg har haft med ham 
at gøre. Manden maa være gal.« 

*Jeg vil advare eder endnu en Gang,« sagde 
Kongen, hvis tiltagende Rødme røbede hans Vrede. 
»Gør et ærligt Skriftemaal, og jeg vil lade Sagen 
blive mellem os.« 

»Skriftemaal!« udbrød Fru Kirsten, idet hun 
slap Hunden, som sprang ned paa Gulvet, trimlede 
om og for hylende hen i en Krog. »Jeg har intet 
at skrifte. En arg Fjende af mig maa have lavet 
det Brev for at styrte mig i Ulykke; det er et 
Falskneri.« 

»Nej,« sagde Kongen, »om saa var, vilde han 
selvfølgelig have givet Brevet en anden Adresse. 
I kan ikke slippe, I maa ud med Sproget; men vil 
I ikke, da lader jeg Sagen paa det nøjeste under- 
søge. Jeg kender eders onde Sindelag mod mig 
og eders djævelske Kunster for godt, til at jeg tør 
lade dette passere.« 

»I kaldte min Fjende han,« sagde Fru Kirsten 
spydig, »I burde vist hellere sagt hun.« 

»Ja,« svarede Kongen bidsk, »nu tror I, at alt 
ondt kommer fra Vibeke, jeg ved det; men I tager 
ganske fejl og gør hende storlig Uret. Vibeke er 

god, lige saa god, som I er ond. Hendes lille Fin- 
ger er mere værd end eders hele Person.« 

»Jeg tvivler ikke derom, eftersom hun er saa 
ny,« svarede Fru Kirsten med et Smil og et 
Kniks. 

»Vil I tilstaa?« sagde Kongen, idet han truede 
hende med sin højre knyttede Haand. 

»Hvad, vil I slaa?« raabte hun, mens hun 
flygtede hen i den anden Ende af Stuen og gav 
sig til at skrige. Marie van Stersan tillige med et 
Par af Pigerne kom styrtende ind, og Fruen lod sig 
falde om i deres Arme, som om hun var daanet. 

»Lad dette Mummespil fare,« sagde Kongen. 
»Jeg har aldrig lagt Haand paa eder, og det var 
heller ikke min Agt at gøre det nu, endskønt I 
hundrede Gange har gjort eder fortjent dertil. Slip 
hende, Piger! Hun er ikke mere daanet end jeg.« 

Fru Kirsten stødte Pigerne fra sig, sank om 
paa en Løjbænk og stak i at græde. Kongen viste 
Pigerne ud, men bød Marie van Stersan blive. Han 
gjorde hende nogle Spørgsmaal med Hensyn til 
Brevet, men fik intet ud af hende. 

»Vi skal nok'faa din Tunge paa Gled,« sagde 
han derpaa. »Men inden jeg gaar videre i Sagen,« 
tilføjede han, idet han henvendte sig til Fru Kirsten, 
»vil jeg dog endnu en Gang bede eder om at gaa 
til Bekendelse.« 

»Jeg har intet at bekende,« svarede hun hul- 
kende, »men selv om saa var, skulde Eders Maje- 
stæt ikke blive min Skriftefader. I farer paa som 
en Bøddel.« 

»Nu,« sagde Kongen, »da skal jeg sørge for, 
at I faar en Skriftefader af den rette Sort. Men 
først har jeg et Ord at snakke med dig, Marie. 
Følg mig!« 

Fru Kirsten raabte til Marie, at hun skulde 
blive; men da Kongen spurgte Jomfruen, om hun 
hellere vilde føres bort mellem to Drabanter, adlød 
hun Kongen og gik med. Rigtignok sprang Fru 

Kirsten op for at hindre Maries Bortførelse; men 
Kongen lukkede Døren hurtig efter sig og Jomfruen 
og drejede Nøglen om. Derpaa førte han Marie til 
sit Sovegemak, laasede ogsaa der efter sig, sendte 
en Hofdreng efter Fru Anna Lykke, og da Hof- 
mesterinden havde indfundet sig, bød han den Liv- 
drabant, som havde Post ved Gangdøren, ikke at 
indlade nogen, hvem det saa var. 

Da han saaledes havde sikret sig mod Over- 
fald og Afbrydelse, satte han Anna Lykke ind i 
Sagen og genoptog derpaa Forhøret over Marie, 
som dog fremdeles holdt sig kæk. Hun nægtede 
ikke, at der var gaaet flere Breve gennem hendes' 
Hænder, men hun paastod, at hun var ganske uvi- 
dende om deres Indhold. 

»Hvad om vi lod Mester Hans kalde for at 
sætte hende en Tommeskrue paapt spurgte Kongen 
Hofmesterinden, mens Marie blev hvid som et Lagen. 

»Eders Majestæt har ikke nødig at bruge saa 
skarpe Midler,« svarede Anna Lykke. »Lad kun 
de andre Piger hidkalde, og vi ville faa Vidnesbyrd 
nok, som skulle bøje denne Stivnakke.« 

Det viste sig at være et godt Raad, da Pi- 
gerne hadede deres Frue, som handlede lunefuldt 
og haardt med dem, og de bar tillige Nag til Marie 
van Stersan, fordi hun var Fru Kirstens Yndling og 
blev overøst med Gaver, mens de selv ikke fik 
noget. Nu vare de glade ved at kunne tage Hævn, 
og der kom da skønne Ting for Dagen. 

»Hendes Naade,« fortalte en af Pigerne, »sagde 
en Dag i Vaaren til Marie, da Eders Majestæt var 
ilde tilpas: »Han lever vist ikke til Pinse.« Men en 
anden Gang, da Eders Majestæt var munter og 
frisk, sagde Hendes Naade: »Ak, jeg bliver ham 
vist aldrig kvit!« Og saa trøstede det Skarn der 
Fruen med at svare: »Naar Eders Naade kun giver 
Tid, vil nok det ske, som I ønsker.« 

Nu fik Marie Tungen paa Gang for at rense 
sig; men hun indviklede sig i Modsigelser, og det 

endte da med, at hun brast i Graad og opgav Æv- 
ret. Da Pigerne vare blevne fjernede, tilstod hun, 
at Fru Kirsten ganske rigtig havde udtalt sig saa- 
ledes om Kongen, at man maatte tro, at hun ikke 
mente ham det godt. 

»Men nu Monsieur Becker,« spurgte Kongen, 
»hvad er der med ham?« 

»Derom ved jeg kun, at Hendes Naade har 
sendt ham Hovedhaar af Eders Majestæt, af Fru 
Ellen og Rhingreven; men hvortil de skulde bruges, 
derom ved jeg intet.« 

At et Menneskes Haar bleve brugte af Sorte- 
kunstnere og Hekse til at forgøre vedkommende, 
var en kendt Sag, og Kongen tvivlede ikke et Øje- 
blik om, at hans Hustrus Hensigt med denne Sen- 
delse af Haar havde været ond. Dog lod han nu 
Marie van Stersan slippe og udspurgte hende ikke 
videre; men Aarsagen var ikke, at han agtede at 
opgive Undersøgelsen. Det lod sig imidlertid ikke 
gøre paa en Studs at komme til Bunds i Sagen, og 
han skulde om et Par Dage rejse til Holsten. Der 
vilde han ogsaa være Hamburg nærmere og kunde 
give de Skridt, han mulig vilde gøre mod Alky- 
misten, bedre Eftertryk. 

Imidlertid var Fru Kirsten ikke ledig. Hun fik 
Hofmesterinden fat og udspurgte hende om, hvor- 
ledes Forhøret over Marie van Stersan var løbet 
af Det vidste hun allerede af Marie selv; men 
hun vilde i Lag med Fru Anna for at retfærdig- 
gøre sig og faa hende til at formilde Kongen. Hvor 
kæk end Fru Kirsten lod, saa havde hun dog faaet 
Skræk i Livet. Sigtelse for Trolddom var i de 
Tider en meget farlig Sag, hvorom Hekseproces- 
serne vidne. Lovens Straf for den Kvinde, der ind- 
gik en Pagt med Djævelen, var Død paa Baalet, 
og ikke engang ædel Byrd sikrede vedkommende 
for Tiltale. Fru Kirstens egen Samvittighed sagde 
hende, hvad hun fortjente, og hun tiltroede Kongen, 
at han i sin Hidsighed kunde gaa til det yderste. 

Hun brugte nu sit Snakketøj, det bedste hun 
kunde, og det lykkedes hende ogsaa at faa Anna 
Lykke overtydet om, at Kongen gik for vidt i sin 
Mistanke. Rigtignok tvivlede Anna Lykke ikke om, 
at Fru Kirsten ønskede ondt over Kongen; men fra 
Ønske til Handling var der dog et langt Skridt. 
Hun indsaa ogsaa, at det var bedst for Kongen selv, 
om denne Sag ikke kom ud. Hun raadede ham 
derfor til at neddysse den og prøve, om ikke Fru 
Kirsten, naar hun fik en alvorlig Advarsel, vilde 
skikke sig bedre. 

>Nu, Anna,« sagde Kongen til Hofmesterinden, 
»det er al Ære værd, at du beder for hende, skønt 
hun gør dig Livet saa surt. Vi faa nu se! Ad- 
varselen, den skal hun faa. Mulig kan den dog 
udrette saa meget, at hun skikker sig en Tid, saa 
at du faar Fred, mens jeg er borte. Jeg lovede 
hende en Skriftefader til at tage hende i Skole, og 
ham skal hun nu faa.« 

Kongens Valg faldt paa Sognepræsten, Tile- 
man Villadsen, som han lod hente og underrettede 
ham om, at Fru Kirsten var forgjort. En ond Aand 
var faren i hende, og den skulde han drive ud. 
Han satte derpaa Præsten ind i Sagen og paalagde 
ham at foreholde hende det ugudelige i, at hun gav 
sig af med Trolddom. Kunde han lokke ud af 
hende, hvad det egentlig var, hun havde haft for 
med Alkymisten i Hamburg, saa vilde Kongen vide 
det. Tilstod hun og angrede, turde han trøste 
hende og love hende Tilgivelse; men viste hun sig 
forhærdet og nægtede alt, skulde han true hende 
med Himmelens Straf og Kongens Vrede. 

Hr. Tileman følte sig meget æret ved det 
Hverv, hans Herre og Konge der overdrog ham; 
men Sagen overraskede ham ikke. Han vidste 
godt, h\Æket Huskors Kongen havde i Fru Kirsten. 
Han lovede da at gøre sit bedste og gik trøstig 
til Værket. 

Rustet med et helt Arsenal af Skriftsteder og 

med en vel udarbejdet Prædiken i Hovedet lod han 
sig den næste Dag melde hos Hendes Naade og 
blev straks modtagen ; men han fandt hende ganske 
anderledes, end han havde ventet Hun modtog 
ham meget naadigt, udtalte sin Glæde over at se 
ham og sagde, at han kom, som om han var kaldet. 
Hun trængte i sin Kvide til Trøst af en ærlig Guds 
Tjener som han. Derved tog hun Braadden af 
den Prædiken, Hr. Tileman havde udarbejdet i Aanden. 
Han gik langt lempeligere til Værks, end han havde 
foresat sig. Dog maatte han røre ved Sagen; men 
ikke saa snart havde han nævnt »Monsieur Becker«, 
før Fru Kirsten tog sin stolte Mine paa og bad ham 
ikke blande sig i Ting, som ikke kom ham ved. 
Dette var en Sag mellem Kongen og hende. Der- 
paa udgød hun sig i Klager over den Mistænksom- 
hed, Kongen viste imod hende, og den Uretfærdig- 
hed og Haardhed, hvormed han handlede imod 
hende. Hun erklærede sig ganske uskyldig i de 
onde Hensigter, Kongen tillagde hende. Hun talte 
sin Sag saa snildt og med saa rørende Ord, at 
den Guds Mand blev helt forvirret og fik Medliden- 
hed med hende. En Prædiken fik hun dog, hvori 
han paalagde hende Sagtmodighed og Lydighed 
mod sin høje Ægtefælle. I Stedet for en Straffe- 
prædiken fik hun en blid, kærlig Advarsel. 

Ikke synderlig vel til Mode gik Hr. Tileman 
saa til Kongen for at melde ham Udfaldet af Mødet. 
Han føjede sine Ord snildt nok og mente, at det 
var lykkedes ham at dække sit Nederlag. Kongen 
fik noget af Prædiken i dens oprindelige, skarpe 
Form, saaledes som den ikke ganske var bleven 
holdt, og den huede ham vel. Men da Hr. 
Tileman dog ikke havde noget at melde om Til- 
staaelse og Anger, saa Kongen, hvorledes det 
havde sig. 

»Hun har sat eder en Voksnæse paa og er 
løben med eder, Tileman,« sagde han. *Men det 

skal ikke hjælpe hende. Vi vil nu tage vore For- 
holdsregler og ave hende bedre.« 

Forholdsreglerne syntes kraftige nok. Kongen 
ijernede Marie van Stersan og de fleste af de andre 
Piger, lod fæste ny og paalagde dem at vogte nøje 
paa deres Frue. Hende selv bød han strengelig 
ikke at give sig af med Børnene. Det tillodes 
hende kun at dele Disk og Dug med dem; altsaa 
maatte hun kun se dem ved Maaltideme. Endelig 
gjorde han den lidet glade Hofmesterinde ansvarlig 
for, at hans Befalinger bleve nøje efterlevede. Efter 
saaledes at have ordnet sit Hus, som han troede, 
paa bedste Maade, rejste han til Holsten. 



Fjerde Kapitel. 

Fru Kirsten paa Krigsstien. 



Ikke saa snart var Kongen borte, førend Fru 
Kirsten begyndte paa det gamle Spil, blandede sig 
i Opdragelsen og tog Magten fra Hofmesterinden. 
De ny Piger, som skulde passe paa hende, fik 
deres Øren varmede til Tak for deres Ulejlighed, 
og saaledes bleve alle Kongens Forholdsregler ganske 
virkningsløse. Hun færdedes meget omkring paa 
Slottet og var i en evig Uro. Anna Lykke holdt 
dog Øje med hende, og en Dag overraskede hun 
hende i Kongens Klædekammer, hvor hun stod og 
puslede med noget af hans Tøj. 

»Hvad tager Eders Naade sig der forf« spurgte 
Anna Lykke. 

»Hvad rager det eder?« lød Fru Kirstens 
skrappe Svar. 

»Det nytter ikke, at I sætter eder paa den 
høje Hest,« sagde Anna Lykke sindigt, men fast. 

»Det er næppe for det gode, at I lister eder her- 
ind og ransager Kongens Klæder.« 

»Ja,« svarede Fru Kirsten, »nu skal der jo 
stikke en Misgerning bag alt, hvad jeg tager mig 
for. Dog kom jeg kun for at søge efter en af 
mine Næseduge, den med den fine Stikning. Jeg 
kan intetsteds finde den, og saa tænkte jeg, at 
Hans Majestæt muligvis af en Fejltagelse har stukket 
den i en af sine Lommer.« 

»Det, Eders Naade der har i Haanden, er ingen 
Næsedug,« sagde Anna Lykke, idet hun pegede 
paa Fru Kirstens højre Haand, som lukkede sig 
fast om en Lap Papir. 

»Nej,« svarede Fru Kirsten efter et Øjebliks 
Tøven. »Da jeg søgte efter Næsedugen, fik jeg 
dette i Haanden. I maa gerne se det. Naar 
I læser det, kan I skønne, hvor ubarmhjertig 
Kongen er.« 

Hun glattede Papiret ud og rakte det til Anna 
Lykke, som læste dets Indhold. Det var et Udkast 
til et Brev, der var stilet til Raadet i Hamburg, 
og hvori Kongen fordrede Alkymisten Becker fængslet 
og taget i Forhør. 

»Der kan I selv se,« udbrød Fru Kirsten. »Nu 
skal den stakkels Mand vel torteres og vil for at 
frelse sig selv opdigte Løgne om mig. Kongen 
har Brug for dem til at fælde mig.« 

»Det er sært,« sagde Anna Lykke med et 
Smil, »saa øm I nu er over Monsieur Becker, der 
dog sendte eder det slemme Trusselsbrev. Der 
maa stikke noget under. Men, ærlig talt, hvis 
Hans Majestæt vil eder til Livs, da har han ikke 
nødig at gaa til Hamburg for den Sags Skyld. 
Jeg tænker nu, at han kun vil have Lys i Sagen. 
Hvad han siden vil gøre, det ved hverken I 
eller jeg.« 

»Ikke?« udbrød Fru Kirsten med et funklende 
Blik. »Han saa mig gerne paa Baalet, om han 
kunde skaffe mig derhen. Han er i sit onde Hjerte 

ikke bedre end Rolf Blaaskæg, der havde seks 
Hustruer og undlivede dem alle.« 

»Nu tror jeg, Gud naade mig, ligesom Kongen, 
at syv Djævle ere farne i eder. 1 er bindegal.« 

»Aa nej,« svarede Fru Kirsten med et ondt 
Smil, »jeg er ved min fulde Samling. Jeg tog der 
Munden lidt vel fuld, men at Kongen ikke mener 
mig det stort bedre, end Ridder Rolf mente det 
med sine Hustruer, det, tror jeg, holder Stik. Det 
er ogsaa her gaaet til ganske som i Eventyret. 
Ligesom Ridder Rolf, naar han rejste bort, forbød 
dem at træde ind i et vist Kammer, saaledes har 
Kongen ogsaa forbudt mig at sætte min Fod i 
Børnenes Kammer for at friste mig, og saa kommer 
han vel en skøn Dag farende for at overrumple 
mig; men det skal ikke kyse mig. Saa længe jeg 
er her, holder jeg paa min Ret og vil være Moder 
for mine Børn.« 

»Ja, give Gud, at Eders Naade i Sandhed 
var det!« 

»I øvrigt,« vedblev Fru Kirsten, idet hun saa 
hen for sig, »ligner Kongen dog Ridder Rolf deri. 
at han har haft mange Koner. Lad mig engang 
regne dem op! Der var først Dronning Anna Ka- 
tarina, hvem Herren tog. Saa den usalige Kvinde, 
hvem Fanden tog i et Nu, da hun sad for Spejlet 
og flettede Perler i sit Haar. Med hende avlede 
han Kristian Ulrik Gyldenløve. Saa Karen Anders- 
datter, med hvem han avlede Hans Ulrik Gylden- 
løve — « 

»Jeg vil ikke høre længer paa eder,« udbrød 
Anna Lykke, idet hun vendte sig for at gaa; men 
Fru Kirsten greb hende i Armen og holdt hende 
fast. 

»I skal høre Lektien til Ende,« sagde hun med 
sin skærende Røst, idet hun stirrede Anna Lykke 
ind i Øjnene. »Saa kom jeg, og i mig fik han 
atter en ret Ægtehustru. Jeg har skænket ham en 
Flok dejlige Børn ; men se nu, hvorledes han handler 

Leonora Kristina. 3 

med mig I Nu skal jeg kasseres og en Taske som 
Vibeke træde i mit Sted. Hvad tykkes eder? Har 
en Hustru nødig at holde sit Ord til en saa let- 
færdig Herre som ham?< 

»Eders Naade skal faa Svar,« sagde Anna 
Lykke, idet hun rev sig løs. »Hvad Kongen har 
tilladt sig med andre Kvinder i Fortiden, det ved- 
rører ikke eder. I vil ikke kunne nægte, at Hans 
Majestæt har været eder en fuldkommen tro og til- 
lige meget kærlig og naadig Husbond, indtil I selv 
stødte ham fra eder. Vedrørende den Sag med 
Jomfru Vibeke, da tier jeg helst, Eders Naade ved 
selv bedst hvorfor. Hvad tror I, at Enden vil blive 
for eder, om I fremturer i eders Vildskab? Gud 
Herren klare eders Forstand og give eder Vilje til 
det gode!« 

»Tak for den Prædiken,« svarede Fru Kirsten 
spydig. »Saaledes maa I nu tale, siden I er i 
Kongens Sold.« 

»Min Sold har hidtil mest været Irettesættelse 
og Klage over, at jeg ikke kunde holde Styr paa 
eder; men nu faar det vel snart Ende.« 

>Ja, gid det vilde!« udbrød Fru Kirsten. »Jeg 
er led ved det hele og længes kun herfra. Hvor- 
for lader Hans Majestæt mig ikke gaa? Han holder 
vel kun paa mig, fordi det er hans Lyst at pine 
mig. Aa, jeg er den elendigste af alle Kvinder!« 

Saa brast hun i en hysterisk Graad og ilede 
ind paa sit Kammer; men dog hørte Anna Lykke 
kort efter, at hun lo og fjasede med Pigerne. Der- 
paa gik hun op til Børnene og gav sig til at herse 
med dem, hørte dem i deres Lektier, irettesatte og 
slog dem, saa der var Graad og Jammer i Barne- 
stuen, da hun gik derfra. 

Anne Katrine og Leonora havde fælles Sove- 
kammer og delte ogsaa Seng med hinanden. Det 
vare de glade ved, og de laa magelig. Sengen 
kunde godt have rummet fire voksne Mennesker, 
saa stor og bred var den. Det var en gammel, 

kasseret Gæsteseng, hvori adskillige fyrstelige Per- 
soner i sin Tid havde hvilet. De gamle, falmede 
Omhæng havde undertiden faaet Statshemmeligheder 
at gemme i deres Folder; men aldrig før havde 
slig Tale lydt under dem som den, de to unge 
Kongedøtre nu førte med hinanden. 

»Det er snart ikke til at udholde længer, t 
sagde Anne Katrine. »Gid Fader snart vilde komme 
hjem!« 

»Hvad vilde det nytte?« spurgte Leonora. 
>Naar Fader kommer, saa bliver her endnu værre 
Spektakel.« 

»Var det ikke for vore smaa Søstres Skyld,« 
vedblev Anne, »saa snørede jeg min Bylt og gik 
ud i den vide Verden.« 

Hun havde nemlig under den Forvirring, som 
var opstaaet ved, at hendes Moder og Hofmester- 
inden stredes om Magten, overtaget den moderlige 
Rolle, og naar de vare overladte til sig selv, holdt 
hun Justits i Barnekammeret og tog sig af de smaa. 

»Lad os gøre det!« udbrød Leonora med et 
kækt Glimt fra sine livlige, brune Øjne. »Jeg gaar 
med! Da vilde vi være ligesom Marsk Stigs Døtre.« 
Og saa sang hun Folkevisens første Vers : 

Marsk Stig, han havde de Døtre to, 
saa krank en Skæbne monne de faa. 
Den ældste tog den yngste ved Haand, 
saa vanked de vide i Verden om 

»Nej, Leonora,« sagde Anne, »det vilde ikke 
gaa. Jeg mente det ikke for Alvor. Vi have 
Kongen til Fader, og han skaffer os vel til sidst 
Fred. Det maa vel ende med, at han murer Moder 
inde.« 

»Hu, ha!« udbrød Leonora, uagtet Meningen 
med dette gængse Udtryk kun var Indespærring. 
»Det tør vi ikke ønske. Hun er dog vor Moder, 
og hun kan dog endnu være god. Hun kyssede 
mig i Dag, da hun kom.« 

3* 

»Og slog dig, inden hun gik.« 

»Hun er ikke ved sin Samling, det sige de 
alle. Jeg vil bede for hende i min Aftenbøn og 
bede Gud Herren om at gengive hende hendes 
Forstand. « 

Det gjorde hun da; men den Barnebøn blev 
ikke hørt. Fru Kirsten kom den næste Dag igen, 
og da gik det værre til end nogen Sinde før. Hun 
gav Sofie Elisabet en skarp Tilrettevisning; Sofie 
svarede igen, og Enden paa Mundhuggeriet blev, 
at hun fik sine Øren varmede. Men hun var en 
ægte Datter af sin Moder, lige saa vild af Sind. 

»Hvor tør du slaa, Moder?« raabte hun. »Du 
maa slet ikke være her. Fader har forbudt dig at 
komme her.« 

Nu røg Fru Kirsten i hende, men Sofie vær- 
gede tappert for sig. De fik Tag i hinanden og 
tumlede omkring i Stuen, saa et Par Stole væltede. 
Fru Anna Lykke gjorde et forgæves Forsøg paa at 
skille dem ad. Da Sofie var stor og stærk for sin 
Alder, hendes Moder derimod lille og spinkel, vilde 
denne Holmgang sagtens være endt med den sidstes 
Nederlag, hvis den ikke var bleven afbrudt. Under 
al denne Skrigen og Tumlen havde de ikke hørt, 
at en Vogn rullede ind i Slotsgaarden. Kongen 
var kommen, Døren gik op, og han stod pludselig 
for de to kæmpende, som ved Synet af ham slap 
hinanden. Dog saa de ham ikke lige straks, saa 
at han fik Tid til at skønne, at Datteren var nær 
ved at faa Overtaget. 

»Ret saa, Sofie,« sagde han uventet rolig og 
med et ildevarsletfde Smil, »du stod dig bravt! Var 
jeg ikke kommen, vilde din Moder være bleven 
slaaet i Gulvet og have ligget paa sine Gerninger.« 

»Det ligner Eders Majestæt,« sagde Fru Kirsten 
arrigt, uagtet hun endnu var ganske forpustet af 
Dysten, »at prise eders Datter, fordi hun lægger 
Haand paa sin egen Moder.« 

»Hun har lært Ulydighed af eder,« svarede 

Kongen. »I adlyder hverken Gud eller Mennesker. 
I er en Oprørerske. I maa ikke være her, det 
vidste I, og dog træffer jeg eder her og endda i 
Haarene paa et af eders Børn. Af Sted med eder! c 

Saa pegede Kongen med sin Stok paa Døren, 
og Fru Kirsten gik, idet hun sendte ham et giftigt 
BUk. Da hun var borte, for Kongen løs paa Anna 
Lykke og irettesatte hende haardt for hendes Efter- 
ladenhed og Svaghed. 

»Du burde straks have vist hende Døren,« 
sagde han. 

»Jo, det skulde vist have nyttet stort!« sva- 
rede hun. »Saa maatte jeg have lagt Haand paa 
Hendes Naade og givet mig i Slagsmaal med hende, 
eller ogsaa maatte Eders Majestæt have stillet et 
Par Drabanter til min Raadighed.« 

»Godt,« svarede Kongen med et Nik, »du skal 
faa dem!« 

Han lod straks Handling følge paa Ordene. 
En Livdrabant blev stillet paa Post ved den Dør i 
Prinsessefløjens øverste Stokværk, som førte til Hof- 
mesterindens og Frøkenernes Værelser, med Paabud 
om at nægte F>u Kirsten Adgang og, om nødven- 
digt, med Magt hindre hende i at trænge derind. 

Da Kongen ved denne kraftige Forholdsregel 
havde, som han troede, sikret Stillingen, tog han 
tidlig den næste Morgen paa Jagt. Det var en 
klar Frostdag i Januar Maaned med frisk Sporsne, 
og der skulde meget til, at Kongen lod en saa god 
Lejlighed til at nyde Jagtens Glæder gaa tabt. 

Da Kongen var borte og Bulderet af hans og^ 
Jægernes Udfart døet hen, kom Fru Kirsten, som 
den foregaaende Aften havde holdt sig stille paa 
sit Kammer, atter til Syne. Rigtignok var Ad- 
gangen til Døtrene spærret for hende ; men der var 
ikke sat Vagt for Sønnen, Grev Valdemars Dør. 
Han var dengang en Dreng paa syv Aar og havde 
med sin Hovmester, den tyske Ritmester Hans von 
Lichtenberg, Bolig i Prinsessefløjens andet Stokværk 

under Hofmesterindens og Frøkenernes Værelser. 
Derhen styrede Fru Kirsten sin Gang, ikke for at 
se til sin Søn, hvem hun ikke brød sig stort om, 
men for at søge Trøst og Raad hos Ritmesteren. 
Denne drabelige Herre stod højt i hendes Yndest. 
Hun fik oprindelig at gøre med ham, ved at Kongen 
havde overdraget ham at føre Tilsyn med Frøke- 
nernes Studier. Han var altsaa i det Punkt Hof- 
mesterinden. Fru Anna Lykke, overordnet og havde 
af og til givet ikke alene Kongen, men ogsaa Fru 
Kirsten Underretning om Undervisningens Gang. 
Dette havde ført til, at hun, som ikke var kræsen 
i Valget af sine fortrolige, havde aabnet sit Hjerte 
for ham og indviet ham i sine Ulykker. Han var 
bleven hendes lydige Tjener og udrettede ofte i 
Smug Ærinder for hende. Da han nu hørte, hvilken 
Krænkelse der var overgå aet hende, udtalte han 
sin dybe Harme derover. 

»I Eders Naades Sted vilde jeg ikke lade mig 
det byde.« 

»Men hvad skal jeg da gribe til?« spurgte hun. 

»Det er ligefremt,« svarede Ritmesteren, som 
var rigere udstyret med Mod end med Forstand. 
»Gaa derop og prøv paa at forcere Passagen! Det 
skulde undre mig højlig, om Drabantvagten, naar 
det kommer til Stykket, vil driste sig til at lægge 
Haand paa Eders Naade.« 

Fru Kirsten fandt, at der var noget i den Gis- 
ning, og da Ritmesteren tilbød at ledsage hende, gik 
hun derop og vovede sig dristig ud paa Krigsstien. 

Da hun kom derop, studsede hun ved Synet 
af Livdrabanten, som om hun var uvidende om 
Kongens Befaling. 

»Hvad gør du her, Volters?« spurgte hun. 

»Jeg har Post her efter Hans Majestæts Be- 
faling,« svarede Volters, idet han dog gjorde Hon- 
nør for hende og skuldrede sin Hellebard. 

»Nej se!« udbrød Fru Kirsten med et Sideblik 

til Hovmesteren, »nu skal mine Døtre have større 
Ære end jeg, som ingen Vagt har for min Dør!« 

»Nej, Eders Naade,« sagde Volters, »det er 
ikke Meningen. Jeg skal vogte paa, hvem der gaar 
ind til Frøkenerne.« 

»Nu, det kan være nyttigt nok,« svarede Fru 
Kirsten og skred saa frem for at gaa ind. 

»Stop!« raabte Volters, idet han sænkede Helle- 
barden og holdt den tværs for Døren. »Det er 
netop Eders Naade, hvem Forbudet gælder.« 

I Stedet for at vige greb Fru Kirsten Volters 
i Armen og raabte: »Af Vejen, Karl!« Ritmesteren 
sprang frem for at hjælpe hende; men Volters, som 
var en stærk Karl, rystede dem begge af sig, mens 
Fru Kirsten skældte ham ud, og hendes Røst lød 
skingrende gennem Gangen. 

»Tag mod Ræson, Volters,« sagde nu Rit- 
mesteren. »Her maa finde en Misforstaaelse Sted. 
Det kan ikke være Hans Majestæts Mening at nægte 
Grevinden Adgang til sine Børn.« 

»Kongens Befaling var tydelig og klar,« sva- 
rede Volters. »Her kan ikke væfe Tale om nogen 
Misforstaaelse. Ilde. vilde det gaa eder, Ritmester, 
hvis jeg melder til Hans Majestæt, at I har for- 
grebet eder paa hans Vagt.« 

»Elendige Karl, truer du mig?« raabte Ritme- 
steren; men hans usikre Blik viste, at han følte, at 
han havde gjort sig skyldig i en Dumhed. 

Imidlertid havde Larmen skræmmet de unge 
op inde i Stuen. Døren blev aabnet paa Klem, og 
Fru Kirsten saa i Perspektiv Hovederne af sine tre 
ældste Døtre. Sofie Elisabet stod forrest. 

»Der fik I en lang Næse, Fru Moder,« raabte 
hun og rakte Tungen ud. 

»Du skal faa det betalt, din Djævleunge,« 
raabte Fru Kirsten rasende, idet hun truede ad 
hende med sin knyttede Haand, mens Fru Anna 
Lykke hurtig kom til og trak Sofie Elisabet bort 
fra Døren, som hun smækkede i. 

Kort efter at Fru Kirsten havde fjernet sig. 
ledsaget af sin uheldige Ridder, blev Volters afløst. 

»Hun har været her, Markvard,€ sagde han til 
sin Eftermand. 

»Ih nej da,« udbrød Markvard, »hvordan 
spændte det af?« 

»Hun spruttede som en Troldkærling, og Rit- 
mesteren, der gelejdede hende, bandte som en Tyrk; 
men jeg holdt Stand, og de maatte fortrække.« 

»Ritmesteren brænder nok sine Fingre til sidst, 
som han holder til med Fru Kirsten. Men hun er 
dog en Helvedes Kvind. Ikke vilde jeg dele Seng 
og Bord med hende, kunde jeg end vinde en 
Tønde Guld derved.« 

»Hun er en Heks,« sagde Volters. T^Jeg tænker, 
det ender med, at hun en skøn Nat farer af paa et 
Kosteskaft. « 



Femte Kapitel. 

Godnat 



Da Kongen om Eftermiddagen kom hjem fra 
Jagten og fik at vide, hvorledes Fru Kirsten havde 
muntret sig under hans P>aværelse, brusede han 
ikke op, men tog det helt koldsindig. 

»Det har intet at sige,« sagde han til Fru 
Anna Lykke, som straks indfandt sig for at melde 
Kongen, hvad der var hændet. »Nu, da hun mær- 
ker, at det fra vor Side er Alvor, og hun ingen 
Vej kan komme med sine Kunster, vil hun nok 
skikke sig.* 

»Hvor kan dog Eders Majestæt tro det,« ud- 
brød Hofmesterinden med oprigtig Forundring. »I 
faar ikke Fred, saa længe hun er her.« 

Fru Anna tænkte paa at røbe Optrinet i Klæde- 
kammeret for Kongen; men Frygt for at fremkalde 
ny, voldsomme Scener bandt hendes Tunge. 

»Du mener altsaa, at jeg bør sende hende 
bort?« spurgte Kongen. 

»Ja, det er mit Raad til Eders Majestæt,« lød 
Anna Lykkes Svar. »Hun ønsker selv intet hellere 
end at komme herfra.« 

»Det vil jeg tro!« udbrød Kongen. »At strippe 
Landet rundt, sværte os og vække Rabalder i alle 
Kroge ved sin Sladder, det kunde blive en skøn 
Lystfart for hende. Nej, hun faar blive, hvor hun er.« 

»Ja, saa ved jeg intet andet Raad, end at Eders 
Majestæt lader hende spærre inde.« 

»Saa vidste du dog et Raad til,« sagde Kongen 
med et barsk Smil. »Men nej! Vi vil handle kriste- 
ligt med hende og drive vor Taalmodighed til det 
yderste. Om vi end kun redde Skinnet, saa er 
det dog noget. Lad Hendes Naade vide, at vi 
vente at se hende ved Taflet.« 

En Time efter var Taflet dækket nede i den 
smukke Søjlehal Ridderstuen elier Rosen, som var 
Kongens daglige Spisesal. Det svære Egetræsbord 
stod i Salens øverste Ende i Nærheden af Kaminen, 
hvor der brændte et mægtigt Baal, og midt for 
Bordet stod Kongens Stol. Der kunde han faa sin 
Ryg godt varmet efter den strenge, kolde Jagttur. 
Paa den venstre Side stod Fru Kirstens Stol, paa 
den højre Side var Prins Ulriks Plads. Niels Krabbe 
plejede at sidde ved den højre Bordende, Anna 
Lykke ved den venstre. Lige over for Kongen var 
der dækket til de tre ældste Frøkener og Grev 
Valdemar Kristian. Ved hans Side havde Ritmester 
Lichtenberg sin Plads. 

Mangen munter Time havde Kongen tilbragt 
ved dette Bord i fordums lyklceligere Tider, thi 
hans Sind var af Natur lyst. Rosen gemte ikke 
alene Minder. om Drikkelag, men ogsaa om glade 
Øjeblikke i hans Families Skød. Der gaves ingen 

bedre og venligere Fader end han. Han yndede at 
lege og spøge med sine Børn, var end Spøgen ofte 
efter de Tiders Maade grovkornet. Men denne Dag 
fik de kun et Nik af ham, da han traadte ind med 
Marskallen foran sig og fulgt af sine Hofdrenge. 
Uden at sige et Ord gik han op til Kaminen og 
blev staaende der og stirrede hen for sig med et 
mørkt Blik. Alle vare komne til Stede undtagen 
Fru Kirsten og Hofmesterinden. Der var tyst i 
Hallen, indtil Grev Valdemar, som var en urolig 
Dreng, ikke længer kunde udholde Tvangen og gav 
sig til at lege med en af Hundene. 

»Hør op med den Leg, Dreng!« raab te Kongen. 
»Kasper, gaa op og lad Grevinden vide, at vi vente 
paa hende!« 

Kasper, en af Hofdrengene, gik for at røgte 
sit Ærinde og vendte tilbage med det Svar, at nu 
kom Hendes Naade straks. Dog varede det en Tid 
endnu; men endelig gik Døren op, og Fru Kirsten 
traadte ind, fulgt af Anna Lykke. Hendes Øjne 
vare røde af Graad og hendes Kinder blege; men 
ogsaa Fru Anna saa ophidset ud. Det var øjen- 
synligt, at hun havde haft en Dyst med Fru Kir- 
sten for at faa hende til at indfinde sig. 

Det var kun til Nød, at Fru Kirsten hilste paa 
Kongen, som i Tavshed førte hende til Bords, hvor- 
paa de alle tog Plads. Maden blev indbaaren, 
Kasper læste Bordbønnen, og Maaltidet gik sin 
Gang, uden at der blev talt et Ord ud over det 
nødvendige. Man hørte kun Tallerkenernes Raslen, 
naar de bleve sldftede, og Skeernes og Gaflernes 
Klirren. Leonora glemte rent at spise og sad og 
stirrede paa sin Moder. Fru Kirsten afgav ogsaa 
et mærkeligt Skue, som hun sad der paa Kanten 
af Stolen, aabenbart for at holde sig saa fjernt som 
muligt fra Kongen. Hun rørte heller ikke ved 
Maden. 

»Spis, Leonora!« sagde Kongen. »Hvorfor 
sidder du der og stirrer paa din Moder, som om 

du aldrig havde set hende før? Dog,« tilføjede han, 
idet han vendte sig til Fru Kirsten, »det er endda 
ikke saa sært, at Børnene se paa eder med Undren. 
I sidder jo der, som om I var en Støtte af Sten 
og rører ikke Maden.« 

»Al Madlyst maa vel forgaa mig, som Eders 
Majestæt nu handler med mig,« snerrede Fru Kirsten. 

»I har selv forskyldt det,« svarede Kongen. 
»Dog mener jeg, at jeg hidtil er faren med Lempe.« 

»Jo, jeg skal love for det!« udbrød Fru Kirsten. 
»At stille Vagt ved mine Børns Dør og udsætte 
mig for den Mishandling og Krænkelse at blive 
dreven derfra med blanke Vaaben!« 

»Flød der Blod?« spurgte Kongen i en spydig 
Tone og med et Sideblik til Lichtenberg. 

»Som om jeg var en Ravnemoder og vilde 
myrde mine egne "Børn 1« sagde Fru Kirsten uden 
at ænse Afbrydelsen. 

»Jeg tænker,« sagde Kongen, »at mangen 
Ravn handler bedre med sine Unger end I med 
eders Børn. Men det var ellers en stor Tort for 
dig, Lichtenberg,« vedblev Kongen i en drillende 
Tone, »saaledes at blive sat til Vægs af en menig 
Drabant.« 

»Majestæt!« udbrød Ritmesteren, ivrig efter at 
retfærdiggøre sig og rede sig ud af IClemmen. 
»Der skete intet af den Art. Det kunde aldrig 
falde mig ind at yppe Strid med Vagten og bryde 
Freden i Kongens Gaard.« 

»Ja, det vilde have været halsløs Gerning,« 
sagde Kongen med uhyggelig Koldsindighed, idet 
han Iniækkede en Valnød og gav sig til at pille 
(ien. »Men hvad vilde du ved Frøkenernes Dør?« 

»Ikkun ledsage Hendes Naade, Fru Grevinden, 
som vilde derind,« sagde Ritmesteren i en spag- 
færdig Tone, »og jeg troede ved min Ære, at — 
at Drabantvagten stod der af en Fejltagelse, og at 
Eders Majestæts Ordre var bleven misforstaaet.« 

»Jeg har dog svært ved at tro, Lichtenberg,« 

sagde Kongen, »at du skulde være saa stort et Fæ. 
Pas for Fremtiden dig selv og bland dig ikke i 
Grevindens Sager!« 

»Er det for at holde Rettergang over Rit- 
mesteren og krænke mig, at Eders Majestæt har 
kaldt os til Taffels i Dagpt raabte Fru Kirsten for- 
bitret. 

»Nu ikke et Ord mere!« sagde Kongen og slog 
i Bordet, saa Glassene dansede. »Kasper, læs fra 
Bordet!« 

Men Kasper var ikke kommen ret langt med 
at opræmse Bønnen, førend Fru Kirsten sprang op 
som en Furie, løb hen til Kaminen og satte sig 
paa Brændet, som laa opstablet der. Brændestyk- 
kerne gav imidlertid efter for Trykket, da hun ka- 
stede sig paa dem, Bunken skred, og hun gled ned 
paa Gulvet med den. Det gav et saadant Rabal- 
der, at man ikke kunde høre et Ord af Bønnen. 
Valdemar Kristian stak i at le, og Sofie Elisabet 
klappede i Hænderne; men Leonora sprang op for 
at ile hen til sin Moder og hjælpe hende op. Fru 
Anna Lykke kom hende imidlertid i Forkøbet; men 
Fru Kirsten, der allerede var kommen paa Benene, 
stødte hende fra sig og brast i Krampegraad. 

»Saa blev den Bøn nu til intet ved eders Gal- 
skab,« sagde Kongen, idet han rejste sig og vendte 
sig mod Fru Kirsten. »I gør eder selv til Spot. 
Ved Gud, det vilde være til at le ad, var det ikke 
i sin Grund saa sørgeligt!« 

»Le I kun,« raabte Fru Kirsten rasende, »lige- 
som de to vanartige Børn der gjorde ! I fryder eder 
dog i eders Hjerte over hvert Uheld, der rammer 
mig. Forbandet være den Time, da I kastede 
eders Øjne paa mig og gjorde mig til den usaligste 
af alle Hustruer!« 

Saa truede hun ad Kongen med sin knyttede 
Haand og for forbi ham. Hun forsvandt i Halv- 
mørket nede i Salen, mens de andre stod og saa 
med ængstelige Blikke paa Kongen. Han stirrede 

efter sin rasende Hustru, indtil Døren havde lukket 
sig efter hende, og det Syn prægede sig dybt i 
hans Hukommelse, thi det skulde gaa saaledes, at 
dette blev deres sidste Møde. De havde set hin- 
anden for sidste Gang i dette Liv. 

Det anede Kongen dog ikke nu. Han tænkte 
fremdeles, at Fru Kirsten |ik vel nok til sidst, ud- 
raset og føjede sig. Den næste Dag agtede han 
sig til København til Daabsgilde hos øverste Kan- 
cellisekretær Iver Vind. Forinden havde han noget 
Skriveri at Idare og sad tidlig om Morgenen og 
skrev, da Fru Anna Lykke traadte ind til ham. 
Han vedblev at skrive, men saa omsider op og 
studsede ved at se, at det var hende. 

»Ej, hvad vil du her saa aarle?« udbrød han. 
»Hvorfor er du ikke hos Børnene?« 

»Fru Kirsten har sendt mig, Eders Majestæt!« 
»Hvad er der nu løs.?*« udbrød Kongen, idet 
han kastede Pennen fra sig. 

»Hun beder Eders Majestæt om Forlov til at 
maatte drage fra Hove.« 

»Og hvor vil hun saa drage hen?« 
»TU sin Moder, Fru Ellen, Eders Majestæt!« 
»Nu,« sagde Kongen efter at have tænkt lidt 
over det, »det er dog altid bedre end at løbe til 
Landsens Fjender, som hun engang havde i Sinde. 
Men hun vil blive ilde modtagen af Fru Ellen, det 
ved jeg. Saa løber hun derfra og stryger Landet 
rundt. Nej, hun faar blive her og skikke sig.« 

Anna Lykke gik med det Svar, men kom kort 
efter igen. 

»Hun staar fast paa at ville herfra,« sagde Fru 
Anna. »Jeg raader Eders Majestæt indstændig til 
at føje hende. Ellers vil det ende med, at hun 
rømmer, og da bliver Skammen større. Giv hende 
hellere naadig Afsked.« 

»Hun skal have Fanden!« sagde Kongen, idet 
han rejste sig og gik nogle Gange op og ned i 
Stuen; han standsede saa foran Fru Anna og sagde 

heftig: »Nu for tusinde Syger, vil hun endelig her- 
fra, saa maa hun drage tusinde Djævle i Vold!« 

Anna Lykke ilede tilbage tU Fru Kirsten og 
bragte hende den glædelige Tidende, at Kongen 
havde givet hende Rejselov, idet hun klogelig 
gemte baade de tusinde Syger og de tusinde Djævle 
hos sig selv. Fru Kirsten blev saa glad, at hun 
gav sig til at klappe f Hænderne og springe om i 
Stuen; men Anna Lykke bragte hende til Efter- 
tanke. 

»Det er nu godt nok,« sagde hun. »Men hvad 
vil Fru Ellen tænke, naar I kommer saaledes farende 
umeldt og i Utide? Hun maa tro, at I er rømmet 
uden Kongens Tilladelse.« 

»I har Ret, Anna,« svarede Fru Kirsten, idet 
hun sank om paa en Stol. »Glæden gjorde mig 
tummelumsk. Gaa tilbage til Kongen og bed ham 
opsætte en Skrivelse, hvori han lader min Fru 
Moder vide, at jeg drager herfra med hans Vidende 
og fulde Samtykke, og, det er sandt, bed om en 
Vogn til mig. Jeg vil ikke tøve her en Dag længer; 
nu, da Kongen agter sig til Staden, tager han vel 
alle Hestene med sig.« 

Da Anna Lykke nu tredje Gang indfandt sig 
hos Kongen, havde hun nær ikke faaet ham i Tale. 
Han var rejseklædt, og Vognene rullede for Døren 
Dog fik hun fremført sit Ærinde; Kongen kastede 
Hatten fra sig, satte sig og skrev i Hast nogle 
Linier med Adresse til Fru Ellen Marsvin, lagde 
Papiret sammen og rakte det til Anna Lykke. 

»Er der mere.^« spurgte han, da hun tøvede 
»Gør det kort af, ellers kommer jeg aldrig af Sted« 

»Hendes Naade beder kun om en Vogn,« 
skyndte Fru Anna sig at sige. »Hun maa jo have 
noget at age bort paa.« 

»Jeg har Brug for alle Hestene,« sagde Kongen, 
idet han trak sine Handsker paa. »Hun faar bie 
et Par Dage.« 

»Men det gør hun ikke, Eders Majestæt! Hun 

vil af Sted endnu i Dag, og det bør dog vel helst 
ske paa sømmelig Vis.« 

>Nu, for tusinde Syger,« udbrød Kongen, »siden 
det har saa djævelsk en Hast med hende, da lad 
hende tage Fiskemesterens Øg. De ere af adskillig 
Haar ligesom hendes Sind, ho, ho!« 

Dermed mente han, at de vare af forskellig 
Farve, den ene hvid, den anden rød, og desuden 
var det et Far gamle Udsætterheste. Fru Kirsten 
tog sig dog ikke det nær, naar hun bare slap bort. 
Imidlertid, kom der dog til sidst en bedre Følelse 
over hende, eller maaske hun kun vilde redde 
Skinnet. Anna Lykke maatte nemlig endnu en Gang 
ud efter Kongen. Hun indhentede ham paa Taarn- 
trappen. 

»Naadigste Herre,« raabte hun ned til ham, 
»Fru Kirsten beder om at maatte sige eder Godnat.« 
»Nej,« raabte Kongen, saa det klang i Trappe- 
hvælvingen, »paa den Afsked, hun har foi'skyldt af 
mig, er der sagt Godnat nok.« 

Saa gik han ned, steg i Vognen og jog ud af 
Slotsgaarden med sit Følge. 

Han havde Ret; der var sagt Godnat nok. 
Men denne i de Tider brugelige Form for en Af- 
skedshilsen passede ellers i dette Tilfælde kun alt 
for godt. Der var sagt Godnat til hans Fred for 
Resten af hans Dage. Vel blev han nu Fru Kir- 
sten kvit, og hun kom aldrig mere for hans Aasyn; 
men hun skulde vedblive at ærgre ham ved sine 
Streger, og for hendes Skyld opstod der mellem 
ham og hendes Frænder, ja siden endogsaa med 
hans egne Børn en Strid, som skulde holde ham 
varm lige til det sidste. 

Fru Kirsten tog sig ikke Kongens Afvisning 
rør. Hun lavede muntert til Afrejsen og lagde 
ikke Dølgsmaal paa sin Glæde. Der hændte ad- 
skilligt, som vilde have været til at le ad, hvis det 
ikke, som Kongen sagde, da hun skred ned med 
Brændet, havde været saa sørgeligt i sin Grund. 

Hun lod saaledes Prins Ulrik kalde og udtalte for 
ham sin Fryd over, at hun nu havde naaet sine 
Ønskers højeste Maal. Prinsen svarede høflig, at 
det glædede ham at se hende saa tilfreds, og hun 
blev saa glad over det Svar, at hun til Minde om 
sig skænkede ham et 'Skilderi, som var broderet 
paa Silke. 

Afskeden med Ritmester Lichtenberg aflokkede 
hende dog en Taare. Hun var urolig for denne sin 
trofaste Ridders Skæbne, og det viste sig da og- 
saa siden, at hendes Frygt havde været grundet 
Vel gjorde Kongen ham ikke noget; men han fik 
dog ikke længe efter sin Afsked, og Grev Valde- 
mar blev sendt til Ridderakademiet i Sorø for at 
blive oplært der. 

Med sine Børn tog hun Afsked paa en over- 
raskende let og munter Maade. Følte hun noget 
derved, saa skjulte hun det godt. Hun sagde til 
dem, at hun skulde ud paa en Rejse og bød dem 
skikke sig vel, mens hun var borte. Hun ytrede 
ikke engang noget Ønske om at faa sit sidstfødte 
Barn, den usalige lille Dorotea Elisabeth, med sig. 
Lad os haabe, at Hastværket havde nogen Skyld 
deri; men hvis det var hendes Hensigt at blive 
Barnet kvit, saa lykkedes det ikke; thi Kongen 
sendte det siden efter hende. 

Hun drog saa bort, en Gaade for alle, maaske 
ogsaa for sig selv, og det er det bedste, der kan 
siges om hende. 



Sjette Kapitel. 

Søster Anne Katrine havner hos sin Fæstemand. 



Aarene gik, og Leonora skred videre paa sin 
tornefulde Ungdomsbane. Hun udviklede sig herlig- 
Hun var lig en kraftig Plante, som Stormen ikke 

kan oprykke, og som drager Næring selv af Natte 
frostens isnende Rim. Moderens Fjernelse gjorde 
ikke Tilværelsen synderlig blidere for hende og 
hendes Søstre. Den efter Kongens Mening alt for 
lemfældige Fru Anna Lykke fik sin Afsked, og i 
hendes Sted blev den skrappe Karen Sehested, 
Tyge Kruses Enke, gjort til Hofmesterinde. Vel 
tumlede hun ikke saa vanvittig med Børnene, som 
Fru Kirsten havde gjort, men hun var dog af den 
Mening, at grundig Indprentelse af Dyd, Høviskhed 
og Kundskaber ikke var mulig uden flittig Brug af 
Riset. Heller ikke gjorde det nogen Forandring 
hverken i Leonoras eller Sofie Elisabets Stilling, 
at Trolovelsen med deres Fæstemænd nu var bleven 
fuldbyrdet. De, saavel som Anne Katrine, der dog 
nu var fjorten Aar, hendrog fremdeles deres Liv i 
Jomfruburet. 

Den 3dje November 1632 sad de saaledes til- 
lige med Pernille Qvitzov, som fremdeles blev op- 
dragen ved Hove, i deres Kammer paa Frederiks- 
borg. Der opholdt de sig den største Part af Aaret, 
hvorimod Kongen, naar han ikke var paa Rejser, 
boede paa Rosenborg ved København med Vibeke 
Kruse. Dog slap de ikke altid for at være under 
Tag sammen med denne Kvinde, som de hadede 
dødeligt, ikke saa meget af moralsk Finfølelse, som 
fordi de troede, at hun havde fordrevet deres Moder. 
Vel elskede de ikke Fru Kirsten ; men med Aarene 
fik de dog Forstand paa, at deres Moders Vanære 
kastede Skygge paa dem selv. 

De fik denne Dag nogle rolige Timer, fordi 
Fru Karen var optagen paa anden Maade, saa at 
de vare overladte til sig selv. De sad i Kreds om- 
kring et rundt Bord, som tarvelig oplystes af et 
Spiddelys, thi til daglig Brug gik det sparsomme- 
ligt til ved Hoffet. De unge Damer vare ogsaa 
tarvelig klædte. Der blev lappet og stoppet paa 
deres Kjoler og Strømper efter deres høje Faders 
egen Befaling. Kristian den Fjerdes energiske 

Leonora Kristina. 4 

Virken var, som- man ved, saa omfattende, at Stats- 
sagerne ikke hindrede ham i at tage sig af de 
mindste Enkeltheder i Husførelsen. Lappearbejdet 
udførtes i Regelen af mere øvede Hænder; men 
Hofmesterinden mente, at Frøkenerne ingen Skade 
havde af at øve sig i Kunsten. Hun havde saa- 
ledes nu givet Sofie Elisabet og Leonora hver en 
af deres smaa Tvillingsøstre, Kristianes og Hede- 
vigs Kjoler at lappe, mens Elisabet Augusta og 
Pernille Qvitzov sad og strikkede hver paa en 
Strømpe. Kun Anne Katrine, der som den ældste 
skulde føre Tilsyn med de andre, havde Frihed til 
at more sig med et Silkebroderi. 

Hofmesterinden havde imidlertid ikke været 
længe borte, førend Strikkepindene gik i Staa, og 
Synaalene hvilede. Anne Katrine lod sit Broderi 
synke ned i Skødet og sad og saa hen for sig 
med et drømmende Blik, Sofie og Pernille gav sig 
til at stikke Hovederne sammen, hviske og fnise, 
mens Elisabet, den yngste i Selskabet, en Pige paa 
otte Aar, lod Armene og Hovedet hvile paa Bor- 
det og faldt i Søvn. Leonora derimod tog en Bog 
frem og gav sig ivrig til at læse. Hendes Tørst 
efter Kundskab var stor, og at lære var kun som 
en Leg for hende. Hendes skarpe Opfattelse og 
mageløse Hukommelse forbavsede ofte hendes Læ- 
rere. Uagtet hun kun var elleve Aar gammel, vidste 
hun dog mere end de fleste voksne og modne 
Kvinder paa hendes Tid. 

Hun tænkte altsaa ikke paa sin Fæstemand, 
hvorimod Frants Rantzau stadig var i Anne Katri- 
nes Tanker. Det stundede nemlig nu til Bryllup 
for de to. Hun holdtes nu for at være giftefærdig, 
og Kongen havde i dette Foraar gjort Frants Rant- 
zau til Rigets Hofmester og saaledes sat ham paa 
den øverste Plads i Riget, uagtet han endnu ikke 
var tredive Aar gammel. Denne Svigersøn var saa- 
ledes bleven sat paa en glimrende Plads, men han 
var ogsaa Kongen den kæreste. Med de andre to 

gik han mere sindig til Værks. Sofies Fæstemand, 
Kristian Pentz, maatte nøjes med Kommandantska- 
bet i den lille Fæstning Gliickstadt. Ulfeldt der- 
imod var dog bleven Kammerjunker, hvilket gav 
ham den Fordel at være om Kongens Person og 
have hans Øre. 

»Hvor du dog sidder der og maaber!« sagde 
Sofie Elisabet til Anne Katrine. »Men jeg kan 
gætte, hvad du tænker paa: paa Frants og Bryllup 
og ikke paa andet, saa lang Dagen er. Ja, nu skal 
du snart ind og krones som Brud. Saa bliver du 
som Rigshofinesterens Hustru den fornemste Frue i 
Landet, mens jeg, naar jeg engang bliver gift, skal 
sidde og kukkelure i Gliickstadt, det Hul!« 

»Den Tid, den Sorg,« sagde Leonora. »Du 
plages altid skrækkelig af Misundelse.« 

»Aa, paa dig er jeg sandelig ikke misundelig,« 
svarede Sofie spydig. »Jeg misunder dig ikke din 
fattige Fæstemand, som har hele seksten Søskende. 
Det bliver nok en fin Arvelod, han faar. Han er 
en Stodder imod Kristian Pentz.« 

»Det er da vel,« svarede Leonora ikke mindre 
spydig, »at din Pentz saaledes kom ovenpaa; men 
jeg vil ikke giftes med en Pengesæk. Korfits's 
Person er mig dyrebar, og han er en langt smuk- 
kere Herre end din tykke Fæstemand.« 

»Men han har raadne Ben!« raabte Pernille 
Qvitzov, og saa brast hun og Sofie i Latter, hvor- 
paa den sidste sprang op, hentede et Stykke Pla- 
ster fra Medicinskabet og holdt det for Næsen af 
Leonora, idet hun spurgte: »Lugter det godt?« 

»Du er et Skam!« raabte Leonora, idet hun 
slog til Sofies Haand. 

»Nu,« svarede Sofie, idet hun gik tilbage til 
sin Plads. »Du maa jo vænne dig til slig Stank, da 
du sagtens maa smøre din Husbonds Salveklude, 
naar I to komme sammen.« 

»Selv om hans Ben vare raadne, hvad de dog 
ikke ere,« sagde Leonora forbitret, »saa vilde han 

dog være mere frisk end din Pentz, som hver Aften 
gaar drukken i Seng.« 

Til Svar kastede Sofie lille Kristianes Kjole i 
Hovedet paa Leonora; men paa Vejen slukkede 
den Lyset. Et Øjeblik efter gik Døren op, og 
Hofmesterindens vrede Røst lød skændende til dem 
gennem Mørket. 

»Jeg kom til at slukke Lyset, da jeg vilde 
pudse det,« sagde Sofie, da det igen var blevet 
tændt. 

Karen Sehested lod sit skarpe Blik løbe rundt 
i Kredsen, men undlod denne Gang at holde 
Forhør. 

»Her er kommet Brev fra Hans Majestæt,« 
sagde hun med siri strammeste Mine. »Han ønsker 
Frøken Anne og Leonora ind til sig paa Rosen- 
borg og — « 

»Ej!« udbrød Anne Katrine, idet hun sprang 
op og klappede i Hænderne. 

»Kan I ikke styre eder, indtil jeg faar talt ud,« 
sagde Fru Karen vredt. »I skal ikke af Sted i 
Aften, skønt jeg ikke tvivler om, at I gerne løb 
herfra ved Nattetide for at komme i Lag med eders 
Fæstemænd. Jomfruerne ere i disse Tider ublu, 
fordi Tugten fattes; men jeg er ikke som Anna 
Lykke, der tillod eder at løbe med de unge Herrer 
og fjase med dem, hvorover Hans Majestæt med 
Rette blev saa vred. I har nu heller ikke noget 
godt at slægte paa — « 

»Nu tier I!« raabte Leonora forbitret. »Intet 
ringeagtende Ord om vor Fru Moder, eller — « 

»Eller hvad?« spurgte Fru Karen, da Leonora 
tav. »I vil kanske klage over mig hos Kongen.^ 
Jo, der vil I komme til den rette med den Sag! 
Men jeg faar udrette mit Ærinde. I skal derind i 
Morgen ; af hvilken Grund, det ved jeg ikke. Hans 
Majestæt har ikke nedladt sig til at aabenbare mig 
det. Marie Volters skal ledsage eder, og derved 
maa det saa blive, endskønt jeg vilde have fundet 

det mere passende, om Hans Majestæt havde over- 
draget mig det Hverv.« 

Anne og Leonora vare lige glade, hvem de fik 
med, naar de kun kom af Sted. Den næste Morgen 
rullede de i en af Kongens smaa Postvogne, som 
de kaldtes, ad København til. En Rideknægt red 
foran Vognen, men ikke til Stads alene. Han var 
nødvendig til at lukke Kongevejens mange Led op. 
Kun de kongelige og Rigets høje Embedsmænd 
turde færdes paa den Vej og havde Nøglen til Le- 
dene. Med Fryd saa de det ene Led efter det 
andet blive lukket op, mens de kørte igennem, ind- 
til de endelig fik klaret det sidste. I Aftenskum- 
ringen naaede de Rosenborg, som dengang laa uden 
for Byens gamle Volde, og kørte ind over Vinde- 
broen paa Slottet. 

De bleve straks førte ind til Kongen, som sad 
i sit Kabinet og havde Vibeke Kruse hos sig. Han 
tog muntert og hjertelig imod sine Døtre, men 
Synet af Vibeke formørkede deres Glæde. Den 
Hilsen, hun fik af dem, var saa stolt og afvisende, 
at hun blev baade rød og bleg derved. Ikke en- 
gang Kongens Nærværelse kunde ved denne Lejlig- 
hed skærme Vibeke mod de Hadets Lyn, som 
Kirsten Munks Døtre udsendte imod hende fra deres 
funklende Øjne. Hofmesterindens nedsættende Hen- 
tydning til deres Moder den foregaaende Dag lød 
endnu i deres Øren og ophidsede dem. Kongen 
lod ikke til at mærke noget. Han vilde vel ikke^ 
have Glæden ved Døtrenes Besøg ødelagt. Vibeke 
fjernede sig frivillig, og Kongen holdt ikke paa 
hende. Den stakkels Kvinde var stille og bly. Hun 
holdt sig tilbage, hvor hun kunde, blandede sig ikke 
i noget og havde ingen anden Ærgerrighed end at 
være om Kongen og pleje ham. Det skulde da 
være paa sit Barns Vegne, thi hun havde allerede 
født Kongen en Søn, den siden for sin Tapperhed 
navnkundige Ulrik Kristian Gyldenløve. Kongen 
fordrede nu ikke mere, end at Vibeke levede ukræn- 

ket i Fred hos ham. Han kendte sit Folk, som 
hverken dengang eller siden har villet godkende 
deres Kongers fri Forbindelser og aldrig nedlod sig 
til at krybe for kongelige Friller. 

»Frants og Korfits ville snart være her,« sagde 
Kongen, »og saa ville vi gøre os en glad Aften. 
Vi kunne saa ogsaa tale med Frants om Bryllups- 
dagen og faa den fastsat.« 

»Jeg tænkte det nok,« udbrød Anne Katrine 
glad, »at denne Rejse havde noget med mit Bryllup 
at gøre.« 

»Ja, ja,« sagde Kongen, idet han kneb hende 
i Kinden, »du har ilet med at vokse dig stor bare 
for at komme des før i Brudeseng.« 

»Nej, kære Hr. Fader,« svarede Anne, idet 
hun blev lidt rød, »der gør I mig Uret. Jeg tænker 
kun paa at fæste Bo der, hvor min kære Fæste- 
mand er, og altid blive hos ham.« 

Begge Svigersønnerne kom kort efter, Frants 
Rantzau munter og som altid indtagende ved sit 
tækkelige, frimodige Væsen, Ulfeldt mere stiv og 
afmaalt. Skønt ærbødig nok mod Kongen, stræbte 
han dog at holde paa sin Værdighed, og derfor 
blev hans Person heller ikke Kongen rigtig kær. 

Mødet mellem Frants Rantzau og Anne Ka- 
trine var saa lysteligt et Syn, som Ungdom, Skøn- 
hed og to elskende Hjerters Haab om Lykke kunde 
gøre det til. Derimod faldt det mere stille og al- 
vorligt ud mellem Ulfeldt og Leonora, og det ikke 
alene paa Grund af den store Forskel i deres Alder. 
I hendes unge Hjerte var rigtignok Kærlighedens 
Ild allerede i Færd med at blusse op, og han havde 
vel ogsaa faaet sin Barnebrud kær; men Kærlighed 
spillede ikke den første Rolle hos ham. En stærk 
Ærgerrighed brændte i hans Sjæl, og han havde 
en overdreven Forestilling om sine Evner og sit 
Værd. Med Harme og Misundelse saa han sin 
med ringere Aandsevner udrustede Svoger hævet 

til den højeste Post i Riget, som han efter sin egen 
Mening bedre vilde have kunnet magte. 

Han hjalp altsaa ikke meget til at gøre Aftenen 
munter for sin kongelige Svigerfader, hvorimod de 
andre gjorde des bedre Fyldest. Taflet var dækket 
i det skønne Værelse ved Siden af Kongens Sove- 
kammer, og der nød de det rigelige Maaltid under 
munter Samtale. Dog drak Herrerne i Førstningen 
med Maade; først da Anne Katrine og Leonora 
havde fjernet sig for at søge Sengen, gik det løs. 

Et Gilde uden en Rus var jo i vore Fædres 
Øjne ganske mislykket. Den Evne at kunne taale 
megen Vin holdtes for et Tegn paa Mandighed, og 
den Mand, der i et Vennelag gav sig hen i Bak- 
kus's Arme, fik Ros for et godt Hjertelag og et 
ærligt Sind, hvorimod den maadeholdne mistænktes 
for Lumskhed og Lureri. Det hjalp ikke, hvor ofte 
de end gjorde den Erfaring, at naar Vinen løser 
Tungen, saa kommer ikke altid kun det gode, men 
ogsaa det onde, der ligger paa Bunden af Hjertet, 
frem. 

»Her sidde vi vel,« sagde Kongen. »Drik, 
KorfitsI Du sidder jo der og nipper til Glasset som 
en Høne af Truget. Frants, han kan bedre!« 

>Ja, Eders Majestæt,« svarede Ulfeldt, »han 
lider ikke af nogen Sygdoms Daarlighed og har 
sunde Ben. Jeg maa paa Grund af min Aaresyg- 
dom holde Blodet i Ro.« 

»Ha, ha!« lo Kongen. »Saa Vinen gaar i 
Benene paa dig? Da er du jo allerbedst faren og 
maa kunne taale mere end vi andre, hvem Vinen 
gaar i Hovedet. Drik, siger jeg! Kan du ikke gaa 
hjem, skal du blive kongelig baaren.« 

Ulfeldt maatte da tømme sit Glas, som var 
fyldt til Randen af den stærke Rhinskvin; men han 
skubbede siden af sig, saa ofte han kunde, hvor- 
imod Rantzau hver Gang stak ud til Bunds. Men 
uagtet Vinen ellers plejede at gøre ham glad, blev 
han denne Aften mere alvorlig, jo længer han drak. 

Anne Katrine var Skyld deri. Hun havde sagt til 
ham: »Kunde nu kun Fru Moder komme med til 
vort Bryllup I Det kunde maaske føre til Forlig med 
Kongen. Nyt Lejligheden nu, mens han er i godt 
Lune, og gaa i Forbøn for hende!« 

Frants Rantzau havde ingen Grund til at elske 
Fru Kirsten, som aldrig havde yndet ham. Men 
Moderens Vanære kastede en Skygge paa Døtrene, 
og det pinte ham. Folk gik saa vidt at paastaa, 
at Kirsten Munk aldrig havde været andet end 
Kongens Slegfredviv, og denne Sigtelse fik et Skin 
af Sandsynlighed, ved at Brylluppet var blevet holdt 
i stor Stilhed, saa at de nærmere Omstændigheder 
ved det vare ukendte for de fleste Men den 
Tanke, at hans Hustru af mange blev holdt for et 
Slegfredbarn, var Frantz Rantzau utaalelig. 

Fru Kirsten satte desuden nu alle Hjul i Gang 
for at faa sig renset for Kongens Sigtelse for Utro- 
skab og igen komme til Ære og Værdighed. Efter 
at hun, som Kongen havde forudset, var kommen 
paa Kant med sin Moder, var hun faren gennem 
Landet og havde overalt, hvor hun kom frem, bag- 
talt Kongen. Det havde han omsider sat en Stopper 
for ved at tvinge Ellen Marsvin til at overlade sin 
Datter Gaarden Boller i Jylland. Der levede Fru 
Kirsten nu i en Slags Arrest, da hun ikke uden 
Kongens Tilladelse maatte forlade Gaarden. Men 
saa gav hun sig til at udsende Skrivelser til Fræn- 
der og Venner for at faa dem til at udøve et Tryk 
paa den ubønhørlige Konge. Ingen var nærmere 
dertil end Frantz Rantzau, som dog vidste, at Kon- 
gen ikke taalte den mindste Hentydning til Fru 
Kirsten. Nu gav Kongen ham imidlertid selv en 
Lejlighed, idet han gækkede ham med den hede 
Elskov, der herskede mellem ham og Anne Katrine. 

»Du est en lykkelig Mand, Frants,« sagde 
han, »som vor Datter hænger ved dig! Hun er 
saa glad ved dig, som var du Kejseren af Kine- 
siens Søn.« 

*j2i» j^g ^r ^^ lykkelig Mand, deri har Eders 
Majestæt fuldt ud Ret,« svarede Rantzau. »Hvor 
saa man en mere fager og blid Jomfru end min 
Fæstemø, og hun er min Herre og IConges Datter. 
Hendes Kærlighed ærer og fryder mig paa een 
Gang. Dertil kommer, at Eders Majestæt har vist 
mig stor Tillid og Yndest, somme Folk mene vel 
alt for megen,« føjede han til, da han saa, at der 
gled et spotsk Smil over Ulfeldts Læber, og saa 
tav han uden at være kommen til Maalet 

vHvortil den lange Snak?« spurgte Kongen. 
»Vi tvivler ikke om din Taknemmelighed, Frants, 
og stoler trygt paa, at du vil blive vor Datter en 
god Husbond.« 

»Ved Gud Almægtigste vil jeg det, og hun 
tænker med Glæde paa vort forestaaende Bryllup. 
Vi vente nu kun paa, at Eders Majestæt skal fast- 
sætte Dagen. Dog fattes der noget i hendes 
Glæde.« 

»Tænkte jeg det ikke nok,« sagde Kongen 
muntert, »at den lange Opræmsning varslede en 
Supplik, ligesom i en Procession en lang Række 
Tjenere, som gaa i Spidsen, melder et stort Her- 
skabs Komme. Sig frem, hvad det er, hun attraar.?^ 
Ønsker vor Frøken Datter et Brudesmykke, som 
vilde være en Dronning værdig, eller vil hun kanske 
have sin Brudekjortel stukken med Perler lige fra 
Halslinningen og ned til Fodsømmen?« 

»Nej, Eders Majestæt, det er ikke noget af 
den Sort, langt mindre kostbart, men dog stort 
nok, fordi det mulig gaar eders Hu imod. Dog 
vil det ikke forringe Eders Majestæts Ære, mens 
det kendelig vil forøge min Bruds.« 

»For tusinde Syger,« udbrød Kongen utaal- 
modig, »hør op med de Omsvøb og lad os faa 
Rede paa, hvad det er for en underlig Ting!« 

»Nu, Eders Majestæt,« sagde Rantzau, idet han 
skød Hjertet op i Livet, »hvad hun saa inderlig 
ønsker, det er, at Pladsen ved eders venstre Side 

ikke maa staa ledig ved vort Bryllup. Hun beder 
ved mig Eders Majestæt om, at I vil unde Fru 
Kirsten at overvære sin Datters Vielse og komme 
til Hove, bliver det end kun for nogle faa Dage.« 

»Saa der slap det ud!« raabte Kongen. »Nej 
og atter nej, det skal ej ske! Om saa alle kristne 
Potentater i ganske Europien faldt til Fode for mig 
og bad mig derom, saa gjorde jeg det ikke! Fru 
Kirstens ublu Nærværelse skal ikke skænde vor 
gode, dydige Datters Brudefærd, ved Gud skal 
den ej!« 

»Der gav Eders Majestæt mig sandelig rent 
Svar og lagde ikke Fingrene imellem,« sagde 
Rantzau hidsig. »Nu, jeg elsker ikke Fru Kirsten; 
men hun er dog Frøken Annes Moder, og om jeg 
tør sige det, da er Eders Majestæt dog mulig traadt 
hende for nær og har ikke handlet kristeligt i den 
Sag.« 

»Nu gaar du for vidt, Frants,« sagde Ulfeldt, 
»og sætter Hans Majestæts Taalmodighed paa alt 
for haard en Prøve.« 

»Nu, nu, Korfits,« sagde Kongen med et ilde- 
varslende Smil, »vi er ikke saa ømskindet. Var vi 
det, da vilde alle de Bremsestik, vi have faaet for 
den Sags Skyld, for længe siden have gjort det af 
med os. Dog,« vedblev han, idet han trak Brynene 
sammen, »vil jeg nu een Gang for alle sige dig 
noget, Frants! Bland dig ikke i vore private Sager! 
Skøt hellere dine egne og tag vare paa dit Embede 1 
Du er en sløj Statholder, vi kunde min Tro have 
faaet en bedre! Nu er du det engang, og vi vil 
ikke tage vor Haand fra dig, men — « 

»Ej, saadan!« udbrød Rantzau, idet han i stor 
Forbitrelse rejste sig. »Er Eders Majestæt ikke 
tilfreds med min Tjeneste, da giv mig hellere min 
Afsked. Jeg har ikke trængt mig paa, nej, ved 
Gud har jeg ikke! Jeg har tjent Eders Majestæt 
ærlig og tro og -^« 

»Nu, nu, Frants,« sagde Kongen i en mildere 

Tone, »lad det nu være nok! Sæt dig, saa ville vi 
drikke Godnat, sove derpaa og saa glemme den 
hele Sag.« 

Men Rantzau slog afværgende med Haanden 
og gik uden Hilsen, hvilket var en grov Tilside- 
sættelse af den Ærbødighed, han skyldte Kongen. 

»Han har faaet for meget,« sagde Ulfeldt, »han 
ved ikke, hvad han siger eller gør. Lad ham sunde 
sig lidt og sove Rusen ud. I Morgen kommer han 
igen og beder Eders Majestæt om Tilgivelse.« 

»Nej,« svarede Kongen, »vi vil ikke vente der- 
med til i Morgen. Jeg nedhejser ikke Vindebroen, 
saa faar han vel blive her. Naar han har trukket 
lidt frisk Luft, lader jeg ham hente og forliger mig 
med ham.« 

Kongen var nemlig sin egen Bromester. Ved 
en snild Mekanisme kunde han fra sit Sovekammer 
baade ophejse og nedlade Vindebroen, som var den 
eneste Adgang til det med Vandgrave helt omgivne 
lille Slot. — 

Anne Katrine og Leonora vare imidlertid ikke 
gaaede i Seng. De havde for megen Uro i Blodet 
til at kunne sove, og deres Hjerter vare saa fulde, 
at de maatte meddele sig til hinanden. Da det var 
stille Vejr og Maaneskin, lukkede de Sovekammer- 
vinduet op og stod og stirrede op til Maanen, idet 
de talte om deres Fæstemænd, og hver priste sin. 

Da hørte de Fodtrin i Gruset nedenfor, hvor 
der var en Gang mellem Slottet og Vandgraven, 
men den gik saa tæt inde ved Muren, at de ikke 
kunde se derned uden at række sig ud, og forinden 
var den Person, der gik forbi, forsvunden om Taarn- 
hjørnet. 

»Det lignede Frants's Gang,« sagde Anne. 
»Det var korte, hurtige Skridt.« 

»Hvad skulde han dog herude nu?« spurgte 
Leonora; men i det samme hørte de et Plask og 
et halvkvalt Raab. 

»Jesus, hvad var det?« raabte Anne, greben af 
Rædsel. 

»Nogen maa være falden i Graven,« sagde 
Leonora og løb ud af Stuen, fulgt af Anne. 

De ilede ned ad Taarntrappen og slap ud i det 
fri ad den lille Bagdør. 

»Der flyder en Hat!« sagde Leonora, idet hun 
pegede ud paa Vandet. 

Maanen skinnede paa den hvide Fjer, som sad 
i Hatten, og fra en stor Ædelsten i Agraffen gik 
der et Blink. 

»Det er Frants's Hat!« raabte Anne, idet hun 
greb Leonora i Armen. 

»Han har tabt den,« sagde Leonora, »han maa 
være her i Nærheden.« 

De løb rundt om Slottet, men de fandt ingen. 
Drabantvagten, som stod paa den anden Side ved 
Hovedindgangen, vidste kun, at Rantzau var kom- 
men ud; siden var han ikke bleven set. Saa styr- 
tede de ind til Kongen, men da de kun fandt Ul- 
feldt hos ham, raabte Anne: »Han er omkommen!« 
og sank afmægtig om. 

Saa snart Kongen ved Leonora havde faaet 
Rede paa Sagen, skred han straks til Handling. 
Tjenerskabet blev kaldt til, Fakler og Blus tændte, 
og hvem der saa Slottet gløde i det røde, flagrende 
Skær, maatte tro, at Kongen den Nat gav en glim- 
rende Fest. 

Graven var ikke dyb; de fandt hans Lig ved 
Broen. Hvorledes han er styrtet ud, er aldrig blevet 
opklaret; men ingen tvivlede om, at her forelaa et 
simpelt Ulykkestilfælde. Den afdødes ophidsede 
Sindstilstand og af Vin omtaagede Sanser havde 
vel fremkaldt et Fejltrin og lammet hans Evne til 
siden at redde sig. Tanken om Selvmord laa meget 
fjern for den Tids Mennesker. Hvor .[store Skrøbe- 
ligheder der end heftede ved den dalevende Slægt, 
saa bares den dog oppe af den kristelige Tro, som 
ikke kan forliges med slig fej, gudforladt Selvop- 



6i 

givelse, og hos den livsglade Frants Rantzau havde 
der aldrig vist sig Spor af Sindsforvirring. 

Kongen sørgede dybt over Frants Rantzaus 
Død; han havde haft ham meget kær, og gennem 
hele Folket gik der et Suk over denne ridderlige 
og elskelige unge Herres bratte Død, om man end 
mest tænkte paa den gode, blide Kongedatters 
Sorg. For hende blev Slaget knusende. Hun hen- 
tæredes af Græmmelse, og da der siden stødte 
Sygdom til, bukkede hun hurtig under. Otte Maane- 
der efter Frants Rantzaus Død laa Anne Katrine i 
sin Grav. 

Leonora græd modige Taarer over sin kæreste 
Søsters Død. Det var det andet Kors, Dødens 
Engel havde sat paa hendes Ungdoms vej. Dog 
skulde der komme Tider, da hun fristedes til at 
misunde de kære, hvis Lod det var blevet at kaldes 
bort i deres Ungdoms og Lykkes Blomstringstid, 
inden de fik Livets Elendighed at smage. Anne 
Katrine havde faaet sit Hjertes Ønske opfyldt at 
fæste Bo der, hvor hendes kære Fæstemand var, 
og blive hos ham til evig Tid. Et Genskin af 
Himmeriges Glæde faldt over denne blide og tro- 
faste Kongedatters Minde. 



Sjrvende Kapitel. 

Leonoras Indtrædelse i Verden. 



Aaret 1634 blev et Mærkeaar i det danske 
Hofs Annaler; thi da stod den udvalgte Konge eller 
Tronfølger Prins Kristians Bryllup med Prinsesse 
Magdalena Sibylla af Sachsen. Festen varede i over 
en Uge, og der blev ved denne Lejlighed udfoldet 
en saadan Pragt, at der gik Ry deraf over hele 

Europa. Endnu findes jo paa Rosenborg et Minde 
derom i det uhyre kostbare, perlestukne Ridetøj, 
som Prinsen brugte, da han i et glimrende Optog 
førte sin Brud ind i Hovedstaden. Skønt Kristian 
den Fjerde var nøjeseende og sparsommelig til 
daglig, elskede han dog Pragt og sparede ikke, 
naar det gjaldt at hævde det kongelige Huses Vær- 
dighed. Men ved denne Lejlighed gik han rigtig- 
nok til fantastisk Yderlighed og brugte en efter de 
Tiders Maalestok uhyre Sum for at give Bryllups- 
festen Afveksling og Glans. Baller, Skuespil, Fyr- 
værkerier og alle Slags Turneringer med tilhørende 
pragtfulde Optog afløste hverandre. Denne Hvirvel 
af Fester, hvori Kongen, hans Hof og hans fyrste- 
lige Gæster tumlede sig, lignede et Eventyr af 
tusinde og een Nat, saa blendende var det hele i 
al sin smagløse og naive Brogethed. 

Men skønt disse Festdage bleve uforglemmelige 
for alle Deltagerne, vare de dog særlig mærkelige 
for de to ældste Kongedøtre. Ved denne Lejlig- 
hed stod nemlig tillige Sofie Elisabets Bryllup med 
Kristian Pentz, og Leonora Kristina viste sig første 
Gang offentlig ved Hoffet. Hun indtraadte saaledes 
i sit fjortende Aar i de voksnes Kreds. Konfirma- 
tion brugtes nemlig dengang ikke; den var bleven 
afskaffet ved Reformationen og indførtes først igen 
over et Aarhundrede senere. 

Kongen viste altid sine Døtre al Ære og gjorde 
i det hele taget ingen anden Forskel paa sine konge- 
lige og morganatiske Børn, end hvad deres forskel- 
lige Stillinger nødvendigvis krævede. Men ved 
denne Lejlighed udmærkede han Kirsten Munks 
Døtre særlig. De fik nemlig i Brudetoget Plads 
umiddelbart efter Brudens Moder, Kurfyrstinden af 
Sachsen, og dennes Søster, Hertuginde Marie Eli- 
sabet af Holsten-Gottorp, ganske som om de havde 
været fødte Prinsesser. 

Forholdet mellem den hensovede Dronning Anna 
Katarinas og Fru Kirstens Børn var ogsaa dengang 

meget venligt. Ja, selv den uægte fødte Kristian 
Ulrik Gyldenløve, han, hvis ulykkelige, ukendte 
Moder døde, da hun sad og flettede sit Haar for 
Spejlet, blev venlig behandlet af sine heldigere 
stillede Halvsøskende. Den onde Aand, som havde 
tilintetgjort Kongens huslige Fred, var jo fjernet, 
kunde kun vække Uro i Frastand og derfor tfi visse 
Tider glemmes, indtil andre onde Aander i sildigere 
Tider brød frem og overtog Kirsten Munks Rolle. 

Disse Festdage bleve altsaa en lys og lykkelig 
Tid for Kongen. Han nød Glæden og undte andre 
den kongeligt. Han havde gjort adskilligt for at 
se tilfredse Mennesker omkring sig. Saaledes var 
Ulfeldt, som i to Aar havde været Lensmand paa 
det fjerne Bahus, bleven kaldet hjem for at over- 
tage Stegeborg paa Møen. Derved naaede han 
sine Ønskers Maal at komme Kongen nærmere. 
Tillige blev han, Pentz og ti andre Adelsmænd 
hædrede med Ridderslaget og fik Elefantordenen. 

Prins Kristians Bryllup stod den 5te Oktober. 
Derefter gik det løs med Turneringer og andre 
ridderlige Øvelser; men den 7de Oktober blev Fest- 
lighedernes Glanspunkt; den Dags Aften opførtes 
nemlig den store Opera-Ballet. Det gik for sig paa 
Slottet, i Kristian den Førstes Riddersalsfløj, som 
udgjorde eet vældigt Rum, seks og firsindstyve 
Alen langt og fyrretyve Alen bredt. Skuepladsen 
var indrettet i Salens øverste Ende, men udgjorde 
kun et ved Drapperier afdelt Rum, og hele Dekora- 
tionen fremstilledes paa Bagtæppet. Der skulde 
Stykket spilles, men Dansene i det udføres paa en 
foran Skuepladsen afspærret Plads, hvor Musikan- 
terne vare opstillede. Nærmest ved denne Danse- 
plads stod der nogle Rækker Stole og Bænke til 
Fyrsterne og de fornemste Damer og Herrer, hvor- 
imod Resten af det store Selskab maatte nyde 
Skuespillet staaende, undtagen for saa vidt der var 
Plads paa Vægbænkene. 

Salen var allerede næsten fuld ; men Herskaberne 

havde endnu ikke indfundet sig. Skæret fra den 
store Mængde Vokslys i den dobbelte Række mæg- 
tige Lysekroner, i Kandelabre og faste Vægstager 
forjog Mørket fra hver Krog i det store Rum, gav 
Tapeternes brogede Billeder og Loftmalerierne Liv 
og spredte Glans over Gæsternes mangefarvede 
Dragter. Sjælden var der i Danmark paa eet Sted 
set saa megen Silke og Fløjel, Gyldenstykke og 
Sølvmor eller saa mange gyldne Smykker, Kæder, 
Ringe, Knapper og Kaardefæster, som funklede af 
Ædelstene. De glimrede ogsaa fra Skospænderne 
og Hattenes Agraffer eller Fjerholdere, naar Her- 
rerne hævede eller sænkede dem. De bar nemlig 
alle Hatten i Haanden. Kun Fyrsterne havde den 
Rettighed at bære Hat i Stuen. 

Det viste sig altsaa ved denne Lejlighed, i 
hvilken Grad Adelens Pragtsyge var tiltagen. Dog 
bør man ikke deraf slutte, at de gamle, jævne Sæder 
ganske vare aflagte. Mangen adelig Mand eller 
Kvinde, som ved festlige Lejligheder bar en lille 
Formue paa deres Stadsdragter, kunde maaske i 
deres landlige Hjem til daglig være at se i simpelt 
Klæde eller Hvergarn. De teede sig da heller ikke 
selv nu, da de vare i Stadsklæderne, videre fint 
Det gik ikke til her som ved Europas Mønsterhof 
i Paris, hvor de franske Hofmænd gik paa Taa- 
spidserne, hvor der altid spandtes Rænker, og hvor 
man næppe turde trække Vejret, naar Kardinal 
Richelieu, Adelens Bøddel, gik gennem Ludvig den 
Trettendes Forgemak. De danske Herrer talte og 
lo muntert og frit. De mente, at det var tidsnok 
at tie, naar Kongen viste sig, saa det summede 
lystigt i Hallen som i en vældig Bikube. 

Den franske Ambassadør, Grev d'Avaux, lod 
en Ytring derom falde til Ulfeldt, der var bleven 
udvalgt til at være Marskal hos Greven, mens 
denne opholdt sig i Danmark, og som derifor led- 
sagede ham overalt. De stod i en Vindueskrog og 
samtalede fortrolig. Den franske Greve yndede i 

høj Grad Ulfeldts Selskab. Intet Sted havde han 
truffet paa en Mand med et saa værdigt og vin- 
dende Ydre, saa omfattende Kundskaber og saa 
stor Veltalenhed. Ulfeldt talte desuden Fransk lige 
saa flydende som sit eget Modersmaal. 

»Jeg staar her,« sagde Greven, »og glæder 
mig over eders Landsmænds naturlige og frimodige 
Væsen. Aldrig saa jeg et saa muntert Hof som 
dette.« 

»Eders Ekscellence mener nok,« svarede Ul- 
feldt med et Smil, >at denne Forsamling kun lidet 
ligner et Hof og allermindst det franske.« 

»Det Iftir jeg ikke sagt. Vi have vel finere 
Sæder i Frankrig; men de opvejes hos eders Lands- 
mænd af naturlig Værdighed, som har en velgørende 
Tilsætning af Hjertelighed. At man her ikke staar 
tilbage for os i Sans for Kunst og Poesi vil sikkert 
vise sig i Aften. Jeg glæder mig til at se Opera- 
Balletten. Hvem har arrangeret den.f« 
»Hofmaleren Carl van Mandern.« 
»Altsaa en Mand af Geni; saa bliver det sik- 
kert effektfuldt. Men især glæder jeg mig til at se 
Frøken Leonora og hendes lille Søster, Frøken Eli- 
sabet Augusta, optræde i Balletten.« 

»De burde efter min Mening ikke have faaet 
Lov til det,« sagde Ulfeldt med en stram Mine. 
»Ah, I er jaloux?« 

»Paa ingen Maade. Jeg mener kun, at ingen 
af Hoffets Herrer og Damer, men allermindst Kon- 
gens Døtre burde tage Del i dette Gøgl. Det er 
Gyldenløve, der har sat det i dem.« 

»Min Respekt for Monsieur Gyldenløve!« ud- 
brød Greven smilende. »Det gør mig ondt, at I 
ringeagter dramatisk Kunst, og jeg vil sige eder, 
at hos os agter ingen af Herskaberne, lige fra 
Kongen og Dronningen, sig for gode til at agere. 
Frøken Leonora maa nu kunne gøre god Fyldest. 
Hendes Skønhed og Ynde er uforlignelig og over- 
Leonora Kristina. 5 

gaar Frøken Sofie Elisabets, uagtet hun ogsaa er 
smuk.« 

»I den Sag kunne vi let blive enige, Hr. 
Greve,« sagde Ulfeldt. »Frøken Leonora er selv- 
følgelig i mine Øjne den skønneste unge Dame i 
Verden.« 

»Dog er det nok ikke hendes største Fortrin. 
Hun har en for sin Alder mærkelig moden og dannet 
Aand. Hendes Opdragelse maa have været ud- 
mærket og omhyggelig.« 

»Der er i hvert Fald ikke blevet sparet paa 
Riset« 

»Nu ja, Børn maa have Ris, etters lære de 
ikke noget. Men det er da sikkert en Tid, siden 
Frøken Leonora smagte Riset.« 

»Ikke saa meget længe siden,« svarede Ulfeldt 
og fortalte nu den forbavsede Greve om et Sam- 
menstød, som Leonora nylig havde haft med sin 
gamle Musiklærer, Organisten Johannes Meinecke 
i Frederiksborg. En Dag, da han var misfornøjet 
med hendes Spil, tog han hendes Fingre og 
slog dem mod Tangenterne; men hun sprang 
op, tog hans Haand og dunkede den til Gengæld 
saa haardt mod Tangenterne, at Spinettens Strenge 
sprang. 

»Ha, ha!« lo Greven. »Det var ekscellent gjort! 
Den gamle Tølper fortjente det ikke bedre; og 
derfor blev hun revset?« 

»Ja, eller rettere i den Grad mishandlet af Hof- 
mesterinden, Fru Karen Sehested, at hun i flere 
Dage efter var lam. Jeg gik saa til Kongen og 
fordrede Fru Sehesteds Afskedigelse. Dog er det 
kun to Dage siden, at jeg drev den igennem. Men 
jeg maa bede Eders Ekscellence om ikke at omtale 
min Indblanding i Sagen for Hannibal Sehested. 
Han føler sig nemlig højlig krænket over sin Søster, 
Fru Karens Afskedigelse og vilde ikke tilgive mig 
det, om han fik det at vide.« — 

Hannibal Sehested til Nøragergaard var den- 

gang endnu kun Hof junker; men han var stærkt i 
Færd med at indynde sig hos Kongen. Han havde 
allerede lille Frøken Kristiane i Kikkerten, og det 
lykkedes ham ogsaa siden at vinde hende og ind- 
tage en fremragende Plads i de mægtige Sviger- 
sønners Kreds. 

»Monsieur Sehested,« sagde Greven, »er en 
charmant Mand og meget perfekt i Fransk. Han 
skal jo ogsaa optræde i Aften .f^« 

»Ja,« svarede Ulfeldt med et spydigt Smil, »I 
vil faa ham at se som Pan med et Horn i Pan- 
den.« — 

Kort efter hørtes fra den nederste Ende af 
Salen, hvor Indgangen fra Gaarden var, Raabet: 
»Kongen kommer I« Al Snakken hørte op, og Sel- 
skabet ordnede sig, idet Herrerne stillede sig til 
højre. Damerne til venstre, saa at der blev en bred 
Gang i Midten. Næppe var man kommen i Orden, 
førend det røde Skær af Faklerne lysnede i Dør- 
aabningen. Der var nemlig ingen Forbindelse 
mellem Riddersalsbygningen og Kongefløjen. Raad- 
stuebygningen og det skumle Blaataarn laa imellem. 
Herskaberne maatte altsaa gaa over den mørke 
Slotsgaard, hvilket gav Lejlighed til højtidelige Op- 
tog med Fakkeldragere. Da disse vare komne ind, 
stillede de sig i Række langs Salens Endevæg og 
løftede Faklerne, mens det kongelige Tog langsomt 
skred forbi. 

Marskallen, Niels Krabbe, førte Toget, og 
umiddelbart efter ham kom Kongen med Hertug- 
inden af Sachsen. Efter dem fulgte de nygifte og. 
saa alle de andre parvis. Alle fandt det lysteligt 
at se Prins Kristian skride frem med sin unge Ge- 
malinde. Han var en høj, svær Herre paa over 
tredive Aar, hun kun sytten Aar gammel, en slank, 
fin Kvinde med et jomfrueligt, næsten barnligt Ydre. 
Han kunde altsaa næsten have været hendes Fader; 
og hans Væsen var sat nok, men Udtrykket i hans 
Aasyn meget mildt. Det tydede mere paa munter 

5* 



68 

Livslyst end paa Alvor og Handlekraft; men 
netop hans bløde Sind havde skaffet ham stor 
Folkeyndest Derimod saa man ikke med venlige 
Øjne paa Hertug Frederik af Gottorp, der i den 
sidste Krig var optraadt som Danmarks argeste 
Fjende. Han var imidlertid Kongens Søster- 
søn og Hertuginden en Søster til Bruden, hvor- 
for den godmodige Konge alligevel havde ind- 
budt dem. 

Sidst i Rækken kom Hertugen af Sachsen, ført 
af Kongens næstældste Søn, Hertug Frederik, en 
mørkladen, slank Herre paa fem og tyve Aar, den- 
gang endnu ugift. Han vakte ikke stor Opsigt. 
Ingen anede dengang, at han var Danmarks vor- 
dende Konge og som Frederik den Tredje skulde 
stige op paa Tronen efter sin Fader. 

Alle bøjede sig, mens Herskaberne skred forbi, 
og det hele Optrin var saa storladent, at det godt 
kunde have ladet sig se i Louvre. Men hvad der 
satte Kronen paa Værket og gav det hele et saa 
ægte kongeligt Præg var Kong Kristians egen man- 
dige og ridderlige Personlighed, som indgød Ære- 
frygt. Grev d'Avaux følte det og tænkte med et 
Suk paa sin egen usle Skulker af en Konge, som 
ikke var andet end en Lededukke i Richelieus 
Hænder. 

Da Herskaberne havde taget Plads, lød der en 
skingrende Fanfare, kort efter droges Forhængene 
til Side, og Balletten begyndte. Hoffets Herrer og 
Damer viste sig i Skikkelse af Guder og Gudinder, 
omgivne af Dæmoner og Engle, som udførtes af 
Artister. Der foregik de mest vidunderlige Ting, 
hvis Mening var vanskelig at udfinde; men dermed 
brød kun faa af Tilskuerne deres Hoveder. Alene 
at se paa et sligt Skuespil var en Nydelse, som 
sjælden faldt i deres Lod, og Maskinmesteren var 
næsten en Troldkarl i deres Øjne. 

Det var nu heller ikke daarlige Løjer at se- 

Hannibal Sehested, omskabt til Pan og med Horn 
i Panden, kommer hoppende ind med sine Satyrer, 
som opføre en munter Dans paa Prosceniet, mens 
Giger, Fløjter og Trommer gjorde al den Larm, de 
kunde. Omsider trække Satyrerne sig tilbage, og 
Pan gaar ind paa Scenen, hvor han finder Herku- 
les's Brud, Dejanira, slumrende i en Grotte. Det 
var Leonora Kristina. En Bifaldsmumlen lød over 
Tilskuerpladsen, da man blev hende var. Pan knæ- 
ler for hende og tolker med Fagter sin Elskov; 
men hun springer op og viser ham sin Afsky saa 
udtryksfuldt, at Ord ere overflødige, og hele For- 
samlingen ler. Saa kommer tykke Kristian Pentz 
farende ind i Herkules's Skikkelse og prygler Pan 
med sin Kølle. Nu kommer til almindelig Forbav- 
selse de ni Muser rullende ind paa et Bjærg, tolke 
i en skøn Sang deres Glæde over Synderens Af- 
straffelse, opføre en Dans og stige saa atter op paa 
deres Bjærg, som ruller bort med dem. 

Derefter følge flere Optrin uden Sammenhæng 
med det første, og der sker en Række Undere, 
blandt hvilke det mærkeligste er, at Atlas kommer 
ind med en stor Himmelkugle paa Ryggen, og ud 
af den springer Elisabet Augusta i Amors Skikkelse 
med Bue og Pilekogger, i øvrigt sømmelig klædt 
og med Skørt paa. Den tiaarige, nydelige Frøken 
udfører med megen Smidighed og Ynde sin Rolle, 
som kun kræver Færdighed i at haandtere Bue og 
Pil. Hun afskyder Pile til alle Sider og saarer ikke 
alene Merkurius og flere Guder, men endogsaa den 
strenge Minerva. 

Til sidst blev der givet et Kærlighedseventyr, 
hvori Gyldenløve spillede Hovedrollen, og som inde- 
holdt flere Hentydninger til Festens Aarsag, det 
fyrstelige Bryllup. De elskende maa kæmpe med 
mange Fristelser og Farer, inden de faa hinanden, 
og Kampen bliver saa let fattelig derved, at baade 
Dyder og Laster, gode og onde Aander fremtræde 

i haandgribelige Skikkelser, baade som Mennesker 
og Dyr. Den vidunderlige Opera-Ballet ender med 
en storartet Dans, hvori samtlige Guder, Gudinder, 
Engle og Satyrer, Mennesker, Dyder og Udyder 
deltage, og sluttes med et glimrende Tableau. 

Efter at de agerende Herrer og Damer havde 
klædt sig om, aabnedes Ballet, hvori baade Sofie 
Elisabet og Leonora tog Del med Liv og Lyst. I 
en af Pauserne gjorde Grev d'Avaux og hans Se- 
kretær Charles Ogier, hvem vi skylde Skildringen 
af Festen, de to unge Frøkener deres Opvartning 
og bleve meget indtagne af dem, baade paa Grund 
af deres personlige Ynde og deres smukke Fransk. 
Den aandrige Skildrer af Festen slutter sin For- 
tælling med de Ord: »De to unge Frøkener lignede 
i deres prægtige, blaa Dragter til sidst Sirener, om- 
givne af de mange skibbrudne paa Drikkelagets 
vilde Hav.« 

Den lode stod Kristian Pentzs og Sofie Elisa- 
bets Bryllup med stor Glans. Leonoras misunde- 
lige Søster fik sin Ærgerrighed fuldkommen tilfreds- 
stillet. Kongen selv og den polske Gesandt førte 
hende til Alteret, og Hertug Frederik af Gottorp 
og den franske Gesandt vare Pentzs Forlovere. 
Der kunde ikke være vist Brudeparret større Ære, 
om saa baade Brudgom og Brud havde været 
fyrstebaarne. 

Leonora fattede fuldkommen sin Søsters Stolt- 
hed og følte med hende i det Punkt. Det konge- 
lige Blod, der flød i hendes Aarer, fornægtede sig 
aldrig. Denne Ætstolthed gav hendes Færd lige 
fra Ungdommen et storladent Præg ; men den skulde 
ogsaa blive skæbnesvanger for hende. 

Den blev i høj Grad næret paa Festens sidste 
Dag, da hun kom til at spille Hovedrollen. Hun 
blev nemlig udvalgt til at overrække Ærespriserne 
eller »Dankerne«, som de kaldtes, til de Herrer, 
som havde udmærket sig i Turneringerne, Fod- 
kampene og de andre ridderlige Øvelser, som med 

stor Iver vare blevne drevne næsten hver Dag, saa 
længe Festen varede. Ceremonien udførtes med 
stor Højtidelighed i Riddersalen, og Leonora sad 
ved Kongens venstre Side, altsaa paa den Plads, 
som hendes usalige Moder skulde have indtaget, 
hvis hun havde været til Stede, En stor Proces- 
sion med Rigets øverste Embedsmænd i Spidsen 
traadte ind i Salen og standsede foran Leonora. 
Rigets Marsk, Hr. Jørgen Urne, udbad sig den Ære 
af hende, at hun som Kongens ældste ugifte Datter 
og den fornemste Jomfru i Riget vilde uddele 
Ærespriserne. Det gjorde hun da; det skete paa 
den ejendommelige Maade, at hun blev ført om i 
Salen til Sejrherrerne. Den tyske Kansler, Ditlev 
Rewentlov, holdt en sirlig Tale til hver af dem, 
hvorpaa den lykkelige takkede Frøken Leonora og 
dansede saa Salen een Gang rundt med hende, 
mens Rigsmarsken og Kansleren skred foran dem 
med deres Fakler. 

Saaledes kom Leonora i sin Ungdoms første 
Blomst til at træde en Æresdans med Fyrster og 
Herrer, som i sildigere Tider skulde hade og for- 
nægte hende. Den største Glæde, hun fik paa 
denne lange Æresvandring, var at overrække en 
kostbar Ring til sin kære Halvbroder, Hertug Fre- 
derik, som havde sejret i Turneringen til Fods. 
Med hjertelige Ord takkede han hende og udtalte 
sin Glæde over at modtage Gaven af sin kære Sø- 
sters Haand. Rødmende og smilende rakte hun 
ham sin Haand og dansede saa ud med ham. 
Ingen glædede sig mere over det Syn end deres 
Fader Kongen. En Lykke var det for ham som 
for de fleste dødelige i Glædens Øjeblikke, at det 
Slør, som skjuler Fremtiden, er uigennemtrængeligt 
for menneskelige Øjne. 

Saa glimrende var Leonora Kristinas Indtræ- 
delse i Verden, og hvad der fulgte efter, spaaede 
hende og Ulfeldt en stor Fremtid. To Aar efter 
stod deres Bryllup med Glans, og Ulfeldt førte sin 

unge Brud til Møen. Men allerede Aaret efter drog 
Kongen disse to, nu hans kæreste Børn, til Køben- 
havn, idet han udnævnte Ulfeldt til Statholder. Nu 
var han paa Vejen til det øverste Ærestrin, som 
han havde misundt sin ulykkelige Svoger, Frants 
Rantzau, og alt tydede paa, at han ogsaa vilde 
naa det. 



ANDEN BOG. 



Første Kapitel. 

»Ved højen Mast« 



Det var en smuk, klar Frostdag midt i December 
Maaned i Aaret 1643. Sneen havde banet de 
frosne Veje, pudret Træernes bladløse Grene og 
pyntet alle menneskelige Boliger lige fra Konge- 
borgen til Stodderens Hytte. Den sidste vandt 
mest ved dette glimrende Slør, som dækkede over 
dens Usselhed, hvorimod det skjulte Borgens Dej- 
lighed. Frederiksborg Slot lignede denne Dag med 
det hvide Snelagen over sine Kobbertage og for- 
gyldte Ornamenter, uden at tale om de hvide Pa- 
rykker og kun mangelfuldt dækkende Sneskrud, 
som dets mange Statuer maatte bære, en statelig, 
panserklædt Ridder, som havde faaet det Indfald at 
formumme sig, uden at det fuldt ud var lykkedes. 
Det hele fantastiske Billede spejlede sig i den 
blanke Sø, som den lette Frost ikke havde magtet 
helt at dække med Is ; Vindene hvilede, og der var 
tyst omkring Borgen, hvorimod Hundeglam, Bøsse- 
knald og Jagthornets Toner meldte fra det fjerne, 
at Kongen var der. Han var tagen til Frederiks- 
borg for at holde Jul. 

Han havde imidlertid ikke medbragt mange 
Gæster. Jo ældre han blev, des mere fik han et 
tilbagetrukkent Liv kært; hans uheldige huslige 
Forhold førte det ogsaa med sig, at han kun ved 
overordentlige Lejligheder holdt Hof og ellers levede 

som Privatmand. Han havde stadig Vibeke Kruse 
hos sig, og hun var ogsaa nu fulgt med til Frede- 
riksborg. Uagtet han gerne hørte sin Hofpræst, 
Magister Ole Vinds strenge Prædiken om Synderne 
i Kongens Gaard, kunde dog intet faa ham til at 
skille sig af med sin Slegfredviv. Han blev denne 
sin gode Veninde tro til det sidste uden at bryde 
sig om den Forargelse, Forholdet vakte. Hvorledes 
han, der dog var en gudfrygtig Mand og en troende 
Kj-isten, kunde forlige dette med sin Samvittighed, 
synes gaadefuldt. Dog staar han ingenlunde ene i 
den Vildfarelse, at Konger og Fyrster skulle have 
Lov til at hæve sig over Moralen. 

Vibeke Kruses Nærværelse havde da heller 
ikke hindret Kongen i at indbyde Ulfeldts; men 
foruden dem var der ingen andre Gæster end Kon- 
gens gode Ven, Rentemester Jørgen Vind, og Ul- 
feldts Yndling og Huslæge, Doktor Otto Sperling, 
som ved sin Velynders Indflydelse var bleven ud- 
nævnt til Hoflæge. 

Ulfeldt havde i Foraaret naaet sine Ønskers 
Maal. Han var bleven Rigets Hofmester og sad nu 
fast i Sædet. I den Stilling var han uafsættelig og 
fik en Magt, der ikke var meget ringere end Kon- 
gens. Han var da ogsaa allerede i Færd med at 
aflægge det Ydmyghedens Klædebon, hvorunder 
han hidtil lige over for Kongen havde skjult sin 
sande Natur. Hans Hovmod og Pirrelighed skaf- 
fede Kongen mangen bitter Time, og dertil kom, 
at Ulfeldt som Adelens øverste Stedfortræder mente 
at maatte hævde Standens Rettigheder, saa at han 
ingenlunde blev saa god en Støtte for Kronen, som 
Kongen havde ventet. Forholdet mellem dem var 
altsaa ikke det bedste. Men den gamle Konge 
havde i det hele taget ondt ved at bjærge sig in- 
den for den tætte Ring, som Svigersønnerne slog 
om ham, idet de stræbte efter at fratage ham al 
Magt. Hannibal Sehested havde det foregaaende 
Aar hjemført Frøken Kristiane og var bleven Stat- 

holder i Norge, ligesom Jørgen Pentz indtog en 
lignende Stilling i Hertugdømmerne. Man sagde 
derfor ikke uden Grund, at nu regerede Ulfeldt i 
Danmark, Sehested i Norge og Pentz i Holsten. 

Svigersønnerne sørgede i hvert Fald for at 
holde Prinserne fjernt fra Kongen. Især var Hertug 
Frederik ganske uden Indflydelse. Han var nylig 
bleven formælet med Prinsesse Sofie Amalie af 
Brunsvig-Lyneborg, og i denne stolte Fyrstindes 
Hjerte begyndte allerede at ulme det Had til Ul- 
feldt og Leonora, som siden skulde blive saa 
skæbnesvangert for dem begge. Mens Hertugen og 
Hertuginden levede i forholdsvis smaa Kaar, førte 
Ulfeldts i deres ny, skønne Gaard paa Graabrødre- 
torv i København næsten kongelig Pragt. Da Ul- 
feldt fra først af var saa fattig, at Leonora maatte . 
sælge alle sine Smykker for at betale hans Gæld, 
maatte man vel spørge om, hvorfra Pengene til al 
denne Overdaad kom. Der gik skumle Rygter om 
grove Underslæb, som til sin Tid viste sig at være 
Mdkommen grundede, skønt Ulfeldt endnu ikke 
havde begyndt den Udplyndring af Statskassen, 
hvori han siden gik utrolig vidt. 

Hvad viidste Leonora derom? Endnu sagtens 
intet. Hun var ikke indviet i sin Mands Embeds- 
førelse og forstod sig i sin unge Alder ikke paa 
Statssager. Hun troede fast paa Ulfeldts Geni og 
gode Vilje. Hun tænkte, at Statsroret hos ham 
var i de bedste Hænder, og at der blev vist hendes 
gamle Fader en Velgerning ved, at Regeringens 
Byrde blev lettet for ham. Hun elskede ham højt 
og imødekom alle hans Ønsker. Saaledes gjorde 
hun ingen Vanskeligheder ved at følge Ulfeldt til 
Frederiksborg og holde Jul i Selskab med »Fru 
Vibeke«, som Vibeke Kxuse med Urette kaldtes. 
Hun føjede endogsaa Kongen i at tage sine to 
ældste Børn, Kristian og Anne Katrine med. Leo- 
nora var nemlig, skønt kun tre og tyve Aar gam- 
mel, allerede Moder til fire Børn. Men det var 

hende højlig imod at føre sine Børn sammen med 
Bastarderne; Vibeke Kruse havde nemlig foruden 
Sønnen Ulrik Kristian skænket Kongen en Datter, 
Elisabet Sofie Gyldenløve. — 

Kongen holdt kun ud at jage et Par Timer. 
Han var nu seks og tresindstyve Aar og ikke saa 
drabelig en Herre, som han før havde været. Tur- 
nerlansen og Sværdet hvilede. Rendebanen ved 
Møntporten genlød ikke mere af hans Hests Hov- 
slag og hans muntre Røst som i gamle Dage, naar 
han i den aarle Morgenstund oplivede sit Sind og 
hærdede sit Legeme ved Ringriden og andre rid- 
derlige Idrætter. Men endnu havde han dog ikke 
været nødt til at give Afkald paa Jagtens mindre 
trættende Glæder. 

Hverken Ulfeldt eller Jørgen Vind havde noget 
imod, at Jagten blev forkortet; men deres Haab 
om nu at komme under Tag og nyde Stuevarmen 
blev skuffet. Kongen kørte nemlig ikke lige til 
Slottet, men lagde Vejen om ad Stutteriet og holdt 
for der. Frederiksborg Stutteri, som allerede var 
grundlagt af hans Fader, Frederik den Anden, var 
hans Øjesten. Det var en af hans bedste Glæder 
at se til de ædle Dyr, som opdrættedes der. Ofte 
saa han derind, og Stutmesteren maatte da give 
saa nøjagtig Melding om hver Hests Tilstand, som 
om Dyrene vare Kongens Børn, og Stutmesteren 
deres Hofmester. Saaledes bar han sig ogsaa ad 
denne Dag, og Ulfeldts Taalmodighed blev sat paa 
en haard Prøve. Han ringeagtede sin gamle Herre 
paa Grund af den Omstændelighed, hvormed han 
selv tog sig af alt, selv de mindste Ting. Det var 
i Ulfeldts Øjne kun Kraftspild. Vel havde han ikke 
ganske Uret deri; Kongen gik stundom over Stre- 
gen med sin Omhyggelighed; men dog kunde Ul- 
feldt have taget Lære af den Dygtighed og Grun- 
dighed, hvormed Kongen gjorde alt, baade stort og 
smaat. Ulfeldt selv var med sin Aandfuldhed saa 

uduelig og kortsynet en Statsmand, som nogen 
Sinde har styret et Rige. 

»Dette Hestesyn vil nok vare længer end noget 
Statsraad,« hviskede han til Jørgen Vind. 

»Nu, nu,« sagde Kongen, der havde en skarp 
Hørelse, »jeg mærker, at du nu har faaet nok 
deraf. Saa vil vi da bryde af og endnu kun se 
den frisiske Hingsteplag.« 

Det var et usædvanlig kraftigt, ungt Dyr, stort 
af sin Alder og kulsort uden nogen Aftegning. 

»Det er et stolt Dyr,« sagde Jørgen Vind. 
»Af den kan der blive en Stridshingst. Den bør 
ikke bære nogen ringere Person end Eders Maje- 
stæt selv, naar I næste Gang drager i Krig.« 

»ICj, Jørgen, hvad snakker du der om Krig?« 
udbrød Kongen. »Vi leve jo i Fred med alle vore 
Naboer. « 

»Da tror jeg ikke Svensken,« svarede Jørgen 
Vind djærvt. 

»Har du kanske nylig faaet Brev fra Peder 
Vibe, Jørgen?« spurgte Ulfeldt i en spydig Tone. 

Peder Vibe var den danske Gesandt i Stock- 
holm, en dygtig Diplomat og skarptseende Mand, 
som advarede den danske Regering om at være 
paa sin Post. 

»Nej, det har jeg ikke,« svarede Jørgen Vind; 
»men vi høre saa meget, som maa lade os tro, at 
Svensken pønser paa ondt.« 

»Aa, det kommer alt fra Peder Vibe,« sagde 
Ulfeldt. »Han vil agere en dyb Politikus og ser 
Syner. Han er ræd som en Hare. Lid paa, at jeg 
er vel underrettet. Svensken tænker ikke paa at 
vende sine Vaaben mod os.« 

Kongen tilkastede Ulfeldt et usikkert, spør- 
gende Blik og hensank derpaa i Tanker. Han næ- 
rede i sit stille Sind Tvivl om, at Ulfeldt saa til 
Buhds i Tingene og styrede den rette Kurs. Ul- 
feldt havde blandt andet skruet Sundtolden utilbør- 
lig højt op og derved bragt ham paa Kant med 

Naboerne. Det var rigtignok gjort for at fylde 
Kongens Kasse; men Aarsagen til dens Tomhed 
var Adelens Egennytte og Uvillighed til at lukke 
Pungen op. Rigtignok havde Ulfeldt, da den 
svenske Regering klagede over den forhadte Sund- 
told, givet et kæphøjet Svar; men hvis Peder Vibe 
nu dog havde Ret, hvis Svenskerne virkelig pønsede 
paa at overfalde Danmark, og det kom til Krig, 
hvad saa? Rigets Velstand stod endnu paa svage 
Fødder, og Flaaden var i Forfald. 

Mens disse Tanker optog Kongen, havde han 
en pinlig Følelse af sin egen Afmagt. Han havde 
ikke Kraft til at afryste det Aag, som han havde 
lagt paa sin Nakke, idet han gjorde den myndige 
og egenraadige Mand til Rigshofmester, som stod 
der og stirrede paa ham med sit skarpe, forskende 
Blik. Ulfeldt gættede, hvad Retning Kongens 
Tanker havde taget, og søgte nu at dæmpe 
hans Uro. 

»Tro mig, Eders Majestæt,« sagde han, »der 
er ingen Fare paa Færde. Men i værste Fald ville 
vore Naboer hinsides Sundet, hvis de ønske Krig, 
som kristne Mennesker vare os ad, saa at vi kunne 
gøre os rede. En Fejde uden Krigserklæring vilde 
være en Stimandsdaad, som jeg ikke tiltror de rid- 
derlige Svenskere. Peder Vibe ser Spøgelser, naar 
han frygter det.« 

»Deri kan du have Ret,« sagde Kongen. 
»Men lad det nu være nok! I den kære Juletid 
vil vi have Fred og ikke disputere om Statssager. 
Kun vil jeg sige, at jeg gerne vil nappes med 
Svensken en Gang endnu. Men skal det vente, 
indtil denne Aarsplag bliver stærk nok til at bære 
mig, vil jeg være for gammel og aflægs til at kunne 
drage i Krig.« — 

Den sorte, frisiske Plag, den uskyldige Aarsag 
til alle disse Alvorstanker, blev ført ind, og Kongen 
forlod Stutteriet til Fods. Han havde ladet Slæ- 

derae køre til Staldgaarden, da han vilde røre sig 
lidt for at faa varme Fødder. 

»Det kommer med Alderen, at man lider af 
kolde Fødder,« sagde han til Doktor Sperling, 
som gik ved hans Side, mens Ulfeldt og Vind i 
nogen Frastand ftdgte efter. 

»Nej, Eders Majestæt,« svarede Sperling, »dette 
har intet med Alderen at gøre. Vi have aget og 
staaet mere i Dag, end vi have gaaet. Endogsaa 
j^, der er saa mange Aar yngre end Eders Maje- 
stæt, har faaet kolde Fødder.« 

»Aa hvad, Sperling,« sagde Kongen, »du er 
en Bogorm, vant til at sidde i Kaminkrogen. Jeg 
vil skænke dig et Par Støvler, forede med Katte- 
skind. Vid, min Fa'er, at da jeg var paa din Al- 
der, bed hverken Sne eller Vand paa mig. Jeg 
taaite at blive vaad til Skindet og kunde lade Klæ- 
derne tørre paa min Krop, uden at det gjorde mig 
noget. Nej, jeg er bleven en gammel Kærlingl« 

Da Kongen var kommen ind i den mellemste 
Slotsgaard, som genlød af det store Springvands 
Piasken, standsede han ved Broen, som over Gra- 
ven fører ind til Hovedslottet, og blev staaende, 
som om han ret vilde nyde Synet af sit eget, skønne 
Værk, eller dog hans Tankes Skabning, Broen og 
Portfløjen, der var saa rigt prydet med forgyldte 
Ornamenter og Statuer. Lige for ham, paa Broens 
forreste Rækværkssøjler, stod Julius Cæsars og 
Aleksander den Stores Billedstøtter. Sneen var 
smeltet af dem, og disse legemsstore Støtter viste 
sig i al deres Pragt. Kongen havde ladet dem 
sætte der, da han var i sin kraftige Ungdomsalder, 
fuld af Drømme om Stordaad. Hvis Julius Cæsar 
stod der som et Tegn paa Kongens Higen efter at 
udvide og fæstne Kronens Magt i det indre, og 
Aleksander den Store skulde varsle om Sejrvindin- 
ger, hvorved han havde haabet at knuse Rigets 
Fjender, saa maatte Synet af disse to Helteskikkel- 
ser fylde hans Hjerte med Bitterhed; thi alle hans 

stolte Drømme vare blevne til intet. Han var van- 
mægtig i sine egne Riger, og Danmarks Dødsfjende, 
Svensken, havde ganske overfløjet ham. Han var 
en Kæmpe med bundne Hænder, en Ridder, hvem 
Sværdet var blevet slaaet ud af Haanden. 

Hans Følge var naturligvis standset og stod 
og ventede paa, at Kongen omsider skulde vaagne 
af sin Grublen og skride over Broen. Der var 
imidlertid over hans Aasyn og Skikkelse, som han 
stod der med korslagte Arme og stirrede hen for 
sig, mens hans Tanker fløj, ingen vidste hvorhen, 
noget saa ærefrygtindgydende, at ikke engang Ul- 
feldt dristede sig til at vække ham af hans Drøm. 

Men Kongens store, danske Hund, Rolf, syntes 
aabenbart, at nu kunde det være nok. Den saa 
paa Kongen med sine kloge Øjne og udstødte et 
kort, dybt Bjæf 

»Du har Ret, Rolf,« sagde Kongen, idet han 
klappede Hunden paa Hovedet. »Det er paa høje 
Tid at gaa ind.« 

»Den Hund har Menneskeforstand,« sagde Ul- 
feldt afsides til Sperling. »Det er godt, at Rolf og 
nogle af os andre, som ere om Hans Majestæt, 
have det.« 

»Kære Ekscellence, « svarede Sperling, idet han 
advarende løftede Haanden, »I skulde aldrig, naar 
I er Kongen saa nær, tænke højt.« 

Ulfeldt gjorde et utaalmodigt Kast med Hove- 
det, men tog i Tavshed mod Advarselen. Sper- 
ling var hans fortrolige og skyede ikke at sige sin 
Velynder Sandhed. Han kendte Ulfeldts Svagheder 
og vidste, at Kaadmundethed ikke var den mindste 
af dem. 

Der ventede ham mere af den Art, da han 
kom op paa sit Kammer og blev alene med Leo- 
nora ; men hvad hun sagde ham, kom med Blidhed. 
Maaske var hun for blid, fordi hun elskede ham saa 
højt. Hans Hjerte slog nu ogsaa varmt for hende, 
og deres Ægteskab var ved begges urokkede Tro- 

skab et lysende Eksempel for deres samtidige og 
staar som et Mønster for alle Tider. Men da Ly- 
dighed jo var bydende Pligt for en Hustru, og han 
var et af de mest egenraadige og stivsindede Men- 
nesker, der nogen Sinde har været til, saa kom 
hun sjælden langt med ham, og han fik kun ringe 
Gavn af hendes kloge Raad. Saalédes gik det og 
saa nu, da han for hende udøste sin Vrede over 
at Jørgen Vind havde dristet sig til at bringe Stats 
sager paa Bane, og at Kongen ikke havde tilbage 
vist denne Næsvished med tilstrækkeligt Eftertryk 
Leonora fik ved denne Lejlighed, som saa ofte før, 
en Følelse af, at hendes Husbonds store Selvfølelse 
der i øvrigt efter hendes Mening var vel grundet 
kunde blive det Skær, hvorpaa det gode Forhold 
mellem ham og Kongen vilde strande. Hendes 
gamle Fader var i hendes Øjne ikke en hel van- 
"^3egtig, men kun en slumrende Løve, hvis Vrede 
til sidst kunde blive vakt og bryde løs. Hun bad 
derfor Ulfeldt om at se sig vel for; men han vendte 
det døve Øre til. 

»At tænke sig,« sagde han til sidst, »at Jørgen 
Vind, den Vigtigmager, kommer her og maler Fan- 
den paa Væggen og taler om Krig! Som om jeg, 
der holder alle Traadene i min Haand, ikke skulde 
kunne vide Rede paa det svenske Væv! Uagtet 
Kongen intet sagde, læste jeg det dog i hans Aa- 
syn, at det lykkedes Jørgen Vind at vække Tvivl 
hos ham om, at jeg styrer den rigtige Kurs.« — 

Taflet var som sædvanlig dækket nede i Rid- 
derstuen; men dens Udsmykning tydede paa, at 
Julen nærmede sig. Der var strøet Egegrene foran 
Kaminen, nogle Grangrene prydede Skænkebordene 
og Musikanterstolen; men der var ingen Spillemænd 
i den. Ved Kongens daglige Tafler brugtes ingen 
Musik. Ogsaa paa selve Borddugen var der lagt 
Grønt foran Kongens Kuvert, hans Navnetræk med 
en Krone over. I alt dette sporedes der en kvin- 
delig Haand, Vibeke Kruses. Hun var ikke uden 

Leonora Kristina. 6 

Smag, og hun havde desuden faaet god Øvelse i 
Pyntefaget, mens hun var Fru Kirstens Kammer- 
jomfru. Hun vidste, hvorledes Kongen vilde 
have det. 

Hun stod nu og lagde den sidste Haand paa 
Værket, da Niels Krabbe traadte ind for at tage 
Taflet i Øjesyn; men hun blev ham ikke straks 
var. Idet han fra Salens mørke Baggrund iagttog 
hende, mens hun færdedes omkring Bordet, gjorde 
han hende i sit stille Sind den Indrømmelse, at hun 
var en tækkelig Kvinde og i al sin Jævnhed ikke 
uden Ynde. En Lettelse havde det været for ham 
og alle Kongens Omgivelser, at hun var traadt i 
Stedet for den balstyrige Fru Kirsten; dog var han 
ikke glad ved Forholdet, fordi det forringede Vær- 
digheden af Kongens daglige Liv og holdt Landets 
gode Mænd og Kvinder fra Hove. Men det var 
vanskeligt at vredes paa den stille og bly Vibeke 
Kruse, saa det var ikke af Klogskab eller Hensyn 
til Kongen alene, at han viste sig venlig imod 
hende. 

»Der har I smykket Taflet skønt, Fru Vibeke,« 
sagde han, idet han gik frem i Salen. »Hans Maje- 
stæt vil blive tilfreds « 

»Men næppe Kongens Gæster,« sagde hun, 
idet hun lagde den sidste Haand paa Udsmyknin- 
gen- af Leonora Kristinas Kuvert. 

»Hvorfor ikke det?« 

»I ved det godt,« svarede Vibeke i en mis- 
modig Tone. »Frøken Leonoras Haardhed mod mig 
er svær at døje.« 

Baade Leonora og hendes Søstre bleve selv 
efter deres Gifl:ermaal kaldt Frøkener. 

»Nu, kære Frue,« svarede Niels Krabbe, »I 
gør eders bedste for at holde Freden ved lige. 
Men jeg tror nu ikke, at Frøken Leonora har til 
Hensigt at krænke eder. Dertil har hun sin Fader 
Kongen for kær. Hun er noget høj i sit Væsen 
mod alle og støder andre end eder for Hovedet.« 

Niels Krabbe var ingen Ven af Ulfeldts. De 
stod i det hele taget temmelig venneløse, fordi Ul- 
feldt stødte sine Standsfæller fra sig ved sit Hov- 
mod, og Leonora ogsaa for sit Vedkommende stil- 
lede store Fordringer. Hun vilde æres, som om 
hun var en Prinsesse af Blodet, men i de adelige 
Kvinders Øjne var hun kun en af deres Lige. For 
den Sags Skyld var i øvrigt Kongen selv i Høj- 
adelens Øjne ikke stort mere end den første Adels- 
mand i Riget. 

»Jeg ved ikke, hvor kær hun har Kongen,« 
svarede Vibeke; »men det ved jeg, at hun hader 
mi^ og mine Børn til Døden. Hun saa helst at vi 
laa paa Havsens Bund.« 

I det samme raslede det ved Døren. Det var 
de to vagthavende Livdrabanter, som stillede sig 
paa Post, et Tegn paa, at Kongen snart vilde 
komme. Forinden traadte dog Ulfeldt ind med 
Leonora, idet Drabanterne skuldrede deres Helle- 
barder. Der blev gjort samme Honnør for Ulfeldt 
som for Kongen selv, overalt hvor han viste sig. 

Leonora gik lige op til Kaminen og maatte 
paa Vejen forbi Vibeke. De vekslede en stum 
Hilsen, og det var allerede store Ting, at Leonora 
undte hende et Nik. Med stor Takt magede hun 
det altid saa, at hun undgik eller omgik Vibeke 
uden ligefrem at give Stødelse derved. Muligt vilde 
Vibeke have været i Stand til at optage en aaben 
Kamp; men lige over for den fintdannede Dames 
snilde Taktik stod den jævne Kvinde ganske værge- 
løs. Lidt Trøst fik hun dog ved, at Jørgen Vind 
og Sperling, da de kom til Stede, begge gav sig i 
Snak med hende. 

Omsider kom Kongen, og man gik til Bords. 
Bordbønnen blev læst, og efter Udtrykket i Kon- 
gens Aasyn at dømme var denne Bøn ikke spildt 
for ham, saaledes som det var sket for tretten Aar 
siden, da hans usalige Hustru for hylende hen til 
Kaminen. Ogsaa Vibeke bøjede ydmygt og fromt 

6* 

sit Hoved; men i Leonoras Øjne læste nnan snarest 
Forargelse. Men enten nu de to ubodfærdige Syn- 
deres, Kongens og Vibekes, Bønner naaede op til 
Himmelen, eller de faldt døde og magtesløse til 
Jorden, saa teede Kongen sig som en Mand, der 
har en frelst Samvittighed. Den nedtrykte Stem- 
ning fra om Formiddagen var vegen fra ham, han 
spiste og drak med Lyst og talte livlig; men han 
drog ikke Vibeke ind i Samtalen. Han henvendte 
sig kun een Gang til hende, idet han roste Bordets 
skønne Udsmykning og takkede hende for den 
Umage, hun havde gjort sig dermed. 

Alt gik saaledes glat nok, indtil Kongen lod 
Børnene hente, og det, efter at de vare blevne 
trakterede med Sukkergodt, blev dem tilladt at lege 
i Salen. Leonora søgte at hindre det, for saa vidt 
som hun holdt sin lille Datter, den femaarige Anne 
Katrine, hos sig og satte hende paa sit Skød. Det 
vakte imidlertid Kongens Mishag, og da Anne Ka- 
trine selv sprællede for at komme med i Legen, 
maatte hendes Moder slippe Barnet. Med Harme 
saa Leonora sine Børn i Bastardernes Hænder; da 
de vare flere Aar ældre end Ulfeldts Børn, blev det 
dem, der styrede Legen. 

»Vi maa for Børnenes Skyld have Løjer i 
Julen,« sagde Kongen, som med Glæde saa dem 
tumle om i Salen. »Ulrik skal være Julebuk, og 
vi ville lege Rumlepot. Galten med Guldæblet i 
Munden maa ikke mangle paa Bordet Juleaften, 
husk det. Vibekel Maaske kan vi faa til Sinds at 
træde en Dans. Hvad siger du til det, Jørgen.?« 

»Mine Ben ere rigtignok lidt stive,« svarede 
Jørgen Vind muntert; »men Eders Majestæt skal 
finde mig rede til at følge eder i alt, ogsaa i Jule- 
løjer og en Springdans.« 

Kun lidet anede den gæve Mand, som sagde 
dette, eller de andre, som hørte derpaa, af hvad 
Art den Dans vilde blive, som den gamle Konge 
skulde træde i Julen, og hvor faa der vilde være 

villige til at følge ham i den. Et overraskende, 
skæbnesvangert Budskab nærmede sig; det havde 
allerede naaet Forhallen. Der hørtes højrøstet Tale 
og Larm udenfor, Døren blev reven op og atter 
lukket. Børnene standsede i deres Leg. 

»Der er en Mand derude, som med Vold og 
Magt vil ind,« raabte unge Ulrik Gyldenløve. 

Kongen bød Niels Krabbe at gaa ud og se, 
hvad der var paa Færde. Marskallen gik, men 
kom ikke straks igen. Endelig traadte han ind 
ganske bleg og gjorde Plads for en statelig Herre, 
som hurtig skred ind. Hans rødtblussende Aasyn 
viste, at han havde væref dygtig udsat for Vejr og 
Vind. Han kom ogsaa langvejsfra og havde i de 
sidste tre Døgn næsten uden Ophold tilbagelagt 
tresindstyve Mil. Det var nemlig Kaspar von Buch- 
wald, Amtmanden paa Segeberg, og han kom lige 
derfra. Han gik hen til Bordet og bukkede dybt. 

>Ej, Kaspar, er det dig!« udbrød Kongen. 
»Hvad i al Verden har saa uventet ført dig hidf« 

»De alvorligste og mest paatrængende Aar- 
sager,« svarede Buchvi^ald med en Stemme, som 
Kulden havde gjort hæs. »Jeg bringer et Ulykkes- 
budskab. General Torstenson er med sin ganske 
Hær falden ind i Holsten. Jeg kommer som en 
Flygtning; dog flygtede jeg ikke af Skræk, men 
for snarest mulig at bringe Eders Majestæt Under- 
retning.« 

Kongen stirrede som lynslagen paa ham, alle 
blegnede, og der herskede et Øjeblik Dødsstilhed 
i Stuen. 

»Er det muligt.?« udbrød Kongen omsider. 
»Kendte jeg dig ikke som en ærlig og ædruelig 
Mand, Kaspar, vilde jeg sige, at du var drukken, 
eller at du løj.« 

»Ak, Eders Majestæt,« svarede Buchwald, »det 
er ikke saa vel I Min Sorg over denne overfaldende 
Ulykke er saa stor, at jeg fristes til at ønske: Gid 
jeg stod her som en Løgnhals eller som et Svin I 

Nej, Eders Majestæt, den Tidende, jeg bringer eder, 
er saa sand som et Evangelium.« 

»Ha, ha!« lo Kongen bittert. »En stor Taabe 
har jeg da været, idet jeg ventede mig ærlig og 
kristelig Medfart af Svensken og Opsigelse af Fre- 
den. Men du, Korfits, har været blind som en 
Ugle. Hvad tænker du nu om Peder Vibe, ho, ho!< 

»Eders Majestæt dømmer der for rask,« sva- 
rede Ulfeldt hidsig. »Om I saa synes, ville vi først 
lade Buchwald gøre nærmere Rede for Sagen.« 

»Det skal falde mig let, Eders Ekscellence,« 
sagde Buchwald; »men det tykkedes mig, at jeg 
burde afvente Hans Majestæts egne Spørgsmaal.« 

»Ret saa, Kaspar!« sagde Kongen med et bi- 
faldende Nik, mens Ulfeldt tilkastede Buchwald et 
gnistrende Blik. Men den holstenske Adelsmand 
brød sig kun lidt om den danske Rigshofmesters 
Vrede. 

Mens denne Ordveksel stod paa, havde Leo- 
nora, som skønnede, at det trak op til Uvejr, i 
Stilhed faaet et uvelkomment Vidne fjernet. Hun 
bad nemlig Vibeke om at gaa op paa sit Kammer 
og tage alle Børnene med sig. Da Vibeke følte 
sig smigret ved, at Leonora Kristina gav sine Børn 
i hendes Varetægt, var det end kun for en Time, 
fulgte hun villig Opfordringen. 

Imidlertid udspurgte Kongen Buchwald, hvis 
Fortælling gav tilstrækkelige Oplysninger. Torsten- 
son var den 13de December gaaet over Elben, 
efter Sigende med tolv Tusinde Mand, alle udsøgte 
og hærdede Folk. 

»Bruge Benene, det kunne de i det mindste,« 
sagde Kongen. »For ikke længe siden stod Tor- 
stenson i Måhren, og nu er han allerede i Holsten.« 

»Ja,« udbrød Sperling, »ikke for intet kaldes 
han Lynilden, og dog er han en gigtsvag Mand. 
Han vinder sine Sejre siddende i en Bærestol; det 
er vidunderligt!« 

»Rejs du kun ned og doktorer paa ham, Sper- 

ling,< sagde Kongen i en skarp Tone. »Os har du 
ikke været til stor Gavn.« 

Ulfeldt og Leonora vekslede\et Blik ved dette 
Tegn paa frembrydende Unaade, og Sperling vilde 
tage til Genmæle; de fik ham dog til at tie og 
lade som ingen Ting. 

»Alt flygtede for Fjenden,« fortalte Buchwald 
videre, »men Grev Pentz holdt sig dog tappert i 
Gluckstadt.« 

»Nu,« sagde Kongen, »det er dog en Trøst at 
høre. Men jeg ventede intet ringere af Pentz. 
Hvad man end ellers kan sige ham paa, saa er han 
dog ikke bange for sin Trøje.« 

»Den 17de,« vedblev Buchwald, »rykkede 
Svenskerne mod Segeberg, og da maatte jeg bryde 
op, om jeg vilde slippe bort. Det er nu tre Dage 
siden, saa jeg maa tro, at Fjenden nu har hele 
Holsten inde, ja mulig allerede er gaaet over Ej- 
deren.« 

»Hvoraf slutter I det?« spurgte Ulfeldt »Vi 
maa dog først have Vished for, at Svensken kom- 
mer som Fjende. Har Torstenson ikke kundgjort 
Hensigten med sin Indrykning?« 

»Visselig har han det,« svarede Buchwald. 
»Han har ladet opslaa Plakater, hvori han melder, 
at han kommer som Holstenernes Ven og kun for 
at sikre sig et godt Vinterkvarter, ligesom General 
Gallas gjorde i den forrige Krig.« 

»Der ser Eders Majestæt,« udbrød Ulfeldt ho- 
verende. »Torstenson er kun søgt herop i Nød. 
Det gælder ikke Krig med Danmark.« 

»Hvad mener du, Jørgen?« spurgte Kongen 
med et lille Smil. 

»At sød er sjælden sand,« svarede Jørgen 
Vind. »Ingen Sinde har jeg troet Svenskens sleske 
Tale, og jeg gør det heller ikke nu.« 

»Og du, Kaspar?« 

»Jeg vil svare Eders Majestæt med min Broder 
Frederiks Ord. Da han retirerede gennem Sege- 

berg med sine Ryttere, talte jeg med ham derom, 
og han sagde: End ikke tusinde svenske Plakater 
og svorne Eder kan faa mig til at tro, at Torsten- 
son er faret fra Måhren herop i Ilmarcher kun for 
at ligge i Vinterhi. Dette er Krig og Krig paa 
Kniven.« 

»Ja,« udbrød Kongen, »jeg skulde mene, at 
den Sag er klar som Dagen!« 

»Ikke ganske, Eders Majestæt,€ sagde Ulfeldt 
med dirrende Stemme, rasende over det diploma- 
tiske Nederlag, Kendsgerningerne syntes at have 
tilføjet ham. »Vi vide det ikke, førend vi have 
spurgt os for og faaet Svar.« 

»Vel, Korfits,« svarede Kongen, »prøv du nu 
det; men se dig vel for, at du ikke paa ny bliver 
tagen ved Naesen!« 

Leonora, sotii med stor Spænding havde fulgÉ 
denne Samtale, blev den dødelige Bleghed vaf| 
som lagde sig over Ulfeldts udtryksfulde Aasyn. 
Hun frygtede det værste og lagde sig hurtig 
imellem. 

»Eders Majestæt gaar der for vidt,« sagde hun 
djærvt, idet hun sendte sin Hr. Fader et saa vrede- 
funklende Blik, som han aldrig før havde faaet fra 
hendes Øjne. »Saa blodig at krænke eders 
øverste og mest tro Tjener, tillige eders Datter- 
mand — « 

»Nu, nu,« sagde Kongen, idet han afbrød 
hende, »tag det ikke saa ivrigt! Du bør tage din 
Husbonds Parti, det forstaar sig. Men det er ingen- 
lunde min Agt at gaa Ulfeldt for nær, og aldrig har 
jeg draget hans Troskab i Tvivl. Men sikkert er 
det, mit B^rn, at vi ere blevne tagne ved Næsen, 
han saavel som jeg. Lad os da saa bære hver sin 
Part af Skylden. Men,« vedblev han, idet han 
hævede sin Stemme, »som Sagen nu staar, er det 
nødvendigt, at vi selv lægge Haanden paa Ror- 
pinden og tage Styret. Der bør uden Ophold 
skrides til Rustning. Jeg lader mig ikke fange 

som en Kramsfugl i en Snare. Ved Gud den Al- 
mægtigste, Svensken skal finde sin Mand i mig I 
Endnu er der Mod i mit Bryst og Kraft i min Arm. 
]eg vil værge for mit Land!« 

Ridderstuens Hvælving gav Genlyd af Kongens 
stærke Røst. Han havde rejst sig fra sin Plads, 
mens han talte. Med løftet Hoved og funklende 
Øjne udslyngede han de sidste stolte Ord. Der 
gik en Luftning fra bedre Tider gennem deres Sjæle, 
som vare Vidne til dette Udbrud, der kom fra hans 
Hjertes Dyb, og hvori hans Heltesjæl flammede. 
Alle bleve dybt grebne, alene paa Ulfeldt nær. 
Selv Leonora glemte i dette Øjeblik sit eget og 
saa med taarefyldte Øjne paa sin gamle Fader, fuld 
af Glæde over hans kongelige Mandighed. 

»Gud signe Eders Majestæt for det Løfte,« 
udbrød Jørgen Vind. >Til Eders Majestæt alene 
staar vort Haab om Landets Frelse.« 

»Eders Majestæt skal blive støttet paa enhyer 
Maade i eders Omhu for Rigets Sikkerhed,« sagde 
Ulfeldt, som nu havde fattet sig; »men jeg beder 
Eders Majestæt om at tænke paa eders Alder og 
ikke udsætte eders dyrebare Person for Krigens 
Strabadser og Farer.« 

»Tak for din Omhu for vor Person,« svarede 
Kongen med et Stænk af Spydighed i Tonen; »men 
vi agte dog nu at vove Helbred, Liv og Gods for 
Fædrelandet, saa at Efterkommerne kunne se, at vi 
ikke har været en unyttig Konge. Saa gad jeg 
ogsaa vidst, hvem der slculde træde i vort Sted til 
Krigens Ledelse. Vi har ikke en Mand, som duer 
dertil, uden det skulde være Hannibal, og han maa 
værge for Norge.« 

Det gjorde ikke godt, at Kongen saaledes 
fremhævede sin anden Svigersøn, Hannibal Sehe- 
sted, der i Dygtighed ragede højt op over Ulfeldt. 
Denne hadede og frygtede Svogeren som en farlig 
Rival. 

»Hav i øvrigt Tak for den Bistand, du tilsiger 

mig,« vedblev Kongen, »om du da evner at faa 
Rigens Raad til at lukke Pungen op. Saa godt 
have I hidtil bundet for Sækken, at vi nu staa 
ganske vaabenløse. Vor hele Hær udgør kun nogle 
faa Kompagnier, Fæstningerne ere i Forfald, og 
Flaaden ligger vanrøgtet og utiltaklet i Havnen. 
Udbyder jeg Rostjeneste, skikker I mig kun nogle 
Opvartere og Løbedrenge. Nej, det skal Gud vide, 
at jeg ikke har haft for en Skillings Gavn af Ade- 
len, saa længe jeg har været her i Verden.« 

»Eders Majestæt dømmer der uretfærdigt,« 
svarede Ulfeldt heftig. »I har visselig blandt vore 
fundet tro Tjenere og Mænd, som have været Riget 
til Gavn.« 

»Ja nok!« udbrød Kongen. »Tag Enkeltmand 
ud, saa er han god; men naar de samles i Flok, 
saa farer Fanden i dem, og man kan ikke faa dem 
af Stedet« 

Derpaa vendte han sig brat, som om han vilde 
gaa, men standsede, idet hans Blik faldt paa Buch- 
wald. 

»Ej, Kaspar,« udbrød han og klappede Buch- 
wald paa Skulderen, »det er baade Synd dg Skam, 
at vi saa længe har ladet dig staa tørmundet. Du 
kan trænge til Styrkelse efter den drøje Fart. Sæt 
dig og gør dig til gode! Din Bedetid bliver kun 
kort. Vi bryde op paa Stedet, og du skal følge 
os til København. Hver Time er nu kostbar. Jeg 
maa være paa Holmen aarle i Morgen.« 

Uagtet Leonora advarede Kongen mod den 
kolde Nattefart og bad ham vente med at rejse til 
den næste Morgen, lykkedes det hende ikke at 
rokke hans Forsæt. Klokken ti drog det kongelige 
Tog ud fra den indre Slotsgaard, seks Slæder, led- 
sagede af Livdrabanterne til Hest og ridende Fak- 
kelbærere. Alle Kongens Gæster fulgte ham, baade 
Mænd, Kvinder og Børn, saa at det blev et fuld- 
stændigt Opbrud, og snart laa det til Juleglæderne 
indviede Slot øde og mørlct. 

I susende Fart gik det af Sted ad København 
til. Som en Komet for det kongelige Tog gennem 
de mørke Skove, spredte Lys over Sneen og op- 
skræmmede Vildtet. Men skønt Kuskene lod He- 
stene strække ud, gik det dog Kongen for lang- 
somt. Han var allerede i Aanden paa Holmen, 
hvor den vanrøgtede Flaade laa og ventede paa 
ham. Kanebjældernes Lyd blev til Stormklokke- 
klang og Piskeknaldene til Kartovebrag i hans 
Øren. 

Han kom tidsnok til at udføre den Stordaad, 
som hans Hu stod til, og hvormed han for evigt 
har indskrevet sit Heltenavn i det danske Folks 
Hjerte. Hvert Barn ved, hvad han udrettede, og 
der er vel ikke ret mange af os, som ikke har set 
hans blodige Lommeklæde paa Rosenborg. Dog 
skal det her siges med faa Ord. Med den lille 
Flaade, som han midt om Vinteren i Hast havde 
faaet udrustet, sejlede han omkring Skagen og Syd 
paa for at møde den hollandske Flaade, som ilede 
Svenskerne til Hjælp. Han traf den i Listerdyb 
ved Øen Sylt, slog den og splittede den ad den 
i6de Maj 1644. Derpaa sejlede han tilbage Nord 
om Skagen, gik til København, forstærkede Flaaden 
og sejlede Syd paa for at byde Svenskerne Brodden. 
Han traf den svenske Flaade, ført af Admiral Klas 
Flemming, ved Femern, slog den den iste Juli uden 
for Kolberg Heide, splittede den ad og jog den 
ind i Kieler Havn, hvorfra den ikke vovede sig ud 
igen. Dengang blev det ikke til noget for Sven- 
skerne med at gaa over til Øerne og indtage Kø- 
benhavn. General Wrangel stod paa Jyllands Kyst 
og saa sukkende over til Fyn, som han ikke kunde 
naa. Danmark var reddet. 

Men i Slaget ved Kolberg Heide, hvor Kongen 
stod paa Trefoldighed »ved højen Mast« og kæm- 
pede som en Løve, der sank han saaret og blø- 
dende om, saa at man troede ham død. Han var 
ogsaa bleven haardt medtagen, thi hans højre Øje 

var blevet ramt af Splinter, og hans Hoved var 
fuldt af Saar. Dog rejste han sig og sagde de 
navnkundige Ord: 

»Jeg er i Behold. Gud har endnu sparet mig 
Liv og Styrke til at staa mit Folk bi, naar enhver 
vil gøre sin Pligt.« 

Ja, han reddede Livet, og hans Vilje var frem- 
deles god. Men dette Felttog gav dog den gamle 
Herre et Knæk, som han aldrig forvandt. Det var 
den sidste Opblussen af hans Kraft. Han blev al- 
drig mere den Mand, han engang havde været. 



Andet Kapitel. 

Familiefejde. 



Mens Kongen værgede for Landet, sad Ulfeldt 
og regerede i København. Hans Embedsstilling 
førte det med sig, at han maatte blive hjemme og 
ikke som de andre Svigersønner kunde udmærke 
sig ved mandig Daad i Krigen. Han var da ogsaa 
uundværlig og kunde være bleven Landet en saare 
nyttig Mand, hvis han havde gjort sin Pligt. Af 
ham afhang navnlig Flaadens Forsyning og Kamp- 
dygtighed. Men naar han i Stedet for at sørge for 
dette Hovedværns Udrustning brugte sin Stilling til 
under Krigen paa det skammeligste at berige sig 
selv, hvad Dom maa han da faa? Hans samtidige 
gav ham den værste, og Forbitrelsen imod ham 
var uhyre. 

Mens Kongen brugte sin sidste Hvid og smel- 
tede alt sit Sølv for at skaffe Midler til Krigens 
Fortsættelse, sad Rigets Hofmester i sin skønne 
Gaard paa Graabrødretorv, levede der i uformind- 
sket Pragt og svælgede i Overflod. Sandt nok, 

Hannibal Sehested sugede ogsaa paa Statens Marv 
som en Igle, og den yngste Svigersøn, Ulfeldts 
Frænde, Ebbe Ulfeldt, som var bleven gift med 
Frøken Kristianes Tvillingsøster Hedevig, havde 
heller ikke rent Brød i Posen; men de gjorde dog 
Gavn og værgede tappert, Sehested for Norge, 
Ebbe Ulfeldt for Skaane. Ulfeldt derimod havde 
intet andet for Øje end at mele sin egen Kage. 

Kongen fik da ogsaa omsider Øjnene op, og 
det var Kansleren, den ærlige Kristen Thomsen 
Sehested, Hannibals Fætter, som aabnede dem. 
Kongen kom en Morgen farende som en Torden- 
sky ud paa Proviantgaarden for at undersøge Flaa- 
dens Materiale; men han fandt til sin store Skuf- 
felse alle Pakrum vel fyldte. Ulfeldt var nemlig 
bleven advaret og havde faaet de Købmænd, som 
havde købt Varerne, til om Natten at føre saa 
meget som muligt af dem tilbage til Proviant- 
gaarden. 

Da Ulfeldt fik at vide, hvem der havde røbet 
hans Underslæb, sendte han Kansleren en Udfor- 
dring; men Sehested maa have hvisket Ulfeldt en 
Djævel i Øret, som holdt hans Kaarde i Skeden; 
thi der blev ikke noget af den Duel. 

Imidlertid havde Kongen, da han ikke kunde 
komme Ulfeldt til Livs, valgt Sperling til Synde- 
buk. Den gode Doktor havde vist sig efterladen i 
sine Embeder. Han var nemlig ikke alene Kongens 
Botanikus, som det kaldtes, men tillige Læge ved 
Børnehuset og Stadfysikus, og da han ikke kunde 
gøre Rede for de Penge, som han paa Embeds- 
vegne havde mellem Hænder, blev han afsat fra 
alle sine Embeder. Da han bragte Ulfeldts denne 
Hjobspost, blev Leonora ilde til Mode. 

»Hvad Ende vil det tage med os, Korfits,« 
udbrød hun. »Kongen lader det næppe blive 
derved.« 

>Da gad jeg dog vidst, hvad Kongen skulde 
gøre mere,« svarede Ulfeldt med stor Sindsro. 

»Han er saamænd gaaet vidt nok. Men lige meget! 
Jeg staar Last og Brast med Sperling. Vi sejle 
paa Skib sammen, Mand,« tilføjede han, idet han 
slog Sperling paa Skulderen, »I maa fare med 
mig I« 

Det var profetiske Ord, hvis skæbnesvangre 
Indhold hverken Ulfeldt eller Sperling anede. Ul 
feldt følte sig sikker i Sædet og Sperling tryg un- 
der den mægtige Rigshofmesters Værn. Men Leo 
nora følte sig mindre tryg, uagtet Ulfeldt igen syn 
tes at være kommen paa en god Fod med Kongen 
En Indbildning var bristet for hende, Troen paa 
hendes Ægtefælles Retskaffenhed. Hun maatte da 
ogsaa være baade dum og blind for at tro, at deres 
overvættes Rigdom skulde være skaffet paa lovlig 
Maade. Men det kan ikke være faldet hende van- 
skeligt at finde paa Undskyldningsgrunde. Dati- 
dens Moral var slap. Hvilken Embedsmand lod 
det ikke gaa ud over Statskassen? Statens Tjenere 
tænkte om den, ligesom dengang og langt senere 
Almuen om Skovene; de vare i deres Øjne Fælles- 
ejendom. Smaafolk nøjedes med at samle Pinde; 
men Stormændene fældede hele Træer. Ulfeldt var 
da ikke ringere end de fleste af hans Ligemænd, 
og dertil kom, at hans Løn var ganske utilstrække- 
lig til at opretholde hans høje Stillings Værdighed, 
og en Mand af hans i hendes Øjne store Fortjene- 
ster og tillige Kongens Dattermand kunde meget 
tilgives. Men hvorledes hun end har klaret Pynten 
i sin Samvittighed, saa viste Fremtiden^ at hendes 
blinde Kærlighed til Manden kunde føre hende dybt 
ned ad Skraaplanen i den Retning. 

Forholdet til Kongen var det, der laa hende 
mest paa Sinde, og det voldte hende Uro nok. 
Rigtignok var den fordum saa heftige, gamle Herre 
nu mest lig en udbrændt Vulkan; men der kunde 
dog komme voldsomme Udbrud fra ham. Saaledes 
da Freden den 13de August 1645 var sluttet i 
Brømsebro, og Traktaten blev ham forelagt til Un- 

derskrift. Danmark maatte jo købe Freden ved at 
afstaa Gotland, Halland og flere Grænsedistrikter til 
Sverige; men der hvilede en Mistanke paa Ulfeldt 
om, at hans Mangel paa diplomatisk Snildhed havde 
ladet Fredsvilkaarene blive mere trykkende end 
nødvendigt. Kongen nægtede derfor rent ud at 
skrive under, og da han dog sluttelig blev nødt 
dertil, og han havde kradset sit Navn paa Freds- 
traktaten, smed han den hen til Ulfeldt, idet han 
raabte: »Der har du den, som du selv har lavet 
den!« — 

Paa samme Tid genoptog Kongen Striden med 
sin Hustru, og det var det spændte Forhold til Ul- 
feldt, der lagde Ved til Ilden. Da den ydre Krig 
fik Ende, brød en heftig Fejde løs i det indre 
mellem Kongen paa den ene Side, hans Døtre og 
Svigersønner paa den anden; de holdt alle som 
een med Fru Kirsten. Nu fik Leonora haarde 
Dage; thi uagtet hun ikke turde skille sin Sag fra 
de andres, var hendes Hjerte dog delt, fordi hun 
elskede sin gamle Fader. 

Familiefejden brød ud i lys Lue, mens Kongen 
i Vinteren 1645 — 46 var ovre i Holsten. Der kom 
han efter, at flere af Døtrene, navnlig Sofie Elisa- 
bet Pentz, trods hans udtrykkelige Forbud gentagne 
Gange havde været paa Boller og gæstet Fru Kir- 
sten. I Stedet for nu at tage de skyldige for sig 
og vadske det skidne Linned inden Døre greb 
Kongen til den uheldige Udvej at lade holde et 
formeligt Forhør over Pentz og hans Hustru. Sofie 
Elisabet optraadte imidlertid ved denne Lejlighed 
meget trodsigt, erklærede, at hun intet uærligt vid- 
ste om sin Moder, ja hun retfærdiggjorde endogsaa 
sin Adfærd ved Citater af Bibelen. 

Det var Vand paa Kongens Mølle. Straks 
forelagde han tre af Landets lærdeste Teologer 
Sagen, nemlig Sjællands Biskop, Jesper Brochmand, 
og Professorerne Hans Resen og Laurits Scavenius. 
J^isse højlærde Herrer kom i en ikke ringe Klemme 

ved det kildne Hverv; men efter at de havde lagt 
deres Hoveder i Blød, kom de til det ikke uven- 
tede Resultat, at Kongen var i sin gode Ret. Bør- 
nene maatte dadles, fordi det var deres Pligt at 
adlyde Faderen fremfor Moderen, og det saa meget 
mere, som de maatte vide, at Kongen ikke uden 
forudgaaende, højvigtige Aarsager havde draget sit 
Hjerte og sin Omgængelse fra Fru Kirsten. Endnu 
værre gik det Sofie Elisabet med hendes Bibel- 
steder, der skulde godtgøre, at hun ogsaa skyldte 
sin Moder Lydighed. De lærde Teologers Erklæ- 
ring gik nemlig ud paa, at Skriftens Ord kun gjaldt 
den Lydighed, som gudfrygtige og ærekære For- 
ældre bør have af deres Børn, og var ikke at for- 
staa om de Forældre, som enten sig selv eller deres 
Børn forarger eller forklejner. 

At dette var møntet paa Moderen og ikke paa 
Faderen, forstod sig af sig selv. Kongen hoverede 
og lod Sofie Elisabet give en skarp Irettesættelse; 
men over denne Udgang paa Sagen udbrød der en 
Storm af Forbitrelse i Svigersønnelejren. Da Kon- 
gen i April Maaned 1646 kom tilbage fra Holsten, 
indfandt Ulfeldt sig ikke for at hilse paa ham, ja 
han udeblev endogsaa fra Rigsraadet og lagde 
Kongen enhver Hindring i Vejen, saa at Statssty- 
reisen lammedes. Rigtignok skød Rigshofmesteren 
Skylden paa sit syge Ben, som nødsagede ham til 
at holde sig hjemme; men der var det mærkelige 
ved denne Skrøbelighed, at den altid forværredes, 
naar det passede i hans Kram, men bedredes, naar 
han ikke havde Brug for noget Paaskud til at 
trække sig tilbage. Dog, hvor stor end Forbitrel- 
sen paa Kongen var, saa var den dog intet imod 
det Had, som Leonora og hendes Søstre nærede 
til Vibeke Kruse. De svor hende Hævn, og dog 
gjorde de hende Uret, undtagen for saa vidt som 
Kongen sagtens ved at udspørge Fru Kirstens for- 
henværende Kammerjomfru har faaet noget at vide 
om sin Hustrus Galskaber. 

Til sidst tegnede det til et fuldstændigt Brud, 
idet Ulfeldt truede med at nedlægge sit Embede, 
medmindre Kongen vilde give Fru Kirsten en Æres- 
oprejsning. Han vidste, at uagtet Kongen ikke el- 
skede ham, vilde han dog af Hensyn til Leonora 
nødig forstøde ham. Dog vilde det sagtens være 
kommet dertil, hvis ikke Hannibal Sehested netop 
paa denne Tid var kommen ned fra Norge. Denne 
snu Herre og hans Hustru, Frøken Kristiane, som 
var ikke mindre falsk end han, hyklede stor Med- 
følelse for Ulfeldts. Men Sehested gjorde dog i 
Fællesskab med sin Fætter Kansleren et Forsøg 
paa at forlige Kongen med Ulfeldt, hvilket ogsaa 
omsider lykkedes. Sehested vandt imidlertid der- 
ved, at han fik Lejlighed til at indynde sig hos 
Kongen, saa at denne ret fik at mærke, hvor langt 
bedre han vilde have haft det, hvis Hannibal havde 
været Rigshofmester. Af ham kunde Ulfeldt have 
lært, hvorledes Kongen skulde tages ; men den selv- 
kloge Ulfeldt tog aldrig Lære af andre. 

Udslaget af Underhandlingerne, det egentlige 
Forligsdokument, blev et mærkeligt Brev, som Kon- 
gen skrev til Kansleren. Det var nu Synd at sige, 
at det indeholdt nogen Æresoprejsning for Fru Kir- 
sten. Vel fik hun Frihed til at rejse og forlade 
Boller, men med den Indskrænkning, at hun ikke 
maatte komme, hvor Kongen var. Dernæst tillodes 
det Børnene og Svigersønnerne at gæste Fru Kir- 
sten paa Boller, men paa det Vilkaar, at de skulde 
blive hos hende i tre Uger og tre Gange søge 
Kirke med hende. Den Spydighed var haard at 
døje; thi baade Grev Valdemar, Døtrene og Svi- 
gersønnerne vidste kun alt for godt, at de ikke 
vilde kunne udholde at være saa længe i Hus med 
deres lunefulde og ondskabsfulde Fru Moder. Men 
saa kom i Slutningen af Brevet den væsentlige Ind- 
rømmelse, at Kongen lovede for Fremtiden ikke at 
foretage noget Skridt mod Fru Kirsten uden først 

Leonora Kristina. 7 

at have raadført sig med hendes Børn og deres 
Ægtefæller. 

Det var dette, der bragte Forliget i Stand. Ul- 
feldt kom ud af sit Skjul, viste sig igen paa Rosen- 
borg og havde en Sammenkomst med Kongen, som 
løb fredelig nok af Alle troede, at nu var han 
helt tagen til Naade igen. Han maa dog ikke have 
følt rigtig fast Grund under Fødderne; thi det blev 
atter værre med hans Ben. Helt opdigtet var denne 
legemlige Svaghed nu ikke. Sperling havde kureret 
paa Benet, og Ulfeldt havde i sin Tid gjort en 
Rejse til Paris for at blive helbredet. Nu følte han 
Trang til at prøve det igen og bad derfor Kongen 
om Orlov. Den blev ham straks tilstaaet, da Kon- 
gen ikke havde noget imod at blive sin vanskelige 
Rigshofmester kvit for en Tid. 

Det viste sig imidlertid, at Ulfeldt havde noget 
bag Øret med den Rejse. Han fik det nemlig 
maget saaledes, at der blev ham overdraget vigtige 
diplomatiske Hverv, som han skulde udføre paa 
Vejen i Holland og siden i Frankrig. 

»Det er ikke ilde udtænkt af min Hr. Svoger,« 
sagde Hannibal Sehested til sin Fætter Kansleren. 
»Han opnaar derved, at Staten betaler hans Rejse, 
og hvad han agter at koste paa sin Kur, vil næppe 
gøre ham fattig. Dernæst vil han som overordent- 
lig Udsending opnaa store Æresbevisninger, Lapper 
til at dække de Huller, som hans uheldige Stilling 
i de sidste Par Aar har revet i hans Æreskappe.« 

»Saamænd,« svarede Kristen Sehested med et 
bredt Smil. »Dog er det tvivlsomt, om han hand- 
ler klogt i at rejse nu og slippe Taget, lige som 
han har faaet fat; men det bliver hans Sag. Jeg 
ser hellere hans Hæl end hans Taa. Jeg frygter, 
at vor kære, gamle Konge ikke faar Fred, saa 
længe Korfits sidder i Hofmesterstolen.« — 

Men ogsaa for Leonora kom denne Rejse som 
en Frigørelse. Hun mærkede tydelig, at Kongen 
ikke var gaaet til Forliget med god Vilje, og hun 

følte dybt de Krænkelser, som Kongens Mistillid 
havde tilføjet Ulfeldt. Hendes datterlige Kærlighed 
havde lidt et dybt Skaar, og hun undgik helst 
Kongen. 

Men ogsaa i andre Retninger var Luften bleven 
trykkende for Leonora hjemme. Vibeke Kruses 
Venner rejste Hovedet og tillod sig at omtale Fru 
Kirsten paa den mest nærgaaende Maade. Det 
kom til stormende Optrin, ja endogsaa til Haand- 
gribeligheder, som dengang Frøken Sofie Elisabet 
gav Generalmajor Klaus Ahlefeldt en paa Øret. 
Denne gæve Herre var nemlig bleven trolovet med 
Fru Vibekes Datter, Jomfru Elisabet, og han lærte 
selvfølgelig ikke af sin Fæstemø at tale med Ag- 
telse om Kirsten Munk. 

I Juni Maaned 1646 brød Ulfeldts op og rejste 
Syd paa, ledsagede af et stort, næsten fyrsteligt 
Følge. Den Rejse tegnede til at blive lige saa 
ærefuld og glimrende for Rigshofmesteren som dyr 
for Staten. 



Tredje Kapitel. 

Oldemoder. 



Ulfeldts og Leonoras Rejse blev til et sandt 
Triumftog. Overalt i Udlandet følte man sig smig- 
ret ved, at Danmarks højeste Embedsmand, led- 
saget af sin Frue, Kongens Datter, indfandt sig for 
at drive Underhandlinger, der, skønt vigtige nok, 
(iog kunde have været indledede af en lavere stillet 
Person. Det drejede sig om Hertug Frederiks Gen- 
indsættelse i hans Stift Bremen, hvorfra Svenskerne 
i den sidste Krig havde bortjaget ham, om Øre- 

7* 

sundstoldens Ordning med Holland og et Forbund 
med Frankrig. 

Hollænderne vare meget glade over den danske 
Rigshofmesters Nærværelse; thi den tydede paa et 
helt Omslag i Danmarks Politik, som hidtil havde 
været fjendtlig mod de hollandske Fristater. At 
Kongen ikke var rigtig med til det, og at Ulfeldt 
kun havde Fuldmagt fra Rigens Raad, derover 
gjorde den egenraadige Rigshofmester sig ingen 
Skrupler. 

Hollænderne gjorde umaadelig Stads af Ulfeldt 
og Leonora i Haag, hvor Leonora bragte en Søn 
til Verden. Generalstateme modtog Barnet, som 
om det havde været en Prins, udbad sig den Ære 
at staa Fadder til ham og gjorde ham paa Vuggen 
til Chef for et Kompagni Soldater. Leo, som 
Drengen blev kaldt i Daaben, kom dog aldrig til 
at føre det Kompagni, da hans Livsbane ikke 
blev lang. 

Ikke mindre glimrende gik det i Frankrig. Ul- 
feldts ridderlige Personlighed, hans Aandsdannelse 
og Veltalenhed banede ham Vejen, og Leonoras 
Skønhed og Ynde og hendes fine Takt magtede at 
gøre sig gældende selv ved dette Mønsterhof. Den 
Sikkerhed og Værdighed, hvormed hun optraadte, 
var mærkværdig for en Dame, der aldrig havde 
været uden for sit Fødelands Grænser. Hun gjorde 
Fordring paa at stilles lige med Prinsesserne af 
Blodet, og det lykkedes hende ogsaa at erobre 
Taburetten, det vil sige Tilladelse til at sidde i 
Majestæternes Nærværelse. 

Men det diplomatiske Udbytte af Rejsen blev 
yderst ringe og stod i skrigende Misforhold til Ul- 
feldts personlige Vinding af Ære og Nydelse og 
til den uhyre Sum, som den kostede Staten. Med 
Hensyn til Hertug Frederiks Fordringer paa Bremen 
fik han kun smukke Talemaader, der kom intet 
Forbund i Stand med Frankrig, og den Traktat, 
som Holland gik ind paa, blev fundet alt andet end 

fordelagtig for Danmark. Saa ringe Gavn fik Sta- 
ten af denne dyre, aarelange Rejse, og Ulfeldt fik 
da ogsaa, allerede mens han endnu var i Udlandet, 
skriftlige Vidnesbyrd om Kongens store Misfor- 
nøjelse. 

Men der var tillige under hans Fraværelse sket 
noget, som truede med paa ny at lade Familiefej- 
den bryde ud i Flammer. Fru Kirsten havde af 
Hjertens Lyst brugt den hende indrømmede Frihed 
til at rejse og var faret ned til Pentzs i Holsten. 
Nu var nemlig Sofie Elisabet, der saa kraftig havde 
taget hende i Forsvar og sat sig op mod Kongen, 
bleven hende en meget kær Datter. Kongen selv 
var dengang i Holsten, og Uheldet vilde, at Fru 
Kirsten og Sofie Elisabet paa en Køretur til Altona 
mødte Vibeke Kruse, som kom agende i en konge- 
lig Vogn. Sofie Elisabet bød sin Kusk ikke at vige 
en Tomme, og da Vejen var smal, blev Vibeke 
kørt i Grøften. De to Damers Haanlatter, idet de 
for forbi den halvt væltede Vogn med den for- 
skrækkede Vibeke, genlød længe efter i dennes 
Øren. Man kan tænke sig, at den Fremstilling, hun 
gav Kongen af Sammenstødet, ikke blev mild, og 
Følgen blev, at der udgik et Lyn fra Tronen, som 
blev tilintetgørende for den uforbederlige Fru Kir- 
sten. Hun mistede ikke alene Friheden til at rejse. 
Hun blev holdt som Fange paa Boller, ja Kongen 
fratog hende endogsaa Raadigheden over alle hen- 
des Ejendomme. Allerede mens Ulfeldt var i Ud- 
landet, blev der vekslet forbitrede Breve ogsaa om 
denne Sag, saa at man kan tænke sig, i hvilken 
Stemning Ulfeldt og Leonora tiltraadte Hjemrejsen. 
Dog skulde det blive endnu værre. Vibeke skrantede 
nemlig, og da det blev stadig ringere med hende, 
gav hun Fru Kirsten Skyld for Sygdommen og paa- 
stod, at denne i Trolddomskunster indviede Dame 
havde forgjort hende. Derom tvivlede naturligvis 
allermindst Kongen, der selv i sin Tid havde været 
G-enstand for hendes Kunster. 

Denne Sigtelse bragte Svigersønnernes og deres 
Hustruers Forbitrelse til det højeste. Endogsaa 
Hannibal Sehested, der hidtil af Omhu for sine 
egne Interesser havde holdt sig tilbage, udtalte sin 
Misbilligelse af Kongens Færd ; men videre gik han 
ikke. Alle ventede de derfor med Længsel paa 
Partiets Hoved, Ulfeldts Hjemkomst, for at han 
kunde tage Sagen i sin Haand; men de bleve sør- 
gelig skuffede. 

Ulfeldt indskrænkede sig til sin sædvanlige 
Skulkepolitik. I Stedet for at rejse lige til Køben- 
havn og kræve Kongen til Regnskab for hans Brud 
paa hans Løfte om * ikke at ville skride ind mod 
Fru Kirsten uden forudgaaende Samraad med Bør- 
nene og Svigersønnerne, nølede han paa Hjemvejen 
gennem Danmark og brugte et Par Maaneder med 
at gæste Frænder og Venner og gav saaledes sit 
Tilbagetog et storladent Præg. 

»Det vilde stride mod min Værdighed,« sagde 
han, »at ile saa rask til København og straks staa 
paa Pinde for Kongen. Hans Majestæt faar bie, 
til det er min Lejlighed at indfinde mig.« 

Det var unægtelig heller ikke noget lysteligt, 
som ventede ham i København. Kongen havde 
nemlig nægtet baade at godkende Traktaten med 
Holland og at udrede de uhyre Rejseudgifter, ja, 
han havde endogsaa indledet en Undersøgelse om, 
hvortil Pengene vare blevne brugte. Ulfeldts daar- 
lige Ben havde i hvert Fald ikke kostet ham meget, 
da han hverken havde raadført sig med nogen 
Læge eller brugt nogen Kur. 

Efter at Ulfeldt havde afskediget sit store Følge 
af opvartende Kavalerer i Hamburg, gæstede han 
Pentz i Gluckstadt, og der fik han straks ved Sofie 
Elisabets rappe Tunge et frisk Pust fra den For- 
bitrelsens Storm, som rasede i Familien. I dette 
Tilfælde mødtes Leonora i fuld Enighed med sin 
stridbare Søster. De svælgede i bitre Hjerteudg}'- 
delser og udsendte Bandstraaler mod den ugudelige 

Vibeke Kruse, tuens Ulfeldt, naar han fik det for 
varmt om Ørene, trak sig tilbage med den god- 
modige og lade Kristian Pentz, som gerne sad ved 
Bægeret og spillede Skak. 

Da Ulfeldts havde faaet nok af det, brød de 
op, og Sofie Elisabet gjorde dem Følgeskab. Hun 
vilde med lige til København for paa nært Hold at 
se Udfaldet af den Dyst med Kongen, der var i 
Vente. Saa drog de sammen til Iversnæs, det nu- 
værende Vedellsborg i Fyn, hvor de gæstede en 
anden Svoger, Hans Lindenow, som var gift med 
Leonoras yngre Søster, Elisabet Augusta, hende, 
som havde givet Kupido ved den store Operaballet 
for tretten Aar siden. Hendes Ægteskab havde 
dog ikke meget med Kærlighed at gøre. Selv var 
hun alt andet end blid, og hendes Mand var baade 
indskrænket og raa. Dog var han især sine Fræn- 
der til Ulejlighed ved sin stadige Pengemangel, og 
da han plagede Ulfeldt og Leonora med Bønner 
om Laan, fik de snart nok af at være paa Ivers- 
næs. Lindenows hængte imidlertid paa og fulgte 
med Ulfeldts, da de drog videre for til sidst at 
gæste Oldemoder, det vil sige Leonoras og hendes 
Søskendes Mormoder, gamle Fru Ellen Marsvin paa 
EUensborg. 

Hun sad lunt og godt paa sin skønne Gaard, 
en af de mange, som hun ejede, og hvis stolte 
Hovedbygning hun selv havde ladet opføre, saa at 
den med Rette bar hendes Navn. Den staar endnu 
og knejser med sine stejle Gavle og spirkronede 
Taarne ved Storebælt, ikke langt fra Nyborg, men 
hedder nu Holckenhavn. Den har flere Gange 
skiftet Navn. Først hed den KogsbøUe, siden Ul- 
feldtsholm, fordi den havde været Slægten Ulfeldts 
Stamsæde lige fra Dronning Margretes Tid, altsaa i 
over to Hundrede Aar, indtil Korfits's Fader, den 
gamle Rigskansler Jacob Ulfeldt, solgte den til den 
rige Fru Ellen, fordi det gik tilbage for ham. Men 
nu havde den Udsigt til atter at vende tilbage til 

Slægten ved Leonora, der var udset til engang i 
Tiden at skulle arve Gaarden. Derfor havde hun 
den kær og gæstede den gerne, men denne Gang 
droges dog hun og Ulfeldt mest derhen af Længsel 
efter at høre Oldemoders Mening om Sagernes Stil- 
ling. De saa nemlig op til hende paa Grund af 
hendes Klogskab og stærke Vilje. 

Vel levede Fru Ellen nu tilbagetrukken og 
havde slaaet sig fra Verden; men hun havde i sin 
Tid haft meget at sige og havde grebet stærkt ind 
i Kongens private Liv. Først havde Forholdet 
mellem dem været godt, og alle Fru Kirstens Børn 
vare som smaa blevne givne i hendes Hænder og 
opfostrede af hende. Men fra det Øjeblik af, at 
Rhingreven viste sig i Farvandet, og hendes Datter 
begyndte paa sine Udskejelser, var hendes Stilling 
bleven vanskelig. Først holdt hun med Kongen og 
gjorde sit for at holde Styr paa Fru Kirsten; men 
da det ganske var revet ud mellem hende og Kon- 
gen, tog Fru Ellen sin Datters Parti. Hun blev i 
Familiefejden Kongen en haard og brydsom Mod- 
standerske, indtil det endte med et fuldstændigt 
Brud imellem dem, og Kongen ikke mere vilde se 
hende for sine Øjne. Siden havde hun levet stille 
paa Ellensborg, som hun foretrak for alle sine andre 
Gaarde, uagtet hun dog ejede noget saa stort og 
skønt som Vallø. 

I øvrigt var det ingenlunde paa Moralens Vegne, 
at Fru Ellen havde forarget sig over sin Datters 
Opførsel. Ingen, der nu saa den fem og halvfjerds- 
sindstyve Aar gamle Kvindes rolige og faste Træk, 
skulde tro, at Elskov havde regeret i hendes Hjerte, 
og dog havde det været Tilfældet. Dette gamle, 
nu saa rolige Hjerte havde engang banket varmt 
for den smuldce, unge Otto Knudsen Seeblad, som 
havde været Haandskriver baade hos hendes første 
og hendes anden Mand. I hendes første Ægtefælle 
Ludvig Munks Tid var alt gaaet stille af, da hun 
havde Magten over ham. Men den anden, Knud 

Rud til Sandholt, store Knud kaldet, var mere 
skarptseende. En Dag brød han ind i sin Hustrus 
Sovekammer og fandt Otto Seeblad hos hende. 
Han blev saa rasende, at hun fik en stor Skræk; 
men hendes Aandsnærværelse svigtede hende dog 
ikke. Hun sagde med en uskyldig Mine, at Haand- 
skriveren kun var kommen for at bede om en af 
hendes Piger til Ægte. Hr. Knud fandt det dog 
saa klogest at tage det for gode Varer; men Føl- 
gen blev, at Otto Seeblad nu maatte gifte sig med 
Pigen, uagtet det aldrig var kommet i hans Tanke. 
Endelig havde Fru Ellen jo ogsaa givet et stærkt 
Vidnesbyrd om sin slappe Moral ved at føre Kon- 
gen sammen med Vibeke Kruse. 

Fru Kirsten havde altsaa i Letfærdighed faaet 
noget at slægte paa hos sin Moder. Men den Ild . 
var for længe siden slukt i gamle Fru Ellens Hjerte. 
I dens Sted tændtes en anden, Magtsyge og Penge- 
gridskhed. Det var hende slet ikke om at gøre at 
redde Datterens Ære, derimod sin egen Indflydelse 
hos Kongen, som blev hende selv til Gavn. I sin 
Enkestand, da hun fik fuld Raadighed over sit Gods, 
viste hun, hvad hun duede til. Hun købte og solgte 
Godser, spekulerede i stor Stil og satte mange 
Penge i Omløb. Alligevel kunde hun under al 
denne verdslige Handel blive greben af Gudsfrygt. 
Hun havde saaledes ladet indrette og udsmykke et 
Kapel i en af Gaardens Fløje. 

Af sine Børnebørn havde hun Leonora kærest 
og agtede hende tillige paa Grund af hendes gode 
Forstand og Viljestyrke, og til Ulfeldt satte hun sit 
Haab med Hensyn til at skaffe Fru Kirsten Op- 
rejsning. Hun pustede til Ilden for at holde Striden 
gaaende. Nødig vilde hun gaa i sin Grav, inden 
hun havde set den stivsindede Konge bukke under 
og falde til Føje. 

Hun glædede sig derfor meget til Ulfeldts 
Komme, som var blevet forud meldt, og hun havde 
intet imod, at de bragte Lindenows og Sofie Elisa- 

bet med. Hendes store Hus havde mange Gæste- 
rum og var, uagtet hun levede stille, dog saa præg- 
tig udstyret og møbleret, at hun godt kunde have 
modtaget Kongen selv. Hun ønskede ved denne 
Lejlighed at samle flere af Slægten, hvorfor hun 
havde indbudt Ulfeldts Søster Elisabet og hendes 
Mand Jesper Fris fra Ørbækslunde. Dernæst var 
ogsaa til Stede hendes Søster, Enkefru Helvig Mar- 
svin, og hendes Svigerinde Sofie Brahe, Rigsadmi- 
ral Peder Munks Enke. Disse to Damer vare i sin 
Tid gerne blevne tilkaldte, hver Gang Fru Kirsten 
lavede til Barsel, og de havde deltaget i Fadder- 
skabet ved Børnenes Daab. Disse to Frænker 
vare altsaa knyttede til gamle Fru Ellen ved 
mange Fortidsminder, og de havde i Kampen mod 
Kongen altid staaet paa hendes og Kirsten Munks 
Side. 

Ulfeldts tog dog ikke lige til EUensborg. De 
gæstede paa Vejen Hans Lindenows Svoger Rigs- 
raad Sigvard Urne paa Hindemae og blev der i 
nogle Dage. Han var saa glad ved deres Selskab, 
at han, da de brød op, fulgte med dem til Ellens- 
borg. 

De vare saaledes mange i Følge, da de drog 
videre. Det lange, prægtige Vogntog og den store 
Skare ridende Svende gjorde stor Opsigt, og hver 
Bonde, de mødte paa deres Vej, blottede sit Hoved 
og hilste saa ærbødigt, som om det var Kongen 
selv, der kom. UlfeldtsTjenere stod da heller ikke 
tilbage for Kongens i Pragt. Hver af dem bar paa 
den venstre Arm en stor Sølvplade, hvori deres 
Herres Vaaben var indgravet. De havde Sværd i 
Bælterne og Pistoler i Sadelhylstrene. Endnu den- 
gang rejste ingen Mand uden Vaaben eller nogen 
stor Herre uden væbnet Følge. 

Det var en smuk Aften sidst i Juni i Aaret 
1647, 2it de nærmede si^ EUensborg. Ulfeldt kørte 
sammen med Hans Lindenow og Sigvard Urne, og 
de vare fordybede i en politisk Samtale; Sofie 

Pentz og Elisabet Lindenow sad i en Vogn for sig 
og stak Hovederne sammen. De vare stærkt op- 
tagne af deres kæreste Emne, idet de gav deres 
Misundelse Luft og rakkede ned paa Ulfeldt og 
Leonora. Hvor uenige de end ellers kunde være, 
saa herskede der dog altid den skønneste Enighed 
mellem dem i det Punkt. Leonora sad ene i sin 
Vogn med sin Kammerjomfru og en Pige, som 
havde hendes Skat, den lille, belgiske Leo, som 
han kaldtes, paa sit Skød. Hun var optagen af 
Barnet, da Vogntoget standsede, og hun saa, at to 
R5^ere nærmede sig. 

Den ene af dem var en høj, knokkelstærk 
Herre med et furet, barsk Aasyn. Det var Ulfeldts 
Svoger Jesper Fris. Synet af ham overraskede 
hende ikke. Men da hun blev den anden Rytter 
var, en smækker, lyshaaret og rødkindet, ung Herre, 
stadselig klædt, slog hun Hænderne sammen og ud- 
brød: »Det er min Tro Kayl Hvor kommer han 
dog her?« 

Det var den unge, rige Kay Frandsen Lykke, 
om hvem der siden blev sunget: 

Enhver skøn Jomfru, hun ønsker sig: 
Gud give, Kay Lykke vilde have mig! 

Han havde imidlertid truffet sit Valg, eller 
Frænderne paa hans Vegne, da han Aaret i For- 
vejen var bleven trolovet med Ulfeldts ældste 
Datter, den niaarige Anne Katrine. 

»Velkommen!« raabte Jesper Fris med sin 
dybe, skurrende Røst til Leonora. »I tøvede lov- 
lig længe, derfor red vi ud for at se efter eder.« 

Saa gjorde Kay Lykke Rede for sin Nær- 
værelse. 

»En sær Lyst til at rejse eder i Møde paakom 
mig,« sagde han med et skælmsk Smil. »Jeg kom- 
mer lige fra København og bringer eder gode Tiden- 
der fra Gaarden paa Graabrødretorv. Børnene ere 
alle raske, og Anne Katrine blomstrer som en Rose.« 

»I havde fortjent at høre noget om Sygdom, 
Leonora,« sagde Jesper Fris paa sin barske Maade, 
»saa længe I har tøvet med at sætte Kaasen 
hjemad.« 

»Det har haft sine Aarsager,« svarede Leonora. 
»Men se, jeg har dog her et Stykke af Bamestuen 
hos mig!« 

»Ej, ej!« udbrød Jesper Fris, idet han kiggede 
ind i Vognen. »Saa det er den lille belgiske Prins? 
Har han alt mønstret sit Kompagni, ho, hol« 

Den lille belgiske Prins svarede ved at give 
sig til at græde; Vogntoget satte sig i Gang igen, 
og kort efter genlød Borggaarden af Vognrummel, 
Hestenes Trampen og Hundenes Gøen. 

Fru Ellen stod i Hallen, Husets største Rum, 
og modtog der sine Gæster. Trods sin høje Alder 
holdt hun sig rank. Hun havde en sund, brunlig 
Rødme paa sine endnu temmelig glatte Kinder, 
hendes skarpe Træk havde endnu deres faste Form, 
og Blikket fra hendes graablaa Øjne var klart og 
livligt. Hun bar en sort Fløjls Kjole, efter den 
ældre Mode højhalset og med en lille, tætsluttende 
Pibekrave om Halsen. Det hvide Enkelin omfat- 
tede med en fin, kruset Strimmel det smalle Aasyn, 
over Brystet hang en svær Guldkæde med en Me- 
daillon, og hendes fine, hvide Fingre funklede af 
Ringe. Blandt dem var der en meget kostbar, som 
hun havde faaet af Kongen, da hun for fyrretyve 
Aar siden sidste Gang stod Brud. Hun havde nu 
i fem og tredive Aar været Enke, saa at ingen af 
hendes Børnebørn havde kendt hendes for længe 
siden afdøde Mænd. For dem havde hun altid 
staaet som en ældre Kvinde, og de havde ondt 
ved at tænke sig den viljestærke Mormoder i noget 
Afhængighedsforhold. 

Hushovmesteren aabnede Døren, og de længe 
ventede Gæster skred ind, men ikke med Hast. 
De vidste, at den gamle Frue holdt paa Værdig- 
heden. Dog modtog hun Leonora livlig og omfav- 

nede hende hjertelig, hvorimod hendes to Søstre 
kun fik et Par Fingre til Velkomst. Ulfeldt og de 
andre Herrer stededes til Haandkys, ganske som 
Fru Ellen var en Dronning. Saa blev lille Leo 
baaren frem af sin Moder og præsenteret. 

»Ej se,« udbrød den gamle, »der har vi det 
nyeste nyt! Kom med ham! Han skal ogsaa hvile 
et Øjeblik der, hvor alle I andre have hvilet.« 

Saa tog hun Barnet i Favn og vuggede det 
paa sine Arme. Da Drengen ikke græd, fik han 
det bedste Skudsmaal af Oldemoder. Derpaa blev 
Drengen given til Sofie Brahe ; men hun kærtegnede 
ham saa heftig, at nu fik de den Musik, de hidtil 
vare blevne skaanede for. 

>Ak, Leonora,« udbrød Sofie, idet hun gav 
Barnet fra sig, »at tænke sig, at du nu alt har sat 
syv Børn i Verden! Vel er det nu seks og tyve 
Aar siden, men det tykkes mig dog, som om det 
var i Gaar, at jeg holdt dig selv saaledes i mine 
Arme og var med at hjælpe dig til Kristendom og 
den hellige Daabs Sakramente.« 

Gensynsscenen var saaledes hjertelig nok, saa 
at man maatte tro, at dette var en meget lykkelig 
og samdrægtig Slægt. Dog hvislede Tvedragtens 
Slange henne i en Krog, hvor de to, som Olde- 
moder kun havde undt et Par Fingre til Velkomst, 
stod og stak Hovederne sammen. 

»Hvilket Væsen de dog gøre af den Unge!« 
sagde Sofie. 

»Ja,« svarede Elisabet, »det er til at blive 
vammel over. Men naar man skal finde Naade for 
Sofie Brahes Øjne, maa man altid have et Barn 
ved Brystet. Hvor Leonora dog er bleven tyk og 
drøj! Det misklæder hende.« 

Dog magtede Leonoras misundelige Søstre ikke 
at vække Splid i den Kreds, som nu var samlet 
paa EUensborg. Striden med Kongen og det fælles 
Had til ham holdt den sammen. Denne vigtige Sag 
kom dog ikke straks paa Bane, skønt den var i 

alles Tanke. Da de vare komne til Sæde ved Fru 
Ellens rigt dækkede og overflødigt med Mad for- 
synede Bord, sagde de ikke meget. De tog for 
sig af Retterne, og Hans Lindenow og Sigvard Urne 
tømte meget flittig deres Bægre. Kun unge Kay 
Lykke gjorde ikke meget ved Maden. Han sad 
som paa Naale og havde flere Gange prøvet paa 
at hendrage Oldemoders Opmærksomhed paa sig. 
Endelig lykkedes det. 

»Men hvor har jeg dog haft mine Tanker 
henne,« udbrød den gamle. »Jeg har endnu lidt 
at byde eder, noget nyt af Aaret Kay, gaa og 
bring det hid!« 

Kay sprang op og fjernede sig hurtig, mens 
Ulfeldt sad og undrede sig over, at ikke en af 
Tjenerne blev sendt ud i det Ærinde. 

»Jeg skal sige eder, Korfits,« sagde Fru Ellen, 
som gættede hans Tanke, »at Kay selv har skaffet 
det til Veje. Derfor bør han ogsaa have Æren af 
at bringe det.« 

Dog blev det egentlig ikke Kay, der bragte 
det. Han aabnede kun Døren for en smuk, mørk- 
øjet lille Pige, som skred hurtig ind med en Sølv- 
skaal, fuld af modne Kirsebær, mellem sine fine 
Hænder. Hun gik hen bag Leonoras Stol, gjorde 
et Kniks og rakte Skaalen frem. Men Leonora var 
i ivrig Samtale med Sofie Brahe og blev ikke 
Pigen var. 

»Smag dog mine Kirsebær, Leonora,« sagde 
Fru Ellen. 

Leonora vendte sig om ; i . det samme satte 
den lille Jomfru Skaalen paa Bordet og slog sine 
Arme om hendes Hals. 

»Men Barn dog!« udbrød Leonora. En Om- 
favnelse og flere Kys fulgte paa, mens de andre 
lo, og Kay hoverede over den vellykkede Over- 
raskelse. Det var Anne Katrine Ulfeldt, hans lille 
Fæstemø. 

»Det er Kays Paafund,« sagde Fru Ellen. »Jeg 

havde gerne ladet den hele Børneflok hente, men 
det vilde have givet for megen Uro.« 

Leonora saa med glædestraalende Øjne efter 
Anne Katrine, som nu gik hen for at hilse paa sin 
Fader og de andre Gæster. Hun gjorde det med 
en for en niaarig Pige mærkelig Alvor og Anstand. 
Leonora elskede denne sin ældste Datter højt. Hun 
havde opkaldt hende efter sin hensovede Yndlings- 
søster og undrede sig ofte over, i hvilken Grad 
Barnet lignede sin Navnemoder. 

Om Aftenen underholdt Ulfeldt Oldemoder og 
hendes Gæster med Fortællinger om Udenlandsrejsen. 
Han gjorde det livlig og aandfuldt, men tillige 
temmelig pralende. 

»Nu er I da saa navnkundig i Udlandet,« 
sagde Sigvard Urne, »at ingen Mand kan maale 
sig med eder undtagen Kongen.« 

»Næppe endda!« sagde Jesper Fris spydig. 
>Det vil sætte Hans Majestæt Rynker i Panden.« 

Jesper Fris mente at have særlig Grund til at 
hade den gamle Konge. Han havde nemlig været 
i tysk Krigstjeneste og under Tilly kæmpet mod 
sin egen Konge og sit Fødeland. Kongen vilde 
have ham dømt fra Livet som en Landsforræder; 
men Jesper havde saa mange mægtige Forbedere, 
at Kongen lod Naade gaa for Ret. Jesper Fris 
levede altsaa af Kongens Naade, og det kunde han 
ikke tilgive Hans Majestæt. Han var da ret i sit 
Element, da Samtalen nu blev ledet hen paa Striden 
med Kongen, og han gjorde sit muligste til at op- 
hidse Svigersønnerne og puste til Ilden. 

»De Rynker i Kongens Pande,« sagde Ulfeldt, 
»ere der nu engang, og jeg føler ingen Lyst til at 
glatte dem. Efter Hans Majestæts unaadige Breve 
at dømme, længes han heller ikke efter at gense 
mig. Det er raadeligst, at vi en Tid holde os fra 
hinanden.« 

»Saamænd,« sagde Sigvard Urne, »naar det 

kun ikke var saa, at andre havde deres Profit af 
at holde eder fra Kongen.« 

De forstod alle, at han sigtede til Hannibal 
Sehested. 

»Det har ingen Nød dermed,« mente Fru Ellen. 
»Korfits er dog Rigets Hofmester og uangribelig i 
sin stærke Position.« 

»Pest ramme Hannibal, den arge Forræder,« 
udbrød Sofie Elisabet. »Værre Skælm har aldrig 
sat sin Fod paa Guds Jord.« 

»Sandt nok,« sagde Jesper Fris; »men med 
Eder og Bandsord puste vi ham ikke væk. I bør 
snarest møde frem, Korfits, og tage et Tag med 
ham.« 

»I kender ham ikke ret, Jesper,« svarede Ul- 
feldt. »Han vil smutte derfra som en Aal og klare 
for sig med søde Ord. Han er nu heller ildce saa 
farlig, som I tror. Fejlen stikker i Kongens eget 
bitre Sind. Jeg er nu saa led ved det hele, at jeg 
for Alvor tænker paa at træde af og tage min 
Afsked.« 

»Gør endelig ikke det!« udbrød Fru Ellen, 
idet hun advarende løftede Haanden. »Vil du da 
ganske opgive Leonoras Moders Sag? Kongen 
skal give sin Hustru Oprejsning, inden han gaar i 
sin Grav ! « 

»Ja, vilde han kun det,« svarede Ulfeldt, »saa 
kom vi nok over Resten. Men vi have nu udtømt 
alle Midler, baade de søde og de bitre. Ved I 
noget nyt, kære Fru Moder, da sig os det!« 

»Her er kun een Udvej. Jeg har før vist dig 
den, Korfits, men du agtede ikke derpaa. Vi maa 
paakalde Rigsraadets Mellemkomst. Vil de Herrer 
af Raadet holde paa deres Værdighed og deres 
Privilegier, bør de drage Kongen til Regnskab, 
fordi han uden Lov og Dom holder min Datter, en 
adelig Kvinde, fængslet. Det strider mod hans 
Haandfæstning, paa hvilken han har svoret i den 
treenige Guds Navn.« 

»Ret saa, Oldemoder!« udbrød Hans Lindenow, 
som havde drukket stærkt ved Bordet og siddet i 
en Døs, som han nu pludselig vaagnede op af. 
»Det er os, der gør Kongerne; men de glemme i 
deres Stormægtighed, at vi have sat dem i Sædet, 
og at de skylde os Kronen. Jeg siger som Olde- 
moder. Lad Kongen føle et Tryk af Tøjlen, Kor- 
fits, og du skal se, at han giver sig!« 

Alle undrede de sig over, at den ellers saa 
sløve og faatalende Hans Lindenow fik Tungebaan- 
det løst og talte saa kraftige Ord. De lo ad ham, 
og Ulfeldt gjorde Fru Ellen opmærksom paa, at 
Haandfæstningens Ord egentlig kun gjaldt Fængs- 
ling af Mænd og ikke af Kvinder, hvorpaa han og 
Oldemoder ragede i Disput. Men Raadet blev dog 
siden fulgt, og Udfaldet viste da, at den kloge Fru 
Ellen og den dumme Hans Lindenow havde haft 
det rigtige Blik paa Tingen. 

I øvrigt var det langt fra, at man blev færdig 
paa een Dag. Forhandlingerne i det lille Familie- 
raad fortsattes, man mundhuggedes dygtig. Olde- 
moder opfriskede gamle, bitre Minder, og der lev- 
nedes ikke Kongen Ære for fire Skilling. Nu fik 
Leonora rigtig at mærke, at hun igen var iblandt 
sine egne. Hun holdt sig saa meget som mulig 
uden for Striden, da hun endnu elskede sin gamle 
Fader, og hun kunde derfor ikke tie til alt, hvad 
de andre sagde ham paa. Naar derfor Striden blev 
varm og Skænderiet for groft, gik hun sin Vej og 
overlod Valpladsen til de andre. 

Saaledes skete det en Dag, at hun for at 
samle sig og svale sit varme Blod i den fnske Luft 
vandrede alene gennem Skoven ned til Stranden. 
Paa Vejen fandt hun til sin Overraskelse Anne Ka- 
trine, som sad paa en Bænk og stirrede hen for 
sig med et mørkt Blik. Vel var der altid en mærk- 
værdig Alvor over Barnet, som var udviklet langt 
over sin Alder; men hun saa ud, som om hun havde 
grædt, saa hun maatte vel have haft Modgang. 

Leonora Kristina. ^ 

Leonora mente at kunne gætte, hvad det var. 
Hendes niaarige Datter havde allerede Kæreste- 
sorger. Hun kunde ikke lide Kay Lykke, som, 
uagtet han var otte Aar ældre end hun, dog ikke 
var andet end en kaad Dreng. Han forstod slet 
ikke at tage sin fornuftige Barnebrud paa den rette 
Maade, og det gav undertiden Mundhuggeri. Naar 
hun aabenbarede nogle af sine mærkelige Alvors- 
tanker, lo han hende ud og kaldte hende Olde- 
moder. 

Leonora satte sig hos sin Datter paa Bænken 
og spurgte hende ud. Det var ikke noget let 
Arbejde, da Pigebarnet var meget indesluttet. Om- 
sider tilstod hun dog, at der havde været noget i 
Vejen mellem hende og Kay. 

»Kay er altid glad,« sagde hun, »og det kan 
jeg ikke være. Fader og du, Moder, I ere heller 
ikke altid glade; men naar du er sorgfuld, mon 
Fader da ler ad dig? Men det gør Kay, naar jeg 
sørger. « 

»Deri handler Kay rigtigt. Hvad i al Verden 
kan du dog have at sørge over, Barn?« 

»Det var i Gaar,« sagde Anne, efter at hun 
havde fældet nogle Taarer, »at jeg talte til Kay 
om al det Spektakel og det Skænderi, som her er 
hver Dag. Da jeg forgangen Dag kom ind i Hal- 
len, hørte jeg, at Oldemoder bandede Kongen, Fa- 
ster Sofie saa ud som en Heks, og Fader havde 
ogsaa sine vrede Øjne paa. Har Bedstefader da 
været ond mod eder? Mod mig var han altid mild 
og god.« 

»Gud forbarme sig, Barn,« udbrød Leonora, 
»hvor falder du dog paa de Tanker? Nu, hvad 
sagde saa Kay til den Snak?« 

»Han gav mig ingen Trøst,« svarede Anne 
med et Suk. »Han stak i at le og sagde: »Nu 
har jeg .aldrig hørt Mage til Præk af en lille Tøs 
som dig!« Dog blev jeg ikke vred, men bad haoi 
sige mig, hvorledes det hænger .sammen. , »Nu,« 

sagde han, »naar du endelig vil vide det, saa er 
det sikkert nok, at der stikker en Djævel i Kongen. 
Han har alle sine Dage været ond mod din Mor- 
moder, dine Mostre og deres Mænd, men især mod 
din Fader. Men hvad vedkommer det os? Jeg er 
lige glad, om de gamle end ligge nok saa galt i 
Haarene paa hverandre. Din Fader stikker ikke op 
for Kongen, lid paa det! Han skal nok bjærge os. 
Og bryd saa ikke mere dit lille Kyllingehoved med 
det! Det gaar over din Forstand.« 

Leonora følte sig ganske overrumplet ved det, 
hun der fik at høre. Den Tvedragtssæd, tænkte 
hun, som den Onde saaede mellem Fader og Mo 
der, den spirer endogsaa i tredje Led og gør 
Ulykker der. Vel tænkte hun straks efter, at dette 
dog vel næppe vilde komme til at spille nogen 
stor Rolle mellem de unge; Anne vilde vel nok, 
naar hun blev ældre, finde sig til Rette med sin 
Fæstemand; men hun følte sig greben af den 
Dybde i Følelse, som hendes unge Datter havde 
lagt for Dagen. 

»Kay,« sagde hun, efter at hun havde givet 
Anne et Kys, >har Ret i, at du ikke bør gruble 
over det, som du ikke kan have Forstand paa; 
men han fatter det heller ikke selv. Han snakkede 
der som en uvoren Dreng. Dog, derfor er han 
ikke ond. Ikke heller er Kongen ond, lige saa lidt 
som Oldemoder eller din Fader, fordi der er kom- 
met Kongen og dem noget imellem. Fordi du og 
dine Søskende kunne komme i Haarene paa hver- 
andre, hvad du ved er sket mere end een Gang, 
derfor ere I ikke Djævle. Slaa saa det af Hove* 
det! Kay er god, han har dig kær. Men farer du 
fort med det Surmuleri, saa bliver han vel til sidst 
led ved dig,« 

Anne gav intet andet Svar end de tre Ord: 
»Jeg længes hjem!« Dette gjorde hendes Moder 
ogsaa. Livet paa Ellensborg havde for den Gang 
mistet sin Ynde - for hende, skønt den Nisse, der 

8* 

plagede dem, vilde jo visselig følge med, naar de 
rejste. Dog vilde hun nyde større Fred i sit eget Hjem. 

Sysselsat med disse Tanker gik hun med Anne 
Katrine tilbage til Gaarden ; hun blev vækket af sin 
Grublen ved Lyden af Hovslag ude fra Vejen. Hun 
naaede Broen, som førte over Borggraven, tidsnok 
til at møde tre Ryttere, som vilde ride ind. Den 
forreste standsede, da han blev hende var, og hilste 
ærbødig. Det var en af Kongens Udridere eller 
Kurerer, Franskmanden Du Pont. 

»Bringer I noget Budskab fra Kongen, lider 
Hans Majestæt vel?« spurgte Leonora. 

»Saa nogenlunde, Eders Naade,« svarede Du 
Pont med Hatten i Haanden. »Men Gud den Al- 
mægtigste har ramt vor kære Herre med en stor 
Sorg, hvorom en Skrivelse, som jeg medbringer til 
Rigshofmesteren, handler. Vor udvalgte Konge, 
Prins Kristian, blev opholdt af Sygdom paa sin 
Rejse til Badet, og den Sygdom blev til Døden. 
Han drog sit sidste Suk for tre Uger siden paa 
Slottet Korbitz ved Dresden.« 

Leonora blev stærkt greben af den Tidende, 
bød Du Pont ride ind og ilede selv efter. Da hun 
naaede op i Hallen, havde Ulfeldt allerede faaet 
Brevet og stod med det i Haanden, omgiven af alle 
de andre. Kun Oldemoder sad i sin Hyndestol 
henne ved Kaminen, hvori der brændte et Baal, da 
det var en fugtig og kold Sommerdag. 

»Brevet er ikke fra Kongen, men fra Kansle- 
ren,« udbrød Ulfeldt, da han havde aabnet det. 
Det var aabenbart, en Skuffelse for ham og for 
Leonora med. Begge havde straks faaet den Tanke, 
at dette sørgelige Dødsfald vilde fremkalde en Til- 
nærmelse fra Kongens Side. »Denne Alvorstidende 
smerter mig,« sagde han, da han havde oplæst 
Brevet. »Prins Kristian var en god, fornuftig og 
føjelig Herre. Han vilde være bleven en Konge 
efter vort Sind.« 

»Saamænd,« sagde Jesper Fris, »skønt en Prins 

skifter ofte Sind, naar han først sidder i Sædet og 
føler Kronens Ring om sin Isse.« 

»Saa nu har den stakkels Prins faaet Has paa 
det,« sagde Sigvard Urne. »Han tog for haardt 
fat og var sig selv værst; men en munter Herre 
at pokulere med, det var han min Tro.« 

»Ak ja,« udbrød Sofie Brahe, »Døden drikkes 
ofte af Guldskaaler!« 

»Hans Død er en Ulykke for Standen,« mente 
Hans Lindenow. 

»Ej hvad, Hans,« lød det henne fra Hynde- 
stolen, »nu kommer du jo paa den høje Hest og 
skal være med til at gøre en ny Konge. Det Døds- 
fald,« vedblev Fru Ellen, idet hun rejste sig og gik 
hen til Ulfeldt, »tynger Vægtskaalen ned til Fordel 
for os. Kongen maa ønske Hertug Frederik kaaret 
til sin Efterfølger. Nu har du et Pant i din Haand, 
Korfits, hvorved du kan købe dig en god, fordel- 
agtig Fred, og det Pant er Kronen.« 

>I er fremsynet, Oldemoder,« sagde Ulfeldt 
med et Smil. 

»Vi bør ikke være Kongen for haard,« sagde 
Leonora med Taarer i Øjnene. »Nu, da der til 
Alder og Svagelighed kommer Sorg, er han at ynke, 
og vi maa tage blidt paa ham.« 

»Ja,« sagde den gamle, »se nu først, naar du 
er hos ham, hvor blid du finder ham!« 

»Nu maa vi bryde op,« sagde Ulfeldt, »vi tør 
ikke tøve her en Dag længer.« 

»Nej,« svarede Fru Ellen. »Det er første Gang 
i mit Liv, at jeg jager kære Gæster paa Døren; 
men Sagens Vigtighed byder det.« 

Den næste Dag rejste alle Gæsterne. Ellens- 
borg stod tom, og Oldemoder sad der alene, suk- 
kende over, at hun selv var sat ud af Spillet og 
ikke kunde tage Haand i Hanke med, og længsels- 
Md efter at høre, om Ulfeldt havde vist sig sin 
Opgave voksen og faaet Bugt med den genstridige, 
gamle Konge. 

Fjerde Kapitel. 

Ned ad Bakke. 



En mørk Oktober Morgen sad Kongen i sit 
daglige Værelse paa Rosenborg tæt ved Kaminen, 
hvori der brændte en livlig Ild. Den gamle, forhen 
saa haardføre Herre var bleven kuldskær. Han var 
kommen over de syvti Aar, men i stærkt medtagen 
Tilstand. Hans Træk var afmagrede, og det højre 
Øje, som var blevet saaret i Slaget ved Kolberg 
Heide, var halvt indsunket. Dog havde det venstre 
sunde endnu sin fulde Glans. Han bar en sid Pals- 
rok, engang prægtig nok, men nu gammel og slidt, 
og han havde Tøfler paa Fødderne. Han var bleven 
ligegyldig for sit Ydre og gjorde, som han sad der 
sammensunken i Hyndestolen og med en Silkehue 
ned over Ørene, ikke noget meget kongeligt Ind- 
tryk. 

Vibeke Kruse sad ved hans Side og strikkede 
paa en Strømpe, og imellem dem laa Kongens gamle 
tro Hund Rolf og delte Varmen med sit Herskab. 
Vibeke var som altid tarvelig klædt, og hun saa 
bleg og lidende ud. Hun havde ikke overstaaet 
sin Sygdom, .og hun havde ikke haft en glad Time, 
siden hun havde fattet Mistanke om, at Fru Kirsten 
stræbte hende efter Livet. Kongens aftagende Hel- 
bred ængstede hende desuden. Hun maatte vel 
spørge sig selv, hvad Skæbne der ventede hende, 
naar hendes gamle Herre og Ven faldt fra. Men 
hun tænkte dog mere paa ham end paa sig selv. 
Der var noget rørende i den stakkels, faldne Kvin- 
des Ydmyghed og i den trofaste Omhu, hvormed 
hun plejede sin svagelige, gamle Herre. 

Kongen rejste sig et Par Gange, gik med 
slæbende Trin frem og tilbage i Stuen, lod nogle 
heftige Ord falde og satte sig saa igen med et Suk- 

Hver Gang han rejste sig, løftede Rolf sit store 
Hoved og fulgte sin Herre med Øjnene, som om 
den ventede, at denne Stuegang vilde ende med 
en Vandring i det fri. Men da Kongen atter satte 
sig, lagde Rolf sit Hoved ned og sukkede ligesom 
dens Herre. 

Vibeke lod nu og da et Ord falde, som skulde 
trøste Kongen og bringe hans Sind til Ro ; men det 
lykkedes ikke. Hans Sind var i stadigt Oprør paa 
Grund af Striden med Ulfeldt, som endnu var i fuld 
Gang. Fru Ellens Haab om, at der vilde ske noget 
afgørende, naar Ulfeldt kom til København, var ikke 
gaaet i Opfyldelse. Da Kongen ikke gjorde nogen 
Tilnærmelse, holdt Ulfeldt sig stolt tilbage og viste 
sig ikke paa Rosenborg. Kongen og Rigshof- 
mesteren vedblev med at trække i Reb sammen. 
De vekslede bitre Skrivelser, og Ulfeldt gik saa 
vidt, at han forbød Rentemesteren at udbetale 
Penge til Kongen, naar han ikke havde godkendt 
Fordringen. 

Imidlertid arbejdede Kongens tro Tjener og 
gamle Ven, Kansleren Kristen Thomsen Sehested, 
stadig paa at tilvejebringe Forlig. Deri støttedes 
han mærkeligt nok af Hannibal Sehested. Kansle- 
rens Maal var at bringe det vigtige Tronfølger- 
spørgsmaal i Orden. Han tænkte, at Valget af 
Hertug Frederik vilde kue Svigersønnernes Over- 
mod og tillige skaffe Kongen Fred paa hans gamle 
Dage. Derfor havde han sørget for, at Rigsraadet 
ikke straks fulgte Ulfeldts Opfordring til at blande 
sig i Striden med Fru Kirsten. 

Hannibal Sehested derimod blev dreven frem 
af ganske andre Grunde. Han skønnede, at den 
affældige Konge var den svageste Part, og at det 
vilde ende med, at han bukkede under for Ulfeldt 
og Rigsraadet. Derfor agtede han som klog Diplo- 
mat at slutte sig til det stærkeste Parti og derved 
styrke sin egen Stilling. Men han mente, at Kans- 
leren havde grebet fejl i at sætte Tronfølgérspørgs- 

maalet øverst paa Listen. Oprejsning for Fru Kir- 
sten, det var Hovedvilkaaret for Forliget. Naar 
Svigersønnen var bleven forsonet, blev Rigshof- 
mesteren nok at faa i Tale. Sehested tog derfor 
en rask Beslutning og kørte denne Morgen til Rosen- 
borg. Han haabede ved sin diploniatiske Snildhed 
at kunne vinde Slaget, og saaledes vilde han faa 
hele Æren af at have tilvejebragt Forliget. 

Kongen saa ham altid gerne, og han blev der- 
for straks indladt. Synet af de tre ved Kaminen, 
Kongen, Vibeke og Hunden, mødte ham underlig 
og kunde have vakt Forestillinger, der vare langt 
fra Virkeligheden, hvis ikke Værelsets og Omgivel- 
sernes kongelige Pragt havde været. Det var ham 
dernæst denne Morgen særlig paafaldende, i hvilken 
Grad Kongen var ældet og falden af. 

Der, tænkte han, sidder den stakkels, gamle 
Herre, to Rigers Hersker, alene i al sin Pragt med 
denne tarvelige Kvinde og sin Hund, naar alt kom- 
mer til alt, de eneste fuldtro Venner, han har her i 
Verden. 

Det var en god Følelse, der rørte sig hos 
Hannibal Sehested, en sjælden Gæst i hans kolde, 
rænkefulde Hjerte. Mens han gjorde alt for at ind 
ynde sig hos sin gamle Herre, kun for selv at vinde 
derved, havde han dog fattet Godhed for ham ; det 
følte han nu. Fra han var ung, havde han vidst, 
at man for at faa sin Vilje med andre Mennesker 
maa stræbe at tækkes dem, og det var lige over 
for Kongen i den Grad lykkedes ham, at alene hans 
Tilsynekomst oftest var nok til at sætte den gamle 
Herre i godt Lune Han var ogsaa, som han stod 
der i sin Manddoms fulde Kraft med et vindende 
Smil paa sit friske, smukke Aasyn og i sin præg- 
tige Dragt, en daarende Fremtoning, en stærk Mod- 
sætning til de Repræsentanter for et hendøende Liv, 
som han havde for sig. Synet af ham forjog Dødens 
Skygger fra Kongens Aasyn, som oplivedes af et 
Smil. Et saadant gled ogsaa over Vibekes blege 

Aasyn, og Rolf logrede med Halen, Vidnesbyrd om, 
at den stolte Herre, som stod for dem, Norges Stat- 
holder, havde nedladt sig til at vinde baade Kvin- 
den og Hunden. 

>Ej, er du der, Hannibal!« sagde Kongen og 
rakte ham sin magre Haand, som ærbødig blev 
kysset. 

Sehested spurgte til Kongens Helbred og sagde, 
stadig staaende og med Hatten i Haanden, nogle 
ærbødige og venlige Ord til Vibeke; men derpaa 
gik Samtalen i Staa, indtil Vibeke, som mærkede, 
at hun var i Vejen, i Stilhed fjernede sig. 

»Tag Sæde, Hannibal,« sagde Kongen til Sehe- 
sted, der saa satte sig paa den Stol, som Vibeke 
havde forladt. »Hvad har du paa Hjerte?« 

»Kun det, Eders Majestæt,« svarede Sehested, 
idet han bøjede sit Hoved, »der daglig sysselsætter 
min Tanke, at vise Eders Majestæt min underdanige 
og sønlige Hengivenhed og gøre, hvad jeg evner 
for at fremme Eders Majestæts sande Vel.« 

»Jeg ved det,« svarede Kongen, »du er tro 
og sandt at sige den eneste af det hele Kompagni, 
der er noget ved. Ved dig er der intet Vrøvl og 
ingen Stikkenhed. Det har ofte været til Lise for 
mig i disse forbandede Tider at have dig her og 
sladre med dig, naar du kom herned.« 

»Det glæder mit Hjerte at høre,« sagde Sehe- 
sted med Alvor. »Dog, Eders Majestæt, hvis jeg 
ikke under min Orlov udrettede andet end at være 
eder til Tidkort, vilde jeg kalde mig selv en unyttig 
Tjener.« 

»Du har noget bag Øret i Dag, Hannibal,« 
sagde Kongen, efter at han i nogle Øjeblikke havde 
stirret paa Sehested med sit ene, funklende Øje. 
»Sig uden Omsvøb, hvad det er!« 

»Jeg vilde gerne skaffe Eders Majestæt Fred 
paa de gamle Dage. I har i eders Tid haft og har 
endnu alt for megen Uro og Græmmelse. Det giver 
Feber i Blodet og tager paa Kræfterne.« 

»Har du opsnuset et nyt Doktorraad til mig?« 
spurgte Kongen og sigtede derved til en Recept 
paa en styrkende Medicin, som Sehested nylig havde 
skaffet ham. »Den forrige hjalp mig ikke stort.« 

»Ingen Medicin kan give Hjertet Fred, Eders 
Majestæt 1 « 

»Fred?« udbrød Kongen, som straks havde 
gættet, hvor Sehested vilde hen, og kun havde talt 
om Medicin for at slippe bort fra Sagen. »Guds 
Død, Mand, kunde du skaffe mig den, vilde du være 
en Mirakeldoktor. Men intet Menneske kan tage 
den Skade fra mig, som piner mig. Den sidder i 
mig som dybe Ar i Barken paa et gammelt Træ, 
og mine Uvenner skulle nok sørge for, at de Saar 
ikke heles.« 

»Eders Majestæt har mange Venner, hvem det 
vilde fryde at skaffe eder Lise,« svarede Sehested 
med en Hjertelighed i Tonen, som altid stod til 
hans Raadighed, naar han havde Brug for den. 
»Men uden at Eders Majestæt hjælper til selv, 
kunne de intet udrette.« 

»Hvor vil du hen med den Snak,« udbrød 
Kongen, idet han rettede sig i Sædet. »Hvad vil 
I nu have, at jeg skal gøre? Har Kristen Thomsen 
nu udspekuleret noget og pudser dig paa mig?« 

»Nej, Eders Majestæt, Kansleren ved intet om 
min Nærværelse her i Dag. Jeg kommer af egen 
Drift.« 

»Nu, det er os kært at høre! Kansleren mener 
mig det godt, bedre, end jeg turde vente af et Med- 
lem af det hellige Konsilium, hvis Pave Ulfeldt er. 
Jeg mener Rigens Raad, forstaar du nok.« 

»Eders Majestæt, jeg er ikke kommen i Dag 
for at tale om Statssager, undtagen for saa vidt 
som intet, der vedrører Eders Majestæts høje Per- 
son, kan siges at være uden Vigtighed for Staten. 
Jeg vil gaa lige til Sagen i det Haab, at Eders 
Majestæt vil vise mig den Naade at høre mig med 
Rolighed. Mit Raad til Eders Majestæt er, at I 

omsider lader Naade gaa for Ret og viser større 
Lemfældighed mod Fru Kirsten.« 

»Ej, slap det der ud!« sagde Kongen i en 
spydig Tone, idet han samlede Palsrokken om sig, 
som om han rustede sig til Modstand. »Det kom- 
mer min Tro uventet fra din Side. Du elskede 
hidtil din Konemoder lige saa højt, som Katten 
elsker Sennep. Du vilde nok være lige glad, om 
jeg saa havde ladet hende mure inde eller rette. 
Har nu de andre gjort dig Helvede for hedtf Vil 
du nedlade dig til at være din Svogers Løbedreng?« 

»Gerne vilde jeg det, Eders Majestæt, om jeg 
kunde gavne eder med det. Men saaledes er det 
ikke. Eders Majestæt ved, at fra det Øjeblik af, 
at jeg i den Sag stillede mig paa eders Side, fat- 
tede mine Svogre Nag til mig, og mine Svigerinder 
i endnu højere Grad. Naar det gælder Kærlighed 
eller Had, gaar Kvinden altid i Spidsen, ligesom 
Hærens forlorne Hob i et Slag. Jeg er den sidste, 
de vil vælge til at gaa deres Ærinde hos Eders 
Majestæt. Jeg har ganske mistet deres Tillid.« 

»Det kan være sandt nok,« svarede Kongen i 
en roligere Tone; »men saa fatter jeg ikke, af hvad 
Aarsag du nu med eet har taget Skeen i en anden 
Haand.« 

»Eders Majestæt vil snart indse det. Spæn- 
dingen mellem eder og Ulfeldt har nu naaet en saa- 
dan Højde, at det inden føje Tid maa briste.« 

»Lad det kun det, lad det kun detl« sagde 
Kongen i sin skarpeste Tone. »Han kan faa sin 
Afsked, naar han vil. Jeg vil trække Vejret friere, 
naar jeg er bleven ham kvit, og du med, Hannibal, 
du med I« 

»Sandt nok, Eders Majestæt; men I bør dog 
overveje Følgerne. Først vil det højlig græmme 
Frøken Leonora, som trods alt har sin kongelige 
Fader kær, og dernæst — « 

»Aa, hvad,« faldt Kongen ind. »Leonora er 

forhekset af sin Korfits og bryder sig ikke mere 
stort om mig. Kom saa med det »dernæst«!« 

»Naar Ulfeldt er gaaet af,« vedblev Sehested, 
»staar han mere frit, og han vil, nu umistænkt for 
at ville fremme Kronens Interesser, blive de mis- 
fornøjedes Fører. Han vil tage Hævn og søge at 
ramme Eders Majestæt paa det ømmeste Sted, idet 
han gør sit yderste for at hindre Hertug Frederiks 
Valg. Men hvad han først og fremmest vil gøre, 
er at drive Rigens Raad til at tage sig af Fru Kir- 
stens Sag. De Herrer i Raadet ere jo meget op- 
hidsede paa Grund af Eders Majestæts strenge 
Fremfærd mod eders Gemalinde. De se en Kræn- 
kelse mod hele Standen deri. Jeg drister mig til 
at tro, at Eders Majestæt vilde handle klogt i at 
vise nogen Eftergivenhed i det Punkt. Det vilde 
slaa Ulfeldt Sværdet af Haanden.« 

»Min Sjæl vilde det ikkel« svarede Kongen 
med Fynd. »Giver jeg mig først paa eet Punkt, 
ville de rykke frem med andre Fordringer og blive 
ved at trænge mig, indtil jeg ligger der.« 

Sehested indsaa Rigtigheden af den skarpt- 
synede Konges Tanke; men han turde selvfølgelig 
ikke lige ud sige sin Mening, som var : For dig 
gælder det nu kun at vige paa en sømmelig Maade 
og i Nederlaget redde Værdigheden. 

»Jeg tror,« sagde han kun, »at Eders Majestæt 
tværtimod ved af egen fri Vilje at gøre denne Ind- 
rømmelse og gengive Fru Kirsten hendes Frihed og 
Raadigheden over hendes Gods vil fjerne den vær- 
ste Hindring for Enighed og komme i en gunstigere 
Stilling.« 

»Med din naadige Tilladelse,« svarede Kongen 
spydig, »er jeg af en ganske modsat Mening. Det 
er i mine Øjne ikke kongeligt at slaa sig selv paa 
Munden og uden tvingende Aarsag falde til Føje. 
Men kan Ulfeldt faa Rigens Raad til at intercedere, 
saa for mig gerne. Vi faa da se! Jeg har et Svar 
paa rede Haand, som maa stille dem tilfreds, og 

som jeg ønsker indsat i min Ligprædiken, saa ly- 
dende: I Stedet for det Privilegiunn, som den Kon- 
ning N. gav de adelige Kvinder i Danmark, at de 
træde i Arv med deres Brødre, saa have de i min 
Tid paa Rigens Raads Forbøn faaet det, at de 
maa gøre deres Mænd til Hanrej og fylde en Hob 
Rottelo-udt i dem, naar de ere kede af dem.« 

>Ha^ ha,« lo Sehested, »det glæder mig, at 
Eders Majestæt har Humør til at spøge.« 

Men Kongen saa ikke ud, som om han spøgte. 
Hans sunde Øje funklede af Had. Det spydige 
Udfald blottede Dybden af hans Nag til Kirsten 
Munk. Det var, som han selv havde sagt, et dybt 
Ar, der aldrig vilde udslettes, saa længe han var 
over Jorden. 

Men hans Viljekraft var dog brudt, og i hans 
tiltagende Affældighed fik hans Modstandere og de 
af hans Venner, som arbejdede paa Forlig, en stærk 
Forbundsfælle. Vel kom det til det forudsagte Brud. 
Ulfeldt fordrede sin Afsked og fik den. Men den 
utrættelige Kansler vedblev at arbejde paa Forlig, 
som om intet var hændet, og endelig lykkedes det 
ham at iværksætte en Sammenkomst mellem Kon- 
gen og Ulfeldt. Ogsaa Leonora kom op paa Ro- 
senborg og blev dybt rørt ved at se sin gamle 
Fader i hans nuværende Affældighed. Kongen var 
nu blødt stemt paa Grund af Prins Kristians nær- 
forestaaende Jordefærd, som kraftig stillede ham 
Døden for Øje. Den mindede ham tillige om, at 
som Sagerne nu stod, var med den hensovede, ud- 
valgte Konge hans Haab om at bevare Kronen for 
hans Efterkommere rokket, maaske helt skrinlagt. 

Men hos Ulfeldt var der ikke Spor af Med- 
følelse for Kongen. Hans ærgerrige Sjæl og haarde 
Hjerte tænkte kun paa at ydmyge Fru Kirstens 
Undertrykker, hævne de Krænkelser, han mente at 
have lidt uforskyldt, vinde Fordele og sikre sin 
Magtstilling som Rigets Hofmester. Han havde 
Rigens Raad paa sin Side, for saa vidt som Kon- 

gen virkelig havde gjort sig skyldig i nogle' Over- 
greb; men da Ulfeldt mærkede, at Kongen veg, 
forfulgte han sin Sejr til det yderste. Der blev fra 
alle Sider med forenede Kræfter gjort et Stormløb 
paa den gamle Konge, som nu blev ladt i Stikken 
af alle, endogsaa af Hannibal Sehested. Det blev 
givet ham til Kende, at hvis han ikke føjede sig, 
vilde Hertug Frederik ingen Udsigt have til at blive 
valgt til hans Efterfølger paa Tronen. 

Saa nedlagde den trætte, gamle Herre Vaab- 
nene og veg paa alle Punkter. Han overgav sig 
saa at sige paa Naade og Unaade. Han gengav 
Fru Kirsten hendes Frihed og Raadigheden over 
sit Gods, styrkede Rigshofmesteren i hans Stilling 
og opgav alle sine Planer til Kongemagtens Ud- 
videlse. Disse Indrømmelser vare vel uundgaaelige, 
naar der under Sagernes nuværende Stilling skulde 
være Tale om Forlig. Men det blev ikke derved. 
Ulfeldt satte Kronen paa Værket »ved at fravriste 
Kongen en Erklæring om, at han i sit Embede 
havde holdt sig ærlig, tro og flittig. Det var en 
Godkendelse af hele hans Embedsførelse, en Gene- 
ralkvittering, hvori der laa den mest glimrende Op- 
rejsning. Hvem turde nu træde frem og sigte ham 
for Uredelighed? 

Og hvad fik Kongen saa til Gengæld for 
alle sine Indrømmelser.? Ikke andet end en usik- 
ker Udsigt til Hertug Frederiks Valg. Rigsdagen 
indkaldtes til Tronfølgervalg til den 17de April 
næste Aar; men saa stærkt gik det nu ned ad 
Bakke med den gamle Konge, at der kun var 
ringe Haab om, at han kunde leve saa længe, 
og døde han forinden, vilde Tronen jo i komme 
til at staa ledig, saaledes som Ulfeldt, de andre 
Svigersønner og den magtgridske Adel maaitte 
ønske det. Saa skulde de Herrer af Rigens 
Raad til at gøre en ny Konge, ' som Hans 
Lmdénow kaldte det^ og det var at • foriidse, at 

da vilde Kong Kristians Efterfølger ved en ny 
Haandfæstning blive bunden strammere end nogen 
Konge i Danmark før ham. 



Femte Kapitel. 

Dødens Hellighed. 



Nu blev det roligt om den gamle Konge. Han 
tog ud til Frederiksborg, holdt i Stilhed Jul der og 
blev der et Stykke ind i det ny Aar. Men ingen 
Adspredelse smagte ham mere, og Jagtens Glæder 
vare ham nægtede. Han levede ganske inden Døre, 
Og naar han ikke sad ved sit Skrivebord eller 
hyggede sig ved Kaminen, vandrede han, iført en 
Pels, fra Sal til Sal med Rolf i Hælene paa sig. 
Men han blev med hver Dag svagere, og til sidst 
kunde han ikke gaa. Saa skulde man tro, at han 
maatte søge Sengen; men tværtimod gav han en 
Dag i Slutningen af Februar Maaned Befaling til 
Opbrud. Han vilde ind til København for at dø 
paa sit kære, lille Rosenborg. 

Da han ikke kunde taale en Vogns Støden, 
blev hans Karosse sat paa Kælker, og seks stærke 
Heste slæbte denne tunge Slæde hen ad de op- 
blødte Veje, hvor der kun laa lidt Sne. Han sad 
i Vognen, støttet af Puder, og Vibeke sad hois 
ham. Hun var selv syg, havde ligget til Sengs, 
«ien var dog kommen paa Benene igen. Kongen 
indaandede i fulde Drag den friske Luft, og da den 
var mild, gjorde den ham godt. Da han .var kom- 
men op paa Jægerbakken, lod han gøre Holdt. I 
nogle Øjeblikke saa han over Søen til Slottet. Det 
var hans Afskedshilsen til hans Øjesten, hans Snil- 
des prægtigste, mest underfulde Værk, Skuepladsen 

for saa mange stolte og frydefulde, ydmygende og 
sørgelige Tildragelser i hans lange Liv. 

Saa gik det videre med Sneglefart. Ofte blev 
der standset, for at de Staldkarle, der gik foran, 
kunde fjerne Sten og fylde Huller. Flere Steder 
havde Bønderne samlet sig for endnu en Gang at 
se deres kære, gamle Herre. De hilste ham med 
tavs Ærbødighed, idet han drog forbi. De skøn- 
nede med Sorg, at dette vilde blive hans sidste 
Rejse. 

Først da Aftenskumringen faldt paa, kørte det 
sørgelige Tog ind paa Rosenborg, hvor Ulfeldt, 
Leonora og Doktor Sperling vare til Stede. Da 
Kongen var bleven baaren op i sit lille Sovekaoi 
mer, og Vibeke vilde følge efter, blev hun standset 
af Ulfeldt. 

»I faar gaa op paa eders Kammer og blive 
der,« sagde han barsk. »Der vil ikke blive eder 
tilstedet Adgang til Hans Majestæt.« 

»Heller ikke, naar han lader mig kalde?« 
spurgte Vibeke, idet Blodet skød op i hendes 
blege Kinder. 

»Det vil han næppe gøre,« svarede Ulfeldt 
med et spydigt Smil. »Han ved jo, at I selv 
er syg.« 

Vibeke læste sin Skæbne i Ulfeldts hævngni- 
strende Øjne. Tanken derom lammede hende. 
Hun var helst flyet straks; men det var kun til 
Nød, at hendes Ben kunde bære hende op paa 
hendes Kammer, hvor hun maatte lægge sig. Nu 
havde hendes Dødsfjender slaaet Ring om hendes 
døende Herre. Han var allerede nu som død for 
hende, og nu høstede hun Syndens bitre Frugt. 
For Kongens Frille var der ingen Plads ved hans 
Dødsleje. 

»Hun burde slet ikke have været indladt,« 
sagde Leonoras Søster Hedevig. »Hun skulde 
være ført til Blaataarn for at gemmes der, indtil vi 
kunne faa Dom over hende.« 

»Giv Tid,« svarede Ulfeldt, »vi skulle nok faa 
Ram til hende; men det er ikke raadeligt at røre 
ved hende, førend Kongen har lukket sine Øjne.« 

Livskraften blussede imidlertid endnu en Gang 
op hos den gamle, syge Konge. Han kunde i de 
følgende Dage i nogle Timer være oppe og sid- 
dende ved sit Skrivebord sysle med Regerings- 
sager. Men han lignede en Søvngænger; det var 
som en Drømmeleg, et Skyggeregimente. Ulfeldt 
førte Tøjlerne og kørte med sikker Haand. Han. 
handlede, som om Kongen allerede var død, men 
misbrugte sin endnu levende Herres Tillid paa den 
mest oprørende Maade. 

Allerede en Uge førend Kongen tog fra Frede- 
riksborg, havde han næret det Ønske at se Hertug 
Frederik. Det maatte naturligvis være ham magt- 
paaliggende, inden Døden overraskede ham, at faa 
en Samtale med sin eneste levende, legitime Søn, 
som efter al Sandsynlighed vilde blive hans Efter- 
følger. Han skrev derfor egenhændig til Hertugen 
og paalagde ham øjeblikkelig at bryde op fra Flens- 
borg, hvor han residerede, og rejse til Sjælland. 
Han gav Ulfeldt Brevet med Paalæg om straks at 
afsende det; men Dagene gik, uden at Hertugen 
kom. 

»Mon min Søn Frederik ikke kommer? Hvor 
bliver han dog af?« 

Med dette klagende Udraab modtog Kongen 
Ulfeldt den sidste Dag, han var oven Senge. 

»Jeg maa næsten tro,« svarede Ulfeldt, »at 
Hans Naade har været fraværende, saa at Eders 
Majestæts Skrivelse ikke straks er kommen ham i 
Hænde; men nu skal jeg skrive og afsende et 
nyt Bud.« 

Det skete; men det var ikke nogen ny Skri- 
velse, som Budet red med, derimod Kongens ti 
Dage gamle Brev, som Ulfeldt havde tilbageholdt. 
Baade han og Leonora maatte frygte Følgerne af 
Hertugens Nærværelse, og nu vilde han sikkert 

Leonora Kristina. 9 

komme for silde. Kan man undre sig over de for- 
raadtes Forbitrelse, da de kom til Kundskab om 
denne Niddingsstreg? Dronning Sofie Amalies døde- 
lige Had til Leonora og Ulfeldt opstod sandelig 
ikke uden Aarsag. 

Imidlertid sad Leonora ved Kongens Sygeleje 
og plejede ham. Hendes datterlige Kærlighed var 
vaagnet i dens fulde Styrke. Dog blev det snarere 
Kongen, der trøstede hende, end omvendt. Han 
saa Døden i Øjnene uden Frygt; hans faste Tro 
paa Herrens Naade gav ham Kraft. 

»Græd ikke over mig, Leonora,« sagde han, 
»jeg er snart over Bjærget.« 

Men han mærkede, at Leonora ikke græd 
over ham alene. Hun havde bange Anelser om 
Fremtiden. Ulfeldt havde mange Fjender, og hun 
frygtede, at de vilde prøve et Stormløb mod ham, 
naar Kongen havde lukket sine Øjne. Hun var 
mere fremsynet end Ulfeldt, og nu, da Enden nær- 
mede sig, værdsatte hun først til fulde, hvor meget 
hendes døende Fader havde været for dem. 

»Vær du kun tryg. Barn,« sagde han, idet han 
lagde sin magre Haand paa hendes, »jeg har stillet 
dig saa fast, at ingen kan rokke dig.« 

Disse Ord gav Leonora et dybt Indblik i den 
faderlige Kærlighed til hende, som havde været 
medvirkende, da Kongen tog Ulfeldt til Naade og 
godkendte hele hans Embedsførelse. Hun brast i 
Graad og dækkede sin gode Faders Haand med 
Kys. Nu indsaa hun ret, i hvor stor en Taknem- 
melighedsgæld hun stod til ham. Alt det gode 
var nu oppe i hendes Hjerte; men Ulfeldt plum- 
rede igen de rene Følelsers Væld ved den Hekse- 
dans af Rænker, hvori han drog hende ind. 

Den 28de Februar om Eftermiddagen Klokken 
halv seks havde Kongen udstridt. Med Præstens 
Haand i sin udaandede han sin Heltesjæl. Leonora 
viste ham den sidste Kærlighedstjeneste, idet hun 
trykkede hans venstre Øje til ; det syge højre havde 

lukket sig selv. Saa dvælede hun en Tid ved 
Liget, hensunken i Bøn, mens Ulfeldt, ledsaget at 
Kansleren, gik ind til de Herrer, som havde faaet 
Adgang til Slottet, og meddelte dem Dødsbud- 
skabet. 

»Kongen er død!« sagde han højtideligt, men 
uden Sindsrørelse. 

»Vor kære Herre fik en salig Død i Troen 
paa sin Frelser,« føjede Kansleren til, idet hans 
Taarer brød frem. 

Der herskede i nogle Øjeblikke Stilhed i Sa- 
len. Uagtet Budskabet ikke kom uventet, virkede 
det dog rystende paa de fleste. Tidenden om en 
Herskers Død er altid et stort Budskab, og var 
det end mere her, da der ikke var nogen ny- 
Konge til at træde i den hensovedes Sted, Men 
en Regent var der dog, og han stod lyslevende 
iblandt dem med en Herskermine. Der samlede 
sig straks en Kreds om Ulfeldt, og man søgte 
under Skin af Sorg over Kongens Død at ind- 
smigre sig hos ham. Men Ulfeldts svorne Ven og 
blinde Tilhænger, Rentemester Oluf Daa, havde 
bedre Greb paa Tingen. 

»Hvad skal der nu gøres med hans Kvinde?« 
spurgte han Ulfeldt med dæmpet Stemme; men 
flere af de hosstaaende hørte det dog. 

»Hun maa bort paa Stand!« dristede unge 
Kay Lykke sig til at sige. 

»Ret saa, Søn!« udbrød Ulfeldt med et grumt 
Smil. »Den skamløse Kvinde skal ikke vanære 
Dødens Hellighed i Kongens Borg en Time 
længer.« 

»Det tykkes mig dog for haardt,« sagde Kans- 
leren. »Fru Vibeke er syg; lad hende blive her, 
indtil hun kan taale at føres herfra.« 

»Da vilde det vist trække ud med hendes 
Helbredelse til Paaske,« mente Oluf Daa. »Jeg 
siger som Kay Lykke: af Sted med hende straks! 
Hun dør ikke af nogle Mundfulde frisk Luft.« 

9* 

Nu tog Sehested Ulfeldt til Side og prøvede 
paa at tale ham til Rette. 

»Lad eder nu ikke,« sagde han paa sin sindige 
Maade, »henrive af eders Vrede paa denne stakkels 
Kvinde, er den end nok saa retfærdig. Gør intet 
utilbørligt, som vil vække Folkets Vrede mod eder 
og Standen. Fru Vibeke var dog den salig Herre 
en tro Veninde i atten Aar og skikkede sig vel. 
Der kan ikke siges hende andet paa, end at hun 
var hos Kongen.« 

»Ikke andet I« svarede Ulfeldt medHaan. »Der 
gives vel Skøger, om hvem der ikke kan siges 
andet, end at de leve utugtigt. Tilgiv mig min 
Oprigtighed; men det forarger mig, saa lemfældig 
mange have dømt om Kongens Synder. Ikke en- 
gang I blues ved at kalde denne Rakkerkvinde 
Frue.« 

»Man plejer dog ikke at kalde den Kvinde, 
der kun har levet med een Mand og været ham 
tro, en Skøge,« svarede Sehested rolig. »Men jeg 
vil ikke hverken rense hende eller vor kære, salig 
Herre for Slcyld i den Sag. Dommen er Guds, og 
jeg haaber og tror, at den er falden mildt ud. Og 
ser I, Korfits, jeg sparker ikke gerne til den i Dag, 
som jeg tog Hatten af for i Gaar. Ogsaa ser jeg 
nødig vor kære, hensovede Herres Minde krænket, 
og det endnu inden han er bleven kold. Han er 
endnu levende og nærværende i mit Hjerte. Der- 
for beder jeg eder om at lade den stakkels Kvinde 
blive her i Nat. Jeg skal i Morgen lade hende 
hente og køre herfra.« 

»Sagtens i eders egen Karosse?« spurgte Ul- 
feldt. »Det mangler kun, at hun skal føres fra Ro- 
senborg med Ære 1 Den liderlige Kvinde, som drev 
Kongens rette Ægtehustru af hans Seng!« 

»Hvad I der siger, er ikke sandt,« svarede 
Sehested, som nu blev heftig. »Lad saa da i Fan- 
dens Navn alt det onde ske, hvortil eders og 

Frøken Leonoras Hu staar. Det vil straffe sig en- 
gang!« 

Og det skete. Vibeke maatte ud af sin Seng 
og i Klæderne. Hun var bleg som Døden og 
kunde næppe staa paa Benene. Støttet af sin Dat- 
ter og Kammerpige vandt hun ned ad Trappen og 
blev hjulpen op paa en simpel, gammel Postvogn, 
som holdt for Døren. Nu kom Ulfeldt til med 
Kay Lykke, Oluf Daa og et Par andre Herrer. 

>Saa,« sagde Ulfeldt til Vibeke, da hun var 
kommen til Sæde i Vognen, »nu kommer I af 
Gaarde lige saa sømmelig som vor høje Fru Mo- 
der, da Kongen jog hende ud af Frederiksborg. 
Det skal I have for al eders Ondskab, I liderlige 
Kvinde 1 Men det er kun et ringe Afdrag paa Gæl- 
den. I skal snart høre mere fra os I c 

»I er en ond, ukristelig Mand, c raabte Elisa- 
bet Gyldenløve med skælvende Stemme. »Gud 
Herren se i Naade til eder, naar Regnskabens Dag 
engang kommer for eder! c 

»Kør, Kusk!« raabte Ulfeldt, og Vognen rullede 
over Vindebroen. 



Sjette Kapitel. 

En Nattevandring. 



Natten faldt paa, og det blev tyst paa Rosen- 
borg, hvor Kongen nu laa og sov Dødens Søvn. 
Alle de Herrer, der ved Budskabet om Kongens 
nær forestaaende Endeligt vare blevne kaldede til 
Slottet, havde fjernet sig, og Vindebroen var op- 
hejset. Man hørte kun de taktfaste Trin af Dra- 
banterne, som holdfVagt ved Slottet; men dette 

var ikke nedsænket i Mørke. Ikke alene kom der 
et svagt Lysskær fra Ligstuens Vinduer; der saas 
Lys, som flyttede sig fra det ene Vindue til det 
andet og viste de forundrede Drabanter, at en 
eller anden urolig Sjæl færdedes derinde, mens de 
troede, at alle, som kunde, for længe siden havde 
søgt Sengen. 

Ulfeldt og Leonora vare blevne paa Slottet. 
Da Leonora havde faaet at vide, at Vibeke var 
jaget bort, trak hun Vejret friere. Hun ofrede ikke 
den forhadte Kvinde en eneste medlidende Tanke. 
Hverken hun eller nogen af hendes Søskende vilde 
have taget sig det nær, om saa Vibeke var bleven 
puttet i en Sæk og kastet i Slotsgraven. Men 
træt var hun af Nattevaagen og Sindsrystelse, hvor- 
for hun gik op paa det Kammer, som hun i gamle 
Dage havde delt med Anne Katrine, og søgte 
Hvile der. 

Ulfeldt derimod blev nede i Kongens Kabinet 
for at opsætte Skrivelser, som Kongens Død gjorde 
nødvendige. Det sagde han i det mindste til Leo- 
nora; men mærkelig nok havde han sendt sin 
Haandskriver bort. Han havde vel sine Grunde til 
at ville være ene om Arbejdet. 

Frugten af det blev nemlig et Brev, hvori den 
afdøde Konge gav Fru Kirsten Tilladelse til at 
vende tilbage til Hove. Han skrev det paa en af 
de Blanketter med Kongens Underskrift, som hans 
godtroende Herre havde overladt ham i levende 
Live. Dernæst gav han Brevet en ældre Datum- 
som om Kongen selv havde udfærdiget det, mens 
han var i Live. Det blev afsendt og gjorde for 
saa vidt sin Virkning, som Fru Kirsten straks kom 
farende og kunde retfærdiggøre sin Nærværelse med 
Brevet. Den egentlige Hensigt med dette grove 
Falskneri var imidlertid at godtgøre en Paastand, 
som Ulfeldt siden fremførte, nemlig at Kongen havde 
villet forsone sig med sin Hustru paa det sidste. 
Men da det kom til Stykket, dristede Ulfeldt sig 

dog ikke til at fremlægge denne mærkelige Skri- 
velse i Rigens Raad. 

Men nu skred han til en Gerning, som var 
mere sikker og frugtbringende. Leonora, som havde 
lagt sig paaklædt paa Sengen, var lige falden i 
Søvn, da hun følte en Haand paa sin Arm; hun 
vaagnede og saa Ulfeldt, som stod ved Sengen 
med et Lys i Haanden. 

»Kom, Leonora,« sagde han, »staa op og gaa 
med mig!« 

>Hvorhen, hvad er der paa Færde?« udbrød 
hun, idet hun sprang op. 

»Intet,« svarede han. ^Jeg er kun kommen 
for at bede dig staa mig bi ved et Hverv, som jeg 
ikke tør unddrage mig. Det er min Pligt at under- 
søge Kongens Efterladenskaber og sætte Segl for 
hans Gemmer.« 

»Nu straks?« spurgte Leonora overrasket. 

»Ja,« svarede Ulfeldt utaalmodig. »Ellers kunne 
de let blive plyndrede af Tjenerskabet.« 

»Jeg har dog ikke saa ringe Tanker om Kon- 
gens Tjenere, Korfits!« 

»Ikke? Nogle af dem ere dog Spytslikkere og 
gik Vibeke til Haande.« 

»Dog huer dette mig ikke. Det bør ikke gøres 
uden Vidner. Vent til i Morgen og tilkald Kansle- 
ren og et Par af Rigens Raader.« 

»Hvilket bedre Vidne kan jeg have end dig, 
Leonora, Kongens egen Datter og nu Rigets for- 
nemste Frue? Du gør Fyldest for Arvingerne. Din 
Nærværelse vil gøre Akten lovlig.« 

»Du glemmer Hertug Frederik. Hvad vil han 
sige dertil?« 

»Lad ham bagefter sige, hvad han vil, Leo- 
nora! Derpaa ligger der kun ringe Vægt. Han 
skal straks faa at føle, at jeg nu som Hofmester 
er Rigets Hoved og tør skitte og dele Kongens 
Bo. Han er endnu ikke Konge, og jeg skal gøre 
mit til, at han aldrig kommer i Sædet. Desuden 

ville vi jo intet tage, men kun slaa Bom for det, 
der er.« 

Enten Leonora nu følte sig overtydet eller ikke, 
saa gjorde hun ikke flere Indvendinger. Som en 
lydig Hustru fulgte hun sin Ægteherre paa denne 
mislige Nattevandring og gik med til det Røvertog, 
thi stort andet blev det dog sluttelig ikke. De gik 
fra Værelse til Værelse, undersøgte Skabe og 
Skuffer og satte saa Segl for dem. De gav sig 
god Tid dermed. Mange kostelige Ting bleve frem- 
tagne, og Ulfeldt saa paa dem med lystne Blikke. 
Leonora havde set meget af denne Herlighed før, 
men dog ikke alt. 

»Ej, se her!« udbrød Ulfeldt, idet han aabnede 
en Kapsel og udtog en prægtig, stor Safir, som 
funklede i Lysskæret med sine blaa Straaler. 

»Hvad er det for et herligt Klenodie?« spurgte 
Leonora. »Jeg har aldrig set det før.« 

»Det er den navnkundige, store Safir,« svarede 
Ulfeldt; »hørte du aldrig om den? Den er vurderet 
til 70,000 Specier. Den stammer fra Frederik den 
Første. Hans Sønner, Kristian den Tredje og Her- 
tugerne Hans og Adolf, kunde ikke enes om, hvem 
af dem der skulde have den. Men den maatte 
ikke gaa ud af Slægten. Iver Rewentlov fik den i 
sit Værge, og efter hans Død blev den nedlagt i 
Gottorp Slots Skatkammerhvælving, indtil Hertug 
Hans Adolf i Aaret 1597 udleverede den til sin 
Fætter Kongen, din Fader. Han gav den til din 
Halvbroder, Prins Kristian. Den maa nu nylig efter 
Prinsens Død være gaaet tilbage i Kongens Eje, 
skønt vi ikke have hørt noget derom. Vi bleve jo 
i de Dage skammelig holdte uden for al Ting.« 

De fortsatte Nattevandringen, Ransagningen og 
Forseglingen, indtil Dagen gryede. Saa kørte de 
hjem til deres Gaard paa Graabrødretorv og efter- 
lod alt paa Rosenborg vel gemt. Kongen laa der 
jo med Dødens Segl paa sin Pande, og der var sat 
Segl for alle hans Gemmer. 

Enden paa Sagen blev, at Ulfeldt paa Leono- 
ras Vegne tilegnede sig de fleste af Kongens Efter- 
ladenskaber. Da Hertug Frederik kom, kunde han 
intet udrette. Han var dengang og i flere Aar, 
efter at han var kommen paa Tronen, ganske mag- 
tesløs. Men han rejste dog til sin Tid Klage mod 
Ulfeldt for den Streg, og han yndede at sige: 

»Jeg fik ikke andet efter min salig Hr. Fader 
end en gammel Natkjortel, som jeg gav til min 
Kammertjener.« 



TREDJE BOG, 



Første Kapitel. 

Had og Hævn. 



Nu stod Ulfeldt paa Højden af sin Magt, og Leo- 
nora indtog, uagtet hun ikke bar nogen Krone, 
en Dronnings Stilling. At store Sjæle ofte ere 
ringest i Lykkens, størst i Ulykkens Dage, er en 
gammel Sandhed, og det stadfæstede sig ganske 
for Leonoras Vedkommende. Ulfeldt derimod var 
aldrig stor hverken i Medgang eller i Modgang. 
Vel var han ikke uden gode Følelser. Han elskede 
sin Hustru og sine Børn, og han kunde være tro- 
fast og taknemmelig mod de Venner, der ikke 
traadte ham i Vejen; men Had og Hævn havde 
dog gerne Overtaget hos ham, og det første, han 
nu skred til, var da ogsaa Udførelsen af Hævn- 
planer. 

Dog mødte han der Hindringer paa sin Vej. 
Han gik løs paa de uheldige teologiske Professorer, 
som havde krænket Fru Kirsten med deres fatale 
Erklæring; men det lykkedes ham ikke at knuse 
dem. Rigens Raad vilde ikke gaa ind paa at af- 
skedige og kassere dem, og Ulfeldt maatte nøjes 
med, at de gjorde Afbigt. Rigtignok var den saa 
ydmygende, at de satte Æren til; men de reddede 
dog deres Embeder. 

Endnu voldsommere for han frem mod Vibeke 
Kruse, og i den Sag havde han alle Fru Kirstens 
Frænder og hele Svigersønnepartiet med sig. De 

fordrede stakkels Vibeke dømt uden Forhør og 
truede med at øve Vold imod hende; men da det 
saa værst ud for hende, skred en højere Magt ind. 
Sidst i April Maaned lagde hun sig til at dø, og 
den barmhjertige Gud udfriede hende af sit Livs 
Elendighed. Nu kunde hendes Efterstræbere kun 
hævne sig paa den døde, og det gjorde de ogsaa 
til Gavns. Hendes afsjælede Legeme blev lagt i 
en Kiste af uhøvlede Brædder og paa en Kærre 
ført ud til en Fattigkirkegaard, og der blev hun 
jordfæstet paa Rakkervis, uden Klokkeringning eller 
Ceremonier, ganske som om hun havde været en 
Tyvekvinde eller en Selvmorderske. 

Men uheldigvis kunde man ikke udrydde Vibe- 
kes Sæd af Jorden. Hendes Datter Elisabet blev 
ikke forskudt af den gæve Klaus Ahlefeldt. Han 
ægtede hende nogen Tid efter, og deres Bryllup 
stod med Glans. Heller ikke blev der vist Sønnen, 
den tapre Ulrik Kristian Gyldenløve, Ringeagt. 
Tværtimod viste Folket Kong Kristians sidstfødte 
Søn stor Yndest, saa at Frugten af Ulfeldts og hans 
Fællers ublu og hævngerrige Handlemaade kun blev 
Folkets Afsky og Had. 

Nu kom imidlertid det vigtigste og vanskeligste, 
Kongevalget. Der fik Ulfeldt ret at mærke, hvor 
vanskeligt det var at køre Statsvognen, hvori der 
sad saa tungt et Læs af Kongemagere. Der gærede 
nogle vilde Planer i Ulfeldts Tilhængeres Hoveder 
om at gøre ham eller Grev Valdemar Kristian til 
Konge; men alt det blev fejet til Side som Avner 
for Vinden. Den sunde Fornuft sejrede i Rigens 
Raad, og Hertug Frederik blev valgt med Glans; 
ja, da Ulfeldt saa, at han ikke kunde hindre hans 
V^ilg* gav han ham selv sin Stemme. Siden var 
han ublu nok til at prale af, at han havde hjulpet 
Hertugen paa Tronen. Hvad han derimod med 
Grund kunde rose sig af, var, at han havde gjort 
sit til at lave en Haandfæstning saa stram, at den 
ny Konge næppe kunde røre sig. 

Imidlertid sad dog nu Frederik den Tredje paa 
Tronen med Sofie Amalie ved sin Side; men aldrig 
har nogen Konge tiltraadt Regeringen i uslere Kaar. 
Han havde hverken Magt eller Penge. Ulfeldt der- 
imod havde begge Dele mere end nogen anden 
Mand i Riget. Alle Arkiver stod under ham, og 
han raadede for alle Kasserne. Vel var der ikke 
meget i dem, men des mere i Ulfeldts egen. Han 
viste sig da saa naadig at laane Kongen Penge. 
Kun ved at han gjorde Udlæg og betalte Gildet, 
blev Hyldingen og Kroningen mulig. Den stakkels 
Konge havde ikke engang en Krone; thi den var 
bleven pantsat og maatte indløses, og Dronningens 
Krone var for længe siden bleven smeltet og gjort 
i Penge. Der maatte laves en ny. 

Man kan tænke sig Kongeparrets Forbitrelse 
over denne ydmygende Stilling. Kongen bar imid- 
lertid sit Kors med en Sagtmodighed og ydre Ro, 
som ganske skuffede den kortsynede Rigshofmester. 
Han glemte, at det stille Vand ofte har en dyb 
Grund; han saa i Kongen kun en lærd, magelig 
Herre, der helst var fritagen for Regeringens Byrder 
og intet savnede, naar han kunde sidde i Fred og 
hænge over sine Bøger. Lærd var han, især i Teo- 
logien, den lærdeste Konge, der har siddet paa Dan- 
marks Trone. Han var jo ogsaa bleven opdragen 
med det Maal for Øje at blive Biskop i Bremen, 
hvad han ogsaa naaede; men Svenskerne havde 
frataget ham hans Bispedømme. Han var af For- 
synet udset til • større Ting end sidde og sove i 
en Bispestol som en verdslig Prælat. Der var gemt 
i ham en stærk, sej Vilje og stor politisk Klogskab. 
Han havde Nøglen til den sande Statsvisdom, han 
kunde bie taalmodig, indtil Frugten var moden, og 
det gunstige Øjeblik kom. 

Men denne Nølepolitik faldt ikke i hans Dron- 
nings Smag. Hun var lidenskabelig og- utaalmodig, 
og hendes Had til Ulfeldts paa Grund af de baade 
før og efter Tronskiftet døjede Ydmygelser saa 

brændende, at hun idelig, skønt forgæves, prøvede 
paa at 2^gge Kongen og hidse ham frem. Man har 
derfor ikke nødig at ty til saadanne Grunde for 
dette Had, som at Sofie Amalie skulde have følt 
sig Leonora underlegen i Dannelse, Vid og Skøn- 
hed, og at dette skulde have avlet Misundelse hos 
hende. Vel kunde hun ikke maale sig med sin 
Medbejlerske i Lærdom, og hendes Aand var ikke 
saa fint dannet; men der fattedes hende hverken 
Vid eller Talenter, og hun havde i sine unge Aar 
Skønhed nok. Dernæst stod hun ingenlunde til- 
bage for Leonora i diplomatisk Snildhed og i Vilje- 
kraft snarest over hende. Kongen laa for hendes 
Fødder, hun kunde faa sin Vilje med ham i alt 
undtagen i de store politiske Spørgsmaal, men til 
sidst var det dog hende, der drev ham til Hand- 
ling ogsaa i dette Punkt. Leonora derimod var sin 
Mand underdanig, hans Vilje var hendes Lov, og 
uagtet dette taler til Ære for hendes Hjerte og 
viser, at hun havde en ædlere Natur og større 
Kvindeværd end Sofie Amalie, saa lammede det 
dog hendes Handlekraft. Hun vilde have staaet 
højere, hvis hendes Kærlighed havde kunnet gaa i 
Lag med hendes overlegne Evner, og intet vilde 
have været mere til Ulfeldts Gavn, end om hun 
havde kunnet faa ham for sine Fødder, saaledes 
som Dronningen havde sin Husbond. 

Nu fulgte hun Ulfeldt gennem tykt og tyndt 
og viste i denne Glansperiode et drillende Overmod, 
som til sin Tid skulde bære bitre Frugter. Disse 
to lidenskabelige Kvinder, den i sin høje Stilling 
sikre Dronning og den for sin Ære som Rigets for- 
nemste Frue kæmpende Kongedatter, aabnede nu 
med smaa Forpostfægtninger den Krig, der skulde 
blive saa ødelæggende for den ene I 'art. Man kan 
ikke tænke sig noget mere dumdristigt og uforstan- 
digt end den udfordrende Holdning, Ulfeldt og Leo- 
nora indtog lige over for Kongeparret. Med nogen 
Selvbeherskelse og rimeligt Hensyn til Majestæterne 

vilde Ulfeldt sikkert kunne have vedligeholdt sin 
Magt og holdt sig oppe i lange Tider. Nu satte 
han alt paa Spil ved sit Overmod og gav sine høje 
Modstandere Vaaben i Hænde mod sig. Langsomt, 
men sikkert sank Ulfeldt og Leonora i Folkets 
Agtelse og stod til sidst næsten ganske venneløse, 
mens Kongen og Dronningen steg og vandt flere 
og flere Tilhængere. 

Dronningen viste ikke »Fru Ulfeldt«, som hun 
kaldte Leonora, mere Hensyn, end der var nødven- 
digt for at undgaa et ligefremt Brud, og det var 
kun til Nød, at Leonora bøjede sig for Dronningen. 
Kongedatteren holdt sig for lige saa god som en 
lille tysk Prinsesse. Det gamle, danske Kongeblod, 
der flød i hendes Aarer, kunde vel dække over 
den Mangel, at hendes Moder ikke var nogen Fyrst- 
inde, og veje op mod det hertugelige w^elfiske Blod, 
som flød i Sofie Amalies Fædres, de brunsvig-lyne- 
borgske Fyrsters Aarer. 

Men det blev Dronningen .og ikke Leonora, 
som spillede den første Rolle og glimrede ved den 
store Hyldingsbanket, som stod paa Københavns 
Slot den 6te Juli samme Aar. Leonora fik ingen 
Taburet at sidde paa, uagtet hun mente, at den til- 
kom hende som Konget^s Halvsøster. Skønt den 
forreste i Rækken maatte hun dog med de andre 
kvindelige Undersaatter bøje sig for Dronningen. 

Dette blev endnu værre ved, at Dronningen 
ved sin Livlighed, Nedladenhed mod alle og sjældne 
Ynde i Dansen vandt alle Hjerter. Sofie Amalie 
var født Skuespillerinde og Danserinde, og hun 
dyrkede jo ogsaa siden i roligere Tider sit Talent. 
Nogle mente, at hun ved sin Mangel paa Holdning 
under Banketten gav for meget af sin Værdighed 
bort; men der var Politik deri. Hun dansede og 
smigrede for at vinde Tilhængere, og dem havde 
Kongen haardt nødig i sin Kamp mod den mægtige 
Rigshofmester. Dog morede hun sig, mens hun 
agiterede. Hun var jo kun tyve Aar gammel og 

fuld af Livslyst. Saaledes viste hun unge Kay- 
Lykke den Naade at danse med ham og fordrejede 
derved Hovedet paa ham. Men hun viste ogsaa 
Vibekes Søn, Ulrik Kristian Gyldenløve megen 
Venlighed, og Æren havde gjort Kay Lykke saa 
svimmel, at han blev skinsyg og ragede i Klammeri 
med Gyldenløve. Han forløb sig, udskældte Konge- 
sønnen for en Bastard, fik saa en Udfordring, men 
nægtede at slaas med en Vanbyrding; det var 
under hans Ære. Den Udflugt gavnede ham dog 
ikke, han stod der stemplet som en Kujon, og der 
faldt Ringeagt og Skam paa Ulfeldts vordende 
Svigersøn. Leonoras Forbitrelse derover var grænse- 
løs, og den fik sit Udslag paa en ejendommelig 
Maade. 

Det var blevet overdraget Guldsmed Kaspar 
Herbach at gøre den ny Krone til Dronningen. Han 
var en Tysker, en af de mange Kunsthaandværkere, 
Kristian den Fjerde havde indkaldt i Landet for at 
ophjælpe Industrien, • en dygtig Mand og vel kendt 
i de højere Kredse. Han boede i Lyngby, hvor 
han ejede et smukt Hus. 

Omtrent en Uge før Kroningen, som skulde 
gaa for sig den 23de November, stod han i sit 
Værksted og var i Færd med at lægge den sidste 
Haand paa det kostbare Pragtstykke, da der rullede 
en Vogn for Døren. Det var en Karosse med fire 
Heste for og fulgt af ridende Tjenere, altsaa et for- 
nemt Besøg, som Kaspar Herbach i øvrigt fik mange 
af. Han havde baade lavet og istandsat mange 
Smykker for højbaarne Herrer og Damer, som 
yndede at gæste ham i hans Værksted og tage 
hans skønne Arbejder i Øjesyn. Han tænkte sig i 
det første Øjeblik endogsaa Muligheden af, at det 
kunde være Dronningen, der kom for at tage sin 
Krone i Øjesyn. Han vidste, at hun havde været 
utaalmodig over, at Arbejdet varede saa længe. 
Dog forhastede han sig ikke, satte Kronen ind i 

det svære, jærnbeslagne Skab, hvor han plejede at 
gemme den, tog sit Skødskind af og gik saa ud. 

En Herre steg ud af Vognen, og Herbach gen- 
kendte i ham Rigshofmesterens Huslæge og Ven, 
Doktor Sperling. Saa kom en ung Pige for. Dagen, 
det var Jomfru Anne Katrine, og til sidst kom Frø- 
ken Leonora selv. Hun havde i mange Aar været 
Herbachs Velyn derinde, saa at de vare gamle be- 
kendte. Han blottede sit Hoved og hilste hende 
ærbødig, mens hun gengældte hans Hilsen paa den 
venlige, ligefremme Maade, som hun gerne brugte 
lige over for lavere stillede Personer, og som havde 
gjort hende saa elsket af alle, som vare i hendes 
Brød eller kom i hendes Nærhed. Ogsaa i det 
Punkt slægtede hun sin kongelige Fader paa. 

»Hvor lider du, Kaspar,« sagde hun og rakte 
ham sin Haand, som han greb og ærbødig lossede. 

»Jeg takker, Eders Naade,« svarede han, »jeg 
lider vel. Det er en stor Ære for mig, om I vil 
værdiges at træde ind under mit ringe Tag.« 

I dette »Ed^rs Naade« laa der intet Kryberi. 
Leonora havde en dobbelt Ret til den Titulatur, 
først fordi Kristian den Fjerde havde gjort Kirsten 
Munk og hendes Døtre til Grevinder af Slesvig og 
Holsten, dernæst fordi Ulfeldt var tysk Rigsgreve. 

»Nu, Kaspar,« svarede hun, »det lønner sig 
sandelig at se ind til dig. Før os nu ind i din 
Helligdom og lad os se, hvad du har for der. Har 
du gjort noget ved mit Armbaand.?« 

»Ak nej, Eders Naade,« sagde Herbach, idet 
han førte sine Gæster ind i Værkstedet, »jeg er 
ikke kommen vidt med det. Jeg har maattet lægge 
alt andet til Side for Hendes Majestæts Krones 
Skyld. Jeg har i længere Tid maattet arbejde saa 
at sige Dag og Nat paa den, og jeg gør det hele 
selv. Et saa vigtigt og kostbart Arbejde giver jeg 
ikke selv i min dygtigste Lærlings Hænder.« 

»Nej, det vil jeg tro,« svarede Leonora, idet 
der kom et skarpt Glimt fra hendes udtryksfulde 

Øjne. >En Krone er det ypperste af alle Smykker. 
Det var et vigtigt og indbringende Hverv, min 
Gemal der overdrog dig, Kaspar le 

»Ja,« sagde Kaspar ydmygt, »jeg indrømmer 
det og er Hans højgrevelige Ekscellence oprigtig 
taknemmelig, fordi han lod Valget falde paa mig.« 

»Deri gjorde han Ret, Kaspar! Hvem kan 
maale sig med dig i Kunstfærdighed og Paalidelig- 
hed. Du har vel nu Klenodiet færdigt? Det kunde 
lyste mig at se det. c 

»Der mangler kun en ringe Ting,« svarede 
Herbach tøvende. »Tag mig det ikke til Mistykke, 
at jeg siger det; men det er mig forbudt at lade 
nogen se Kronen. Jeg skulde egentlig have været 
ind til København for at arbejde der; men jeg fik 
dog Tilladelse til at smedde Kronen her i mit eget 
Værksted, dog paa det Vilkaar, at jeg ikke veg 
herfra, mens Arbejdet stod paa, og ikke viste Kle- 
nodiet til nogen.« 

»Hvem gav den Tilladelse og stillede de Vil- 
kaar?« spurgte Leonora i en skarp Tone. 

»Selvfølgelig Hendes Majestæt Dronningen.« 

»Men Hendes Majestæt har intet med den Side 
af Sagen at skaffe, Kaspar! Kronerne ere Regalier, 
som tilhøre Staten, og Rigshofmesteren skal svare 
for dem. I havde ikke haft nødig at tage noget 
Hensyn til Dronningens Indblanding.« 

»Nu,« svarede Herbach efter et Øjebliks Over- 
l3eg, »jeg tør vel nok gøre en Undtagelse med 
Eders Naade.« 

Han gik hen til Skabet, aabnede det og tog 
Kronen varsomt frem. Leonora tog sin Hat af, 
greb Kronen og satte den paa sit Hoved, mens 
Sperling afværgende løftede Haanden, og Anne 
Katrine udbrød: »Men Moder dog!« Leonora gik, 
uden at bryde sig hverken om deres Forargelse 
eller den Skræk, der stod malet i Herbachs Aasyn, 
hen til et lille Spejl, som hængte paa Væggen. 
Der blev hun staaende og saa paa sit eget kronede 

Leonora Kristina. lo 

Billede, mens hendes Øjne funklede, og hendes 
Læber bøjedes af et stolt Smil, og imidlertid gen- 
vandt Herbach sin Fatning, da han var et Stykke 
af en Hofmand. 

»Den passer Eders Naade, som om den var 
gjort til eder,« sagde han smilende, »og den klæder 
eder vidunderlig skønt; men tillad mig dog nu at 
tage den, for at intet Uheld skal ske med den. c 

Leonora tog Kronen rask af Hovedet; men 
inden Herbach fik fat paa den, lod hun den falde, 
eller hun tabte den af Vanvare. Ingen af de andre 
skønnede rigtig, hvorledes det gik til; men til deres 
Skræk saa de Kronen falde og hørte den klingrende 
Lyd, da den stødte mod Stengulvets Fliser. Her- 
bach kastede sig over den, løftede den op og saa, 
at en af Bøjlerne havde faaet et Buk, og at en 
kostbar Ædelsten var bleven knust. 

»Hvad har Eders Naade der gjort!« sagde han 
med rystende Stemme. »Jeg har ikke Mage til den 
Ametyst. Hvad skal jeg elendige Menneske nu 
gribe til?« 

Leonora var bleven bleg, men genvandt hurtig 
sin Fatning. Hun tog af sin højre Haands Pege- 
finger en stor, kostbar Ring og rakte Herbach den 
med et Smil. 

»Tag denne Safir,« sagde hun, »og sæt den 
ind i Stedet for Ametysten. Farven er ikke saa 
meget forskellig, og min Safir har den dobbelte 
Værdi. Sæt den Tilgift i Arbejde, du nu faar, paa 
min Regning.« 

»Lad os ikke tale om det,« sagde Herbach 
idet han gemte Kronen og derpaa tog Ringen nær- 
mere i Øjesyn. »Ej,« udbrød han, »det er jo en 
Asterie, en Stjerne-Safir, en sjælden, herlig Ædel- 
sten! Gud være lovet, at Eders Naade havde den 
hos sig, og at der er Tid til at reparere Skaden!« 

»Nu, saa er jo alt vel,« sagde Leonora, mens 
Sperling fæstede sit Blik skarpt paa hende. Han 

undrede sig over, at hun tog sig Uheldet saa let 
og ikke gjorde Herbach nogen Undskyldning. 

»Ja, mere end vel,« svarede Herbach. »Den 
Safir er en Vinding for Kronen. Nu vil Hendes 
Majestæt blive endnu kosteligere prydet.« 

»Ja, det vil hun Saa,« sagde Leonora i en let 
Tone, hvorpaa hun tog Afsked, steg i Vognen med 
de andre og kørte ad København til. 

Paa Hjemvejen vare de i Førstningen alle tavse. 
Sperling sad og tænkte over, om Leonora var tagen 
ind til Herbach ifølge en pludselig Indskydelse, eller 
om dette maaske havde været den egentlige Me- 
ning nied Udflugten. De kom fra Hørsholm, denne 
yndig liggende Gaard, som Leonora havde haft kær 
fra Barndommen af. Ulfeldt havde haft Gaard og 
Gods i Forpagtning ; men til sidst, da han jo kunde 
faa sin Vilje med den gamle Konge i alt, var Hørs- 
holm bleven ham og Leonora overladt for Livstid. 
Han sørgede oven i Købet for, at der i Overdra- 
gelsesdokumentet kom til at staa: »Til Løn forlang 
og tro Tjeneste.« Hørsholm var Leonoras Yndlings- 
opholdssted om Sommeren; men hun gjorde ogsaa 
smaa Udflugter derud om Vinteren, og da Vejret 
var mildt og smukt, havde Sperling troet, at de 
skulde være blevne der et Par Dage. Leonora 
yndede nemlig selv at føre Tilsyn med Gaardens 
Drift. Men efter et Ophold paa et Par Timer havde 
hun ladet spænde for og sagt til Kusken, at han 
skulde lægge Vejen om ad Lyngby. 

Anne Katrine holdt sine store, kloge Øjne 
fæstede paa sin Moder. Det mærkelige Optrin hos 
Herbach havde gjort et stærkt Indtryk paa hende. 
Det fæstede sig dybt i hendes barnlige, men dog 
tænksomme Sjæl, og gav hende siden Nøglen til 
flere Gaader i hendes Moders Liv. Leonora følte 
sig imidlertid trykket af de andres Tavshed og 
gav sig til at tale livlig om andre Ting, hvorimod 
Sperling syntes aandsfraværende og gav korte Svar. 
Da det ikke blev anderledes efter Hjemkomsten, og 

Sperling, med hvem hun nu var ene i Stuen, holdt 
sig tavs, tabte hun Taalmodigheden. 

»Af hvad Aarsag,« spurgte hun Sperling, 
»sidder I der og stirrer paa mig og mæler ikke 
et Ord?« 

»Den søndrede Krone,« svarede Sperling, »vil 
ikke ud af min Tanke. Jeg undrer mig over, saa 
let I tog den Sag.« 

»I havde ventet, at jeg vilde briste i Graad 
og vride mine Hænder af Fortvivlelse?« spurgte 
Leonora i en spydig Tone; men da Sperling til 
Svar kun rystede paa Hovedet, tilføjede hun : »Lad 
mig dog nu blive indviet i de Urostanker, som mit 
lille Uheld synes at have vakt i eders Idoge Hoved!« 

Sperling var ikke alene Leonoras Læge, men 
hendes bedste og fortroligste Omgangsven. Han 
var tillige bleven hendes Lærer, da hans mange- 
sidige Kundskaber satte ham i Stand til at vejlede 
hende i de lærde Studier, som hun stadig drev for 
at uddanne sin Aand. Endelig var han tyve Aar 
ældre end hun. Paa den Grundvold havde For- 
holdet mellem dem udviklet sig og var blevet af 
en ejendommelig Art. Naar de mødtes paa Viden- 
skabens Højder, ophørte deres Forskel i Køn og 
Stilling at spille nogen Rolle. Han saa op til hende 
paa Grund af hendes store Evner; hun bøjede sig 
for hans Lærdom. Ulfeldt selv var ellers ofte tredje 
Mand i det Kompagni, og saa viste han sig fra 
sin heldigste Side. Da glimrede hans Aand, og 
hvem der i slige Øjeblikke hørte paa ham, maatte 
tænke, at hans Liv kunde være blevet lykkeligt og 
frugtbringende, hvis ikke hans rasende Ærgerrighed 
havde ført ham op paa saa farlige Højder. Baade 
han og Leonora havde Sperling kær, og Taknemme- 
lighed og Sympati bandt ham til dem. Forholdet 
blev derfor sjælden smukt, i det mindste i Lykkens 
Dage. Sperling var det eneste Menneske, af hvem 
Leonora i sine Velmagtsdage taalte at høre Sand- 

hedens oprigtige Sprog, og derfor blev hun ikke 
overrasket ved det Svar, der nu kom. 

»Kære Frue,« sagde han, »jeg frygter for, at 
I har haft en eller anden Hensigt med det, som I 
kalder et Uheld, men næppe den, at Hendes Maje- 
stæt skulde blive endnu skønnere prydet paa sin 
Kroningsdag, vel?« 

»For tusinde Syger, nej!« svarede Leonora, 
som gerne, naar hun blev heftig, brugte et af hen- 
des salig Faders drøje Mundheld. 

»Og dog blev det Udfaldet,*( svarede Sperling 
med et Smil. »Men sig mig nu, hvad vilde I have 
vundet derved, hvis Kronen var gaaet helt sønder? 
Ikke andet end mulig en kort Opsættelse af Dron- 
ningens Kroning, og Sagen vilde have givet Maje- 
stæterne en vel grundet Aarsag til at rejse Klage 
imod eder. Det er nu engang Forsynets Vilje, at 
Kronen skal smykke Sofie Amalies og ikke eders 
Hoved, hvor jeg, det ved Gud, allerhelst saa den.« 

»Hvad fabler I der?« udbrød Leonora, idet hun 
blev rød. »Det er aldrig kommet i min Tanke 
at blive Dronning. Hvorledes skulde dét være 
gaaet til?« 

»Nu,« svarede Sperling, »da fatter jeg endnu 
mindre, at I kunde hengive eder til den barnagtige 
Glæde at smykke eder med Kronen.« 

Leonora, som havde rejst sig, gik et Par 
Gange op og ned i Stuen; hun standsede saa foran 
Sperling, og idet Udtrykket og Farvespillet i hendes 
Øjne vekslede, brast hun i Latter. 

»Nu, I har vel Ret. Det var Barnagtighed af 
mig. Der paakom mig en sær Lyst til at se og 
holde i mine Hænder dette Klenodie, al den Stund 
vi have Ejendomsret til dét. Vore Penge staa i 
den Krone; mon vi nogen Sinde faa vort Udlæg 
godtgjort?« 
i »Tilgiv mig, at jeg tvivler,« svarede Sperling. 
I tænkte dog nok paa noget højere end eders 

Mammon, da I satte Kronen paa eders Hoved og 
saa eder i Spejlet.« 

»Jeg tænkte slet ikke, Mand! Men I, der som 
en ægte Filosof altid overvejer, før I handler, I 
kender vel ikke til pludselige Indskydelser.« 

»Nej, kære Frue, ikke meget! Hverken ondt 
eller godt plejer at komme over mig som en Hvir- 
velvind.« 

»Det er Ordet!« udbrød Leonora. »Retfærdig 
Harme greb mig ved at mindes, at denne hovmo- 
dige Kvinde, hvem Kronen skal smykke, og hvem 
vi have hjulpet i Sædet, forfølger os med sit døde- 
lige Had. Harmen lammede mine Hænder, og Kro- 
nen faldt ud af dem. Jeg tænker, at der ligger en 
Nemesis deri. Nu bliver det dog kun en lappet 
Krone, et kasseret Klenodie, Dronningen skal bære, 
og deri ligger en Spaadom om Nederlag for hende.« 

»Det vil komme til Majestæternes Kundskab,« 
sagde Sperling med Alvor, »og skærpe Spændingen 
mellem dem og Rigshofmesteren, som allerede er 
stærk nok. Sligt er ikke egnet til at mildne det 
Had, I tiltror Dronningen.« 

»Det var heller ikke Meningen, Sperling!« 

»Men hvad vil I dog udrette med eders af- 
mægtige Harme, kære Frue?« 

»Afmægtige Harme! I vender Tingen om. Dron- 
ningens Harme er afmægtig. Selv om hun faar alt 
at vide og bliver fnysende, maa hun dog bide det 
i sig.« 

»Had avler Hævn, Hævn føder Had,« sagde 
Sperling i en profetisk Tone. »Ve i en saa bitter 
Strid den svagere Part!« 

»Og det mener I, atviere?« 

»Ja, kære Frue! Kongen er dog Kongen, og 
han er ung og kraftig. Desuden er han snild, 
skønt han bærer Sorgløshedens Maske. Han kan 
faa Folket med sig; der rører sig meget i Borger- 
standen, som vil afryste Adelens Aag. Jeg vejrer 
ny Tider!« 

>I har en saare fin Næse, kære Doktor,« sva- 
rede Leonora med et Smil. iSig det til Ulfeldt!« 

Men Sperling svarede kun ved at ryste paa 
Hovedet. Han vidste, at det vilde blive meget ilde 
optaget, om han dristede sig til at give sin over- 
modige Velynder Raad i Statssager; men hvis han 
havde haabet at udrette noget ved at lade Ulfeldt 
Advarselen tilflyde gennem Leonora, saa blev han 
fuldstændig skuffet. 

»Sperling taler som en gammel Kærling,« lød 
Ulfeldts Svar til Leonora, da hun fortalte ham om 
Uheldet i Lyngby og hendes Samtale med Doktoren. 
>Jeg sidder fast i Sædet. Jeg gad se den, der kan 
rokke mig!« 

I øvrigt gik det ganske, som Sperling havde 
forudsagt. Dronningen fik at vide, at hendes Krone 
havde været i Leonoras Hænder, havde siddet paa 
hendes Hoved og var bleven kastet i Gulvet. Vel 
tav hun og blev nødt til at lade Leonoras Safir 
blive siddende i Kronen; men hun bed dog ikke 
ganske sin Harme i sig. Hun viste Leonora en saa 
krænkende Kulde og Tilsidesættelse, at Ulfeldt blev 
rasende derover og tog en Hævn, som ret var 
skikket til at avle et dødeligt Had. 

Majestæterne bleve kronede hver for sig, Kon- 
gen den 23de November, Dronningen Dagen efter. Paa 
Højbroplads var der rejst en Æresport, som Kongen 
red igennem, da Kroningstoget gik fra Slottet til 
Frue Kirke. Naturligvis var det Meningen, at den 
skulde blive staaende til Dronningens Kroning den 
næste Dag; men nu lod Ulfeldt den om Natten ned- 
rive og fjerne, for at den ikke skulde hædre Dron- 
ningen. 

»Nu er her højere til Himmelen og egentlig 
skønnere,« sagde Sofie Amalie, da hun i sin Kro- 
ningsvogn kørte over Højbroplads, til sin Broder, 
Hertugen af Brunsvig, som red ved Siden af Vognen. 

Men i Lynglimtet fra hendes Øjne og hendes 
stolte Smil laa et Løfte om blodig Hævn. 

Andet Kapitel. 

Knuden strammes. 



Uagtet Ulfeldt nu syntes ganske at have Over- 
taget, gled Grunden dog saa smaat bort under Fød- 
derne paa ham. Kun faa vidste, hvorledes det gik 
til; men en Kendsgerning var det, at hans Tilhæn- 
gere i Rigens Raad, som havde støttet ham i hans 
Kamp mod Kronens Bærer, efterhaanden faldt fra 
ham. Vel saa han ikke nogen egentlig Fare deri, 
saa selvsikker var han, og hans Magtstilling som 
Rigets Hofmester var urokket; men alligevel var 
han utilfreds. Han var og blev dog kun Nummer 
to; det var ikke som i den kongeløse Tid, da han 
havde været Nummer eet. Dengang havde han saa 
at sige haft sin Fod paa Tronens Trin, nu stod han 
nedenfor og maatte bøje sig for den, der sad paa 
den. Saa vidt gik ikke Kongens Sagtmodighed, 
at han taalte noget Brud paa Formen. Ulfeldt 
maatte tage mere Hensyn til Majestæterne, end 
han syntes om, og Leonora evnede ikke at standse 
Dronningen paa hendes Triumftog. Opbragt over 
de mange smaa Nederlag, Sofie Amalie tilføjede 
hende, og de Naalestik, der bleve bibragte hende 
med smilende Nedladenhed, trak Leonora sig næsten 
ganske tilbage fra Hoffet og gik saaledes ud af Spillet. 
Men tillige viste Strømkæntringen i de adelige Kredse 
sig paa en pinlig Maade ved, at det mindskede 
stærkt med Tallet paa dem, der gjorde deres Op- 
vartning i Gaarden paa Graabrødretorv. 

Saaledes kom det, at baade Ulfeldt og Leo- 
nora bleve grebne af Lyst til for en Tid at vende 
Fædrelandet Ryggen og søge til en større Skue- 
plads, hvor de af Erfaring vidste, at der var Ære 
at hente. Ulfeldt genoptog den Plan om at sende 
et nyt Gesandtskab til Holland, som allerede havde 

været fremme i den gamle Konges Tid, og han var 
selvskreven Føret for dette Gesandtskab. Ingen 
lagde ham en Sten i Vejen. Nogle af Rigens Raa- 
der tiltroede ham vel baade Evne og Vilje til at 
udrette noget for Fædrelandet ved at afslutte en 
ny og bedre Traktat med Holland; andre, der følte 
sig trykkede af hans Hovmod, havde intet imod at 
blive ham kvit for en Tid; men ingen glædede sig 
mere over hans frivillige Fjernelse end Kongen og 
Dronningen. Nu var Ulfeldt i Færd med at gøre 
sig skyldig i en af de store Dumheder, som Kon- 
gen havde siddet og ventet paa. Nu vilde Kongen 
faa mere frit Spillerum og, hjulpen af Dronningen 
og sine tro Tilhængere, kunne arbejde mere dristig 
paa at undergrave den fraværende Rigshofmesters 
Stilling. 

Ulfeldt derimod tiltroede slet ikke Kongen sligt, 
og i Dronningen saa han kun en lunefuld, forfænge- 
lig Kvinde. Han haabede at vinde en diplomatisk 
Sejr i Udlandet, vende hjem med Hæder og ganske 
stille Kongen og Hoffet i Skygge. 

Ulfeldt og Leonora rejste i Februar Maaned 
1649, ledsagede af et lige saa stort Følge som 
forrige Gang, og Rejsen gik i det samme Spor, 
gennem Tyskland til Haag. Ulfeldt optraadte med 
fyrstelig Pragt, der blev øst Penge ud i samme 
Maalestok, og Leonora gjorde ogsaa denne Gang 
Hollænderne den Ære at bringe et Barn til Verden 
i deres Hovedstad, nemlig Datteren Leonora Sofie. 
Mens Dukaterne rullede, skrydede Ulfeldt værre 
end nogen Sinde før. De studsende Hollændere 
fik at vide, at Rigens Raad slet ikke havde haft 
nødig at vælge nogen Konge efter Kong Kristians 
Død. Han kunde selv være bleven Rigsforstander 
eller vel endogsaa Konge, om han hsvde villet; 
men han var helst fri. Det vilde have givet ham 
Bryderier, som han nu var sluppen for; som Rigs- 
hofmester havde han Magten, og det var det vig- 
tigste for ham. 

Hollænderne tog da Hatten dybt af for den 
mægtige Mand; men trods al deres Ærbødighed 
undlod de dog ikke at varetage deres egne Inter- 
esser. Vel var den Traktat, Ulfeldt nu sluttede 
med Holland, i hans Øjne et diplomatisk Mester- 
stykke; men Hollænderne vare i en mistænkelig 
Grad tilfredse med den, og den var heller ikke til 
mere Gavn for Danmark end den forrige. 

Ulfeldt rejste hjem om Efteraaret opblæst af 
sit indbildte Held. Men Rygtet om hans Ødselhed 
og hans Pralerier var ilet foran ham og havde yder- 
ligere ophidset Stemningen mod ham i Danmark. 
Han traf Kongen i Flensborg, og der mødte ham 
en skarp Luftning, som straks lod ham føle, at 
Vejrglasset stod paa Storm. Kongen sagde ham 
lige i Øjnene, at det var en slet Traktat, han havde 
sluttet, og at alle her hjemme vare misfornøjede 
med den. Kongen underskrev den kun af Nød, 
fordi han trængte til Penge. Han blev dog narret 
for en stor Part af dem, da Ulfeldt paa Rejsen 
havde brugt Halvdelen af den hollandske Toldgodt- 
gørelse for et Aar, 150,000 Rdl.,. det vil sige mindst 
halvanden Million Kroner i vor Tids Penge. Man 
maa studse ved det Overmod og den Letsindig- 
hed, hvormed Ulfeldt skred frem paa sin far- 
lige Vej. 

Højlig overrasket og krænket ved den Modta- 
gelse, han havde faaet af Kongen, rejste Ulfeldt 
videre hjemad. De saa paa Vejen ind paa Ellens- 
borg; men der var hverken Raad eller Trøst at 
hente. Fru Ellen laa paa Sottesengen, og de 
naaede kun lige at lukke Øjnene paa deres gamle 
Frænke og Medkæmperske i Livets Strid. 

I December Maaned kom de til København, 
hvor der ventede flere slemme Overraskelser paa 
Ulfeldt. Det viste sig nemlig, at Kongen havde 
brugt Lejligheden til i flere Retninger at indskrænke 
Rigshofmesterembedets Myndighedsomraade. At 
han havde kunnet opnaa det, viste, at han havde 

vundet den største Part af Rigsraadets Medlemmer 
for sig. Rasende derover trak Ulfeldt sig helt til- 
bage og greb i den Tro, at han var helt uundvær- 
lig, til sin gamle Skulkepolitik. Han foregav Upasse- 
lighed, spærrede sig inde i sit Hjem, modtog ingen 
og viste sig ikke ved Hove. 

Dog var det ikke den sindige Konges Mening 
at gaa til det yderste og fremkalde et fuldstændigt 
Brud. Hvis han gik alt for rask til Værks, kunde 
Stemningen i Rigens Raad let vende sig til Fordel 
for Ulfeldt, da nogle af Kongemagerne allerede 
anede Uraad. De frygtede, at Kongen, dreven 
frem af sin ærgerrige Dronning og støttet af de 
tyske Embedsmænd, han havde ført med sig ind i 
Landet, skulde prøve paa at gøre sig absolut, som 
de kaldte det, det vil sige tilrive sig Enevoldsmagt 
og gøre Kronen arvelig i sin Slægt. 

Derfor nedlod Kongen sig til at sende sin 
Kammerskriver, Kristoffer Gabel, til Gaarden paa 
Graabrødretorv for at spørge til Rigshofmesterens 
Helbred. Ulfeldt blev ikke glad ved at se denne 
mørkøjede, snu Sydtysker, Kongens svorne Til- 
hænger og blinde Redskab; men Gabel udrettede 
sit Ærinde med Finhed. 

»Hans Majestæt, € sagde han, »har hørt, at 
Eders Ekscellence nu er saa karsk, at I gaar ud. 
Derfor undrer det ham, at I ikke viser eder paa 
Slottet. Han ønsker intet hellere end at se eder, 
og at I atter varetager eders Embede. Uden eders 
Medvirkning gaa Sagerne i Staa.« 

»Nu,« svarede Ulfeldt i en nedladende Tone, 
»siden det er Kongen saa meget om at gøre at se 
mig, skal jeg straks indfinde mig hos ham og gøre 
ham min Opvartning.« 

Med dette Svar kørte Gabel tilbage til Slottet, 
idet han i sit stille Sind tænkte, at der næppe vilde 
komme noget ud af den Opvartning. 

En Time efter kørte Ulfeldt i sin stadselige 
Karosse og fulgt af en stor Skare pragtfuldt klædte 

Tjenere over Broen ind paa Slottet. Ulfeldt, Leo- 
nora og hendes Søskende havde fra Kong Kristians 
Tid den fyrstelige Forret at turde køre ind i Slots- 
gaarden og stige af der, mens alle andre Under- 
saatter maatte stige af ude paa Slotspladsen og 
gaa ind paa deres Ben over Broen, udsatte for 
Vejr og Vind. Dronningen stod ved et Vindue og 
saa Ulfeldt køre ind. Det hele Optogs fyrstelige 
Pragt skar hende i Øjnene, og hun tænkte ved sig 
selv: Det næste Skaktræk skal være, at vi lukke 
Porten for Ulfeldts, saa at Frøken Leonora maa 
gaa herind, smudser hun end sine Silkestrømper 
derved ! 

Ulfeldt traadte ind til Kongen med en Hold- 
ning, som vilde have ladet en uindviet Tilskuer i 
Tvivl om, hvem af dem der var Konge og hvem 
Undersaat. Dog tog Kongen naadig imod ham og 
syntes ikke at lægge Mærke til, at den Maade, 
hvorpaa Rigshofmesteren undskyldte sin lange Fra- 
værelse, var lidet hensynsfuld. Han holdt paa sin 
Værdighed, idet hans Svar faldt kort og knapt, 
hvorimod Ulfeldt satte sin til, efterhaanden som han 
talte sig varm og blev hidsig. Han lod Kongen 
bittert høre de Indskrænkninger, der vare blevne 
gjorte i hans Myndighedsomraade. 

»Eders Majestæt maa kunne indse,« sagde han 
til sidst, »at det er min Pligt at holde paa mit Em- 
bedes Værdighed og den mig lovlig tilkonrimende 
Myndighed. Tilgiv mig, at jeg siger det; men hvad 
Eders Majestæt har gjort, er ulovligt og stridende 
mod den Haandfæstning, I har svoret at ville holde. 
Jeg maa tro, at her stikker nogen bagved, som har 
sat ondt for mig og mulig vil drive mig af Sædet. 
Det kan lykkes ham, hvem det end er; thi det 
maa Eders Majestæt vide, at naar jeg i den Grad 
skal krænkes og tilsidesættes, da hverken kan eller 
vil jeg længer have med Sagerne at gøre.« 

Han sigtede til en højtstillet Mand, tidligere 
hans gode Ven, nemlig Statholder Joakim Gersdorff, 



157 

som ganske rigtig havde hjulpet Kongen med at 
sætte Ulfeldt Stolen for Døren og selv draget For- 
del deraf. 

Kongen svarede ikke et Ord paa denne takt- 
løse Hentydning; han stirrede et Øjeblik paa Ul- 
feldt, slog derpaa en høj Latter op, drejede sig om 
paa Hælen og gik ud af Salen, saa at Ulfeldt 
maatte gaa uden Farvel. 

Men uagtet Kongen saaledes ved denne Lejlig- 
hed lod Vreden løbe af med sig og paa en lige 
saa ejendommelig som krænkende Maade gav sin 
Harme Luft, genvandt han dog sin Fatning og prø- 
vede paa en ny Tilnærmelse; heri blev han fuld- 
stændig afvist, ja Ulfeldt føjede endog i sit Over- 
mod Spydigheder til sit Svar. Han nægtede atter 
at overtage sit Embede og holdt sig haardnakket 
hjemme. Han viste sig ikke engang paa den vig- 
tige Rigsdag, som paa Grund af Tronfølgervalget i 
Juni Maaned 1650 blev holdt i København. 

Saa skaanede Kongen ham ikke længer, men 
lod det ene Slag efter det andet falde paa hans 
Hoved. Han forbød Kommandanten paa Kronborg 
at give Rigshofmesteren den Salut, som tidligere 
var ydet ham, naar han passerede Fæstningen; han 
lod Ulfeldt og Leonora vide, at de ikke mere paa 
Fyrstemanér turde age ind i Slotsgaarden, og Hof- 
fet undlod i sine Henvendelser til Leonora at give 
hende Titel som Grevinde af Slesvig og Holsten. 

Hun blev nemlig dog indbudt til at overvære 
den nylig fødte Prinsesse Vilhelmine Ernestines 
Daab, som gik for sig den 20de Juni. Nødig vilde 
hun. Kongedatteren, gaa ind over Slotsbroen blandt 
de andre Kvinder og overlod Afgørelsen til Ulfeldt. 

»Bliv helst derfra,« sagde han; »man skal ikke 
hente sig Vanære, hvor man kan gaa den forbi.« 

Saaledes var nu Hoffets Dør lukket for Ulfeldts 
og skulde aldrig aabne sig mere. Men alt dette 
var dog kun Etikettespørgsmaal. Grundskuddet fik 
Ulfeldt ved, at der blev nedsat en Kommission, 

som skulde undersøge Finansernes Tilstand og deres 
Ledelse i de foregaaende Aar. Det var det samme 
som at undersøge Ulfeldts Embedsførelse, og hvad 
der ventede han), naar hans grove Underslæb kom 
for Dagen, kunde han se af det, som nu overgik 
hans Svoger, Hannibal Sehested. Det blev lagt 
klart for Dagen, at han i en skammelig Grad havde 
plyndret Statskassen; men som den kloge og smi- 
dige Mand, han var, bøjede han sig for Uvejret, 
otrede alt sit Gods i Norge og fratraadte frivillig 
sin Statholderpost der. Saaledes undgik han Straf 
og Vanære. Men det var ogsaa lykkedes ham at 
vinde Kongen for sig. 

Ulfeldt derimod vilde i sit trodsige Hovmod 
ikke bøje sig. Men uagtet han med en Haard- 
nakkethed, som lignede Vanvid, undlod at gøre 
noget som helst for at redde sig, blev det dog 
ikke hans Sags haabløse Stilling, der hidførte Kata- 
strofen. Den skulde komme paa en helt uventet 
og eventyrlig Maade. 



Tredje Kapitel. 

Dina Vinhofers. 



Skæbnen bankede paa hos Ulfeldts i Skikkelse 
af en Kvinde. 

Den 25de Februar 165 1 i Skumringen, da Leo- 
noras Page, Peter Henriksen, stod i Portlaageti, 
kom en kvindelig Person med et Klæde over sit 
Hoved og vilde ind. 

»Unge Karl,« sagde hun, ijeg vil gerne tale 
med eder.c 

»Hvad vil I?< spurgte Peter saa barsk, som 
det var at vente af en Tjener hos saa stort et 
Herskab, der blev overløbet af Tiggere. 

»Stedes for eders Herskab,« svarede Kvinden 
indsmigrende. »Vær nu god og skaf mig ind!« 

»Det lader sig ikke gøre nu ved Aftenstide,« 
sagde Peter, som blev staaende i Laagen og spær- 
rede Vejen for hende. »Det er ikke at tænke paa, 
lille Jomfru!« 

»Jeg er ikke Jomfru, men en gift Kvinde,« lød 
Svaret. 

Peter greb fat i hendes Hovedklæde og løftede 
det for at faa hendes Aasyn rigtig at se; men hun 
slog ham over Haanden og veg til Side. Ved denne 
pludselige Vending gled hendes Kaabe af, og Peter 
saa, at hun var svanger og meget svær. 

»Nu,« udbrød Peter, »det er godt for eder, at 
I er gift. For en Jomfru vilde den Art Trivelighed 
være lidet sømmelig.« 

Kvinden lo ad den Spøg, og da Peter indlod 
sig nærmere med hende, huede hendes kvikke Svar 
ham saa godt, at han blev føjelig. 

»Men hvad er eders Navn?« spurgte han, inden 
han gik ind for at melde hende. 

»Dina Vinhofers,« svarede hun. »Jeg er David 
Skomagers Hustru.« 

Der gled et Smil over hendes sanselige Mund, 
idet hun navngav sig, og det ledsagedes af et frækt 
Blik fra hendes mørke, funklende Øjne. 

»I er vist noget andet og mere end det,« 
sagde Peter; men han gik dog ind og meldte 
hende. 

Leonora sad, uagtet hun var langt henne i et 
nyt Svangerskab, rask og munter og spillede Styr- 
volt med sin Søster, Sofie Elisabet Pentz, Fru Ølle- 
gaard Hvitfeldt og Rentemester Oluf Daa. De bleve 
gnavne over, at Spillet skulde afbrydes. 

»Lad den Tiggerkvinde komme igen i Morgen, 

Eders Naade,« sagde Rentemesteren, som havde 
gode Kort paa Haanden. 

Men Leonora afviste aldrig Folk af ringere 
Stand, som tyede til hende. Hun rejste sig derfor 
straks, Dina Vinhofers blev ført ind og modtagen 
bag et Skærmbræt, som stod i en Krog af Stuen. 
Leonora saa en smuk, ung Kvinde, som hilste 
hende ydmygt, og da hun opdagede, at Dina var i 
samme Tilstand som hun selv, fik hun straks Med- 
lidenhed med hende. Men det viste sig snart, at 
Dina ikke var kommen for at bede om Hjælp. 

»Jeg har en Sag af Vigtighed at aabenbare 
for Eders Naade,« sagde hun efter nogle Omsvøb. 
»Eders Hushovmester, Mikkel Langemak, er en 
utro Tjener. Han sladrer i Byen om, hvad der 
foregaar i eders Hus, og hvad der bliver talt om 
ved eders Bord « 

»Jeg er tilfreds, om det saa alt blev prentet,« 
svarede Leonora. »Hver Mand i Byen maa gerne 
vide, hvad der sker i vort Hus, og hvad her 
bliver sagt.« 

»Men,« vedblev Dina, idet hun dæmpede sin 
Stemme, »han har givet Nøglen til Bagporten fra 
sig, for at den kan blive eftergjort. Hvad Hensigt 
mon han har med det?« 

Det fandt Leonora rigtignok mistænkeligt, om 
det virkelig var sandt. Men nu var der hverken 
Tid eller Lejlighed til at undersøge den Sag. Hun 
bød derfor Dina at gaa og komme igen en anden 
Dag. 

»Nu,« sagde Dina med en krænket Mine, idet 
hun gik, »saa vil jeg gaa til Magister Simon. Han 
er min Skriftefader og kender mig. For ham vil 
jeg aabenbare alt.« 

Det havde Leonora ildce noget imod, da Hr. 
Simon Hennings, Præsten ved St. Petri Kirke, og- 
saa var hendes og Ulfeldts Skriftefader. Hun vendte 
saa tilbage til sine Gæster og spillede Partiet mun- 
tert til Ende uden at ane, at denne ukendte Kvin- 

des Tilsynekomst var skæbnesvanger og skulde give 
Stødet til Ulfeldts Fald. 

Dina holdt Ord, gik straks til Magister Simon . 
og aabenbarede for den skrækslagne Præst, at 
nogle onde Mennesker havde sammensvoret sig mod 
Rigshofmesteren. Ved Hjælp af en eftergjort Nøgle 
til Bagporten i den ny Gaard paa Graabrødretorv 
vilde de liste sig ind gennem Galleriet, overfalde og 
myrde baade Rigshofmesteren, Frøken Leonora og 
deres Børn. Hun havde det fra sin Velynder, 
Øversteløjtnant Jørgen Walter, som var kommen 
efter det, og som havde Mistanke om, at der stak 
nogle høje Personer bag den lumske Plan. 

Walters Navn gjorde Sagen troværdig i Præ- 
stens Øjne. Denne Officer, i sin Tid Rendsborgs 
tapre Kommandant, havde nemlig en høj Stjerne 
hos Majestæterne, især hos Dronningen. Man sagde, 
at han ofte indlodes ad Bagtrappen til hemmelig 
Audiens. Sikkert var det, at han havde skænket 
Dronningen en Kane, hvorpaa hendes Valgsprog: 
»tandem«, det vil sige: »endelig« var sat med 
gyldne Bogstaver, og Hendes Majestæt var bleven 
set kørende gennem Byen i denne Kane, mens 
Walter stod bagpaa. Walter kunde altsaa have 
faaet Nys om en Plan, der var udklækket, om end 
ikke af Majestæterne selv, saa af Mænd, der stod 
dem nær, og de hadede alle Ulfeldt. Rigtignok 
kom dette tU Præsten fra en uren Kilde, da Dina 
var en løsagtig Kvinde, som havde staaet i utillade- 
ligt Forhold til flere store Herrer; men derfor kunde 
hendes Vidnesbyrd nok være sandfærdigt, og da 
hun syntes at handle i god Tro og i den bedste 
Mening, saa tvivlede Præsten ikke. 

Han ilede derfor, uagtet det var blevet silde, 
straks til Ulfeldts og lod dem vide, hvilken Fare 
der svævede over deres Hoveder. Leonora lod sig 
ikke saa let skræmme; men Ulfeldt blev straks 
ræd. De vare dog enige i, at hvis der var noget 
i Gære imod dem, saa stak Dronningen bagved. 

Leonora Kristina. ^ ^ 

Det gjaldt nu at komme efter Sammenhængen. De 
maatte gaa varsomt frem; foreløbig maatte de 
holde sig til Dina; men de havde dog et Middel 
til at prøve hendes Sandfærdighed. De tog nemlig 
straks den næste Morgen Hushovmesteren for, og 
det viste sig, at den omtalte Portnøgle manglede i 
Knippet. Da han ikke kunde gøre Rede for, hvor 
den var bleven af, blev han straks afskediget og 
jaget paa Døren. 

Nu satte de deres Lid til Dina, og hun var 
altid velkommen hos Leonora, hvorimod Ulfeldt al- 
drig nedlod sig til at modtage hende. Hun kom 
ikke en eneste Gang til at staa Ansigt til Ansigt 
med Rigshofmesteren, en Omstændighed, der siden 
gjorde sit til at fælde hende. Leonora derimod gav 
sig meget af med hende og bad hende fortsætte 
sine Efterforskninger. 

Imidlertid nedkom Leonora den 13de Marts 
med en Søn, som blev kaldet Leo i Daaben, og 
han arvede saaledes den lille, hensovede belgiske 
Leos Navn. Men mærkeligt nok nedkom Dina 
samme Dag, hvad der ikke forringede Leonoras 
Medfølelse med hende. Hun sendte Dina Penge, 
ja hun fik endogsaa Ulfeldt til at give en skriftlig 
Erklæring fra sig, hvori han lovede Dina en Be- 
lønning, hvis hun bragte Klarhed i Sagen med det 
omtalte paatænkte Overfald, og hvis det viste sig, 
at hun havde talt Sandhed. 

Ikke saa snart var Dina kommen paa Benene 
efter sin Barselseng, førend hun gav Vidnesbyrd om 
sin Troskab og Taknemmelighed. Hun kom aande- 
løs ind til Leonora og lod hende vide, at Faren 
nu var overhængende. Hun var kommen efter, 
at Overfaldet skulde gaa for sig om tre Dage. Sti- 
mænd, udklædte som Djævle og udstafferede med 
Rævehaler, vilde om Natten storme Ulfeldts Gaard. 
Dina maa have spillet sin Rolle godt, thi Leonora 
troede hende, og nu blev Ulfeldt for Alvor bange. 
Med Sperling og alle sine Tjenere holdt han Vagt 



1^3 

hver Nat, han lod sætte Fodangler paa Murene, og 
han havde tolv ladte Bøsser staaende i sit Værelse ; 
men der kom ingen Stimænd. 

Da dette havde varet i fjorten Dage, kunde 
Ulfeldt ikke udholde det længer, hvorfor han skred 
til Handling. Den I2te April sendte han sin Broder 
Flemming og sin Fætter Bjørn Ulfeldt til Kongen 
med en Skrivelse, hvori han gav Majestæten Under- 
retning om det Overfald, hvormed han var bleven 
truet, og udbad sig Forholdsregler til at sikre sit 
Liv. Kongen blev aabenbart højlig forundret over, 
at Ulfeldt var i Fare, og vilde ikke rigtig tro det. 
Imidlertid tilbød han dog Rigshofmesteren saa 
mange Drabanter eller Soldater, som han ønskede 
til at forsvare sin Gaard. Men det var ikke Ulfeldt 
tilpas. I et spydigt Svar lod han Kongen vide, at 
det ingenlunde var hans Mening at ville vogtes at 
kongelige Tjenere. Han ønskede kun, at Hans 
Majestæt vilde forbyde sine Tjenere at overfalde 
ham og fordrede, at Overfaldsrygtets egentlige Op- 
havsmand, Walter, skulde tages i Forhør. Deri laa 
imidlertid en Sigtelse mod Kongen selv, og da Ul- 
feldt samtidig opfordrede Borgerne i Nabolavet til 
at væbne sig og forsvare hans Gaard, blev Kongen 
meget opbragt. 

»Hvorledes kan dette dog hænge sammen?« 
spurgte han Walter. »Har I virkelig udspredt slige 
Rygter?« 

»Nej, Eders Majestæt, hvorledes skulde dog 
sligt kunne falde mig ind? Jeg maa tro, at det hele 
er Opspind og et Paafund af Rigshofmesteren for 
at bringe Folk i Vilderede, saa at han lettere kan 
skjule sine egne skumle Planer.« 

Det fandt Kongen højst sandsynligt. Han var 
nemlig Uge i samme Tilfælde som Ulfeldt, idet han 
troede, at Rigshofmesteren stræbte ham efter Livet. 
Hvor utroligt det end lyder, saa vare de begge 
kun Lededukker i Walters og Dinas Hænder, og 

hvis Sagen ikke var endt saa tragisk, kunde man 
føle sig fristet til at kalde det hele en Farce. 

Allerede for tre Maaneder siden havde Walter 
ladet Kongen vide, at Ulfeldt og Leonora pønsede 
paa at tage Livet af ham ved Gift, og advaret 
Majestæten mod denne store Fare. Han nævnede 
Dina Vinhofers som sin Kilde og tilføjede, at hun 
maatte vide det, eftersom hun var Ulfeldts Elsker- 
inde. I øvrigt skildrede han Dina som en dydig 
Kvinde, der var bleven forført af Ulfeldt. Da man 
før havde hørt Rygter om, at Ulfeldt skulde have 
været sin Hustru utro, var det ikke saa underligt, 
at Kongen fæstede Lid til Walters Udsagn i det 
Punkt; men mærkeligt er det, at han saa let gik 
ind paa at tiltro ikke alene Ulfeldt, men ogsaa Leo- 
nora Giftmordplaner. Han maatte dog kende hende 
nøje nok til at vide, at hvilke Fejl hun end havde, 
saa var hun dog for ædelsindet til at kunne række 
Haand til Mord, endsige Brodermord. Men at han 
virkelig troede det, viste sig ved, at han i Stedet 
for at underrette Ulfeldt tav i tre Maaneder og 
brugte Dina til at udspejde Ulfeldt og Leonora, 
ligesom disse brugte hende til at udspejde Kongen 
og Dronningen. Spændingen mellem de to høje 
Ægtepar var bleven saa stærk, at de tiltroede hin- 
anden det værste, og man kan tænke sig, at Dron- 
ningen ikke gjorde noget for at afkræfte Kongens 
Mistanke. De fik ogsaa en overmaade omstændelig 
Fortælling gennem Walter om Dinas Forhold til 
Ulfeldt, hvorledes hun havde ligget i Sengen hos 
ham, og de vare blevne overraskede af Leonora. 
Dina havde puttet sig under Dynen og der hørt, 
at Ulfeldt og Leonora aftalte Mordet paa Kongen, 
ja hun havde endogsaa, idet hun løftede Lagenet, 
set, at Leonora rakte ham den Flaske, hvori Giften 
var. Bagefter skulde saa Ulfeldt have sagt til Dina, 
at hun ikke maatte omtale den Sag for nogen, 
uagtet det hele kun var Spøg. 

Det var vel naturligt nok, at Kongen troede. 



i65 

at der maatte ligge noget til Grund for den Hi- 
storie, og at den ikke var pur Opdigtelse, hvad 
der dog var Tilfældet. Det hele var en Række af 
Løgne, sat sammen af en fræk Eventyrer og en 
liderlig Kvinde; thi Dina var Walters Frille, og han 
var Fader til hendes Barn. De spekulerede paa 
det mest lumpne i Kongens og Dronningens Had 
til Ulfeldt for at vinde Yndest og Løn. Det var 
en saa skiden Sag og i den Grad blottet for en- 
hver Gnist af Romantik, at Historien næppe kan 
opvise Mage til den. 

Men til Uheld for det smukke Kompagni kom 
der en Kurre paa Traaden mellem Walter og Dina, 
fordi han løb efter andre Kvinder. Det var for at 
hævne sig paa ham, at Dina gik til Ulfeldts og 
diskede op med en ny Række Løgne for at styrte 
Walter i Ulykke. Nu havde hun imidlertid to 
Strenge paa sin Bue, og da hun ikke var noget 
klart Hoved, havde hun svært ved at holde det 
dobbelte Rænkespil gaaende. Walter kom efter 
hendes Gang hos Ulfeldt og underrettede Kongen 
om Forræderiet, og nu fik Kongen endelig Øjnene 
op for, at der maatte være noget galt ved Sagen. 
Han lod Dina fængsle og indsætte i Blaataarn. Hun 
blev underkastet et skarpt Forhør og indviklede sig 
i de største Modsigelser. Dog holdt hun sluttelig 
fast ved den Krønike, som hun havde ladet Walter 
fortælle Kongen, og paastod, at Ulfeldt havde været 
hendes Elsker og udlagde ham som Fader til Bar- 
net, der i øvrigt var død kort efter Fødselen. Hun 
var klog nok til at mærke, at det ikke var Kongen 
saa meget om at gøre at udfinde Sandheden som 
at komme Rigshofmesteren til Livs. Hun havde 
det da ogsaa saa godt i Fængselet, som om hun 
var en fin Frue. Fornemme Herrer fik Adgang til 
hende, saa at hun gav formelig Audiens. Hun 
holdt da Modet oppe og haabede at slippe helskin- 
det derfra. 

Fjerde Kapitel. 

For Skranken. 



Hvis Dina Vinhofers har haft til Hensigt at 
komme i Folkemunde og blive navnkundig, saa maa 
hun have følt sig tilfreds. Det lykkedes denne 
usle og halvgale Kvinde at bringe hele det danske 
Samfund i et saadant Oprør, at Dønningen af det 
mærkedes over hele Europa. Kun ved at sætte 
sig ind i Datidens Aand og huske, hvad Kongen 
havde for Øje, kan man forstaa, hvad der nu skete. 

Kongen paakaldte den almægtige Guds Bistand, 
som om Riget var i Fare. Der blev bedt fra Præ- 
dikestolene om, at Herren vilde oplyse og styrke 
Sandheden i denne mørke Sag, hvis Lige i Dan- 
mark aldrig var hørt. Dernæst udsendte han til 
flere Fyrster i Udlandet Skrivelser, hvori han sig- 
tede Ulfeldt og Leonora for at have villet tage ham 
af Dage ved Gift og stemplede Historien om det 
tilsigtede Overfald paa Ulfeldt som en Opdigtelse 
af denne. Det var da intet Under, at Sindene kom 
i Oprør, og at alle gik i Spænding efter at se Ud- 
faldet paa Processen mod Dina. Folk stimlede 
sammen paa Slotspladsen for at se, hvem der gik 
ud og ind, og høre nyt om Dina. Der blev saa 
store Opløb, at de fremkaldte Sikkerhedsforholds- 
regler fra Kongens Side. Slotsportene bleve luk- 
kede og Vagten forstærket, ja, der blev endogsaa 
kørt Kanoner op paa Slotspladsen. Majestæterne 
kom i flere Nætter ikke i Seng, viste sig i længere 
Tid sjælden og kørte aldrig ud uden en stærk 
Eskorte. 

Hvis Kongen virkelig frygtede noget, saa var 
det dog ikke Folket, snarere derimod et Overfald 
af Ulfeldts Frænder og Venner. De havde nemlig 
samlet sig i Hovedstaden, hvor de teede sig urolig 

nok og udstødte, naar de mødtes paa offentlige 
Steder, Trusler mod Kongen. Kay Lykke var en 
af de hidsigste. Han var igen kommen for en Dag, 
efter at han i længere Tid havde holdt sig fra 
Hovedstaden for at undgaa Overfald af Ulrik Gyl- 
denløve. I det nuværende Røre og stadig omgiven 
af en Skare Frænder og Venner, følte han sig mere 
sikker. Han var rasende over, at Hoffet ikke mere 
tog nogen Notits af ham, og med den største For- 
bitrelse hørte han, at en saa simpel Karl som 
Walter, der var en Hjulmands Søn, nu havde den 
øverste Plads i Dronningens Yndest. Hans kræn- 
kede Forfængelighed drev ham til at mande sig 
op, og han teede sig som sin tilkommende Sviger- 
faders ivrigste Tilhænger. Han viste i det mindste 
i Munden et Mod, som højlig overraskede Ulfeldt 
og Leonora, og som blev paaskønnet af dem, men 
ingenlunde i samme Grad af hans Fæstemø, Anne 
Katrine. Hun vurderede det for, hvad det var, 
nemlig kun Skryderier. 

I øvrigt gjorde Ulfeldt sig ingen Indbildninger 
om Virkningen af hans Frænders udfordrende Op- 
træden. Han mærkede med Uro, at Kongen nu 
vilde ham for Alvor til Livs. Vel kunde han ikke 
tvivle om, at han vilde komme frikendt fra Sagen 
med Dina; men den kunde alligevel skade hans 
Ære, og bagved stod som en truende Sky den 
Undersøgelse af hans Embedsførelse, som var ind 
ledet. Kom alt for Dagen, vilde han i enhver Hen- 
seende være en ødelagt Mand, hvorfor han gjorde 
sig rede til ved Vlugt at unddrage sig Kongens 
Hævn. Rigtignok maatte han i saa Fald lade meget 
Gods i Stikken; men næsten hele hans store kon- 
tante Formue var bragt i Sikkerhed i Udlandet. 
Slap han bort, saa kunde han sikkert finde Støtte 
hos fremmede Fyrster, føre Krigen mod Kongen 
paa mere lige Fod og blive ham en farlig Mod- 
stander. Forrædertanken var allerede ved at dæmre 
i hans hævngerrige Sjæl. 

Kongen syntes at have gættet hans Tanker. 
Han kendte sin Hofmester og vidste, at en Ræv 
gerne har mere end een Udgang fra sin Hule. Han 
vilde maaske nok gerne være Ulfeldt kvit, men ikke 
førend han ved Dinas Proces havde faaet baade 
ham og Leonora dyppet godt i Skarnet og frataget 
dem al Ære og Værdighed. Derfor bleve Stadens 
Porte holdt lukkede, og det blev forbudt saavel 
Ulfeldt som Walter at forlade Byen, førend Dinas 
Sag var ført til Ende. 

Denne skred saa videre paa sin ødelæggende 
Bane med alle de Ydmygelser for Ulfeldt og Leo- 
nora, som den bar i sit Skød. Sagen kom den 
23de April for Københavns Byting, og rigtignok 
blev Dinas Løgne der afslørede, og hun blev dømt 
fra Livet; men hun hørte den Dom med stor 
Sindsro. Den kongelige Naade, der blev hende 
vist, maatte gøre hende tryg. Hun blev kørt baade 
til og fra Raadhuset paa en kongelig Postvogn og 
sad der og kroede sig paa Fløjls Hynder. Ogsaa 
blev der fremdeles i Fængselet vist hende saa 
meget Hensyn, som om hun var uskyldig og hendes 
Benaadning kun et Tidsspørgsmaal. 

Alt dette maatte opirre Ulfeldt, og det var vel 
ogsaa Meningen dermed. Hans Harme over Kon- 
gens Holdning fra først til sidst i hele denne Sag 
var retfærdig; thi derved blev der trods Dinas 
Domfældelse kastet Skygge paa ham. Dog vilde 
han have handlet klogt, om han havde ladet sig 
nøje med Bytingets Dom; men det kunde han ikke 
overvinde sig til. Han indstævnede Sagen for Herre- 
dagen, den Tids Højesteret, fordrede en fyldigere 
Æresoprejsning og tillige, at Dinas Straf skulde 
skærpes, og at hun skulde tvinges til at navngive 
sine Tilskyndere til og Medvidere i hendes skæn- 
dige Værk. Dermed tog han Sigte paa Kongen og 
hans Omgivelser, og saaledes skød han over Maalet. 
Han burde have kunnet sige sig selv, at Rigens 
Raad, hvor han næsten ganske havde mistet Fod- 

fæste, ikke vilde hjælpe ham til at bringe en Yd- 
mygdse over Kongen. 

Saa kom da det, som laa nær nok, men som 
Ulfeldt og Leonora dog havde ventet at kunne 
slippe for. Rigsraadet fordrede, at de begge skulde 
møde personlig for Skranken. Hvilken Ydmygelse 
var det ikke for Rigets Hofmester og Kongens Sø- 
ster, at de skulde møde for Retten jævnsides en 
Skøge som Dina! Men de kunde ikke slippe. To 
Dage i Træk, den 2den og den 3dje Juli, maatte 
de give Møde. 

Der foregik da i Rigsraadssalen paa Køben- 
havns Slot et Skuespil, som ingen af Tilskuerne 
havde set Mage til og aldrig siden glemte. En 
stor Skare Herrer våre til Stede i den skønne Sal, 
hvis Vægge vare overtrukne med rødt Klæde og 
prydede med Malerier. Kongen sad i sin Tronstol 
midt for det lange Bord, hvor Rigens Raader vare 
bænkede. Alle ventede med Spænding paa at se 
Rigets øverste Embedsmand og den stolte Konge- 
datter træde ind og tage Plads uden for Skranken. 
De fleste frydede sig ved Tanken om den Ydmy- 
gelse, der ventede dem, Kongen selvfølgelig ikke 
mindst. Dog vare nogle af de mere fremsynede 
Herrer ikke rigtig vel til Mode. De skønnede, at 
det hele bar hen imod Adelens Underkuelse og 
Tilvækst i Kronens Magt. 

Omsider kom de og det med stor Pomp. 
Begge vare pragtfuldt klædte og bar Ædelstene, 
hvori der stak en hel Formue. Efter Ulfeldt og 
Leonora fulgte de to ældste Børn, Kristian og Anne 
Katrine, til hvem Kay Lykke havde sluttet sig. 
Efter dem kom Sperling, saa en Skare Frænder og 
til sidst en lang Række Tjenere, alle i skønne Klæ- 
der og med deres Herres rigsgrevelige Vaaben ind- 
syet paa Ærmerne. Saa snart de vare traadte ind, 
rejste de af Rigens Raader sig, som vare i nær 
Slægt med Ulfeldt, gik uden for Skranken og slut- 

imponerende, end Kongen syntes om. 

Da Ulfeldt var naaet hen til Skranken, bøjede 
han sit Hoved for Retten, men løftede det stolt 
nok igen. Alle Herrerne rejste sig og gengældte 
hans Hilsen, hvorimod Kongen, som selvfølgelig blev 
siddende med Hatten paa, kun gav et lille Nik. 

Leonora fremtraadte med Værdighed, men uden 
Hovmod. Der var hensat Stole til hende, hendes 
Søstre og Anne Katrine, hvorimod Dina, hendes 
Moder og Datter maatte staa. For saa vidt blev 
der gjort Forskel; men ellers blev der indrømmet 
Dina saa stor Frihed, at man ikke skulde tro, at 
hun var en dødsdømt Forbryderske. Da saaledes 
Herredagsskriveren i Oplæsningen af Aktstykkerne 
kom til hendes uægte, afdøde Barn, gik hun hen 
til Ulfeldt, lagde Haanden paa hans Bryst og sagde: 
»Du est min Barnefader!« Dog opgav hun alle 
Forsøg paa at sætte Klik paa Ulfeldt, da hun blev 
stillet lige over for Walter. Nu brast hun i Graad 
og udbrød: »Det er dig, der har forført mig og 
bragt al denne Elende over mig!« 

Walter stod der nok saa kry. Han var ikke 
alene hidtil kommen uskadt ud af Processens Skærs- 
ild; men Kongen havde endogsaa overvældet ham 
med Naade, idet han forfremmede ham til Oberst 
og oven i Købet gjorde ham til Gehejmeraad. Han 
svor da med stor Fripostighed paa, at Dina for 
med Løgn; han blev dog straks gendreven af et 
paalideligt Vidne. 

»Hvad for noget,« raabte en Barnestenfme, 
»laa I ikke hos min Moder, den Tid Pærerne vare 
modne, og trak Klæderne fra mig, saa jeg frøs? 
Da jeg græd, sagde I, at naar jeg vilde tie, skulde 
jeg faa Pærer; men alligevel gav I mig ingen.« 

Det var Dinas lille Datter, der saaledes hæv- 
nede sig, fordi hun var bleven narret for Pærerne; 
men hendes Vidnesbyrd fremkaldte en sand Storm 
baade af Latter og Vredesudbrud. Ophidselsen 

blandt Ulfeldts Frænder blev saa stor, at Kongen, 
for at sikre Dina mod Overlast, lod hende føre bag 
det gyldne Tralværk ved hans Stol. Der saa man 
da det Særsyn, at hun nærmede sig Kongen, stak 
Haanden ind gennem en Aabning i Gitterværket 
og trak ham i Ærmet; da han vendte sig om, hvi- 
skede hun Majestæten noget i Øret. 

Naar hun kunde tage sig en saa stor Frihed i 
alles Paasyn, var det intet Under, at hun gjorde sig 
Haab om Naade; men der var ikke Tale derom, 
dertil stod hendes Sag alt for haabløst. Hun blev 
dømt til at halshugges, hvorimod Walter, som havde 
gjort sig værdig til samme Skæbne, slap med Lands- 
forvisning. 

Den Ilte Juli Klokken fire om Morgenen blev 
Dina ført ud til Skafottet, som om Natten var blevet 
rejst paa Slotspladsen. Baade Højbro og Holmens 
Bro vare trukne op, saa at Folket holdtes borte. 
Der var kun givet en mindre Kreds Adgang til 
Retterstedet; men uagtet det først begyndte at 
dages, stod der tætte Skarer af Mennesker paa den 
anden Side af Kanalen for i Afstand at se paa det 
blodige Skuespil. 

Dina kom vandrende, omringet af Soldater, 
over Slotsbroen. Hun var iført en Kjortel af Sække- 
lærred, hendes Haar var udslaget, og hun gik paa 
sine bare Fødder. Hun saa noget medtagen ud, 
thi Slutningen af hendes Fængselsliv havde ikke 
været lysteligt. Da hun nemlig tilbagekaldte sine 
Tilstaaelser, var hun bleven strakt en Smule paa 
Pinebænken, saa at hun maatte give sig. Derefter 
havde hun tilsyneladende bodfærdig nydt Herrens 
Sakramente ; men alligevel traadte hun op paa Ska- 
fottet med fræk Holdning. Hun lignede en van- 
vittig, som hun stod der og med sine tindrende 
Øjne saa ud over Pladsen. Der mødte hende kun 
ligegyldige Blikke. Der stod kun eet Menneske, 
som græd over hende, og det var hendes Moder. 
Selv græd hun ikke. 

»Endnu i min sidste Stund,« raabte hun med 
skingrende Stemme, »skal det siges, at Rigshof- 
mesteren var min søde Ven og mit Barns Fader. 
Ve over ham, den Nidding, der saa skændig har 
svigtet sin Hjertenskær I Ve over Mester Simon, 
som forstak Vidnesbyrdet!« 

Dermed sigtede hun til Ulfeldts skriftlige Løfte 
om Løn, hvis hendes Udsagn om Overfaldet skulde 
vise sig at være Sandhed. Hun havde givet Pa- 
piret til Præsten, som havde tilintetgjort det. Ul- 
feldt saa vel ikke gerne, at det kom frem; men nu 
kunde Dina gribe til den Løgn, at det skulde have 
indeholdt et Løfte om Forsørgelse af Barnet, som 
Ulfeldt saaledes vedkendte sig. 

Derpaa kastede hun et Blik op til Slottet, hvor 
Kongen og Dronningen stod og saa til. Hun haa- 
bede endnu paa Naade; derfor vedblev hun til det 
sidste at skamskænde Ulfeldts Rygte, hvad der jo 
maatte være Majestæterne kærkomment. Skarp- 
retteren saa ogsaa derop; men der kom intet Naa- 
dens Tegn fra Dinas høje Venner. Hun havde 
været dem en saare nyttig Person, stakkels Djævel; 
men de kunde ikke fri hende fra at bøde for sine 
Gerninger. Nu brast hun i en hysterisk Lattergraad, 
og da hun fik Øje paa Ulfeldts Haandskriver, Kjeld 
Friis, slog hun Knips med Fingrene ad ham og 
raabte ned til ham : »Jeg skal anklage din Herre og 
Mester Simon for Guds strenge Dom!« 

Men nu tog Skarpretteren og hans Haandlanger 
fat paa hende. De afskar hendes skønne, lange 
Haar, der var som et Net, hvori hun havde fanget 
mange Mænd. Hun blev tvungen ned paa Blokken, 
og hendes Hoved afhugget med eet velrettet Hug. 
Skarpretteren tog det i Haartotterne og viste det 
frem, mens et vildt Jubelraab lød fra Folkemængden 
hinsides Kanalen. 1 det samme brød den opgaaende 
Sols Straaler frem over Tagene og kastede et skarpt 
Lys over hele den vilde Scene. Deri saa mange 
et synligt Tegn paa, at Gud glædede sig i sin 

Himmel over, at Sandhedens Lys havde opklaret 
denne skumle Sag, og at Retfærdigheden var sket 
Fyldest. Dog var der Vidnesbyrd nok om, at Sand- 
hedens Lys ikke var trængt rigtig ind i alle Kro- 
gene, og at Retfærdighed ikke var det, som Magt- 
haverne særlig havde haft for Øje. 



Femte Kapitel. 

Baandene briste. 



Straks da Herredagen havde stadfæstet Døds- 
dommen over Dina, hævede Kongen Ulfeldts Arrest. 
Nu var han fri og kunde bringe sig i Sikkerhed; 
men dog tøvede han, skønt han gjorde sig rede til 
at rejse. Alle de kostbareste Møbler og andre Værdi- 
sager bleve indpakkede og sendte til Helsingør for 
at indlades i en hollandsk Galliot, som han havde 
fragtet, og som laa og ventede paa ham. Da det 
selvfølgelig ikke kunde blive nogen Hemnrielighed, 
og der ikke blev lagt ham nogen Hindring i Vejen, 
maa man tro, at Kongen nu helst saa, at Ulfeldt 
fjernede sig. Men Ulfeldts Forbitrelse over det Stød, 
hans Ære og Værdighed havde faaet ved Dinas 
Proces, var s^a stor, at han ikke straks vilde rømme 
Marken. Han havde endnu en Sag for Retten med 
Walter og haabede at kunne faa Ram til ham og 
ad den Vej dog sluttelig bringe en Ydmygelse over 
Kongen. 

Mens Baandene mellem Ulfeldt og hans Fædre- 
land saaledes vare ved at løsnes, traadte Kay Lykke 
en Morgen ind i Dagligstuen i Gaarden paa Graa- 
brødretorv og traf der Anne Katrine alene. Hun 
havde udviklet sig stærkt i de sidste Aar, og uagtet 
hun kun var tretten Aar gammel, saa hun ud som 

en Jomfru paa seksten. Hun var smuk og yndefuld 
nok, men havde det samme Alvorspræg over sig, 
som havde været ejendommeligt for hende lige fra 
hendes Barndom af. Kay ilede hen til hende og 
greb hendes Haand, som hun dog straks tog til 
sig igen. 

»Nu,« sagde han livlig, »det er en sand Lykke, 
at jeg træffer dig ene, saa at vi kunne tales ved 
uden Vidner. Al den Staahej over Dina, den Rakker- 
kvinde, gjorde eders Hus til et Samlingssted for Al- 
verden, og her var en Sladren, saa at man ikke 
kunde nære sig her. Men nu hører jeg, at I ville 
rejse. Er det sandt, og hvorhen gaar den Rejse? 
Til Ellensborg?« 

»Jeg ved det ikke,« svarede Anne Katrine, 
»ja, ikke engang, om det bliver til noget.« 

»Du ved mere, end du vil sige, det læser jeg 
i dine Øjne, Anne! Hør op med det Hemmelig- 
hedskræmmeri ! « 

»Er det dig virkelig saa meget om at gøre at 
faa at vide, hvor vi blive af.^« spurgte Anne med 
et koldt Smil. 

»Hvilket Spørgsmaal! Man skulde ikke tro, 
at det var min Fæstemø, der talte til mig,« svarede 
Kay med en krænket Mine. 

»Nu, Kay, dengang du smurte Haser af Rædsel 
for den tapre Gyldenløve, salverede dig og kom os 
af Syne i flere Aar, da kunde jeg have sagt: Man 
skulde ikke tro, at den Herre, der viser mig saa 
stor Ligegyldighed, er min Fæstemand!« 

»Hvad,« udbrød Kay, rød i Hovedet af Vrede, 
»sigter du mig for Fejhed.^ Den, der undgaar unyttig 
Fare, maa kaldes klog og ikke fej. Jeg skulde 
mene, at jeg siden har vist, at det fattes mig ikke 
paa Mod. Da det kneb for din Fader, gik jeg for- 
rest i Rækken af hans Venner.« 

»Ja, med Munden,« svarede Anne spydig. »Jeg 
mener ikke, at du skulde have erklæret Kongen 

Krig, ha, ha! Men naar man er ganske magtesløs, 
klæder det ilde at bruge saa store Ord.« 

»Der var dog Fare derved, Anne,« sagde Kay 
i en roligere Tone. »Jeg sagde til Albert Skeel 
i fleres Nærværelse, at saaledes som Kongen nu 
undertrykker Adelen, maatte han kaldes en Tyran 
og burde afsættes. Har du nylig hørt dristigere 
Ord?€ 

»Dumdristige, altsaa dumme tillige,« lød Anne 
Katrines ubarmhjertige Svar. »Hvorfor du vovede 
dig saa vidt, fatter jeg ikke. Kun det er jeg sikker 
paa, at af Kærlighed til mig var det ikke, at du 
stillede dig paa Faders Side.« 

»Ond Vilje taler ud af din Mund,« sagde Kay 
uventet koldsindig. »Fra Barn af har du haft en 
giftig Tunge.« 

»Ja, du maa være led ved mig, « svarede Anne 
livlig. »Lad mig saa helst fare!« 

»Hvad,« udbrød Kay igen hidsig, »saa du 
bryder med mig? Men jeg skal lære dig noget 
andet!« Han tav et Øjeblik og sagde derpaa: 
>Din Fader vil ikke taale det. Han vil højlig for< 
tørnes, naar han hører, at du ved din Tro^s agter 
at skille ham af med saa god en Dattermand, som 
jeg uden Selvros tør sige, at jeg er. Han trænger 
nu til enhver Ven, der vil støtte ham; selv en rin^ 
gere end jeg er ham nu dyrebar.« 

»Du er fejl paa det, Kay,« svarede Anne med 
en for hendes Alder mærkværdig overlegen Rolig- , 
hed. »Fader giver snart sine Fjender en god Dag 
og vil saa ikke mere trænge til de lunkne Venner, 
han har her. Det er hans Agt inden føje Tid at 
forlade Danmark, drage til Udlandet og blive der, 
indtil han engang kan vende tilbage med Ære. Er 
du til Sinds at dele Kongens Unaade og Landflyg- 
tighedens Bitterhed med os?« 

Kay stod der og saa helt himmelfalden ud. 
Ulfeldt havde ikke vist ham den Tillid at indvie 
ham i sine Planer, og han troede, at Rigshofmesteren 

trods alt stod saa fast, at der ikke var nogen Grund 
til at opgive Ævred. Anne Katrine mente at kunne 
læse i Kays usikre Blik, hvad der nu rørte sig hos 
ham, og at han vilde slippe Taget; men hun læste 
dog ikke til Bunds i hans letsindige, troløse Hjerte. 
Vel havde han engang paa sin Vis haft hende kær, 
men det var for længe siden gaaet over. Hans 
Tanke var: Gid jeg havde kunnet forudse, at det 
vilde tage den Ende med min stormægtige Sviger- 
fader! I saa Fald vilde jeg have brudt med min 
Fæstemø og stillet mig paa Kongens Side. Havde 
jeg gjort dette Skridt kækt og i rette Tid, kunde 
det have ført mig til Ære og Magt. 

»Jeg tror ikke den Fabel, at din Fader vil flygte,« 
sagde han, idet han fattede sig. »Jeg gaar nu til 
ham, og siden skal du høre fra mig.« 

Derpaa gik han og efterlod Anne Katrine ilde 
til Mode. Hun vidste, at Kay Lykke var egensindig 
nok til, uagtet han ikke brød sig om hende, at 
kunne prøve paa at drive sin Krig igennem og 
saaledes hævne sig paa hende. Om ogsaa de rejste, 
mens Kay blev, kunde Trolovelsen dog vedblive at 
staa ved Magt, og hun vilde fremdeles være bunden. 
Hun foresatte sig da at aabne sit Hjerte for sin 
Moder, hvad hun fik Lejlighed til allerede samme 
Dags Aften. 

Leonora sad i sit Kabinet og pakkede, hjulpen 
af Anne Katrine, nogle Smykker ind. Herved kom 
et kostbart Halssmykke, som Kay havde skænket 
Anne, for Dagen. 

»En herlig Gave, din rige Fæstemand værdig,« 
sagde Leonora, idet hun holdt Halsbaandet op for 
Lyset, saa at Ædelstenene funklede. »Men hvor 
har dog Gud haft Kay i disse Dage? Vi have jo 
ikke set ham, siden han var med os paa Herre- 
dagen. Vi bør underrette ham om vor Rejseplan, 
Anne 1 « 

»Det gøres ikke nødigt, kære Moder,« svarede 
Anne, som var glad ved at mærke, at Kay dog 

ikke havde udført sin Trussel og ikke straks var 
gaaet til hendes Fader. »Han var her i Morges 

og —X 

Her standsede hun, idet Blodet skød op i hendes 
Kinder. 

»Og hvadfi spurgte Leonora. 

»Kære Moder,« svarede Anne, idet hun tog 
Halsbaandet ud af sin Moders Haand og lagde det 
til Side, »om I saa synes, da tage vi ikke Hals- 
smykket med, ikke heller de andre Klenodier, som 
Kay har givet mig, men sende ham dem tilbage. 
Det er ude mellem Kay og mig.« 

»Hvad har du dog der gjort, Barnk udbrød 
Leonora, som straks gættede, at Bruddet var kom- 
met fra hendes Datter og ikke fra Kay. 

Nu gjorde Anne nærmere Rede for sin Handle- 
maade, ofte afbrudt ved heftige Indvendinger fra 
hendes Moders Side. Vel maatte Leonora give sin 
Datter Ret i sit stille Sind, og hun undrede sig 
ikke lidt over den Skarpsynethed, hvormed Anne, 
der i hendes Øjne endnu var et Barn, havde gen- 
nemskuet sin letsindige Fæstemand. Ogsaa havde 
hun jo før mærket, at de to ikke passede sammen ; 
men det var dog ingen Spøg at bryde med en 
Fæstemand af saa gammel Æt og saa stor Rigdom 
som Kay Lykke. Især syntes det hende misligt i 
dette Øjeblik,, da Ulfeldt, som Kay ganske rigtig 
havde sagt, trængte til at holde paa de faa Venner, 
han havde. Det var jo ikke Ulfeldts Mening at 
forlade Danmark for altid. Rigshofmester var og 
blev han, selv naar han sad i Udlandet. Han var 
uafsættelig, han vilde vedblive at kæmpe med Kon- 
gen og tvivlede ikke om, at han engang vilde blive 
tilbagekaldt. Derfor agtede han at vedligeholde 
Forbindelsen med Hjemmet og havde fremdeles 
Brug for sine Venner. Men Anne Katrine gjorde 
en brat Ende paa Ordstriden. 

»Gør, hvad I vil, Moder,« sagde hun, »men 

Leonora Kristina. ^2 

aldrig bliver jeg Kays Hustru, medmindre I baste 
og binde mig og slæbe mig til Alteret, c 

Saa brast hun i Graad, og Leonora omfavnede 
og kyssede hende. 

»Slaa dig til Taals, Barn,« sagde hun. »Hver- 
ken din Fader eller jeg vil tvinge dig. Jeg maa 
ogsaa tro, at siden Kay ikke er kommen igen, saa 
har han opgivet dig. Der er noget godt ved ham, 
og det smerter mig, at ogsaa det Baand skulde 
briste. « 

»Lad dem briste, lad dem briste,« udbrød Anne 
Katrine lidenskabelig, »alle de Baand, der knytte 
os til vort utaknemmelige Fødeland, der har handlet 
saa ilde mod Fader ! Vare vi kun af Sted ! Jeg 
vil føle mig fri som Fuglen i Luften, naar vi ere 
vel herfra.« 

Leonora følte i det Punkt ganske som sin 
Datter, og de kom ikke til at vente længe. Alle- 
rede den næste Dag, den 13de Juli, om Aftenen 
traadte Ulfeldts Svoger, Slotsbefalingsmand Oluf 
Brokkenhus uventet ind til ham og lod ham vide, 
at Kongen samme Dags Morgen havde tilstillet 
Rigsraadet en Skrivelse, hvori han fordrede dets 
Erklæring om alle de Misligheder, der havde fundet 
Sted under Rigshofmesterens Embedsførelse. 

»Ja saa!« udbrød Ulfeldt, idet han blegnede. 
»Saa Kongen vil have mig for Skranken en Gang 
til! Men det skal der ikke blive noget af.« 

»Helst ikke, Korfits!« svarede Brokkenhus. 
»Fly, mens det er Tid, ellers kan det ende med, 
at du bliver gemt i den mørke Kirke.« 

Saaledes kaldtes det værste Fangehul i Blaa- 
taarn. Men der gik Brokkenhus, skræmmet af nogle 
truende Ord, som vare faldne ved Hove, over Stregen. 
Det var kun lidet sandsynligt, at den sindige Konge 
vilde skride til en saadan Voldshandling; dertil var 
hans Stilling endnu ikke stærk nok. Derimod var 
det troligt nok, at han tænkte paa at give Ulfeldt 
Tilhold om ikke at forlade Byen ligesom under 

Dinas Proces. Men hvis Meningen har været at 
kyse Ulfeldt til at fortrække, saa var det vel ud- 
tænkt. Den onde Samvittighed lod Ulfeldt se det 
værste i Perspektiv, og om Kongens gode Vilje til 
at lade ham baade fængsle og rette kunde han 
ikke tvivle. Han tøvede derfor ikke længer. 

Den næste Dag, den 14de Juli, silde om Afte- 
nen, brød han op og forlod sit skønne, pragtfulde 
Hjem, hvor han havde nydt saa mange Glæder og 
prøvet saa store Sorger. Mon vi nogen Sinde faa 
det at se igen? Det var Leonoras Tanke, da hun 
steg ind i Vognen. 

De slap uhindrede ud ad Østerport, hvortil Ul- 
feldt havde en Nøgle. For ikke at vække Opsigt 
ved for stort et Optog tog de kun de to ældste 
Børn og de kostbareste Klenodier med sig. De 
yngre Børn og Færdesskrinene kom efter den næste 
Dag. De samledes alle i Helsingør og gik om 
Bord i Gallioten, som allerede var ladet med alt 
deres Gods. Den næste Dag lettede Skipperen 
Anker og satte Kursen Nord paa ud af Sundet. 
Efter en heldig Sejlads landede de i Holland, Skue- 
pladsen for Ulfeldts tidligere Triumfer. 

I København var man som lamslaaet over Rigs- 
hofmesterens uventede Flugt. Hans Venner tabte 
Modet, og hans Fjenders Glæde over at blive ham 
kvit var dog blandet med Frygt for, at der stak 
noget ildevarslende bag hans pludselige Fjernelse. 

Folk stimlede sammen paa Graabrødretorv for 
at overtyde sig om, at Rigshofmesterens Gaard stod 
tom. De fik Syn for Sagn ; thi Porte og Døre vare 
lukkede, og der var sat Skodder for Vinduerne. 

»Han er væk, det er aabenbart,« sagde en 
Borger. »Hvem skulde dog have tænkt, at saa stor 
en Herre som han vilde rømme som en Tyv om 
Natten ?€ 

»Han mærkede vel, at Visen var ude for ham,« 
sagde en anden Borger* »Men en Tyv, det var 
han da, en af de store, som man lader løbe, mens 

man hænger de stnaa. Gud have Lov, at vi blev 
ham kvit! Han vender næppe nogen Sinde mere 
tilbage. € 

I det samme kom en Stork flyvende, satte sig 
paa Gaardens Tag, kastede Hovedet tilbage og gav 
sig til at knebre. 

»Ej, se til Storken Ic raabte en af Mængden. 
»Hvad mon han mener med sin Knebren?« 

»Det er et Varsel,« sagde en anden. »Storken 
siger: Glæd eder ikke for tidlig! Naar I mindst 
vente det, kommer han igen.« 

Den Spaadom skulde gaa i Opfyldelse; men 
ingen af dem, der troede paa Varselet, anede, at 
Ulfeldts Genkomst skulde blive saa triumferende og 
ødelæggende for hans Fædreland, som den blev. 



FJERDE BOG. 



Første Kapitel. 

En barsk Velkomst 



Fa nu af blev Ulfeldts Liv uroligt og omflakkende, 
og Leonora og Børnene maatte dele hans Skæbne. 
Dog kom der rolige Mellemtider; men det blev mod 
Forventning ikke Holland, hvor Ulfeldt slog sig ned. 
Han fandt en gunstigere Jordbund for sine Planer i 
det fjendtligsindede Broderland Sverige, skønt han 
ikke havde Held med sit første Forsøg paa at 
sætte sig fast der, hvorimod det andet lykkedes 
bedre. 

Den store Gustav Adolfs Datter, Dronning 
Kristina, sad dengang paa Sveriges Trone, og under 
hendes Regimente gik det broget nok til i Stock- 
holm. Den med store Aandsgaver udrustede, men 
lunefulde, unge Dronning havde lige fra den Dag 
af, da hun tiltraadte Regeringen, hendraget hele 
Kuropas Blikke paa sig. Baade hendes for en 
Kvinde usædvanlige Lærdom og den Viljekraft, hun 
havde vist, da hun for otte Aar siden og dengang 
kun atten Aar gammel greb Regeringens Tøjler, 
havde vakt almindelig Beundring. 

Adskillige Fyrster havde bejlet til hendes Gunst, 
nogle for at vinde hendes Haand og derved Sve- 
riges Krone, andre for at knytte politiske Forbin- 
delser med Riget. Aldrig var der kommet saa 
iTiange Udsendinge til Sverige, som siden hun til- 
traadte Regeringen, og ingen Sinde før havde der 



I82 

i den Grad myldret af Udlændinge i Stockholm. 
Foruden Udsendinge, der kom med vigtige Hverv 
fra deres Fyrster, fandtes der lærde Mænd og Kunst- 
nere, som Dronningen havde indkaldt til Underhold- 
ning for sig selv og til Prydelse for sit Hof Ende- 
lig manglede der heller ikke politiske Flygtninge, 
som vare blevne fordrevne fra Hjemmet og søgte 
Ly og Hjælp hos hende. Stockholms Borgere vare 
da vante til at se fremmede Gæster drage ind i 
Byen, undertiden i pragtfulde Optog, under Salut, 
Trompetskrald og Paukernes Buldren, mens hele 
Hoffet var paa Benene, og Dronningens og Adelens 
Karosser rullede gennem Gaderne. 

Derfor vakte det ikke synderlig Opsigt, at et 
lille Vogntog om Aftenen den 6te Juni i Aaret 1652 
fra Forstaden Sodermalm drog over Agnesnæs ind 
i Stockholms gamle By, der, som man ved, ligger 
paa en Holm mellem Indsøen Mælarens og Havets 
Vande. Stadseligt var Optoget heller ikke. Først 
kom en svær Rejsevogn, hvori Herskabet syntes at 
have Plads, og som var forspændt med fire magre 
Bønderheste. Derefter fulgte en Bondevogn med 
et Par Herrer, en anden med nogle Tjenere, og til 
sidst kom tre Vogne med svære Læs af Færdes- 
skrin og Pakkasser. Et Par ridende Tjenere med 
nogle Haandheste sluttede Toget, som drog op ad 
Vesterlanggade og standsede ved Gæstgiverstedet 
Moren. 

Idet Karossen kørte forbi et smukt Hus i Gaden, 
kom en høj, statelig Herre hen til det aabne Vindue 
og saa ud. En Herre, som sad i Vognen, tog Hatten 
af og hilste ham paa en storladen Maade og med 
et spydigt Smil. »Saa gid Fanden havde haml« ud- 
brød den første og trak Vinduet haardt til, saa Ru- 
derne klirrede i deres Blyrammer. 

Det var den danske Resident eller faste Ud- 
sending i Stockholm, Peder Juel, som gav Herren i 
Karossen den barske Velkomst. Han var imidlertid 
ikke alene i Stuen. To Herrer, som gæstede ham, 

vare Vidner til dette Udbrud af Vrede hos en ellers 
høvisk og koldblodig Mand. Den ene af dem, som 
havde staaet bag ved ham og set ud ad Vinduet, 
udbrød : 

»Der sad en fager, ung Jomfru i Karossen. 
Hende maa Eders Ekscellence ikke ønske Fanden 
i Vold. Men hvem var detPc 

»Ha, ha,« lød det fra en Hyndestol inde i Stuen, 
>naar Kristoffer ser et smukt Pigeaasyn, staar hans 
Hjerte straks i Flammer.« 

Herren med det fængelige Hjerte var Grev 
Kristoffer Dohna, en slank, mørkladen Yngling med 
et vindende Ydre, men tarvelig klædt. Han var 
Ætling af en tapper, men fattig tysk Slægt og var 
kommen til Sverige for at prøve Lykken der. Den 
anden henne i Hyndestolen var hans gode Ven og 
Velynder, den livsglade Grev Klas Tott Han dan- 
nede en stærk Modsætning til Grev Dohna ; thi han 
var høj, skulderbred, blaaøjet og rødkindet ; dernæst 
var han pragtfuldt klædt. Han var ogsaa ikke alene 
en rig Jorddrot, men tillige Dronning Kristinas Ynd- 
ling for Tiden. Nær var han kommen meget højt 
paa Straa. Dronningen omgikkes nemlig engang 
med den Tanke at gøre ham til Tronfølger næst 
efter hendes Fætter Hertug Karl Gustav, nemlig 
hvis han skulde dø uden Livsarvinger, da han var 
ugift. Sagen var, at der flød lidt Kongeblod i Klas 
Totis Aarer, idet han nedstammede fra Erik den 
Fjortendes Datter, Sigrid Vasa. 

»Men hvad Eders Ekscellence vedrører,« ved- 
blev Klas Tott, »saa maa der være Politik med i 
Spillet, siden I blev saa rasende ved Synet af de 
rejsende. Hvem var det saa?« 

»I har Ret, Hr. Greve,« svarede Juel. »Det 
var vor forlorne Rigshofmester, Hans højgrevelige 
Ekscellence Korfits Ulfeldt med hele hans Slæng. 
Den Politik, han nu driver, er idel Djævelskab og 
Forræderi, saa jeg maa være ilde til Mode ved at 

faa ham saa nær paa Halsen. Man siger, at han 
denne Gang agter at tage fast Bopæl her i Byen.« 

»Det undrer mig, at han kommer igen,« sagde 
Tott. »Da han var her i Fjor, blev han jo afvist.« 

»Ja,« svarede Juel, »men eders Dronning slog 
jo dog ikke ganske Haanden af ham, siden hun til- 
lod ham at være i svensk Pommern. Han skulde 
jo blive i Stralsund. Han maa sagtens med sine 
Skrivelser have overvundet Dronningens Skrupler 
ved at have min Konges Dødsfjende hos sig. Ingen 
Potentat i hele Europa udsender saa mange Skri- 
velser som den Herre, og saaledes faar jeg ham 
dog nu paa Halsen. Hvem kan holde Fanden ude, 
naar han vil ind?« 

»Den fagre, unge Jomfru, der sad i Vognen, 
var vel hans Datter?« spurgte Tott med et Side- 
blik til Dohna. 

»Ja, det var den ældste. Jomfru Anne Katrine. 
Jeg saa ikke flere Børn i Vognen. De andre ere 
vel blevne i Stralsund. . Ulfeldts løbe jo nu rundt i 
alle Lande og maa lade Børnene blive stikkende 
snart hist, snart her. Saa ilde er nu den Mand 
stedt, som engang var den første i Danmark; men 
det er ganske hans egen Skyld.« 

»Mon Eders Ekscellence ikke dømmer ham for 
strengt?« spurgte Dohna. »Jeg har dog hørt, at 
det var eders Konge og hans Dronning, der spændte 
Ben for ham med deres Rænker, og at Oberst 
Walter og Dina Vinhofers kun vare Redskaber i 
deres Hænder.« 

»Ha, ha!« lo Klas Tott. 

»Tør jeg spørge, Greve, om det er mig eller 
mine Ord, som ere Genstand for eders Latter.?« 
sagde Dohna, rød af Vrede. 

»Vist ikke, Dohna,« svarede Tott; »det var 
kun en Tanke, der faldt mig ind.« 

»Gjaldt den mig?« blev Dohna ved i en op- 
hidset Tone. 

»Nu, nu, lad det være godt, Grev Dohna,« 

sagde Juel, idet han slog ud med Haanden. Han 
vidste, at de to unge Herrer vare et Par rigtige 
Kamphaner, og at deres Venskab mere end een 
Gang havde været i Fare for at briste. »Tanker 
ere toldfri, som man siger. Men hvad Ulfeldt ved- 
rører, da maa jeg svare eder, at Walter og Dina 
vare ikke Redskaber i Kongens og Dronningens 
Hænder, saa lidt som i Ulfeldts, det maa jeg lade 
ham. De vare Redskaber i Satans Hænder, og 
Gud Herren lod den Onde raade, for at den mest 
utro Tjener og tyvagtige Husholder, der nogen 
Sinde stod for Styret i Danmark, kunde blive gjort 
uskadelig.« 

»Ja, det var en Helvedes Kvinde, den Dina, c 
sagde Tott. »Da Grev Wachtmeister kom fra Kø- 
benhavn i de Dage og fortalte vor Dronning den 
Historie med alle dens Omstændigheder, klappede 
Hendes Majestæt i Hænderne og sagde, at hun al- 
drig havde hørt et saa mærkværdigt og morsomt 
Eventyr, c 

»Moroen blev dog kun ringe for de paagæl- 
dende,« sagde Juel med et barsk Smil, »eftersom 
Dina mistede Hovedet, Walter blev udvist af Riget, 
og Ulfeldt kom i en saadan Klemme, at han maatte 
løbe sin Vej.« 

»Men han reddede dog sit eller det meste 
deraf,« sagde Tott med et Smil og et nyt Sideblik 
til Dohna. »Han er nok meget rig?« 

»Ja,« svarede Juel, »det kan I trygt sværge 
paa. Det er ganske utroligt, hvad den Mand har 
skrabet sammen. Jeg har hørt hans Formue blive 
vurderet til en Million.« 

»Hører I, Dohna?« sagde Tott; men man kunde 
se paa Dohnas studsende Mine, at han havde hørt 
efter. Vel maatte han studse, thi en Privatformue 
af den Størrelse var uhørt i de Tider. Naar alt 
tages under Overvejelse ved Sammenligningen, kan 
den maaske sættes lige med en Snes Millioner 
Kroner i vor Tids Penge. 

Dohna svarede ikke. Han henfaldt i dybe 
Tanker, mens Klas Tott fremdeles syntes at more 
sig over ham. Aarsagen til hans Munterhed var, 
at han vidste, at hans fattige Ven gik paa Jagt 
efter en rig Kone, og Dohna var et meget hurt^t 
Hoved og overmaade sangvinsk. Tott gættede, at 
den Tanke at lægge sig efter den danske Rigshof- 
mesters Datter allerede modnedes hos Dohna, efter 
at et Straaleblik fra Anne Katrines smukke Øjne 
havde tændt Gnisten straks ved det første Syn. 
Deri tog Tott ikke fejl, og det var saa meget mere 
sandsynligt, som de store og rige adelige, svenske 
Slægter nødig optog en fattig Udlænding i deres 
Kreds, saa at Dohna kun havde ringe Udsigter til 
at naa sit Maal der. 

>Nu,« sagde Tott til Juel, »hvad I end har at 
sige paa Ulfeldt selv, saa kan I dog ikke kassere 
Frøken Leonora. Hos hende er der baade Skøn- 
hed og Vid. Vor smukke Komtesse blev da ogsaa 
stærkt indtagen i hende, da hun var her i Fjor.« 

»Den smukke Komtesse,« saaledes kaldte man 
den yndige Ebba Sparre, som var gift med Grev 
Jakob Kasimir de la Gardie. Hun var lige navn- 
kundig for sin Skønhed, sin Forstand og sin Ær- 
barhed. Tillige var hun Dronning Kristinas Ynd- 
ling og hende uundværlig. Det havde noget at 
sige, fordi Dronningen ellers hadede Kvinder, ringe- 
agtede sit eget Køn og kun følte sig vel blandt 
Mænd. 

»Det undrer mig sandelig,« sagde Juel med et 
spydigt Smil, »at den yndige og blide Komtesse 
kunde finde Behag i en slig Amasone som Frøken 
Leonora, der var ublu nok til at gaa om her i 
Mandshoser; ja hun viste sig jo endogsaa for eders 
Dronning i Mandsdragt.« 

»Hun gjorde saa,« svarede Tott med et Smil; 
»men hun skal alligevel være en saare ærbar 
Kvinde.« 

»Det vil jeg helst tro,« sagde Juel; »men 

hendes Mandhaftighed bragte hende dog nogle 
Gange slemt i Klemme paa Rejsen herop. Een 
Gang maatte hun drikke og spille Kort med en 
Landsknægt, og en anden Gang forelskede en ung 
Jomfru sig saa stærkt i hende, at hun havde sin 
Nød med at blive hende kvit. c 

»Hvorfra ved Eders Ekscellence det? c spurgte 
Dohna, mens Tott lo, saa det rungede i Stuen. 

»Jeg har det fra eders smukke Komtesse, som 
ikke plejer at lyve,« svarede Juel, >og hun sagde, 
at Frøken Leonora selv havde fortalt hende det.« 

»Nu,« sagde Tott, »jeg maa tilstaa, at uagtet 
det er let at fatte, at Frøken Leonora for større 
Sikkerheds Skyld rejste i Mandsdragt herop, da jo 
baade Ulfeldt og hun blive efterstræbte af den 
danske Regering, saa er det ikke let at gætte, 
hvorfor hun vedblev at gaa i Trøje og Hoser, da 
hun kom paa svensk Grund, hvor hun jo var i 
Sikkerhed.« 

»Spørg hende ad, naar I ser hende,« sagde 
Juel med et Smil. 

»Top, jeg skal gøre det!« 

»Det drister I eder ikke til,« sagde Dohna. 

»Vil I parere med mig om ti Dukater?« spurgte 
Tott. Dohna slog afværgende med Haanden; han 
havde ikke saa stor en Sum i sin Pung. 

»Er Eders Ekscellence villig til at entrere?« 
spurgte Tott. 

»Det var kun Spøg af mig,« svarede Juel; »men 
lad gaa! Jeg vil risikere mine ti Dukater, men paa 
eet Vilkaar, nemlig at I, hvis jeg taber, skal gøre 
mig Gengæld ved at meddele mig eders Samtale 
med Frøken Leonora.« 

»Nej, Ekscellence,« svarede Tott, idet han 
sendte Juel et skarpt Blik. »Mulig er jeg ikke saa 
snu en Diplomat som I; men saa dum er jeg dog 
ikke, at jeg lader mig bruge som Spion af den 
danske Resident.« 

Juel lo deraf, som om det var en god Spøg, 
og derpaa tog hans Gæster Afsked og gik. 

»Jeg kender Ulfeldts fra sidst, de vare her,« 
sagde Tott til Dohna, da de vare komne ud paa 
Gaden. »Jeg vil hilse paa dem, naar de ere komne 
til Ro her i Byen, og jeg skal gerne, om I ønsker 
det, indføre eder hos den danske Ekscellence.« 

»Af hvad Aarsag skulde jeg trænge mig paa 
der?« spurgte Dohna med en uskyldig Mine. 

»I maa selv bedst vide det,« svarede Tott, 
idet han smilende klappede sin Ven paa Skulderen, 
og denne Gang blev Dohna ham Svar skyldig. 



Andet Kapitel. 

Krogveje. 



At Ulfeldts Nærværelse i Stockholm maatte 
volde Peder Juel Bryderi og Ulejlighed, var en Selv- 
følge. Han havde prøvet det Aaret i Forvejen, da 
Ulfeldt og Leonora vare der. Dengang fik han af 
Kong Frederik Paalæg om at vogte paa hvert af 
deres Skridt og give Melding om alt, hvad de tog 
sig for. Det havde imidlertid kun varet i fjorten 
Dage. Nu derimod lod det til, at Ulfeldt vilde 
tage fast Bopæl i Stockholm, og naturligvis vilde 
han spinde Rænker mod sin Konge og sit Føde- 
land. At krydse dem maatte blive den danske Ud- 
sendings Pligt og vanskelige Opgave. 

Han blev imidlertid, hvad Spioneriet vedrørte, 
godt tjent af sin Kammertjener Lars, en tør og 
fiffig Jyde og saa egenraadig som nogen af hans 
Landsmænd. Uagtet hans Herre selvfølgelig ikke 

indviede ham i diplomatiske Hemmeligheder, nød- 
sagedes han dog til at vise Lars en vis Grad af 
Fortrolighed, og med Hensyn til Ulfeldt vidste Tje- 
neren paa en Prik, hvad det gjaldt. 

Lars stod netop i Porten, da Ulfeldts kørte 
forbi, og det kom da som ganske af sig selv, at 
han kastede en Kappe om sig for at skjule sit 
Livre og gik efter Vogntoget. Han kom tidsnok 
til at se Herskabet stige ud. Først sprang Tjenerne 
af deres Vogne, og de to Herrer, som sad paa den 
forreste Bondevogn, bleve hjulpne ned. Det var to 
udenlandske Eventyrere, den siden som Løvenklou 
adlede Schrøder og Kaptajn Antoni, som havde 
taget til Takke med at tjene Ulfeldt som opvar- 
tende Kavalerer i det Haab ved hans Hjælp at 
gøre deres Lykke i Sverige. Hele Følget skyndte 
sig hen til Karossen, stillede sig op i to Rækker, 
og alle blottede deres Hoveder, som om det var 
en Fyrste, der sad i Vognen. Dette stilfulde Op- 
trin undlod ikke at gøre sin Virkning paa de Til- 
skuere, der havde samlet sig ved Gæstgiverstedet, 
og det var vel ogsaa Meningen dermed. En svær, 
mørkladen Herre steg først ud. Han havde en 
tungsindig Mine og saa træt ud. Det var Ulfeldt. 

Kors, hvor han har forandret sig, siden jeg saa 
ham, tænkte Lars. Han er bleven tyk, men ikke 
mere glad, som det lader. Og der have vi Frøken 
Leonora! Hun er min Tro bleven sig selv lig og 
skrider frem som en Dronning, og Jomfru Anne, 
hun hopper som et Kid. 

Da Herskabet var gaaet ind, vilde Lars liste 
sig bort, men blev standset ved et Tilraab. 

>Ej, er du der, Lars,« lød det til ham ned fra 
en af Pakvognene. »Jeg tænkte nok, at noget af 
det første, vi vilde faa at se her i Stockholm, 
maatte blive dit Fjæs. Din Herre har sagtens sendt 
dig ud for at lure paa os; vi kende Rummelen fra 
i Fjor.« 

Det var Leonoras Page, Peter Henriksen, der 

tiltalte Lars saa frækt. De to havde nu et Horn i 
Siden paa hinanden, fordi de begge havde gjort 
deres Hoser grønne hos en smuk, lille svensk Pige, 
og Peter, der var en kønnere Karl end Lars, havde 
stukket denne ud. Lars's Tjenesteiver som Spion 
blev altsaa skærpet af personlige Grunde. 

»Naa, Peter, som du tager paa Vej,« svarede 
Lars med drillende Rolighed. »Du er lige saa arrig 
som Frøken Leonoras Mops, der røg i Benene paa 
mig og flængede mine Hoser, husker du nok, da 
jeg en Dag kom med et Brev fra Hr Peder til din 
Herre. Det var, dengang I levede skikkelig i Kø- 
benhavn, og Hr. Korfits ikke var den Landløber, 
han nu er bleven til. Ak ja, somme Folk ere sig 
selv værst!« 

Peter, som havde søgt efter noget paa Pak- 
vognen og fundet det, sprang nu ned, rettede sig 
og sendte Lars et Blik, fuldt af den dybeste 
Ringeagt. 

»Din Herre er en Prakker mod min,« sagde 
han, »han har kun en ussel Gaard og maa tjene sit 
Brød surt som Kongens Budrender og Spion, hvor- 
imod min kunde købe det halve Sverige, om han 
vilde.« 

»Nok muligt,« svarede Lars, »men han løb dog 
af Landet som en Skælm og maa nu strippe oni 
fra Sted til Sted.« 

»Nej,« sagde Peter, »nu har vor Rejse Ende. 
Hr. Korfits vil sætte Bo her i Stockholm. Det vil 
blive et surt Litr for dig, stakkels Lars,« føjede han 
spydig til, »som du nu maa løbe gennem Gader 
og Stræder og slide dine Skosaaler for at ud- 
spejde os.« 

»Nu,« svarede Lars koldsindig, »det faar vel 
Ende, og hvorlunde tænker du, at Enden bliver?« 

»Derom kan der ikke være mindste Tvivl,« 
sagde Peter med et overlegent Smil. »Kongen er 
i stor Vaande, siden min Herre rejste og lod ham 
i Stikken. Hver Gang Hr. Korfits rører sig, skæl- 

ver Kongen paa sin Trone. Det ender da vel med, 
at han beder om godt Vejr og kalder min Herre 
tilbage for at hjælpe ham med at styre Riget.« 

»Det kan vel ske, at din Herre engang vender 
hjem igen,« svarede Lars med et fælt Grin, »men 
kun for at blive hængt. Det hænder dog under- 
tiden, at ogsaa de store Tyve faa Strikken om 
Halsen!« 

Da Lars havde afskudt denne giftige Pil, gik 
han hjem og gav sin Herre omstændelig Melding 
om sit Sammenstød med Frøken Leonoras Page. 
Juel drog af det meddelte den Slutning, at Ulfeldts 
Omgivelser og maaske han selv med nærede den 
faste Tro, at han vilde blive kaldt tilbage og atter 
komme til Ære og Værdighed. Men Juel vidste, 
at det var et forfængeligt Haab, og lo i Skægget 
deraf. 

Imidlertid havde Værten i Moren haft travlt 
med at tilfredsstille sine fornemme Gæster, hvis 
Tjenere optraadte saa fordringsfuldt, som om de 
tjente en Konge. Det havde Værten ikke noget 
imod, thi des højere kunde han skrue Regningen 
op, og han vidste af Ulfeldts første Ophold i Stock- 
holm, at den danske Rigshofmester var en stor- 
laden Herre, som betalte uden Prutten. Dette var 
sandelig bedre, end naar Dronningen sendte ham 
Gæster paa sin Regning; thi Hendes Majestæt ned- 
lod sig næsten aldrig til at betale sin Gæld. — 

»Nu, Gud være priset og takket for, at vi 
uden Uheld have naaet Maalet,« sagde Leonora, da 
de vare komne til Ro i Gæstgiverstedets Storstue. 
»Vidste jeg nu kun, hvorledes Børnene lide, om de 
ere karske!« 

Den ældste Søn Kristian var rejst til England 
for at prøve sin Lykke der, de fire yngre Børn, 
Sønnerne Korfits og Ludvig og Døtrene Ellen Kri- 
stina og Leonora Sofia, vare satte i Huset hos 
Peter Rock, en Borger i Stralsund, hvis Hengiven- 
hed Ulfeldt havde vundet under Opholdet der, og 

den yngste, lille Leo, var given i sin Mormoder 
Fru Kirstens Varetægt og blev opfostret paa Boller 
i Jylland. Der levede den før saa viltre, snart 
tresindstyve Aar gamle Kirsten Munk nu et ro- 
ligt Liv. 

»Nu, Leonora,« svarede Ulfeldt, »Børnene ere 
i Guds Haand, hver paa sit Sted. Nu have vi 
andet at bryde vore Hoveder med. Det undrer 
mig, at Ebbe og Hedevig ikke vare her for at tage 
imod os. Hvis Budet ikke har sviret undervejs, 
maa han have faaet mit Brev i Gaar.« 

Ebbe Ulfeldt, Korfits's Fætter og tillige Svo- 
ger, da han var gift med Leonoras yngste Søster, 
Frøken Hedevig, havde allerede i flere Maaneder 
været i Stockholm. Ogsaa han, havde, som Lens- 
mand paa Bornholm, gjort sig skyldig i nogle Mis- 
ligheder og for at undgaa Følgerne vendt sit Føde- 
land Ryggen. Hans Ry som dygtig og tapper 
Kriger banede ham Vejen i Sverige. Han var ble- 
ven svensk Generalmajor med høj Løn. Han havde 
altsaa gjort Skridtet som Forræder fuldt ud og stod 
rede til i paakommende Tilfælde at føre Vaaben 
mod sit Fædreland. 

Anne Katrine stod henne ved Vinduet og saa 
ud paa Gaden. Hun var i det svundne Aar bleven 
højere, men hendes Skikkelse tillige fyldigere. Den 
Kantethed, som gerne følger med Opvæksten, var 
vegen for rundere Linier, men tillige var hendes 
Væsen helt forandret, livligt og uden Tynge. Den 
Alvor, der endnu boede i hende, viste sig kun nu 
og da ligesom en Sky paa Horisonten, naar Solen 
en Sommermorgen ved sine Straalers Magt har 
jaget alle Taagedunster bort. 

»Nej,« udbrød hun, idet hun slog Hænderne 
sammen, »hvilken dejlig Karosse der kommer med 
seks Skimler for og en hel Skare Tjenere. Mon 
det er Dronningen?« 

»Nej,« svarede Ulfeldt, som hurtig var gaaet 
hen til Vinduet, »det er ikke Dronningen, men 



193 

Prinsesse Maria Eufrosyna, Hertug Karl Gustavs 
Søster, og hendes Gemal, Grev Magnus de la Gar- 
die. Han er Dronningens bedste Ven og den mæg- 
tigste Mand i Riget. Ham bør jeg først og frem- 
mest gøre min Opvartning.« 

Der var Ulfeldt fejl paa det. Grev Magnus 
havde rigtignok længe holdt sig i Dronningens 
Yndest, ja det var endogsaa blevet saa hedt imel- 
lem dem, at hun syntes at have tænkt paa at ægte 
ham og hæve ham op paa Tronen; men det gik 
med denne som med alle de andre Ægteskabs- 
planer; da det kom til Stykket, kunde den raade- 
lystne Dronning ikke overvinde sig til at opgive 
sin Selvstændighed. Hun tilfredsstillede Grev Mag- 
nus ved at skaffe ham en fyrstelig Brud ; men i det 
sidste Aar var der kommet en Kurre paa Traaden 
mellem Dronningen og ham, og han havde mistet 
al Indflydelse. 

Om dette og de forandrede Forhold ved Hof- 
fet i det .hele taget fik Ulfeldt Oplysning af Ebbe 
Ulfeldt, som kort efter indfandt sig med Frøken 
Medevig. De fik en hjertelig Modtagelse, uagtet 
Forholdet til dem tidligere ikke havde været godt. 
Alle Leonoras Søstre slægtede mere eller mindre 
deres Moder paa. De gav ved deres Mangel paa 
Dannelse og simple Tænkemaade sørgelige Vidnes- 
byrd om Nedgangen i Menneskeværd og Højsind 
hos den Tids Adel. Standen var i sin Helhed som 
en overmoden, ormstukken Frugt. Søstrene kunde 
dernæst ikke enes med deres Mænd, og Leonora 
havde stadig Bryderi med at forlige dem. Til 
hende tyede de altid om Raad, og hun var den 
eneste, de bøjede sig for. Men nu, da de efter 
det fælles Skibbrud mødtes paa en fremmed Kyst, 
og Ebbe Ulfeldt kunde være sin tidligere overmo- 
dige Svoger til Hjælp, glemtes alle Tvistigheder, 
og Gensynet blev i det mindste paa Overfladen 
meget hjerteligt. 

»Det er altid godt at mødes med Frænder,« 

J.eonora Kristina. '3 

sagde Ulfeldt med noget af sin gamle, indsmigrende 
Livlighed, »men især i Udlændighed. Vi have nu 
meget at tale om, Ebbe; men sig mig først, har 
du fundet en Bolig til os?« 

»Ja,« svarede Ebbe, »et vakkert Hus, rumme- 
ligt og standsmæssigt, og der hører en skøn, lille 
Have til. Ejeren er gamle Rigsraad Martin Soop.« 

»Det er jo herligt,« udbrød Ulfeldt. »Hvor 
ligger det.?« 

»Her i Gaden.« 

»Det passer mig godt. Herfra har jeg ikke 
langt til Slottet.« 

»Dog er der den Hage ved Huset,« vedblev 
Ebbe, »at det ligger skraas over for Peder Juels 
Bolig, saa han vil stadig kunne holde Øje med dig.« 

» Aa,« udbrød Ulfeldt, »jeg blæser Juel et Stykke! 
Lid paa, Ebbe, at hvad jeg agter at foretage mig 
her, det skal ligge klart for Dagen. Kongen skal 
faa at føle, at jeg er her! Terningerne ligge paa 
Bordet, Ebbe! Jeg har kastet Broen af bag mig, 
du med; vi maa nu fremad uden at se tilbage. 
Kom, gaa med mig; vi ville tales ved i Enrum.« 

Mens Hedevig udøste sit Hjerte for sin »Hof- 
mesterinde«, som hun for Spøg, men dog ikke uden 
Grund kaldte Leonora, og Anne Katrine fremdeles 
morede sig ved at se ud ad Vinduet, gik de to 
Svogre ind i et Sideværelse og satte sig der. 

»Fortæl mig nu, Ebbe,« sagde Ulfeldt, »hvor- 
ledes det staar til her ved Hove. Det er et Held, 
at du kom hertil før jeg og har kunnet sondere 
Terrænet; men alt er sagtens væsentlig ved det 
gamle. Dronningen hænger vel nu som før over 
Bøgerne og studerer Græsk med Salmasius?« 

Saumaise, hvis Navn efter den Tids Skik var 
blevet latiniseret, var en lærd Franskmand, som 
Dronningen havde indkaldt og gjort til sin Biblio- 
tekar. 

»Nej, Korfits,« svarede Ebbe, idet han rystede 
paa Hovedet. »Dronningen har ganske forandret 

sig. Hun har lagt Bøgerne paa Hylden og tænker 
nu kun paa at more sig.« 

»Det overrasker mig sandelig at høre,« ud- 
brød Ulfeldt. »Jeg har aldrig truffet paa større 
Lærdoin hos nogen Mand. Denne ophøjede Dame 
har elsket Videnskaberne og Studiet over alt andet, 
og hun skulde nu være bleven en Flane?« 

»Det er ikke ganske Ordet, Korfits! Hun ligner 
jo ikke andre Kvinder. Naturen synes at have 
gjort sig skyldig i et Fejlgreb, idet den ikke gjorde 
hende til en Mand. Man troede da ogsaa, da hun 
kom til Verden, at hun var en Dreng, fordi hun 
havde en mørk Lød og skreg med stærk, grov 
Stemme. Grev Magnus har fortalt mig, hvorledes 
det gik til ved hendes Fødsel. En ivrig Hoftjener 
løb straks ind til Kongen med det glade Budskab^ 
at Dronningen havde bragt en Prins til Verden; 
men da Barnets virkelige Køn var blevet opdaget, 
turde ingen gaa ind og bringe Kongen ud af Vild- 
farelsen; thi den store Gustav Adolf var hidsig og 
opfarende. Hertug Karl Gustavs Moder, Kongens 
Søster, Pfalzgrevinde Katarina, paatog sig dog det 
kildne Hverv; men til hendes og alles Overraskelse 
tog den store Konge det fromt og sagtmodigt. 
:^Lad os haabe,« sagde han, »at den Pige bliver 
lige saa god som en Dreng! Flink bliver hun vist, 
al den Stund hun allerede har narret os alle 
sammen.« 

»Det var profetiske Ord,« udbrød Ulfeldt. 
»Hun er bleven en anden Dronning Elisabet.« 

»Saamænd,« sagde Ebbe. »I det mindste giver 
hun ikke den store engelske Dronning noget efter 
i Lunefuldhed. Man ved aldrig, hvor man har 
hende.« 

»Det lyder ikke meget trøsteligt,« sagde Leo- 
nora, som var traadt ind, uden at de havde mærket 
det. »Saa kan det ende med, at hun ogsaa 
narrer os.« 

»Ej, er du der, Leonora,« udbrød Ulfeldt, idet 

13* 

han vendte sig om. »Hvor har du gjort af Hede- 
vig?« 

»Hun tog Anne Katrine med i sin Vogn*. Det 
vilde more hende, sagde hun, at gøre en lille Fart 
og vise Anne noget af Byen, og det kan nok være, 
at Barnet blev glad.« 

»Ja,« sagde Ebbe, »det er svært, saa Anne 
Katrine har forandret sig, og saa livlig hun er 
bleven; men nu er hun jo en fuldvoksen Jomfru 
og intet Barn længer.« 

»Jeg kan ikke blive klog paa hende,« sagde 
Annes Fader. »Som Barn var hun gammelklog, 
og nu tænker hun kun paa Tant og Fjas.« 

»Du gør hende Uret, Korfits,« sagde Leonora, 
»det skal du nok kontme til at sande! Det fryder 
mit Hjerte at se hende frejdig og glad, som det er 
naturligt i Ungdommens Dage. Lad hende nyde 
Livet, mens Lykkens Sol skinner! Men lad os høre 
noget mere om Dronningen, Ebbe ! Af hendes Sinde- 
lag afhænger jo nu næst Gud vor Skæbne.« 

»Nu,« svarede Ebbe; »Hendes Majestæts Sinde- 
lag er i eet Punkt, som det skal være. Hendes 
Had til Danmark er levende nok, og det giver os 
Fodfæste hos hende; men at drive hende til Hand- 
ling vil ikke falde let, eftersom hendes Had til 
Polen og Johan Kasimir staar paa Højde med hen- 
des Had til Danmark og Kong Frederik. Du vil 
finde en Rival, Korfits, i den fordrevne polske Kans- 
ler Radziejovsky.« 

»Radziejovsky, den Stodder!« udbrød Ulfeldt. 

»Ja vel er han en Stodder; men han er kom- 
men dig i Forkøbet, og han har Dronningens Øre. 
Han har baaret sig snildt ad, men derved vist dig 
Vejen. Du tænker sagtens paa at henvende dig 
til Kansleren, den store Oxenstjerna, og til Magnus 
de la Gardie? Nu, det kan ikke skade, ja er vel 
for Oxenstjernas Vedkommende tilraadeligt; men 
Grev Magnus har ikke mere nogen Indflydelse,« 

»Det er sandelig en overraskende Oplysning, 



197 

du giver mig der, Ebbe,« sagde Ulfeldt. »Du er 
vist der løben med Limstangen.« 

»Nej, tro ikke det! Jeg er vel underrettet. 
Hvad for det første Svenskerne vedrører, da har 
Klas Tott stukket de la Gardie ud.« 

»Som det lader,« sagde Leonora, »skifter 
Dronning Kristina Yndlinge, som vi andre skifte 
Handsker.« 

»Den Lignelse passer ikke ilde,« svarede Ebbe, 
>og for at blive ved den og tale rent ud, saa vil 
jeg sige, at Dronningen nu har draget en fæl, skiden 
Handske paa. Hendes erklærede, V'ndling for Tiden 
er hendes franske Livlæge Pierre Bourdelot.« 

»Bourdelot,« sagde Ulfeldt, »ja, jeg ved, at han 
er her. Jeg kender ham fra Paris. En grim Karl, 
men vittig.« 

»Ja,« svarede Ebbe, »en rigtig spydig Hund 
og tillige en lumpen Karl.« 

»Og et saadant Menneske har kunnet indynde 
sig hos en saa aandfuld og dydig Dame som Dron- 
ning Kristina.?« udbrød Leonora. »Jeg husker ham 
godt. Han havde sin Styrke i at fortælle smudsige 
Historier paa en fin, tilsløret Maade.« 

»Hvad der netop falder i Dronningens Smag,« 
sagde Ebbe. »Dog tror jeg, at hun nu er kommen 
saa vidt, at hun ikke mere bryder sig synderlig om 
Sløret.« 

»Nu gaar du over Stregen, Ebbe,« sagde Ul- 
feldt, idet han løftede Haanden. 

»Nej,« vedblev Ebbe, »det har sig med hende, 
som jeg siger. Dronningen og Bourdelot ere uad- 
skillelige.« 

»Saa mener du vel, at han skulde være hendes 
Galan?« spurgte Ulfeldt. »Men det faar du ikke 
mig til at tro.« 

»Nej,« svarede Ebbe, »det mener jeg ingen- 
lunde. Dronningen holder trods alt paa sin Vær- 
dighed og giver sig ikke hen; men hun er ganske 
uden Blufærdighed i Tanke og Tale, naar hun slaar 

sig løs. Hør, hvad man fortæller om hende i den 
Retning, og da Grev Jakob de la Gardie, hvem jeg 
spurgte derom, har stadfæstet Historien, saa maa 
den vel være sand, thi den drejer sig om hans 
Gemalinde, den smukke Komtesse, Ebba Sparre. 
Dronningen kom en Dag med hende ind paa Biblio- 
teket, hvor Salmasius sad og læste i en fransk 
Bog; men da han saa Dronningen, stak han den 
hurtig til Side. Dronningen vilde vide, hvad det 
var for en Bog; men Salmasius svarede, at Ind- 
holdet var lovlig frit og ikke Læsning for Damer. 
Men det æggede kun Dronningen, som bød ham 
ikke alene at komme frem med Bogen, men vise 
hende et af de muntreste Steder. Det maatte han 
da; Dronningen læste det, lo, gav Ebba Sparre 
Bogen og bad hende læse den Side højt. Kom- 
tessen tog Bogen og gav sig til at læse, men 
standsede snart, idet hun blev rød. Nu bød Dron- 
ningen hende med Trussel om sin Unaade at læse 
videre, og det maatte Komtessen da, skønt hun var 
grædefærdig af Harme og Skam, mens Dronningen 
og Salmasius slog en høj Latter op.« 

>Det er oprørende!« udbrød Leonora. >Nu 
har jeg faaet nok! Jeg vil sandelig ikke haste med 
at gøre Dronningen min Opvartning. Jeg bliver 
helst derfra, Korfits!f 

»Hvor du tager paa Vej,« sagde Ebbe og lo. 
»Jeg troede ikke, at du var saa ømtaalig. Men du 
vil intet risikere af den Slags. Dronningen slaar 
kun Gækken løs, naar hun er blandt sine Venner 
og sammen med Komtessen, der saa at sige er 
den eneste Veninde, hun har. Hun kan være en 
ganske anden, fin, ædel og majestætisk. Men for 
at vende tilbage til Sagen, Korfits, hvis du vil være 
sikker paa straks at faa Adgang til Dronningen, 
maa du henvende dig til Bourdelot.« 

»Nu,« svarede Ulfeldt, »om Dronningen siger 
jeg, store Sjæle have ogsaa deres svage Sider. 
Endogsaa Solen har Pletter. Hvad vedkommer 

Dronningens private Morskaber os? Og med Hen- 
syn til Bourdelot, da kan det ikke gøre mig ringere 
at hilse paa ham. Vi ere jo gamle bekendte.« 

»Jeg havde ikke tænkt mig,« udbrød Leonora 
heftig, »at du skulde have haft nødig at gaa slige 
Krogveje, Korfits!« 

Derpaa gik hun ud af Stuen, mens Mændene 
fortsatte Samtalen og drøftede Midlerne til at naa 
deres Maal, at ophidse Dronning Kristina mod 
Danmark. 



Tredje Kapitel. 

Firkanten. 



Omtrent fjorten Dage efter, en solklar Morgen 
midt i Juni, kørte Ulfeldt op til Slottet for at blive 
stedet for Dronningen. Uagtet han kun var sin egen 
og ikke nogen Fyrstes Udsending, kom han dog 
med stor Pomp. Han fremtraadte jo ogsaa som 
Danmarks Rigshofmester. Der var ingen anden 
bleven udnævnt i hans Sted, og enten han nu troede 
derpaa eller ikke, saa modsagde han ikke den Op- 
fattelse af hans Stilling, at Pladsen stod ham aaben, 
og at han kunde indtage den igen, naar han var 
bleven forligt med Kongen. Dernæst havde han sin 
rigsgrevelige Værdighed at hævde. Karossen, hvori 
han sad, kunde ogsaa nok gøre Fyldest for begge 
Dele. ' Den var en bortrejst udenlandsk Diplomats 
Efterladenskab, som han havde købt i dyre Domme, 
og den var meget pragtfuld med dens Maling, For- 
gyldning, Fløjlshynder og Silkeforhæng. Han havde 
ladet den forrige Ejers Vaabenskjold udslette og i 
Stedet for sætte sit eget rigsgrevelige. Det pran- 

gede i alle Farver; der sprang guldkronede Løver 
i det, og i Hjerteskjoldet saa man Slægtva abenet, 
en halv, rød Ulv, sammenvokset med en halv Ørn, 
i Guld. En pragtfuldt klædt Kusk styrede fra den 
høje Buk de fire skønne, sorte Heste, som trak 
Vognen, og hvis Seletøj skinnede af Sølv. Hus- 
hovmesteren, Johan Giinzel, gik i Spidsen foran 
Hestene med sin Stav i Haanden og førte sig, som 
om han var en kongelig Ceremonimester, og Schrø- 
der og Antoni gik hver paa sin Side af Vognen 
med Hatten i Haanden. Dette var dog ikke noget 
Paafund af Ulfeldt. Det var Skik i Sverige, at ikke 
alene fyrstelige Personers, men ogsaa de store 
Adelsmænds Kavalerer fulgte deres Herskaber paa 
Gaden med blottede Hoveder. En Skare Tjenere 
i grønt Livre med Guldgalloner sluttede Toget. 

Da han var kørt over Stortorvet og gennem 
et snævert Stræde kom ud paa Slotspladsen, laa 
den gamle Kongeborg for ham, knejsende paa sin 
Bakke med de røde Mure, takkede Gavle og spir- 
kronede Tinder. Over den hele Samling af Byg- 
ninger ragede Bygherren Birger Jarls gamle, svære 
Taarn Kærnan op, og fra dens Spir sldnnede tre 
gyldne Kroner i Morgensolens Glans. Ulfeldt fæ- 
stede Blikket paa dette Tegn paa Overherredøm- 
met over de tre nordiske Riger, som siden Kalmar- 
unionens Dage havde spillet saa stor en Rolle og 
voldet saa megen Strid mellem Sverige og Dan- 
mark. Han saa i Aanden en ny Genforening af 
Rigerne, men paa en anden Maade, nemlig saaledes, 
at Danmark og Norge bleve Sverige underlagte, og 
at han selv, naar Kong Frederik var stødt fra Tro- 
nen, sad i Sædet som Vicekonge eller Dronning 
Kristinas Statholder. Et større Syn paa Sagen-havde 
han ikke, og skandinavisk Broderfølelse var i de Ti- 
der og længe derefter ukendt. Svenskerne og Dan- 
skerne hadede hverandre af Hjertens Grund, og nu 
var Ulfeldt i Færd med at gøre sig til Svensker. 

Han fik Salut af Garden, da han steg ud af 

Vognen, hvorpaa hån gik gennem de to Rækker 
af hans egne Tjenere op ad Taarntrappen og traadte, 
fulgt af sine to Kavalerer, ind i den store Hal, Mad- 
salen kaldet, uagtet den nu brugtes mest til Guds- 
tjeneste om Morgenen og til Dans om Aftenen, 
naar der var Bal. I øvrigt var den hele Dagen et 
Samlingssted for Hoffolkene. 

Ulfeldt traf straks paa Grev Tott, der var 
Øverste for Livgarden og havde Bolig paa Slottet. 
De hilste paa hinanden som gamle Venner, og da 
Grev Dohna kom til, blev han forestillet for Ulfeldt 
og venlig modtaget. 

»Er Eders Ekscellence tilfreds med eders Bo- 
lig?« spurgte Tott. 

»Ret vel,« svarede Ulfeldt. »Jeg maa tilstaa, 
at gamle Martin Soop ikke har været nogen Sinke 
til at indrette et Hus. Men jeg smigrer mig dog 
med den Tro, at jeg har forbedret det adskilligt. 
Kom engang og se selv, Hr. Greve, og hvis Grev 
Dohna vil gøre eder Selskab, skal det være mig 
kært.« 

Det var Ulfeldt om at gøre at vinde Venner 
ved det svenske Hof, og saaledes fik Dohna uden 
Vanskelighed Adgang til den Helligdom, som gemte 
hans Hjertes udkaarede. Det var Anne Katrine nu 
bleven, da han havde genset hende i Kirken og 
flere Steder. Den Gnist, som straks ved det første 
Syn tændtes, var bleven til en blussende Flamme. 

Nu nærmede sig en høj, slank Herre, pyntelig 
nok klædt, men hans Kjortel var dog rigeligere ud- 
styret med Snore end med Guld og Ædelstene. 
Det var Polakken Radziejovsky. Misundelsens Bleg- 
hed lagde sig over hans skarpe Træk, idet han paa 
en nærgaaende Maade maalte Ulfeldt med Øjnene. 
Diamantknapperne i Ulfeldts sorte Fløjls Trøje, Ele- 
fantordenens Ærestegn, den svære Guldkæde med 
Kong Kristians Portræt, indfattet i Diamanter, som 
smyidcede hans Bryst, de kostbare Ædelstene, som 
funklede fra hans Fingerringe, og den fine, zobel- 

bræmmede Kappe, der hængte over hans Skuldre, 
alt dette blendede Polakken og dannede en skæ- 
rende Modsætning til hans egen Fattigdom. Alene 
den Diamant, der sad i Ulfeldts Hattebaand, var 
maaske lige saa meget værd som alt, hvad den 
stakkels polske Kansler havde kunnet bjærge, da 
han hovedkulds maatte flygte fra sit Fædreland. 

Klas Tott gjorde de to landflygtige Kanslere 
kendte med hinanden, og efter Smilet paa hans 
muntre Aasyn at dømme morede han sig over de 
glubske Blikke, de sendte hinanden. 

»Nu,« sagde Polakken med et tvungent Smil, 
»Eders Ekscellence er ogsaa kommen til Sverige 
for at prøve eders Lykke?« 

»Nej, min Herre,« svarede Ulfeldt, »jeg er ikke 
nogen Lykkejæger. Jeg tænker, at Lykken følger 
mig, fordi jeg tror fast paa den.« 

»Nu,« sagde Radziejovsky med et Lynglimt 
fra sine mørke Øjne. »Gud er alle Daarers For- 
mynder. Jeg skal stræbe efter at træde i eders 
Fodspor og saaledes blive værdig til den Almæg- 
tiges Hjælp.« 

Ulfeldt havde et skarpt Svar paa Tungen; men 
nu kom Erik Linde, Ceremonimesteren eller Intro- 
duktøren, som han kaldtes, og derved afbrødes 
Ordstriden. 

»Det gør mig ondt,« sagde han til Ulfeldt, »at 
Eders Ekscellence maa vente, uagtet det er over 
den fastsatte Tid. Den danske Resident er inde 
hos Hendes Majestæt; men da han har været der 
i over en halv Time, kommer han vist snart.« 

»Saa Hr. Peder Juel er kommen mig i For- 
købet,« sagde Ulfeldt i en spydig Tone. »Jeg volder 
den stakkels Herre stor Ulejlighed. Siden jeg er 
kommen til Stockholm, har han hverken Rist eller 
Ro.« 

»Ja,« sagde en vellydende Stemme bag Ulfeldts 
Ryg, »den danske Resident løber nu herop hver- 

anden Dag. Frem og tilbage er en lang Vej, naar 
det gaar ofte paa.« 

Ulfeldt havde straks vendt sig om og stod til 
sin Glæde lige over for Bourdelot. Yndlingen bar 
en pragtfuld Hofdragt, og hans Holdning var over- 
modig og selvsikker. 

»Eders Tilsynekomst er oplivende for mig,« 
sagde Ulfeldt, idet han trykkede Bourdelots frem- 
rakte Haand. »Jeg var nær ved at tro, at I havde 
svigtet mig.« 

»Jeg svigter ingen, hvem jeg har givet mit 
Ord,« svarede Bourdelot storladent, uagtet han var 
falsk og troløs. »Eders Ekscellences Selskab,« til- 
føjede han med sit elskværdigste Smil, »er mig al- 
tid en Glæde, blandt andet ogsaa af den Grund, at 
det kildrer mit Øre at høre eders gode Fransk. De 
brække alle gyselig paa Sproget her. End ikke 
Hendes Majestæt er fri derfor. Dog, dette ganske 
mellem os!« 

Han havde, mens han talte, ført Ulfeldt ned i 
den anden Ende af Salen, hvor der var tomt. 

»Hør nu,« vedblev han med dæmpet Stemme, 
»hvis jeg havde svigtet eder, vilde I være kommen 
til at gaa herfra i Dag med uforrettet Sag.« 

»Hvor er det muligt!« udbrød Ulfeldt. »Jeg 
er jo bleven tilsagt til Audiens.« 

»Ved dette Hof er intet umuligt,« svarede 
Bourdelot med et ejendommeligt Smil. »Da Peder 
Juel blev meldt, var jeg inde hos Hendes Majestæt. 
»Er han der igen!« udbrød hun utaalmodig. »Han 
piner Livet af mig. Jeg kan ikke godt afvise ham 
uden at krænke hans Herre; men derved maa det 
blive for i Dag. Gaa ud i Madsalen og sig til 
Linde, at jeg ikke modtager flere i Dag.« Men Ul- 
feldt? spurgte jeg. »Aa,« svarede hun med et Suk, 
»bed ham komme igen i Morgen!« Men jeg gav 
mig ikke saa let, og det endte da med, at Hendes 
Majestæt indvilgede i at modtage eder; men I vil 
blive ført ind ad Bagtrappen, det er ofte den sikreste 

og bedste Vej, min Herre! Med andre Ord, I vil 
faa Privataudiens i Firkanten.« 

Firkanten var Dronningens Studerekammer, 
hvortil kun hendes fortrolige Venner fik Adgang. 

»Cirkelen,« tilføjede Bourdelot med et satirisk 
Smil, »er ellers en skønnere Figur, og det vilde 
være mere romantisk, om Hendes Majestæts Bou- 
doir var et rundt Taarnkammer. Firkanten er et 
grimt Rum; men det kan jo være det samme med 
Fagonen, naar kun Naadens Sol skinner der.« 

Ikke længe efter stod Ulfeldt i Firkanten, ført 
derhen af Bourdelot, som forlod ham ved Døren, 
idet han ønskede ham god Lykke. Værelset var 
tomt, saa at Ulfeldt fik Tid til at se sig om. Dets 
Udstyrelse var meget tarvelig, Pragten i hans eget 
Studereværelse var kongelig mod dette, og ingen 
skulde have gættet, at Firkanten var en Kvindes 
Paulun. Bøger var der nok af; men efter at Ul- 
feldt havde læst nogle af Titlerne, faldt hans Øje 
paa Værelsets eneste Prydelse, et Portræt af Dron- 
ningens Fader, Gustav Adolf, som hængte over Ka- 
minen. Han stod en Stund der, fængslet ved Synet 
af »Guldkongen«, som Gustav Adolf var bleven 
kaldt paa Grund af sit gule Haar og Skæg, da en 
lille Tapetdør gik op, og Dronningen traadte ind. 

Uagtet Ulfeldt havde set hende før, overraskedes 
han dog ved Gensynet. Uskøn og mandhaftig i sit 
Væsen havde Dronning Kristina altid været; men 
dog kendtes det paa hende, at hun yderligere havde 
fjernet sig fra den kvindelige Yndes Vej. Underlig 
tog hendes lille og dog temmelig drøje Skikkelse 
sig ud i den graa Mandsfrakke, der gik til Knæerne, 
og som hun bar over en fodsid Kjole af samme 
Farve. Der saas intet hvidt Linned. Om Halsen 
var der slynget et sort Silketørklæde af samme Art, 
som Officererne brugte. Paa Hovedet bar hun en 
lille, sort Hat, og Diamantagraffen i Hattebaandet 
var hendes eneste Smykke. Hendes lyse Haar 
hængte frit ned under den, men saa temmelig uredt 

ud; hun yndede ikke at bruge Kammen meget. 
Naar dertil føjes, at hun var lidt skæv, da den 
højre Skulder var højere end den venstre, en Legems- 
fejl, som hun ikke brød sig om at skjule, saa bliver 
det indlysende, at indtagende var Dronning Kristinas 
Person ikke. Heller ikke vare hendes Træk skønne. 
Næsen var krum og fremstaaende og Munden tem- 
melig stor, og dog glemte man alle Manglerne ved 
hendes Ydre, naar man saa ind i hendes store, blaa, 
aandfiilde Øjne. Der var Højhed og Kraft i dette 
stolte Aasyn. Man følte straks, at man havde en 
Kvinde for sig, der ikke alene var født, men ogsaa 
skabt til at herske. Dog mildnedes Strengheden 
undertiden af et indtagende Smil, som viste, at hun 
maatte kunne vinde Hjerter, naar hun vilde. 

Ulfeldt havde aldrig før bøjet sig saa dybt for 
nogeh Potentat som nu, da han tog Dronningens 
fremrakte Haand og kyssede den. For et Aar siden 
var han optraadt fordringsfuldt og havde hentet sig 
en Afvisning; nu kom han med det faste Forsæt at 
indsmigre sig hos Dronningen og vinde Fodfæste 
hos hende. 

»I stod hensunken i Skuet af min Hr. Faders 
Portræt,« sagde hun, da hun havde ønsket ham 
velkommen til Stockholm og spurgt til Frøken Leo- 
noras Helsen. »Det er meget ligt.« 

»Ja, Eders Majestæt,« sagde Ulfeldt, »Synet af 
hans Helteaasyn vækker store Tanker.« 

»Saamænd,« svarede Dronningen koldsindig. 
»Han var en dygtig Hærfører, men ingen stor Stats- 
mand og Erobrer. Aleksander og Cæsar vare større 
end han. Han var for meget Præst og smaalig 
samvittighedsfuld. « 

Ulfeldt lyttede studsende til den Tale. Nu var 
det altsaa kommet saa vidt med Gustav Adolfs 
Datter, at hun ikke mere holdt sin store Faders 
Minde i Ære. Det var sagtens Kynikeren Salma- 
sius's og den frække Bourdelots Værk. Men Ul- 
feldt undrede sig kun, han forargedes ikke. Imid- 

lertid tog han Lære af det lille Fejltræk, han havde 
gjort sig skyldig i, og skimtede de Veje, ad hvilke 
han kunde vinde Dronningens Fortrolighed og Tillid. 
De vare ham næsten alle lige gode, naar han kun 
naaede Maalet. 

Dronningen satte sig i den Hyndestol, som stod 
foran hendes tarvelige Skrivebord og var saa naa- 
dig at bede Ulfeldt tage Plads paa en Taburet, 
som stod i Nærheden, og hvor Bourdelot gerne 
havde sin Plads, naar han var inde hos Dronningen 
i hendes firkantede Asyl. Snart kom de ind paa 
Politikken, og Dronningen viste sig fornøjelig aaben- 
hjertig, idet hun lod Ulfeldt vide, i hvad Ærinde 
den danske Resident havde været hos hende. Ul- 
feldt havde nemlig sidste Vinter ladet udarbejde et 
Skrift, som havde faaet Titelen »Højttrængende 
Æresforsvar«. Det var blevet oversat paa flere Sprog 
og udbredt over hele Europa. I dette Skrift havde 
han søgt at rense sig for de mod ham rettede 
Sigtelser og selvfølgelig ikke skaanet Kong Frederik. 
Nu var Juel kommen med den Fordring fra sin 
Herre, at det ikke maatte tillades Ulfeldt at lade 
noget mod den danske Regering og Kongens Per- 
son rettet Skrift trykke og udbrede i Dronning Kri 
Stinas Riger og Lande. 

»Det gik ikke af uden Disput,« sagde Dron- 
ningen nu til Ulfeldt; »men jeg maatte dog føje 
ham deri, for saa vidt som jeg lovede ham ved 
Lejlighed at give eder en Advarsel. 1 maa altsaa 
helst lade det Skriveri fare! c 

»Gerne, Eders Majestæt,« svarede Ulfeldt med 
et stolt Hovedkast. »Jeg kommer dog ingen Vej 
med Pennen. Der skal skarpere Vaaben til.« 

»Hvad,« udbrød Dronningen, »I er altsaa hid- 
kommen lige saa uforsonlig og lige saa lysten efter 
at knuse eders Fjender, som I var i Fjorf« 

»Ja, Eders Majestæt, kun derfor lever og aander 
jeg; men jeg har tillige Eders Majestæts og det 
svenske Folks Bedste for Øje.« 

»Og I ønsker Død og Undergang over eders 
egen Konge, eders Landsmænd og eders Føde- 
land?« udbrød Dronningen, idet der kom et skarpt 
Blink fra hendes Øjne. 

»Ingenlunde,« svarede Ulfeldt, uagtet hans Øjne 
funklede af Had. »Jeg ønsker kun Kong Frederik 
sat fra Styret og mine Landsmænd under et bedre 
og visere Regimente.« 

»Det er alligevel Forræderi, Ekscellence,« sagde 
Dronningen i en skarp Tone. 

»Jeg maa vel finde mig i, at det bliver kaldt 
saa, Eders Majestæt! Men min Samvittighed fri- 
kender mig, al den Stund min Konge hader og efter- 
stræber mig, og mine Landsmænd fornægte mig. 
Jeg har hverken Konge eller Fædreland mere. I 
Sverige har jeg nu hjemme, og Dronning Kristina 
er min ophøjede Suveræn.« 

»Der ræsonnerer I lidt for rask,« svarede Dron- 
ningen, idet hun løftede Haanden. »I glemmer den 
Troskabsed, 1 svor Kong Frederik, og hvorfra I ikke 
er løst.« 

»Troskabsed?« udbrød Ulfeldt. »Kongen er kun 
min Lensherre. Naar jeg siger Kontrakten op, da 
er jeg fri.« 

»Hvad siger I der?« sagde Dronningen, idet 
hun slog Hænderne sammen. »Nej, min kære Herre, 
vi leve ikke mere i Lensvældens Dage! Det vilde 
være skønt, hvis de svenske Stormænd ræsonnerede 
som I; men i saa Fald skulde jeg nok lære dem 
andet!« 

»Jeg kan sandelig mærke, at Peder Juel har 
været hos Eders Majestæt,« svarede Ulfeldt med 
en krænket Mine. 

»Nej, det er ikke det,« sagde Dronningen, idet 
hun rystede paa Hovedet. »Det fattes mig sande- 
Hg ikke paa Lyst til at nappes med Kong Frederik ; 
men jeg er kun en Kvinde og har Freden kær. 
Desuden,« vedblev hun, idet hendes Træk stram- 
medes, »fik vi Krig, maatte jeg give Befalingen i 

en Mands Hænder, og han kunde da let rive Magten 
til sig.« 

Der fik Ulfeldt et Indblik i Dronningens inderste 
Hjertekammer; thi med denne Mand kunde hun kun 
mene Tronfølgeren Karl Gustav. Hun var skinsyg 
paa ham, og han var for Tiden ikke i Naade, men 
levede i en Art Forvisning paa Borgholm Slot paa 
Øland. 

»Desuden,« vedblev hun, idet hendes Træk 
oplivedes af et skadefro Smil, »er I ikke ene om 
Budet. I traf sikkert Polakken Radziejovsky i Mad- 
salen? Nu, han er kommen i samme Ærinde som 
I: Han vil ogsaa have sin Konge reven af Pinden 
og Polen lagt under vort Scepter. Der er vægtige 
Grunde, der tale for hans Sag, al den Stund hans 
Herre er mere nærgaaende end eders, som kun 
kræver Told i Sundet. Johan Kasimir mener jo. 
som I vel ved, at have Arveret til Sveriges Krone. 
Nej, kære Ekscellence, hvis Krigsgalskaben skulde 
komme over os, saa tror jeg, at vi foretrækker at 
kaste os over Polen!« 

Saa lo hun, og uagtet Ulfeldt tog Sagen alvor- 
lig og prøvede paa at overtyde hende om, at der 
var langt større Fordel og bedre Udsigt til Held 
ved at falde over det nærliggende og slet rustede 
Danmark, kom han dog ingen Vej med hende. Hun 
tilbød ham til sidst sin Mægling, hvis han vilde prøve 
paa at forlige sig med Kong Frederik. Gjort mod- 
løs ved de ringe Udsigter til Hævn, Ulfeldt for 
Øjeblikket havde, gik han ind derpaa. Der blev 
indledet Underhandlinger med den danske Regering, 
men de strandede aldeles. Det var snarest en Let- 
telse for Ulfeldt, hvis Hævntørst var alt for bræn- 
dende til, at et magert Forlig vilde kunne stille 
ham tilfreds. 

Han blev saa i Sverige, idet han ventede paa 
et Omslag i Dronningens Stemning og en Foran- 
dring i de udenrigske Sagers Stilling. Dronningen 
var glad ved hans lærde og aandfulde Selskab, og 



209 

hun laante med Fornøjelse Penge af ham. Han 
steg stadig højere i hendes Naade og blev en af 
hendes erklærede Yndlinge. 



Fjerde Kapitel. 

Under Linden. 



Det var langt henne i August Maaned. Ulfeldt 
havde nu været i Stockholm næsten et Fjerdingaar 
og syntes at føle sig hjemme der ; Leonora derimod 
ikke i samme Grad. Hun kunde lide af Hjemve og 
savne Fædrelandet og de vante Forhold. Martin 
Soops Hus og den lille Have, som hørte til det, 
vare kun daarlig Erstatning for den skønne, stor- 
ladne Bolig i Gaarden paa Graabrødretorv i Køben- 
havn og Hørsholms landlige Idyl midt i de pragt 
fulde sjællandske Bøgeskove. Men Anne Katrine 
savnede ikke noget. Hun var lige saa optagen som 
hendes Fader, skønt paa en anden Maade. Den 
smukke Komtesse havde taget hende under sine 
Vinger og ført hende med til Selskabelighed, som 
hendes Moder ikke var saa villig tit at deltage i. 
Leonora var og blev Kongedatteren, hvor hun saa 
levede, og da de svenske adelige Damer ikke vilde 
indrømme hende den Forrang, som hun nhente til- 
kom hende, holdt hun sig stolt tilbage. Hvem 
der vilde nyde hendes Selskab, maatté komme 
til hende og gøre deres Opvartning i Martin Soops 
Hus. 

Det var en smuk, varm Dag sidst i August. 
Då Solen var ved at dale og Varmen mindre tryk- 
kende, kom Leonoras Kammerpige Anneke og Peter 
Henriksen gaaende ligesom i et højtideligt Optog. 
Anneke gik foran med nogle Fløjls Hynder bg en 

Eeonora Kristina. ^4 

smuk, frynset Borddug, Peter fulgte efter med en 
stor Sølvbakke, som han bar varsomt. Paa den 
stod en stor, sølvgylden Vinkande, juvelsmykkede 
Bægre, en Sølvbakke med Bagværk og en Krystal- 
skaal med Frugt. Det var alt sammen meget kost- 
bare Sager og tillige af Kunstværdi, et smukt lille 
Udvalg af Ulfeldts fyrstelige Sølvkammer. Det hele 
blev baaret ned til et gammelt Lindetræ, som var 
den lille Haves bedste Pryd, og under hvis Blade- 
hang der stod et jordfast Stenbord og nogle Bænke. 

»Saa,« sagde Anneke, da Hynderne vare blevne 
lagte paa Bænkene og Bordet dækket, »nu skulde 
jeg mene, at det er en Opdækning, som vi kunde 
byde selve Dronning Kristina.« 

»Aa,« svarede Peter med et ringeagtende 
Hovedkast, »hun tog vist til Takke med mindre. Hun 
er fattig som en Kirkerotte, i Borg og Gæld til de 
fleste Købmænd her i Staden og evner næppe at 
udrede sine Tjeneres Løn. De blive overrendte 
af deres Kreditorer, hvorfor en af dem forgangen 
Dag hittede paa at skrive uden paa sin Dør : ingen 
Penge!« 

»Nu trykker du Krøniker, Peter 1« 

»Nej, Anneke, det er saa sandt som Evange- 
lium, men vilde jo ikke rage os, hvis ikke det var 
saa, at vi måa betale Gildet.« 

»Hvad er din Mening med den Tale?« 

»Jeg vil aabenbare dig det, Anneke, men Tand 
for Tunge! Husbond har nys laant Dronningen 
tresindstyve Tusinde Daler!« 

»Hvor ved du det fra?« 

»Bourdelots Tjener har fortalt mig det. Hans 
Herre har ingen Hemmeligheder for ham, og det lod 
sig da heller ikke skjule, at Doktoren lige med eet 
fik Skuffen fuld af Mønt.« 

»Men Gud naade os!« udbrød Anneke, idet 
hun slog Hænderne sammen, »har Dronningen da 
kastet alle de Penge bort til den Landstryger?« 

»Det har hun vel ikke, Anneke; men en god 

Slump har han nok faaet, og Resten skal vel saa 
bruges til Operaer, Balletter og andet Tant. Kan 
du forstaa, at Rigshofmesteren saaledes lader Du- 
katerne rulle uden noget Vederlag? Og hvad vinder 
han ved alt sit Rend op paa Slottet?« 

»Ja, det sidste huer mig mindst. Det er Uret 
af Rigshofmesteren at løbe fra Frøken Leonora og 
lade hende sidde saa meget alene. Hun maa jo 
blive skinsyg til sidst.« 

»Ha, ha!« lo Peter. »Nej, det er der ingen 
Fare for, al den Stund Dronningen jo er saa grim 
som en Ugle.« 

»Nu, Peter, enten hun nu er skøn eller grim, 
saa tror heller ikke jeg, at Rigshofmesteren er daaret 
af Dronningens Person. Han løb aldrig efter Kvind- 
folk. Han har sikkert store Planer for. Han er 
klogere end de fleste ; han ved nok, hvad han gør 1 « 

»Men mon han ikke er lovlig selvvis, Anneke? 
Den Mand maa være klog, der skal kende sit Smør 
i en anden Mands Kaal, ha, hal Kunde vi nu endda 
faa saa meget ud af al dette Stræv, at Jomfru Anne 
bliver godt gift. Hun kimsede ad Kay Lykke; mon 
hun finder en bedre Fæstemand her ? Mon det bliver 
den lange, lyse eller den lille, sorte, Anneke?« 

Anneke holdt paa den lange, lyse, det vil sige 
Klas Tott, fordi han var en bosiddende Mand og 
ejede noget, men kasserede den lille, sorte, nemlig 
pohna, som en Stodder og Landstryger. De bleve 
imidlertid hindrede i at drøfte dette interessante 
Emne videre; thi i det samme knirkede Havelaagen^ 
og Herskabet viste sig. Leonora kom hurtig gaaende 
med Dohna ved sin Side, mens Anne Katrine og 
Klas Tott fulgte langsomt efter. De standsede flere 
Gange, og da Dohna havde naaet Lindetræet og 
vendte sig om, saa han til sin Forbitrelse, at Anne 
rakte hans forræderiske Ven en rød Nellike, idet 
hun blev næsten lige saa rød som Blomsten. Han 
vilde ikke være bleven gladere, hvis han havde 

kunnet høre de smigrende Ord, hvormed KlasTott 
takkede for Blomsten. 

»Gaven er mig dyrebar og Blomsten skøn,« 
sagde han; »men hvad er den skønneste Blomst 
mod den Haand, der rakte mig den, og mod den 
fagre Person, hvem Haånden tilhører?« 

Annes Svar var et straalende Blik, som kun 
sagde alt for meget. Hun var for uerfaren til at 
skønne, at der laa mere Galanteri end Elskovs- 
varme i Tonen. Men naar den mandige Klas Tott 
var hos hende, og hun hørte hans malmfulde Røst, 
bankede hendes unge, varme Hjerte. Hun var lykke- 
lig og tænkte slet ikke. Naar hun havde mere 
ædruelige Øjeblikke, brugte hun kun sin Tankeevne 
til at sammenligne Klas Tott med andre Mænd. 
Da gik det ret op for hende, hvilken Pjalt Kay 
Lykke var imod denne ridderlige Svensker, men 
ogsaa at Kristoffer Dohna, skønt han var en bedre 
Mand, end Kay havde vist sig at være, stod langt 
tilbage for Sigrid Vasas stolte Ætling. 

Anne Katrines Velynderinde, den smukke Kom- 
tesse, Ebba Brahe, havde hjulpet godt til, idet hun 
havde givet Klas Tott .et Skudsmaal, som ret var 
skikket til at trykke Rlen dybere ind i hendes 
Hjerte. 

»Klas Tott,« sagde hun til Anne, »er baade 
Gudernes og Dronningens Yndling. Han vinder 
Prisen ved enhver Turnering og sejrer i enhver 
Tvekamp. Naar han giver sig til at spille, saa 
taber han rigtignok sine Penge, men gør det stor- 
ladenty som det sømmer sig en grand seigneur. 
Han har ellers haft flere Dueller, end Dronningen 
synes om; men altid gjaldt det Æren, aldrig var 
^n- Dames Gunst Aarsag til Striden. Endnu har 
ingen. Jomfru faaet Held til at fange den unge Løve 
og daare hans Hjerte. Men hans lime kommer 
nok til. sidst, ja er maaske ikke langt borte;« til- 
føjede Komtessen med et Smil. 

Anne Katrine hørte paa den Tale med bankende 

Hjerte. Hun tænkte, at hun var udkaaren til at 
sejre der, hvor alle andre Jomfruer havde maattet 
give tabt, og hun kunde iUce tvivle om, at Kom- 
tessen ønskede, at det skulde ske. Det havde ikke 
lidt at sige baade paa Grund af Ebba Sparres store 
Indflydelse hos Dronningen, og fordi hun var en 
varm Veninde af Klas Tott. Men des værre fik 
Anne Katrine ved enhver Lejlighed at mærke, at 
hendes Moder var af en modsat Mening og afgjort 
foretrak Dohna. Det viste sig da ogsaa nu; thi 
da de vare færdige med deres lille Maaltid, opfor- 
drede Leonora Tott til at gaa lidt med hende i 
Haven, da hun trængte til at røre sig, og Anne 
tvivlede ikke om, at det var hendes Moders Hen- 
sigt at give Dohna Lejlighed til at være alene med 
hende. 

»Jeg har et Spørgsmaal at gøre eder, c sagde 
Leonora, idet hun tog Plads paa en Bænk bag 
nogle Buske i den modsatte Ende af Haven. »Sæt 
eder ved min Side!« 

»Det træffer sig underlig nok saaledes,« svarede 
Tott, efter at han med et Buk havde takket for 
Æren og taget Plads, »at jeg er i samme Tilfælde. 
Ogsaa jeg ønsker med Eders Naades Tilladelse at 
rette et Spørgsmaal til eder.« 

Leonora saa spørgende paa ham, idet hun 
tænkte: Nu frier han og beder om Anne Katrines 
Haand ; der kom jeg af Asken og i Ilden ! 

»Sig frem, Hr. Greve,« sagde hun i en skarp 
Tone; »hvad har I paa Hjerte?« 

»Nej, naadige Frue,« svarede han med et Smil. 
»Eders Spørgsmaal maa selvfølgelig have Fortrinet. 
iMit drejer sig desuden kun om en Smaating.« 

»Nu,« sagde Leonora, gjort rolig ved den lette, 
rauntre Tone, hvori han talte, »saa vil jeg rykke 
frem med mit Batteri. Jeg ønsker at høre eders 
Mening om Dronning Kristinas Stemning med Hen- 
syn til Ulfeldts Planer. Tror I, at hun for Alvor 
vil gøre noget for at skaffe ham Oprejsning i Dan- 

mark? I, som har Dronningens Fortrolighed, maa 
vide noget derom.« 

»Nej, Eders Naade!« svarede Tott, idet han 
rystede paa Hovedet. »Hendes Majestæt taler al- 
drig om Politik, naar hun ikke er absolut nødt der- 
til, og aldrig med sine Venner. Hun afskyr Rege- 
ringssager og gør dem kort og godt af med rette 
vedkommende. Men skal jeg dømme efter den 
store Naade, Dronningen viser eders Gemal, da maa 
jeg tro, at hun ikke vil lade ham i Stikken.« 

»Det vilde ogsaa være utaknemmeligt,« svarede 
Leonora med et fint Smil, »eftersom Ulfeldt fra sin 
Side har vist sig saa — imødekommende mod eders 
Dronning.« 

»Ja, ja,« sagde Tott, idet han slog ud med 
Haanden, »Pengene, det er vor kære, naadige Dron- 
nings svage Side. Hun kan aldrig faa dem til at 
slaa til; men hun bruger dem smukt, naar hun har 
i^ogle» gør meget godt og glæder sine Venner. 
Naar hun gaar over Stregen, saa er Bourdelot, det 
Asen, Skyld deri. Men hun fører sit Hof aandfuldt 
og fortryllende. Hun kan omskabe Birger Jarls 
skumle, gamle Borg til et Feslot. Hvorfor viser 
Eders Naade eder aldrig ved vort Hof? I skulde 
dog engang prøve det!« 

»Nej,« svarede Leonora, »for at være rigtig 
velkommen hos eders Dronning, maa man være 
Mand. I Fjor greb jeg det rette, da jeg viste mig 
for hende i Trøje og Hoser.« 

»Saa det var for at glæde Dronningen, at Eders 
Naade viste eder for hende i Mandsdragt?« spurgte 
Tott, idet han undertrykte et Smil, som let kunde 
være endt med Latter. Det morede ham kosteligt, 
at Damen selv lagde det Spørgsmaal til Rette for 
ham, som det ellers vilde falde ham svært at frem- 
komme med paa en passende Maade. Men nu 
brugte han Lejligheden snildt. Han var ikke alene 
en tapper Herre; der stak en god Diplomat i ham. 

»Ja,« svarede Leonora. »Dronningen havde 

hørt om den Forklædning, som jeg for Sikkerheds 
Skyld havde brugt paa Rejsen, og ønskede at se 
det Særsyn.« 

»Men Eders Naade maa dog have følt eder 
vel i de Klæder, siden I vedblev at gaa med dem?« 

»Vist gjorde jeg det,« svarede Leonora ligefrem. 
>Der var intet usømmeligt ved min Mandsdragt, som 
den var indrettet, og det var mig til stor Lise at 
være fri for de lange Skørter, som slaa os Kvinder 
om Benene og hindre vor Gang. Men størst Glæde 
havde )eg af mine Pistoler og Kaarden. Havde jeg 
kun faaet Lejlighed til at bruge de skønne Vaaben ! 
Tror I, at alle Kvinder have Hjerter af Voks ? Turde 
nogle af os, som vi vilde, saa afgjorde vi vore 
Stridigheder med Vaaben.« 

»Det er et Held for Dronning Sofie Amalie,« 
sagde Tott med Alvor, *at Kvindedueller ikke ere 
i Mode. Vare de det, vilde hun sikkert have faaet 
en Udfordring af eder paa Kaarder eller Pistoler.« 

»Det var et godt Indfald af ederl« udbrød 
Leonora, idet hendes Øjne fik Liv. Derpaa fattede 
hun sig og sagde leende: |Men I driver Spas med 
mig!« 

»Ingenlunde,« svarede Tott, idet han' sendte 
hende et varmt Blik. »Eders Naade er sandelig 
en Dame efter mit Sind. Tag mig ikke min Fri- 
modighed ilde op; men jeg vil sige eder, at var I 
ikke gift, lagde jeg gerne mit Hjerte og alt mit 
Gods for eders Fødder.« 

>Aa, I er en stor Nar, Grev Tott I« svarede 
Leonora, idet hun slog ham over Armen med en 
Blomstergren, som hun holdt i Haanden, og gav 
sig derpaa til at le. Dog huede han hende godt, 
egentlig bedre end Dohna; men fordi næsten alle 
gav ham det Skudsmaal, at han var en Slagsbroder, 
Spiller og Ødeland, vilde hun ikke have ham til 
Dattermand. 

Da hun ikke havde nogen Anelse om, at det 
Spørgsmaal, som Tott havde paa Hjerte, allerede 

var blevet klaret, vilde hun lige til at udfritte ham 
derom, da Havelaagen gik op, og der viste sig 
nogle Gæster, som Ulfeldt selv førte ind i Haven. 
Det var Grev Jakob de la Gardie med sin Ebba 
og Husejeren, gamle Martin Soop. De saa ophid- 
sede ud og snakkede i Munden paa hverandre. 

>Har I hørt det?« spurgte Soop med sin pi- 
bende Stemme. »Dronningen er væltet paa Hjem- 
vejen fra Kungsør. Hendes Majestæt lod som sæd- 
vanlig Kusken køre over Stok og Sten, og denne 
Gang gik det galt. Dog slap hun selv uskadt der- 
fra; men Bourdelot faldt mod en Sten og flækkede 
Næsen. Det vil ikke gøre ham kønnere, hi, hi!« 

»Saa slemt er det dog nok ikke,« sagde Ul- 
feldt; »men han skal have faaet en slem Skramme. 
Det gør mig ondt for stakkels Bourdelot.« 

»Ja saa!« udbrød Soop. »Da vilde jeg ikke 
have grædt, om han saa havde knækket sin Hals. 
Vi blive ikke den Skælm kvit, før Fanden henter 
ham.« 

»Fy, Soop,« sagde Ebba, men smilede dog, 
»man skal ikke ønske oj^dt over sin Næste!« 

»Han min Næste?« udbrød Soop. »Han er 
Fanden heller, han er ikke min Landsmand.« 

»Det er en ny Slags Kristendom, I præker der, 
Soop!« sagde Grev Jakob. 

»Kristendom?« svarede Soop fnysende. »Dron- 
ningen vilde handle mere kristeligt mod sine Under- 
saatter, hvis hun lod være med at indkalde saa 
mange Udlændinge, der udsuge Landets Marv.« 

»Det Hib rammer ikke eder, Ekscellence,« 
sagde Grev Jakob med et Smil til Ulfeldt, hvorpaa 
de alle gik ind. 

Ulfeldt, som havde været ude i Byen og truffet 
de andre uden for sin Dør, vilde op paa Slottet 
for at hilse paa Dronningen og spørge til Bourde- 
lot. Han fulgtes derfor med de la Gardie ogTott, 
mens Soop gik hjem. 

Da de alle vare borte, kom Leonora i Tanker 

om Anne Katrine og Dohna og undrede sig over, 
at de ikke vare komne til Syne. Det var muligt 
et godt Tegn ; da hun dog ikke fandt det passende 
at lade de unge være saa længe alene, sendte hun 
Peter ned for at hente dem. Han vendte imidlertid 
tilbage med den Melding, at der var ikke nogen 
Moders Sjæl i Haven. Næppe havde Leonora ud- 
talt sin Forundring derover, førend Anneke stak 
Hovedet ind ad Døren og gav sin Frue den Op- 
lysning, at Grev Dohna var gaaet sin Vej, og at 
Jomfru Anne sad oppe paa sit Værelse. Leonora 
gik da straks derop" og fandt Anne siddende der 
meget bleg og stirrende hen for sig. 

»Saa der sidder dul« udbrød Leonora. »Af 
hvad Aarsag er du retireret herop, og hvorfor gik 
Grev Dohna uden Farvel til os? Har du krænket 
ham?« 

»Nej,« svarede Anne, idet hun blev rød i Kin- 
derne, »i hvert Fald ikke mere, end han krænkede 
mig. K 

»Saa I have været oppe at skændes? Det lig- 
ner dig; men du har Øvelsen fra din Trolovelse 
med Kay, saa det bør ikke undre mig, at dette 
begynder paa samme Vis.« 

»Kristoffer Dohna er ikke min Fæstemand, og 
han skal aldrig blive det,« svarede Anne, idet hun 
saa sin Moder ind i Øjnene med et fast Blik. 

»Saa han har gjort dig sit Tilbud, og du har 
vist ham af?« 

»Ja,« svarede Anne med et koldt Smil, »det 
er det, der er sket. Jeg gav ham mit Nej blidt 
nok; men han blev rent rasende, hvorfor jeg for 
Alvor maatte vise ham Vintervejen, og dermed, 
haaber jeg, er den Vise ude.« 

»Det skal du ikke lide alt for trygt paa,« 
svarede Leonora strengt. »Men jeg gætter, hvad 
der er i Vejen, og hvem du tænker paa; men der 
gør du fejl Regning. Grev Tott mener det ikke 
alvorligt. Han driver kun Fjas med dig.« 

»Har jeg sagt et Ord om Grev Tott» Moder?« 

»Nej, det skulde du nok vogte dig for! Men 
naar han er i din Nærhed, tale dine Øjne. I dem 
har jeg læst dit Hjertes Hemmelighed, Barn! Vend 
ikke din Hu til den Mand, Anne, han duer ikke. 
Dohna derimod er trofast og god; han har ærlige 
Hensigter.« 

»Netop derfor lider jeg ham ikke,« lød 
Annes rappe Svar. »Naar det ikke var, saa 
kunde han være god nok og værdig til mit Ven- 
skab.« 

Da Leonora mærkede, at hun for Øjeblikket 
ingen Vej kunde komme med sin viljefaste Datter, 
sagde hun ikke mere for den Gang. Men hun 
magede det saa, at Dohna trods Afvisningen kom 
igen og vedblev med sin Bejlen. Det blev slemme 
Dage for stakkels Anne. De eneste Lysglimt vare, 
naar Klas Tott viste sig; men det gik sjælden paa, 
og til sidst blev han helt borte. Da han nemlig 
mærkede^ at han stod sin Ven Dohna i Vejen, trak 
han sig helt tilbage. Vel havde Anne Katrine gjort 
et ikke ringe Indtryk paa hans Hjerte, men dels 
kunde han ikke overvinde sig til at opgive sin 
Frihed og indtræde i Ægtestanden, dels vilde han 
nødig ægte en dansk Pige og især ikke Korfits 
Ulfeldts Datter. Han var ikke Ulfeldts Ven, han 
ringeagtede ham som en Overløber og lumpen For- 
ræder mod sit eget Fædreland. 

Anne holdt sig imidlertid tappert, og da hendes 
Forældre ikke vilde tvinge hende, blev hun til sidst 
sin Plageaand kvit. Men hun maatte tillige ganske 
undvære Synet af den Mand, hun elskede, og hun 
var da alt andet end lykkelig. 

»Du bliver aldrig gift,« sagde hendes Moder 
en Dag til hende. »Du vil blive en gammel, vissen 
Jomfru, som du vrager den ene Bejler efter den 
anden.« 

»Som Gud Herren vil,« svarede Anne fromt. 
»Saa kan jeg blive hos eder og være eder til Trøst 

og Hjælp. Faders Skæbne er uvis. Kun Gud ved, 
hvor mange Ulykker vi endnu have i Venle. Det 
bæres mig for, at jeg af Forsynet er udset til 
dette.« 

Leonora blev rørt, omfavnede og kyssede sin 
gode, trofaste Datter. Nu var der over Anne Ka- 
trine det samme Ålvorspræg, som havde været 
hende ejendommeligt i hendes Barndom. Men hun 
fik ikke Tid til at gruble. Ulfeldt blev kastet paa 
Sygelejet af en heftig Lungebetændelse, hele Vin- 
teren gik med at pleje ham, og de levede ganske 
uden for Verden. 

Men en Dag kom Dronningen for at se til Ul- 
feldt, en Naade, som mægtig oplivede hans sunkne 
Mod. Dog blev Virkningen stærkere paa Anne 
Katrine; thi Dronningen kom inkognito, i Klas Totts 
Vogn og ledsaget af ham. Nu fik Anne Katrines 
blege Kinder Farve, og hendes Øjne straalede. Hun 
rettede sig som en hensygnende Blomst, paa hvis 
Blade der falder kvægende Dug. Dog tænkte hun 
med et Suk, at dette Gensyn vel skulde blive det 
sidste Møde med hendes ridderlige Ven, hvad dog 
ikke blev Tilfældet. Det skulde blive hende undt 
mere end een Gang at være hos ham og nippe til 
Elskovsbægeret. 



Femte Kapitel. 

Åmarantha. 



Mens Ulfeldt laa paa Sygelejet, hvor han blev 
holdt fængslet hele Vinteren, skete der et Omslag 
i Dronningens Stemning og en væsentlig Ændring 
i Forholdene ved hendes Hpf Der var opdukket 

en ny Stjerne i den spanske Kong Philip den Fjer- 
des Udsending, Antonio Pimentelli. Han var kom- 
men til Stockholm allerede i Eftersommeren 1652 
og var bleven modtagen med stor Pomp. Det var 
for at komme tidsnok til at modtage ham, at Dron- 
ningen havde jaget saaledes paa Kusken, da hun 
kørte fra Kungsør, hvor hun havde gæstet sin Mo- 
der, Enkedronning Maria Eleonora, som levede i 
Stilhed der. 

Den ridderlige, smukke Pimentelli vandt øje- 
blikkelig Dronning Kristinas Yndest. Hun plejede 
nu aldrig at skjule sine Følelser, men i dette Til- 
fælde overgik hun sig selv. Denne skønne Syd- 
lændings sorte, straalende Øjne daarede hende i 
den Grad, at han blev hende uundværlig, og hver- 
ken han eller Dronningen lod sig paalægge nogen 
Tvang af den Omstændighed, at Pimentelli var en 
gift Mand og havde sin Hustru med sig i Stock- 
holm. Han var hos Dronningen hver Dag, ofte i 
Enrum og til langt ud paa Natten. Snart hviskede 
man i Byen om, at Pimentelli var bleven Dronnin- 
gens Elsker. Enten dette nu var sandt eller ikke, 
saa er det vist, at er Dronning Kristinas Hjerte 
nogen Sinde blevet varmt, saa skete det i For- 
holdet til denne Mand, der indbildte hende, at hun 
var en Gudinde, og at han tilbad hende. Den snu 
Spanier fik i den Grad Magt over hende, at hun 
ingen Hemmeligheder havde for ham. Han blev 
hendes politiske Raadgiver, og saaledes røgtede 
han, mens han leflede med Dronningen, sin Herres 
Ærinde, som var at faa sluttet et Forbund mellem 
Spanien og Sverige. Han var imidlertid for klog 
til at stille sig fjendtlig til den Medbejler, som han 
fandt paa Pladsen. Han vandt Bourdelot, dé bleve 
Venner og delte Magten broderlig mellem sig. 

Man kan tænke sig, hvad Ulfeldt led ved at 
høre disse; slemme Nyheder og mærke, at han var 
gaaet helt ud af Spillet. Siden den Dag i Efter- 
aaret, da Dronningen, havde været saa naadig at 

se ind til ham, havde hun ikke ladet høre fra sig. 
Hun syntes ganske at have glemt ham, og han blev 
saa bitter i Sind over Dronningens Utaknemmelig- 
hed, at han endogsaa talte om at ryste Støvet af 
sine Fødder og forlade Sverige. 

Men omsider, da han var i Bedring og oven 
Senge, i Februar Maaned 1653, kom der et Naa- 
dens Glimt fra Hoffet, idet han fik en Indbydelse 
til med sin Hustru og Datter at være til Stede ved 
en stor Fest, som Dronningen agtede at give. Der 
skulde opføres en Ballet, Gudernes Højtid kaldet. 
Pimentelli havde givet Ideen til den, og der var i 
lang Tid blevet holdt Prøver paa den. Ikke alene 
Hoffets Herrer og Damer, men endogsaa Dronnin- 
gen selv vilde optræde i Balletten, og en god Ven 
lod Ulfeldt vide, at der oprindelig var tiltænkt ham 
en Rolle i den; men hans Sygdom var jo kommen 
i Vejen. Dette formildede Ulfeldt, og han havde 
ingen Grund til at tvivle derom, da han virkelig for 
at indynde sig hos Dronningen ved en tidligere 
Lejlighed havde nedladt sig til at tage Del i nogle 
lignende Løjer. Ikke des mindre ventede Leonora, 
at han vilde afslaa Indbydelsen. Han var jo heller 
ikke endnu rask nok til at turde vove sig ud, og 
han undskyldte sig da ogsaa for sit eget Vedkom- 
mende, men sagde ja paa sine Damers Vegne. Det 
var en meget uvelkommen Overraskelse for Leo- 
nora, som nødig gik til Hove for der at hente sig 
en Ydmygelse. Den eneste Gang, hun for denne 
Sinde havde været der, havde hun faaet Plads 
neden for Hofdamerne. Men da Ulfeldt gjorde 
hende det indlysende, at hendes Nærværelse véd 
Hove vilde gøre et saa meget bedre Indtryk, netop 
fordi htm hidtil havde holdt sig tilbage, og han 
lagde hende paa Sinde at gøre, hvad hun kunde, 
for at fremme det, som han kaldte sin store Sag, 
saa gav hun efter. 

Anne Katrine vaagnede som af en Dvale, da 
hun hørte, at hun skulde med til Festen. Jeg vil 

plukke Glædens Roser, inden de helt visne, sagde 
hun til sig selv, da hun den Aften stod for Spejlet 
og rettede paa sin Pynt. Hun var mere smagfuldt 
end rigt klædt; men de Par Smykker, hun bar, 
vare af stor Værdi. Der var over hendes Dragt 
og hendes hele Person en Finhed, som dannede en 
stærk Modsætning til de Tiders raa Smag og Pragt- 
syge. Desuden fremhævede hendes mørkebrune 
Haar og Øjne hende blandt de mange blonde Da- 
mer ved Dronning Kristinas Hof. Da hun stod for 
sin Moder i sit Festskrud, sukkede Leonora ved 
Tanken om, at saa megen Skønhed og Ynde skulde 
henvisne i Jomfrustand. Hun var nær ved at ønske, 
at Klas Tott vilde komme og tage, hvad der dog 
tilhørte ham. 

Festen stod i Madsalen og de tilstødende Væ- 
relser, og Selskabet var stort og glimrende. Ved 
en saadan Lejlighed kom dog de gamle Stormænd, 
som havde holdt sig fra Hoffet under Yndlinge- 
regimentet, for en Dag. Sveriges navnkundige 
Rigskansler, den henfarne Gustav Adolfs prøvede 
Ven og i sin Tid Dronning Kristinas Formynder, 
Axel Oxenstjerna, var der. Hans høje Skikkelse 
ragede op over de fleste andre. I sin gammeldags, 
men pragtfulde Dragt og med sit lange, hvide Skæg 
tog han sig storladen ud og indgød Ærefrygt. 

Han var endnu en Magt i Staten, det havde 
Dronning Kristina nylig faaet at føle. Hun havde 
nemlig kundgjort, at hun agtede at nedlægge Kro- 
nen. Det havde hun rigtignok slaaet paa før, men 
denne Gang syntes det at skulle blive til Alvor. 
Hun var træt af Regeringens Byrder og længtes 
efter Frihed og Fred. Altsaa var hun langt fra at 
være nogen Dronning Elisabet, som Ulfeldt kaldte 
hende. Hun var tværtimod ved sin Lunefuldhed og 
Ødselhed i den Grad kørt fast med Statsvognen, 
at hun var moden til at gaa af. Nu gjaldt det for 
hende at faa en rigelig Forsørgelse af Staten; men 
i de Underhandlinger, hun havde ført derom med 

Rigsraadet, havde Oxenstjerna modsat sig hendes 
overdrevne Fordringer, og uagtet hun rasede og 
skældte, kom hun dog ingen Vej dermed. Hun 
drev det ved et af Møderne saa vidt, at hun, efter 
at hun havde skældt Rigsraaderne ud, tvang dem 
til at gaa med blottede Hoveder foran hendes Hest, 
da hun red tilbage til Slottet. Saa stor var Ærbø- 
digheden for Kronen og de svenske Herrers Hen- 
givenhed for den store Gustav Adolfs Datter, at 
de fandt sig deri og lystrede, alene Axel Oxen- 
stjerna undtagen. 

Efter at den store Mand havde hilst paa Dron- 
ningen, trak han sig tilbage til et af de smaa Side- 
værelser. Der satte han sig paa en Løjbænk, hvor- 
fra han havde Udsigt til den store Sal, og gav lige- 
som Foretræde, idet flere af Herrerne gik derind 
for at hilse paa ham. For Øjeblikket sad Peder 
Juel hos ham, og de vare optagne af en politisk 
Samtale. Da gik Leonora med Anne Katrine og 
fulgt af sin Søster Hedevig og Ebbe Ulfeldt forbi 
den aabne Dør. 

»Se, se!« sagde Kansleren smilende. »Hvilke 
fornemme Gæster Dronningen har faaet i Aften! 
Jeg troede, at Frøken Leonora holdt sig for god 
til at vise sig ved vort Hof« 

»Ja,« svarede Juel, »hun gør sig Livet surt ved 
sit grænseløse Hovmod. Hun fordrer Rang lige 
med Prinsesser af Blodet; men det gaar ikke mere. 
Det hørte op, da hendes salig Hr. Fader havde 
lukket sine Øjne. Naar hun nu alligevel har ind- 
fundet sig her i Aften, saa tør jeg dø paa, at Ul- 
feldt, da han ikke kan komme selv, har sendt hende 
herop for at drille mig og ærgre mit Herskab, naar 
man faar at vide, at hun har været med.« 

»Saamænd,« svarede Oxenstjerna smilende. 
»Det er ikke utænkeligt, at den intrigante Dame 
kan have haft sligt bag Ørene. Da hun gik forbi, 
kom der et lille Lynglimt fra hendes smukke Øjne, 
som sagtens gjaldt eder.« 

»Tillad mig, Ekscellence, t sagde Juel med 
dæmpet Stemme, »at jeg bruger Lejligheden til at 
gøre eder et Spørgsmaal. Hvad mener I om Ul- 
feldts Stilling her? Tror I, der er nogen Fare for, 
at han kan drive Dronningen til at erklære Dan- 
mark Krigf« 

»Vist ikke, min kære Herre,« svarede Kansle- 
ren, idet han klappede Juel paa Armen. »Hvor 
kan Dronningen tænke paa Krig nu, da hun vil 
træde af?« 

»Ja, hvis det ellers bliver til noget. c 

»Jo, det lader til det,« svarede den gamle 
Kansler med et Suk. »Jeg har raadet fra, det 
bedste jeg kunde. Det er min Pligt, eftersom jeg 
lovede hendes Hr. Fader, inden han drog ud i deii 
Krig, hvori han lod sit dyrebare Liv, at jeg vilde 
bjærge Kronen for hans Datter og hjælpe hende 
med Raad og Daad. Det Løfte har jeg holdt, 
uagtet hun, som Gud og hver Mand ved, ofte har 
gjort mig Livet surt nok ved sit Vægelsind.« 

»Ja,« udbrød Juel, »jeg ved, at I har været 
ikke alene en tro Tjener, men en faderlig Ven for 
Dronningen.« 

»Stundom vel faderlig,« svarede Oxenstjerna. 
»Nu, jeg kender mit Barn! Jeg ved, at det. Hendes 
Majestæt nu agter at gøre, vil hun engang angre. 
Trods alle hendes Svagheder bor der en Heltesjæl 
i hende. Det kan jo ogsaa være, at hun endnu 
afstaar derfra og bliver i Sædet.« 

»Da,« sagde Juel, »er jeg bange for, at Ulfeldt 
dog til sidst faar sin Vilje. Dronningen har jo ned- 
ladt sig til at laane Penge af ham og derved givet 
ham en Finger. Af Tronfølgeren derimod frygte vi 
intet; han er ikke Ulfeldt god.« 

»Nu,« svarede Oxenstjerna, »hvad Dronningen 
og Ulfeldt sidde og snakke om paa Firkanten, det 
ved jeg ikke; men det har intet at sige. Det tror 
jeg dog at turde indestaa for, at såa længe jeg 
sidder i Kanslerstolen, bliver der ingen Krig. af« 

»Jeg takker Eders Ekscellence for det gode 
Svar,« sagde Juel med Varme. »Vel har I ikke 
været Danmarks Ven ; men I var altid en aaben og 
ærlig Fjende. Misforstaa mig dog ikke,« føjede han 
hurtig til, »vi frygte ingenlunde i Danmark en Krig; 
men vi ønske den dog ikke.« 

Peder Juel var dengang langt fra at ane, at da 
Krigen fire Aar efter virkelig kom, skulde det blive 
Danmark og ikke Sverige, der erklærede den. 

Balletten var allerede i fuld Gang. Den blev 
spillet paa en Skueplads, som var indrettet i den 
ene Ende af Salen, og lignede alle andre Balletter 
paa den Tid. Der var megen Øjenslyst, kun lidt 
Handling og ikke megen Mening i denne. En Flok 
Hyrder og Hyrdinder ere samlede, og mens de op- 
føre en Dans, overraskes de af Guderne, som ere 
stegne ned fra Olymp og komme for at gæste 
dem. 

En af Hyrdinderne udmærkede sig ved en 
over al Maade pragtfuld Dragt. Hendes Kjole var 
oversaaet med Perler, Diamanter og andre Ædel- 
stene, som funklede i Lysskæret, naar hun vendte 
og drejede sig i Dansen. Hun blev kaldt Ama- 
rantha, det vil sige den uvisnelige, evigunge. Det 
er nemlig Navnet paa en tropisk Plante, som ud- 
mærker sig ved sine Blomsters Holdbarhed. Den 
glimrende Amarantha var naturligvis Dronningen, 
og for saa vidt passede det fantastiske Navn paa 
hende, som hun, uagtet hun kun var syv og tyve 
Aar gammel, havde afvist hele femten Bejlere. 

Pimentelli viste sig i Jupiters Skikkelse, skønt 
han var pyntet ganske som en jordisk Konge og 
havde baade Krone paa Hovedet og et Scepter i 
den højre Haand. Han var smuk at skue; men i 
den Maade, hvorpaa han hilste Amarantha, var der 
hverken noget overjordisk eller kongeligt. Han 
bøjede sig dybt for hende, bød hende sin Arm og 
førte hende hen til de Stole, der vare hensatte til 
Gudernes Brug. Der tog de Plads, mens de øvrige 

Leonora Kristina. '5 



226 

Guder valgte sig Damer blandt Hyrdinderne. Mær- 
kelig nok viste der sig ingen Gudinder. Dronningen 
nærede nemlig lige saa stærk Uvilje mod den fan- 
tastiske Gudeverdens som mod den virkelige Ver- 
dens Kvinder. Heller ikke havde hun Lyst til at 
blive overstraalet af den kære Ebba Sparre, som 
vilde have været selvskreven til at fremstille Gud- 
inden Venus. Ebba maatte paa Skuepladsen, som 
i Livet, nøjes med at være Dronningens Tjenerinde. 
Hun optraadte som Amaranthas Terne, men fik til 
Gengæld en olympisk Kavaler, som stak Pimentelli 
aldeles ud, nemlig Klas Tott. Han fremtraadte i 
Krigsguden Mars's Skikkelse og var glimrende. 
Han bar en pragtfuld Rustning, som var hentet fra 
Slottets Rustkammer, og som havde tilhørt Konge- 
ættens Stamfader, den store Gustav Vasa. Paa 
Hovedet havde han en Staalhjælm med en lang, 
hvid Fjer, og et langt Slagsværd hang i hans Bælte. 
Han gik med faste Trin, saa hans Guldsporer klir- 
rede, hen til Ebba Sparre, bød hende sin Arm og 
førte hende hen til Stolerækken, hvor de satte sig 
ved Siden af Amarantha og Jupiter. Klas Totts 
Holdning var saa kongelig, som om Gustav Vasas 
Aand var faren i ham, og den smukke Komtesse 
førte sig med uforlignelig Værdighed og Ynde. 

»Saa,« sagde en af Damerne blandt Tilskuerne, 
»nu sidder Tott der, hvor han helst vil være.« 

»Ja,« svarede hendes Naboerske, »Ebba Sparre 
var nok engang hans Flamme. Hvorfor tog han 
hende ikke, da han kunde faa hende?« 

»Aa, han er en Kvindehader,« lød Svaret, »og 
en Ven af Kort, Terninger og det fulde Bæger. 
Dertil kommer, at han er en Huggebasse og Slags- 
broder. Den smukke Komtesse maa prise sin 
Lykke, at hun ikke fik ham, men den fromme, sin- 
dige Grev Jakob.« 

Anne Katrine sad med sin Moder i Nærheden 
af disse to Damer og hørte hvert Ord. Hun blev 
trang om Hjertet, ikke saa meget fordi Klas Tott 

blev omtalt saa nedsættende, men fordi han skulde 
have elsket Ebba Sparre. Ved at se denne skønne 
Dames sjældne Ynde, som den udfoldede sig paa 
Skuepladsen, følte hun sig ydmyget. Hvad er jeg 
imod hende, tænkte hun. Moder har Ret, Grev 
Tott har kun drevet Spas med mig. Fra nu af 
brød hun sig ikke om Balletten og fandt ikke en- 
gang nogen Morskab i at se Radziejovsky, da han 
i Bakkus's Skikkelse og med en grøn Krans om 
Hovedet kom kørende ind paa en Tønde. 

I forreste Række, midt for Skuepladsen, altsaa 
paa den fornemste Plads, sad en lille, trivelig Herre, 
der ogsaa syntes meget aandsfraværende. Han 
havde et frisk, rødtblussende Aasyn og langt, krøllet,. 
sort Haar, som faldt ned over hans Skuldre. De 
lige Øjenbryn, den korte Næse og det lille Over- 
skæg gav hans Aasyn et kækt, udfordrende Præg. 
Af og til kom der et skarpt Glimt fra hans store, 
blaa, fremstaaende Øjne. Det var Tronfølgeren, 
den siden saa navnkundige Karl den Tiende Gustav,. 
Nordens Lynild, som han til sin Tid blev kaldt. 
Han saa ud, som om der for hans indre Blik viste 
sig et ganske andet Skuespil end det fantastiske,, 
som han havde for Øje, som om han i Aanden op- 
førte den Ballet, der, da den blev til Virkelighed^ 
skulde faa Troner til at vakle. 

Dronningen havde selvfølgelig nu, da det lak- 
kede ad Enden med hendes Regimente, været nødt 
til at kalde Tronfølgeren tilbage. Han kom i godt 
Lune og undte sit Søskendebarn, Dronningen, al 
den Morskab, hun kunde skaffe sig, mens hun endnu 
sad paa Tronen. Han havde ellers noget at tilgive 
hende, da han havde været den første i Rækken 
af hendes Bejlere, og hun, efter i længere Tid at 
have holdt ham for Nar, sluttelig havde givet ham 
en Kurv. Ja, hun havde endogsaa gjort sig lystig 
over ham paa Grund af hans Tykkelse og kaldt 
haim »den lille Borgemester«. Men den Synd havde 
hun afsonet ved at udkaare ham til Tronfølger. 

15* 

Han var kun tredive Aar gammel og kunde have 
en lang Fremtid for sig. Han tog hende det der- 
for ingenlunde ilde op, at han nu havde Udsigt til 
at faa Kronen uden at maatte tage hendes dyrebare 
Person i Tilgift. Han var hende oprigtig taknem- 
melig og viste sig underdanig og ridderlig mod 
hende lige til det sidste. Han undlod da heller 
ikke nu, da Balletten sluttede med et Tableau, hvis 
Midtpunkt Dronningen var, og alle raabte: »Viva 
Amarantha!« at rejse sig, istemme Raabet og ivrig 
klappe i Hænderne. 

Nu ilede alle Guder, Hyrder og Hyrdinder med 
at Idæde sig om til Maaltidet og Ballet. Kun Dron- 
ningen aflagde ikke sin fantastiske, glimrende Ama- 
rantha-Dragt, som det syntes for at føje Pimentelli, 
der erklærede, at hun i den Klædning var en Gud- 
inde lig. 

Dansen havde ikke gaaet ret længe, da Leo- 
nora tog Afsked med Dronningen, idet hun sagde, 
at hun maatte hjem og se til sin syge Mand. Det 
var intet Paaskud; thi Dronningen havde vist sig 
meget naadig imod hende, og baade Tronfølgeren 
og hans Søster, Prinsesse Maria Eufrosyna, havde 
længe underholdt sig med hende, saa at hun gik 
mildere stemt, end hun var kommen. Men for Anne 
Katrine var det tidlige Opbrud en stor Skuffelse- 
Vel havde hun været paa Gulvet; men Klas Tott 
havde ikke danset med hende. Da kom Ebba 
Sparre til, lagde sin Arm om hendes Liv og sagde 
til Leonora: »Denne søde, lille Jomfru lader I vel 
blive her? Jeg skal tage mig af hende og vil svare 
til hende.« Dertil gav Leonora villig sit Samtykke; 
Anne bød sin Moder Godnat og fulgte glad Ebba 
Sparre. Hun kunde have kysset sin smukke Vel- 
ynderinde; hendes Skinsyge var som blæst bort. 
Da der var indtraadt en Pause i Dansen, tog de 
Plads paa en af Vægbænkene. 

»Jeg kender en Herre, som gerne vil danse 
med dig,« sagde Ebba med sit indtagende Smil- 

»Da din Moder vilde bortføre dig, sagde han: Nu 
gaar hun med noget af det bedste, der er her i 
Salen! Han har maattet danse med Dronningen, 
Prinsessen og flere høje Damer; men nu vil Raden 
vist komme til dig. Gætter du ikke, hvem jeg 
mener?« 

»Nej,« svarede Anne, idet hun blev blodrød. 

Ebba saa op i Salen, Annes Øjne fulgte den 
samme Retning, og hun saa, at KlasTott stod ved 
Dronningens Stol og hørte ærbødig paa det, hun 
sagde. Nu rakte Dronningen sin Haand frem, Tott 
greb den og kyssede den to Gange. 

»Se,« sagde Ebba, »nu stiler han hen til os. 
Saa ville vi faa at vide, hvad det var. Han er sag- 
tens bleven et eller andet.« 

Den Gisning viste sig at være rigtig. Dron- 
ningen havde udnævnt Tott til Grandkaptajn for 
den Drabantgarde af adelige Herrer, som hun stod 
i Færd med at oprette. Mærkelig nok fik hun mod 
Slutningen af sin Regering, trods Finansernes elen- 
dige Tilstand, det Indfald at forøge sin Hofstand. 
Hun udnævnte en Mængde Kammerherrer og om- 
gav sig med en kinesisk Mur af Etikette, som hidtil 
havde været ukendt ved det svenske Hof. 

»I er en Lykkens Yndling,« sagde Ebba Sparre 
til Tott, da han havde sat sig ved Siden af hende 
og givet hende Oplysning om, hvad der var sket. 

»Aa hvad,« svarede han, »jeg bryder mig ikke 
stort derom. Heller ikke har jeg bedt derom.« 

»Det er netop Tingen,« svarede Komtessen. 
»Lykkens Gaver komme over eder som en faldende 
Byge.« 

»Men, kære Komtesse,« svarede Tott, »dette 
vil skaffe mig mange Misundere og maaske gøre 
nogle Venner af mig til Fjender.« 

»Nu,« udbrød Komtessen muntert, »da bliver I 
først rigtig glad. I har det ikke godt, naar eders 
Kaarde faar Tid til at ruste i Skeden.« 

»Se,« sagde Tott, idet han gjorde et lille Kast 

med Hovedet, »der staarDohna og ser herhen med 
gnistrende Øjne. Han er vred nok i Forvejen; men 
han vil blive rent gal, naar han faar at vide, at jeg 
skal være Grandkaptajn. Han har selv søgt om 
Posten. « 

»Jeg ved det,« svarede Komtessen. »Grev 
Jakob har bedt for ham hos Dronningen Men sid 
nu ikke og bryd eders Hoved med det! Der er 
vist nogle Jomfruer her i Salen, som savne Hojfets 
bedste Danser paa Gulvet.« 

»Mon I skulde være en af dem?« spurgte Tott 
muntert Anne, hvorpaa han bød hende op og dan- 
sede ud med hende. 

Det var en Lyst at se de to, saa sikkert førte 
han hende, og saa yndefulde vare hendes Bevæ- 
gelser. Men for Dohna var det Syn ikke lysteligt. 
Han gik hen og satte sig ved Siden af Komtessen. 
Han var vel set hos de la Gardies og havde hidtil 
troet, at hun var ham god. 

»Eders Naade har nok nu for at lave et nyt 
Parti?« sagde han i en spydig Tone og med et 
sygeligt Smil. Det havde sig ganske rigtig med 
Ebba Sparre som med saa mange andre følsomme 
og højtstillede Damer, at de gerne førte elskende 
sammen og stiftede Ægteskaber. 

»De bedste Partier,« svarede hun rolig, »lave 
sig selv. Men hvor der er Vanskeligheder, der kan 
stundom en Haandsrækning være god. Til hvem 
sigtede I ellers?« 

»I havde ingen Haandsrækning til mig,« sva- 
rede Dohna bittert. 

»Aah, nu forstaar jeg eder,« udbrød Komtes- 
sen med et fint Smil. »Men I paakaldte jo ikke 
min Hjælp. Den vilde nu heUer ikke have hjulpet 
eder, kære Grev Dohna 1 Man kunde jo se med et 
halvt Øje, at Jomfruen i dette Tilfælde afgjort 
sagde nej.« 

»Tott holder hende for Nar,« svarede Dohna, 
»og Eders Naade udretter ikke andet ved eders 

Haandsrækning end at paadrage Jomfru Anne' bitter 
Hjertesorg.« 

»Vi faa se!« svarede Komtessen med et selv- 
sikkert Smil. 

»Han skal staa mig til Regnskab for dette!« 
udbrød Dohna med rystende Stemme, idet han 
rejste sig og kort efter forlod Ballet. 

Holder hende for Nar? sagde Komtessen til 
sig selv. Jeg vil ikke tro det. Paa det nær, at 
hun er dansk og ikke svensk, kan man da tænke 
sig et mere passende Parti? Stor Rigdom paa begge 
Sider, og i begges Aarer flyder der Kongeblod. 
Men hvis Klas Tott ikke mener noget med dette, 
fortjener han ikke bedre end at faa Dohnas Kaarde 
gennem Livet. 

Uden at ane, at de vare Genstand for saa 
mørke Tanker, dansede de to lykkelige og nød 
Øjeblikkets Glæde; men der faldt intet Elskovsord 
fra Klas Totts Læber. Han tilføjede ikke Anne 
Katrine nogen ny bitter Hjertesorg ved den Dans. 
Med sin sjældne Klarsynethed skønnede hun, hvad 
det var, kun et skønt Eventyr for en lille Stund. 
Hun nød det i fulde Drag og med vild Glæde, idet 
hun gemte Bitterheden til den stille Tid, som vilde 
komme efter. 

Ballet varede til den lyse Morgen; men allige- 
vel holdt Dronningen ud til det sidste. Hun var 
meget udholdende i Dansen, det fik Pimentellis Ben 
at mærke. Nu sad hun og hvilede sig i sin Tron- 
stol, idet hun gav Afskedskur til de Gæster, som 
havde holdt ud saa længe. Hun holdt sine fortro- 
lige Venner tilbage, og da Anne Katrine jo maatte 
følge Komtesse Ebba, kom hun med i den lille 
Kreds, som til sidst var samlet omkring Dronningen. 

»Nu ville vi være glade med hverandre og 
sætte al Etikette til Side,« sagde hun og bød der- 
paa, at der skulde bringes Bagværk og Vin. Men 
Lystigheden vilde ikke rigtig komme. Dronningen 
hensank i Tanker, og hendes Aasyn fik et vemodigt 

Udtryk. Flere af dem, der sad omkring hende, 
gættede, hvad hun tænkte paa; thi siden hendes 
Tronfrasigelse var bleven en afgjort Sag, var nu og 
da Tungsind kommet over hende. Det undrede 
ingen sig over. Det maatte alligevel falde hende 
svært med hendes Raadelyst og i hendes bedste 
Alder, kun syv og tyve Aar gammel, at give Af- 
kald paa Magtens Herlighed. Men hendes Venner 
vare ogsaa sørgmodige ved Tanken om Skilsmissen. 
Med alle sine Særheder og Luner havde hun dog 
været en god, naadig og gavmild Herskerinde, og 
Livet ved Hove var gaaet muntert og let under 
hendes milde Scepter. Ingen af de tilstedeværende 
Herrer, ikke engang den stridbare Klas Tott, følte 
ublandet Glæde ved Udsigten til de mere barske 
Tider, som Karl Gustavs Tronbestigelse efter al 
Sandsynlighed vilde bringe. 

»Ebba,« sagde Dronningen, da Samtalen var 
gaaet helt i Staa, »gaa og hent Villumsen og sig 
hende, at hun skal tage sin Saks med.« Og da 
Komtessen tøvede og saa spørgende paa Dronnin- 
gen, tilføjede Hendes Majestæt utaalmodig: »Gør, 
som jeg siger! Sender jeg en ringere end dig, vil 
Villumsen tro, at der bliver drevet Gæk med hende.« 

Villumsen, en hollandsk Pige, var. Dronningens 
Kammerterne og et af de faa kvindelige Væsener, 
som Dronningen taalte om sig. Komtessen gik og 
kom snart efter tilbage med Villumsen. Hun havde 
sin Saks i Haanden, men saa ud, som om hun 
havde Lyst til at klippe baade Næse og Øren af 
de Herrer og Damer, som sad der og stirrede paa 
hende. 

»Hvad vil Eders Majestæt, at jeg skal gøre.?« 
spurgte hun bidsk og rød i Hovedet. 

»Giv Tid, gode Villumsen,« svarede Dron- 
ningen mildt. »Mine Venner,« vedblev hun, »jeg 
vil nu i Gerningen vise eder min Taknemmelighed 
for al den Umage, I har gjort eder med at for- 
skønne denne herlige Fest, sagtens den sidste af 

den Art i min Tid,« føjede hun til med et Suk. 
»Villumsen, giv mig Saksen!« 

Saa tog hun den og klippede den største Dia- 
mant, som sad i hendes Bælte, løs og vinkede ad 
Pimentelli. Han rejste sig op og vilde knæle for 
Dronningen; men hun hindrede ham deri. 

»Gudernes Fader,« sagde hun smilende, »bør 
ikke knæle for nogen dødelig, selv om det er en 
Person, der bærer en Krone. Eder tilkommer den 
største Gave. Tag den ædle Sten og gem den til 
iMinde om denne skønne Fest! Saa, Villumsen,« 
føjede hun til, idet hun rakte Pigen Saksen, »pluk 
mig nu ! Klip alle Stenene og Perlerne af og ræk 
mig dem een for een!« 

Saaledes skete det, og hver af de tilstede- 
værende fik sin Gave ; men Anne Katrine fik til sin 
Overraskelse to, en Rubin og en Perle. 

»Ædelstenen,« sagde Dronningen, »beder jeg 
dig give din Fader som et Tegn paa, i hvor høj 
en Grad vi have savnet ham ved Gudernes Højtid. 
Perlen er til dig selv.« 

Da Uddelingen var forbi, og Villumsen havde 
faaet de sidste Perler til Løn for sit Arbejde, stod 
Amarantha der i en tarvelig Skikkelse; men hendes 
Øjnes straalende Glans overgik de mistede Ædel- 
stenes. 

»Hil Dronning Kristina!« raabte Pimentelli, og 
alle stemmede i med. Dronningen havde aldrig 
faaet en Hyldest, der kom mere fra Hjertet. 

»Eders Majestæt,« sagde han, da der atter var 
blevet stille, »jeg faar en Indskydelse og tillader 
mig at gøre eder et Forslag. Stift en Orden til 
Minde om denne Fest og kald den Amarantha. Lad 
det blive et Lav for alle usaarlige Jomfruer og Yng- 
linge, paa hvem Amors Pile prælle af, og som af- 
holde sig fra Ægteskab, altsaa for alle dem, der 
følge Eders Majestæts ophøjede Eksempel.« 

Dronningen lo; men Amaranthaordenen blev 
siden virkelig stiftet. Det var en af Dronning Kri- 

Stinas sidste Regeringshandlinger, og Pimentelli var 
den første, der fik Ordenen. Men for at dette kunde 
lade sig gøre, maatte Dronningen udvide Statuternes 
Ramme saaledes, at ogsaa gifte Folk kunde blive 
optagne i de uvisneliges Lav, naar de lovede ikke 
at gifte sig igen, hvis de bleve Enkemænd eller 
Enker. 

Da Anne Katrine i den gryende Dag kørte fra 
Slottet med Ebba Sparre, var hun meget tavs. 

»Hvad tænker du paa, min Skat?« spurgte 
Komtessen livlig. »Er du nu glad?« 

»Det var en skøn Fest,« svarede Anne alvors- 
fuld; »men det sidste var det bedste.« 

»Hvad, Barn,« udbrød Komtessen, »er du saa 
glad over den Perle, du fik?« 

»Nej,« svarede Anne, »men den Tanke med 
Amaranthaordenen er efter mit Sind. Jeg vilde 
gerne ind i det Lav! Men selv uden Æressmykke 
hører jeg til det.« 

»Hvilken Snak!« svarede Komtessen, idet hun 
kyssede Anne. »Det er pudsige Ord i en seksten- 
aarig Jomfrus Mund.« 

Men Anne var dog glad ved Perlen. Hun 
gemte dette Minde om sin flygtige Lykke ved sit 
Bryst. Der hang den i en Snor, og naar hun tog 
den frem og kyssede den, saa flød hendes Taarer. 

Men Dohna holdt sit Ord. Han sendte Klas 
Tott en Udfordring, og de havde et Stævne med 
hinanden, som dog ikke blev meget blodigt, da 
Tott var sin Modstander overlegen baade i Styrke 
og Øvelse. Han afvæbnede Dohna, efter at han 
havde saaret ham i Haanden, og da han saaledes 
havde tæmmet sin vrede Ven, blev denne modtage- 
lig for det Venneraad, han fik, nemlig ganske at 
slaa den Jomfru af Tankerne, som han dog ikke 
kunde faa. 

Men Ebba Sparre skulde have hørt, hvor fri- 
modig Klas Tott retfærdiggjorde sin Opførsel for 
Dohna. Havde han virkelig ment eller følt noget 

i sit Forhold til Anne Katrine, saa var det nu som 
udvisket. Hvad skulde han have ment andet, da 
han svingede hende i Dansen, end paa ridderlig 
Vis og i Tugt og Ære at gøre sig en glad Aften 
med en smuk Pige? Var det at holde hende for 
Nar? Hans Hjerte var dækket af et Panser, hvori 
en Pil nok kunde blive hængende en kort Tid ; men 
den trængte aldrig igennem. 



Sjette Kapitel. 

Peder Juel gaar i Fælden. 



Saa snart Ulfeldt var kommen sig, viste han 
sig ved Hove, og da Bourdelot og Pimentelli mær- 
kede, at den danske Rigshofmester havde for fast 
Fod i Dronningens Yndest til, at de turde overse 
ham, optog de ham i Forbundet, der saaledes blev 
et Triumvirat. De tre Udlændinge sluttede sig sam- 
men og dannede omkring Dronningen en Ring, som 
til alle Svenskeres Forbitrelse holdt hendes egne 
Undersaatter borte fra hende. De vare hos hende 
tidlig og silde, og med dem fartede hun ud til sit 
lille Yndlingsslot Johannedal, hvor der blev opført 
smaa Balletter, og hvor hun, fri for sin Ceremoni- 
mesters og sine Kammerherrers Kontrol, slog sig 
løs af Hjertens Lyst. Kun en eneste svensk Herre 
fik Adgang til disse fortrolige Sammenkomster, og 
det var Klas Tott. Mod den skønne, stolte Grand- 
kaptajn blev Dronningens Hjerte aldrig helt koldt. 
Han spandt ikke Rænker og tragtede ikke efter 
politisk Indflydelse, og dog skulde det blive ham, 
der skaffede hende af med hendes kære Forlystel- 

sesraad, Bourdelot. Han havde nemlig været saa 
dristig at blande sig i Dronningens Stridigheder med 
hendes fordums Yndling Grev Magnus de la Gardie 
og sat ondt for denne engang saa mægtige Mand. 
Han faldt nu fuldstændig i Unaade og blev forvist 
til sine Godser; men de svenske Stormænd bleve 
rasende over denne Ydmygelse, som den frække 
Eventyrer i Grev Magnus's Person havde tilføjet 
deres Stand. Klas Tott tog Doktoren i Skole, og 
da denne gav et groft Svar, gav Greven ham en 
paa Øret. Da Bourdelot stak den Ørefigen i Lom- 
men, blev han i den Grad Genstand for Ringeagt, 
at Dronningen maatte opgive ham. Hun paaskyn- 
dede endogsaa hans Afrejse, for at han ikke skulde 
blive mishandlet. Der ' fløj da ogsaa nogle Stene 
efter Vognen, da han en Dag i Maj Maaned forlod 
Stockholm for at vende tilbage til sit Fædreland. 
Han drog imidlertid bort med Tasken fuld af Penge, 
og Leonora skænkede ham en uhyre kostbar Ring 
til Tak for hans Venskab mod Ulfeldt. Den franske 
Regering satte Kronen paa Værket ved^ for at vise 
Sveriges Dronning en Artighed, at tillade, at han 
blev optagen i Kirkens Skød. Han fik Held til at 
dække sit Nederlag og sine Laster med en Abbeds 
hellige Kaabe. 

Nu vare Pimentelli og Ulfeldt ene paa Pladsen, 
og de sluttede sig nøje sammen. Det viste sig, at 
Dronningen kunde undvære Bourdelot. Hun havde 
jo ogsaa, hvad hun trængte til, baade for Hjerte og 
Aand. Mens Pimentelli smigrede og tilbad sin 
Amarantha, fængslede Ulfeldt hende ved sin Aand- 
righed og sin Kundskabsfylde. Men han blev ogsaa 
stadig holdt i Aande af Dronningens skarpsindige 
og paa Tanker frugtbare Sjæl. Det vilde have været 
et smukt Forhold, hvis Ulfeldt kun havde haft 
aandelige Interesser for Øje, men alt var kun et 
Middel til at naa det Maal, som han aldrig tabte 
af Syne. 

Han blev dreven frem paa Forræderiets Bane 

ved den Gang, Sagerne havde taget i Danmark. 
Frederik den Tredje havde nemlig faaet Joakim 
Gersdorff gjort til Rigshofmester, og derved var 
Ulfeldt faktisk bleven afsat. Dernæst havde Kongen 
ikke alene nægtet at udlevere Ulfeldts Godser, hvad 
Dronning Kristina havde opfordret ham til, men 
endogsaa skænket Dronning Sofie Amalie Hørsholms 
Gods. 

Over dette Indgreb i hendes Ejendomsret blev 
Leonora yderst opbragt, saa at Ulfeldt nu mere end 
nogen Sinde var i Overensstemmelse med sin Hustru, 
idet han satte al Kraft ind paa at drive Dronning 
Kristina til et Brud med Danmark. 

Han kom virkelig, støttet af Pimentelli, denne 
Gang sit Maal meget nær. Dronningen gik ind paa 
Sagen, og Admiral Wrangel blev sendt til Danmark 
for at udforske Fæstningernes og Flaadens Tilstand. 
Rigtignok maatte han ved sin Hjemkomst melde, at 
det dog ikke stod saa slet til med den danske 
Flaade, som Ulfeldt havde paastaaet; men alligevel 
bragte Dronningen Krigsspørgsmaalet frem i Rigens 
Raad. 

Paa dette Tidspunkt følte Ulfeldt sig saa sikker 
i sin Sag, at han formelig rustede sig til at drage 
i Krig. Han lod gøre tredive Køllerter til nogle 
Ryttere, som han vilde hverve, og som skulde være 
en Garde for hans Person. Dernæst lod han sig 
af Wrangel føre ud paa den svenske Flaade for at 
overtyde sig om Krigsskibenes Kampdygtighed; 
men han gjorde mere end det. Han ofrede to 
Hundrede Tusinde Daler paa Krigsgudens Alter og 
fik for dette Laan af Dronningen Løfte om Pant i 
det pommerske Krongods Barth. Da endelig Pimen- 
telli paa sin Konges Vegne tilbød en Million til 
Krigsomkostningerne, saa tvivlede Ulfeldt ikke læn- 
ger. Men alligevel brast det hele som en Sæbe- 
boble. Den gamle Kanslers Ord til Peder Juel havde 
ikke været noget Mundsvejr. Da Sagen kom for i 
Rigsraadet, tog Oxenstjerna slet ikke noget Hensyn 

til den Krigsplan, som Ulfeldt havde udarbejdet og 
ladet Dronningen fremlægge. Han fraraadede afgjort 
Krigen, hans Mening sejrede i Raadet, og Dron- 
ningen maatte lade Sagen falde. 

Hun lod imidlertid ikke til at tage sig dette 
Nederlag synderlig nær. Hun levede lystig for 
Ulfeldts Penge og øste dem ud til alle Sider. Han 
paa sin Side trøstede sig med, at han dog i det 
pommerske Gods havde skaffet sig et Tilflugtssted, 
hvor han kunde ty hen, hvis det kom til at knibe 
for ham. Men han tørstede nu mere end nogen 
Sinde efter at skaffe sig Oprejsning og tilfredsstille 
sin personlige Hævnfølelse. 

Mens Ulfeldt var saaledes optagen og næsten 
hver Dag hos Dronningen, levede Leonora og 
Anne Katrine et tilbagetrukkent Liv i Martin Soops 
Hus. Ebba Sparre saa ikke mere saa ofte ind til 
dem, og hun kom ikke for at føre Anne Katrine 
med sig til Selskaber og Baller. Den smukke Kom- 
tesse var med al sin Godhjertethed dog et Verdens- 
menneske. Da Klas Totts Stædighed forpurrede 
hendes Planer til hans Bedste, og hun ikke kom til 
at nyde den Triumf at se ham lagt i Hymens Læn- 
ker, tabte hun Interessen for det Middel, hvorved 
Maalet skulde være naaet. Den unge, danske Jom- 
fru Anne Katrine stræbte at indbilde sig selv, at 
hun var glad ved at være i Fred. Hun tog sig 
af Husholdningen og lettede sin Moder Arbejdet 
med at skrive til Peder Bock i Stralsund, hvor 
hendes Søskende fremdeles vare, ligesom hun ogsåa 
vekslede Breve med sin Broder Kristian. Men trods 
al denne Virksomhed var der dog Tomhed i hendes 
Indre. Klas Tott satte ikke sin Fod i deres Hus, 
og naar hun en enkelt Gang traf ham, viste han sig 
meget tilbageholdende. Duellen med Dohna, hvorom 
hun havde hørt, vakte hende et Øjeblik af hendes 
Dvale ; men hun skønnede snart, at af hvad Grund 
end Tott havde draget Sværdet, saa kunde det 

ikke have været af Kærlighed til hende eller for at 
værne om hendes Ære. 

Da skete der noget, som ganske forandrede 
Sagernes Stilling. Om Efteraaret udbrød der Pest 
i Stockholm, og alle, som kunde, flygtede fra Hoved- 
staden. Dronningen flyttede med hele sit Hof til 
Upsala og opslog sin Bopæl paa det gamle Slot 
der. De fleste fremmede Udsendinge fulgte efter, 
og Ulfeldts brød ogsaa op. Leonora forlod nødig 
det hyggelige Hjem i Stockholm; men Anne Ka- 
trine havde intet imod at skifte Opholdssted. Det 
viste sig ogsaa, at hun havde vundet ved Flytningen. 
Den lille Stad Upsala blev nemlig overfyldt, de 
indvandrede Familier boede nærmere ved hverandre, 
og i de smaa Forhold blev Omgangen imellem dem 
mere ligefrem og fortrolig. Anne traf ofte sammen 
med Klas Tott, og de kom paa en venlig Fod med 
hinanden. Han syntes altid at føle sig vel i hendes 
Selskab, og ved den Magt, hun havde over sig 
selv, lykkedes det hende at undgaa alt, som kunde 
kyse ham bort. 

Men Leonora tabte kun ved at flytte til Upsala. 
Her var hun endnu mindre sammen med Ulfeldt end 
i Stockholm. Han havde nemlig faaet nye Jærn i 
Ilden, ved at den engelske Protektor Oliver Crom- 
wells Udsending, Sir Bulstrode Whiteloke, var ind- 
truffen til Upsala og spillede en stor Rolle ved 
Hoffet. Nu tænkte Ulfeldt: lykkedes det mig ikke 
med Sverige, saa kan det maaske lykkes mig med 
England! Han gjorde Sir Whiteloke sin Opvartning 
og tilbød paa den mest skamløse Maade at ud- 
levere sit Fædreland til Englands Hersker. White- 
loke ringeagtede imidlertid i sit Hjerte en Lands- 
forræder som Ulfeldt, og han var desuden for klog- 
til at indlade sig ret dybt med en slig Eventyrer. 

Ulfeldt var meget mismodig over, at ogsaa 
dette syntes at skulle strande, da han oplivedes 
ved en uventet Udsigt til paa en anden Maade at 
faa Oprejsning. Til Uheld for Peder Juel gav den 

danske Regering nu Ulfeldt den skønneste Lejlighed 
dertil. Frederik den Tredje sigtede ham nemlig for 
at have stukket i Lommen fire og tyve Tusinde 
Daler, som han under sit sidste Ophold i London 
paa den danske Regerings Vegne skulde overbringe 
den landflygtige Prins Karl af Wales. Man havde 
tilskrevet Prinsen om den Sag og faaet det Svar. 
at han aldrig havde set en Daler af de Penge. 
Altsaa maatte Kongen tro, at Ulfeldt havde gjort 
sig skyldig i Underslæb; men her stadfæstedes det 
gamle Ord, at man ogsaa kan gøre en Skælm Uret. 
Pengene vare blevne betalte, men til Greven af 
Montrose, som dengang opholdt sig i Holland, hvor 
han hvervede den Hær, hvormed der blev gjort et 
Forsøg paa at udjage Cromwell og tilbageerobre 
Riget. Pengene vare altsaa virkelig komne Præten- 
dentens Sag til gode, og Ulfeldt havde faaet Greven 
af Montroses Kvittering, som han selvfølgelig om- 
hyggelig havde gemt. 

Det blev paalagt Juel at indvie Dronning Kri- 
stina i den Sag, for at hun kunde faa Øjnene op 
og se, hvilken Snyder Ulfeldt var og ganske uvær- 
dig til den Yndest, hun viste ham. Dronningen 
lovede, at hun vilde undersøge den Sag og lod 
straks Ulfeldt vide, i hvilket Ærinde Juel havde 
været hos hende. 

»Nu har jeg dem!« udbrød Ulfeldt triumferende, 
underrettede Leonora om, hvad det gjaldt, stak 
Montroses Kvittering i Lommen og ilede op paa 
Slottet, hvor Dronningen med Længsel ventede paa 
ham, ilde til Mode over denne mislige Sag. Men 
da Ulfeldt havde gjort Rede for det hele og vist 
hende Kvitteringen, lo hun og klappede i Hæn- 
derne. 

»Der er Peder Juel ordentlig løbet med Lim- 
stangen!« udbrød hun. 

»Ja,« svarede Ulfeldt, »nu kan Eders Majestæt 
skaffe mig eklatant Oprejsning, om I vil.« 

Dertil var Dronningen villig nok. Hun tilbød 

straks at lade Juel kalde, for at Ulfeldt i hendes 
Nærværelse kunde vise ham Kvitteringen og saa- 
ledes rense sin Ære; men det var ikke Ulfeldt nok. 

»Nej, Eders Majestæt,« sagde han, »Sagen maa 
være offentlig og vidnefast, ellers prøver Juel paa 
at tie den til Døde.« 

Saa udviklede han for hende den Plan, som 
hans frugtbare Hjerne havde udklækket paa Vejen 
op til Slottet. Han fordrede intet mindre, end at 
hele Hoffet og Rigsraadet skulde sammenkaldes og 
være Vidne til Peder Juels Ydmygelse. Dronningen 
fandt dog dette noget voveligt, fordi denne Kræn- 
kelse egentlig vilde ramme Peder Juels Herre, Kon- 
gen af Danmark. 

»Hvad?« udbrød Ulfeldt, tilsyneladende dybt 
krænket. »Efter at jeg har ofret mine egne Inter- 
esser for Eders Majestæt uden at faa noget Veder- 
lag, nægter I mig nu en saa ringe Villighed?« 

Han sigtede dermed ikke alene til de strandede 
Krigsplaner, men ogsaa til den Omstændighed, at 
Rigsraadet endnu ikke havde godkendt Overdragelsen 
af Pantet Barth til ham, hvad det dog sluttelig gjorde. 

»Se, se!« udbrød Dronningen smilende. »Faar 
jeg nu det paa min Tallerken ? Nu, ieg maa da vel 
føje eder i denne Sag. Men eders Plan duer ikke, 
min kære Herre! Skal et saa stort Apparat bruges, 
bliver Sagen kundbar, Juel faar Nys om, hvad det 
gælder, og kommer ikke.« 

»Det har jeg overvejet,« svarede Ulfeldt. »Lad 
os spille ham et Puds! Hvad om vi gav det Ud- 
seende af, at Hensigten med Mødet er ganske den 
modsatte af, hvad vi tilsigter, at Eders Majestæt 
føler sig overtydet om, at jeg har taget Pengene, 
at I intet mere vil have med mig at gøre og ønsker 
at give den danske Konge al Oprejsning? Naar I 
sender Juel det Budskab, saa kommer han nok. 
Han tvivler ikke om min Skyld, men kun om Eders 
Majestæts Vilje til at bryde med mig. Synes Eders 
Majestæt ikke, at Juel har noget til gode hos eder, 

Leonora Kristina. ^^ 

som han har plaget eder, men isaér dog Kong 
Frederik, der saa haanlig har afvist eder, hver Gang 
I talte min Sag for ham?« 

Saa utrolig det end lyder, lykkedes det virke- 
lig Ulfeldt i den Grad at ophidse Dronningen, at 
hun gik ind paa at række Haand til den lumpne 
Streg. Hun lo endogsaa ved Tanken om, hvor lang 
Peder Juel vilde blive i Ansigtet, naaf han saa Mont- 
roses Kvittering. Men Ulfeldt agtede i øvrigt ingen- 
lunde at blive staaende derved og nøjes med Fyl- 
destgørelse i denne Sag. Han tilsigtede en Op- 
gørelse over hele Linien med sin kongelige Svoger 
og dødelige Fjende. Da Dronningen havde rakt 
ham en Finger, tog han hele Haanden. 

Hun skred uden Tøven til Værket og sendte 
straks sin Hofkansler Tungel til Juel. Det var et 
klogt Valg, da Tungel var Juels Ven eller maaske 
endogsaa i hans Sold. Han var nemlig mistænkt 
for at have ladet sig købe til at røbe for den 
danske Udsending, hvad der drøftedes i Rigsraadet 
inden lukkede Døre. Da han desuden ikke var 
bleven indviet i Ulfeldts Rænkespil og ikke havde 
nogen Anelse om, hvad der stak bag ved den 
Hilsen, han bragte Juel, udrettede han sit Ærinde 
med Fynd. Juel maatte tro, at Ulfeldt var falden i 
Unaade, og Samtalen endte da med, at han lovede 
at give Møde paa Slottet den næste Formiddag 
Klokken ti. 

Nu følte imidlertid Dronningen og Ulfeldt sig 
saa trygge, at de ved deres Uagtsomhed nær havde 
bragt den hele Sag til at strande. Dronningen kørte 
nemlig om Eftermiddagen gennem Byen med Ulfeldt 
ved sin Side, og den tro Lars, der gik og snusede 
omkring Slottet, saa dem vende tilbage fra den 
Køretur og meldte det straks til sin Herre. Nu 
blev Juel urolig og sendte Lars til Tungel med et 
Brev , hvori han underrettede Hof kansleren om, 
hvad hans Tjener havde set. Han ønskede at vide, 
hvorledes dette kunde stemme med Tungels Paastand, 

at Ulfeldt var falden i Unaade. Tungel gik til Dron- 
ningen med Brevet, blev anden Gang tagen ved 
Næsen af Hendes Majestæt og kom saa til Juel 
med det Svar, at Dronningen selvfølgelig ikke turde 
lade Ulfeldt mærke, hvad der ventede ham, da han 
jo sikkert i saa Fald vilde udeblive fra Mødet, og 
saa vilde det ikke blive til noget med den Oprejs- 
ning, som hun havde tiltænkt den danske Konge 
og hans Udsending. Desuden indestod Tungel med 
stærke Ord for Dronningens Oprigtighed, og da 
han aabenbart handlede og talte i god Tro, turde 
Juel ikke længer nære nogen Tvivl. Han lovede 
altsaa sluttelig at give Møde. 

Det var en Dag først i Marts 1654, at det 
Skuespil gik for sig paa Upsala Slot, hvortil hverken 
Sveriges eller noget andet Lands Historie kan op- 
vise Mage. Da Juel traadte ind i Dronningens For- 
gemak, fandt han foruden Ulfeldt ikke alene en 
stor Kreds af Hoffolk, men hele Rigens Raad samlet. 
Dog var Oxenstjerna der ikke. Den gamle Herre 
havde faaet Nys om Sagen, og han, Sveriges 
Førsteminister, vilde ikke ved sin Nærværelse god- 
kende et saa utilbørligt Skridt af Dronningen, som 
det var at inddrage det svenske Rigsraad i en 
Strid mellem en fremmed Fyrste og hans Undersaat. 

Da Juel var bleven ført ind til Dronningen, 
tog han straks Bladet fra Munden og udtalte djærvt 
sin Tvivl om, at der blev drevet ærligt Spil med 
ham. 

»Vær uden Frygt i saa Henseende,« svarede 
Dronningen uden at rødme. »Alt skal løbe af til 
Kong Frederiks og eders Tilfredshed.« 

Derpaa hidkaldte hun Rigsmarskallen og bød 
ham indføre Ulfeldt og Rigsraaderne. 

»Jeg protesterer mod Raadets Nærværelse,« 
raabte Juel. »Denne Sag er Sveriges Rigsraad 
ganske uvedkommende.« 

Men der blev ikke taget Hensyn til hans Pro- 
test. Rigsraaderne traadte ind, og da der var blevet 

16* 

stille i Salen, bød Dronningen Ulfeldt træde frem, 
underrettede ham om den Sigtelse, hans Konge 
havde rejst imod ham med Hensyn til de engelske 
Penge og opfordrede ham til at forsvare sig, 
om han kunde, »men,« føjede hun til, »med tilbørlig 
Agtelse for eders Herre og Konge.« 

»Jeg vil ikke høre derpaa,« udbrød Juel, inden 
Ulfeldt var kommen til Orde. »Jeg er ikke kommen 
her for at underkaste mig nogen Rettergang.« 

Derpaa vilde han gaa ; men to af Raadsherrerne 
stillede sig foran Døren, spærrede ham Vejen og 
fik ham overtalt til at blive. Derpaa gik han hen 
til et af Vinduerne, saa ud og vendte Ryggen til, 
naar Ulfeldt talte. Da han havde godtgjort sin 
Uskyldighed i den engelske Pengesag og overrakt 
Dronningen Montroses Kvittering, som hun læste 
med skrømtet Overraskelse, gav han hende flere 
Papirer, som hun rakte til Tungel og bød ham op- 
læse deres Indhold. 

Det vigtigste var salig Kong Kristian den 
Fjerdes Brev, hvori han godkender hele Ulfeldts 
Embedsførelse og frier ham for Efterregning. Dette 
Dokument gjorde aabenbart et stærkt Indtryk paa 
de svenske Herrer, og hvis de havde haft Ret til 
at dømme i den Sag, vilde de sagtens have frikendt 
Ulfeldt og nedslaaet enhver Sigtelse mod ham for 
Underslæb. De kendte ikke de nærmere Omstæn- 
digheder ved Sagen. Det var ikke en Kvittering 
for rigtig aflagt Regnskab, men kun en Naadesakt 
af den gamle Konge for at skaffe sig Fred paa det 
sidste med sin stridige Svigersøn og Rigshofmester. 
Dokumentet var derfor ganske værdiløst. 

»Hvad siger I dertil?« spurgte Dronningen Juel. 

»Jeg har intet hørt deraf,« svarede Juel, som 
vendte sig om, da en af Herrerne gjorde ham op- 
mærksom paa, at det var ham, Dronningen talte 
til- »Jeg stod og tænkte paa ganske andre Ting, 
navnlig paa Eders Majestæts Opførsel mod mig 

En slig Handlemaade har hidtil været uhørt mellem 
kronede Hoveder. Aldrig har jeg troet det muligt, 
at Eders Majestæt saa groft kunde bryde eders Ord ; 
jeg vil aldrig tro eder merel« 

Derpaa gik han hen til Døren, skubbede Raads- 
herrerne tU Side, stødte Døren op, stormede gen- 
nem Forgemakket, steg i sin Karosse og kørte hjem. 

Imidlertid fortsattes den mærkelige Retsfor- 
handling til Underholdning for de svenske Herrer, 
som især med Interesse studerede Montroses Kvit- 
tering, der gik rundt i Kredsen. Det hele endte 
med en Tale af Dronningen, som erklærede den 
danske Rigshofmester, hendes gode Ven, for en 
ærlig og fuldt ud hæderlig Mand, værdig til den 
Beskærmelse, hun havde ydet ham. 

Ulfeldt kørte tilfredsstillet til sit Hjem, hvor 
alle frydede sig over hans Triumf. Ogsaa nogle af 
hans svenske Omgangsvenner kom for at ønske 
ham til Lykke; men blandt dem var ikke Klas Tott. 

Til Ære for Svenskerne maa det siges, at 
Peder Juel fik Trøst hos nogle af deres bedste 
Mænd. 

»Jeg rødmer over hende,« sagde gamle Oxen- 
stjema om Dronningen til Juel. »Dog maa I vide^ 
kære Ekscellence, at hun hidtil, hvilke Fejl der end 
ellers klæbe ved hende, har været et Mønster paa 
Æriighed. « 

»Ja,« svarede Juel, »jeg nærer ingen Tvivl 
om, at dette Drageæg er udruget i Ulfeldts sorte 
Hjerte.« 

»Men han kunde dog rense sig med Hensyn til 
de engelske Penge,« indvendte Kansleren. »Han 
fremlagde jo Montroses Kvittering.« 

»Han gjorde nok saa,« svarede Juel med et 
spydigt Smil. >Nu, sligt kan man lave. Jeg tiltror 
magelig Ulfeldt det.« 

Det lykkedes saaledes ikke Ulfeldt hverken at 
overbevise eller ydmyge den danske Konges Sted- 
fortræder, og hvad hjalp det ham, at Sandheden 

af hans Udsagn i denne Sag siden blev stadfæstet? 
Han vandt intet ved Stævnet paa Upsala Slot. 
Derimod tabte Dronning Kristina; hun satte ved 
sin Færd i denne Sag en uaftvættelig Plet paa 
sin Ære. 



Syvende Kapitel. 
Opbrud. 



Den 6te Juni samme Aar gjorde Dronning Kri- 
stina det saa længe paatænkte afgørende Skridt, 
nedlagde Kronen og fratraadte Regeringen. Det 
var netop hundrede og et og tredive Aar siden, 
Vasaætten med Gustav den Første var stegen op 
paa Tronen. Hverken han, der havde kæmpet saa 
haardt for at vinde den dyrebare Krone, eller hans 
Sønner, der havde ført blodige Fejder med hinan- 
den om den, drømte om, at det skulde ende med, 
at en lunefuld Kvinde bortkastede den. 

Tronfrasigelsen gik for sig med stor Højtide- 
lighed i Rigssalen paa Upsala Slot i Tronfølgerens, 
Hoffets og Stændernes Nærværelse. Dronningen 
fremtraadte i fuld Kroningsdragt, iført den blaa 
Fløjls, med Guldkroner oversaaede Kaabe, med 
Kronen paa Hovedet, Spiret i den højre Haand, 
Rigsæblet i den venstre. To Kammerherrer afførte 
hende Kroningskaaben, og Rigets højeste Embeds- 
mænd modtog Regalierne, som de lagde paa et 
dertil hensat Bord. Men da den gamle Rigsdrost, 
Per Brahe, som i sin Tid havde sat Kronen paa 
Dronningens Hoved, nu skulde tage den af, væg- 
rede han sig ved at gøre det, saa at Dronningen 
selv maatte løfte den af sit Hoved og række ham 

den. Der tildrog sig flere rørende Optrin ved 
denne i Sveriges Historie enestaaende Handling, 
som vidnede om Svenskernes Kærlighed til og tro 
Fasthængen ved Vasaætten. Der var mange vaade 
Øjne, og selv Ulfeldt, der sad blandt Tilskuerne, 
fældede Taarer, som om han var en ægte Sven- 
sker.* I øvrigt var Dronningen selv den roligste 
blandt de tilstedeværende og holdt sin Frasigelses- 
tale med sørgmodig Værdighed, som gjorde det 
bedste Indtryk. Hendes Venner tænkte med et 
Suk paa, til hvor stor Velsignelse hendes Regering 
kunde være bleven for Folket, hvis hendes Vilje 
havde svaret til hendes Aandsevner. Men Folket 
sukkede ikke; det var glad ved at blive hende 
kvit. Hun havde mistet dets Kærlighed, fordi hun 
ringeagtede sit Fødeland og alt, hvad svensk var, 
omgav sig med Udlændinge og svigtede den Tro, 
som hendes store Fader havde ladet sit Liv for. 
At hun var en Fritænkerske, og at hun ikke holdt 
sin Faders Minde i Ære, var vitterligt. Den svenske 
Borger og Bonde vare glade ved at blive Skørte- 
regimentet kvit. »Gud være lovet,« sagde de, »nu 
have vi igen faaet en Konge U 

Kong Karl blev altsaa modtagen med Jubel 
ved sin Kroning, som gik for sig samme Dag, og 
nu havde Dronningen saa stor Hast med at komme 
af Sted, at uagtet Regnen styrtede ned, rejste hun 
dog samme Dags Aften til Stockholm. Der blev 
hun en kort Tid i en Privatbolig, som hun havde 
lejet, og der gæstede hendes Efterfølger hende, in- 
den hun brød op. Karl Gustav drev endogså a sit 
Galanteri saa vidt, at han ved Ceremonimester 
Linde anden Gang friede til hende som for at vise, 
at han første Gang ikke havde bejlet til hende for 
Kronens Skyld. Havde hun taget ham paa Ordet, 
saa kunde det have givet et smukt Vilderede. Men 
hun var nu ked baade af Kronen og af Sverige, 
hvor hun ofte havde været til Mode som i et Fæng- 
sel. Hun higede ud i den vide Verden for at gaa 

paa Eventyr. Hun savnede kun eet, nemlig den 
elskede Pimentellis Selskab. Han var bleven kaldt 
hjem og var endelig rejst i Foraaret, idet han svor, 
at Skilsmissen fra Amarantha vilde blive hans Død. 
Dog skulde hun ikke alene opleve at træffe ham 
i Live, men ogsaa, at Venskabet mellem dem 
bristede. 

Hun fik Selskab paa Udfarten, thi Ulfeldt blev 
hende tro til det sidste. Med ham ved sin Side 
og uden andet Følge end sin Staldmester og sine 
to hollandske Piger rejste hun ad Kalmar til, hvor 
Admiral Wrangel laa med den Flaade, der skulde 
føre hende til Pommern. Den paalidelige Wrangel 
var Borgen for, at hun ikke kunde føre Flaaden 
noget andet Sted hen, og to af Rigens Raader, 
som ledsagede hende, skulde paase, at hun tog den 
rigtige Kurs gennem Landet; men hun narrede dem 
alle sammen. Pludselig erklærede hun, at hun ikke 
vilde kunne taale Søen, veg af fra Vejen til Kalmar 
og lod køre ad Gøteborg til. Dog var hun saa 
hensynsfuld at sende Bud til Kongen og underrette 
ham om, at hun agtede at rejse over Land gennem 
Danmark. Kongen blev imidlertid meget vred, ikke 
alene fordi der var kastet mange Penge bort til 
Flaadens Udrustning, men fordi han kom efter, at 
hun var gaaet underfundig til Værks og havde 
handlet efter en forud lagt Plan. Hun havde nem- 
lig inden Afrejsen fra Stockholm ladet leje Forspand 
til sine Vogne gennem hele Danmark. 

Men nu gjaldt det at blive de byrdefulde Rigs- 
raader kvit. Det satte hun i Værk ved et Teater- 
kup. Paa en Gaard i Smaaland, hvor hun holdt 
Rast, foregav hun sig syg og indelukkede sig i sit 
Værelse. Men tre Dage efter opdagede Raadsher- 
rerne til deres Skræk, at Buret var tomt og Fug- 
lene fløjne. Med Ulfeldt, Staldmesteren og de to 
Piger var hun flygtet, man vidste ikke hvorhen. 
Saa opgav Rigsraaderne Ævred og rejste tilbage til 
Stockholm. 

Først bagefter fik man at vide, at Dronningen 
med sit lille Følge var rejst ned til Halmstad. 
Der morede hun sig et Par Dage med Ulfeldt, og 
saa gik det videre Syd paa ned til Landegrænsen. 
Da hun var kommen over Stensaa, sprang hun af 
Vognen og gav sin Glæde frit Løb. 

»Endelig er jeg frilt udbrød hun. »Endelig er 
j^ sluppen bort fra Sverige og haaber, at jeg al- 
drig mere vender tilbage It 

Saa tog hun en hjertelig Afsked med sin tro- 
feste Ridder, som var sørgmodig over at skulle 
skilles fra hende. Det er ikke godt at vide, hvor 
langt Ulfeldt var løben med hende, hvis han havde 
turdet vove sig ind i Danmark. Iført Mandsklæder 
listede hun sig saa gennem Danmark og tiltraadte 
sin eventyrlige Udenlandsfart, som skulde vare til 
hendes Livs Ende. Dog vendte hun hele to Gange 
tilbage til Sverige, sidste Gang, da Tronen atter 
blev ledig. Hun gjorde sit muligste for at genvinde 
den; men selvfølgelig blev hun afvist. Dette viste, 
at gamle Oxenstjerna havde Ret, da han sagde 
til Juel om Dronning Kristina: »Jeg kender mit 
Barn ! t 

Efter en Maaneds Fraværelse vendte Ulfeldt 
tilbage til Stockholm, hvor Pesten var ophørt, og 
hvor Leonora og hele hans Husstand atter var 
fl)^tet ind i Martin Soops Hus. Uagtet Leonora i 
"^it Indre havde følt Harme over, at hendes Mand 
var løben gennem Landet med den viltre Dronning, 
lod hun sig dog ikke mærke dermed, men modtog 
ham kærlig. Hun var ogsaa hjertensglad over, at 
Dronning Kristina var forsvunden fra Skuepladsen, 
og at hendes Mand atter tilhørte hende. Vel mis- 
taenkte hun ikke Ulfeldt for nogen egentlig Utro- 
skab; men Dronning Kristina havde dog fængslet 
ham saa stærkt, at hun havde god Grund til at 
hlive skinsyg. Ofte havde hun i sin Ensomhed 
tænkt over, i hvilken Grad Ulfeldts store Sag og 
hans Hævnplaner gjorde Skaar i deres huslige 

Lykke. Hun havde faaet at føle, hvad det vil sige 
at bryde med sine Landsmænd og vende sit Føde- 
land Ryggen. Hun fik, hvad der i Ulfeldts Øjne 
var svage Øjeblikke, hvori hun ønskede, at han 
vilde opgive den fortvivlede Kamp og slaa sig til 
Ro med sine i en Afkrog af Verden. Men hun 
kunde sige sig selv, at det vilde være lige saa 
svært at stoppe Ulfeldt i Farten som at standse 
en Sten, der, løsreven fra Fjældet, ruller ned ad 
Skraaningen. 

Kong Karl tog fat, hvor Dronning Kristina 
havde sluppet. Rigtignok havde han som Tron- 
følger ikke været Ulfeldt god; men nu skiftede han 
Signaler. Hans Søskendebarn, Dronning Kristina, 
havde nemlig i den Grad udplyndret Statskassen, 
at han manglede Penge endogsaa til sine personlige 
Udgifter og til sin Hofholdning. Han agtede nem- 
lig i dette Efteraar at holde Bryllup med Prinsesse 
Hedevig Eleonora af Holsten Gottorp, hvis Haand 
var bleven ham lovet, og Brylluppet skulde selv- 
følgelig fejres med kongelig Pragt, hvor Pengene 
saa kom fra. Han søgte da til den samme Kilde, 
hvoraf hans Forgængerske paa Tronen havde øst, 
og som syntes uudtømmelig. Ulfeldt lukkede villig 
Pungen op og tilkøbte sig saaledes den kongelige 
Naade. Førte dette ham end ikke til Maalet i Øje- 
blikket, saa kunde det dog tænkes, at den Sæd, 
han saaledes havde nedlagt, engang kunde spire. 
Desuden havde han nu engang valgt; Sverige var 
hans Asyl, og han var nødt til at bringe Ofre for 
ikke at tabe Fodfæstet der. 

Men for Øjeblikket vare hans politiske Planer 
traadte i Baggrunden, og han levede til Leonoras 
store Glæde rolig i sit Hjem, om han end som al- 
tid havde travlt med Pennen og udsendte Skrivelser 
til sine Frænder og Venner, som ingenlunde vare 
politisk uskyldige. 

Kredsen blev i dette Efteraar større. Leonoras 
Længsel efter det yngste Barn, lille Leo, var nem- 

lig bleven saa stor, at hun havde sendt Bud efter 
ham. Hendes ældste Søster, Sofie Elisabet, nu 
Enke efter Grev Pentz, hentede Drengen fra Boller 
og rejste selv med ham til Stockholm. Kort efter 
kom den ældste Søn Kristian, og han bragte gode 
Tidender fra sine Søskende i Stralsund. Glæden 
over Gensynet med ham var heller ikke ringe, og 
saaledes fik Leonora igen lidt at smage af Familie- 
livets Sødme. 

For Anne Katrine var Broderens Komme en 
Velgerning, da hun havde ham meget kær. Han 
var atten Aar gammel, altsaa et Par Aar ældre end 
hun, en smuk, brunøjet, livlig Yngling, men varm- 
blodig og hidsig. Han var stolt af sin Fader. Ha- 
det til dennes Fjender og Forbitrelsen over den 
Uret, der efter hans Mening var bleven tilføjet Fa- 
deren, var bleven en Del af Kristian Ulfeldts inder- 
ste Væsen. Med Glæde havde han hørt om al den 
Ære, der var bleven vist hans Fader ved det 
svenske Hof, og kom nu, længselsfuld efter at se 
med egne Øjne. Han kunde derfor ikke blive træt 
af at høre Anne fortælle om det store Hofbal og 
Balletten Gudernes Højtid, der gav Stødet til Ama- 
rantha-Ordenens Stiftelse. 

>En lystig Kvinde maa Dronning Kristina 
være,« sagde han en Dag til Anne; »men hun nar- 
rede dog Fader en stor Hob Penge fra og drog af 
Riget uden at gøre noget for ham. Det var ogsaa 
et sært Indfald af hende at stifte den Orden for at 
holde Folk fra Ægteskab. Det er et Held, Anne, 
at du ikke blev fristet med den Ære og ikke blev 
optagen i det Kompagni. I saa Fald vilde du have 
dømt dig selv til at blive en gammel Jomfru.« 

»Jeg skulde intet have imod at bære Ama- 
rantha- Orden ens skønne Baand, Kristian,« svarede 
Anne med Alvor. »Det vilde hos mig være paa 
rette Sted, al den Stund der staar skrevet i Stjer- 
nerne, at jeg alle mine Dage skal vedblive at være 
ugift.« 

»Giv ikke Stjernerne Skylden, hvis det holder 
Stik,€ sagde Kristian, idet han saa sin Søster ind i 
Øjnene med et forskende Blik. »Naar man som du 
viser den ene Bejler efter den anden af, saa blive 
de til sidst helt borte, og du bliver siddende. 
Hvad havde du egentlig mod Dohna? Han er jo af 
god Æt og en brav Karl. Jeg kender ham Vi 
traf hinanden i Stralsund, da han var paa Vejen 
herop til Sverige.« 

»Jeg led ham ikke,* svarede Anne heftig. 
»Var det ikke Aarsag nok til at vise en Bejler af.? 
Vilde du lade dig paatvinge en Jomfru, som du 
ikke havde kær?« 

»Nej,« sagde Kristian, »men med Sønnerne er 
det en anden Sag. De vælge selv, Døtrene der- 
imod giver man bort.« 

»Saa gid du aldrig maa faa Døtre, hvis du 
bliver gift!« svarede Anne og lo. 

»Jeg gætter det,« svarede Kristian med en 
drillevoren Broders Halsstarrighed. »Du har en 
anden Mand kær! Jeg skal nok udfinde, hvem 
det er.« 

Dertil fik han snart Lejlighed. Det kongelige 
Bryllup var nemlig nærforestaaende, og Ulfeldts 
havde faaet en Indbydelse til at overvære det. 
Rigtignok sendte Leonora for sit Vedkommende et 
Afslag, fordi man ikke vilde indrømme hende Rang 
lige med Kongens Søster, Prinsesse Maria Eufro- 
syna. Kongedatteren vilde ikke i Bryllupstoget gaa 
efter de svenske Hofjomfruer, og Ulfeldt maatte 
give hende Medhold deri, uagtet det rigtignok kom 
ham slemt paa tværs, at Forholdet til den ny sven- 
ske Dronning blev indledet paa saa uheldig en 
Maade. Men Frøken Sofie Elisabet var mindre 
prikken paa det, og hun vilde nødig undvære den 
Nydelse at være med til den storladne Bryllupsfest 
og faa et Glimt at se af svensk Hofskik. 

»Jeg fatter ikke din Dumhed, Leonora,« sagde 
hun paa sin ufine Maade, »at du vil nægte dig selv 

at smage den Bryllupskage, som Korfits dog har 
betalt.« 

Leonora svarede kun med et ringeagtende 
Smil og prøvede ikke paa at gøre sin stridbare 
Søster indlysende, hvad der efter hendes Mening 
ikke sømmede sig for en Datter af Kong Kristian 
den Fjerde. Det havde hun forgæves prøvet paa 
med alle sine Søstre i Tilfælde, hvor det gjaldt 
noget mere væsentligt end Rangspørgsmaalet, hvor 
vigtigt dette end var i hendes Øjne. Derimod gav 
hun sit Samtykke til, at Frøken Sofie gik til Ballet 
om Aftenen og tog de unge med, naar hun vilde 
nøjes med det og ikke vise sig i Bryllupstoget paa 
en Plads, som var hendes Byrd uværdig. Det gik 
Frøken Sofie villig ind paa. Hun var en munter 
Enke paa kun fem og tredive Aar og satte mere 
Pris paa en Dans end paa al udvortes Ære. 

Saaledes kom Anne Katrine med til Festen og 
fik Held til endnu en Gang at mødes med Klas 
Tott paa det Sted, der havde været hende saa 
mindeværdigt efter Gudernes Højtid, og hvor hendes 
Tanker saa ofte siden havde dvælet. Først syntes 
han ikke at lægge Mærke til hende; men omsider 
fandt han hende og bød hende op til en Dans. 

Hvor bankede ikke hendes Hjerte, da hun følte 
hans stærke Arm om sit Liv, og han førte hende 
ud paa Gulvet. Alle Omgivelserne svandt bort for 
hende, og hun saa det hele som i en Drøm. Der 
laa for hendes Øjne en Taage over den store Sal 
med de mange blussende Kerter, over de brogede 
Skikkelser, der i Dansen gled forbi hende, og over 
Kongen og den unge Dronning, som sad i deres 
Tronstole, omgivne af de fornemste Herrer og Damer, 
og saa paa Dansen. Det var alt sammen uvirkeligt 
for hende. Hun sansede kun det, at hun, støttet 
til Klas Totts Arm og halvt hvilende i hans Favn, 
svævede gennem Rummet. En Følelse af Lykke og 
usigeligt Velvære gennemstrømmede hende, og hun 
ønskede, at den Dans aldrig maatte faa Ende. 

Hendes Hjerte sukkede, da den var forbi; men hun 
fik straks Trøst, da Klas Tott ikke lod hende fare. 

»Kom,« sagde han, idet han førte hende til en 
lille Løjbænk, som stod i en Vindueskrog, »lad os 
hvile os her og slaa en lille Sladder af med hin- 
anden.« 

I det samme kom Kristian; han standsede og 
tiltalte sin Søster. Dette førte til, at hun maatte 
forestille ham og Tott for hinanden; men idet hun 
gjorde det, skød det forræderiske Blod op i hendes 
Kinder. Hun følte det og ærgrede sig over, at hun 
havde givet sig blot. Den ridderlige Svensker sagde 
et Par venlige Ord til den unge Dansker, som sva- 
rede høvisk nok, men dog med en Stolthed, hvori 
der laa en Protest mod den Nedladenhed, som laa 
i den svenske Greves Væsen. Da Kristian gik. 
blinkede han med Øjnene til Anne Katrine. Det 
Hlik sagde lige saa tydelig som Ord : Nu ved jeg, 
hvem det er! Men Klas Tott syntes ikke at mærke 
noget. 

»Sig mig,« sagde han til Anne, da de vare 
blevne alene, »mindes I den Nat for halvandet Aar 
siden, da vi traadte Dansen med hinanden her.^« 

Hvad var dog hans Mening med det Spørgs- 
maal.? Hun indlod sig ikke paa at give ham Svar 
med Ord; men et Glimt fra hendes udtryksfulde 
Øjne og et smerteligt Træk om hendes fine Læber 
gav ham til Kende, hvor godt hun huskede den Nat. 

»Ak ja,« vedblev han, »nu har jeg traadt mangen 
munter Dans her i den gamle Madsal; men ingen 
var saa lystelig som den med Gudernes Højtid. 
Dette i Aften taaler ingen Sammenligning dermed. 
Det maa jeg lade den gode Dronning Kristina, at 
ingen forstaar at give en Fest, som hun kunde. 
Hun tog selv Del i Lystigheden og prægede det 
hele med sin Aand. Men se til Kongen ! Han sidder 
der, som om det hele slet ikke kom ham ved.« 

»Her er dog en stor Ulighed,« svarede Anne, 
som genvandt sin Fatning, da hun saaledes blev 

iørt ind paa et neutralt Omraade. »Dette er ikke 
en Leg, som Gudernes Højtid var, men en Fest 
med Alvor i sin Grund. Denne Dag er et Vende- 
punkt i Kongens Liv. Han har danset med sin 
Brud. Det huer mig godt, at han lader det blive 
derved og holder paa sin Værdighed.« 

»Saamænd! Men jeg tror ikke, at han tænker 
meget paa sin Brud. Han har kun giftet sig af 
Statshensyn, for at skaffe sig en Tronarving. Uden 
det vilde han næppe have tænkt paa Ægteskab, 
og deri vilde han have handlet klogt.« 

iHvorfor dog det.^^« spurgte Anne med uagt- 
som Livlighed. 

>Fordi han er Soldat med Liv og Sjæl, og en 
Krigsmand, der efterlader en grædende Hustru 
hjemme, mister sit halve Mod. Naar det kan lade 
sig gøre nogenlunde med Ære, hytter han sig. 
Med slige halve Helte vinder man ikke store Sejre 
og erobrer ikke Riger.« 

»Jeg leder forgæves i min Tanke om en stor 
Helt, som ikke var gift,« svarede Anne med et Smil. 
»For at blive ved eders Land; I kan da ikke nægte, 
at Gustav Adolf var en Helt og vandt store Sejre. « 

»Ja, med ham var det nu saa meget højt og 
stort; men hans Dronning gjorde ellers, hvad hun 
kunde, for at fratage ham Modet, løb efter ham i 
Krigen og blev ham en Klods om Foden. Men i 
saa Henseende vil det ventelig dog ikke have stor 
Fare med de- to høje Personer, som vi have for 
Øje. Han teer sig saare koldsindig af en Brudgom 
at være, og hun ligner en Istap. Kong Karl vil 
drage frank og fri i Krig og kæmpe som en Løve, 
og Dronning Hedevig vil ikke græde, om han bliver 
paa Valen.« 

»Hvor kan I dog vide det. Greve? Kan I læse 
i det høje Ægtepars Hjerter?« 

»Nu, kære Jomfru Anne, vi, som daglig ere 
om Kongen, have Lejlighed til at gøre yore Iagt- 
tagelser og drage saa vore Slutninger.« 

»Og hvad fabler I der om Krig? Vi leve jo i 
dyb Fred.« 

>Ho, ho, Krigen skal nok komme, hvor den 
saa bærer hen! Derom tvivler ingen, der kender 
Kongen, og naar den kommer, og Kaldet lyder til 
mig, da vil jeg drage frejdig ud og uden Tynge. 
Jeg efterlader ingen Fæstemø eller Hustru, som vil 
ængste sig for mig eller græde, hvis jeg lader mit 
Liv. Men havde jeg en saadan og kom levende 
hjem, men med en Arm eller et Ben mindre, vilde 
jeg kun blive til ringe Glæde for hende.« 

Anne tav. Frygt for at blive misforstaaet, hvis 
hun modsagde sin Barbar af en Ven, bandt hendes 
Tunge. 

»Mit Sværd, det er min Fæstemø,« vedblev 
han med et funklende Blik. »Kender I Erik Dahl- 
berg, Ingeniørløjtnanten? Ikke? Nu, han er en Krigs- 
mand af den rette Sort og min svorne Ven. Vi 
talte nylig derom og vare enige i, at naar en Sol- 
dat skal gøre sin Pligt fuldt ud, maa han ikke have 
nogen anden Fæstemø end sit Sværd. Derpaa drak 
vi; det var som et Trolovelsesgilde.« 

»Til Lykke!« sagde Anne med et usikkert 
Smil' »Gid eders kolde Fæstemøer silde maa blive 
ledige ! « 

»Tak, JomiSn Anne!« svarede Klas Tott, idet 
hans Blik og Stemme bleve mildere. Mon han talte 
til Anne, som han havde gjort, for at give hende 
den Trøst, at han ikke gav nogen anden Kvinde 
Fortrin for hende, og at hun,, hvis han overhovedet 
havde villet indlade sig i Ægteskab, var bleven den 
udkaarede? Hvor enfoldigt af ham og tillige gru- 
somt at gøre Pinen længere og værre for hende. 
Han maatte hellere helt have holdt sig fra hende. 
Harmen gav hende Kraft til at bryde af; hun rejste 
sig for at gaa fra ham, men nu lød hans Røst atter 
i hendes Øren. 

»Jeg haaber dog,« sagde han i en sørgmodig 
Tone, »at jeg har nogle faa Veninder, som ville 

sende mig en venlig Tanke, naar det gaar løs. Tør 
jeg regne eder for en af dem, kære Komtesse 
Anne? Giv mig en lille Gave til Minde om eder, 
en Handske, et Baand, eller hvad I vil! Jeg vil 
bære det som en Amulet, naar jeg gaar i Slag.« 

Anne havde vist den Svaghed at tage Dron- 
ning Kristinas skønne Perle frem og prydet sig med 
den. Hun havde fæstet den paa en rød Silkesløjfe, 
som hun bar paa sit Bryst. Hun løsnede Naalen 
og rakte ham Sløjfen, Nær havde Klas Tott faaet 
sin Straf, fordi han saaledes legede med Ilden. Hele 
Annes ømme Hjerte laa i hendes Blik, idet hun 
rakte ham Sløjfen. Han tog den, takkede hende 
rørt og kyssede med Varme hendes Haand. Saa- 
ledes skiltes de to for aldrig at mødes mere. — 

>Nu,€ spurgte Kristian Dagen efter Anne, »blev 
det saa til noget mellem Grev Tott og dig?« 

»Hvad mener du med det?« spurgte Anne med 
paatagen Enfoldighed. 

»Lad nu ikke saa hellig!« lød Kristians Svar. 
»Jeg mener selvfølgelig: gjorde han nu Alvor deraf 
og friede til dig?« 

»Aa, din Tosse!« svarede Anne og gav sig til 
at le. »Grev Tott er trolovet.« 

»Med hvem?« 

»Hun hedder Bellona,« svarede Anne kækt. 
»Han var saa god at aabenbare denne Hemmelig- 
hed for mig og skildrede med glødende Farver 
Jomfruens Fortrin for mig. Derfor varede vor Sam- 
tale saa længe.« 

Der hjalp den vellærte Annes Kundskaber hende 
ud af Klemmen, uden at hun sagde nogen egentlig 
Usandhed. Bellona var jo de gamle Romeres Krigs- 
gudinde. Men Kristian kom snart efter, at hans 
snilde Søster havde narret ham. Ved at udspørge 
sin Moder fik han Lys i Sagen. Han saa ikke rettere, 
end at den overmodige Svensker havde holdt hans 
Søster for Nar, og lovede sig selv, naar en Lejlig- 
hed tilbød sig, at drage Klas Tott til Regnskab. 

Leonora Kristina. ^7 

Krigen kom virkelig det næste Aar, men til 
Ulfeldts store Skuffelse vendte Kong Karl sine Vaa- 
ben mod Polen og ikke mod Danmark. Klas Tott 
blev ogsaa skuffet. Hans Sværd fik Lov til en god 
Stund at blive i Skeden. Kongen saa nemlig med 
sit skarpe Blik, at hvor tapper en Mand Klas Tott 
end var, saa stak der dog ikke nogen stor Hærfører 
i ham. Kongen havde Brug for en Udsending, der 
kunde optræde med Glans, og han sendte derfor 
Klas Tott i et diplomatisk Ærinde til Paris. Der 
maatte han parlere Fransk og gøre Opvartning ved 
Hove, mens hans Vaabenbroder, Erik Dahlberg, 
traadte den blodige Krigsdans i Polen og vandt 
stor Ære. Tott kom ikke med, førend det gik løs 
mod Danmark. 

Da Terningerne vare kastede og Krigen erklæret 
mod Polen, indsaa Ulfeldt, at der ikke var mere for 
ham at gøre i Sverige. Først i Maj Maaned 1655 
brød han op, forlod med alle sine Stockholm og 
rejste ad Søvejen ned til Stralsund. Hans ny Pante- 
gods laa nemlig i Nærheden af denne By i svensk 
Pommern. Han opslog sin Bopæl paa Slottet Barth, 
og der fik Leonora til sin Glæde endelig igen alle 
sine Børn samlede under sine Vinger. Men Ulfeldt 
tænkte mest paa, at her var han Krigsskuepladsen 
nærmere og kunde være ved Haanden, hvis Kong 
Karl alligevel skulde faa Brug for ham. Det var 
dog muligt, at Sværdet, da det nu engang var dra- 
get, til sidst kunde vende sig mod Danmark. Det 
skulde vise sig, til Skade for hans Fædreland, at 
den Regning holdt Stik, skønt det kom paa en 
uforudset Maade. 



FEMTE BOG. 



Første Kapitel. 
Paa Barth. 



Paa Pommerns flade Strand, ved Bugten Wodden^ 
som skærer sig ind Vest for Rygen, der laa, 
omgiven af mørke Fyrreskove, det gamle Slot Barth 
og ragede med sine graa Mure op over nogle halvt 
sunkne Volde. Disse havde i gamle Dage været 
et Værn mod Fribyttere; men nu var der i saa 
Henseende Fred og ingen Fare. En Ven af En- 
somhed kunde ikke have valgt sig noget bedre Op- 
holdssted; men hvem der nærmede sig Slottet, 
skønnede snart, at her boede ikke en Mand, som 
for Alvor havde trukket sig tilbage fra Verden. 
Der var hver Dag Liv i Slotsgaarden, hvor det 
talrige Tjenerskab viste sig, i Staldgaarden blev der 
striglet Heste, og fra Slottets Kælder hørtes der 
Stemmer og klirrende Lyde, Vidnesbyrd om en 
stor Husholdning, 

Saadanne Tegn paa Rigdom og Liv mærkedes 
ogsaa en Morgen sidst i Juni Maaned i Aaret 1657.. 
Solen var nylig staaet op, farvede det gamle Slots 
Mure og Tinder røde og sendte sine Lyspile ind i 
den mørke Fyrreskov. Mod Stranden var Udsigten 
W. Fra Slottets Vinduer kunde man se over Bug- 
ten og den lave Sandpynt Dars ud til Østersøens 
rullende Vande. 

Nu hørtes der raske Trin fra Indgangstaarnets 
Vindeltrappe, og kort efter genlød Gaarden af 

17^' 

muntre, ungdommelige Stemmer. Det var Slots- 
herren Korfits Ulfeldts Sønner, som, efter at de 
havde spist deres Davre, skyndte sig ud for at 
tumle sig i det fri. Et Vindue, som blev aabnet i 
Slottets øverste Stokværk, klirrede, de unge saa op 
og blev deres Moder var. 

»Ingen Sejlads, Børn,« raabte Leonora ned til 
dem, »og du, Kristian, svarer mig for Leo! c 

»Vær kun tryg, Moder I« svarede Kristian med 
den Tilforladelighed i Tonen, som var ham ejen- 
dommelig. »Leo skal være lige saa sikker i mine 
Hænder som i eders egne.« 

Leo, som var en smuk Dreng paa seks Aar og 
havde arvet sin Moders straalende Øjne, klappede 
i Hænderne og raabte noget op til hende, som hun 
ikke kunde høre. Men hun saa Smilet paa sitYnd- 
lingsbarns Læber og opfangede et Glimt fra hans 
Øjne, idet han, ført af sin ældste Broder, forsvandt 
i Skoven. De to andre, Korfits, en Yngling paa 
femten Aar, og Ludvig, en Dreng paa ti, vare ilede 
forud. De havde skyndt sig af Frygt for, at deres 
Moder skulde sende en Tjener efter dem for at 
vogte paa dem. Korfits havde en Bøsse med, og 
det gjaldt Jagt paa Maager. Glade ved deres Fri- 
hed ilede de gennem Skoven uden at ane, at denne 
Dag skulde blive Afslutningen paa deres sorgfri 
Ungdomsglæder. 

Deres Moder tænkte vel heller ikke det; men 
dog var hendes Hjerte fuldt af bange Anelser. Hun 
blev staaende ved Vinduet, saa ud over Havet og 
hengav sig til de Tanker, som stadig sysselsatte 
hende. 

I to Aar havde hun nu nydt den Lykke at leve 
paa Barth med sin Mand og omgiven af sine Børn. 
Af den Grund elskede hun Stedet. Vel vare de 
heller ikke i denne Afkrog gaaede fri for Ærgrelser. 
Leonoras Søstre havde baade ved deres Breve og 
ved selv at gæste hende paa Barth draget hende 
ind i de Stridigheder, som altid rasede i Familien, 

og som syntes at skulle blive værre med Aarcne. 
Ogsaa var deres Samliv et Par Gange blevet af- 
brudt, men kun for en kort Tid og ikke paa den 
Maade som tidligere i Stockholm. Her var ingen 
leflende Dronning, som kunde drage Ulfeldt fra 
Hjemmet, og den svenske Konge var langt borte 
med sin Hær, dybt nede i Polens Udørkener. 

Saa længe Sagerne stod saaledes, havde Ulfeldt 
ingen Lejlighed tU at smedde dristige Planer, og 
der kom endogsaa et Øjeblik, da han syntes ganske 
at have opgivet Ævred. Det var for et Aar siden, 
da han atter var bleven kastet paa Sygelejet. Da 
kom det over ham endnu en Gang at prøve paa 
at udsone sig med Kong Frederik. Han kunde 
ikke faa Ro i Sindet for de Tanker, og derfor til- 
bød Leonora at rejse til Danmark paa hans Vegne. 
Hun haabede at kunne opnaa en Samtale med sin 
kongelige Halvbroder, og hun vilde da gøre sit 
bedste for at retfærdiggøre Ulfeldt i hans Øjne. 

Ulfeldt tog med Glæde mod hendes Tilbud, 
og hun rejste; men hun fik snart at mærke, at det 
var en dumdristig Gerning, hun der havde indladt 
sig paa. Ulfeldt har aabenbart troet, at Kong Fre- 
derik var ganske uvidende om de slemme Forræ- 
derier, han havde gjort sig skyldig i, mens han var 
i Stockholm. Leonora var vel heller ikke til Bunds 
indviet i de Planer, han dengang nærede; thi hvor- 
ledes kunde hun i modsat Fald som ærligt Menne- 
ske indlade sig paa en Retfærdiggørelse ? Men enten 
det nu var saaledes, eller hendes ægteskabelige 
Kærlighed i dette som i flere Tilfælde drev hende 
til at trodse Sandheden og bryde med Moralen, saa 
skred hun modig til Værket. 

Hun naaede imidlertid ikke længere end til 
Korsør. Der blev hun standset af den mindst vel- 
komne Udsending, som Kongen havde til sin Raa- 
dighed, nemlig Vibeke Kruses Søn, Ulrik Kristian 
Gyldenløve. Han udrettede, i Formen høfligt nok, 
men dog uden at lade sig rokke, sit Ærinde, som 

var at udvise hende af Riget. Hun maatte altsaa 
vende om; men Kongen nøjedes ikke med det. Han 
iod hende paa Tilbagevejen gennem Hertugdømmerne 
efterstræbe for at faa fat i hendes Papirer. Til Held 
for hende kom Kongen først nu i Tanker om det; 
thi det vilde jo have været let at plyndre hende i 
Korsør. Men kun efter en farefuld Flugt og med 
Nød slap hun bort og hjem til Barth. Der fandt 
hun Sperling, som var bleven hidkaldt fra Hamburg, 
ved Ulfeldts Sygeleje; men Gensynet med Leonora 
og Visheden om, at hun var sluppen uskadt hjem. 
hjalp bedre paa ham end Doktorens Medicin. 

Saa havde de levet rolig og lykkelig en Tid; 
men Ulfeldt lyttede dog til Krigsdrønet fra det 
fjerne og fulgte i Tanken sin Velynder, Kong Karl. 
paa hans eventyrlige Krigstog ind i Polen. Lykken 
var trods adskillige glimrende Sejre gaaet den sven- 
ske Heltekonge imod. Ulfeldt saa allerede i Aanden 
med Sorg hans Stjerne dale — da den danske 
Rigsherold den iste Juni red ind over Pommerns 
Grænse og i sin Herres Navn erklærede Sverige 
Krig. 

Nu jublede Ulfeldt i sit Hjerte. Kong Karl| 
nærmede sig med sin Hær for at optage den til- 
kastede Handske. Han havde dog næsten opgivet i 
Ævred i Polen og var glad over at kunne rette' 
sine Vaaben mod den ny Fjende, der saa dristig j 
havde udfordret ham. »Jo flere Fjender, des rigere | 
Ære,« var et af hans Mundheld, og han havde kun 
ringe Tanker om Danmarks Modstandskraft. Rig-| 
tignok blev hans Hær halvt opreven paa det fare- 
fulde Tilbagetog gennem Polen; men det svenske 
Folk vilde naturligvis nu, da det gjaldt Selvforsvar, 
sende ham Hjælp. Fuld af Mod og Haab om Sejr 
rykkede han Nord paa, og hans lasede og af Stra- 
badser medtagne Soldater frydede sig ved Udsigten 
til at kriges i mere frugtbare Lande, hvor der ven- 
tede dem Velvære og Vederlag for alle de Savn, 

som de havde maattet døje i det vilde og fattige 
Polen 

Kong Karl nærmede sig — det var et Torden- 
budskab for Leonora. Vilde han nu, da Krigen gik 
mod Danmark, undlade at paakalde Ulfeldts værdi- 
fulde Hjælp i Raad og Daad? Næppe; men endnu 
mere sikkert var det, at Ulfeldt ikke vilde kunne 
modstaa Opfordringen, hvis den kom. Vel havde 
han endnu ikke ladet noget Ord falde derom, men 
hun havde mærket det paa Uroen i hans Væsen 
lige fra den Dag af, da Tidenden om den danske 
Krigserklæring var naaet til Barth. Derpaa tænkte 
hun i dette Øjeblik og sagde til sig selv: Nu ringer 
snart Dødsklokken over vor Lykke og Fred. Nu 
skulle vi vel atter ud i Verden, der er lige saa 
farefuld som det urolige Hav, jeg her staar og skuer 
ud over! 

Omsider rev hun sig løs fra sin Grublen og gik 
ind i Fruerstuen. Der sad hendes tre Døtre, sys- 
lede med deres Haandgerning og sladrede muntert. 
Dog var det egentlig kun de to yngste, som lod 
Munden løbe. Anne Katrine sagde kun nu og da 
et Ord af tilrettevisende Art og i en moderlig Tone. 
Uagtet hun kun var atten Aar, følte hun sig dog 
gammel i Sind lige over for den fjortenaarige Ellen 
Kristine, end sige den otteaarige Leonora Sofie. 
Dog var der ikke noget sygeligt over hende. Hen- 
des Skikkelse havde udviklet sig og var bleven fyl- 
digere, hendes Kinders Farve tydede paa god Sund- 
hed, og hendes Blik var klart og fast. Udtrykket i 
hendes Aasyn kunde dog være lovlig alvorsfuldt og 
strengt for hendes unge Alder. 

Under den rolige Overflad^ drev mange bitre 
Tanker deres Spil. En smuk Helt, den Klas Tott, 
tænkte hun, han som foretrak at gaa til Paris og 
danse med de franske Jomfruer, mens hans Makker 
i Trolovelsen med Sværdet og andre Krigskamme- 
rater have kæmpet i Polen og nogle af dem ladet 
deres Liv der. Hvor mon nu hans Amulet, min 

dyrebare Perle, er? Har han skænket den til en 
fransk Demoiselle eller spillet den bort i et Slag 
Kort? — Som vi vide, var Klas Tott ikke frivillig 
gaaet til l?aris, og for saa vidt gjorde Anne ham 
Uret. Heller ikke havde han spillet Perlen bort; 
men han bar den ikke paa sit Bryst. Den laa i en 
af hans Skuffer i Stockholm, og de livlige franske 
Damer havde for længe siden slukket hans danske 
Flamme. 

Hvad der imidlertid hjalp Anne Katrine over 
Bjærget, var en Oplysning, som hun ved et Til- 
fælde fik, inden hun forlod Stockholm. I et Sel- 
skab kom hun i Nærheden af Ebba Sparre, som 
sad og talte med en Veninde, uden at de bleve 
hende var. 

»Hvorfor det ikke blev til noget mellem Klas Tott 
og den lille Komtesse Ulfeldt?« sagde den smukke 
Komtesse, idet hun gentog det Spørgsmaal, som 
Veninden havde rettet til hende. »Jeg kan kun 
svare dig, hvad han sagde til mig, da jeg gik i 
Rette med ham for hans Vægelsind. »Det er al- 
drig kommet i min Tanke at ægte den Jomfru,« 
svarede han. »Hun kan være god nok; men hendes 
Fader er en Forræder og en Usselryg. Jeg kunde 
aldrig blive en saadan Mands Svigersøn og sætte 
hans plettede Vaabenskjold ved Siden af mit rene.« 

»Men saa burde han have holdt sig fra hende,« 
sagde Veninden. »Som han har opført sig i den 
Sag, kalder jeg ogsaa ham en Forræder.« — 

Ja, det var han nu i Anne Katrines Øjne, og 
hun hadede ham af Hjertens Grund. 

Leonora satte sig hos Døtrene, saa til deres 
Arbejder og gav sig i Snak med dem. 

»Naar ager du med os ud til Stralsund?« 
spurgte Ellen Kristine sin Moder. 

»Aa ja le udbrød Leonora Sofie, idet hendes 
smukke, brune Øjne straalede. »Gør det I Lad os 
komme ud til den skønne Stad ! Saa kunne vi faa 
Silkebaand og ny Sko.« 

»Forfængeligheden stikker alt i dig, Barn,< 
sagde hendes Moder. »For hvem vil du pynte 
dig?« 

»For Peter Henriksen,« sagde Anne med et 
Smil. »I Gaar majede hun sig ud og dansede for 
Peter og Anneke nede i Salen.« 

»Nu, det er dog kun Barnestreger,« sagde 
Leonora. 

»Har Anne Katrine nogen Sinde været Barn, 
Moder?« spurgte Ellen næsvist. »Stundom tykkes 
hun mig at være ældre end I, Moder, som om hun 
var vor Oldemoder.« 

»Ældre end du er hun jo, Ellen, og adskillig 
visere; men selv da hun var meget yngre, end du 
er nu, kom hun aldrig med dum Snak.« 

»Aa,« udbrød Leonora Sofie, »i Stockholm var 
hun munter nok og dansede, saa det havde Art. 
Peter siger, at der havde hun nær danset sig en 
Kæreste til. Se, hvor hun bliver rød!« 

»Skam dig, Barn,« sagde Leonora strengt, 
»saa letfærdig en Tunge du har, og fordi du hører 
efter Tjenernes Snak! Ingen ærbar Jomfru danser 
sig en Kæreste til, og vær vis paa, at hvad der 
vindes saa let i en Dans, det har kun ringe Værd. 
Men sæt nu ogsaa, at Anne havde fristet en eller 
anden Hjertesorg, vilde det da være smukt af dig 
at drive Spot dermed? Du skal ære din ældre 
Søster, Leonora, og det siger jeg til dig med, 
Ellen! Kære Børn, elsker hverandre, saa vil I let- 
tere kunne bære, hvad Livet mulig har til eder af 
Modgang og Sorg.« 

Leonora mindedes, hvad hun selv havde gaaet 
igennem i sin Ungdom med sine Søstre, der næsten 
die misundte og drillede hende, og til hvor stor 
Plage de havde været hende lige indtil nu. Hun 
vilde holde den onde Aand, Familiedjævelen, fra sin 
Dør. Men lille Leonora var dog af et blødere Stof 
end hendes Mostre. Da hendes Moder var gaaet, 

faldt hun Anne om Halsen, kyssede hende og bad 
hende om Tilgivelse. 

»Tag dig ikke det nær,« sagde Anne og kys- 
sede hende. »Der er intet i Stykker med mig. 
Naar du endelig vil vide det, saa har det sig ganske 
rigtig, som Peter har sagt. Jeg var en Tid nar- 
agtig munter i Stockholm og dansede med Lyst; 
men nu takker jeg min Gud for, at den Dans ikke 
endte med Brudeskammelen. Jeg led ikke ham, 
der helst vilde danse med mig, og den anden, som 
jeg helst vilde danse med, var ikke Kærlighed værd. 
Nu har jeg genvundet min Forstand og er atter 
mig selv; men ser I, kære Søstre, man slipper ikke 
fra slig Daarskab uden at maatte gøre Bod. Gud 
fri eder fra slig Prøvelse, naar eders Tid kommer!« 

Mens Anne saaledes ved at aabne sit Hjerte 
for sine Søstre vandt deres Kærlighed, gik hendes 
Moder ind i det Taarnkammer, hvor deres Fader 
sad det meste af Dagen, rugede over sine Bøger 
eller brugte Pennen. Han var jo en Mand, som 
elskede Studier, og her paa Barth havde han Tid 
og Ro nok til at dyrke sine Klassikere; men der 
var i dette Øjeblik ikke over hans Aasyn det tænk- 
somme Udtryk, som aandelig Sysselsættelse giver. 
Han saa ophidset ud og skød det Papir, han sad 
og skrev paa, hurtig til Side. 

»Hvad vil du, mit Hjerte?« spurgte han i en 
pirrelig Tone, idet han rejste sig. 

»Du hænger for meget over Bøgerne,« sagde 
Leonora, idet hun lagde sin Arm om hans Hals og 
saa ham kærligt ind i Øjnene. »Du skader dit Hel- 
bred ved den megen Stillesidden.« 

»Aa, jeg er nu helt karsk,« svarede han, »og 
det er saa kedsomt at færdes ude i disse skumle 
Skove og paa denne øde Strand.« 

Mens han talte, kastede Leonora et stjaalent 
Blik hen til det Papir, som han havde skubbet til 
Side, da hun kom. Hun gad vidst, hvad der stod 
paa det. Naar han skjulte noget for hende, var det 

ikke af Mistillid til hende, men fordi han havde 
Grund til at tro, at hun vilde misbillige, hvad han 
havde for. Uagtet hun ikke modsatte sig hans 
Planer og, naar det kom til Stykket, viste under- 
danig Lydighed, kunde dog Fornuftens advarende 
Røst stundom lyde fra hendes trofaste Læber, og 
han var nu mindre end nogen Sinde oplagt til at 
lytte til den. Det vilde have givet en Ordstrid, 
hvis han havde ladet hende se det, han skrev; thi 
det var hverken mere eller mindre end Udkastet 
til et Opraab til hans Landsmænd. Deri opfordrede 
han dem til at rejse sig mod deres Konge, støde 
ham fra Tronen og som fri Maend give sig under 
Kong Karls Herredømme. Han gjorde sig altsaa 
rede til den Rolle, som han haabede snart at komme 
til at spille. Han gjorde Regning paa sin Uund- 
værlighed og ventede hver Dag, at Kaldet skulde 
komme til ham. Baade af Stolthed og af Klogskab 
holdt han sig imidlertid tilbage. Det vilde give 
ham en stærkere Stilling, naar Kong Karl kom 
bedende til ham. 

Leonora foreslog ham nu den næste Dag, da 
der var Sommermarked i Stralsund, at køre derud 
med hende og Børnene, og det gik han villig ind 
paa; men der skulde ikke blive noget af den Mar- 
kedsfart. Ved Middagstid lød der Hundeglam, som 
meldte Gæster, og kort efter red to Herrer, fulgte 
af en halv Snes svenske Ryttere, ind i Gaarden. 
Flere Tjenere ilede til, Hushovmesteren kom til Syne, 
og den højeste af Herrerne, som ogsaa lod til at 
være den fornemste, spurgte ham, om Hans Eks- 
cellence Rigsgreven var til Huse. Da der blev 
svaret ja, bad han Hushovmesteren om at melde 
dem. 

»Lad eders Herre vide,« sagde han, »at Grev 
Schlippenbach og Grev Jakob de la Gardie ønske 
at hilse paa ham.« 

Det var Ebba Sparres Mand, der talte. Han 
havde gjort det polske Felttog med som Oberst for 

den svenske Garde. Han steg nu nied den ham 
ejendommelige værdige Sindighed af Hesten, mens 
Grev Schlippenbach, en mørkladen Herre med et 
Par snu Øjne, kom hurtigere af Sadelen. De bleve 
saa førte op i Slottets store Sal, og der maatte de 
vente temmelig længe. 

»Det er et skummelt Rum,« sagde Grev Jakob, 
idet han saa sig om; »men de skønne Mobilier live 
dog op i det. Der staar Sølv for mange Penge 
derhenne paa Skænken, og dog er det vel kun til 
daglig Brug. Selv her i denne Afkrog fører han 
kongelig Pragt.« 

»Ja, jaU svarede Schlippenbach, »her sidder 
han trygt med alle sine Skatte. Vor Konge er nu 
en Stodder mod ham. Dog vil Manden selv nu 
være os mere værd end alt hans Sølv og Guld.« 

»Som dog heller ikke vil blive vraget,« til- 
føjede Grev Jakob med et Smil. »Gud hjælpe os, 
saa fattige vi ere komne fra det polske Prakkerland 
og nogle af os endda med revne Skind!« 

»Men rige paa Mod, og for Hans Majestæts og 
nogle af hans troeste Tjeneres Vedkommende med 
hele Lemmer.« 

»Tror I, at vi ere ham velkomne?« spurgte 
Grev Jakob efter nogle Øjeblikkes Tavshed. 

»Hvor kan I tvivle derom?« svarede Schlippen- 
bach. »Han vil hilse os med samme Glæde som 
en Fange, for hvem Fængselets Dør aabnes, eller 
som en elskovssyg Kvinde hilser sine Bejlere. Ved 
Bakkus, det undrer mig højlig, at han har holdt sig 
stille og ikke er kommen farende ved den første 
Tidende om vor Oprykning. Hans Majestæt udtalte 
gentagne Gange sin Forundring derover, indtil jeg 
endelig fik ham til at nedlade sig og gøre det første 
Skridt.« 

Grev Schlippenbach, en indvandret kurlandsk 
Adelsmand og Eventyrer, havde i den Grad ind- 
yndet sig hos Kong Karl, at han var bleven hans 
fortrolige Raadgiver, ja han var for Tiden den egent- 

lige Drivfjeder i Kongens Politik. Han var lige saa 
dristig og samvittighedsløs, som han var snu. Der- 
næst havde hans Aand en fantastisk Retning, som 
gjorde ham særlig skikket til at tjene en Erobrer 
og Verdensstormer som Kong Karl. 

Omsider traadte Ulfeldt ind og modtog sine 
Gæster med en Fyrstes Holdning. De to svenske 
Herrer fik i dette Øjeblik et levende Indtryk af den 
Magt, der laa i Ulfeldts Personlighed. I hans Væsens 
tillidindgydende og vindende Evne maa Nøglen 
søges til den Gaade, at han, skønt uden fremragende 
Statsmandsdygtighed, dog kom til at spille saa stor 
en Rolle i Verden. 

»Hvilken glædelig Overraskelse for mig, « sagde 
han, idet han trykkede sine Gæsters Hænder, »at 
se to gamle Venner fra Stockholm her i min en- 
somme Bo! I ere vel nu med den øvrige Hær 
paa Vejen til Danmark. Hvor lider Kong Karl.?« 

»Han lider vel,« svarede Grev Jakob; »men vi 
ere ilede forud for Hæren. Hans Majestæt er kun 
naaet til Stettin og holder Rast der.« 

»Jeg ved det,« sagde Ulfeldt, »den Tidende 
kom til mig for et Par Dage siden.« 

»Da er det sandelig til at undre sig over,« 
udbrød Schlippenbach, »at Eders Ekscellence ikke 
straks gav eder paa Vej for at gøre Hans Majestæt 
eders Opvartning.« 

»Det vilde vel snarere have været underligt,« 
svarede Ulfeldt, »hvis jeg havde haft saa stor Hast 
med det. Kongen har nu saa længe ignoreret mig, at 
jeg maatte tro om ham, at han ganske har glemt 
de Tjenester, jeg har vist ham. Jeg trænger mig 
nødig paa.« 

»I gør Kongen Uret,« sagde Grev Jakob, mens 
Schlippenbach stirrede paa Ulfeldt med et spydigt 
Smil. »Han er trofast og glemmer aldrig nogen, 
der har vist ham Tjenester; men hans Planer have 
bidtil ikke tilladt ham at følge eders Raad. Nu 
j derimod staar Sagen anderledes.« 

»Nu saadan!« udbrød Ulfeldt med et Smil. 
»I komme altsaa ikke som Gæstevenner, som jeg 
først troede, og hvad der vilde være mig kærest, 
men som Udsendinge fra Kong Karl?« 

»Netop,« svarede Schlippenbach djærvt. »Hvor 
har I kunnet tvivle derom? Hans Majestæt ønsker 
at se eder i Stettin. Hvad han har at sige eder, 
vil I faa at vide, naar I er hos ham.« 

Nej, Ulfeldt havde selvfølgelig ikke et Øjeblik 
været i Tvivl. Naar Kong Karl brugte to saadanne 
Udsendinge som Schlippenbach, der var indviet i 
alle hans Planer, og Jakob de la Gardie, Komtesse 
Ebbas Mand, som han vidste vilde være særlig 
velkommen paa Barth, saa maatte det være ham 
meget om at gøre at faa Eneboeren paa Barth i 
Tale. Men han skjulte sine Tanker med en Alvors- 
maske. 

»Den Sag kræver Overvejelse,« svarede han. 
»Jeg maa udbede mig en Frist. Jeg haaber, at I, 
kære Herrer, slaa eder til Ro i nogle Dage hos 
^ig Jeg ^^r god Jagt at byde eder.« 

»Hvad?« udbrød Schlippenbach, idet han hæ- 
vede sit Hoved og saa Ulfeldt ind i Øjnene. »Ken- 
der Eders Ekscellence ikke Kong Karl bedre? I 
tør ikke tøve, ja eller nej! Bliver Svaret nej, skulle 
Sadlerne ikke af vore Heste, bliver det ja, tage vi 
mod eders gæstfri Tilbud for i Nat; men aarle i 
Morgen maa vi være paa Vejen til Stettin.« 

»Det kan man kalde at sætte en Mand Kniven 
paa Struben!« udbrød Ulfeldt med skrømtet Uvilje. 

»Nej,« sagde Schlippenbach, »sig hellere, at 
det er at bringe Lykken ind ad Døren til ham og 
kaste den i Armene paa ham. Grib til, det er mit 
Raad til eder!« 

»Ogsaa mit,« tilføjede Grev Jakob. »Nu staar 
I jo ved det Maal, I saa længe har higet efter. 
Hvorfor tøver T da?« 

»Dertil har jeg mine gode Grunde,« svarede 
Ulfeldt med en Alvor, der gjorde Indtryk paa Grev 

Jakob, men ikke paa hans Rejsefælle. »Jeg løber 
en stor Risiko ved nu at tilbyde Kong Karl min 
Tjeneste. For to Aar siden vilde det have været 
en anden Sag. Da stod han i sin fulde Kraft og 
rykkede i Marken med en frisk Hær; men den er 
nu opslidt paa det unyttige Felttog i Polen, og 
Sveriges Finanser ere udtømte. Danmark derimod 
har samlet Kræfter. Kong Karl tog fat ved den 
fejle Ende, og det Misgreb har straffet sig haardt.« 

»Der er noget i den Tale,« sagde Grev Jakob; 
»men det lader sig jo ikke gøre om. I hvert Fald 
er nu det vundet, at Danmark har erklæret Krig; 
Kongen maa værge for sig, og hans Sag er altsaa 
retfærdig. Hvorledes staar det desuden til med 
Danmarks Hær og Flaade? Hvad er der gjort for 
at ruste? Intet, det vi vide af Kong Frederik 
styrter sig hovedkulds ind i den Krig. Jeg tror ikke, 
at han kan stille noget paa Benene, der kan maale 
sig med vor krigsvante Hær.« 

»Nej, min Sjæl om han kan I« udbrød Schlippen- 
bach. »Vor Hærs Kerne er i Behold, og snart 
ville vi faa Tilførsel af friske Folk fra Sverige. Eders 
Ekscellence,« vedblev han med et Smil, »priste en- 
gang i Stockholm i mit Paahør den svenske Soldats 
udmærkede Egenskaber i høje Toner. I ved, at 
den svenske Bonde, tagen fra Ploven, er bedre 
Soldat end i andre Lande Kaptajnen med Fjer i 
Hat. Dernæst er det knapt nok med Penge i Dan- 
mark. Jeg tror paa Ære ikke, at der er en Skilling 
at opdrive der, medmindre en Vekselbank vil ud- 
laane Penge paa nøgne Kvinders og Børns gule 
Haar, ha, ha!« 

»Lad os blive ved det om Pengene,« sagde 
Ulfeldt. »Hvem skal sluttelig betale Gildet?« 

»Kong Frederik,« svarede Schlippenbach. »Har 
han ingen Penge, saa tage vi hans Land.« 

»Égtig ræsonneret, hvis han bukker under,« 
sagde Ulfeldt, »men i modsat Fald? Nu, mine 
Herrer, jeg vil tale rent ud af Posen! Jeg forud- 

ser, at der vil blive krævet et stort Udlæg af mig. 
Det er ingen Spas saaledes at sætte sin Formue 
paa Spil.« 

»Hvem der intet vover, intet vinder,« svarede 
Schlippenbach. »Havde jeg eders Midler, satte jeg 
dem alle ind paa dette Kort. Jeg ser i Aanden, 
at Kong Karl vil sejre og Byttet blive uhyre.« 

»Nu, mine Herrer,« sagde Ulfeldt, »saa ville 
vi da lade Sadlerne tage af eders Heste, om I ville 
tage til Takke hos mig. Jeg drager med eder til 
Stettin i Morgen; men jeg lover intet. Vi faa da 
se, hvilke Tilbud Kong Karl vil gøre mig.« — 

»Han er vor med Hud og Haar,« sagde 
Schlippenbach til Grev Jakob, da de vare blevne 
alene paa det Gæstekammer, hvor de toede sig, 
inden de gik til Bords. »Han er nu engang en 
Komediant. Den Ballet med at gøre sig kostbar 
blev kun opført for at redde Værdigheden. Jeg 
læste i hans funklende Øjne, at han tørster efter 
Hævn som et Barn efter Die.« — 

Maaltidet var overdaadigt og Opdækningen 
pragtfuld. Schlippenbachs gridske Øjne løb over 
Sølvtøjet og takserede det. Han var nu lige saa 
stum, som han før havde været talende. Mens han 
tog for sig af Retterne og tømte sit Bæger, tænkte 
han: Hvilket herligt Hus at plyndre vilde dette 
ikke være! Han og de fleste af Kong Karls Mænd 
havde i Polen faaet god Øvelse i at gøre Bytte; 
men aldrig havde Schlippenbach der set saa meget 
Guld og Sølv paa eet Bræt som her paa Barth. 

Den mere ædelsindede Grev Jakob underholdt 
sig paa en bedre Maade ved at samtale med Grev- 
inden. Dog drejede Samtalen sig under Maaltidet 
kun om almindelige Ting, hvorimod det efter Bordet 
kom til at gaa dybere. De sad paa en Løjbænk i 
den ene Ende af Salen, mens Ulfeldt sad i den 
.anden Ende og spillede Skak med Schlippenbach. 

»Hvorledes lider den kære Komtesse?« spurgte 

Leonora. »Skilsmissen fra eder faldt hende vel 
tung?€ 

>Ja,« svarede Grev Jakob, »der flød nogle 
Taarer. Imidlertid har hun nu efter hendes Breve 
at dømme fattet sig. Dog lever hun i stadig Frygt 
for min dyrebare Person. Hun tænker vel, at selv 
om jeg vender levende tilbage, kan det hænde sig, 
at hun vil faa mig at se med en Arm eller et Ben 
mindre « 

»Ja,< udbrød Leonora, »Krig er dog en gru- 
som Ting!« 

»Det er den, Eders Naade, men lige saa nød- 
vendig til Menneskeslægtens Opdragelse som Tugt 
til Børnenes. Freden sløver, gør Folket unøjsomt 
og avler Splid i Landet. Krigen skaber Mænd, 
samler og giver Enighed.« 

»Gud trøste de sørgende Enker og de fader- 
løse Børn, den efterlader paa sin Vej!« udbrød 
Leonora. 

»Nu, kære Frue, glæd eder da over, at eders 
Husbond ikke er Kriger!« 

»Eders Nærværelse her, kære Greve,« svarede 
Leonora, »er et Tegn paa, at Krigsbulderet nærmer 
sig. For dem, hvis Vej Kong Karl krydser, er der 
Fare, selv naar han kommer som Ven.« 

Grev Jakob tav et Øjeblik. Han tænkte: Hun 
vil ikke af med sin Mand. Hun vil gøre, hvad hun 
kan, for at holde paa ham, saa at vi maaske dog 
ikke faa ham med til Stettin! 

»Jeg mærker.« sagde han, »at Ulfeldt allerede 
har underrettet eder om, hvad han har i Sinde. 
Raad ikke fra og staa ikke eders egen Lykke i 
Vejen! Det havde jeg allersidst tænkt om eder, 
ædle Frue, at I vil være eders Mand som en Klods 
om Foden. Men det er nok det, I har i Sinde, 
ikke sandt?« 

Nu vidste Leonora, hvorledes Sagen stod. Ul- 
feldt havde nemlig endnu ikke sagt hende et Ord 
om, at han agtede at følge Herrerne til Stettin. 

Leonora Kristina. ^^ 

Hun rejste sig uden at svare og gik hen til Ulfeldt 
og Schlippenbach, blev staaende der og saa paa 
Spillet. Overtroisk, som hun var, tog hun Varsel 
af Partiets Udfald, idet hun tænkte: Vinder Schlippen- 
bach, da er det ude med Korfits, og det vil gaa 
ham ilde. Schlippenbach vandt. 

»Jeg tænkte det nok!« udbrød Leonora. 

>Hvad tænkte du, mit Hjerte?« spurgte Ulfeldt. 

»At du ikke kunde staa dig,« svarede hun i en 
skarp Tone. 

»Da kneb det sandelig for mig at vinde den 
Sejr,« sagde Schlippenbach. »Jeg tror sandelig, at 
min ædle Vært lod mig vinde af Høflighed, fordi 
jeg er hans Gæst.« 

Ulfeldt havde det imidlertid paa Følelsen, at 
der laa en skjult Mening i Leonoras Ord, og det fik 
han da ogsaa stadfæstet, da de om Aftenen vare 
alene. 

»Jeg drager i Morgen til Stettin,« sagde han 
til hende. 

»Jeg ved det af Grev Jakob,« svarede hun. 
»Det vilde sandelig have huet mig bedre, om du 
selv først havde sagt mig det.« 

»Jeg tænkte,« sagde Ulfeldt med et usikkert 
Blik, »at du tidsnok kunde faa det at vide. Jeg 
vidste, at det vilde være dig imod.« 

»Visselig, kære Korfits! Kan du ikke blive 
derfra?« 

»Vanskelig, Leonora! Det lod sig ikke gøre 
rent ud at afvise Kongens ærefulde Opfordring til 
at mødes med ham. Men ud over dette har jeg 
intet lovet. Jeg gaar dertil med fri Hænder.« 

»Var dig da, kære Ven, at de ikke blive bundne 
for fast! Tænk paa mig og vore Børn I Kongen er 
en Vovehals; det vil tage en gal Ende med ham.« 

»Vær tryg, mit Hjerte!« svarede Ulfeldt med 
den Tilforladelighed, som vilde have skuffet enhver 
anden end hans Hustru, der kendte hans Hjertes 
inderste Folder. »Jeg skal ikke indlade mig dybere, 
end jeg kan forsvare.« — 

Den næste Morgen rejste han saa med sine 
Gæster til Stettin. De sad hos ham i hans skønne 
Karosse, og det var en nu længe ukendt Nydelse 
for dem at age paa Fløjls Hynder og magelig 
strække deres Ben. Grev Jakob talte meget og 
søgte at overtale Ulfeldt til ikke at gøre Vanskelig- 
heder, men i et og alt føje sig efter Kongen. Det 
vilde han staa sig bedst ved. Schlippenbach derimod 
sagde ikke mange Ord; han følte sig sikker paa 
Udfaldet. 

Det gik da ogsaa endnu værre, end Leonora 
havde tænkt. Ulfeldt vendte nemlig slet ikke tilbage 
til Barth. Der kom et ridende Bud med et Brev, 
hvori han underrettede Leonora om, at Kong Karl 
havde gjort ham saa glimrende Tilbud, at det vilde 
være taabeligt ikke at modtage dem. Han var gaaet 
i Kongens Tjeneste som hans Gehejmeraad og første 
Minister under Felttoget. Han maatte nu blive paa 
sin Post og følge Kongen. Han vidste, at hun og 
Børnene vare sikre paa Barth og nærede ingen Frygt 
for dem. Hun skulde snart faa nærmere Underret- 
ning. Sluttelig bad han hende straks sende et Par 
Vogne med hans Tøj, efter den vedlagte Liste, til 
Schwerin, som laa paa den svenske Hærs Vej. 

Men Leonora vilde ikke have lignet sig selv, 
hvis hun havde ladet sig nøje med det. Hun gjorde 
sig straks rejsefærdig, ordnede sit Hus, gav Anne 
Katrine Nøglerne, velsignede hende og de andre 
Børn og rejste saa, fulgt af sin ældste Søn, efter 
den svenske Hær. 

Nu sad Anne Katrine alene med sine smaa 
Søskende paa det stille Slot og maatte være Moder 
for dem. Hun skulde nu gennemgaa den første af 
de mange haarde Prøver, hvorpaa hendes ærgerrige 
og brødefulde Fader under sit stormfulde Liv stil- 
lede hende. 

Andet Kapitel. 

Over Isen. 



Det blev ingen kort Rejse for Leonora. Hun 
konri kun langsomt frem med de tunge Vogne ad 
de daarlige, opkørte Veje, mens Kong Karls Hær 
rykkede Vester paa i Ilmarcher. Da hun naaede 
Schwerin, var Kongen med Hovedkvarteret allerede 
langt derfra. Rigtignok gjorde han et Ophold i 
Hamburg, hvor han lænsede de rige Købmænds 
Pengekister og Varelagre. Men saa snart hans Sol- 
dater havde faaet ny Klæder paa deres halvnøgne 
Kroppe og Sko paa de bare Fødder, rykkede han 
op i Holsten. 

Først i Landsbyen Ottensen, hvor Kongen holdt 
Rast en Dag, indhentede Leonora Hovedkvarteret. 
Der overraskedes Ulfeldt om Aftenen ved Synet af 
sit eget Livre. Hans Søn Kristian red op for Døren 
af hans Logi, fulgt af flere Tjenere med Haandheste, 
og kort efter kom Leonora og hendes Piger med 
Vogntoget. Hans Følelser ved saaledes pludselig 
at se sig omgiven af næsten hele sin Husstand 
vare ikke ublandet glade. 

»Hvad tænker du dog paa, min dyrebare,« 
sagde han, efter at han havde budt sin Søn vel- 
kommen og omfavnet Leonora. »Du kan ikke være 
hos mig her og følge mig. Et Felttogs Strabadser 
ville blive for meget for dig. Med Kristian er det 
en anden Sag.« 

»Jeg maa tro,« svarede Leonora, »at du trænger 
mere til mig end til ham. Du med dit skrøbelige 
Helbred kan ikke undvære Omhu og Pleje. Jeg 
ser af dine magre Kinder og trætte Øjne, at du 
snart vil faa nok, naar jeg ikke er hos dig og 
passer paa dig, og jeg skulde da mene, at jeg 
bedre end du kan udholde et Felttogs Strabadser. 

Jeg bliver, min kære Herre, hvis du da ikke jager 
mig bort. « 

Leonora mærkede snart, at Ulfeldt trængte til 
Lægetilsyn. Hun fik ham da til at skrive til Ham- 
burg efter Sperling, og deres gamle Ven fulgte 
Kaldet, uagtet Opfordringen kom ham slemt paa 
tværs. Trods det, at han fra fordum var i Tak- 
nemmelighedsgæld til Ulfeldts, fandt han dog, at 
de stillede lovlig store Fordringer til ham. 

De fulgte saa alle med den svenske Hær, som 
ført af Feltmarskal Gustav Wrangel rykkede Nord 
paa og drev den danske Hær under den tapre, men 
uheldige Rigsmarsk Anders Bille foran sig. I Got- 
torp holdt Kongen Rast hos sin unge Svoger, Her- 
tug Kristian Albrecht. Der blev Kongen og hans 
Følge trakterede i et pragtfuldt Telt, og der blev 
gjort stor Stads af Ulfeldt. Kristian, som længe 
havde tørstet efter Daad og haabede at vinde Laur- 
bær i Felten, fik nu sin Indvielse som svensk Kriger, 
idet han lærte at drikke paa sin egen Konges og 
sine Landsmænds Undergang. 

Imidlertid havde Ulfeldt allerede fra Langwedell 
i Holsten sendt sin oprørske Proklamation ind i Jyl- 
land. Han fulgte deri sin fordums Rival Polakken 
Radziejovskys Eksempel. Men nu viste det sig, at 
det danske Folk var af et andet Stof end det polske. 
iMens nemlig den polske Kanslers Opraab havde 
fremkaldt et stort Frafald fra Kong Johan Kasimir, 
blev Ulfeldts Proklamation ganske uden Virkning. 
Ikke en eneste dansk Mand, hverken høj eller lav, 
lod sig lokke af den. 

Sidst i August stod den svenske Hær ved 
Frederiksodde, som Fredericia dengang kaldtes. Der 
var Anders Bille tyet ind med Resterne af den ^ 
danske Hær. Da han lavede til et kraftigt Forsvar, 
maatte Wrangel foreløbig blive udenfor og slaa Lejr, 
mens Kongen drog tilbage til Wismar for at drive 
paa Rustningerne og forstærke sin Hær. 

Saaledes blev Kong Karl, der var faret løs paa 

sit Bytte som en Ørn, dog standset i sin Flugt, og 
nu kom en Lidelsestid for Ulfeldts. I to Maaneder 
maatte de bo i et lille Bondehus, hvor de havde 
det helt ynkeligt. Under disse vanskelige Forhold 
fik Sperling at føle, at alle hans Fortjenester ikke 
vejede op mod hans ringe Byrd i hans fornemme 
Velynders Øjne. Der blev taget saa lidt Hensyn 
til ham, at han maatte ligge paa Halm, mens Tje- 
nerne havde Dyner under sig. Maaske var det et 
Overgreb af Tjenerskabet; men Doktoren havde nu 
faaet nok for den Gang. Han kunde ikke indse, 
at det var hans Pligt fremdeles at »sejle paa samme 
Skib« som Ulfeldt, saaledes som denne i sin Tid 
havde udtrykt sig. Han brød op og rejste tilbage 
til Hamburg. 

Nu maatte Leonora hjælpe sig selv og und- 
være sin kyndige og hidtil saa trofaste Vens Raad 
og Hjælp under alle de Vanskeligheder og Lidelser, 
der ventede dem, og som skulde vare helt ind i 
det ny Aar. Hendes Folk bleve syge, og hun 
maatte selv pleje dem. Men hun stod ved denne 
som ved enhver anden Lejlighed sin Prøve. Hendes 
modige, trofaste Hjerte svigtede lige saa lidt som 
hendes klippefaste Helbred. 

Noget lettere blev Tilværelsen dog, da Sven- 
skerne den 24de Oktober havde indtaget Frederiks- 
odde, og Ulfeldts kunde flytte ind i Byen; men 
lystelig blev Tilværelsen dog heller ikke der for 
dem. Pladsen var snæver paa Grund af den stærke 1 
Indkvartering, og de fik paa flere Maader at føle, 
at deres Velynder Kongen var fraværende. Ulfeldt 
var hverken agtet eller yndet af de svenske Herrer, . 
som desuden vare skinsyge paa ham paa Grund af I 
hans store Indflydelse paa Kong Karl. Turde de 
end ikke ligefrem vise ham deres Ringeagt, følte 
hans stolte og ømtaalige Sind sig dog undertiden | 
saaret. Den værste Ydmygelse blev ham dog til- 
føjet af en Landsmand, Frederiksoddes tapre For- 
svarer, Anders Bille. Uagtet han var bleven haardt 

saaret i Kampen og henlaa lidende, plagede Ulfeldt 
ham dog med Opfordringer til at falde fra Kong 
Frederik og sværge til Kong Karl. Nu tabte den 
døende Helt til sidst Taalmodigheden. 

>Før ham ud, for at jeg kan dø i Fred,« sagde 
han til Wrangel. »Jeg kan ikke taale Synet af 
ham.« — 

Kristian Ulfeldt følte sig ogsaa højlig skuffet i 
sit Haab om at vinde Ære paa Krigsstien. Han 
blev ikke svensk Officer, men maatte være om sin 
Fader og tjene ham som Sekretær. Det var en 
Trøst for Leonora, at hendes Søn saaledes ikke kom 
til at bære Vaaben mod sine Landsmænd. Stod end 
hendes Fædrelandskærlighed paa svage Fødder, 
maatte hun dog, da Fremtiden var usikker, for Søn- 
nens egen Skyld ønske, at han ikke blev for dybt 
indviklet i Faderens Eventyr. Men den unge Mand 
selv var meget misfornøjet med saaledes at blive 
holdt nede, og han blev ikke blidere stemt ved at 
mærke, at de svenske Officerer holdt sig fra ham 
og paa flere Maader viste ham Mistro. Han havde 
derfor saa at sige altid Haanden paa Kaarden, og 
en Dag ved Juletid havde han nær faaet Brug for 
den. Som han gik paa Gaden og drejede om et 
Hjørne, stødte han paa Klas Tott og Erik Dahlberg, 
der kom slentrende og vare i livlig Samtale. Tott 
var nemlig bleven hjemkaldt i Slutningen af det 
polske Felttog og kommen paa sin rette Hylde, idet 
han havde faaet et Rytterregiment at føre. Han laa 
med sine Ryttere i Kolding og var kommen til Fre- 
deriksodde for at faa sig en glad Dag med sin Ven 
og Vaabenbroder Dahlberg. 

»Nej se!« udbrød han, idet han hilste og stand- 
sede. >Der har vi jo unge Grev Ulfeldt. Hvor 
lider I og eders fagre Søster?« 

»Hvad kommer det eder ved?« lød Kristian 
Ulfeldts grove Svar. 

»I er godt skaaret for Tungebaandet . unge 
Ven!« sagde Tott, idet han vekslede et Blik med 

Dahlberg og stak saa i at le. >Nu, af Børn og 
fulde Folk hører man oftest Sandheden og Hjertets 
fulde Mening. Jeg har ikke fundet Naade for eders 
Øjne, kan jeg mærke. Men eders Søster og jeg, 
vi vare dog gode Venner i Stockholm. Hun mindes 
mig sikkert med Venlighed.« 

»Jeg kan sige eder, hvad hun tænker om eder,« 
svarede Kristian Ulfeldt i en spydig Tone, »at I er 
en Pralhals, og at I danser bedre, end I fægter.« 

»Hvad siger du. Hvalp!« raabte Tott, idet han 
greb Kristian i Armen og omfattede den med sin 
stærke Haand saa fast som en Skruestik. 

»Lad ham fare!« sagde Dahlberg, idet han 
lagde sin Haand paa Totts Arm. »Du tør ikke 
tage dig selv til Rette her paa Fæstnmgens Grund.« 

» Aa, Fanden i Vold med Fæstningsreglementetl« 
sagde Tott. »Men jeg bør ikke give mig i Kast 
med en Dreng, som jeg kunde knuse mellem mine 
Fingre. En Dragt Prygl, det er det, du skulde 
have!«" 

Idet Tott sagde dette, slyngede han Kristian 
fra sig, saa denne nær var falden, og gik saa videre 
med Dahlberg. Kristian blev staaende dødbleg med 
Haanden paa sit Kaardefæste og stirrede efter dem. 
Havde han turdet følge sin Lyst, var han løben efter 
Tott og havde jaget ham Kaarden gennem Livet. 
Men hans Fader, som kendte hans ubændige Hid- 
sighed, havde givet ham en skarp Advarsel mod at 
yppe Klammeri med de svenske Officerer. Han 
nøjedes derfor med at have givet den overmodige 
Svensker et Hvepsestik. Dog gjorde han sig selv 
den Glæde at skrive til Anne Katrine og give hende 
en Skildring af Sammenstødet med Klas Tott, der 
rigtignok blev mere smigrende for ham selv end 
sandfærdig. Hun læste det med stor Ligegyldighed. 
Hun følte sig hævet over al smaalig Hævn. 

Men Brodden blev siddende i Klas Totts Hjerte. 
Mindet om hans sidste Møde med Anne paa Kong 
Karls Bryllupsdag blev levende hos ham. Han 

huskede hvert Ord, han havde sagt til sin skønne, 
danske Veninde ; og naar han saa tænkte paa, hvor 
fredelig en Rolle han hidtil havde maattet spille i 
denne Krig, og at hans Sværd næsten ikke havde 
været afskeden, saa kunde han nok sætte sammen, 
hvorledes han var kommen til at staa som en Skry- 
der i Anne Ulfeldts Øjne. Vel vidste han med sig 
selv, at hvad han havde sagt om sin Trolovelse 
med Sværdet, ikke var Pral; men da han kom til 
at tænke paa, at han havde ladet Annes Gave, 
Sløjfen med den skønne Perle, blive liggende i 
Stockholm, skammede han sig dog oyer sig selv. 
Jeg har ringeagtet hendes Gave, tænkte han, uagtet 
jeg selv bad om den. Hun saa paa mig, da hun 
rakte mig den, som om hun gerne havde ladet 
Haanden følge med; Hjertet var vel allerede mit. 
Det var en Kærlighedsgave ; der hængte Lykke ved 
den. Skal jeg nu straffes, fordi jeg vragede hende, 
hvem jeg dog havde kær, og som jeg agtede højere 
end nogen anden Jomfru, jeg har truffet paa min 
Vej? Hænger Krigslykken ved Amuletten, som jeg 
lod ligge i min Sekretær hjemme, og skal mit Navn 
ikke blive nævnet blandt de Helte, som nu fylke 
sig om vor Konge? 

Mens disse Tanker for gennem Klas Totts 
Hoved, havde Dahlberg, der ikke havde Sans for 
andet end sit Fag, udviklet for ham, hvorledes 
Frederiksodde, naar Værkerne ændredes og ud- 
bedredes, kunde blive en uindtagelig Fæstning. 
Men han blev pludselig afbrudt i sit sagkyndige 
Foredrag. 

»Bi lidt, min Bro'rl« udbrød Tott, idet han 
greb ham i Armen, »naar det atter gaar løs, skal 
jeg udrette Ting, som skal faa Verden til at tale 
om mig!« 

»Jeg tvivler ikke derom,« svarede Dahlberg 
med et Smil. »Du vil vel tage lige saa haardt paa 
Dansken, som du nu tog paa min Arm. Det værker 

i den. Ja, vilde det kun gaa løs! Den langvarige 
Uvirksomhed er kedsom, c 

Alle tænkte som Dahlberg, ikke mindst Kong 
Karl selv. Hans Stilling var, da Aaret 1658 op- 
randt, saa slet som mulig. Polen, Rusland og Øst- 
rig havde sluttet Forbund med Danmark og erklæret 
ham Krig, Brandenburg og Holland rustede sig i 
samme Øjemed. Skæbnen havde taget ham paa 
Ordet og skaffet ham saa mange Fjender paa Hal- 
sen, som han kunde ønske sig. Han kunde hver- 
ken komme frem eller tilbage, ikke over Bæltet 
uden Skibe, da Flaaden laa hjemme i Vinterhavn, 
og vendte han om, vilde han møde en overmægtig 
Fjende. Kun et Mirakel syntes at kunne redde 
ham. 

Han var nu i en lignende Stilling som hans 
hensovede Lærer i Krigskunsten, den navnkundige 
Feltherre Lennart Torstenson, for femten Aar siden. 
Da stod ogsaa han med en svensk Hær ved Lille- 
bælts aabne Vande og rivende Strøm. Han op- 
sendte brændende Bønner til Himmelen om Frost 
for at kunne komme over Isen til Øerne og naa 
København; men den Bøn blev ikke hørt, og Dan- 
mark var frelst. Nu bad Kong Karl den samme 
Bøn og havde bedre Lykke. Efter at Regnen 
længe havde øst ned, skete der den 9de Januar et 
brat Omslag. Regnen blev til Sne, og i stille Vejr 
tog Frosten nu fat paa sit Værk. Det blev den 
haardeste Vinter i Mands Minde, og Frosten varede 
med et Par korte Afbrydelser lige til April. 

Øjeblikkelig brød Kong Karl op fra Wismar 
og for som et Lyn Nord paa. Han trak Hæren 
sammen ved Heils, mellem Haderslev og Kolding, 
og den stod saaledes rede til at rykke ud, saa 
snart Isen var stærk nok til at bære. Der havde 
imidlertid ovre paa Fyn ved Iversnæs samlet sig 
en lille dansk Hær, mest Lejetropper, og femten 
Hundrede Bønder arbejdede stadig paa at hugge 
Isen op og holde Renden mellem Brandsø og Fyns 



283 

Kyst aaben. Det frøs imidlertid saa stærkt, at 
Frosten hver Nat igen lukkede Renden. 

Den 29de Januar var Kongens Taalmodighed 
til Ende. »Det faar nu briste eller bære,« sagde 
han og gav Befaling til at rykke ud paa Isen. 

Der laa Frosttaage over Bæltet, saa at man 
ikke kunde se ret langt frem for sig, og Kulden 
var bidende. De ellers saa kække svenske Ryttere, 
som skulde aabne Toget, vare ikke vel til Mode, 
da de red ud paa den knagende Isbro. Men Felt- 
marskal Wrangel red selv i Spidsen med den efter 
Daad tørstende Klas Tott ved sin Side, saa de ikke 
turde trykke sig. Wrangel standsede nu og da sin 
Hest og saa spejdende frem for sig, mens Tott lod 
sin skridte ud, idet han fløjtede en Vise. Til 
Brandsø gik det glat nok; men da Rytterne kom 
ud paa Strømrenden, maatte de sprede sig, stige af 
og føre Hestene ved Tøjlerne. Saaledes slap de 
lykkelig over, kastede sig over de danske Ryttere, 
slog dem og tog dem alle til Fange. Det blev en 
let Sejr; thi de hvervede Ryttere havde før tjent 
paa svensk Side under Wrangel, og da de saa 
deres gamle Hærfører, kastede de Vaabnene og 
overgav sig. 

Nu kom Kongen med sit Følge; men nær var 
hans stolte Bane bleven endt og hans Stjerne sluk- 
ket i Lillebælts rivende Strøm. Lige som han var 
sluppen over, gik to Eskadroner Ryttere, Kongens 
og den franske Gesandts Karosser og Trosvognene 
med Sølvkammeret samt Kuske og Heste gennem 
Isen og forsvandt i Dybet. Kun nogle faa af Ryt- 
terne reddede sig. Til sidst kom Grev Jakob de 
la Gardie med Garden, det øvrige Infanteri og Ar- 
tilleriet. De slap lykkelig over ad en længere, men 
mere sikker Vej, og nu stod hele den svenske Hær 
paa Fyns Grund. 

»Dette var næsten værre end i Polen,« sagde 
Grev Jakob til Kongen, da de efter den farefulde 
Morgenfart sad i Hallen paa Iversnæs og styrkede 

sig ved en varm Drik. »Vi kunde let alle være 
blevne paa Havsens Bund, hvor nu de stakkels 
Ryttere ligge.« 

»Og alt Sølvtøjet^« sagde den gridske Wrangel 
med et Suk. Noget deraf var hans, en Del af det 
Bytte, han havde gjort i Polen. 

>Nu,« sagde Kongen med Alvor, »Fred være 
med de tapre Karle, som have staaet sig i mangen 
haard Dyst og nu satte Livet saa ynkelig til. Dem 
ville vi savne. Sølv faa vi let igen. Men nu, mine 
Herrer, fremad uden at se tilbage!« 

Saa brød han op, kastede sig i en Slæde, der 
var fyldt med Halm, og sagde muntert: »Dette 
skal være min Triumfvogn!« og jog ad Odense til. 
Hæren fulgte langsomt efter og plyndrede paa 
Vejen. Nu gik det ud over den danske Bondes 
Korn og Kvæg, hans Dragkister bleve tømte, og 
det kunde ogsaa hænde, at Gaarden blev sveden 
af over Hovedet paa ham. 

Ulfeldt var reden over Isen med Kongen. Leo- 
nora saa fra den jydske Kyst Rytterne forsvinde i 
Taagen og hørte med dødelig Angest Braget, da 
Eskorten og Vognene gik under. Hun og Kristian 
slap dog uden Uheld over med deres Vogne og 
naaede Iversnæs tidsnok til at overtyde sig om, at 
Ulfeldt var i Live og uskadt. Glade over, at det 
Pust var overstaaet, fulgtes de ad til Nyborg; men 
der skiltes de. Ulfeldt og Kristian bleve ved Hoved- 
kvarteret i Nyborg, hvorimod Leonora kørte til 
EUensborg og tog Ophold der. Hun ventede snart 
at se dem der og gjorde Huset i Stand til at mod- 
tage dem og flere Gæster. Man troede, at Kongen 
vilde slaa sig til Ro paa Fyn og unde sin med- 
tagne Hær Hvile der, indtil Vinteren var forbi; men 
det skulde gaa ganske anderledes. Leonora gen- 
saa hverken sin Mand eller sin Søn, førend Fek- 
loget var ført til Ende. 

»Fremad!« havde Kong Karl sagt, og dermed 
mente han ; Videre over Isen ; men ingen af hans 

Generaler og heller ikke Ulfeldt følte Lyst til at 
prøve det Vovestykke en Gang endnu og det oven . 
i Købet over meget bredere Farvande. Ingen af 
dem, hvor modige de end vare, turde paatage sig 
det Ansvar at tilraade et saa dumdristigt Fore- 
tagende. Det kunde jo ende med Kongens og hele 
Hærens Undergang. De raadede alle fra, saa at 
Kongen blev vaklende i sit Forsæt. 

Der var imidlertid een Mand i Hæren, som 
troede paa Overgangens Mulighed, og det var In- 
geniøren Erik Dahlberg. Hans Sagloindskab satte 
ham i Stand til at dømme om en Flydebros Bære- 
kraft, enten den var af Træ eller Is. Med en Sik- 
kerhed, som hans Geni og hans faste Tro paa Kong 
Karls Lykkestjerne gav ham, vovede han stik imod 
det øvrige Krigsraad at raade til. Kongen, som 
havde større Tillid til Dahlberg end til nogen anden 
Mand i Hæren, hørte med Glæde paa ham, og da 
Dahlberg bad om Tilladelse til at maatte undersøge 
Isen, fik han den straks. I Spidsen for firsindstyve 
østgotiske Ryttere red han fra Svendborg over Taa- 
singe og Langeland lige til Lolland, idet han flere 
Steder lod Isen gennemhugge for at undersøge dens 
Tykkelse. Til sin Glæde saa han, at den flere 
Steder var ikke mindre end en Alen. Nu følte han 
sig ganske sikker i sin Sag; men for at Kongen 
ikke skulde tvivle om, at han virkelig havde været 
paa Lolland, fangede han et Par Bønder og førte 
dem med sig tilbage over Isen til Fyn. 

Den 4de Februar traf han Kongen paa Dalum 
Kloster, som denne sad ved Aftensbordet. Han 
sprang op, da Dahlberg blev meldt, og gik ham i 
Møde. De ulykkelige, levende Vidnesbyrd om Is- 
fartens heldige Udfald, som rystede baade af Kulde 
og Skræk, fik en uventet naadig Modtagelse. Da 
deres syngende Maal havde godtgjort deres Identi- 
tet, bleve de sendte ud for at trakteres, og nu gav 
Dahlberg Kongen en omstændelig Skildring af Is- 
farten. 

»Jeg tør nu med Sikkerhed paastaa,« sagde 
han til sidst, »at jeg kan føre Eders Majestæt og 
hele Hæren uskadt over til Lolland.« 

»Nu, Bro'r Frederik,« udbrød Kongen, »skulle 
vi snart tales ved paa godt Svensk!« 

Han lod straks spænde for Slæderne og kørte 
med Dahlberg og sit øvrige Følge til Nyborg. Der 
indtraf han 'midt om Natten, lod Wrangel, flere af 
de højere Officerer og Ulfeldt vække og holdt straks 
Krigsraad. Det blev et stormende Møde. Wrangel 
var saa opbragt paa Dahlberg, at han greb ham i 
Armen og sagde til ham: »I vil skaffe Kongen af 
med Krone og Liv!« Det lykkedes da ogsaa ham 
og Ulfeldt anden Gang at rokke Kongen i hans 
Forsæt. Mødet blev hævet, uden at det kom til 
en Afgørelse. 

Kongen søgte nu Sengen ; men han kunde ikke 
sove. Han lod Dahlberg hente og gjorde ham atter 
det Spørgsmaal, om han paa Ære og Samvittighed 
turde love at føre Hæren sikkert til Lolland. 

»Ja, Eders Majestæt,« svarede Dahlberg med 
Haanden paa Hjertet, »varer Frosten ved, kan jeg 
føre eder sikkert over Isen, om det saa skulde 
være med tre Gange hundrede Tusinde Mand.« 

»Det er sagt!« udbrød Kongen, idet han sprang 
ud af Sengen. »Du skal føre os, hvad saa Wrangel 
og Ulfeldt sige. Dette er alt for kostelig en Lejlig- 
hed til ikke at blive brugt.« 

Han brød op om Morgenen og kørte med Dahl- 
berg og Ulfeldt til Svendborg, hvor de indtraf den 
5te Februar om Aftenen. Rytteriet var allerede 
ifølge en direkte Befaling fra Kongen i Færd med 
at samle sig. Han havde efterladt en skriftlig Ordre 
til den vrede Feltmarskal om at følge efter med 
Fodfolket og Artilleriet. 

Endnu samme Nat gik det løs over den gyn- 
gende og knagende Is. Den var svagest i det 
smalle Farvand, hvor der var Strøm. Da Wrangel 
kom efter med Fodfolket og Skytset, maatte de 

vade i Vand og ventede hvert Øjeblik at synke. 
Dog holdt Isen, og kun nogle faa Mand, som for 
vild i Mørket, gik igennem og druknede. Hele 
Hæren kom lykkelig over til Taasinge og derfra til 
Langeland, hvor der blev holdt Rast og spist Fro- 
kost. Men det Maaltid var hverken velsmagende 
eller meget styrkende, da baade Mad og Drikke 
var frossen og maatte optøs ved Ilden, inden noget 
kunde nydes. Endnu før Folkene havde afspist, 
gav Kongen Signal til Opbrud. 

»Nu fort!« raabte han. »Frem, Dahlberg I Nu 
skal du indfri dit Løfte, ride forud og vise os 
Vejen.« 

Dahlberg red ud med sine østgotiske Ryttere, 
som istemte et Hurraraab. Klas Tott sluttede sig 
til sin Vaabenbroder. Han misundte Dahlberg den 
dristige Tanke at føre Hæren over Isen. Han 
kunde ikke faa Del i Æren derfor; men han vilde 
dog gaa med i Spidsen, hvor Faren var størst. De 
efterfølgende ventede stadig at se Dahlberg og hans 
Ryttere plumpe igennem; men han havde efterladt 
Mærker paa Isen og fulgte uden Famlen den prø- 
vede Vej. Den tre Miles Fart blev heldig fuldført. 
Noget efter Middag red Dahlberg og Klas Tott i 
Land ved Grimsted paa Lolland, og Klokken tre 
var Kongen og hele Hærens Rytteri paa fast Grund. 
Nu bleve nogle af Rytterne sendte tilbage til Ulfeldt 
og Wrangel med Underretning om den lykkelig ud- 
førte Overfart og for at føre Resten af Hæren over. 
Det gik for sig i de følgende to Dage og udførtes 
med stor Varsomhed, idet Kanonerne spredte sig 
for ikke at overlæsse Isen. Hæren slap over uden 
at miste en eneste Mand eller Hest. 

»Det er Guds særdeles Naade, der har hjulpet 
Kongen og os alle!« udbrød Wrangel, som ikke 
undte Dahlberg Æren og fra denne Dag af bar 
Nag til ham. 

>Ja,« sagde Schlippenbach, »Gud Herren selv 
har været Kongens store Bromager.« 

Baade Kongen og alle hans Mænd førte altid 
Gud i Munden og tog Herren til Indtægt for sig. 
Nu drog de hærgende frem paa Lolland, ligesom 
de havde gjort i Polen og nylig paa Fyn. Men 
selv mens de skændte og brændte, synes de at 
have indbildt sig, at de gik Guds Ærinde. 

Hæren samledes paa Falster. Den var højst 
ni Tusinde Mand stærk. Mere var i de Tider ikke 
nødvendigt lil at indtage et Kongerige. Den 12te 
Februar rykkede Hæren over Bogø og Sundet til 
Vordingborg. Sjællands Grund var naaet og det 
uhørte Vovestykke fuldbragt. 



Tredje Kapitel. 

Kong Karl den Niendes Dattersøn. 



Paa Vordingborg Slot, Valdemarernes gamle 
Sæde, sad nu Karl Gustav i al sin Vælde. Hvor 
der i gamle Dage var taget saa mange vigtige Be- 
slutninger til Rigets Gavn, og hvor mægtige Flaa- 
der vare blevne udsendte for at kue Naboerne, der 
sad nu dets argeste Fjender og dets frafaldne, tro- 
løse Søn og lagde Raad op om, hvorledes de 
lettest og bedst kunde gøre det af med gamle 
Danmark. 

Kongen havde opslaaet sit Kvarter i Østersal, 
som den bedst vedligeholdte af de gamle Byg- 
ninger kaldtes. De andre vare meget brøstfældige 
og gav kun daarligt Ly i Kulden. Derfor vare de 
svenske Herrer kun lidet glade ved at være der; 
men de tænkte, at det kun vilde blive for en Nat. 
Kongen vilde uden Tvivl gaa løs paa København 

og tage Byen i en Haandevending, og der vilde 
de finde lune Kvarterer og Velvære. Men til deres 
store Skuffelse tøvede han. 

»Bro'r Frederikc havde nemlig ladet høre fra 
sig. Da Budskabet om Fjendens Nærmelse kom til 
København, sendte han sin ny Rigshofmester, Joakim 
Gersdorff*, og Rigsraad, Kristen Skeel, til Vording- 
borg for at aabne Underhandlinger og prøve paa 
at opnaa en taalelig Fred. Dog vilde hverken 
Gersdorffs Snildhed eller Skeels Fasthed have kun- 
net stoppe Kong Karl i Farten, hvis de ikke havde 
medbragt en Mægler, som Kongen trods sit Over- 
mod maatte laane' Øre til, nemlig Cromwells Ud- 
sending, Sir Philip Meadow. Hverken England eller 
de andre europæiske Sømagter saa gerne, at en 
saa myndig Herre som Kong Karl fik Overtaget 
og blev Eneherre over de nordiske Farvande. Man 
vidste godt, at den dristige Plan spøgede i hans 
Hoved, at underlægge sig hele Norden og gøre 
Østersøen til en svensk Indsø. 

De to danske Herrer og deres engelske Hjælper 
vare allerede Aftenen i Forvejen komne til Vording- 
borg, og derfra kørte de Kongen i Møde, da han 
kom op fra Isen i sin Slæde. Midt imellem høje 
Snedriver og omsværmet af finske Ryttere gav han 
Udsendingene Audiens. Han studsede ved at se 
Sir Meadow, men gengældte den engelske Udsen- 
dings temmelig stolte Hilsen høfligt. De danske 
Herrers Holdning var mindre sikker, idet de meldte 
sig som Kong Frederiks Udsendinge. 

»Ho, ho!« udbrød Kong Karl, idet hans .store, 
blaa Øjne lynede. »Saa nu komme I for at bede 
om godt Vejrf I have ventet til det yderste Øje- 
blik, og Vilkaarene ville da blive derefter.« 

Saa kørte han op paa Slottet, hvor Under- 
handlerne først fik Foretræde den næste Dag. Dog 
fattede de Haab, da de ikke vare blevne helt af- 
viste. Med Spænding ventede de paa Udfaldet af 

Leonora Kristina. ^9 

den Raadslagning, som Kong Karl om Aftenen 
holdt med sine Mænd. 

De sad ved et stort Bord i Riddersalen, i hvis 
gamle, sodede Kamin der for første Gang i lang 
Tid brændte et knitrende Baal. Fugtigheden drev 
ned ad Væggene, som om de gamle Mure græd 
over, at de maatte huse et saa ildesindet Selskab. 
I^aa Bordet stod nogle rustne Jærnstager med 
Spiddelys, hvis svage Flammer kæmpede med 
Mørket i det store Rum. Kongen sad for Bord- 
enden med Wrangel ved sin højre og Ulfeldt ved 
sin venstre Side. De andre Herrer tog Plads paa 
begge Sider efter deres Rang. Det var en Kreds 
af Krigere, som havde vundet Heltenavne i Kong 
Karls Tjeneste og fremdeles skulde faa Verden til 
at tale om sig. Men der var ogsaa en civil Person 
til Stede, nemlig den dygtige Diplomat Peter Coyet, 
som kom til at spille en vigtig Rolle ved Freds- 
underhandlingerne. Kongen tog først Ordet. 

»Hvad mene I, mine Herrer, c sagde han, »skulle 
vi sende de danske Herrer hjem med kort Besked, 
eller indlade os paa at tinge med dem ? Lad os faa 
dit Votum, Wrangel.« 

»Jeg tilraader det sidste,« sagde Wrangel, »det 
er det sikreste.« 

»Men ikke det fordelagtigste,« indvendte Kon- 
gen. »Vi kunne vel nok afpresse Kong Frederik 
Skaane, Halland og Bleking, ja, maaske det halve 
Norge med; men jeg vil fremfor alt have Sjælland 
og Herredømmet over Øresund. Da først har jeg 
Nøglen til min egen Dør, og det bliver et smukt 
sluttet Rige. Men jeg maa tro, at derpaa gaar 
Kong Frederik aldrig godvillig ind. Hvad mener 
du, Coyet f« 

»Ganske som Eders Majestæt,« svarede Coyet. 
»En saa overvættes Fordring vil drive den danske 
Majestæt til fortvivlet Modstand. Krigen kan trække 
i Langdrag, han kan faa Undsætning, og Byttet kan 
glide os af Hænderne. Desuden vil en saa stor 

Tilvækst af Magt, som Eders Majestæt attraar, let 
blive farlig og kan skaffe Sverige mange Fjender. 
Den engelske Udsendings Nærværelse paa dansk 
Side spaar i saa Henseende ikke godt. Jeg raader 
Eders Majestæt til at indlade eder paa Underhand- 
linger og nøjes med mindre. Lad Øresund blive 
Grænsen mellem Sverige og Danmark; det kalder 
jeg et smukt sluttet Rige.« 

Coyets Grunde, som Wrangel yderligere støt- 
tede, syntes at have gjort et stærkt Indtryk paa 
Forsamlingen, thi alle Herrerne stemte for Under- 
handling, alene undtagen den for sin Dødsforagt 
navnkundige Oberst Rutger Ascheberg. 

>Gaa paa,. Eders Majestæt,« sagde han, »det 
er mit Raadl Den lige Vej er den sikreste. Ind- 
lader man sig paa Snak, bliver man let tagen ved 
Næsen.« 

Kongen nikkede venlig til den tapre Oberst, 
men bad nu Ulfeldt, der hele Tiden havde siddet 
som paa Gløder, om at sige sin Mening. 

»Tag det hele, Eders Majestæt, tag det hele!« 
udbrød han med Hadets Glød i sine mørke Øjne. 
»Vil Eders Majestæt nu, da den modne Frugt 
hænger lige for eder, lade Haanden synke og ikke 
gribe til? Gaa lige løs paa København! Oberst 
Ascheberg har Ret, om end ikke i Almindelighed, 
saa dog i dette Tilfælde. Staden er ikke i For- 
svarsstand og Voldene saa lave, at man paa sine 
Steder kan køre over dem. Hele Byens Garnison 
kan kun være et Par Tusinde Mand. I vil ikke 
møde nogen alvorlig Modstand. Kong Frederik vil 
gaa eder i Møde og gøre Knæfald for eder. I 
Sandhed, det, jeg frygter mest, er, at Eders Maje- 
stæts ædle Hjerte skal lade sig røre ved hans 
Bønner.« 

»Der gør Eders Ekscellence Kong Frederik for 
ringe,« sagde Wrangel i en skarp Tone. »Han er 
en tapper Herre, det har han vist i den gamle 
Krig, og hans Dronning har en Heltindes Mod; 

19* 

hun vil ikke raade ham til Knæfald. Trænge vi 
ham for haardt, vil han værge for sig til det yder- 
ste, og vi ville faa en haard Dyst.« 

Enden paa Raadslagningen blev saa, at de 
danske Udsendinge skulde høres og Underhand- 
linger indledes. Det synes gaadefuldt, at »Nordens 
Lynild« saa let lod sig standse paa Sejrsbanen; 
men denne Modsigelse laa i Kongens Karakter, og 
det skulde heller ikke blive sidste Gang, at han, 
hvor hidsig han end var faret paa, dog standsede 
tvivlende. I øvrigt gennemskuede han heller ikke 
sine Raadgivere. Wrangels og hans Standsfællers 
Maadehold skrev sig ingenlunde fra Omhu for Kon- 
gens Ære og Rigets Vel. De ønskede tværtimod 
at stække hans Vinger, for at han ikke skulde blive 
dem for overmægtig, kue den svenske Adel og 
gøre sig til Eneherre. 

Kongen slap imidlertid ikke med det. Den 
næste Morgen kom en Rytterhob med svedige 
Heste farende ind paa Slotspladsen. Føreren, en 
statelig Herre i en fin Pels, med fjersmykket Hat 
og Guldsporer paa Hælene, sprang af Hesten og 
ilede op paa Østresal til Kongen. Det var Klas 
Tott. Han var bleven sendt over Isen med For- 
travet, et Par Dage førend den øvrige Hær satte 
sig i Gang, og havde gjort et Strejftog lige til Kø- 
benhavn, hvorfra han nu vendte tilbage. 

»Hvad nyt, Grev Klas.?^« spurgte Kongen, da 
Tott traadte ind. 

»Det bedste, som tænkes kan, Eders Majestæt,« 
svarede Tott livlig. »Jeg har været lige ved Kø- 
benhavns Porte og sendte en Spejder ind i Staden. 
Han kom lykkelig tilbage og meldte, at alt derinde 
er Forvirring. Kongen og Raadet ere uenige, og 
mens de mundhugges, gøres der intet for at sætte 
Byen i Forsvarsstand.« 

»Se, se!« udbrød Kongen i en spydig Tone. 
»Det maa have været en ren Troldkarl af en Spej- 
der, siden han saadan i en Haandevending kunde 

skaffe sig Underretning om, hvad der gaar for sig 
i Kong Frederiks Raad. Han er sagtens løben med 
Limstangen.« 

»Men jeg har jo selv set Voldene. De ere i 
en ussel TUstand. Eders Majestæt har kun nødig 
at vise eder med Hæren for Staden, og den er 
eders.« 

>Men vi har nu afgjort det anderledes,« sva- 
rede Kongen utaalmodig. >Vi vil ikke prøve det 
Eventyr. Wrangel, Coyet og alle de andre have 
raadet fra paa Ascheberg nær, som ingen Forstand 
har paa Politik, og Ulfeldt; men han tænker jo kun 
paa at mele sin egen Kage. At Dansken alligevel 
vil værge for sig, det bedste han kan, naar vi drive 
ham til det yderste, derom kan der ikke være 
nogen Tvivl. Vi foretrække da en mindelig Afgø- 
relse og en ringere Vinding, som dog er stor nok 
endda, og som kan opnaas uden at spilde Krudt 
og udøse Blod.« 

Kongen lod ham derpaa vide, hvilke Land- 
afstaaelser der vilde blive fordrede af Danmark, 
og det var i sin Orden, at Tott fik denne Under- 
retning. Ikke alene hans militære Stilling, men 
ogsaa den Omstændighed, at han var Medlem af 
Rigens Raad, vilde have givet ham Sæde i Krigs- 
raadet, hvis han havde været til Stede. Med stum 
Forbavselse hørte han paa Kongen og havde næppe 
Taalmodighed til at høre ham til Ende. 

»Eders Majestæt!« udbrød han, da Kongen tav. 
»Undskyld, at jeg taler fra Leveren; men det tykkes 
mig, at Wrangel har givet eder Raad som en gam- 
mel Kærling. Ascheberg, han er en Mand for mig! 
O, Eders Majestæt, und mig den Naade med Asche- 
berg at maatte rykke mod København! Vore Regi- 
menter ville kunne klare Sagen. Giver Eders Maje- 
stæt Tilladelsen, indestaar jeg med mit Hoved for, 
at I inden ret mange Dage skal sidde paa Køben- 
havns Slot og kan der lade eder hylde som Dan- 
marks Konge.« 

Det var talt i Kong Karls egen Aand, og det 
pinlige Udtryk i Kongens Aasyn viste, at han havde 
en Følelse af, at han i det afgørende Øjeblik var 
bleven sig selv utro. 

»Du er en tapper Karl, Klas Tott,« sagde han 
med et tvungent Smil. »Men du glemmer, at det 
her gælder noget mere end at gøre Indhug med en 
Hob Ryttere og knuse nogle Pandebraske. Hver- 
ken du eller Ascheberg evne at lede et Angreb 
paa en Fæstning.« 

»Ja saa!« udbrød Tott, bleg af Vrede. »Men 
om jeg ogsaa i Eders Majestæts Øjne er en af eders 
ringeste Mænd, saa drister jeg mig dog til at spørge 
eder, om I da er dragen over Isen og har sat eders 
eget Liv og hele eders Krigsmagt paa Spil for bag- 
efter at lade eder Byttet og Danmarks Krone 
snakke fra?« 

»Var din Mund!« raabte Kongen, som nu blev 
vred for Alvor. »Jeg burde ikke spilde flere Ord 
paa dig; men for at bringe dig til Fornuft vil jeg 
dog sige dig, at Ulfeldt skal lede Underhandlingerne. 
Deraf kan du skønne, at jeg ikke agter at lade mig 
noget af det snakke fra, som jeg vil have.« 

»Ulfeldt!« udbrød Tott med Haan. »Den Over- 
løber! Han kan være god nok som Spion og Vej- 
viser, men er ikke værdig til at bruges til andet. 
Eders Majestæt vilde sandelig have handlet mere 
ridderlig og vist Kong Frederik større Ære ved at 
tilbyde ham Slag end ved at tvinge ham til at 
underhandle med sin oprørske Undersaat og per- 
sonlige Fjende.« 

»Nu bliver I lovlig djærv, Grev Tott!« svarede 
Kongen, idet han satte den højre Haand i Siden, 
og en dyb Rødme lagde sig over hans Aasyn. Men 
allerede i det »I«, hvormed han nu tiltalte Tott og 
tog Afstand fra ham, laa et Tegn paa hans Unaade. 
»Kanske,« vedblev han, »det kommer af, at 1 min- 
des, at Kong Eriks Blod flyder i eders Aarer; men 

kom i Hu, at jeg er Kong Karl den Niendes Dat- 
tersøn og Sveriges Konge!« 

Derpaa drejede han sig om paa Hælen og gik 
ud af Salen. 

Saaledes gik Klas Tott glip af en herlig Lejlig- 
hed til at udøve en stor Daad og faa Verden til 
at tale om sig, og der tilbød sig siden ingen. 
Kongen straffede ham dog ikke for hans Dristighed 
og fratog ham ikke hans Rytterregiment. Han fik 
siden Lejlighed nok til at vise sit Mod, og Kongen 
gav ham det Vidnesbyrd, at han var en dygtig 
Officer og en meget brugelig Mand. Han blev 
ogsaa sin kolde Fæstemø, Sværdet, tro i mange 
Aar, men tog sig dog til sidst en Hustru. Han 
opnaaede høje Æresposter; men det var ad fredelig 
Vej, at han skulde blive en stor Mand i sit Føde- 
land. 

For Ulfeldt var det naturligvis en stor Skuffelse, 
at Kong Karl ikke dristede sig til at tage »det 
helec. Dog fik han nu den Trøst i Forening med 
den svenske Rigsraad Sten Bjelke at lede Freds- 
underhandlingerne. Det blev ham en sand Nydelse 
at ydmyge sin heldige Rival, den ny Rigshofmester, 
Joakim Gersdorff, og sætte sine Landsmænd Kniven 
paa Struben. Hver Gang de danske Udsendinge 
gjorde et Tilbud, sagde han med et haanligt Smil: 
>I maa højere op!« Han spændte Buen saa stramt, 
at den nær var bristet. Resultatet blev den ulyk- 
kelige Fred i Roskilde, som vi alle kende, og som 
blandt andet gjorde Øresund til Grænse mellem 
Danmark og Sverige. 

Den vigtigste Paragraf i Fredstraktaten var for 
Ulfeldts Vedkommende den fire og tyvende. Den 
gengav ham alle hans Godser og Leonora Titelen 
som Grevinde af Slesvig og Holsten. Den tilsagde 
dem fuldt Vederlag for lidte Tab og tillod dem at 
bo og være i Danmark, hvor de vilde. Derimod 
blev Ulfeldt ikke genindsat i sin Stilling som Rigs- 
hofmester, uagtet Kong Kari havde lovet ham det. 

Men Svenskerne skønnede snart, at den Fordring 
maatte de lade falde. Det vilde have været en 
saa stor Ydmygelse for Kong Frederik, at det hele 
Fredsværk kunde være strandet paa det ene Punkt. 

Ulfeldt var da ogsaa trods den store Vinding, 
Fredstraktaten havde bragt ham, misfornøjet og 
bitter i Sindet. Den personlige Oprejsning, han 
havde faaet, var ogsaa ringe nok. At Kong Frede- 
rik ikke vilde se ham for sine Øjne, viste sig tyde- 
lig nok ved, at Kong Karl ikke turde tage ham 
med til Frederiksborg, da han efter Fredsslutningen 
gæstede den danske Konge der. Ulfeldt kunde nok 
tænke sig, hvilket Skudsmaal hans kongelige Svoger 
vilde give ham, naar han talte i Enrum med Kong 
Karl. Han mente ogsaa fra den Tid af at kunne 
spore Kulde hos den svenske Monark, og til ham 
maatte han fremdeles holde sig. Han var nu svensk 
Undersaat og saa hadet i Danmark, at han iklce 
turde være der længer, end de svenske Vaaben 
værgede for ham. Derfor blev den Indrømmelse, 
at han maatte bo i Danmark, ganske værdiløs for 
ham. Heller ikke havde han faaet Pant for de 
mange Tønder Guld, som han havde laant Kong 
Karl. Kongen havde, inden han lod sig Danmarks 
Krone snakke fra, lovet ham Langeland ; men denne 
var jo ikke frataget Kong Frederik. 

Dog fik han Lejlighed til at køle sin Harme, 
idet han, inden han drog bort, tog Hævn over en 
personlig Uven, Landsdommer Jørgen Seefeldt, som 
boede paa Ringsted Kloster. Denne lærde Mand 
havde samlet et stort Bibliotek og sat sin hele For- 
mue i det. Ulfeldt plyndrede det, slæbte de fleste 
Bøger med sig over til Sverige, og Resten blev 
spredt for alle Vinde. 

Efter at have udført denne Stordaad tog han 
over til Malmø og bosatte sig der. Ikke længe 
efter blev han syg. Der blev da sendt Bud efter 
Leonora, som imidlertid ikke længer var paa Ellens- 
borg. Hun var bleven kaldt til Boller, hvor hendes 

Moder laa for Døden. Fru Kirsten fik imidlertid 
ikke den Trøst, at det eneste af hendes Børn, som 
hun havde haft noget Hjerte for, kom til at lukke 
hendes Øjne. Leonora maatte forlade hende og ile 
til sin syge Mand i Malmø. 



Fjerde Kapitel. 

Leonora Kristina som Advokat 



Et Aar er henrundet under skæbnesvangre 
Tildragelser. Efter Svenskernes glimrende Daad 
og Danmarks Sønderlemmelse ventede Alverden 
Fred. Efter Storm følger gerne Vindstille ; men 
Kong Karl vilde det anderledes. Med en Troløs- 
hed, som selv i de rænkefulde Tider var uhørt, 
faldt han, kun seks Maaneder efter at Freden var 
sluttet, paa Stimandsvis, uden Krigserklæring ind 
i Danmark. Denne Gang var Vorherre ikke hans 
Bromager, han førte sin Hær en smuk Dag i Au- 
gust Maaned paa den svenske Flaade fra Kiel til 
Korsør. Dog fik han bliden Bør og takkede Gud 
derfor. Under Sejladsen vendte han sig mod den 
opgaaende Sol og gav sig til at synge Psalmen: 
»Vor Gud han er saa fast en Borg«. Men han 
havde ogsaa en snild Skriftefader i Schlippenbach. 

»Naar der viser sig en Lejlighed til at skade 
sine Fjender,« sagde denne gudfrygtige Rænkesmed, 
»bør den bruges. Ja, jeg holder for, at i vore 
Dage, da Gud ikke mere taler til os ved Profeter, 
kan en slig Lejlighed være en guddommelig Kal- 
delse.« 

Sigrid Vasas kække Ætiing, hvis Raad var 

blevet vraget i Vordingborg, kunde nu glæde sig 
over, at Karl den Niendes Dattersøn i Gerningen 
slog sig selv paa Munden og gav ham Ret; men 
Glæden varede ikke længe. Det lykkedes nemlig 
anden Gang det vise Krigsraad med Wrangel i 
Spidsen at standse Kong Karl paa Dørtærskelen 
ved Lykkens Tempel. Da han den 11 te August 
red frem paa Valby Bakke og saa Røgen stige op 
fra de brændende Forstæder, standsede han sin 
Hest og blev holdende i dybe Tanker. 

»Nu sværger jeg dyre,« udbrød han endelig, 
idet han slog ud med Haanden, >at København vil 
værge for sig, og at vi ville faa en haard Dyst!« 

Men hvorfor havde »Nordens Lynild« givet sig 
saa god Tid? I Stedet for at ile med Hæren til 
København havde han brugt fire Dage til at rykke 
gennem Sjælland og derved givet Københavnerne 
Tid til at udbedre deres Volde. Dog var det kun 
halvgjort Gerning; Byen vilde sikkert være falden 
for et rask Stormløb. Denne Gang var det Erik 
Dahlberg, der overtog Klas Totts Rolle og raadede 
til at gaa paa; men han blev overstemt, og den 
langvarige Belejring begyndte, hvis Udfald vi alle 
kende. Den lode Februar 1659, da Svenskerne 
endelig stormede Byen, fik Kong Frederik Lejlig- 
hed til at snakke godt Dansk med »Bro'r Karl«. 
Svenskerne bleve viste tilbage med brodne Pander, 
og fra denne Dag af vendte Lykken Kong Karl 
Ryggen. — 

Mens alt dette gik for sig, sad Ulfeldt ovre i 
Malmø og græmmede sig over de lidte Skuffelser. 
Han havde købt sig et Hus i Byen, faaet alle sine 
Børn og hele sit Bohave ført over fra Barth og 
indrettet sig paa at blive i Sverige. Nu var der 
mindre end nogen Sinde Tale om at vende tilbage 
til Danmark. Kong Karls Fredsbrud havde selv- 
følgelig omstødt Roskilde-Traktaten, saa at Ulfeldt 
havde mistet alle de ved den vundne Rettigheder 
og var nu fredløs i Danmark. Vel havde han faaet 

Pant for sine Penge i nogle Godser i Sverige, og 
der var blevet overdraget ham nogle underordnede 
Hverv; men hvad var det imod den fremragende 
Stilling, hvorom han havde gjort sig Haab. Han 
fik samme Medfart som enhver anden svensk Under- 
saat og maatte yde Skat. Den forhenværende danske 
Magnat blev saa rasende derover, at han med stor 
Dristighed gav sin Vrede Luft og rev ned paa Kong 
Karl og det svenske Regimente. 

»Jeg vil hellere,« sagde han, »leve under Tyr- 
ken end under en Regering, som ingen Forskel gør 
paa mig og en Bonde!« 

Han følte sig højlig tilsidesat og troede, at 
Kong Karl havde kastet ham til Side som et Værk- 
tøj, der havde gjort sin Nytte, og som der ikke 
mere var Brug for. Men Kongen var dog ikke saa 
utaknemmelig. Han havde i Sinde at gøre ham til 
Statholder i en af de svenske Østersøprovinser. 
Men da Ulfeldt stolt holdt sig tilbage, undlod at 
gøre Kongen sin Opvartning, og hans krænkende 
Ytringer kom Kongen for Øre, blev denne til sidst 
kold mod en Mand, hvis Person han egentlig aldrig 
havde yndet. At de svenske Herrer gerne saa ham 
skubbet til Side, er en Selvfølge. 

Ulfeldt blev da lige saa slet en Undersaat i 
Sverige, som han havde været i Danmark. Det 
endte med, at han gav sig i Lag med en Borger i 
Malmø, som havde stiftet en Sammensværgelse for 
at afryste det svenske Aag. Denne Mand, som hed 
Bartolomæus Mikkelsen, blev støttet fra Danmark, 
og Kong Frederik var vidende om hans Plan; men 
flere Uheld fik den til at strande. 

Rigtignok var Ulfeldt ikke virksom Deltager i 
denne Sammensværgelse; men han gjorde dog gen- 
nem Bartolomæus, der stod i Brevveksling med 
Kammerjunker Trolle og flere danske Herrer med 
Indflydelse, et Forsøg paa at udsone sig med den 
danske Konge og faa et Pas, som kunde hjælpe 
ham til at foriade Sverige og rejse gennem Dan- 

mark til Udlandet. Ja, der hviler endogsaa den 
ingenlunde gendrevne Mistanke paa Ulfeldt, at han 
har forraadt de Svenskes Plan til Stormen paa Kø- 
benhavn til de Danske. Bartolomæus blev fængslet, 
hans Tilstaaelser blottede Ulfeldt, og saa faldt 
Slaget. 

Den 17 de Maj indfandt to svenske Rigsraader 
sig hos Ulfeldt og opfordrede ham til at rense sig 
for de mod ham rettede Sigtelser for Forræderi 
mod den svenske Krone. Da der hengik en Uge, 
uden at han lod høre fra sig, blev der erklæret 
ham Arrest i hans Hus. Der sad han nu i Fælden, 
og svenske Soldater holdt skarpt Øje med ham. 

Imidlertid var Leonora straks rejst til Helsingør, 
hvor Kong Karl opholdt sig med sit Hof, for at ud- 
virke Tilladelse for Ulfeldt til at maatte fremstille 
sig for Kongen og tale sin Sag, inden der blev 
gjort yderligere Skridt imod ham. Hun tvivlede 
ikke om, at hun vilde blive modtagen; thi hun var 
inden sin Afrejse fra Stockholm for fire Abt siden 
kommen paa en venlig Fod med Dronning Hedevig. 
Men til sin store Skuffelse blev hun afvist; hverken 
Kongen eller Dronningen vilde se hende. 

Saa tyede hun til sin gamle Veninde Ebba 
Sparre for at paakalde hendes Forbøn, og der blev 
hun vel ikke afvist, men Modtagelsen var dog 
uventet kold. Den smukke Komtesse lignede ikke 
sig selv mere. Hendes Elskværdighed havde ikke 
overlevet Tabet af hendes jordiske Lykke. Hun 
var nemlig bleven Enke. Grev Jakob var falden 
under Københavns Belejring, og da hun havde elsket 
sin Mand og levet lykkelig med ham, havde hans 
Død rystet hende. Men hun bar ikke sit Tab med 
Gudhengivenhed; Sorgen havde gjort hende bitter. 
Af gammel Vane fulgte hun med Hoffet, som hun 
havde været knyttet til i hele sit Liv ; men hverken 
den ydre Glans eller de Adspredelser, som hun 
endnu hang ved, kunde gengive hende det livlige 
og indtagende Væsen, som ikke havde været hendes 

mindste Ynde. Hun havde været egoistisk i Glæ- 
den og blev det ogsaa i Sorgen. 

»Jeg kan intet udrette for eder,« sagde hun, 
da Leonora havde underrettet hende om sit Ærinde. 
»Jeg har ingen Indflydelse mere. Det er ikke nu 
som i den gode Dronning Kristinas Tid. Hvilket 
Indfald af hende at nedlægge Kronen! Det har da 
ogsaa angret hende; men nu trøster hun sig med 
at kysse Pavens Tøffel og bede sin Rosenkrans. 
I ved vel, at hun har svigtet sine Fædres Tro og 
er bleven Katolik? Hvem skulde dog have tænkt 
det!« 

»Oprigtig talt,« svarede Leonora i en skarp 
Tone, »undrer intet mig fra den Kant. Men jeg 
vilde være lige glad, om hun saa havde sværget til 
Muhamed.« 

>Da var hun dog eders Mand god,« svarede 
Komtessen i en tilrettevisende Tone. »I maatte 
ønske, at hun endnu sad i Sædet. Da vilde Ulfeldt 
aldrig være kommen i Ulykke. Dog fik han sande- 
lig gode Kort paa Haanden ogsaa under Kong Karl. 
Han maa have spillet dem slet, siden det er kommet 
saa vidt med ham.« 

»Er det al den Trøst, I har til mig?« udbrød 
Leonora, idet hun rejste sig for at gaa. »Det er 
et sandt Ord, at først i Nøden lærer man at skelne 
de falske Venner fra de sande.« 

»Naar var jeg falsk mod eder?« spurgte Kom- 
tessen. »Nu kommer I i Affekt og taler ubillig. 
I taler om Nød, men glemmer, at min Nød er større 
end eders; thi min Ven ligger i Jorden, men eders 
er i Live og kan endnu blive bjærget.« 

»Det er sandt,« svarede Leonora. »Men jeg 
tør sige, at hvis jeg havde været stillet som I og 
selv en sørgende Enke, da skulde min Sorg ikke 
have hindret mig i at føle for eder, ja hjælpe eder, 
om I havde været i Nød.« 

»Det er muligt,« svarede Komtessen spidst, 
>at eders Hjerte er rummeligere end mit. Men hat 

jeg sagt, at jeg ikke vilde hjælpe eder, hvis jeg 
kunde? Derimod vil jeg ikke gøre mig skyldig i 
den Daarskab til ingen Verdens Nytte at paadrage 
mig Majestæternes Unaade ved en utidig Indblanding. 
I tror jo, at Ulfeldts Sag er retfærdig. Vi maa saa 
haabe, at Sandheden maa sejre.« — 

Men Leonora gav sig ikke saa let. Hun gik 
til Kongens Søster, Prinsesse Maria Eufrosyna, og 
hos denne blide Dame fik hun vel en mere hjerte- 
lig Modtagelse, men ikke bedre Trøst. 

»Kongen er urokkelig og vil intet høre,« sagde 
Prinsessen, »Sagen maa gaa sin Gang.« 

Derom fik Leonora Vished, da hun ved sin 
Hjemkomst fandt Soldatervagt ved Husets Dør og 
Ulfeldt baade oprørt og ængstelig over Landshøv- 
dingens strenge Fremgangsmaade imod ham. Han 
indbildte sig, at Kongen ikke var vidende om, at 
han blev holdt i Arrest, og da Leonora ogsaa mente, 
at der kunde være noget i det, rejste hun anden 
Gang til Helsingør. Det var dog muligt, at hun 
kunde faa Arresten hævet, naar hun indestod for 
Ulfeldts Tilstedeblivelse. 

Denne Gang henvendte hun sig direkte til Kong 
Karl i en Skrivelse, som hun sendte op paa Kron- 
borg. Paa den fik hun dog Svar; men det lød 
ikke trøsteligt. Kongen sendte nemlig en af sine 
Kavalerer til hende i hendes Logi med den Hilsen, 
at Arresten ikke gjaldt hende. Det stod hende frit 
for, hvis hun vilde, at forlade Sverige med sine 
Børn. 

»Nej,« lød Leonoras stolte Svar, »sig Hans 
Majestæt, at jeg agter det for en Lykke at kunne 
blive hos min syge og sorgfulde Husbond og tjene 
og trøste ham i hans Nød.« 

Da hun var kommen hjem til Malmø, fik ogsaa 
hun. Børnene og Tyendet Arrest, og de levede nu 
alle et sørgeligt Fangeliv. Men for Ophavsmanden 
til den hele Elendighed gik Tiden bedst. Ulfeldt 
var atter, skønt i en ny Sag, i Færd med sit Livs 

endeløse Gerning, at bryde sin Hjerne med at ret- 
færdiggøre sig og vadske sig ren. Pennen løb med 
feberagtig Hast over Papiret, idet han nedskrev sit 
Forsvar, indtil Hjernen en skøn Dag nægtede at 
gøre Tjeneste, og Pennen faldt ham af Haanden. 
Han blev ramt af et Slagtilfælde, som kastede ham 
paa Sygelejet. 

Hans Uvenner og hans Dommere med tænkte, 
at dette Sygdomstilfælde kom mærkværdig heldig. 
De saa i det kun et Fif for at unddrage sig Lovens 
Straf. De undlod da heller ikke at lade ham under- 
søge; men Lægerne maatte indrømme, at han var 
bleven ramt af en legemlig Lammelse. Derimod 
vare de i Tvivl om, hvorvidt han ogsaa var aandelig 
lammet. Men enten han nu spillede Komedie eller 
ikke, saa laa han maalløs, og de kunde ikke faa et 
Ord ud af ham. 

Han kunde altsaa ikke møde for Retten, og 
en anden maatte føre hans Sag. Hans Hustru 
skulde saa vælge en Defensor; men til Domskom- 
missionens store Overraskelse meldte Leonora sig 
selv som sin. Mands Advokat, naar det maatte blive 
hende tilladt at føre Sagen skriftlig og kun fritages 
for at møde personlig i Retten. Tilladelsen blev 
given; men Dommeren ynkede hende i hendes Ind- 
bildskhed. Hvor kunde hun, en Kvinde og ganske 
blottet for juridiske Kund.skaber, føre en Sag ordent- 
lig? Men det laa dem slet ikke paa Sinde at skaffe 
Ulfeldt et dygtigt Forsvar. Den Tids Domstole ud- 
mærkede sig ikke ved Upartiskhed, navnlig ikke i 
politiske Sager. Desuden blev Ulfeldts daarlige Ry 
ham nu til Skade; man tiltroede ham ethvert For- 
ræderi, saa at han egentlig var dømt forud. 

Dommerne fik snart at mærke, med hvem de 
havde faaet at gøre. Leonoras Indlæg vidnede om 
en Skarpsindighed, som aftvang dem Beundring. 
Hun havde ikke andet at holde sig til end de Op- 
tegnelser, som Ulfeldt havde maattet . lade ligge 
ufuldendte. Men selv om hans Maalløshed var paa- 

tagen eller ikke varede ret længe, saa at hun kunde 
faa Raad og Vejledning hos ham, vidner dog hendes 
Evne til at tumle det stridige Stof og give Tanken 
saa klar en Form om en især hos en Kvinde mær- 
kelig aandelig Overlegenhed. 

Men hvor stor hendes Snildhed end var, saa 
blev den dog overgaaet af hendes Dristighed. Hun 
vilde redde sin Mand, hvad det end skulde koste. 
Intet Middel blev vraget af hendes »trofaste Ægte- 
kærlighed«, og hvor alt andet bristede, greb hun til 
Løgn. Det vidner ganske vist om en Kærlighed 
og et Mod, som søger sin Lige; men vi tør dog 
ikke til Gavn for den ædle Leonora Kristina op- 
finde en ny Moral. Vel var Datidens Opfattelse af 
Ærlighed noget plumret, og Snildhed holdtes i 
Ære som en Kapitaldyd; men selv saaledes set, 
bliver den Usandhed, hvorom der her er Tale, for 
grov. 

Der kom nemlig en Seddel for Dagen, som 
syntes at være skreven af Leonora. Dens Indhold 
viste, at Ulfeldt havde haft at gøre med Bartolo- 
mæus Mikkelsen; thi Brevet var stilet til ham. Den 
var imidlertid uden Underskrift, og Leonora kunde 
altsaa nægte, at hun havde skrevet den. Hun 
nøjedes dog ikke dermed, men fralagde sig For- 
fatterskabet i følgende stærke Ord: 

»Jeg ønsker af alt mit Hjerte den Haand, som 
bemeldte Seddel haver skrevet, at maatte komme 
paa Kagen, førend den dør, for af al Verden at 
kendes for det, den er.« 

Men til Skade for hendes Eftermæle er Seddelen 
endnu til, og den udviser uimods^elig hendes Haand- 
skrift. Hun har altsaa der naglet sin egen Haand 
til Kagen. 

Men det hjalp ikke. Dommen, som faldt den 
23de December samme Aar, dømte Ulfeldt som 
svensk Højforræder fra Ære og Liv. Dog skulde 
den ikke kundgøres, før Ulfeldt var kommen sig 
eller død. Det skulde imidlertid gaa saaledes, at 

den aldrig kom hverken til Ulfeldts eller Leonoras 
Kundskab, end sige blev udført. Men hans svenske 
Godser bleve inddragne, og Arresten blev ikke 
hævet. 

Leonora levede saaledes i Uvidenhed om Sagens 
virkelige Stilling. Hun trøstede sig imidlertid med 
den Tro, at Kong Karl, naar det kom til Stykket, 
umulig kunde bryde Staven over en Mand, der 
havde vist ham og hans Land saa store Tjenester. 
Hun tog heller ikke fejl deri. Det var virkelig 
Kongens Hensigt at lade Naade gaa for Ret; men 
Døden overraskede ham, inden han fik sit Forsæt 

I udført. 

Den fordum saa frejdige Herres Livsmod var 
blevet knækket ved Modgang og hans Helbred 
undergravet ved Strabadser og Umaadeholdenhed i 
Drik. Efter den mislykkede Storm paa København 
kom den ene Hjobspost efter den anden. Rundt i 
Danmark og Norge rejste Folket sig og afkastede 
det svenske Herredømme; men det værste kom til 
sidst. En kejserlig, polsk, brandenburgsk Hær ryk- 
kede nemlig op i Jylland og gik derfra over til 
Fyn, hvor en dansk Hær under General Schack 
sluttede sig til de allierede. Mod denne Overmagt 
kunde den svenske Hær under General Stenbock 
ikke staa sig. Den blev den 14de November 1659 
slaaet ved Nyborg og aldeles tilintetgjort. Kongen 
afventede Udfaldet i Korsør og blev rasende, da 

; Stenbock kom flygtende dertil alene med et Par 
Fiskere i en Baad. 

I »Naa, saa der er du!« udbrød Kongen. »Men 

I siden Fanden har taget Gederne, maatte han for 

i mig gerne have taget Bukken med!« 

Det Nederlag forvandt han aldrig. Endnu paa 
sit Dødsleje udbrød han klagende: »O, Fyn, min 
Søster, dit Tab bliver min Død I« 

Han hensov den 13de Februar 1660 og efter- 
lod Tronen til sin kun fem Aar gamle Søn, Karl 

Leonora Kristina. ^^ 

den Ellevte. Der blev indsat en Formynderregering 
med Enkedronningen i Spidsen; men ingen af de 
ny Magthavere følte sig bunden af nogen Taknem- 
melighedsgæld til Ulfeldt. Dette viste sig straks 
ved den endelige Fred, som den 27de Maj blev 
sluttet i København. De svenske Underhandlere 
gjorde nemlig Kong Frederik den Indrømmelse i 
den ny Traktat at udelade Roskilde-Fredens Para- 
graf fire og tyve, hvori der var tilsagt Ulfeldt Op- 
rejsning. Han var slet ikke nævnt i den ny Trak- 
tat, saa at man ikke kunde se, om den deri givne 
Amnesti ogsaa gjaldt ham. Dog stod der tillige, 
at alt, som ikke udtrykkelig var omtalt som strøget 
i den ny Traktat, skulde staa ved Magt Deri laa 
der en Modsigelse; men Kong Frederik kunde dog 
ikke drive det videre end til, at Ulfeldts Sag blev 
skubbet til Side og henstod uklar, og det var slemt 
nok. Hvad den svenske Regering end agtede at 
gøre med Ulfeldt, vilde den dog ikke udlevere ham, 
en svensk Undersaat, til den danske Konge, men 
have Haand i Hanke med ham om den Sag. — 

Uvidende om alt dette kæmpede Leonora, 
hjulpen af Anne Katrine, med Døden, da Sygdom- 
men bragte Ulfeldt til Gravens Rand. Hendes Bøn- 
ner for hans Liv bleve hørte, og hun vandt Sejr. 
Hun frydede sig derover og havde ikke nogen 
Anelse om, at der ikke kunde være hændet ham 
og hende selv nogen større Lykke, end om Døden 
havde taget Ulfeldt nu. Usigelige Lidelser vilde 
derved være sparede baade ham og hende selv. 

Glæden led dog snart et Skaar, ved at Vagt- 
holdet blev skærpet. Børnene bleve fjernede og 
holdt afsondrede i deres eget Værelse, hvor Anne 
Katrine nu igen maatte overtage sin gamle Rolle 
og være Moder for dem. Hvilken Forskel paa 
hendes Liv i Sverige nu og forrige Gang, hun var 
der! Dengang hadede hun sit eget Fødeland, og 
Sverige var blevet hende kært, nu hadede hun Sve- 
rige med. Der var snart ikke mere den Plet paa 



307 

Jorden, som hun elskede, undtagen det skulde være 
det kære, stille Barth ; men det vilde hun vel aldrig 
mere faa at se. 

Det anede hende ikke, hvor vide hun endnu 
skulde føres om i Verden, og hvor hun til sidst 
skulde havne; men hun brød sig heller ikke om at 
vide det. Saa ung hun var, havde hun dog nu 
opgivet ethvert Haab om Lykke. Men denne Selv- 
fornægtelse gjorde hende stærk og til den bedste 
Trøsterinde for hendes Moder. Det var i denne 
Tid Leonoras lykkeligste Øjeblikke, naar hun kunde 
snige sig til at tale med sin trofaste Datter og 
trykke hende i sin Favn. De samlede en Skat af 
dyrebare Minder, som skulde blive et stærkt Baand 
mellem dem i sildigere Tider. 



Femte Kapitel. 

Et Uriasbrev. 



Ikke mindre end seks og tredive Soldater holdt 
Vagt i Ulfeldts Hus. Skaanes Generalguvernør, Grev 
Stenbock, gjorde saaledes sit yderste for at sikre 
sig Fangerne og hindre ethvert Samkvem mellem 
dem og Malmøs dansksindede Indbyggere. Den vagt- 
havende Løjtnant viste sig nu og da i Kamrene for 
at overtyde sig om, at alle Fangerne vare til Stede. 
De fleste af disse Herrers Holdning var barsk. De 
indlod sig ikke uden Nødvendighed i Samtale med 
Fangerne, saa kun ind ad Døren, mønstrede Stuen 
med et Blik og gik saa igen. Derfor blev Leonora 
overrasket, da den vagthavende Løjtnant en Dag 
først i Juni Maaned i Stedet for straks at fjerne 
sig traadte ind i Stuen og lukkede Døren efter sig. 
Hun troede, at han havde noget ondt at meddele 

hende; men det modsatte viste sig at være Til- 
fældet. 

»Nu, Frue,« sagde han, »er der Udsigt til, at 
I kan blive fri for vore Plagerier og vi for dette 
kedsommelige Vagthold.« 

»Hvorledes detf« spurgte Leonora. 

»Jo, nu ere alle de andre danske Fanger blevne 
frigivne, og saa maa Raden vel ogsaa komme til 
eder.« 

»Hvad siger I?« udbrød Leonora, idet hun sprang 
op. »O, gid det var saa vel!« 

Hun gik straks ind til Ulfeldt for at meddele 
ham denne gode Tidende. Deres Værelser laa nem- 
lig ved Siden af hinanden, og man havde dog været 
saa menneskelig at tillade hende at pleje ham. Han 
var oven Senge og i Bedring, men dog endnu svag 
og sad mest hensunken i Sløvhed; men nu kom 
der Liv i ham. 

»Skik Bud til Grev Stenbock,« sagde han, »for 
at vi kunne faa Vished!« 

Han glemte, at han var Fange; men Løjtnanten 
gjorde ingen Vanskeligheder, og Budet blev afsendt. 
Det kom imidlertid tilbage med det mistrøstende 
Svar, at 'Ulfeldt slet ikke var nævnet i Fredstrak- 
taten, og at Grev Stenbock ikke havde hørt noget 
fra Hoffet om, at Ulfeldt skulde være tagen med i 
den almindelige Amnesti. 

Nu sank alt Leonoras Mod. Man syntes ganske 
at have glemt dem. Udsigten til et livsvarigt Fan- 
genskab indgød hende Rædsel. Dog tog hun sig 
sammen og opsatte og indsendte et ydmygt Bøn- 
skrift til Enkedronning Hedevig Eleonora. Men 
Dagene gik, og der kom intet Svar. 

Da kom der Trøst fra en ganske uventet Kant. 
Hun fik nemlig Brev fra sin Svoger Hannibal Sehe- 
sted, som opholdt sig i København, men som om 
kort Tid skulde afgaa som dansk Udsending til 
Stockholm. Han havde spillet sine Kort meget fint. 
Hjemkommen fra Udlandet, da Svenskerne anden 

Gang rykkede mod København, blev han opsnappet 
af dem eller lod sig maaske med Vilje tage til 
Fange. Han blev holdt i et mildt Fangenskab og 
gjorde nu det Kunststykke, idet han optraadte som 
Mellemmand mellem de to krigsførende Monarker, 
i samme Grad at vinde baade Kong Karls og Kong 
Frederiks Yndest og Tillid. Men han havde rigtig- 
nok efter Fredsslutningen i Forholdet til sin egen 
Konge gjort Skridtet fuldt ud, idet han viste sig 
villig til at fremme Kong Frederiks Plan, at tilrive 
sig Enevoldsmagten. Han blev altsaa en Forræder 
mod sin egen Stand; for den Pris havde han til- 
købt sig Sikkerhed og Indflydelse. Han havde nu 
en høj Stjerne i København, og da han tillige var 
vel set i Stockholm, kunde ingen bedre Mand vælges 
til at klare de Vanskeligheder, som Fredsvilkaarenes 
Udførelse fremkaldte. 

Han tilbød nu Leonora at tale Ulfeldts Sag 
hos Enkedronningen og den svenske Regering. Kun 
modstræbende tog hun mod dette Tilbud. Hun 
kendte sin Svoger til Bunds og vidste, at han var 
falsk og upaalidelig. Dernæst havde han altid været 
skinsyg paa Ulfeldt, gjort ham Skade, hvor han 
kunde, og krydset sin Svogers Planer bag hans 
Ryg, mens han hyklede Venskab for ham. Dog 
havde han rigtignok vist Ulfeldt den Deltagelse i 
Løbet af Vinteren, under hans Sygdom, at se over 
til ham og ved den Lejlighed opført sig saaledes, 
at Leonora var nær ved at tro, at han mente det 
oprigtig. Det kunde dog tænkes, at bedre Følelser 
rørte sig hos ham nu, da Ulfeldt var sunken saa 
dybt og næppe nogen Sinde mere kunde blive ea 
farlig Rival for ham. 

Som den druknende griber efter et Halmstraa,. 
tog Leonora mod Tilbudet og lagde Ulfeldts og sin 
egen Skæbne i Hannibal Sehesteds Hænder. Med 
stor Spænding ventede hun saa paa Efterretninger 
fra Stockholm, og der kom ogsaa et Par Breve fra 
Sehested; men de vare ret skikkede til at strække 



3IO 

hende paa Pinebænken. Han udtrykte sig om Sa- 
gens Stilling med uklare Ord, som snart gav hende 
Haab, snart igen nedslog hendes Mod. 

Ulfeldts Sag var kommen for i det svenske 
Rigsraad, og det havde sig ganske rigtig saaledes 
dermed, at Vægtskaalen vippede op og ned, saa 
at Udfaldet en Tid syntes uvist. Men der er Vid- 
nesbyrd om, at Sehested spillede en meget tvetydig 
Rolle og i Smug modarbejdede Ulfeldts Frikendelse. 
Dog endte det med, at Rigsraadet den 7de Juli 
kasserede Dødsdommen og gengav Ulfeldt hans 
P>ihed og Ære alene med det Vilkaar, at han stil- 
lede Borgen for, at han i Fremtiden vilde afholde 
sig fra alle fjendtlige Skridt mod Sverige. 

Nu var altsaa Forløsningens Time nær. Ul- 
feldt skulde snart genvinde ikke alene sin personlige 
Frihed, men alle sine borgerlige Rettigheder i Sve- 
rige, J5L maaske i Danmark med, hvis den svenske 
Regering vilde støtte de Fordringer, han grundede 
paa Fredstraktaten. Hvorledes mon hans Skæbne 
vilde være bleven, hvis disse Velgerninger vare 
faldne i hans Lod? Vilde han kunne bære en saa 
ufortjent Lykke? 

Det henstaar som et uløst Problem. Nemesis 
var i Hælene paa ham; thi den svenske Regerings 
Naadesakt kom aldrig til hans Kundskab. Hvor- 
ledes det gik til, er en Gaade, som vel aldrig fuld- 
stændig vil blive løst; men alt peger paa Hannibal 
Sehested som Ophavsmanden til dette Niddings- 
værk. Hans dybe Nag til Ulfeldt, hans Træskhed 
og den Omstændighed, at han lige til det sidste 
vedblev at handle mod Ulfeldt som en Fjende, 
styrker den Mistanke, som allerede hans samtidige 
nærede imod ham i den Sag. 

Straks, da Rigsraadet havde frikendt Ulfeldt, 
udbad Sehested sig Tilladelse til at maatte over- 
bringe sin Svoger dette glædelige Budskab paa 
Hjemvejen. Det fandt man meget naturligt; Doku- 
mentet blev givet til Sehested og tillige en konge- 

lig Skrivelse, som vilde aabne ham Adgang til Ul- 
feldt, naar han kom til Malmø. Men saa indtraf 
det mærkelige Uheld, at Sehested blev upasselig 
og maatte opsætte sin Afrejse. Da det trak ud 
dermed, skulde man synes, at han maatte have 
sørget for skriftlig at underrette Ulfeldt om Fri- 
findelsen; men det gjorde han ikke. Han sendte 
hverken Brev eller Bud, og da den svenske Rege- 
ring jo havde givet ham Dokumentet, for at han 
skulde bringe rette . vedkommende det i Hænde, 
gjorde den intet mere ved den Sag. Efterretningen 
kom derfor ikke videre, og kun de i Sagen nær- 
mest indviede vidste, at Ulfeldt var bleven frikendt. 

Følgen deraf var, at Leonora fik advarende 
Skrivelser fra flere Venner, om hvem hun maatte 
tro, at de vare vel underrettede. De spaaede Ul- 
feldt det værste og raadede ham til ikke at afvente 
Rigsraadets Kendelse, men hellere prøve paa at 
frelse sig ved Flugt. Dog modsatte Leonora sig 
det, fordi Ulfeldt endnu var for svag til et sligt 
Vovestykke. Da kom der endelig en Skrivelse fra 
en unævnt Brevskriver, som underrettede hende om, 
at der var kommet et Skib til Malmø, som skulde 
føre Ulfeldt og hende til Finland, hvor de skulde 
hensættes i Fængsel for Livstid. Det lykkedes 
hende at faa Ulfeldts Tjener, Peter Pfiiigge, sendt 
ned til Havnen, og han kom tilbage med den Op- 
lysning, at der virkelig var kommet et Fartøj, hvis 
Skipper havde sagt, at han skulde have nogle for- 
nemme Personer om Bord. Vævet i disse Rænker 
er skjult for vort Blik; men det er netop dette 
Uriasbrev, der drev Ulfeldt til Flugt, og som man 
tillægger Hannibal Sehested. Leonora, som hidtil 
havde holdt sin sygelige Mand uden for Sagen, 
turde nu ikke tøve længer. 

»Vi maa fly,« sagde hun til ham, efter at hun 
havde sat ham ind i Sagen. »Der er ingen Barm- 
hjertighed for os at vente i dette Land.« 

> Svenskernes Utaknemmelighed raaber til Him- 
melen,« udbrød Ulfeldt, idet han knugede sine magre 
Hænder sammen, og hans Øjne fyldtes med Taarer. 
De sad nu, i hans svækkede Tilstand, løst hos ham. 

»Er du stærk nok til at prøve paa detf« 
spurgte hun ham, idet hun lod sine Øjne hvile paa 
hans indfaldne Aasyn og udtærede Skikkelse. Klæ- 
derne hængte slapt om ham. 

»Jeg tror, at jeg kan det,« svarede han, idet 
han rettede sin krumbøjede Ryg. »Jeg vil prøve 
det, om jeg saa skal sætte Livet til derved!« 

Flugten muliggjordes ved, at Ulfeldts og Leo- 
noras Værelser stod i Forbindelse med hinanden, 
og under Leonoras var der en Kælder med Udgang 
til en Baggade. Leonora byggede sin Plan paa 
den Omstændighed, at Vagten i den sidste Tid kun 
sjælden havde set ind til hende, saa at de ufor- 
styrrede kunde gøre alt i Stand til Flugten. Peter 
Pfliigge, som delte Værelse med sin Herre og alt- 
saa havde Adgang til hendes, blev nu sat i Arbejde 
med at løsne nogle Brædder i Gulvet og frembringe 
et Hul saa stort, at et Menneske gennem det kunde 
krybe ned i Kælderen. Dette Arbejde blev heldig 
udført samme Aften paa den Tid, da Vagtholdet 
skiftede, og der var Larm i Gaarden. De turde 
ikke vælge Natten dertil, fordi der da var stille, 
og enhver Lyd kunde høres. Af samme Grund 
skulde Ulfeldts Flugt gaa for sig om Dagen; men 
hvorledes skulde han slippe ukendt gennem Byen? 

»Skaf mig en Præstekjole,« sagde han. »Det 
er den sikreste Formumning; thi Soldaterne have 
Ærbødighed for Kirkens Tjenere* Lad Peter bede 
om Lov til at gaa i Byen og der skaffe mig Kjolen.« 

Han nævnede en Borger i Byen, som var ham 
hengiven, og bød Peter ved den samme Mand at 
faa lejet en Baad, som kunde ligge rede ved Bryggen. 
Alt gik efter Ønske. Peter Pfliigge var en snild 
Karl, som altid holdt sig paa en god Fod med Sol- 
daterne. Han fik uden Vanskelighed Lov at gaa 

Byen for, som han opgav, at købe Medikamenter 
og nogle andre Sager til sin syge Herre. Han 
bragte Præstekjolen i en Bylt, som Soldaterne, der 
vare ivrig sysselsatte med at spille Kort, ikke gjorde 
sig den Ulejlighed at undersøge, og Flugten blev 
saa fastsat til den næste Dag, den i6de Juli. 

Med stor Snildhed ordnede Leonora det hele. 
Da hun havde faaet Ulfeldt i Præstekjolen, sendte 
hun Peter ud i Gaarden for at hente et Krus Vand 
fra Brønden, hvad han ofte havde gjort, uden at 
Soldaterne brød sig derom; men Meningen med 
den Vandring ud i Gaarden var denne Gang en 
ganske anden. Han sneg sig ind i Stalden, løste 
alle Hestene og skyndte sig saa ind med sit Krus 
Vand, idet han lod Stalddøren staa aaben. 

Kort efter hørtes der en rasende Larm. He- 
stene vare slupne ud af Stalden og for vrinskende 
omkring i Gaarden. Soldaterne smed Kortene og 
løb alle som een ud i Gaarden for at se, hvad der 
var paa F'ærde. De hjalp saa hverandre med at 
indfange Hestene, idet de raabte, lo og bandede. 

»Nu af Sted!€ sagde Leonora, da Peter havde 
kigget ind i Vagtstuen og meldt, at den var tom. 
Hun omfavnede Ulfeldt og gav ham Afskedskysset. 
»Gud Herren være med dig og føre dig lykkelig 
til Lybek,« sagde hun, mens Ulfeldt, hjulpen af 
Peter, der skulde ledsage ham, forsvandt gennem 
Hullet. 

Det var nemlig Aftalen, at Ulfeldt skulde 
flygte til Lybek og holde sig skjult der, hvorimod 
Leonora, hvis det blev hende muligt at slippe bort, 
vilde rejse til København. Der vilde hun prøve 
paa at faa Kongen i Tale. Hun haabede, at han 
nu, da Ulfeldt havde vist sig dansksindet og var 
kommen i Ulykke derved, vilde laane Øre til hen- 
des Bønner og tage hendes landflygtige Mand til 
Naade. 

Ulfeldt og hans Tjener slap godt ud af Huset 
og ned til Havnen. De gik straks om Bord paa 

det Fartøj, som laa og ventede paa dem; Skipperen 
hejsede Sejl, og de stod for gunstig Vind ud i 
Sundet. 

Da de vel vare borte, overvejede Leonora, 
hvad hun nu skulde gøre. Hun kom imidlertid 
snart til den Slutning, at naar hun ikke brugte Lej- 
ligheden til at flygte med det samme, turde det 
siden blive vanskeligt at slippe bort, sagtens umu- 
ligt. Det var at vente, at Vagtholdet vilde blive 
strengere, saa snart Ulfeldts Flugt var opdaget. 

Hun tøvede da ikke, ilede ind til sine Børn, 
omfavnede dem, velsignede dem og forlod dem 
grædende. Saa flygtede hun den samme Vej gen- 
nem Kælderen, tyede til den samme Borger, som 
havde hjulpet Ulfeldt af Sted, og blev venlig mod- 
tagen af hans Hustru. Hos disse gode Mennesker 
holdt hun sig skjult i nogle Dage, indtil der tilbød 
sig Skibslejlighed til København. Klædt i en sim- 
pel Dragt, gik hun om Bord paa Sidbet og sejlede 
ad København til. 



Sjette Kapitel. 

I Løvens Hule. 



Silde om Aftenen, et Par Dage efter Ulfeldts 
Flugt fra Malmø, gik to Herrer, indhyllede i Kapper, 
ned ad Skindergade i København. Det var Maane- 
skin; men forbidragende Skyer gjorde det nu og 
da mørkt i den snævre Gade. De standsede, da 
de havde naaet den skønne Gaard, som dengang 
laa omtrent der, hvor nu Graabrødretorv er, nemlig 
Ulfeldts gamle Bolig. 

Den høieste af de to Mænd løftede sin højre 

Haand, som om han vilde sige noget, men lod den 
atter synke og drog kun et Suk. Hans Ledsager 
holdt sig tavs. Det var en trivelig, lille Herre med 
en fjersmykket, sølvbræmmet Hat paa sit Hoved. 
Under Kappens Rand viste sig en Kaardespids, og 
han havde Sporer paa sine Hæle. En Sky, som 
havde dækket Maanen, drog bort, og dens fulde 
Lys faldt paa den høje Herres blege, indfaldne 
Aasyn. Det oplyste ogsaa Gaarden, som laa der 
stille og øde med Skodder for sine Vinduer, ganske 
som den for ni Aar siden var bleven forladt af 
sin Ejer. 

»Det glæder mig,« sagde den høje Herre, »at 
finde den saaledes, uden ny Husboere og ikke van- 
helliget af mine Fjender.« 

Det var nemlig Ulfeldt, der talte. Han havde 
med sin sædvanlige Egenraadighed brudt Aftalen 
med Leonora og var sejlet til København i Stedet 
for til Lybek. Han var tyet ind til en gammel, 
trofast Veninde ved Navn Birgitte, der i sin Tid 
havde tjent Leonora som Kammerjomfru. Hun var 
nu gift med Frants Speckhan, Major ved Livregi- 
mentet til Fods, og det var ham, der ledsagede 
Ulfeldt paa denne Aftenvandring. Ulfeldts havde, 
da de flygtede fra København, efterladt mange al 
deres Ejendele, baade Kostbarheder og Værdi- 
papirer, hos Birgitte, og hun havde gemt dem tro- 
fast. Ogsaa havde Leonora i Aarenes Løb vekslet 
Breve med Birgitte, saa at denne havde kunnet 
følge sit fordums Herskabs Skæbne lige indtil nu. 

»Tror I,« spurgte Ulfeldt Speckhan, »at jeg 
nogen Sinde igen faar Foden over min egen Dør- 
tærskel?« 

»Hvorfor ikke?« svarede Speckhan. »Kongen 
er dog en god, from Herre. Han vil sikkert vise 
eder Naade.« 

»Naade,« udbrød Ulfeldt, idet han greb Speck- 
han i Armen. »Nej, Mand, jeg er ikke kommen 

for at tigge om Naade, men for at kræve min 
Ret* 

»Nu,« svarede Speckhan sagtmodig, »kald det, 
hvad I vil! Men den kolde Aftenluft er ikke god 
for Eders Ekscellence. Lad os gaa hjem til Bir- 
gitte! Kender jeg hende ret, har hun en god, varm 
Aftendrik til os.« 

Det gjorde de da, og Birgitte satte den varme 
Drik frem for dem, men med en sorgfuld Mine og 
i Tavshed. Hun var bleven højlig overrasket, da 
Ulfeldt og hans Tjener for et Par Dage siden 
traadte ind ad Døren til hende. 

»Men hvor er Frøken Leonora?« havde været 
hendes første Udbrud. 

»Hun vil snart være her, om Gud giver Lykke,« 
havde da Ulfeldt svaret. »Men hun vil blive over 
rasket ved at træffe mig her. Hun tror, at jeg er 
i Lybek.« 

Derpaa fortalte han Birgitte nærmere om Flug- 
ten, mens hun rystede paa Hovedet Hun kendte 
sit fordums Herskab til Bunds. 

»Ak,« udbrød hun, »naar det kun maa blive 
til Lykke! Tilgiv mig, at jeg siger det; men det 
huer mig ikke, at I har handlet imod Aftalen. Frø- 
ken Leonoras Raad vare altid de viseste og bedste* 
I vilde have været mere sikker i Lybek.« 

»Tal ikke om det, du ikke har Forstand paa,< 
sagde Birgittes Husbond, »og indbild dig ikke, at 
du er klogere end Hans Ekscellence.« 

»Nu, i^irgitte,« sagde Ulfeldt uventet sagtmo- 
dig, »du kan da nok tænke, at jeg havde mine 
gode Grunde til at handle, som jeg gjorde.« — 

Han havde virkelig sine Grunde; men da han 
ikke havde indviet Leonora i dem og havde ladet 
hende blive i den Tro, at han sejlede til Lybek, 
saa maa han have haft en sikker Følelse af, at hun 
vilde have kasseret hans Grunde som uholdbare. 

Han var nemlig bleven fristet til dette Vove- 
stykke ved nogle Breve fra gamle Venner i Dan- 

mark, som opfordrede ham til at prøve paa at 
slippe over til København Hans Standsfaeller sav- 
nede ham haardt nu, da Adelens Magt var i Fare. 
Kongen arbejdede jo, støttet af de ufri Stænder, 
paa at tilrive sig Herredømmet, og den politiske 
Kamp var allerede i Gang, som inden ret længe 
skulde ende med Enevoldsmagtens Indførelse. Nu 
ønskede man Ulfeldts Hjælp til at modarbejde den 
stigende Kongevælde. 

Man maa undre sig over Ulfeldts Taabelighed, 
at han indbildte sig at kunne optage en saa ulige 
Kamp, ja, at Kongen under nogen Omstændighed 
vilde taale ham i Danmark. Det eneste, der und- 
skylder ham, er, at hans Venner, som opfordrede 
ham til at komme, aabenbart maa have troet lige- 
som han selv, at Fredstraktaten hjemlede ham Ret 
til at være i Danmark, og at Kongen derfor ikke 
turde udvise ham. 

Han optraadte da ogsaa nu som en Mand, der 
føler fast Grund under sig. Han gjorde ingen Hem- 
melighed af sin Nærværelse i København, skrev 
strafa til Kongen og underrettede ham om, at han 
var kommen, og hvor han opholdt sig. Han skrev, 
at han vel vidste, at det var hans Skyldighed per- 
sonlig at fremstille sig for Majestæterne; men han 
vilde vente, til hans Hustru ogsaa havde frelst sig 
ved Flugt og lykkelig var indtruffen. Da vilde de 
begge indfinde sig, og han skulde da med sin egen 
Mund overtyde Kongen om sin underdanige Hen- 
givenhed og Troskab. 

Kongen sad hos Dronningen i hendes Kabinet, 
da en Page traadte ind og overrakte ham Brevet, 
idet han sagde, at Kammerjunker Trolle havde paa- 
lagt ham straks at levere det til Hans Majestæt. 
Da Pagen havde fjernet sig, aabnede Kongen Bre- 
vet og læste det uden at sige et Ord. Dog løftede 
han sine tykke Øjenbryn, og der gled et lunt Smil 
over hans alvorlige Aasyn. Derpaa rakte han Bre- 
vet til Dronningen. Ikke saa snart havde hun læst 

nogle Linier og kastet et Blik paa Underskriften, 
førend hun sprang op med et Udtryk af Triumf i 
sit stolte Aasyn. 

»Saa, Frederik,« udbrød hun, »nu have vi ham! 
Grib nu til og lad ham lægge i Bolt og Jærn, den 
arge Forræder, der saa længe har haanet os. Og 
hvor har han ikke skadet vort Landl Gud er dog 
god, som saaledes giver vor værste Fjende i vore 
Hænder ! « 

»Ikke saa hastig, Sofie,« svarede Kongen, idet 
han løftede Haanden. »Vi maa se os vel for, hvad 
vi gøre. Desuden — « 

»Se os for!« udbrød Dronningen hidsig. »Nej, 
nu gaar du virkelig alt for vidt i dine Skrupler!« 

»Du maa virkelig nedlade dig til at høre mine 
Grunde,« svarede Kongen spydig. »Af Hensyn til 
Fredsgaranterne, særlig Sverige, tør jeg ikke gaa 
saa rask til Værks og sætte Ulfeldt i Blaataarn. 
Jeg gør klogest i at nøjes med for en Tid og paa 
en mere lempelig Maade at sikre mig hans Person, 
indtil jeg sidder mere fast i Sadelen og kan fast- 
sætte de Vilkaar, paa hvilke jeg vil lade ham slippe. 
De skulle blive saaledes, at Brodden ganske tages 
fra ham, lid paa det!« 

»Vel,« svarede Dronningen, »naar kun ikke 
Synderen mærker Uraad og, mens vi lægge Hæn- 
derne i Skødet, passer sit Snit og bringer sig i 
Sikkerhed.« 

»Det har ingen Nød,« sagde Kongen. »Brevet 
viser, at han føler sig tryg. Det klogeste er ikke 
at sende ham noget Svar og lade ham blive i Fred 
hos Speckhans. Vi ville have vore Spejdere ude, 
saa at han ikke kan gøre et Skridt uden vort Vi- 
dende. Desuden — ja, nu kommer jeg til det, som 
jeg først vilde have sagt — hvis du havde læst 
Brevet til Ende, saa vilde du have set, at kun 
Hanen er i Kurven; men Hønen ventes med det 
første. Det gør mig ondt, at jeg ikke kan skaane 
Leonora; der er meget godt ved hende. Hendes 

Ulykke er kun, at hun har faaet en Nidding til 
Mand ; men som hun har opført sig, nødsages vi til 
at tage hende med, om vi skulle føle os trygge.« 

Den snilde Plan havde Dronningens fulde Bi- 
fald. Den fyldte hendes Hjerte med hævngerrig 
Fryd. Hun kunde ikke glemme alle de Krænkel- 
ser, Ulfeldts i sin Tid havde tilføjet hende. Dog 
havde Leonora selv nogen Skyld i, at Hadets 
Flamme endnu brændte saa levende. Hun havde 
nemlig været uklog nok til i Breve til sine Frænder 
i Danmark at udtale sig nedsættende om Dronnin- 
gen, som havde faaet det at vide. Hun undte ikke 
Leonora den Ros, Kongen gav hende. 

>Saa der er noget godt ved hende,« sagde 
hun med et koldt Smil. »Det er muligt; men vi 
have ikke set noget af det. Eet er sikkert, nemlig 
at hun hader sit Fødeland. Hvorfor blev hun ikke 
rolig paa Barth, men gik i Krig med Manden? Hun 
er aabenbart Medviderske i alle hans Planer, ja 
driver ham vel endogsaa frem. Hun har sikkert 
delt hans Skadefryd over Danmarks Ulykke.« 

De fleste af Leonoras samtidige vare i det 
Punkt af samme Mening som Dronningen. Vel er 
denne Dom alt for streng; men sandt er det des 
værre, at der ikke foreligger noget Vidnesbyrd om, 
at Leonora tog sig sit Fædrelands Ulykke nær, 
snarest det modsatte. End ikke en saa grundig 
Historiker som hendes sympatetiske Biograf*) har 
kunnet finde noget saadant. Kærligheden til Man- 
den og Kampen med hans Modstandere fyldte hen- 
des Hjerte og gennemtrængte hele hendes Væsen. 
Hun var altid rede til at dele Skæbne med ham, 
og det var det, hun nu gik i Møde. 

En Aften silde stod en Bondekone med en 
Kurv, fuld af Æg, paa Armen uden for Birgitte 
Speckhans Dør og bankede paa. 

»Hvad er dette, lille Mo'r,« sagde Birgitte, idet 



*) Bibliotekar Birket-Smith. 

hun aabnede Døren paa Klem. »Stripper du saa 
silde om og prøver Haandkøb ? Det er ikke lovligt. 
Kom paa Torvet i Morgen med dine Æg le 

»Birgitte!« sagde Konen og trængte sig i det 
samme ind ad Døren med stor Fare for Æggene. 
Derpaa slog hun sin Kaabehaette tilbage. 

»Jesus!« udbrød Birgitte, idet hun slog Hæn- 
derne sammen. »Kommer Eders Naade til mig i 
en saadan Formumning!« 

»Ja,« svarede Leonora, idet hun satte Kurven 
fra sig, »i den Skikkelse flygtede jeg fra Malmø. 
Jeg fandt det klogest ikke at tone mit eget Flag, 
førend jeg havde set, om Kysten var klar.« 

»Nu, vær hjertelig velkommen,« sagde Birgitte 
med et usikkert Smil, hvorpaa hun blev omfavnet 
og kysset paa Kinden af sin fordums Frue. 

»Men jeg skal nok redde mig,« vedblev Leo- 
nora livlig. »Jeg er ved bedre Mod, end jeg længe 
har været. Du maa vide, at Ulfeldt slap bort før 
jeg» og jeg maa tro, at han nu sidder trygt nede i 
Lybek.« 

»Ak, gid det var saa vel!« udbrød Birgitte. 
»Men Rigshofmesteren er her.« 

»Hvad siger du?« raabte Leonora, idet hun 
greb Birgitte i Armen. »Hvordan i al Verden er 
det gaaet til?« 

»Spørg ham selv!« svarede Birgitte. »Han 
sidder inde i Stuen med Frants.« 

Men Leonora tøvede. Hun var meget bleg, 
og der viste sig en Skælven om hendes Læber. 

»Bliv ikke ræd,« sagde Birgitte, idet hun viste 
en Rolighed, som hun ingenlunde følte. »Han har 
skrevet til Hans Majestæt og meldt sit Komme 
og — « 

»Har han det!« faldt Leonora ind med dæmpet 
Stemme. 

»Og dog,« vedblev Birgitte, »er han ikke 
bleven fortrædiget. Saa er der vel Fred og ingen 
Fare. « 

»Hvem vedlc udbrød Leonora med usikker 
Stemme. »Nu sidder han i Løvens Hule, Birgitte! 
Er der nogen Udvej fra den?« 

Derpaa gik hun ind. Ulfeldt modtog hende 
med et Udbrud af Glæde; men der var noget tvun- 
gent i hans Væsen, da han omfavnede hende. 

»Vær hjertelig velkommen under vort ringe 
Tag,« sagde Speckhan, idet han ærbødig kyssede 
Leonoras fremrakte Haand. »Det er sandelig en 
Ære for vort Hus at have baade Rigshofmesteren 
og Eders Naade som liggende Gæster.« 

»Naar kun ikke den Ære maa blive eder og 
Birgitte for dyr,« svarede Leonora med Alvor. »Vi 
ere ikke af dem, der bringe Lykke med os, min 
kære Major!« 

»Nu, Leonora,« sagde Ulfeldt, »se ikke Sagen 
for sort! Det har selvfølgelig overrasket dig at 
finde mig her; men nu skal du høre mine Grunde 
til, at jeg ændrede min Rejseplan. Jeg haaber, at 
du vil godkende dem.« 

»Min kære Herre,« svarede Leonora sagtmodig, 
da hun havde hørt ham til Ende, »jeg vil ikke gaa 
i Rette med dig om den Sag. Du har handlet i 
god Tro, og jeg tænker da, at Gud Herren selv 
har ført dig hertil, hvad end hans Mening er 
dermed.« 

Birgitte fik Taarer i Øjnene ved at høre, med 
hvilken Klogskab og Fromhed hendes Frue tog sig 
i det, som dog ikke mere kunde gøres om. 

»Lad os nu først se, hvad Svar der kommer 
fra Kongen,« sagde Speckhan. 

»Naar kom Brevet Hans Majestæt i Hænde?« 
spurgte Leonora. 

»Det er nu fem Dage siden,« svarede Speck- 
han. »Jeg gik selv op paa Slottet med det og gav 
det til Kammerjunker Trolle, som lovede straks at 
tilstille Kongen Brevet. Kunde jeg have givet det 
i bedre Hænder?« 

»Visselig ikke,« svarede Leonora. »Trolle er 

Leonora Kristina. 21 

OS god. Men det huer mig ikke, at Svaret tøver 
saa længe med at komme.« — 

Den næste Eftermiddag gik Speckhan op paa 
Slottet for at se til Vagterne, som i de Dage holdtes 
af hans Regiment. At han blev længe borte ved 
en saadan Lejlighed, var ikke usædvanligt; men da 
han endnu ikke var kommen hjem ved Midnatstide, 
blev hans Hustru urolig. Dog trøstede hun sig 
med, at han af en eller anden Grund kunde være 
bleven nødt til at overtage Nattevagten, skønt det 
maatte synes underligt, at han ikke ved et Bud 
havde ladet hende det vide. Det første sagde hun 
om Morgenen til sine Gæster, men ikke det sidste, 
og ^^ gjorde sig da ikke videre Tanker om deres 
Værts Udebliven. 

De sad ved deres Davre og samtalede ivrig. 
Leonora, som efter en god Nattesøvn havde faaet 
mere Ro i Blodet, saa nu lysere paa Tingene. Hun 
gik villig ind paa med Ulfeldt at drøfte det Spørgs- 
maal, hvorledes de skulde bære sig ad med at faa 
Børnene udleverede og førte over til København, 
da Birgitte kom styrtende ind i Stuen. 

»Der kommer en Trop Soldater op ad Gaden,« 
raabte hun, og saa sank hun om paa en Stol. 

Ulfeldt lod i sin Skræk Skeen falde, mens Leo- 
nora hurtig rejste sig og gik hen til Vinduet. Der 
lød taktfaste Trin og Vaabenklirren, og et Øjeblik 
efter mørknedes Vinduerne af en Række Soldater, 
som havde gjort Holdt og stillede sig op ved Hu- 
set. Kort efter traadte en Officer ind, som viste 
sig at være Oberstløjtnant Ditlev Rantzau. 

»Hvad skal dette sige?« udbrød Ulfeldt, idet 
han rejste sig med blegnende Kinder og et uro- 
ligt Blik. 

»Jeg maa i Hans Majestæts Navn herved for- 
kynde Eders Ekscellence og Frøken Leonora Ar- 
rest,« sagde Rantzau med stram Holdning. 

»Er da ikke det Brev, jeg tilskrev Kongen for 

seks Dage siden, kommet ham i Hænde?« spurgte 
Ulfeldt. 

»Jeg ved intet om Breve,« lød Rantzaus barske 
Svar. »Jeg har faaet min Ordre, som jeg maa ud- 
føre. Jeg maa bede Herskabet om at gøre sig 
rede til at følge med. Jeg vil give eder en halv 
Times Frist.« 

»Jeg fatter ikke dette,« sagde Ulfeldt i stor 
Ophidselse. »Kongen har ingen Ret til at lade mig 
fængsle. Fredstraktaten, som Hans Majestæt selv 
har underskrevet og stadfæstet med sin Ed, til- 
sikrer mig Fred til at være i Danmark. Jeg kan 
umulig tro, at Kongen vil bryde sit givne Ord. 
Her maa finde en Misforstaaelse Sted.« 

»Nej,« svarede Rantzau, »her er ikke Tale om 
Misforstaaelse.. Jeg har af Kongens egen Mund 
med tydelige og klare Ord faaet min Ordre, og jeg 
maa tro, at Hans Majestæt ved, hvad han gør.« 

»Skal I føre os til Blaataarn?« spurgte Leo- 
nora med et funklende Blik. 

»Nej, Eders Naade, saa slemt er det dog ikke. 
I skal om Bord paa et Skib. Hvorhen Rejsen gaar, 
skal I siden faa at vide. Men spild nu ikke mere 
Tid ved unyttig Tale; gør eder færdig!« 

»Hvor er Frants?« raabte Birgitte, som ikke 
længer kunde tæmme sin Angest. »Hvad har I 
gjort ved min Mand?« 

»O, Madam,« svarede Rantzau smilende, »vær 
uden Frygt for haml Han har kun faaet Stuearrest, 
og det er sket til hans eget Bedste, for at han ikke 
skulde lade sig friste til at hjælpe sine fornemme 
Gæster til Flugt, hvorved han vilde have paadraget 
sig Straf. Han vil snart være her.« 

Saa blev der ikke talt mere. Til den fastsatte 
Tid holdt en lukket Vogn for Døren, Leonora rev 
sig ud af den grædende Birgittes Arme og steg op 
i Vognen, hvor Ulfeldt allerede sad. Han syntes at 
være falden tilbage til sin gamle Sløvhed og var 
Mdstændig ligegyldig for. sin Skæbne. Derpaa 

bleve de kørte ned til Havnen, eskorterede af Sol- 
daterne, og straks førte ud paa Skibet. Rantzau 
gik om Bord med tyve Mand. Det viste sig, at 
han skulde følge dem til deres fremtidige Opholds- 
sted; men først da de vare komne i rum Sø, fik 
de at vide, at Rejsens Maal var Bornholm. 

Saaledes forsvandt de, og først bagefter fik 
deres Frænder og Venner at vide, at de havde 
været i København. Ulfeldt havde holdt sig stille 
og ikke gjort Kongens Spejdere megen Ulejlighed, 
dels fordi hans Helbred var saa skrøbeligt, dels 
fordi han holdt det for klogest ikke at vise sig,' 
førend han havde hørt fra Kongen. Det anede 
ham ikke, at denne Forsigtighed var ganske spildt, 
ja netop tjente Kongens Hensigter bedst. Havde 
han vist sig offentlig, vilde det have. været vanske- 
ligt at fjerne ham saa let. 

Mens Leonora med et tungt Hjerte og Ulfeldt 
i Sløvhed fortsatte Rejsen, fik Specldians det varmt 
om Ørene. Vel blev der ikke tilføjet dem noget 
ondt; men deres Hus blev ransaget fra øverst til 
nederst, da Kongen var kommen efter, at det var 
fuldt af Ulfeldts Ejendele. Birgitte snoede sig som 
en Slange og kæmpede som en Løvinde for at 
redde noget; men det hjalp ikke. Alt kom for en 
Dag, og hun slap endda ikke dermed. Man havde 
Grund til at tro, at flere Sager vare gemte andre 
Steder, og at Birgitte vidste hvor. Deri tog man 
ikke fejl, og da hun blev underkastet et skarpt For- 
hør, tilstod hun. Saaledes lykkedes det Kongen at 
faa fat i alle de Skatte, som Ulfeldt havde maattet 
efterlade i København. Deres Værdi løb op til en 
stor Sum. Da det var overstaaet, græd Birgitte 
sine modige Taarer. 

»Græd ikke, mit Hjerte,« sagde Speckhan trø- 
stende til hende. »Vi have reddet vort eget Skind 
og vor egen Formue, og det er sandelig godt 
sluppet! Du skal have Ros for din Troskab mod 
dit gamle Herskab; men jeg har svoret Kongen 

min Ed, og jeg vil holde den. Vi ville ikke mere 
have med Ulfeldts at skaffe.« 

»Ja, ja I« svarede Birgitte bittert. »Naar al 
Lykke er borte, og Gods ganger paa Grund, da 
vorder Venskabet gerne tyndt. Men jeg har ikke 
svoret Kongen nogen Ed, og jeg vil ikke bryde 
med Frøken Leonora.« 

Det Løfte holdt den trofaste Birgitte, skønt hun 
nu ikke fik Lejlighed til at gøre andet end veksle 
Breve med sin gamle Velynderinde. 



Syvende Kapitel. 
Paa Bomholtn. 



Barsk tonede Bornholms Klippekyst frem af 
Morgentaagen, da Skibet med Ulfeldts den 28de 
Juli nærmede sig Rønne, hvor de skulde sættes i 
Land. Brændingen gik højt om den skønne 0, der 
knejser i Østersøen som et Mindesmærke om dansk 
Sindelag og dansk Trofasthed. Dette hæderlige Ry 
havde BorrJiolmerne netop dengang vundet. Ros- 
kilde-Freden havde bragt dem under svensk Herre- 
dømme; men de havde rejst sig mod den svenske 
Kommandant, dræbt ham og fordrevet Svenskerne 
fra Øen. Derpaa havde de atter givet sig under 
den danske Krone og overdraget Kongen Bornholm 
til evindelig Arv og Ejendom. 

Baade Øens ensomme Beliggenhed midt i det 
brusende Hav og Indbyggernes Hengivenhed gjorde 
den særlig godt skikket til Gemmested for farlige 
Fanger. Der var ikke en Mand paa Bomholm, der 
vilde røre en Finger for at hjælpe Landsforræderen 

Korfits Ulfeldt til Flugt. Dernæst var Komman- 
danten paa Øens Fæstning Hammershus Slot, Ge- 
neralmajor Adolf Fuchs, en Mand, som Kongen 
kunde stole paa, og han sad inde med al den 
Barskhed og Snuhed, som dengang krævedes af en 
Fangevogter. 

Han kom snart til Stede; Rantzau underrettede 
ham om det vigtige Hverv, der vilde blive ham 
overdraget, og forestillede Ulfeldts for ham. 

»Grev og Grevinde Ulfeldt, ja saa!c sagde 
Fuchs, idet han tog til Hatten og stirrede paa dem 
med sine store, glubske Øjne. »Nu, de skulle være 
velkomne ! Der er saamænd Rum nok paa Hammers- 
hus til der at gemme, om det saa skulde være ti 
Grever og Grevinder, ho, ho!« 

Mandens frastødende Ydre og denne hensyns- 
løse Tiltale gav straks Leonora en Forestilling om, 
hvad de havde i Vente. Endnu mindre vilde hun 
være bleven opbygget, hvis hun havde kunnet høre 
den Samtale, som kort efter blev ført mellem Fuchs 
og Rantzau. Leonora havde nemlig erklæret, at 
Ulfeldt var for svag til at gaa og heller ikke kunde 
taale at ride. Der var derfor blevet sendt Bud 
efter en Vogn, og Ulfeldts vare blevne førte ind 
paa Kroen for at være der i Ventetiden. Der 
havde Ulfeldt faaet sin Rejsepult frem og givet sig 
til i Hast at skrive et Brev til Kongen, hvori han 
bad om Naade. Dette Brev skulde sendes tilbage 
med Skibet. De to Herrer gik imens frem og til- 
bage udenfor, og Fuchs saa af og til ind ad Vinduet. 

»Se,« sagde han til Rantzau, »hvor han sidder 
der og maler Papiret fuldt I Han er Fanden ikke 
syg, han! Spekulerer allerede paa Middel til at 
slippe herfra.« 

»Karsk er han min Tro ikke,« svarede Rantzau. 
»Jeg giver ikke en sur Sild for hans Helbred. Han 
vil næppe ret længe gøre eder Ulejlighed.« 

»Ikke andet end Simulation og Komediespil,« 
sagde Fuchs. »Kunde jeg faa Lov til at give ham 

en god Dragt Prygl, skulde jeg snart banke den 
Sygdom ud af hans Krop. c 

»Spøg til Side,« svarede Rantzau, »jeg maa 
fraraade eder at gaa til Yderligheder. Hans Maje- 
stæt har paalagt os at vise Fangerne. Høflighed. 
Det staar sikkert ogsaa i eders Instruks.« 

»Kan være,« sagde Fuchs. »Jeg har endnu 
kun haft Tid til at kigge lidt i den; men jeg læste 
dog noget andet mellem Linierne. Det kan ikke 
være Hans Majestæts Mening, at jeg skal staa med 
Hatten i Haanden for en Skælm og Landsforræder 
som Ulfeldt. Det er jeg nu i hvert Fald sikker 
paa, at lod jeg Hans højgrevelige Ekscellence smage 
min Hundepisk, skulde jeg nok faa banket saa 
mange Penge ud af hans syndige Krop, at Born- 
holm kunde købes for dem, og det agter jeg at 
skrive til Hans Majestæt.« — 

Paa en simpel Bondevogn blev saa Ulfeldts og 
Peter Pflugge kørte op til Hammershus. Ulfeldt 
havde dog faaet Lov til at tage sin Tjener med, 
hvorimod der ikke var levnet Leonora Tid til at 
fæste en Pige. Under Kørselen fæstede hun sit 
Blik ufravendt paa den stærke Klippefæstning, som 
de langsomt nærmede sig til. Hendes første Tanke 
var: Vil det være muligt at slippe bort derfra? 
Det syntes der kun at være ringe Haab om. Ham- 
mershus laa paa en halvtredje Hundrede Fod høj 
Klippe. Slottet dækkede med hele sin Samling af 
Bygninger Bjærgets øverste Flade og var omgivet 
af en høj Mur. Paa de tre Sider faldt Klippen 
stejlt af; der var dybe Afgrunde med stejle Sten- 
blokke og nedenfor det brusende Hav. Kun fra 
Landsiden i Øst var der en snæver Adgang til Slottet. 

De bleve førte op i Manteltaarnet, Borgens 
sværeste Taam og inderste Kerne, og ind i Rust- 
kammeret, et stort, skummelt Rum. Der skulde 
de bo, baade Herskabet og Tjeneren. Da Døren 
blev lukket efter dem, og Jærnbolten, som blev 
skudt for, raslede, vare de til Mode, som om de 

vare blevne indelukkede i en Gravhvælving. Ul- 
feldt, hvis legemlige Kræfter vare udtømte, og hvis 
Mod var ganske nedbrudt, kastede sig i den simple 
Seng, som stod der, (yldt med muggen Halm. 

»Aldrig havde jeg troet, at det skulde komme 
saa vidt med mig!« udbrød han og brast i en 
krampagtig Graad. Det rystede Leonora, saa at 
hun ogsaa gav sig til at græde, og Peter stemmede 
i med. 

Dog fik de snart Trøst. Vagtmesterens Hustru, 
Katrine Meyer, kom med Sengetøj, og mens hun 
redte Sengen, gav hun sig i Snak med Leonora. 
Denne simple Kvinde, som skulde opvarte Fangerne, 
lod til at være meget medgørlig og ytrede stor Del- 
tagelse for dem. Af hende fik Leonora at vide, at 
der stod Vagt ved Taarnets Fod, at to Soldater 
stod paa Post uden for Døren, og at de om Natten 
vilde faa den ene af dem ind til sig i Værelset. 

Nu indsaa Leonora, at det vilde være ganske 
umuligt at flygte, medmindre hun kunde underkøbe 
Vagten. Hun følte sig i den Retning for hos Ka- 
trine, og til hendes glade Overraskelse lovede Konen 
at tale med sin Mand, Vagtmesteren, derom. Leo- 
nora tilbød ham en fyrstelig Gave, om han vilde 
hjælpe dem til Flugt, og Katrine bragte et gunstigt 
Svar fra ham. Det blev aftalt, at Meyers og de 
vagthavende Soldater skulde flygte med for at 
undgaa Straf. 

Saa vidt var Sagen kommen, da Fuchs en Nat 
brød ind i Fængselet, ledsaget af sin Underhavende, 
Major Krantz, Vagtmester Meyer og en Soldat, der 
bar en Lygte. Fuchs lod Leonora vide, at han var 
kommen efter Komplottet og lod, som om han var 
rasende derover. Da Leonora saa Meyer, tænkte 
hun, at Modet havde svigtet ham, og at han saa 
havde forraadt hende for at indynde sig hos Kom- 
mandanten. Det anede hende ikke, at Katrine selv 
var Forrædersken, og at det hele var en Fælde, 
som Fuchs havde lagt for hende. Vistnok var det 

hans Hensigt derved at faa gyldig Grund til at gaa 
strengere frem mod Fangerne; men ved det pludse- 
lige, natlige Indbrud havde han et særligt Maal for 
Øje. Han havde nemlig faaet at vide af Katrine, 
at Leonora havde et liUe Skrin fuldt af Kostbar- 
heder og Værdipapirer skjult hos sig. Det var det, 
han vilde have Fingre i, og han havde ikke nødig 
at lede efter det, da Katrine havde sagt ham, at 
Grevinden plejede om Natten at sætte det under 
Sengen. Fuchs for derhen og trak det frem, mens 
Leonora protesterede og kaldte ham en Røver. 

»En Røver?« udbrød Fuchs. »Havde I og 
eders Gemal kun aldrig røvet saa lidt som jeg! 
Nu skal jeg vise eder, at jeg er en ærlig Mand.« 

Saa sendte han Meyer efter Lak og Signet, 
og da han havde faaet det, satte han i alles Paa- 
syn Segl for Skrinet, idet han sagde, at saaledes 
og ganske urørt skulde det nu sendes til Køben- 
havn. Men det gjorde han ingenlunde. Han op- 
brød Skrinet, tog Smykkerne og Pengene for sin 
egen Mund, lod kun Værdipapirerne ligge og sendte 
saa det halvt tømte Skrin til Kongen. Tillige gav 
han Melding om Fangernes Plan til at flygte og 
pralede af den Snildhed, hvormed han havde op- 
daget og hindret det. Kongen fik ikke at vide, at 
han selv havde sat det hele i Gang. 

Han syntes imidlertid at være bleven mildere 
stemt ved det Bytte, han havde faaet, eller han 
var lysten efter mere. Forholdet udviklede sig 
nemlig paa den mærkeligste Maade og blev næsten 
venskabeligt. Det lykkedes Leonora ved Katrine 
Meyer at nærme sig Fuchs's Hustru, Marie Rootcaes, 
en belgisk Dame, som ejede et Gods i Flandern. 
Leonora havde jo rejst i Holland og var kendt i 
Fru Fuchs's Fødeland. De manglede altsaa ikke 
Stof til Samtale. Leonora mærkede snart, at Fruen 
kom i en anden Hensigt end for at underholde sig 
med hende. Hun lod falde Ytringer, som fik Leo- 
nora til at tro, at Fuchs, hvor barsk han end teede 

sig, dog var til Fals. Ved den Gridskhed, hvormed 
han havde kastet sig over hendes Smykkeskrin, 
havde han desuden røbet sin sande Natur. Leonora 
tvivlede ikke om, at han havde plyndret det, og 
derfor tøvede hun ikke med at aabne ligefremme 
Underhandlinger med Fru Fuchs. Hun bød Gene- 
ralen fire og tyve Tusinde Daler, hvis han vilde 
lade dem slippe bort. Det kunde jo nok indrettes 
saaledes, at der ikke faldt nogen Mistanke paa 
Kommandanten. Men enten nu Fuchs, skønt det 
ikke manglede ham paa Lyst, ikke turde gøre Al- 
vor deraf, eller det hele kun var Spilfægteri, saa 
endte det med, at Fru Fuchs trak sig tilbage. Leo- 
nora blev selvfølgelig vred over, at hun saaledes 
var bleven holdt for Nar, og naar Fuchs viste sig, 
lod hun ham det høre. 

Han hævnede sig paa flere Maader, navnlig 
ved at nægte dem Tilladelse til at røre sig i Slots- 
gaarden, en Frihed, som de hidtil havde nydt et 
Par Timer daglig. Men trods al hans Strenghed 
og Paapasselighed lykkedes det dog Leonora ved 
en af Soldaternes Hjælp at faa et Brev sendt til 
Birgitte Speckhan, ja Ulfeldt fik endogsaa paa den 
Maade et Klageskrift mod Fuchs sendt ud i Verden. 
Det handlede især om Leonoras Smykkeskrin. Det 
fremgik nemlig af Fru Fuchs's Udtalelser, at hendes 
Mand i hvert Fald havde brudt Seglet, aabnet Skri- 
net og undersøgt dets Indhold. Kongen fik Nys 
om Sagen, han gav Fuchs en skarp Tilrettevisning, 
og Fuchs lod derefter sin Vrede dobbelt gaa ud 
over Fangerne. 

Nu paafulgte de voldsomste Optrin. Ulfeldt 
udskældte Fuchs for en Røver, og Fuchs blev ham 
ikke Svar skyldig. 

»Var eders Mund I« raabte han. »Hvad er I 
selv andet end en gemen Tyv? Det er loindbart 
nok, at I stjal Kong Kristians Efterladenskaber og 
snød de andre Arvinger. Men mig skal I ikke 

narre, I gamle Djævel! Nu er I sikkert gemt og 
kan ikke mere plyndre andre Folks Lommer. I 
kommer aldrig ud herfra!« 

Vreden kvalte Ulfeldts Stemme. Han kunde 
ikke faa et Ord frem, hvorimod Leonora nu tog fat. 
Hun opregnede alle de Sager, der havde ligget i 
Skrinet, og spurgte Fuchs, hvad han havde gjort 
med dem. 

»Stop!« sagde han, da hun nævnede et Par 
kostbare Juveler. »Dem har I ikke mere Raadighed 
over. I har skænket dem til min Hustru.« 

»Nej,« svarede Leonora, »jeg lovede hende 
dem kun paa det Vilkaar, at I aabnede Fængselets 
Døre for os. Eders Hustru vil ikke kunne nægte 
det; men da I ikke har holdt Kontrakten, er jeg 
løst fra mit Løfte. Jeg indser dog nu min Fejl,« 
tilføjede hun i en spydig Tone, »vi bød eder for 
lidtit 

»Hvad siger I der?« raabte Fuchs rasende. 
»Der er ikke et sandt Ord deri. I lyver som en 
Hore!« 

»I er en stor Æsel,« svarede Leonora bleg af 
Vrede. »En saa grov Fornærmelse kan kun af- 
vadskes med Blod.« 

»Jeg er rede!« raabte Fuchs, idet han slog paa 
Kaarden. 

»Hvad, vil I fægte med mig?« udbrød Leonora 
spotsk, tog en Naal ud af sit Haar og satte sig i 
Forsvarsstilling. »Her ser I mit Vaaben!« 

»Vist ikke,« svarede Fuchs med en flov Mine, 
»jeg tænkte paa eders Sønner.« 

»Ja vel!« udbrød Ulfeldt med et funklende Blik 
fra sine dybtliggende Øjne, »vi have Sønner, som 
engang ville hævne os!« 

Fuchs lo haanlig, da han gik, og nu saa de 
ham ikke i lang Tid; men de fik hans Vrede at 
føle paa enhver Maade. Især blev Kosten saa ussel 
og knap, at Leonora troede, at han vilde sulte dem 

ihjel. Da tænkte hun, at det vilde være bedre at 
vove alt end længer at døje dette. Hun satte sig 
for at flygte ved egen Hjælp. Det synte3 at være 
et vanvittigt Foretagende; men der boede en Helte- 
sjæl i hende, og hendes Snildhed stod ikke tilbage 
for hendes Mod. Hun ledede det hele, Ulfeldt og 
Tjeneren vare kun hendes Haandlangere. De gjorde 
Gavn ved med Træpinde at udbore Muren under 
Vinduets Jæmstænger, saa at disse let kunde ud- 
tages, og ved at flette Reb af de sønderskaarne 
Lagner. 

Det var den 13de Marts 1661, da deres Fæng- 
selstid havde varet i over syv Maaneder, at de 
brød ud. Klokken otte om Aftenen, da Tappen- 
stregen gik, og Bulderet af Trommer og Horn 
overdøvede enhver anden Lyd, tog de Jæmstæn- 
gerne ud og fastgjorde Rebet; men først Klokken 
ti, da alle vare gaaede til Ro, skred de til Værket. 
Heldigvis havde Fuchs inddraget den Vagt, som 
tidligere havde staaet under Vinduet, og kun der- 
ved blev Flugten mulig. Et Bræt, fastgjort til 
Rebet, udgjorde Nedhejsningsapparatet. Paa den 
Maade kom baade Leonora og Ulfeldt heldig ned, 
og til sidst klatrede Peter ned ad Rebet. 

Der stod de nu ved Taarnets Fod i tykt Mørke 
og havde svært ved at finde sig til Rette ; men det 
lykkedes dem dog til sidst at komme over Fæst- 
ningsmuren, og de kunde høre Havet bruse dybt 
nede. Saa skred de til Nedstigningen, der var saa 
halsbrækkende, at de næppe vilde have vovet den, 
hvis de havde haft et Overblik over de Farer, der 
omringede dem. Tjeneren styrtede da ogsaa et 
Sted ned, og da Leonora vilde hjælpe ham op, 
havde en nedrullende Sten nær knust dem begge. 
Deres Gang hæmmedes desuden ved de Klæde- 
bylter, som de bar. Efter en Vandring, som varede 
hele Natten, og under hvilken de snart steg ned, 
snart maatte klavre op igen, naaede de omsider 
ved Daggry Klippens Fod. Men nu var Ulfeldts 

Kræfter udtømte. Han troede, at han var Døden 
nær, og lagde sig ned. Dog fik de ham paa Be- 
nene igen, og nu vandrede de langs Stranden ad 
Fiskerlejet Sandvig til. De mødte et Par Fiskere 
og lovede dem en stor Sum Penge, hvis de vilde 
sÉbe dem over til Stettin. Dette havde kun til 
Følge, at de bleve røbede, og at Vagten kom paa 
Benene. Major Krantz, som laa i Sandvig med sit 
Kompagni, rykkede ud med ti Mand og greb de 
undvegne, men blev tillige deres Redningsmand. 
Fiskerne havde nemlig gættet, hvem det var; de 
strømmede ud af Byen, og deres vilde Raab viste, 
hvad de havde i Sinde. Saa forbitrede vare Born- 
holmerne paa Ulfeldt, hvem de gav Skylden for, at 
deres i sin Tid var bleven lagt under Sverige, 
at baade han og Leonora vilde være blevne 
mishandlede, Ulfeldt maaske myrdet, hvis Krantz 
ikke havde ladet sine Soldater slaa Kreds om 
dem. 

De bleve nu førte til Sandvig, og der blev. 
sendt Bud efter Fuchs, der kom i en Fart med 
en Vogn for at hente dem. Mod Forventning over- 
fusede han dem ikke. 

»Se, se!« sagde han til Leonora, da han fik 
Øje paa hende, »det var min Tro kækt gjort! I 
er naturligvis Mester for det. I har mere Kurage 
end de fleste Mænd. Men dog fatter jeg ikke, 
hvorledes I og eders Stymper af en Mand ere slupne 
med hele Lemmer fra den halsbrækkende Fart. 
Enten Guds Engle eller Fanden selv maa have 
baaret eder ned. Men naar jeg nu faar eder i 
Buret igen, skal jeg laase og stænge saa forsvarligt, 
at I ikke slipper ud, førend Døden henter eder.« 

Han holdt Ord; men tillige sværtede han dem, 
det bedste han kunde, for Kongen. Han brugte 
den Omstændighed, at de i Hastværket ved Flugten 
havde efterladt et brændende Lys i Fængselet, til 
at tillægge dem den Hensigt at sprænge ham og 

hele Slottet i Luften. Fæstningens Oplag af Krudt 
laa nemlig i Kælderen. 

Følgen af det hele blev, at Kongen bød, at 
Fangerne skulde skilles ad, og dette var et Torden- 
budskab for dem. Samlivet havde været deres 
eneste Trøst. Dog hittede de paa Raad. Leonoras 
ny Kammer laa nemlig lige over Ulfeldts, og dette 
gjorde det muligt for dem at tale med hinanden 
gennem de aabne Vinduer. Men ikke saa snart 
kom Fuchs efter det, førend han gav den Soldat, 
der stod nedenfor, en Skralde, hvormed han skulde 
gøre Larm for at overdøve dem. 

Med Ulfeldts Helbred gik det nu hurtig ned 
ad Bakke, og Svækkelsen indvirkede paa Hjernen. 
Han morede sig som et Barn med at klippe Papirs- 
dukker og kunde sige aldeles fjollede Ting. 

»Ved I ikke,« sagde han en Dag til Fuchs, 
»at jeg engang har været en stor Fyrste, og at jeg 
nu er en meget gammel Greve, som har levet i fem 
JHundrede Aar.?« 

Fuchs lo naturligvis vældig af det. Men naar 
Ulfeldt var ved sin Samling og lovede ham store 
Summer, hvis han vilde lægge et godt Ord ind for 
ham hos Kongen, lyttede Fuchs dog til disse Til- 
bud og syntes at tage dem alvorlig. 

Leonora stod sig bedre; men dog blev hun 
engang syg og troede, at hun skulde dø. Fuchs 
satte da Kronen paa Værket ved ikke alene at 
nægte hende en Sygeplejerske, men endogsaa en 
Sjælesørger. Det sidste glemte hun ham aldrig. 
Mindet om dette Overmaal af Grumhed brændte 
sig dybt ind i hendes Sjæl. Hadet til Fuchs blev 
dødeligt baade hos hende og Ulfeldt. 

Men nu var Maalet fuldt for Fuchs. Han hand- 
lede nemlig lige saa tyrannisk imod Bornholmerne 
som imod Fangerne, og Klagerne over ham bleve 
til sidst saa stærke, at Kongen maatte tage Hensyn 
til dem. Dette gav Stødet til, at Ulfeldts og Leo- 
noras Lidelsestid omsider fik Ende. 

Kongen viste nemlig Bornholmerne den Ære 
at sende sin første Minister, Overstatholder Grev 
Kristian Rantzau, derover med det officielle Ærinde 
paa hans Vegne at modtage deres Hylding. Kon- 
gen var jo bleven Enevoldsherre, og det krævede 
en ny Ed. Tillige skulde Greven undersøge de 
Klager, der vare blevne rejste mod Fuchs. Men 
hans egentlige og vigtigste Hverv var at indlede 
Underhandlinger med Ulfeldt om Vilkaarene for 
dennes Løsladelse. Vel havde Kongen tænkt paa 
at stævne Ulfeldt for Retten og rejse Klage 'imod 
ham for Underslæb og Landsforræderi; men det 
var det mislige ved offentlig Rettergang, at Freds- 
garanterne kunde blande sig i Sagen. Han havde 
jo Ulfeldt i sin Magt, og hans gamle Modstander 
var sikkert nu saa myg, at han kunde faa ham til 
at gaa ind paa, hvad det skulde være. 

Rantzau kom til Bornholm midt i September, 
og fra den Dag af, at han havde sat sin Fod paa 
Hammershus, ophørte Fuchs's Regimente. Han 
kunde nu ikke længer mishandle Fangerne, og 
Rantzau fik straks Syn for Sagn om, hvor vidt han 
havde drevet det. Da nemlig Ulfeldt blev ført ind 
til ham, kunde han i det første Øjeblik ikke gen- 
kende ham. Den fordum saa statelige Skikkelse 
var bleven til en Benrad. Øjnene laa dybt i Hove- 
det paa ham, og de slidte og skidne Klæder hang 
løst om ham. Rantzau blev greben af dyb Med- 
lidenhed og drog nu Omhu for Fangernes Pleje. 
Vel bleve de fremdeles holdte adskilte; men Ulfeldt 
spiste daglig ved Grevens Bord. Han styrkedes 
! snart ved den bedre Kost og genvandt tillige sin 
I Samling. Det var en nu længe ukendt Nydelse 
j for ham at samtale med en aandfuld Mand og en 
af hans Lige. Men han havde desuden i sin Tid 
staaet paa en venlig Fod med Grev Rantzau. 
Netop derfor havde Kongen valgt ham som en 
Mand, der maatte være Ulfeldt velkommen og let- 
tere kunde faa ham til at give sig. 

Dog kneb det. Hvor snildt og venlig Rantzau 
end indledede Underhandlingerne, blev Ulfeldt dog 
slagen af Skræk, da han blev underrettet om de 
Vilkaar, Kongen bød ham. De syntes ham saa 
haarde, at ikke engang Udsigten til Frihed kunde 
faa ham til uden videre at gaa ind paa dem. Ikke 
alene sloilde han i de mest ydmyge Ord gøre Bod, 
udtale Anger over sin Brøde og hylde Kongen som 
sin rette Arveherre; men det fordredes tillige, at 
han skulde give Afkald paa næsten alt sit Gods i 
Danmark og frafalde alt Krav paa de af hans Kle- 
nodier og Værdipapirer, som Kongen havde i sit 
Værge. 

Da han havde læst Underkastelsesdokumentet, 
nægtede han at underskrive det; men saa tog 
Rantzau Bladet fra Munden. Han lod ham vide, 
at hvis han ikke bøjede sig, maatte han og hans 
Hustru vente at komme til at dø i Fængselet, han 
selv mulig ikke en naturlig Død. 

Med Skafottet for Øje gav den stolte Mand sig 
og skrev under. Dog var Sagen ikke afgjort der- 
med, og det blev ikke Rantzau, der kom til at føre 
den til Ende. Mens Kongen nærmere drøftede det 
ham tilsendte og underskrevne Underkastelsesdoku- 
ment, blev Rantzau hjemkaldt og afløst af Oberst 
Ditlev Lutken, der var udset til Fuchs's Efterfølger 
paa Hammershus. Fuchs blev altsaa afsat; men 
han faldt ingenlunde i Unaade. I Stedet for at faa 
den Straf for sine Misgerninger, som han saa rige- 
lig havde fortjent, blev han gjort til Kommandant 
i Nyborg. Rigtignok var han en dygtig Officer og 
havde udmærket sig under Københavns Belejring 
ved sit tapre Forsvar af Kristianshavn ; men den 
Nidkærhed og Strenghed, han havde udvist som 
Ulfeldts Fangevogter, var dog vist det, der gjorde 
Udslaget. 

Liitken var en velvillig Mand og optraadte 
med stor Mildhed; men dog blev hans Komme ikke 
til Glæde for Ulfeldt. Han medbragte nemlig et 

Udkast til et nyt Underkastelsesdokument, da det 
forrige ikke fuldt ud havde tilfredsstillet Kongen.. 
Det drejede sig ikke om Smaating. Ulfeldt skulde 
udtrykkelig give Afkald paa alle de Rettigheder, 
der vare blevne ham indrømmede i Roskilde-Freden, 
han maatte højtidelig love aldrig at drage Fuchs 
til Regnskab og ikke at hævne sig hverken paa 
ham eller paa nogen, som havde Del i, at han blev 
fængslet, og. endelig fordredes der yderligere Af- 
staaelse af Gods, deriblandt Gaarden i København. 

At gaa ind paa alt det syntes Ulfeldt ulideligere 
end Døden, og han nægtede at skrive under; men 
da viste ogsaa Lutken ham Skafottet i Perspektiv. 
Det gjorde ham ondt, at han maatte udvise saa 
stor Strenghed; men han var jo nødsaget til at 
adlyde Kongen og gøre sin Pligt. Da bad Ulfeldt 
om, at det i det mindste maatte blive ham tilladt 
først at raadføre sig med sin Hustru. Det gjaldt 
jo ogsaa hendes Ve og Vel. Dertil gav Liitken sit 
Samtykke. Dokumentet blev bragt op til Leonora, 
og da hun havde læst det, blev der paabudt Stilhed 
i Slotsgaarden, for at Ulfeldt og hun kunde tale med 
hinanden gennem de aabne Vinduer. 

»Lad mig vide,« raabte Ulfeldt op til hende 
paa Fransk, »om I synes, at vi skulle vedblive at 
leve i denne Elendighed, eller om vi skulle ende 
Tragedien med den Død, hvormed man truer os?« 

Hun svarede med et latinsk Vers, hvis Mening 
var: 

»Det er let i Modgang at ringeagte Døden. 
Stærkere er den, der kan leve og bære Elendig- 
heden. Meget kan ske, som vi nu ikke drømme 
om.« 

Hun raadede altsaa til, og Ulfeldt gav efter. 
iMen han slap ikke med at skrive under. Han 
maatte egenhændig tre Gange afskrive Dokumentet. 
Under alle tre Dokumenter satte baade han og 
Leonora deres Navn og Segl. Nu vare de fri og 
nød den Fryd at gense hinanden. 

Leonora Kristina. ^^ 

Det skete den 15 de December. Et Par Dage 
efter gik de om Bord paa en Galiot, som skulde 
føre dem til København; men en stærk Vagt fulgte 
med. Helt fri vare de altsaa ikke endnu# Alligevel 
saa de med Glæde den barske Klippeø, hvor de 
havde udstaaet saa store Lidelser, svinde i Hori- 
sonten. 



SJETTE BOG. 



Første Kapitel. 

Paa Ellensborg. 



Paa Ellensborg, Ellen Marsvins skønne Gaard, 
havnede de. Denne Leonoras Mødrenearv fik 
de dog reddet fra Skibbrudet. Der undte Kongen 
dem at bo, skønt rigtignok i Forvisning; thi de maatte 
ikke forlade Fyns Grund. Dog var dette jo en stor 
Naade mod en Landsforræder, som, hvis han var 
bleven straffet efter sine Gerninger, vilde have 
mistet sit Hoved. Men selvfølgelig saa Ulfeldt 
Sagen fra en helt anden Side. Han var i sine 
egne Øjne en Potentat, der havde ført Krig med 
sin kongelige Svoger. Ve den overvundne! Med 
Harme tænkte han paa den Skærsild, som han 
I havde maattet gennemgaa i København, inden han 
slap derfra. 

Han og Leonora vare blevne førte til Grev 
Kristian Rantzaus Gaard i Kannikestræde, og der 
bleve de holdte i Arrest. Der blev sat Vagt ved 
deres Dør, og det tillodes dem ikke at se nogen, 
førend Ulfeldts Sag var bleven ført til Ende. Hvad 
krævedes der da mere af ham ? At han skulde op- 
sætte og underskrive et nyt Underkastelsesdokument 
og deri erklære, at han havde udstedet det i Fri- 
hed. Han skulde altsaa godkende den Usandhed, 
at han frivillig havde underkastet sig, mens Ind- 
rømmelserne i Virkeligheden vare blevne ham af- 
tvungne saa at sige med Bøddelsværdet over Ho- 

vedet, og mens han endnu holdtes fangen. Dog 
skrev han uden Indvending, hvad der blev fordret. 
Han var jo fuldkommen magtesløs; men han gjorde 
sig sine Bagtanker derved. Han var jo ikke bleven 
fældet ved nogen lovlig Dom, men ved en Volds- 
handling, og derfor mente han sig ikke bunden. 

At det havde sig saaledes med ham, kom for 
Dagen, da Rantzau rykkede frem med Kongens 
sidste Vilkaar. Der fordredes Troskabsed af ham, 
og en formelig Ed, det var en anden Sag. Længe 
vægrede han sig, og først da Rantzau truede ham 
med at blive sendt tilbage til Bornholm for at dø 
i Fængsel, gav han efter. Knælende svor han i 
Rantzaus, Rentemester Gabels og Feltherre Schacks 
Nærværelse Kong Frederik Huldskab og Troskab. 
Nu havde Kongen bogstavelig talt tvunget ham i 
Knæ, ydmyget ham saa dybt og bundet ham saa 
fast, som det var muligt. Havde han endda kunnet 
aflægge Eden personlig til Kongen, var der kun 
blevet vist ham et lille Naadens Tegn, der kunde 
have givet ham Haab om atter at komme til Ære 
og Magt! Men Københavns Slot var en lukket 
Borg for ham og Leonora. Majestæterne vilde ikke 
se dem for deres Øjne. 

Nu viste Ulfeldt sig i sin dybeste Nedværdigelse. 
Han gav sig til at trygle og tilskrev Kongen yd- 
myge Breve, ja, han prøvede endogsaa paa at vise 
sit Geni og sin Uundværlighed, idet han sendte 
Kongen en Plan til Københavns Forsvar og fjendt- 
lige Skibes Ødelæggelse ved Ild. Den store Op- 
rører, der havde dikteret Freden i Roskilde, var 
sunken ned til at blive en almindelig Projektmager. 
Det ser ud som Galskab, og der var maaske ogsaa 
noget Vanvid deri. 

Forbitret over sit Nederlag, men dog nødt til 
at skjule sine sande Følelser og stadig grublende 
over Midler til atter at faa Lykken fat, kom han i 
Julen 1 66 1 til EUensborg. Men hans gode Engel 
var endnu hos ham. Leonora viste ham den ømme- 

ste Kærlighed, hørte taalmodig paa hans Klager 
og stræbte at holde hans Mod oppe. Med sin 
sædvanlige Klogskab tog hun Sagernes Stilling, som 
den nu engang var, og søgte at faa det bedst 
mulige ud deraf. Nu vare de atter komne til et 
Hvilepunkt paa deres urolige Livsbane og havde 
fundet et andet Barth. Men hvor langt kærere var 
Ellensborg hende ikke end det øde Slot paa Pom- 
merns Strand. Nu var hun atter i sit Fødeland, 
og Kærligheden til det vaagnede hos hende af sin 
Dvale. Her havde hun ogsaa Frænder og Venner 
i Nærheden, som kunde blive hende til Selskab og 
Trøst. Endelig havde hun Udsigt til atter at faa 
alle sine Børn samlede om sig. De vare blevne 
løsladte og nu paa Vejen hjem til Danmark. 

Ulfeldt selv havde hverken Rist eller Ro. Hvad 
var en Herregaard, den være nok saa skøn, for 
ham, der engang havde styret et Rige og siden 
ved sin fyrstelige Formue udøvet saa stor en Magt. 
Han kunde ikke bære den Tanke, at han var bor- 
gerlig død,, og taalmodig at vente paa bedre Tider 
laa ikke for hans hovmodige, ærgerrige Sjæl. Han 
maatte finde paa noget, hvorved han kunde vise 
Verden, at han endnu var til, og at han ingenlunde 
havde opgivet Ævred. 

Udslaget blev, at han satte sig for at gøre et 
Gilde for Adelen i Fyn og samle saa mange af sine 
Standsfæller som mulig til en stor Banket paa Ellens- 
borg. Da Leonora ikke kunde faa ham derfra, 
gjorde hun sit til, at Gildet skulde blive saa præg- 
tigt som muligt og svare til EUensborgs gamle Ry 
for storladen Gæstfrihed. Ulfeldt gjorde Regning 
paa at faa mange Gæster. Han mente endnu at 
have ikke saa faa Venner, og desuden vidste han, 
at der \ Brystet paa de fleste Adelsmænd var en 
Streng, som vilde give Genklang, naar han rørte 
ved den. Det var deres fælles Forbitrelse over 
Indførelsen af Enevoldsmagten, som havde knust 
Adelen. 

Hvor voveligt et Skridt det nu end var for Ul- 
feldt i hans usikre Stilling at tromme hele Fyns 
Adel sammen paa Ellensborg, saa vilde det dog 
ingenlunde have rystet Kongens Trone, om de saa 
alle vare komne og havde udgydt deres politiske 
Galde for hverandre; men det skete ingenlunde. 
Nogle af dem vare for gode Patrioter til, at de, 
hvor misfornøjede de end vare, vilde have med 
Landsforræderen Korfits Ulfeldt at gøre ; andre flyg- 
tede Kongens Unaade, hvis de tog imod Indbydel- 
sen. Der kom det ene Afslag efter det andet. Ul- 
feldt havde ventet at faa et halvt Hundrede Gæster, 
men der kom kun en Snes, og de fleste af dem 
vare Frænder. 

Det blev et glædeløst Gilde. Værten kunde 
ikke faa Bugt med sit onde Lune, og de Gæster, 
der vare komne, maatte bøde for de udeblevnes 
Synder. Hverken de bløde Hynder, den gode Mad 
og Vin eller de straalende Kerter, som lyste over 
det rigtdækkede Bord, kunde lette den Tynge eller 
sprede det Mørke, som udgik fra den galdesyge 
Vært. End ikke al Leonoras Takt og den Venlig- 
hed, hun viste sine Gæster, kunde faa- Bugt med 
Misstemningen. 

»Hvor han har skæmmet sig og er bleven som 
helt omskabt,« sagde Ulfeldts Broderkone, Else Pars- 
berg, til hans Søster Elisabet. »Han var før en 
Mand med fine Sæder og den huldsaligste Vært, 
man kunde tænke sig. Nu er der kun blevet en 
vranten Skændegæst tilbage.« 

»Ak ja!« svarede Elisabet Ulfeldt med et Suk. 
»Men, Herre Jesus, hvilken Mand, han være nok 
saa stærk, vilde komme uskadt ud af den Ildovn, 
hvori han har været? Først det haarde Fangen- 
skab paa Bornholm og saa Kongens Tyranni; og 
dertil kom jo Sygdom.« 

»Det er sandt,« sagde Else Parsberg; »men 
Leonora har dog døjet alt det med og se paa 
hende 1 Hendes Fagerhed har ikke lidt det mindste 

Skaar. Hun ser ud, som om Lykkens Sol aldrig 
havde afladt med at skinne paa hendes Vej.« 

»Ja,€ svarede Elisabet, »hun er et Vidunder; 
der bor en stærk Sjæl i et sundt Legeme, og Hjer- 
tet banker varmt i hendes Bryst. En slig Hustru 
er mere værd end al Verdens Ære, Guld og Gods. 
Gud* holde sin Haand over hende til Frelse for min 
stakkels Broder!« — 

Da Gæsterne vare rejste, og det atter blev 
stille paa EUensboi^, hengav Ulfeldt sig til sin 
gamle, rastløse Gerning, at arbejde med Pennen. 
Han udsendte Breve til sine Venner og skrev til- 
lige til Kongen, ja han dristede sig endogsaa til at 
sende Dronningen et Brev. Det var ydmyge Slcri- 
velser. Uagtet hans Hjerte var fuldt af Nag og 
Forræderi, skrev han dog, at naar det kun maatte 
blive ham undt at faa Majestæterne i Tale, skulde 
de nok blive overtydede om hans Troskab og 
loyale Sindelag ; men de værdigede ham ikke noget 
Svar. Forgæves anglede han efter Lykken, hans 
Krog kom hver Gang tom tilbage. 

Midt under al denne haabløse Higen efter Ære 
og Magt oprandt der en Glædesdag for Ulfeldt og 
Leonora. Sidst i Januar 1662 kom Børnene og 
fyldte Huset med Liv. Alle Skygger maatte da 
vige for det Lys, som Ungdom og Haab bragte 
med sig. Ulfeldts Kærlighed til hans nærmeste og 
hans Troskab mod dem er det eneste uformørkede 
Lyspunkt i hans Liv. Dog blev det især lykkelige 
Dage for Leonora. Hvor meget havde hun ikke at 
spørge sine Børn om og at fortælle dem. Tiden 
fløj under endeløse Samtaler, der blev baade grædt 
og let, og Yndlingsbarnet, lille Leo, blev overvældet 
med Kærtegn. 

Men de to ældste Børn, Kristian og Anne Ka- 
trine, mærkede snart, at denne saa dyrt købte Lykke 
ikke havde nogen sikker Ankergrund. Ulfeldt ind- 
viede sin ældste Søn i alle sine Tanker, og Kristian 
skønnede, at hans Fader ikke ret længe vilde kunne 

finde sig i dette ørkesløse Liv i en saa ydmygende 
Forvisning. Men hvad der under Samtalerne med 
Forældrene prægede sig dybest i Kristian Ulfeldts 
Hjerte, var Hadet til Fuchs. »Kunde jeg engang 
faa Ram til den Nidding!« var en Ytring, som han 
ofte lod falde. Vel mindede Leonora sin Søn om, 
at de ved højtideligt Løfte vare bundne og 'ikke 
turde hævne sig paa Fuchs; men hun gjorde dog 
intet for at slukke Hadets Gnist i hans Hjerte. 
Den ulmede da hos ham og kunde slaa ud i Flamme, 
naar han traf Fuchs paa sin Vej. Men i saa Hen- 
seende var der ingen overhængende Fare, da Fuchs 
havde faaet Orlov og var rejst til Holland med sin 
Hustru. 

Anne Katrine havde sin Moders Fortrolighed, 
og ofte talte de om Faderen. Hans Sindstilstand 
voldte dem Uro. 

»Fader kan ikke trives her,« sagde Anne. 
»Hvor underligt! Her er dog godt at være, og 
skulde man ikke synes, at han efter saa megen 
Omflakken og saa store gennemgaaede Lidelser 
maatte trænge til Hvile og Ro? Her nyder han jo 
Sikkerhed og Fred.« 

»Du glemmer, Barn, hvis Datter du er,« sva- 
rede Leonora. »Naar man er skabt til en Ørn, 
bliver man aldrig til en Due. Din Fader har en 
højtstræbende Sjæl, og han har været stillet for 
højt til at kunne trives paa det lave. Der er des- 
uden Maade med Freden og Sikkerheden her. Vi 
ere komne efter, at Kongen har sine Spejdere ude; 
hvert Skridt, vi gøre, bliver iagttaget.« 

»Ak!« svarede Anne, »saa blive vi her vist 
ikke længe! Tænker Fader paa at fly, og skal 
vort Liv da være en evig Flugt fra Sted til Sted.?« 

Paa Flugt tænkte Ulfeldt nu rigtignok ikke, 
men dog paa at slippe bort og opnaa Kongens Til- 
ladelse til at gøre en Rejse. Han indgav et Bøn- 
skrift derom og brugte det Paaskud, at han for sit 
Helbreds Skyld trængte til at bruge varme Bade i 

Udlandet. Han fik Rejsetilladelsen, enten nu Kon- 
gen troede ham paa hans Ord, eller han helst vilde 
være ham kvit. 

Men Anne Katrine havde en Anelse om, at 
det var hendes Faders Hensigt for altid at vende 
Fædrelandet Ryggen, og deri tog hun ikke fejl. At 
genvinde sin Frihed, i Udlandet komme til Ære 
og Magt, ja maaske endogsaa faa Held til at hævne 
sig paa sin Undertrykker, det viste sig at være 
hans Maal. 

Et Par Dage før Afrejsen, sidst i Juni, gik 
Anne alene i Skoven. De grønne Bøge stod i 
deres fulde Pragt, Fuglene sang, og Storebælts 
Bølger blinkede i Solskinnet. Aldrig før, tænkte 
hun, havde der været saa lifligt paa Ellensborg og 
i Danmark. Dyb Kærlighed til Fødelandet greb 
hendes Hjerte, og hun fældede Taarer ved Tanken 
om, at hun snart skulde forlade det, kun Gud 
vidste for hvor lang Tid. 

De rejste den 26de Juni gennem Hertugdøm- 
merne; men snart deltes deres Veje. Da det 
omflakkende Liv, der nu ventede dem, vilde hæmme 
Leos Opdragelse, blev han sat i Huset hos Doktor 
Sperling i Ætona. Mens Kristian førte sin Broder 
derhen, rejste den øvrige Familie ad Søvejen til 
Holland. Mange, lange Aar skulde hengaa, inden 
Leonora gensaa sit Yndlingsbarn. 



Andet Kapitel. 

Hævn. 



Ulfeldt naaede med sin øvrige Familie og alt 
sit Gods lykkelig Amsterdam. Han slæbte saa 
meget med sig, at hans Bortfart mere lignede en 

Udvandring end en Rejse. EUensborgs prægtig ud- 
styrede Værelser vare næsten blevne tømte. 

Næppe havde han sat sin Fod paa Hollands 
Grund, førend han viste, hvad han førte i sit Skjold. 
Paa Herberget i Amsterdam traf han en lærd tysk 
Herre, Daniel Stephani, som var Hovmester for Kur- 
fyrst Frederik Wilhelm af Brandenburgs ældste Søn. 
Med denne ganske fremmede Mand indlod han sig 
i en fortrolig, politisk Samtale og lod Stephani vide, 
at hvis han kunde faa Kurfyrsten i Tale, vilde han 
indvie denne i Hemmeligheder, som helt kunde 
ændre hans Politik og udvide hans Magt. Disse 
Vink syntes Stephani fra den Kant saa vigtige, at 
han efter sin Hjemkomst sørgede for, at Kurfyrsten 
fik Underretning om denne mærkelige Samtale. Det 
var maaske kun Ulfeldts Lyst til at prale, der løb 
af med ham, saa at han ikke handlede efter nogen 
forudlagt Plan; men at han ikke tænkte paa andet 
end at komme Kong Frederik til Livs og skade sit 
Fædreland, viste sig siden. De mulig tankeløst 
henkastede Ord, som han troede henvejrede, skulde 
blive skæbnesvangre for ham. 

Ulfeldts bleve ikke længe i Amsterdam. De 
tog til Brygge og bosatte sig der. Der havde Ul- 
feldt Venner fra sine tidligere Udenlandsrejser, og 
blandt dem var en af Stadens Borgmestre, Fran- 
cesco d'Arranda. Men tillige havde han ved sin 
fyrstelige Optræden i Holland efterladt sig et stort 
Ry, og nu tillod hans indskrænkede Midler ham 
ikke at leve i saa stor Stil, som han havde gjort, 
da han sidst var i Brygge. Dog havde han, hvor 
slemt han end var bleven plyndret, endnu Midler 
til at leve efter sin Rang. Han lejede et smukt 
Hus, og der indrettede Leonora Husholdningen i 
temmelig stor Stil, saa at Modsætningen mod før 
og nu ikke blev alt for iøjnefaldende. Der blev 
fæstet et talrigt Tyende og købt baade Heste og 
Vogne. Saa stor en Mand var Ulfeldt endnu i Hol- 
lændernes Øjne, at en ung flandersk Adelsmand 

ved Navn Jean Marcus Casetta ikke holdt sig for 
god til at træde i Tjeneste hos ham som Stald- 
mester. Dog var Casetta Officer, velstaaende og 
ejede et Hus i Byen. 

Han havde imidlertid vistnok særlige Grunde 
til at indlade sig paa den Maade med Ulfeldts. De 
havde truffet Casetta hos d'Arranda og straks følt 
sig tiltalte af hans ædle, blide og rolige Væsen. 
Han blev snart deres Ven og efterhaanden indviet 
i hele deres Stilling og alle deres Sorger. Hvis 
han ikke havde været gift og lykkelig i sit Ægte- 
skab, maatte man have troet, at Anne Katrine var 
den Magnet, der trak ham til Ulfeldts. Vel var der 
intet at sige paa hans Opførsel imod hende; men 
der var dog aabenbart stor Samstemning og et 
aandeligt Slægtskab imellem dem. Det samme var 
imidlertid Tilfældet med Leonora. Casetta ærede 
baade Datter og Moder og følte varm Hengiven- 
hed for dem begge. Men de kom tillige paa den 
venligste Fod med Fru Casetta, og Livet i Brygge 
blev derfor snart hjemligt og hyggeligt for dem 
alle. 

Den urolige Aand, som boede i Familiens Over- 
hoved, drev dog snart ham og Leonora ud paa ny 
Eventyr. Han rejste endnu samme Efteraar med 
hende til Paris og gav sig der til at spinde Rænker. 
Han skaffede sig Adgang til de franske Ministre, 
ja han fik endogsaa to Gange Audiens hos Ludvig 
den Fjortende selv. Han gav politiske Raad og 
mødte frem med de mærkeligste Projekter, kort 
sagt, han prøvede alt for at vinde fast Fod i den 
franske Konges Yndest og komme til at spille en 
Rolle i Frankrig. Men samtidig skrev han til ind- 
flydelsesrige Mænd i Danmark og gav den danske 
Regering Raad, der gik i stik modsat Retning af 
den politiske Synsmaade, som han havde vedkendt 
sig i Frankrig. Kort sagt, han spillede en yderst 
tvetydig Rolle, og under alt dette havde han sin 
kære Svoger og dødelige Fjende, Hannibal Sehe- 

sted, i Hælene paa sig. Sehested var nemlig dansk 
Udsending i Paris; han gav Kong Frederik Under- 
retning om alt, hvad der kom til hans Kundskab 
med Hensyn til Ulfeldt. Saaledes opnaaede Ulfeldt 
at paadrage sig den danske Regerings Mistanke, 
uden at han vandt det mindste derved. 

Efter at Ulfeldt saaledes i en Maaned havde 
tumlet sig paa den større Skueplads i Verdens 
Hovedstad, vendte han med Leonora tilbage til 
Brygge, hvor de havde efterladt Døtrene og den 
ældste Søn Kristian. De to yngre, Ludvig og Kor- 
fits, vare dragne ud i Verden for at prøve deres 
Lykke. De vare begge havnede hos Faderens 
gamle Velynderinde, Dronning Kristina, som holdt 
Hof i Rom. Hun havde taget dem i sin Tjeneste 
som opvartende Kavalerer. Kristian derimod var 
mere ærgerrig og havde større Maal for Øje; men 
han kom ikke videre end til at lægge Planer. Føl- 
gen blev, at han førte et ørkesløst Liv i Brygge 
og ikke tog sig andet for end at more sig med 
sine jævnaldrende, flamske Venner. 

Saaledes sad han en Dag i November med 
unge Antonio Tacquet og nogle andre Herrer paa 
en Vinstue, hvor de gjorde sig til gode og vare 
muntre. 

»Nu skal I høre nyt,« sagde Antonio, »i Morgen 
skal jeg spise til Middag hos en dansk Greve.« 

»En dansk Greve?« spurgte Kristian Ulfeldt. 
»Hvad mon det er for et Kreatur? Der gives 
ingen danske Grever. Min Fader og de faa andre 
danske Herrer, som ere blevne ophøjede i Greve- 
standen, ere tyske Rigsgrever og fik denne Vær- 
dighed af Kejseren.« 

»Nu, lige meget,« svarede Antonio, »er han 
ikke Greve, saa er han dog General. Hans Navn 
er Fuchs.« 

»Hvad,« udbrød Kristian, idet han blev død- 
bleg, »er han her i Byen?« 

»Ja, han kom for et Par Dage siden, og han 

I har sin Hustru med. Hun er hjemniefødt her og 
I ejer et smukt, lille Gods nogle Mil herfra. Hun er 
j en Rootcaes, og hendes Frænder ere rige Folk. 
I Der vil nu blive en Gæstereren hele Raden rundt 
I for den danske General. Vil du med til et af de 
Gilder, Ulfeldt, kan jeg let skaffe dig en Indby- 
delse.« 

Kristian svarede ikke et Ord, tømte sit Glas 
og gik sin Vej. Hans Venner undrede sig derover. 
De havde aldrig hørt ham nævne Fuchs og vidste 
intet om dennes Misgerninger mod Ulfeldts. De 
troede, at han havde faaet ondt, og denne Gisning 
stadfæstede han, da han kort efter kom tilbage. 

»Jeg fik lidt Kvalme,« sagde han; »men nu er 
det ovre.« 

Saa gav han sig igen til at drikke og lod til 
at være munter, skønt hans Ven Antonio syntes, 
at hans Lystighed ikke var rigtig naturlig. Kort 
efter kom Opvarteren og meldte, at Tjeneren Peter 
Pfltigge var udenfor og ønskede at tale med Grev 
Ulfeldt. Kristian gik ud, men kom snart efter til- 
bage og lod som ingen Ting. Men ikke længe 
efter blev han atter kaldt ud, og denne Gang kom 
han ikke tilbage. 

»Dette huer mig ikke,« sagde Antonio. »Der 
var noget vildt i Ulfeldts Blik, da han gik. Her 
maa være noget paa Færde. Lad os se, hvad 
det er!« 

De skyndte sig ud af Vinstuen, og da de 
nærmede sig Borgmester Leemouts Hus, saa de et 
Syn, som indgød dem Rædsel. For Døren holdt 
en Vogn, og i den sad en Herre og en Dame. Det 
var Fuchs og hans Hustru. De vilde aabenbart 
aflægge Borgmesteren et Besøg, thi Tjeneren var 
stegen af og stod og trak i Klokkestrengen. Men 
i det samme kom Kristian Ulfeldt løbende, sprang 
op i Vognen og stødte sin Dolk i Hjertet paa Fuchs. 
Han ramte saa sikkert, at Fuchs sank tilbage uden 
at give en Lyd fra sig; han var død med det 

samme. Derpaa kastede Peter noget ind i Vognen, 
som siden viste sig at være en Haandgranat; men 
den sprang ikke. 

Der havde samlet sig en . stor Skare Mennesker 
omkring Vognen; men Gerningsmændene brød igen- 
nem og flygtede hver sin Vej. Kristian løb lige i 
Armene paa sine Venner, idet han raabte: »Frels 
miglf De tog ham imellem sig og førte ham ind 
i et nærliggende Kloster. Gennem Klosterets Have 
slap han og Antonio ud til St. Katarina-Porten. Der 
havde de det Held at møde to af deres Venner, 
som vendte hjem fra en Ridetur. Antonio stand- 
sede dem og lod dem vide, i hvilken Fare Kristian 
var stedt. De overlod dem deres Heste, Kristian 
sprang op paa den ene, Antonio paa den anden, 
og saa jog de ud af Porten og red Syd paa. An- 
tonio fulgte Kristian til den nærmeste By og red 
derpaa tilbage til Brygge. Efter nogen Omflakken 
havnede Kristian der, hvor hans Brødre vare, hos 
Dronning Kristina i Rom. 

Han slap altsaa derfra som ved et Under, efter 
at han havde fuldbyrdet den Hævn, som hans Fader 
havde lovet Fuchs. MenDaaden vilde næppe være 
lykkedes saa godt, hvis ikke Peter Pfliigge havde 
staaet ved hans Side. Dog var det ikke Tjenerens 
Troskab eller hans Forbitrelse over de Lidelser, 
han selv havde udstaaet paa Bornholm, der gjorde 
ham saa ivrig efter Hævn. Han havde en særlig 
Grund til at hade Fuchs, fordi denne havde plyndret 
ham og frataget ham nogle Obligationer, hvori han 
havde sat alt, hvad han ejede. Det var altsaa 
Fuchs's Pengegridskhed, der fældede ham. 

Kristians Venner underrettede straks hans For- 
ældre om, hvad han havde gjort, og at han var 
sluppen uskadt bort. De frydede sig begge over 
Sønnens dristige Daad og mente, at han havde 
været Himmelens Redskab til at fuldbyrde en ret- 
færdig Straf. Lidenskaberne gik i de Tider højt, 
og at ønske Hævn over sine Fjender var en Følelse, 

som endogsaa Leonora først^silde blev kvit. Heller 
ikke misbilligede hverken hun eller Ulfeldt den urid- 
derlige Maade, hvorpaa Drabet var blevet udført. 
De vare enige med Sønnen, som i et Brev retfær- 
diggjorde sig ved at erklære, at en Nidding som 
Fuchs ikke var værdig til at dø i ærlig Kamp. 

Men skønt de saaledes ingen Skrupler havde 
med Hensyn til den blodige Daads Retfærdighed, 
ængstedes de d6g ved Tanken om de skadelige 
Følger, den kunde have for dem selv. De kunde 
imidlertid godtgøre deres egen Uskyldighed, da de 
jo havde været ganske uvidende om Sagen, og det 
hele var kommet saa pludselig paa. De ilede med 
at skrive hjem til Danmark for at retfærdiggøre sig; 
men man troede dem ikke. Dog foretog Kongen 
ikke noget mod Ulfeldt, hvorimod han sendte ham 
Spioner paa Halsen og lod vogte paa ethvert af 
hans Skridt. 



Tredje Kapitel. 

Fredløs. 



Ved Fuchs's Drab brast det sidste svage 
Baahd, der havde bundet Ulfeldt til Danmark, og 
nu maatte han opgive ethvert Haab om at genvinde 
Kongens Tillid og Yndest. Hans Stilling var bleven 
mindre sikker, hvad der dog ikke gjorde ham mere 
varsom. Vel mærkede han, at han blev iagttaget; 
^en det brød han sig ikke om. Han troede sig 
sikker i Brygge, hvis første Borgmester var hans 
Ven, og hvor Kong Frederiks Arm ikke kunde naa 
ham. Broen var kastet af bag ham, og han havde 

derfor ingen Skrupler Ved at gribe den første Lej- 
lighed til Hævn, som tilbød sig. 

Den kom snart. Kurfyrst Frederik Wilhelm 
fandt det efter nogen Overvejelse dog Umagen værd 
at faa at vide, hvad det var for vigtige Hemmelig- 
heder, Ulfeldt havde at meddele ham. Han sendte 
derfor Generalmajor Spaen til Brygge for at faa 
Rede paa Sagen. Spaen kom i Juletiden, og Ul- 
feldt fejrede nu Julen med at åætte Kronen paa 
den Forrædergerning, som han havde genoptaget, 
da han forlod Danmark, og aldrig ganske tabt af 
Sigte. 

Dog blev han tagen ved Overrumpling. Hans 
Hoved var fuldt nok af Planer; men den ene kryd- 
sede den anden, og de vare alle løse og fantastiske. 
Han maatte nu indfn det Ord, han havde givet 
Kurfyrsten, og han gjorde det saa storladent, at 
den brandenburgske General tabte baade Næse og 
Mund derover. 

Efter at han havde ladet Spaen aflægge Ed 
paa, at han ikke vilde meddele til andre end Kur- 
fyrsten, hvad han nu vilde meddele ham, og Spaen 
havde tilsagt ham hans Herres ubrødelige Tavshed, 
skred han til Værket. Han lod Spaen vide, at 
baade Adelen, Gejstligheden og den største Part af 
det menige Folk i Danmark vare yderst misfor- 
nøjede med Kong Frederiks Regimente. Adskillige 
Herrer havde henvendt sig til ham og bedet ham 
om at hjælpe dem med at afkaste den tyranniske 
Konges Aag. Hvis han gjorde fælles Sag med 
dem, vilde hele Folket gøre Opstand og vælge en 
anden Konge. 

»Jeg har dog raadet mine Venner til Taal- 
modighed,« sagde han. »En saa vigtig Sag kræver 
moden Overvejelse. Jeg ved, at hvis jeg henvendte 
mig til Sveriges eller Frankrigs Konge, vilde mit 
Tilbud blive modtaget og Sagen nyde Understøt- 
telse. Men jeg føler den største Hengivenhed og 
Højagtelse for den store Kurfyrste, og jeg ser hel- 

lere ham end nogen anden Monark paa Danmarks 
Trone. Gaar han ind derpaa, haaber jeg at kunne 
drive Værket saaledes, at han bliver udraabt til 
Konge i Danmark « 

Derpaa gav han nærmere Oplysninger og næv- 
nede flere højtstillede danske Herrer, som efter hans 
Paastand vare rede til at rejse Oprørsfanen. Alt 
blev sagt med et saadant Præg af Tilforladelighed, 
at Spaen maatte tro, at der var noget ved Sagen. 
Men hvad han end i saa Henseende tænkte, om 
Ulfeldts gode, eller rettere sagt, onde Vilje kunde 
han ikke tvivle. 

»Grev Ulfeldt,« skrev han til Kurfyrsten, »hader 
Kongen af Danmark til Døden. Han vil ikke raste, 
saa længe han lever, og tragter efter at sætte sine 
Planer i Værk, enten ved Eders Durchlauchtighed 
eller en anden Potentat.c 

Dermed ramte han Sagens Kerne; thi Ulfeldts 
glødende Had var det eneste reelle i den hele Hi- 
storie. Hvor meget han i sin ophidsede Sindstil- 
stand foregøglede sig selv, er ikke let at vide; men 
vist er det, at trods Adelens Misfornøjelse tænkte 
ikke et Menneske i Danmark paa at gøre Oprør, 
og Ulfeldt havde ikke gjort og gjorde heller ikke 
siden noget Skridt til at stifte en Sammensværgelse. 
Ikke des mindre gik han ved en anden Sammen- 
komst med Spaen, som først fandt Sted et halvt 
Aar efter, endnu videre og raadede Kurfyrsten til 
at ruste sig for at rykke ind i Danmark. 

Efter at Kurfyrsten i nogen Tid havde over- 
vejet Sagen, fandt han det raadeligst ikke at ind- 
lade sig paa dette Eventyr, men hellere bruge det 
til at styrke det venhge Forhold til Danmark. Denne 
snu Herre, hvem Løfter aldrig bandt, naar han 
kunde vinde noget ved at bryde dem, brød nu og- 
saa det Ord, han havde givet Ulfeldt, og under- 
rettede, skønt ad en Omvej, hvorved han reddede 
Skinnet, Kong Frederik om Ulfeldts ny Forræderi. 
Virkningen blev knusende, om ogsaa det varede 

Leonora Kristina. 23 

nogen Tid, inden det kom saa vidt, og forinden ind- 
traf en Ulykke, som ramte Ulfeldt lige i Hjertet. 

Hans rede Penge vare nemlig i Færd med at 
slippe op, og det var nu ikke let for ham at faa 
inddrevet, hvad han havde til gode hos flere Skyld- 
nere i Danmark. Han havde en Skyldner nærmere 
ved Haanden, nemlig Karl den Anden af England. 
Han havde samtidig med, at han lod den daværende 
Prætendent tilflyde den tidligere omtalte Pengehjælp 
fra den danske Regering, laant ham fjorten Tusinde 
Rigsdaler af sin egen Lomme. Gælden var fjorten 
Aar gammel, og nu, da Prætendenten var bleven 
Konge i det mægtige, engelske Rige, skulde man 
synes, at han maatte have let ved at udrede en 
forholdsvis saa ringe Sum. Men selv turde Ulfeldt 
ikke vove sig over til England, og saa blev det 
naturligvis Leonora, der maatte holde for. Dog 
gik hun nødig til det. 

»Vi faa intet ud deraf,« sagde hun. »Kong Karl 
er en slet Betaler og glemsom og utaknemmelig 
som en ægte Stuart.« 

Og Anne Katrine stod sin Moder bi, da hun 
gruede for en ny Skilsmisse. Hun mindede sin 
Fader om, hvor stor Fare hendes Moder var bleven 
udsat for, da han fra Barth sendte hende ind i 
Danmark; men lige lidt hjalp det. 

»England er ikke Danmark,« sagde han, »og 
Kong Karl er en ridderlig Herre. Din Moder kan 
trygt drage til London.« 

Leonora føjede sig da som altid og viste sig 
villig til at rejse. Men Anne Katrine blev ikke 
rolig, førend hun fik at vide, at den kloge, sindige 
og dog modige Casetta skulde ledsage hendes 
Moder. Dog blev Afskeden meget tung for Leo- 
nora. Uagtet hun ikke vidste, hvor vidt Ulfeldt 
var gaaet i sine Meddelelser til Spaen, havde hun 
dog mærket, at han havde Hovedet fuldt af højt- 
flyvende, farlige Planer, og hun var bange for, at 



355 

han under hendes Fraværelse skulde gøre et eller 
andet fremfusende Skridt. 

Ulfeldt selv derimod var til de andres Forun- 
dring ved godt Mod, ja næsten munter. Han lignede 
ikke en Mand, der havde sat Skæbnens tungtruUende 
Hjul i Gang, enten han nu troede, at hans Med- 
delelser til Spaen ikke vilde faa videre Følger, eller 
han ventede at komme i Gunst og til Ære hos 
Kurfyrsten derved. Det sidste har vel været hans 
nærmeste Maal. Det var desuden blevet ham 
spaaet, at han i Aaret 1663 igen skulde komme til 
Højhed og Magt, og denne Profeti havde givet ham 
frisk Mod. Skønt man nemlig aldrig mærkede syn- 
derlig til Gudsfrygt hos ham, stod han dog ikke 
tilbage for sine samtidige i Overtro. 

Fuld af mørke Anelser rejste Leonora i Maj 
Maaned 1663 til England; men det, der ventede 
hende der, blev dog langt værre, end hun havde 
tænkt sig. Det blev for Ulfeldts og hendes Ved- 
kommende en Skilsmisse for dette Liv. De gensaa 
aldrig mere hinanden, og der skulde gaa en Men- 
neskealder, 'inden Leonora atter mødtes med Anne 
Katrine. 

Hun. blev rigtignok vel modtagen af Kong 
Karl, der kyssede hende paa Kinden og kaldte 
hende sin Kusine; derimod blev hun med Hensyn 
til Pengene henvist til hans Ministre, og med dem 
loinde hun ingen Vej komme. Sagen trak ud, og 
hendes Ophold i London kom til at vare meget 
længere, end hun havde tænkt sig. 

Der var nemlig sket noget, som hun ingen 
Anelse havde om, og som gav den lavttænkende 
engelske Konge god Lejlighed til at slippe for at 
betale sin Gæld. Den danske Udsending i England, 
Pektum, havde nemlig straks meldt Kong Frederik, 
at Grevinde Ulfeldt var i London, og fik til Svar 
en kongelig Skrivelse, hvori han underrettedes om 
Ulfeldts ny Forræderi. Tillige fik han Paalæg om 
at gøre sit yderste til at faa Grevinden fængslet 

23^' 

og udleveret og selvfølgelig Ulfeldt med, hvis han 
ogsaa skulde komme til London. Der medfulgte 
en Skrivelse til Kong Karl selv, som satte ham ind 
i Sagen, og han var kun alt for villig til at opfylde 
den danske Konges Ønske. Dog magede han det 
saaledes, at han reddede Skinnet. Der blev nemlig 
paa den skammeligste Maade lagt en Fælde for 
Leonora. Hun blev underrettet om, at den danske 
Konge havde fordret hende udleveret, men at Kong 
Karl helst saa, at hun slap bort. Hun blev da 
hjulpen til Flugt; men det blev indrettet saaledes, 
at hun faldt i Hænderne paa Pektums Haandlangere. 
Hun blev greben paa Vejen fra Dover Castle, ført 
ned til Stranden og bragt om Bord paa et Skib, 
som Pektum havde hyret. Det afsejlede straks og 
førte hende til København. Hun kom dertil den 
8de August, blev straks ført op paa Slottet og sat 
ind i Blaataarn, hvis stærke Døre lukkede sig efter 
den ædle Fange. 

Kongen mente, at han var i sin gode Ret, da 
han lod Leonora gribe. Han og de fleste troede 
fuldt og fast, at Leonora ikke alene var-Medviderske 
i Ulfeldts forræderiske Planer, men ogsaa tilskyn- 
dede ham til dem. Men det havde sig ganske 
anderledes dermed, skønt hun ganske vist delte 
hans Hævnfølelse. I hvert Fald er det indlysende, 
at med de brandenburgske Planer kan hun ikke 
have haft noget at skaffe; thi i saa Fald vilde de 
sikkert være blevne lagte med større Forstand og 
udførte med mindre Letsindighed. Men det sand- 
synligste er, at hun vilde have gjort, hvad der stod 
i hendes Magt for at faa Ulfeldt fra at indlade sig 
paa denne vanvittige Sag. 

Mens man i Brygge var urolig over Leonoras 
Udebliven, men uvidende om det Uvejr, der trak 
oP) gjorde Kurfyrstens Aabenbarelse af Ulfeldts 
Forræderi saa stærkt et Indtryk i København, at 
Ophavsmanden til al denne Uro sikkert højlig vilde 
have undret sig, hvis det var kommet til hans 

Kundskab. Kongen blev i den Grad opskræmmet, 
at han saa Farer alle Vegne. Københavns Garnison 
blev forstærket, Vagterne ved Slottet bleve for- 
doblede, ja Kongen kom af Frygt for Oprør og 
Overrumpling i flere Nætter ikke af Klæderne. Det 
gik ganske, som dengang Dina satte Byen paa den 
anden Ende, men denne Gang med mere Grund. 
I Ulfeldt havde jo i den svenske Krig vist, hvad han 
evnede, og om hans onde Vilje kunde der ikke 
j tvivles. Dernæst vidste Kongen kun alt for godt, 
j at der herskede stor Misfornøjelse i Adelen. For 
Efterverdenen, der har Rede paa hele Vævet, staar 
det klart nok, at der aldeles ikke var nogen Fare 
paa Færde. Men hvor kunde Ulfeldts samtidige, 
for hvem saa meget var skjult, tænke sig Mulig- 
heden af, at han handlede som en gal Mand uden 
at have nogen Grund at bygge paa? Kongens Uro 
var derfor ikke saa urimelig. Da der imidlertid 
ikke skete det mindste, genvandt han sin Fatning, 
og nu gav han sig til at slibe Rettens Sværd. 

Højesteret blev sammenkaldt og fældede med 
stort Hastværk Dommen, som faldt den 24de Juli. 
Ulfeldt blev dømt for Majestætsforbrydelse i højeste 
Grad, og aldrig har en Mand været mere skyldig 
end han. Rigtignok var Dommen juridisk uforsvar- 
lig, fordi man dømte paa Kurfyrstens Meddelelser, 
hvis Paalidelighed først bagefter blev stadfæstet, 
I og fordi der ikke blev givet Ulfeldt Lejlighed til at 
I forsvare sig. Men Sagens paatrængende Natur 
undskylder, at man satte sig ud over Rettergangs- 
, formerne, og Dommen var trods alt retfærdig. At 
I Ulfeldt, som der staar i den, havde lagt an paa at 
skille Kongen ved Kronen, bringe hans Riger under 
fremmed Herredømme og ødelægge sine Lands- 
I mænds rolige Velstand — det var sandt. 

Han blev dømt til at miste sin Stand og Vær- 
<^ighed, og hans Vaaben skulde brydes af Bøddelen 
for ham og alle hans Efterkommere. Kunde man blive 
hans Person mægtig, skulde hans Haand afhugges 

Og sættes paa en Stage og hans Krop parteres. 
Alt hans eget og hans Børns Gods skulde kon- 
fiskeres, og ingen af hans Børn maatte under Livs- 
straf vise sig i Kongens Riger og Lande. Hans 
Gaard i København skulde sløjfes og en Skamstøtte 
oprejses paa Tomten. Men hvis man ikke kunde 
faa ham fat, skulde han henrettes in effigie. Ende- 
lig blev der sat en Pris paa hans Hoved. Der blev 
udlovet t5rve Tusinde Rigsdaler til den, der bragte 
ham levende, ti Tusinde til den, der dræbte ham, 
og det blev forbudt enhver under Livsstraf at huse 
eller hjælpe ham. 

Saaledes havde Ulfeldt omsider naaet det Maal, 
hvortil hans Rænker og. hans Storhedsvanvid, der 
vilde bryde alle Skranker, maatte føre ham. Han 
var nu en fredløs Mand, mod hvem alles Haand 
var løftet. Dog kom han ikke straks til Kundskab 
derom. Med en Sorgløshed, der vidner om Aands- 
svækkelse, tilskrev han, mens Leonora var i Eng- 
land, Kong Frederik et nyt, underdanigt Brev, fuldt 
af Forsikringer om Hengivenhed og Troskab. Men 
samtidig skrev han til den franske Konge og tilbød 
ham vigtige Meddelelser, sagtens de samme, som 
han havde bragt til Torvs hos Kurfyrsten af Bran- 
denburg. Saaledes gik hans Falskhed og hans van- 
vittige Higen efter Hævn som en dobbelt rød Traad 
gennem al hans Færd, lige indtil det knusende Slag 
ramte ham. 

Forinden fik han dog Underretning om Leono- 
ras sørgelige Skæbne. Han havde sendt sin Hus- 
hovmester, Charles Provin, til London for at hente 
hende; men denne kom alene tilbage med det Bud- 
skab, at hans Frue var bleven greben og ført til 
København, og at Casetta sad fængslet i Dover. 

Nu hensank Ulfeldt i dyb Sorg, Anne Katrine 
og hendes Søstre græd deres modige Taarer, og 
den gode Casetta var der ikke for at trøste dem 
og give dem nærmere Underretning om, hvorledes 
det hele var gaaet til. Ulfeldt blev dog snart 

vækket af den Sløvhed, hvori hans Græmmelse 
havde nedsænket ham. Som han et Par Dage efter 
Charles Provins Tilbagekomst om Aftenen sad i sin 
Stue, traadte Kristians Ven, Antonio Taqvet, hurtig 
og umeldt ind til ham. 

»Hr. Greve,« sagde han aandelias, >I maa fly! 
Der er kommet en Skrivelse til Statholderen fra 
Kongen af Danmark, som fordrer eder udleveret. 
Der er allerede givet Magistraten Ordre til at 
ængsle eder.« 

>Det gør Magistraten ikke!« raabte Ulfeldt, idet 
han sprang op. 

»Jeg er bange for, at den dog gør "det; thi I 
er erklæret fredløs. Danmarks højeste Ret har 
dømt eder til Døden for Højforræderi, og der er 
sat en Pris paa eders Hoved. I sigtes for at have 
forraadt eders Konge og eders Fødeland til Kur- 
fyrsten af Brandenburg. Er det sandt?« 

Ulfeldt sank blegnende tilbage i sin Stol. 
Skrækkeligt var det for ham saa pludselig at blive 
vækket af sin fantastiske Døs og se de haandgribe- 
lige Følger af sin Taabelighed i Virkelighedens 
skarpe Lys. 

»Det er sandt, Taqvet!« sagde han med dir- 
rende Stemme. »Men jeg er bleven saa skammelig 
behandlet af Kong Frederik, at aldrig har nogen 
Mand haft gyldigere Aarsag til at søge Hævn end 
jeg. Dog har jeg ikke haft til Hensigt at forraade 
mit Fødeland I Jeg vilde kun frelse det fra et lum- 
pent Tyranni. Men der vilde nu ingen Ulykke 
være sket, hvis ikke Kurfyrsten, den menederske 
Nidding, havde forraadt mig.« 

Der blev ikke vekslet mange flere Ord; det 
var nu Tid at handle. Anne Katrine pakkede sin 
Faders Færdesskrin, mens hun fældede Taarer og 
gentagne Gange udbrød: »Havde Moder nu kun 
været her!« Hun nærede Frygt for sin Fader, da 
hans Helbred stod paa svage Fødder. Hvorledes 
vilde det gaa ham nu, da han maatte flakke om i 

Verden og sagtens flygte fra Sted til Sted? Hun 
tilbød at ledsage ham; men derom vilde han ikke 
høre noget. Hun skulde blive tilbage for at tage 
sig af sine yngre Søstre. 

Den 19de August tidlig om Morgenen slap han 
ud af Brygge, kun ledsaget af Charles Provin. Han 
efterlod ingen Oplysning om, hvor han agtede sig 
hen; han forsvandt sporløst. Da Rettens Folk et 
Par Timer efter hans Flugt kom for at gribe ham, 
kunde Anne Katrine med Sandhed sige, at hun 
ikke vidste, hvor hendes Fader var. 



Fjerde Kapitel. 

Den sidste Flugt 



Nu var Anne Katrines og hendes Søstres Stil- 
ling meget usikker, og den blev ikke bedre ved, 
at deres gamle Velynder d'Arranda, som desuden 
ejede det Hus, hvori de boede, blev syg og døde. 
De havde saa kun Fru Casetta at holde sig til; 
men hun kunde ikke gøre meget for dem, og hun 
levede desuden i stadig Angest for sin Mand. Dog 
blev hun snart trøstet, da Casetta blev løsladt og 
ikke længe efter Ulfeldts Flugt kom hjem. 

Man kan tænke sig, hvilken Modtagelse han 
fik, da han kort efter Hjemkomsten saa ind til sine 
tre unge Veninder i d'Arrandas Hus. Anne Ka- 
trines Øjne lyste af den dybeste Glæde, skønt 
hendes straalende Blik tilsløredes af Taarer ; den 
ellers sindige Ellen Kristine sprang op med et Ud- 
raab og slog Hænderne sammen, og Leonora Sofie, 
der nu var en yndig og livsglad Pige paa femten 

Aar, men kun et Barn i Sindet, fløj Casetta om 
Halsen, og han gav hende et Kys paa hendes blus- 
sende Kind. 

»Vær nu uden Frygt, kære Veninder,« sagde 
han med en Varme, som brød igennem hans ellers 
saa rolige Væsen. >Jeg skal skaffe eder Tryghed 
og Fred.« 

Det lykkedes ham ogsaa for en Tid. De fik 
Lov at blive boende i d'Arrandas Hus med alle de 
Ejendele, som deres Fader havde efterladt. Men 
de fik snart at mærke, at der ikke vilde være Fred 
for dem, saa længe deres ulykkelige Fader var over 
Jorden. 

Kong Frederik gjorde nemlig sit yderste for at 
faa Ulfeldt i sin Magt. Højesterets Dom og Kund- 
gørelsen om den Fris, der var sat paa hans Hoved, 
blev oversat paa flere Sprog og udbredt over hele 
Europa. Dernæst blev der udsendt Stikbreve efter 
ham. Kongen lod det ikke blive ved det; han 
sendte nemlig General Mikkel Skov med nogle Gar- 
dister til Brygge for at give sin Fordring om Ud- 
levering Eftertryk og faa Ulfeldt, hvis han blev op- 
snappet, ført sikkert til Danmark. Generalen naaede 
imidlertid ikke Brygge før en Maaned efter Ulfeldts 
Flugt, men vilde dog ikke drage bort med ganske 
ufoirettet Sag. Det lykkedes ham ogsaa at ud- 
virke, at der blev forkyndt Ulfeldts Døtre Arrest 
og lagt Beslag paa alt hans Bohave. Dog fik Ca- 
setta sat igennem, at de fik Tilladelse til at bo hos 
ham, og da han gik i Borgen for dem, hævedes 
Husarresten; men de turde dog ikke forlade Byen. 

Det var imidlertid netop det, Anne Katrine 
hver Dag tænkte paa. Hun havde ved en Bisse- 
kræmmer faået et Brev fi-a sin Fader, hvori han 
med faa Ord underrettede hende om, at han var i Live 
og hidtil havde undgaaet alle Efterstræbelser. Det 
var imidlertid en Maaned gammelt, og der var ikke 
nævnt noget Opholdssted. Kræmmeren vilde ikke 

sige, hvor han havde truffet Ulfeldt, og syntes ikke 
engang at vide, at denne var hendes Fader. 

»Jeg gav Herren,« sagde han, »min Haand paa, 
at jeg intet vilde sige eller aabenbare, om jeg ogsaa 
blev nok saa meget udspurgt, men kun afgive Bre- 
vet efter Adressen. Han lønnede mig fyrstelig, og 
jeg vil som en ærlig Mand holde mit Ord.« 

Skriften viste, at Brevet var blevet afjaget med 
rystende Haand,- og det sagde tydeligere end Ord, 
i hvilken Angest hendes Fader levede, mens han 
flygtede som et jaget Dyr, hvem Sporhundene ere 
efter. Ogsaa den Omstændighed, at Opholdsstedet 
ikke var nævnt, vidnede om, hvor stor Faren var. 
Han maatte jo sikkert for længe siden have forladt 
det Sted, hvor han havde truffet Kræmmeren. Alt- 
saa havde han holdt det for nødvendigt at sl<jule, 
endogsaa i hvad Retning han var flygtet. Dog 
mente Casetta, at han maatte være flygtet Syd paa, 
og den Gisning blev da ogsaa stadfæstet. En af 
Præsterne i Brygge, som havde været paa Rejse, 
havde nemlig mødt Ulfeldt og hans Tjener, kørende 
paa en Bondevogn, paa Vejen til Arras nede ved 
den franske Grænse. 

Dernæst kom der et Brev til Anne Katrine fra 
Doktor Sperling, som havde hørt fra Ulfeldt, der 
lovede ham nærmere Underretning, naar han var 
kommen til et sikkert Sted. Det vilde sagtens blive 
i Omegnen af Luttich. 

»Jeg kan ikke tro,« sagde Casetta til Anne, 
da han havde læst Sperlings Brev, »at eders Fader 
har slaaet sig ned saa nær herved. Det har han kun 
skrevet for at vildlede Kong Frederiks Spejdere.« 

»Men,« indvendte Fru Casetta, »Doktor Sper- 
ling er jo Grevens trofaste Ven. Han vil da ikke 
røbe hans Opholdssted.« 

»Nej,« svarede Casetta, »men husk paa, at 
det gælder Livet. Et uagtsomt Ord af Sperling 
eller Skødesløshed med Brevet kunde føre til Op- 

dagelse. Dog peger ogsaa denne Efterretning mod 
Syd« 

»Jeg kan ikke udholde dette længer,« udbrød 
Anne. »Jeg drager ud i Verden for at opsøge min 
Fader. Han skal ikke dø ene blandt fremmede.« 

»Jeg kan ikke tillade det!« udbrød Casetta. 
»Jeg vil ikke kunne forsvare at lade eder, Kom- 
tesse, en ung Dame af høj Byrd og tillige vor gode 
Veninde, strejfe gennem det halve Europa uden. 
Ledsagelse.« 

»Aa, vær uden Frygt for mig!« svarede Anne 
kækt. »Jeg er vant til at klare for mig, og hvad 
min Alder vedrører, da har jeg nu prøvet saa meget, 
at mine fire og tyve Aar ere lige saa gode som 
fire og tredive.« 

»Nu, vil I endelig af Sted,« sagde Casetta, »saa. 
drager jeg med eder.« 

»Jo vist!« udbrød Anne, idet hun blev lidt rød 
i Kinderne. »Det vilde være skønt, om I løb fra 
Hustru, Børn og Hjem for at føjte om i Landet 
med mig!« 

»Jeg ledsagede dog eders Moder til England, 
Komtesse, uagtet det var mindre nødvendigt.« 

»Og kom i Fangenskab,« faldt Anne ind. »Er 
I ikke bleven klog af Skade? Græd ikke, kære 
Fru Casetta! Der bliver intet af. Eders Husbond 
vil nok indse, at det er hans Pligt at blive ved 
Hjemmet.« 

Casetta indsaa det; men han gjorde det ugerne, 
og hans Hustru blev ikke glad ved at mærke, at 
han, som det lod, kun blev hjemme af Pligt. Hun 
havde ellers intet at udsætte paa sin Mands Op- 
førsel; men hun kunde ikke lukke Øjnene for den 
Kendsgerning, at hendes Mand og Anne Katrine i 
høj Grad følte sig dragne til hinanden. Vel drejede 
deres Samtaler sig gerne om aandelige Ting; men 
de kunde i den Grad fordybe sig i dem, at de 
ganske glemte hendes Nærværelse. Hun, som stod 
langt under Anne i Aandsevner, kunde ikke følge 

med og blev helt tilovers. Der havde saaledes dog 
indsneget sig nogen Sldnsyge i hendes Hjerte; men 
da hun var en blid Kvinde, og hun dog havde Anne 
Katrine kær, saa angrede det hende. Da det kom 
til Stykket, og Anne skulde af Sted, bad Fru Ca- 
setta selv sin Mand om at følge hende i det mind- 
ste et Stykke paa Vej, hvorimod Anne afviste Til- 
budet med en saadan Fasthed, at Casetta ikke kunde 
trænge sig paa. 

Det var en Dag midt i Oktober tidlig om Mor- 
genen, at Anne, ledsaget af Anneke, forlod Casettas 
Hus. Denne tro, gamle Pige havde 'atter sluttet 
sig til sit Herskab; men Leonora havde ikke taget 
hende med til London, fordi hun mente, at Anneke 
var mere nødvendig i Hjemmet. Fru Casetta fulgte 
dog med et Stykke, for at det skulde se ud, som 
om de kun gik en Tur sammen i Byen. De slap 
uhindrede ud af Stadens sydlige Port, og da de 
havde gaaet et Stykke sammen hen ad Landevejen, 
skiltes de. 

»Nu være Gud med eder, kære Komtesse,« 
sagde Fru Casetta, efter at hun havde omfavnet og 
kysset Anne. »Jeg faar ikke Ro i mit Sind, førend 
vi have hørt fra eder og vide, at I have fundet 
eders Fader og er i Sikkerhed med ham.« 

»Det vil vist vare en Tid,« svarede Anne. 
»Men Tak for eders trofaste Venskab, kære Fru 
Casetta, og for den store Gæstfrihed, I har vist os 
og fremdeles agter at vise mine Søstre. Vær en 
Moder for dem, og saa lønne Gud eder! Jeg dra- 
ger bort med et let Sind, fordi jeg holdt eders 
Mand fra at ledsage mig, og vi saaledes ikke bringe 
ny Ulykke over eders Hus.« 

»Give Gud, at vi maa genses i bedre Tider!« 
sagde den gode Fru Casetta til sidst. 

Dette Ønske skulde imidlertid ikke blive op- 
fyldt; thi da Anne et Par Aar efter vendte tilbage 
til Brygge, laa Fru Casetta i sin Grav. 

Frejdig vandrede Anne Katrine hen ad Lande- 

vejen, fulgt af Anneke, som bar en Bylt Tøj under 
sin Kaabe og gik og stønnede, ikke over Byltens 
Vægt, men over sit Herskabs haarde Skæbne. 

»At tænke sig,« sagde hun til Anne, »at I, en 
Grevedatter og en Konges Barnebarn, nu maa van- 
dre ud i Verden paa eders Fødder, som om I var 
en Landstrygerske og en Tiggerkvinde. Det blev 
ikke sunget ved eders Vugge.« 

»Nej, Anneke,« svarede Anne Katrine muntert, 
»men større Damer end jeg have vel stundom 
maattet prøve, hvad der var endnu værre. Hvor 
jeg snakker I« udbrød hun med pludselig Alvor. 
>Jeg tænkte paa, hvad jeg har læst i gamle Krø- 
niker; men jeg har ikke nødig at gaa længere end 
til min egen stakkels Fru Moder, som nu sidder og 
sukker bag Blaataarns Fængselsgitter. Tror du ikke, 
Anneke, at hun vilde være glad, hvis hun vandrede 
her under Guds fri Himmel med os.?« 

»Ak, Jomfru Anne,« udbrød den gamle Pige 
grædefærdig, »jo mere I siger, des mere oplades 
mine Øjne for al den Elendighed, der er kommen 
over os.« 

»Gud Herren lever endda!« udbrød Anne, idet 
hun saa op. »Tab ikke Modet, Anneke! Ellers 
maa jeg tænke, at jeg hellere maatte have ladet 
dig blive i Brygge og gaaet paa Rejse alene. Men 
nu skal du faa lidt Trøst. Vel er jeg nu en Land- 
strygerske, som du før sagde; men en Tiggerkvinde 
er jeg ikke. Jeg har Tasken fuld af Penge. Du 
skal snart komme op at age.« 

I den første Landsby, de kom til, lejede de 
en Vogn, som kørte dem til Gent. Paa samme 
Maade rejste de videre og flakkede i over tre Maa- 
neder om fra By til By, uden at Anne fandt noget 
Spor af sin flygtede Fader. Omsider, sidst i Januar 
Maaned 1664, havde de naaet Byen Basel, som 
hgger i Schweiz ved Rhinen, hvor Floden vender 
sit Løb mod Nord. De kom dertil med en Paket- 
baad, som gik op ad Floden, og straks da Anne 

Katrine havde sat Foden paa Skibsbroen, hørte hun 
det Udraab: »Der er Anne!« Det var hendes 
Broder Kristians Røst; kort efter laa hun i hans 
Arme, og nu kom ogsaa Ludvig og Korfits til. 

»Gud se i Naade til os; hvorledes kommer du 
dog her?« udbrød Kristian. 

>Er Fader her?« Det var de første Ord, Anne 
Katrine fik frem. 

»Tys, tal ikke om ham her paa Gaden!« sva- 
rede Kristian. »Vent, til vi ere komne hjem i vort 
Logi« 

Paa Vejen derhen udspurgte Brødrene hende 
om hendes Rejse; de hørte i Tavshed paa hendes 
Fortælling om alle de Eventyr, hun havde gennem- 
gaaet, roste hende ikke for den Kækhed og Snild- 
hed, hvormed hun havde klaret for sig, og udtalte 
ingen Glæde over den Trofasthed, hun havde vist 
ved at vove sig ud paa denne farlige Rejse. Det 
sidste krænkede hende især dybt. Hun var jo 
kommen paa Kærlighedens Vinger, og hun havde 
udstaaet saa meget for at naa Maalet ; men det lod 
ikke til, at hun var velkommen. Der hvilede en 
mørk og trykket Stemning over hendes Brødre; de 
lignede ikke mere sig selv. Ulykken syntes at have 
gjort dem bitre og taget al Ungdomsglæde fra dem. 
Alt, hvad der var hende gaadefuldt, fik hun dog 
opklaret, da Brødrene havde ført hende til Logiet, 
hvor de kunde tale frit. 

»Fader er her,« sagde Kristian, »dog ikke her 
i Byen. Han har lejet et Hus i Landsbyen Rich, 
som ligger en halv Times Gang herfra nede ved 
Floden. Der føler han sig mere sikker.« 

Derpaa fortalte Brødrene hende, hvorledes de 
vare komne til Basel og om deres Oplevelser der. 
Faderen var i Eftersommeren kommen til Basel og 
havde straks skrevet til dem og Icaldt dem til sig. 
Han optraadte under det paatagne Navn Jean de la j 
Barre ; Sønnerne udgav sig for at være Englændere, 
der vare flygtede fra deres Fædreland og i Slægt | 

med hverandre. Ulfeldt agerede Hovmester for den 
yngste, den syttenaarige Ludvig, og i Forening 
havde de saa hørt Forelæsninger ved Universitetet 
i Basel Sønnerne drev endnu for et Syns Skyld 
deres Studier, men saa dog af og til ud til den 
gamle i Rich. 

»Fader,« sagde Korfits noget spydig, »er over 
al Maade mistænksom og bange for Opdagelse. En 
Hunds Gøen indjager ham Skræk. Han ser en 
Spejder i ethvert Menneske, der gaar forbi hans 
Hus, og dog have vi hidtil levet fuldkommen sikre 
her. Jeg gad vidst, hvorfor han egentlig har kaldt 
os hertil; thi jeg maa tro, at han flyttede til Rich 
for at blive os kvit.« 

»Hvor kan det undre dig, Korfits,« sagde Anne 
Katrine. »Der er jo sat en Pris paa hans Hoved, 
og Kong Frederiks Spejdere ere ude efter ham alle 
Vegne. Han kaldte eder hertil for at finde Trøst 
i eders Selskab ; men Angesten har saa dog til sidst 
faaet Overtaget.« 

»Vel,« sagde Kristian, »men saa maa du ogsaa 
kunne indse, at jo flere vi ere, des større bliver 
ogsaa Faren i hans Øjne. Du maa derfor ikke 
vente, at han vil blive glad ved at se dig.« 

»Alligevel,« svarede Anne, »haaber jeg, det 
skal blive til Gavn for ham, at jeg er her.« 

Kristian førte saa hende .og Anneke ud til Rich, 
hvor Modtagelsen blev ganske, som Kristian havde 
forudsagt. 

»Jesus, er det dig, Anne I« udbrød Ulfeldt, da 
han saa hende. »Hvorledes er du kommen hertil, 
og hvad vil du?« 

»Trøste og pleje eder. Fader,« svarede Anne, 
idet hun faldt ham om Halsen og kyssede ham. 

Han gengældte hendes Omfavnelse kærlig nok, 
men blev paany urolig, da han opdagede Anneke. 

»Hun maa ikke være her!« udbrød han heftig. 
»Min Husstand vil blive Ifor stor. Det vil vække 
Opsigt.« 

»Vist ikke, Fader,« sagde Anne. »Hvad under- 
ligt er der i, at I har taget et Par Kvindfolk i 
eders Tjeneste, især da I er sygelig? Ak, kære 
Fader, hvor bittert har I ikke maattet savne Moder ! 
Jeg vil stræbe at gøre Fyldest for hende.« 

»Det kan du ikke, Barnl« udbrød Ulfeldt med 
skælvende Stemme. »Tanken om hendes Fangen- 
skab og om alt, hvad hun maa lide, vil inden føje 
Tid faa mit Hjerte til at briste. Jeg føler det med 
hver Dag, der gaar, mere, at jeg ikke kan leve 
uden hende.« 

Saa brast han i Graad. Men han fik dog 
snart at mærke, at hans Datters og den trofaste 
Annekes Nærværelse var en stor Velgerning for 
ham. Husholdningen blev bedre ført, og han blev 
bedre plejet. Dernæst sørgede Anne for, at han 
fik aandelig Sysselsættelse og Pennen i Gang. Hun 
fik ham nemlig til atter at tage fat paa det store 
Forsvarsslarift, som han havde under Udarbejdelse, 
og som han nu fik fuldført. Ark for Ark, som han 
havde faaet det færdigt, var det blevet sendt til 
Sperling for at blive oversat paa flere Sprog og 
trykt. 

Det var en ægte Sisyfos-Gerning. Myten om 
Sisyfos passer i dette Tilfælde nøjagtig paa Ulfeldt. 
Sisyfos var jo det snedigste af alle Mennesker og 
maatte til Straf for alle sine Rænker i Underver- 
denen rulle en stor Sten op ad et stejlt Bjærg, fra 
hvis Top Stenen stadig rullede tilbage. Saaledes 
gik det med alle de Grunde, som Ulfeldt her har 
stillet op til sin Retfærdiggørelse. Stenen, hans 
uimodsigelige Brøde, rullede tilbage og sønderrev 
det Væv af Spidsfindigheder, som han med saa 
megen Kunst og Møje havde spundet for at redde 
sin Ære. Arbejdet holdt ham i Aande^ saa længe 
det stod paa, og nogle Uger hengik i Rolighed, 
indtil han pludselig blev skræmmet op af sin 
Tryghed. 

Anne Katrine vandrede af og til ind til Basel 

for at se til sine Brødre, og nu vilde Uheldet, at 
hun en Dag blev truffet i deres Logi af to schweizi- 
ske Officerer. Disse muntre Herrer, som ingen 
Anelse havde om, hvem hun var, holdt hende for 
et løsagtigt Kvindemenneske, drillede Ulfeldts og 
lod dem høre, at de havde en Glædespige hos sig. 
Rasende over, at der saaledes blev sat Klik paa 
deres Søsters Ære, udfordrede Kristian og Korfits 
Officererne, og Duellen blev kun hindret ved, at 
Øvrigheden i Basel lagde sig imellem. Dette førte 
imidlertid til, at en Undersøgelse af de foregivne 
unge Englænderes Forhold blev indledet, og det 
satte naturligvis Ulfeldt i stor Skræk. Han bød 
dem straks fortrække fra Basel, og de rejste saa 
til Lausanne ved Genévesøen og tog Ophold der. 
Nu var Anne Katrine alene med sin Fader, og han 
maatte for større Sikkerheds Skyld udgive hende 
for sin Hustru. 

Saaledes blev Anne Katrines Nærværelse dog 
uheldbringende for hendes kære; men hun fik ikke 
lang Tid til at græmme sig derover. Ulfeldt blev 
nemlig faa Dage, efter at Sønnerne vare rejste, syg 
af Lungebetændelse. Han maatte lægge sig, og 
den tilkaldte Læge erklærede, at han næppe havde 
mange Dage tilbage at leve i. Anne Katrine tænkte, 
at her vilde Døden komme som en Frelse, og det 
var hende ert Trøst at vide, at hun var hos sin 
ulykkelige Fader og kunde lukke hans Øjne. Han 
var dog undgaaet alle sine Fjenders Efterstræbelser 
og kunde dø rolig i sin Seng. 

Den 19de Februar efter Middag gik Anne Ka- 
trine til Basel og tog Anneke med sig. Deres 
Ærinde var at hente Medicin til den syge; men 
Anne gik selv for at faa Benene rørte og trække 
lidt frisk Luft. Hendes Fader var jo i gode Hænder 
med Charles Provin ved sin Seng. Da hun i Mørk- 
ningen kom tilbage og traadte ind i Sovekammeret, 
fandt hun til sin Skræk Sengen tom. Hun gik ind 
i Studereværelset; men der var hendes Fader heller 

Leonora Kristina. 24 

ikke. Hun vendte da tilbage til Sovekammeret og 
blev nu var, at hans Klæder, hans Hsit og hans 
Kappe, som havde hængt paa Vægknagerne, vare 
borte. Dernæst vare Skufferne i hans Chatol ud- 
trukne og lomme. Der fandtes ingen af de Smykker 
og Pengeruller, som han plejede at gemme der. 
Skulde det være muligt, at den dødssyge Mand 
havde givet sig paa Flugt? Anne stod der som 
lamslaaet, da Charles Provin traadte ind, fulgt af 
den grædende Anneke. 

»Greven er flygtet,« sagde Charles, »jeg kunde 
ikke hindre det.« 

»Jesus!« udbrød Anne, idet hun dødbleg stir- 
rede paa Charles. »Det bliver hans Død! Hvor- 
hen er han flygtet.^« 

»Jeg ved det ikke, Komtesse,« svarede Charles 
med en modfalden Mine, »han vilde ikke sige mig 
det.« 

»Og du lod ham gaa alene?« udbrød Anne 
vred. »Charles, Charles, er du slaaet af Vanvid?« 

»Nej, Komtesse,« svarede Charles. »Herren 
gik ikke alene. Borger Nikolas fra Basel var med 
ham. Han var her jo i Gaar, som I ved, for at se 
til Greven, og de maa da vel have truffet Aftale 
om Flugten. Jeg blev kaldt ind Klokken eet for 
at hjælpe Greven med at staa op og komme i 
Klæderne. Jeg troede, at han var bleven vild, jeg 
nægtede at adlyde og prøvede paa at snakke ham 
derfra. Men saa sagde han — « her kvaltes Char- 
les's Stemme af Hulken. 

»Fat dig, Charles,« sagde Anne utaalmodig. 
»Lad mig snart faa Rede paa Tingen! Vi maa 
sætte efter ham.« 

*Det er ugørligt. Komtesse,« svarede Charles, 
idet han aftørrede sine Taarer, »ikke alene fordi 
jeg har givet Greven mit Ord paa at holde mig 
rolig, men fordi det kunde føre til, at han blev op- 
daget og udleveret.« 

Anne maatte give Charles Ret i det og hørte 
nu hans Fortælling til Ende. 

»Charles, sagde han til mig, du har altid været 
en tro og lydig Tjener, adlyd mig da ogsaa nul 
Det gælder Ære og Liv. Nikolas, som jeg kan 
lide paa, lod mig i Gaar vide, at der er kommet 
nogle danske Herrer til Basel, som søge efter mig. 
Bliver jeg greben, føre de mig til Danmark, og mit 
Hoved vil falde for Bøddelens Sværd. Det skal ej 
ske ! Saa vil jeg hellere dø som en Hund paa den 
vilde Mark. — Og da jeg spurgte ham, om han 
dog ikke vilde sige Farvel til sin egen Datter, sva- 
rede han: Hun maa allersidst vide det. Hun vilde 
prøve paa at holde mig tilbage med sine Taarer 
og Bønner. Sig hende intet før i Morgen, saa vil 
jeg være langt borte. — Han glemte,« sluttede 
Charles, »at. jeg ikke kunde skjule saa længe, at 
han var flygtet; men det er jo lige meget. Der er 
intet at gøre.« 

Dog gjorde Anne noget, idet hun straks sendte 
Charles til Lausanne for at hente Brødrene, og først 
da de vare komne og i over en Uge havde søgt 
efter Faderen, fandt de hans Spor. Han havde sagt 
til Charles, at den næste Dag vilde han være langt 
borte, og det var han. Da Solen den 20de Februar 
stod op, havde han udaandet, og hans Sjæl var 
indstævnet for Guds Domstol. I en Baad havde 
han ladet sig ro ned ad Rhinen til den lille tyske 
By Neuburg. Han laa i Baaden, indhyllet i sin 
Kappe, og Baadfolkene troede, at han sov; men da 
de ved Daggry kom til Neuburg og vilde vække 
ham, viste det sig, at han var død. Den kolde 
Natteluft havde dræbt ham. 

Saa sørgelig endte hans urolige og brødefulde 
Liv, efter at han i syv og halvtredsindstyve Aar 
havde, hendraget det i saa vekslende Kaar som kun 
faa dødelige. Han undgik Lovens Straf; men den 
Bod, han maatte gøre, blev vel haardere, end om 
hans Hoved var faldet paa Blokken. Dog kan dette 

ikke mildne Dommen over hans Livsgerning; thi 
der viste sig aldrig Spor af Anger hos ham. Vel 
er den Skamstøtte, der blev sat paa hans Gaards 
Tomt, »til evig Spot og Spe«, for længe siden 
fjernet; men den Skamstøtte, han har sat sig selv 
i sit Eftermæle, vil til evig Tid blive staaende som 
et sørgeligt Minde om en af de skadeligste og mest 
troløse Sønner, som Danmark nogen Sinde fostrede. 
Hans Lig var blevet indsat i Neuburg Kloster. 
Sønnerne fik det udleveret; men af de Penge og 
Smykker, som han havde taget med sig, fandt de 
ikke noget Spor. De tog Liget med sig og jord- 
fæstede det i Nattens Mørke paa et hemmeligt Sted. 
for at det ikke skulde blive ført til Danmark og 
der mishandlet og haanet. Endnu den Dag i Dag 
vide vi ikke, hvilken Plet af Jord der gemmer Kor- 
fits Ulfeldts Støv. 



Femte Kapitel. 

I Havn. 



Anne Katrine blev i Basel, hvor hun i nogen 
Tid levede i Stilhed med sine Brødre. De sørgede 
med hverandre over deres Faders Død, og Anne 
græd sine modige Taarer ved at tænke paa, at han 
havde udaandet i trøstesløs Ensomhed paa en aaben 
Baad. De fik endda den Græmmelse, at Rygtet 
om de danske Herrer, som skulde være komne til 
Basel for at gribe deres Fader, viste sig at være 
blind Aliarm. Men det var dem dog en Trøst at 
vide, at han nu havde udstridt og var bleven ud- 
friet fra et elendigt Liv i evig Angest. De udøste 
deres Hjerter for hverandre og opfriskede gamle 

Minder om den hensovedes store Kærlighed til dem. 
Her var Ordet »intet uden godt om de døde« paa 
rette Sted. At de i deres Fader ikke saa en brøde- 
fuld Mand, men et Menneske, som var blevet uret- 
færdig behandlet og forfulgt af Skæbnen, vidner 
om en Kærlighed, som lægger et Lod i Vægtskaalen 
til Gunst for ham. 

De fik imidlertid snart Selskab. Annes Flugt 
havde haft slemme Følger for hendes Søstre. De 
fik atter Arrest, og nu blev Livet i Brygge dem 
for trangt. De flygtede, naaede lykkelig ned til 
Basel og levede saa et Aarstid der med deres 
Søskende. 

Men dette Samliv i Basel efterlod et dybt Spor, 
ikke hos Ellen og Leonora, men i Anne Katrines 
Sjæl. Hendes tre Brødre havde ikke for intet været 
hos Dronning Kristina i Rom. Som de fleste fra- 
faldne blev Dronningen fanatisk i sin ny Tro og 
var altid ude efter at gøre Proselyter, naar nogle 
af hendes Landsmænd eller fordums Trosfæller kom 
i hendes Nærhed. Det lykkedes hende med Ulfeldts 
Sønner. De gik alle tre over til den katolske Re- 
ligion og syntes, idet de afsvor deres fædrene Tro, 
at fryde sig over, at det sidste Baand, der havde 
knyttet dem til deres Landsmænd, brast. 

Kristian var den mest fanatiske af dem. Det 
laa vel i hans mørke, lidenskabelige Sind; men det 
maatte tillige være en Lettelse for ham at ty ind 
under den pavelige Kirkes Vinger. Drabet paa 
Fuchs tyngede paa hans Samvittighed trods alle 
de Grunde, hvormed han vilde retfærdiggøre denne 
Hævngerning. Det var og blev et Mord, og han 
var hjemfalden til Lovens Straf. Men i den katolske 
Kirke var det let at faa Syndsforladelse for at have 
dræbt en Kætter. Det var snarest en rosværdig 
Gerning. 

Adskillelsen i Tro blev nu en Skillemur mellem 
Anne Katrine og hendes Brødre. Hun følte sig 
ensom og forskudt, de vante Bønner mistede deres 

Kraft, og der var ingen i hendes Nærhed, som 
kunde støtte hende. Desuden gjorde Sorgen og 
Kærligheden til hendes Brødre hende blød. De fik 
da omsider Bugt med hende; hun gik over og blev 
Katolik. 

Kort efter kom der et Brev fra Casetta, som 
blev afgørende for hendes Skæbne. Det bragte 
hende Efterretningen om hans Hustrus Død. Han 
skrev, at han led ved den sorgfulde Ensomhed, 
hvori han nu levede, og bad Anne og hendes Sø- 
stre om at vende tilbage til Brygge og bo hos ham ; 
de kunde nu leve der i fuldkommen Sikkerhed. 
De fulgte Kaldet og forlod Basel. Brødrene gjorde 
ligesaa, idet de drog deres Veje ud i Verden, og 
saaledes adspredtes den Søskendekreds, som i to 
Aar havde været samlet i Basel. 

Det var med ejendommelige Følelser, at Anne 
Katrine gensaa Casetta; men ikke fordi hun gjorde 
sig Tanker om at indtage den ledige Plads ved 
hans Side og blive sin afdøde Venindes Efterfølger- 
ske. Den katolske Religion herskede nemlig i Flan- 
dern, Casetta var Katolik, og hun altsaa nu hans 
Trossøster. Dette drog dem naturligvis nærmere 
til hinanden, om det end varede nogen Tid, inden 
Anne fik Rede paa sit Hjertes Tilstand, og Casetta 
var alt for fintfølende til at trænge ind paa hende. 
Hendes Kærlighed kom altsaa denne Gang til at 
gro en langsom, men sikker Vækst. Længe inden 
Afgørelsen kom, skønnede alle deres Venner i Brygge, 
at sjældent vare to Mennesker i den Grad skabte 
for hinanden som Jean Casetta og Anne Katrine 
Ulfeldt. 

Da Sløret gled fra hendes Øjne, og hendes 
Hjertedør sprang op, faldt der for hende et under- 
ligt Strejflys over hendes første Kærlighed. Hun 
fik Øjnene op for, hvor rodløs den havde været, 
et vildt Skud, som til hendes eget Bedste var ble- 
vet afskaaret. Hun priste nu Klas Tott for hans 
Koldsindighed, og de Sammenligninger, hun gjorde 

mellem den drabelige Svenskers og den fintdannede 
Belgiers Tankesæt og Væsen, faldt ikke ud til den 
førstes Fordel. Mens en dybere Kærlighed gennem- 
strømmede hendes Hjerte, takkede hun Gud. Dog 
maatte hendes Bønner nu gaa adskillige Omveje 
for at naa til Guds Trone. Hvorledes hendes i 
Sandhedens klare Lys udviklede Sjæl fandt sig til 
Rette med den store Helgenskare, der spærrede 
Vejen til Himmelen for hende, blev en Hemmelig- 
hed for andre ; men hun forargede ikke sin Mand 
ved Modsigelse og gik flittig til Messe. 

Saaledes var hun omsider kommen i Havn 
og havde bjærget Lykken. Der var intet Baand, 
som bandt hendes Søstre til Brygge; de følte sig 
dragne til Hjemmet og kom det saa nær, som de 
kunde, idet de søgte op til Skaane, hvor deres 
Moster, Frøken Hedevig, boede med sin Mand, 
Ebbe Ulfeldt, der var General i svensk Tjeneste. 
Hos dem fandt de Tilflugt for en Tid. 

Men hvor Leonora Kristinas Børn end vare i 
Verden, saa græmmede de sig over deres Moders 
ulykkelige Skæbne. Anne Katrine omgikkes end- 
ogsaa med den Tanke at hjælpe hende til Flugt. 
Hun skrev nemlig til Sperling og bad ham skaffe 
hende at vide, hvor dyb Slotsgraven var, og hvor 
højt der var op til hendes Moders Fængsels vin due 
i Blaataarn. Sperling fraraadede dog alle Flugtplaner 
som haabløs Gerning, der ikke vilde gavne Fangen 
og kun føre Redningsmændene i Ulykke. Denne 
Slægtens gamle og trods alt endnu trofaste Ven 
fik snart selv at mærke, hvor stærkt et Fængsel 
Blaataarn var, og hvor godt det holdt paa sine 
Fanger. Han blev nemlig røbet ved sin Brevveks- 
ling med Ulfeldt, greben og ført til København. 
Han blev ogsaa indsat i Blaataarn og maatte i 
haardt Fængsel hensukke sine Dage der, indtil 
Døden udfriede ham. Han fik saaledes til det sidste 
at føle, hvad det vilde sige, at han sejlede paa 
samme Skib som Ulfeldt. Det anede ham ikke. 

da han i Lykkens og Velmagtens Dage gik om 
Bord der, at han for med en Dødssejler. 

Ellen Kristine og Leonora Sofie vare imidlertid 
heller ikke ledige. De vovede sig til København, 
henvendte sig ^ indflydelsesrige Stormænd og ind- 
gav Bønskrifter for at udvirke deres Moders Løs- 
ladelse. Men de opnaaede intet og bleve udviste 
af Landet. En stærk Haand holdt paa Fængsels- 
dørens Laas, Dronning Sofie Amalies. Saa længe 
denne Leonoras Dødsfjende levede, var der intet 
Haab for hende om at slippe ud. 



Sjette Kapitel. 

FængselsHv. 



Kun faa Mennesker have baaret et langvarigt 
Fængselslivs Lidelser med saa stor Sjælsstyrke som 
Leonora Kristina. Under Trykket af Ulykken, med 
alle dens Savn, legemlige og sjælelige Lidelser, 
styrkedes og klaredes hendes Aand. Naar hendes 
Mod en Gang imellem sank, hentede hun Kraft i 
Bønnen til sin Herre og Frelser. 

Netop fordi hun levede adskilt fra Verden i 
et snævert Rum, skærpedes hendes Snilde. Hua 
viste en vidunderlig Opfindsomhed i at skaffe sig 
Sysselsættelse. Hun lavede sig saaledes en Væv 
af nogle Pinde og omdannede Nødder til Terninger. 
Den Pen, hvormed hun skrev, var tagen af en Fjer- 
vinge, og hun skar den med et Glasskaar. 01 og 
Sod blev hendes Blæk, hun malede paa Væggen 
med Pærestilke og modellerede af Ler og 01. Alle 
disse Sysler drev hun med godt Lune, uagtet hun 
undertiden maatte døje Kulde, levede i en forpestet 

Luft, og Rotterne kunde være saa naergaaende, at 
de aad af hendes Lys, mens det brændte. 

Dog viste hendes Karakters Storhed sig især 
i den Fasthed og Stolthed, hvormed hun midt i sin 
Nedværdigelse værnede om sin Person. Hun kunde 
holde sig de raa Fangevogtere fra Livet, ja hun 
tugtede endogsaa med sin Haand nogle af de 
Kvinder, der vare hos hende, naar de gav deres 
onde Sind Tøjlen. Men de fik ogsaa hendes aande- 
lige Overlegenhed at føle, og hun kunde more sig 
over dem, naar de kom til kort i en Disput. Nogle 
af dem vare ret godmodige, men alle vare Dron- 
ning Sofie Amalies Spioner. Hendes Majestæt var 
saamænd ikke uvidende om den Maade, hvorpaa 
der blev handlet med Leonora Kristina i Fængse- 
let. Med den mest smaalige Hævnsyge frydede 
hun sig over sin gamle Rivalindes Ydmygelser og 
Trængsler. 

Leonora vandt en Ven i Slotsfogedens Skriver, 
den ædle Peter Tødslev, og han blev hende tro til 
det sidste. Han skaffede hende henimod Slutnin- 
gen af hendes Fangenskab Bøger og saaledes Sys- 
selsættelse for hendes Aand. Ogsaa fik hun nogen 
Trøst ved at kunne meddele sig til sin gamle Ven 
og ulykkelige Medfange, Doktor Sperling. Han sad 
i Taarnets værste Fangerum, Mørke Kirke kaldet, 
som laa under hendes Fængsel. Men den Brev- 
veksling, de kunde føre med hinanden, blev yderst 
tarvelig, da den maatte indskrænke sig til enkelte 
Ord, indridsede paa Mandler, som de sendte hin- 
anden. 

Saa længe Dronning Sofie Amalie var ved 
Magten, indtraadte der ikke nogen Bedring i Leo- 
noras elendige Fangeliv; men eftsfcr Kong Frederiks 
Død i Aaret 1670 fik hun dog en lille Aarspenge 
og i flere Henseender blidere Kaar. Hans Søn og 
Efterfølger, Kristian den Femte, var egentlig Leo- 
nora god; men af Hensyn til sin Moder Enkedron- 

ningen, hvis Had til hende aldrig sluktes, turde han 
ikke løslade hende. 

Dog var det nær sket i Aaret 1671. Den unge 
Dronning Charlotte Amalie og hendes Moder, Land- 
grevinden af Hessen, vovede engang at se ind til 
Leonora. De navngav sig ikke; men hun gen- 
kendte Landgrevinden, som hun før havde set, og 
gættede sig til, at den anden Dame maatte være 
Dronningen, Hun bad dem om at gaa i Forbøn 
for hende, og Landgrevinden blev især greben af 
Medlidenhed ved at se den Elendighed, hvori hun 
levede. Hun prøvede virkelig paa at vinde Kongen 
og indgive ham Mod til at følge sit Hjertes Drift. 
Dronningens første Nedkomst ventedes, og med 
den for Øje var Kongen blidt stemt. Landgrevinden 
greb da Lejligheden, og det lykkedes hende at fra- 
vriste Kongen det Løfte, at hvis Dronningen bragte 
en Prins til Verden, skulde Grevinde Ulfeldt blive 
løsladt. 

Enkedronningen var til Stede ved Nedkomsten 
uden at ane, at Landgrevinden havde en særlig 
Grund til at imødese Udfaldet med Spænding; men 
hun fik det snart at vide. Landgrevinden var nem- 
lig saa tankeløs ved Meldingen om, at Dronningen 
havde født en Søn, at udbryde: »Nu vil Fruen i 
Taarnet blive glad!« Enkedronningen spurgte hende, 
hvad hun mente med det, men blev henvist til 
Kongen, som nu maatte ud med Sproget Virk- 
ningen blev endnu stærkere, end han havde 
ventet. Hans Fru Moder blev saa rasende over at 
høre, at Leonora skulde frigives, at hun bød, at 
hendes Karosse skulde køre frem. Hun vilde straks 
hjem til Amalieborg og ikke blive for at overvære 
Daaben, som skulde gaa for sig samme Dag. 

»Eders Majestæt, t sagde hun til Kongen, »har 
først givet mig eders Ord. I har lovet mig, at Leo- 
nora Ulfeldt aldrig skulde slippe ud af Fængselet, 
og nu vil I bryde eders Løfte? I er ingen god 
Søn ! « 

Hendes stolt løftede Hoved, hendes flammende 
Øjne og hendes Stemmes faste Klang lod ret Land- 
grevinden føle, hvilken Magt der var nedlagt i denne 
ubøjelige Kvindes Personlighed. Hun saa til Kon- 
gen, hvis usikre Holdning kun varslede Nederlag. 
Til et Brud med sin viljestærke Moder turde den 
unge Konge ikke gaa. 

>Slaa eder til Taals, kære Fru Moder,« sagde 
han. »Hun faar da indtil videre blive, hvor 
hun er!« 

Saaledes lukkedes atter Leonoras Fængselsdør, 
der var bleven aabnet paa Klem, og blev holdt til 
i fjorten lange Aar endnu. Hendes Fængsling 
kunde forsvares. Ingen af hendes samtidige fandt 
den uretfærdig i det Øjeblik, da den skete. Den- 
gang var Ulfeldt endnu i Live, hun havde efter alles 
Mening støttet ham i hans Forræderi og delt hans 
Had til Fædrelandet. Hun var dengang i alles Øjne 
en farlig Person. Men der var dog ikke fremkom- 
met noget paalideligt Vidnesbyrd om hendes Del- 
agtighed i hans Planer, og nu, da han i syv Aar 
havde ligget i sin Grav, og alle hans Rænker vare 
blevne skrinlagte med ham, maatte hun regnes for 
en uskadelig Person. Derfor mistede Sofie Amalie 
trods alt det, hun havde at hævne, nu sin Ret. 
Tab af Ære og Ejendom og otte Aars ulideligt 
Fangenskab, det var sandelig Straf nok. Ved at 
drive sin Hævngerrighed til det yderste har Sofie 
Amalie sat en uaftvættelig Plet paa sit Minde. 

Meget skete i Verden under Leonoras to og 
tyveaarige Fængselsliv, og noget af det, der gik for 
sig saa at sige Væg om Væg med hende, Tildra- 
gelserne ved Hoffet, kom gennem hendes Vogtere 
til hendes Kundskab. Man kan tænke sig de Sam- 
menligninger, hun gjorde mellem nu og før, da hun 
selv færdedes i Højhed og Glans paa det Slot, i 
hvis Taarn hun nu sad som en ussel Fange. Hvad 
hun fik at vide om sine egne, var ikke meget og 
sjælden godt. Naturligvis undlod man ikke at 

underrette hende om Ulfeldts Domfældelse, og 
Tanken om hans Fredløshed fyldte hendes Hjerte 
med Angest. Men snart fik hun at vide, at hun 
var bleven Enke, og hvor dyb hendes Sorg over 
Ulfeldts Død end var, blev det hende dog en Trøst 
at vide, at han var undsluppen sine Fjenders Efter- 
stræbelser, og at Døden havde udfriet ham af den 
jordiske Elendighed. 

Ofte tænkte hun paa sine Børn. Det var 
haardt for hende at være adskilt fra dem og ude 
af Stand til at raade, vejlede og trøste dem. Hun 
fik kun lidt at vide om, hvorledes det gik dem, 
og hvor de færdedes i Verden. De fleste af dem 
fik hun aldrig mere at se. Mens hun sad i Blaa- 
taarn, satte hendes næstyngste Søn Ludvig, som 
var gaaet i venetiansk Krigstjeneste, Livet til paa 
Kreta, hvor han i Kampen med Tyrkerne sprang i 
Luften med en Mine. Dernæst havde Ellen Kri- 
stine, som efter nogen Omflakken var havnet i 
Brygge, fundet et Asyl hos Casettas. Der blev 
hun syg og udaandede i sin trofaste Søsters Arme. 
Den skønne Leonora Sofie levede derimod i Her- 
lighed og Glæde i Skaane, hvor hun var bleven 
gift med Herremanden Lave Bek. Om Kristian gik 
der det Rygte, at han var bleven Munk, hvorimod 
Leonoras Yndlingssøn Leo var gaaet i østerrigsk 
Krigstjeneste, hvor han havde udmærket sig og 
syntes at være meget yndet af den tyske Kejser. 

Saa forskellig var Børnenes Lod blevet; men 
om alt dette og meget andet skulde deres ulykke- 
lige Moder omsider faa Vished og sit Hjertes dybe 
Længsler stillede. Endelig, den 20de Februar 1685, 
lukkede den hævngerrige Enkedronning sine Øjne 
og maatte slippe Taget. Dog aabnedes Fængsels- 
døren naturligvis ikke straks; først den 19de Maj 
kom den trofaste Peter Tødslev og lod Leonora 
vide, at nu var den kongelige Løsladelsesordre 
kommen Slotsfogeden i Hænde. 

»Skal jeg lade Døren staa aaben?« spurgte 
Tødslev glad. »Nu er I jo fri.« 

»Nej,« lød Leonoras stolte Svar, »saa længe 
jeg er inden for Fængselsdøren, er jeg ikke fri. 
Jeg vil ud med Manér!« 

Hun havde saaledes Kraft til at holde paa sin 
Værdighed til det sidste; men ellers maatte hun 
ogsaa være bleven sig selv utro. Det var ikke 
alene Kongedatteren, der talte, men ogsaa Kvinden, 
som mente, at hun var bleven dybt krænket i sin 
Værdighed. Hun mente, at hun havde lidt uskyl- 
<^^gj og vilde ikke liste sig bort som en Forbry- 
derske. Hun vilde have Oprejsning ved at hentes 
ud af Fængselet paa en sømmelig Maade. Det var 
ogsaa hendes Ønske at blive stedet for Dronningen, 
takke for den udviste Naade og tage Afsked med 
hende. Det vilde Kongen imidlertid ikke tillade. 
Han kunde ikke indrømme hende en Æresoprejs- 
ning, hvori der laa en Tilstaaelse af, at hendes 
Fængsling skulde have været en Uretfærdighed. 

Det blev da til, at hendes Søsterdatter, Anne 
Katrine Lindenow, fik Tilladelse til at hente hende 
i en Karet, uagtet Vejen til Jomfru Lindenows Bo- 
lig ikke var lang, da hun boede ved Holmens Ka- 
nal. Det var næsten mørkt, da Vognen kom, og 
det havde ikke været Leonoras Hensigt at vække 
Opsigt; men der havde samlet sig en stor Skare 
Mennesker, som vilde se Kong Kristian den Fjerdes 
navnkundige Datter, naar hun gik ud af sit Fæng- 
sel. Dog fik de ikke hendes Aasyn at se, da hun 
bar et tæt Slør. Hun blev saaledes ikke engang 
var, at Dronningen stod paa sin Altan og saa paa 
hendes Bortfart. 

Hun tilbragte nogle Dage hos sin Søsterdatter, 
men tog saa ud paa Landet og levede der i Stil- 
hed i nogle Maaneder, indtil Kongen valgte Maribo 
Kloster til hendes Opholdssted for Resten af hendes 
Dage. Hun var fire og tresindstyve Aar gammel, 
da hun drog ind i sit sidste Asyl. 

Leonora Kristina har jo i sin navnkundige Bog 
»Jammersmindet« selv skildret sit Fængselsliv og 
gjort det paa en Maade, der vidner om hendes 
glimrende Aandsevner og store Menneskekundskab. 
Ingen kan læse dette Værk uden at gribes af Med- 
følelse og føle Højagtelse for hende. Der er imid- 
lertid en Efterskrift til dette Værk, som man kunde 
ønske borte. I den nævner hun alle dem af hendes 
Fjender, som Døden bortrev, mens hun sad i Fæng- 
sel. Hun opregner elleve Syndere, og det synes at 
have været hende en Nydelse at dvæle ved Tanken 
om alt, hvad de maatte lide. Dette har hun skre- 
vet enten mod Slutningen af sit Fangenskab, da 
hendes Løsladelse kun var et Tidsspørgsmaal, eller 
kort efter at hun var bleven fri. Udfrielsen af hen- 
des Fangenskab synes altsaa ikke at have stemt 
hende blidt eller gjort hende villig til at tilgive. 
Tværtimod maa Tanken om hendes store Lidelser, 
idet hun saa tilbage over sin lange Fængselstid, 
have overvældet hende, saa at hendes Harme rejste 
sig i dens fulde Kraft. Stærk var hun jo i sine 
Lidenskaber, baade i Kærlighed og Had. I sin Kær- 
ligheds Dybde stod hun højt over sin Dødsfjende 
Sofie Amalie; men i sit Had synes hun at have 
sænket sig til den hævngerrige Dronnings Lavmaal. 

Dette maa siges for Sandhedens Skyld. Dog 
tør vi maaske se et godt Tegn i, at Hovedpersonen, 
Sofie Amalie selv, mangler paa Hævnlisten. Jammers- 
mindet er kun skrevet til Underretning for hendes 
Børn, og der kunde selvfølgelig ikke være Tale om 
at udgive det. Hun kunde da godt i enhver Hen- 
seende have givet sine Følelser frit Løb. Men selv 
om Klogskabshensyn kan have haft sin Del i, at 
hun holdt det tilbage, som laa dybest hos hende, 
saa vidner dog den Omstændighed, at hun ikke 
nævner Sofie Amalie blandt sine Fjender, om et 
sjældent Selvherredømme. Maaske laa ogsaa i 
denne Tavshed Taknemmelighed mod Sofie Amalies 
Søn, Kongen, som havde udfriet hende af Fæng- 



383 

selet. Saaledes undlod hun dog at efterlade det 
Had, der ulmede i hendes Hjerte, som en blivende 
Arv til sine Efterkommere. 



Syvende Kapitel. 

Leonora Kristinas Livsaften. 



Leonoras Livsaften blev stille og blid. Fjernt 
fra Verden, men æret af alle, som kom i hendes 
Nærhed, levede hun i tretten Aar paa Maribo Kloster. 
En gammel, forfalden Munkebolig, den eneste Lev- 
ning af det for længe siden nedrevne Brigittiner- 
kloster, blev hendes Asyl i hendes Alderdom. Hun 
fik sig indrettet hyggelig der, og da Kongen sør- 
gede rundelig for hendes Underhold, kunde hun 
føre en Husholdning, som svarede til hendes Stand 
og ingenlunde var en Kongedatter uværdig. Hun 
havde et talrigt Tyende og til sit Brug fire Heste 
af Kongens Stald. Af og til havde hun liggende 
Gæster, gamle Venner eller nære Frænder, og ingen 
Mand af Betydning, som kom til Maribo, undlod at 
hilse paa hende og vise hende sin Ærbødighed. 
Til det sidste kendtes det paa hende, at Kristian 
den Fjerdes Blod flød i hendes Aarer; men tillige 
gjorde hendes Aandsoverlegenhed og hendes Hjertes 
rige Fylde et Møde med hende til en Oplevelse, 
som aldrig glemtes. Heller ikke havde hun, trods 
alt hvad hun havde gennemgaaet, sat sit muntre 
Lune til, saa at Livet paa Maribo Kloster ingen- 
lunde havde noget sørgeligt Præg. 

Dog havde hun et Savn; thi hendes Hjerte var 
fuldt af Længsel efter dem af hendes Børn, som 
endnu vare i Live. Korfits, som sluttelig var havnet 
hos Dronning Kristina i Rom, var nylig død, saa nu 

havde hun kun fire Børn tilbage. Sønnerne var- 
det jo forbudt under Livsstraf at vise sig i Dan- 
mark, saa at der ingen Udsigt var til et Gensyn 
med Yndlingsbarnet Leo. Kun han og Kristian 
vare i Live, og om den sidste kunde der ikke være 
Tale, da Drabet paa Fuchs for altid havde udeluk- 
ket ham fra Fædrelandet. Med Hensyn til de to 
Døtre nærede Leonora mere Haab, og det skulde 
uventet hurtig gaa i -Opfyldelse. Gensynet med 
hendes ældste og kæreste Datter blev hende undt 
allerede tre Aar efter, at hun var kommen til Maribo. 
Casetta døde nemlig i Aaret 1688; Anne Katrine 
var bleven Enke, og da de Børn, hun havde født i 
sit Ægteskab, ogsaa vare døde, var der intet, der 
bandt hende til Brygge. Længselen efter Moderen 
og Fædrelandet blev hende for stærk. Hun søgte 
om Tilladelse til at vende tilbage til Danmark og 
fik den. 

Rystende blev Gensynet mellem Moder og 
Datter. Fem og tyve Aar vare skredne hen over 
dem begge, siden de skiltes i Brygge, da Leonora 
drog til England, og hvilken Sum af Tildragelser 
og Lidelser gemte ikke disse mange Aar! Anne 
Katrine var dengang en blomstrende Jomfru paa 
fire og tyve Aar. Nu vendte hun tilbage som en 
moden Kvinde paa ni og fyrretyve. Hendes Blom- 
stringstid var for længe siden forbi, og hendes 
Træk havde faaet en skarpere Form, medens dog 
det straalende Lys fra hendes smukke, kloge Øjne 
var usvækket. I sin Moder fandt hun en hvidhaaret 
Kvinde paa syv og tresindstyve Aar, medens der 
dog endnu var Friskhed over hendes Aasyn og Ild 
i hendes Blik. Sjælens Ungdomsfriskhed havde hun 
reddet. 

Hvor meget havde de ikke at meddele hin- 
anden, hvor mange Huller var der ikke navnlig i 
Moderens Kundskab om hendes kæres Skæbne at 
udfylde. Nu først kunde Leonora i Tanken følge 
sin ulykkelige Ægtefælles Liv til det sidste, og nu 

først fik Anne Katrine et Indblik i Dybden af hen- 
des Moders store Lidelser. Men nu fik Anne Ka- 
trine ogsaa, hvad hun hidtil havde savnet, nemlig 
Tak for den opofrende Kærlighed, hun havde vist 
ved at opsøge, trøste og pleje sin fredløse Fader. 

Der hørte til Klosteret to Haver, som vare 
stillede til Leonoras Raadighed, og som hun dyr- 
kede med Omhu. Der havde hun ofte siddet alene 
under skyggefulde Træer og mellem duftende Blom- 
ster og set ud over den blanke Sø til Skovene i 
det fjerne, mens hun tænkte paa sine Børn, som 
færdedes vide om i Verden. Nu sad hun der med 
Anne Katrine ved sin Side, og Datterens Nærvæ- 
relse var hende mere værd end Blomsternes Duft 
og al Naturens Herlighed. Der kunde de sidde 
længe og føre Samtaler, som ingen Ende vilde faa, 
og der sad de sammen en Sommeraften, da en af 
Tjenerne bragte et Brev, som var kommet med 
Posten og adresseret til Anne Katrine. Da Tjeneren 
var gaaet, og hun havde aabnet Brevet og læst de 
første Linier, blegnede hun og udbrød: »Jesus!« 

»Hvad er der sket?« spurgte Leonora hastig. 
»Er der hændet Leo nogen IJlykke?« 

»Nej,« svarede Anne, idet hendes Taarer brød 
frem. »Det er Kristian. Han er død. Gud og 
alle Helgene se i Naade til hans arme Sjæl!« 

Først da Leonora fik Brevet at læse, fattede 
hun ganske Annes Mening med det Udbrud. Bre- 
vet var fra Leo, som fortalte Anne de nærmere 
Omstændigheder ved Broderens sørgelige Endeligt 
og bad hende meddele deres Moder det varsomt. 
Men det blev der ingen Lejlighed til, og Leonora 
vilde desuden altid helst straks have Rede paa en- 
hver Ting og se Sandheden lige i Øjnene. Hun 
havde jo desuden prøvet og med urokkelig Sjæls- 
styrke baaret saa meget; der skulde noget til at 
ryste hende, og dog blev hun ramt dybt i Hjertet 
ved det, hun nu læste. 

Kristian havde først tillige med Korfits været 

Leonora Kristina. ^5 

hos Dronning Kristina, men kunde ikke slaa sig til 
Ro der. Han gik i Kirkens Tjeneste og blev Kannik 
ved Sankt Laurentius Kirken i Damaso. Der havde 
det taget en gal Fart med hans mørke, fanatiske 
Sind. Det endte med, at han tog sig selv af Dage. 
Han havde dræbt sig med seks Knivstik. 

»Han har gjort det i Vildelse,« sagde Leonora. 
»Kære, stakkels Barn!« 

»Lad os haabe detl« svarede Anne med skæl- 
vende Stemme. 

Derpaa hensank de i Tavshed, mens den da- 
lende Sol kastede sit Lys over deres blege, sorg- 
fulde Træk. Leonora bad til sin Frelser, mens Anne 
bad til sine Helgene. Hun havde taget Rosenkransen, 
som hun bar skjult ved sit Bryst, frem og lod den 
løbe gennem sine Hænder. Trosforskellen havde 
hidtil ikke voldet nogen Strid mellem Moder og 
Datter. Leonora havde i dét mindste været for- 
domsfri nok til at indse, at det havde fremmet Annes 
ægteskabelige Lykke, at der ikke i det aandelige 
havde været nogen Skillemur mellem hende og 
hendes Mand. Trofast Kærlighed til og Lydighed 
mod Ægtefællen var jo saa at sige bleven en Tros- 
artikel for Leonora. Dog følte hun i dette Øjeblik 
ved Synet af Rosenkransen smertelig Adskillelsen. 
Hun sagde dog ikke noget i Øjeblikket; men da 
hun i de følgende Dage saa, hvor ofte Annes Rosen- 
krans kom frem, tog hun til sidst Bladet fra Munden. 

»Du beder flittig for din usalige Broders Frelse, 
Anne,« sagde hun, »og deri gør du vel; men jeg 
beder ogsaa. Vi maa jo desværre nu bede hver 
paa sin Vis. Men sig mig nu, beder du dobbelt 
ivrig, fordi du mener, at din Moder er en Kætter- 
ske, hvis Bønner ikke kunne naa til Himmelen?« 

»O nej. Moder!« udbrød Anne, idet hun faldt 
sin Moder om Halsen og kyssede hende. »Sligt 
er ikke kommet i min Tanke.« 

»Nu, Anne,« svarede Leonora, »det er min Tro, 
at der kun er een Gud, og at der i Himmelen kun 

vil være een Kirke, hvor vi til sidst alle ville sam- 
les hos vor Herre og Frelser.« 

»O ja, Moder!« udbrød Anne med inderlig 
Varme, »hvor gerne vil jeg ikke tro detl« 

Saaledes hjalp Kærligheden dem over dette 
Skær, og Harmonien mellem dem blev ikke brudt. 

I de følgende Aar nød Leonora ogsaa den 
Glæde at se sin yngste gifte Datter og nogle af 
hendes Børn hos sig. Leonora Sofies lette Sind 
hjalp til at gøre Livet i Klostret muntert. Der 
blev gjort Løjer i Fastelavnen og spillet Komedie, 
og paa alt dette gik Moderen ind, da det var hende 
kært at se de unge glade. Dog voldte denne 
muntre Datter hende Bryderi, fordi hendes Mand 
altid manglede Penge. Ogsaa understøttede Leo- 
nora Datteren og Svigersønnen i deres Kamp for 
at tilbagevinde Ulfeldts svenske Godser, hvilket dog 
først siden lykkedes deres Børn. Men hvor stærkt 
Leonora end nu og da kunde være optagen af andre 
Ting, glemte hun dog aldrig sin Søn Leo, og 
Længselen efter at gense ham, inden hun blev 
bortkaldt fra dette Liv, blev stadig stærkere hos 
hende. 

Leo Ulfeldts Opførsel havde helt igennem været 
ulastelig. Han var nu Oberst i kejserlig Tjeneste 
og havde ved sin Tapperhed og Dygtighed vundet 
sig et Navn. Alligevel strandede længe alle Leo- 
noras Forsøg paa at skaffe ham Tilladelse til at 
vende tilbage til Danmark. Hun havde i de 
Dage, da Hævnfølelsen gik højt hos hende, selv 
lagt sig en Sten i Vejen. Mens Leo var i Huset 
..hos Sperling, havde hun skrevet til denne: 

»Det glæder mig, at Leo holder sig saa vel 
og er saa lystig. Kan jeg ikke selv hævne mig, 
saa kan han maaske gøre det en Dag. Var jeg 
endda vis paa det, saa vilde jeg dø med et glad 
Hjerte, naar det skal være.« 

Dette Brev var tillige med Sperlings øvrige 
Papirer faldet i den danske Regerings Hænder, og 

skønt man ikke mere tiltroede Leonora hævngerrige 
Hensigter, kunde man dog ikke vide, om ikke den 
Sæd, hun havde nedlagt i Sønnens Hjerte, kunde 
bære Frugt, naar han kom i Fristelse, og Lejlig- 
heden tilbød sig. Saaledes var det jo gaaet hans 
ældste Broder, da han dræbte Fuchs. Saa dyb og 
rodfæstet var den danske Regerings Mistro til For- 
ræderens Sønner. 

Saa blev Leonora i Aaret 1691 syg, man 
troede til Døden, og da Leo netop var med sine 
Folk paa Femern, saa at han hurtig kunde komme 
til Stede, søgte han om Tilladelse til at se over til 
sin syge Moder og tage Afsked med hende. Det 
blev ham tilladt ; men han maatte komme inkognito 
og fik kim Lov til at være hos hende i fire og tyve 
Timer. 

Dermed var imidlertid Isen bleven brudt. To 
Aar efter fik han Tilladelse til at komme igen, 
blive hos sin Moder i fjorten Dage og optræde 
under sit eget Navn. Han kom i Paasken, saa at 
det blev en dobbelt Højtid for Leonora. Samtidig 
med at hun fejrede sin Herre og Frelsers Opstan- 
delsesfest, varslede hendes Søns ærefulde Nærvæ- 
relse om Oprejsning for Slægten, og det var hendes 
Yndlingsbarn, der havde reddet Æren. Dette var 
bedre end den Hævn, som hun engang havde ven- 
tet af hans Haand. Han kom med Fred og fyldte 
hendes Hjerte med Glæde. Hans Kærtegn og dybe 
Medfølelse var som Manna for hendes efter Kær- 
lighed hungrende Hjerte. Hendes Øjne funklede af 
Stolthed, naar hans statelige Skikkelse med en 
ridderlig Værdighed, der mindede om Faderen i 
dennes bedste Dage, viste sig mellem de adelige 
Naboer og Omegnens Øvrighedspersoner, der kom 
for at hilse paa den unge Greve og vise den kej- 
serlige Oberst og Kammerherre deres Agtelse. 

Ogsaa for Søstrene blev hans Nærværelse til 
stor Glæde. Leonora Sofie var kommen fra Skaane 
for at mødes med sin yngste Broder, som hun ikke 

havde set, siden han var Barn. Hendes muntre 
Nærværelse bragte Liv og Lystighed ind i den 
stille Klosterbo; alligevel følte Leo sig stærkest 
dragen til den ældre Søster, og de to vare heller 
ikke saa fremmede for hinanden, ligesom de vare 
Trosfæller, idet ogsaa Leo var bleven Katolik. Leo 
havde i sin Tid været hos Casettas i Brygge og 
faaet Anne Katrines Mand meget kær. De havde 
da fælles Minder fra en modnere Alder, og Følgen 
af deres Samværen i Maribo blev, at Anne lovede, 
naar hendes Moder engang faldt fra, at drage til 
Wien og ende sine Dage der hos Broderen. 

Kun alt for hurtig svandt disse faa Glædes- 
dage for Leonora. Da hun sagde sin elskede Søn 
Farvel, anede hun, at det blev en Skilsmisse for 
dette Liv, og det blev det ogsaa. 

Dog levede hun i fem Aar endnu, og uagtet 
hun nu og da skrantede, holdt hun sig dog kæk 
og aandsfrisk til det sidste. Aldrig var hun ledig, 
altid virksom baade med Aanden og med Haanden, 
og Anne Katrine tog Del i alt, hvad hun havde 
for. Hun skrev mange Breve og Digte, ja end- 
ogsaa smaa Skuespil, og hun fuldførte sit Yndlings- 
værk »Heltinders Pryd«, hvori hun har skildret 
fremragende Kvinder. Blandt dem indtager hun 
selv i Historien en høj Plads. Hun arbejdede med 
Drejerladet og gjorde Underværker med Naalen. 
Det med saa stor Kunstfærdighed i Silke broderede 
Portræt af Kristian den Femte, som endnu findes i 
Samlingen paa Rosenborg, er et Vidnesbyrd om 
hendes Dygtighed og mageløse Udholdenhed. Al 
hendes Færd i stort og smaat vidnede om, hvis 
Datter hun var. 

Men under alt dette havde hun stadig Døden 
for Øje. Allerede i Fængselet havde hun gjort sit 
Jordetøj færdig, et stort Liglagen, knyttet i Ruder 
af Traad og foret med hvidt Taft; ligeledes en 
Pude og et Øjenklæde. Paa Puden og Øjenklædet 
var der syet Vers, som hun selv havde digtet. Paa 
Øjenklædet stod der: 

Jeg visseligen ved, at du, min 

Frelser lever, 
som mine tørre Ben af 

Jordens Støv udkræver 
og den nem smykker ud i deres 

hafte Hud, 
at møde for din Stol og Dom, 

o store Gud i 
Da skal jeg i mit Kød med mine 

Øjne skue 
din majestætisk Glans i din 

retfærdig Lue, 
jeg, jeg skal se min Gud, ej 

fremmed mer for mig, 
hjælp Jesu, Brudgom kær, jeg 

kan bestaa for dig! 

Hendes Hjerte var fuldt af Taknemmelighed 
over hendes Udfrielse af Fængselet, og hun min- 
dedes sine lidende Medsøstre og Medbrødre. Hver 
Morgen bad hun: 

»Gud hjælpe alle Fanger, trøste de skyldige 
og redde de uskyldige I« 

Hun efterlod ogsaa et Minde om sig i Maribo 
Kirke, et pragtfuldt Alterklæde. Paa det stod blandt 
andet de navnkundige Linier, som man kan kalde 
hendes Valgsprog: 

Ej noget synes tungt for Ægtekærlighed, 
Trofasthed er den Dyd, man ej tør blues ved. 

Disse faa Ord vise, hvad der var hendes Lede- 
stjerne gennem Livet, hvad der undskylder hendes 
Vildfarelser og giver hende saa høj en Plads i Sa- 
gaen som et Mønster for alle Hustruer. 

Hun døde den i6de Marts 1698 og blev saa- 
ledes seks og halvfjerdsindstyve Aar gammel. I 
Stilhed og Fred endte et Liv, der søger sin Lige i 
Omvekslinger, i Højhed og Fald, i Triumf og Yd- 

mygelse, i Nydelse af Livets højeste Glæder og i 
Prøvelser af den tungeste Art. Dette Billede samler 
sig for Tanken til en sjælden helstøbt Personlighed, 
baaren oppe af en stor Sjæl. Hun har selv skrevet 
et Sted: 

»Sjælen anser intet Køn og bliver ikke forandret ved ud- 
vortes Gestalt og Skikkelse.« 

Derved vil hun hævde Kvindens Værd, og 
væsentlig har hun vel Ret i denne Paastand; men 
hendes egen Kvindelighed og den underdanige Ly- 
dighed, hun altid viste sin Mand, viser imidlertid, at 
Kønnet alligevel gør en Forskel. Dog er det vist, 
at hun var udrustet med Aandsevner og en Sjæls- 
styrke, som vilde have sat hende i Stand til bedre 
end de fleste Mænd at udfylde den højeste Plads i 
Riget, hvis hun var bleven sat paa den. 

Ingen følte dybere hendes Værd end den tro- 
faste Datter, som lukkede hendes Øjne. Moderens 
Bortgang efterlod et Savn for Anne Katrine, 'som 
intet kunde opveje. Hun drog efter Aftalen til Wien 
med Leo, som selv kom og hentede hende. Men 
hun . fandt ikke den Hvile i Broderens Hus, som 
han havde tiltænkt hende. Hun var færdig med 
Verden, og desuden var hendes Helbred blevet 
svagt. Hun gik i Kloster og levede der i Stilhed, 
indtil Dødens Engel kom og lukkede hendes trætte 
Øjne. 

Leo blev gammel, opnaaede de højeste Æres- 
poster og døde som østerrigsk Feltmarskal. Ved 
sit hæderlige Liv gjorde han sit til at aftvætte den 
Skamplet, som hans Fader havde sat paa Slægtens 
Navn. 

